
Se naşte la 14 octombrie 1923 la Chişinău, unde îşi petrece copilăria şi o parte din adolescenţă, fiind absorbit de frumuseţea peisajului moldovenesc cu molcoma lui curgere prin vreme, pe care îl va evoca cu tristeţe mai târziu. Refugiul din 28 iunie 1940 pune capăt visurilor adolescenţei şi îl transportă în viaţa tumultuoasă a Bucureştilor. Fiind nevoit să-şi întreţină familia, lucrează la „Vremea” lui George Ivaşcu, apoi la „Evenimentul zilei” patronat de Pamfil Şeicaru. În 1942 se înscrie la Facultatea de Litere şi Filosofie a Universităţii din Bucureşti. O întrerupe după doi ani pentru a pleca pe front; revine în 1946 şi obţine licenţa în litere şi filosofie, continuând în paralel activitatea ziaristică.
Debutează cu un eseu literar, Aspecte din literatura rusă. Atras de farmecul Caucazului, în special de Gruzia, despre care va scrie o carte de reportaje, Ţara dintre zăpezi şi portocali (Cartea Rusă, 1958), traduce pe cel mai mare poet gruzin Sota Rustaveli, Viteazul în piele de tigru (Cartea Rusă, 1956), un poem epic de peste 7000 de versuri.
Aceeaşi pasiune pentru Gruzia îl face să traducă alţi doi mari scriitori: Konstantin Gamsahurdia, Mâna marelui meşter (roman istoric), Editura pentru Literatură Universală, 1963, şi Versuri de Nicolos Barataşvili (Editura pentru Literatură Universală, 1962).
Ca poet se distinge prin Rime (Editura pentru Literatură şi Artă, 1957), dar mai ales prin Freamăt galactic (Editura pentru Literatură, 1966), punându-şi întrebări fundamentale asupra condiţiei omeneşti integrată într-o mişcare cosmică.
În 1961 îi apare la Editura Tineretului cartea de proză fantastică Luntrea sublimă, care încearcă să reînvie mitul Atlantidei. Urmează în 1963 încă o carte de reportaje, Lumini pa strada mare (Editura Tineretului). La aceeaşi editură apar în 1964 şi 1965 două traduceri din H.G. Wells: Hrana zeilor şi Oul de cristal. Tot în 1965 traduce pe I. Babel, Armata de cavalerie (Editura pentru Literatură Universală). La Editura Tineretului îi mai apar în 1966 şi 1967 două cărţi de nuvele fantastice: Umbra timpului şi Povestiri ciudate, iar în 1968 la Editura pentru Literatură romanul Vântul de miercuri.
Pasiunea pentru cercetarea enigmelor istoriei şi în special a miturilor se concretizează prin lucrarea Enigmelor miturilor astrale, apărută la Editura Albatros în 1971, urmată de o antologie de mituri în 1978, Miturile esenţiale (Editura Ştiinţifică şi Enciclopedică). La Editura Albatros vede lumina tiparului în 1983 prima ediţie a Dicţionarului de mitologie generală, conceput iniţial ca aparat personal de laborator, urmată de cea de a doua ediţie în 1989, la Editura Ştiinţifică şi Enciclopedică, şi ultima în 1995 la Editura Albatros. Tot la Editura Albatros apare în 1987 volumul Vacanţele secrete sau pseudobasme. Editura Politică îi publică în 1984 o analiză a fenomenului religios în aspectul său temporal, sub titlul impus de cenzura vremii: Biserica în involuţie, în loc de Biserica în sfera mitului. Ultima carte pe care va reuşi s-o vadă apărută este Universul mitic al românilor! Editura Ştiinţifică, 1994), despre care profesorul dr. Gheorghe Vlăduţescu va scrie: „Lucrarea aceasta îl confirmă definitiv pe Victor Kernbach. Acelaşi erudit, dacă se poate spune aşa, înspăimântător şi acelaşi reorganizator subtil al unei materii parcă de neconceput că există.
Se stinge din viaţă fulgerător, în urma unui infarct de miocard, la 16 februarie 1995, la vârsta de 71 de ani. Exact în acea zi avea să apară exemplarul de semnal al Dicţionarului de mitologie generală, ediţia a treia, publicat de Editura Albatros. Avea predate în edituri mai multe manuscrise, dintre care: Mit. Mitogeneză. Mitosferă, eseu cu o viziune nouă asupra fenomenului mitologic în dezvoltarea spiritualităţii umane, Carte de proverbe, Pe umbra dedicaţiilor.

Paul Kernbach

Labirintul Mitologiei

Periodic, omenirea se readresează miturilor pe care le-a creat în zorii gândirii sale deductive şi le-a transmis din etapă în etapă cu cele mai diferite mijloace ale instrumentului epic; şi, ori de câte ori îşi compun alte mituri sau le neagă pe cele rememorate, oamenii îşi redefinesc poziţia spirituală faţă de mitologie. Dar ce este mitologia cu adevărat pare încă destul de greu de stabilit.
Fiind una dintre cele mai vechi stări culturale ale minţii omeneşti (dacă nu chiar cea mai veche) şi astfel hrănind aproape toate formele ulterioare în modurile cele mai diferite, mitul a intrat demult în circulaţia largă a culturii scrise; de aici şi nemăsurata fluctuaţie a încercărilor de a-l defini, adesea influenţate inexact de etimologia greacă a cuvântului (μύθος – poveste), deşi termenul folosit de toată lumea nu a rămas nicidecum acolo.
Într-adevăr, o definiţie exhaustivă este imposibilă, chiar dacă, printr-un efort de aglomerare a noţiunilor, am putea spune în linii mari că mitul este o naraţiune tradiţională complexă, născându-se în unghiul de incidenţă între planul cosmic şi planul uman, conţinutul specific al căreia, emanat în forme sacralizate fie de o societate primitivă, fie de un grup social întârziat cultural sau regresat prin alienare, construieşte imaginar explicarea concretă a fenomenelor şi evenimentelor enigmatice cu caracter fie spaţial, fie temporal, ce s-au petrecut în existenţa psihofizică a omului, în natura ambiantă şi în universul vizibil ori nevăzut, în legătură cu destinul condiţiei cosmice şi umane, dar cărora omul le atribuie obârşii supranaturale de obicei din vremea creaţiei primordiale şi, ca atare, le consideră sacre şi revelate strămoşilor arhetipali ai omenirii, de fiinţe supraumane în clipele de graţie ale începuturilor.
Noţiunea de mit a fost atât de nestatornică în judecata mileniilor încât între înţelesul de basm şi acela de filosofie a universului s-au emis nu mai puţin decât cinci sute de foarte diverse definiţii, din care n-au lipsit nici construcţiile logice, nici încheierile fanteziste. Pentru unii exegeţi, mitul era invenţie epică sau alegorie, sau pur şi simplu literatură (mitul, nu mitografia!), pentru alţii nu era decât transmiterea memorială a faptelor protoistorice aşa cum s-au condensat empiric în conştiinţa primordială; iar dacă unii priveau în mit elaborarea simbolică a unei morale, alţii – mărginindu-se la cercetarea unei singure mitologii, şi încă a uneia dintre cele mai puţin caracteristice (în speţă cea greacă) – nu vedeau decât dezlănţuirea eului amoral în forme alegorice, aceştia precedându-i pe psihanalişti, care aveau să nu zărească în întregul edificiu mitologic decât rezultatul nevrozei umane a insatisfacţiei sexuale sau, cel mult, o expresie generală a inconştientului colectiv. Dar există două ipostaze extreme ce se întâlnesc în punctul de impact al teologiei bigote cu ateismul bigot: una – mitul este forma exprimată a revelaţiei divine, alta – mitul este născocirea operată de teologi întru menţinerea ordinii ecleziastice printre credincioşi. Cercetat de istorici, filosofi, medici, sociologi, poeţi, folclorişti, antropologi, critici de artă, etnografi, psihologi, geologi, chiar fizicieni şi, bineînţeles, de teologi şi istorici ai religiilor, mitul nu a izbutit să dobândească o definiţie cuprinzătoare: pe de o parte fenomenul însuşi este neobişnuit de complex, pe de altă parte fiecare exeget abordează problema numai din unghi strict profesional, ceea ce, inevitabil, limitează şi câmpul de observaţie şi exerciţiul raţionamentului. Mai presus însă de aceste erori, trebuie considerate alte două situaţii: absenţa miturilor pure (sau, mai exact, raritatea lor) pe masa mitologului, ca şi confuziile circulând surd în limbajul curent (mai ales asupra aşa-ziselor mituri moderne, care nu sunt totdeauna mituri, ci adesea obsesiile unor pseudorealităţi), în sens contrar ajungându-se la ideea că mit înseamnă tot ce e potrivnic realităţii imediate. Fireşte că de aici nu rezultă imposibilitatea cercetărilor mitologice de caracter cu adevărat ştiinţific, nici absenţa unor contribuţii de o deosebită valoare; căci, dacă pentru Euhemeros (sec. III î.Hr.) zeii nu sunt decât monarhii şi eroii defuncţi divinizaţi de urmaşi, iar pentru Carl Gustav Jung (sec. XX) mitologia e o expresie a „inconştientului colectiv”, nu înseamnă că studiile mitologice nu au progresat în intervalul celor douăzeci şi trei de veacuri. Dimpotrivă, nume ilustre (James George Frazer, considerând mitul înăuntrul evoluţiei spirituale a omenirii în trei etape fundamentale: magie, religie, ştiinţă; Bronislaw Malinowski, văzând în mit „o cartă pragmatică a înţelepciunii primitive”; Claude Lévi-Strauss, pentru care mitologia este un cod cu ajutorul căruia gândirea sălbatică îşi construieşte diferite modele de lumi; Mircea Eliade, afirmând cel dintâi caracterul de „realitate culturală extrem de complexă a mitului” destinat „a revela modelele exemplare ale tuturor riturilor şi ale tuturor activităţilor omeneşti semnificative”) au devenit succesiv stâlpii unui atelier amplu în care studiul mitologiei a ajuns o ştiinţă.
În abordarea integrală a fenomenului, cercetătorul e totdeauna obligat să rezolve două probleme de esenţă, chiar dacă le-au rezolvat, pentru ei înşişi, numeroşi alţi cercetători înaintea sa: formarea mitului în timpurile ancestrale şi clasificarea miturilor de care dispunem azi.
După un examen structural efectuat în cadrul mitologiei comparate asupra actului de geneză a unui mit şi, în principiu, a oricărui mit, vom vedea că acesta ia naştere din spectacolul insolit şi enigmatic oferit de fapte, evenimente sau fenomene reale, ce depăşesc însă puterea de înţelegere a spectatorului, totdeauna victimă sau beneficiar sau privitor implicat doar emoţional, nu şi fizic; avem datoria să nu uităm, în raport cu această observaţie, că fantezia oamenilor nu e capabilă să născocească nimic din nimic, fără a avea un sprijin conştient în cunoaşterea concretă; dar de obicei cele dintâi explicaţii epice se elaborează într-un cadru mistic, generaţiile ulterioare sporind materia primordială a naraţiunii (pe care o consideră revelată şi sacră) prin sistemul de acumulare spontană a avalanşei. Apoi, aceste moşteniri se includ într-un sistem încifrat, cu valoare iniţiatică, pe care cu vremea religia ce se organizează în jurul unei mitologii şi-l încorporează ca sistem de codificare. Prin organizarea ecleziastică apare un sistem de dogmatizare teologică a întregului corp mitologic ritual.
S-ar părea că miturile omenirii s-au format în anumite etape de tensiune psihosocială, care corespund întrucâtva etapelor de modificare structurală a condiţiei umane.
Chiar dacă vom propune o clasificare sau alta a miturilor, ea nu poate fi o clasificare strictă în timp. Periodizarea formării miturilor esenţiale oferă destule riscuri pe care de altfel mulţi mitologi le-au şi ocolit. Dacă, de pildă, vedem desluşit că miturile agrare greceşti din jurul zeiţei Demeter sunt aproape o pledoarie economică pentru renunţarea la viaţa nomadă a vânătorului şi ciobanului, sau că reorganizarea cerească operată de zeul babilonian Marduk reflectă politica de autocratizare a regelui Hammurabi, nu tot atât de limpede vom putea stabili locul şi epoca miturilor despre potop (în număr de peste trei sute, prezente pe toate continentele).
Este interesant de remarcat că, deşi civilizaţiile periodizabile ale omenirii au fost dispersate geografic şi adesea necoincidente în timp, grupându-se doar în cadrul unor bazine de culturi comunicante (egipto-mesopotamic, aric, amerindian, extrem-oriental), miturile esenţiale au în osatura iniţială – ca toate miturile cosmogonice – identităţi cu atât mai surprinzătoare cu cât raporturi sistematice între grupurile străvechi ale populaţiilor pământului nu se presupun înainte de revoluţia păstorească şi de cea agrară, adică înaintea mezoliticului.
Trăsături de acest ordin, dar şi înrâurirea unei concepţii tradiţionale cu caracter fie istorist, fie literar, au făcut ca multe clasificări acceptate ale miturilor să fie de fapt inutilizabile pentru un mitolog, întrucât sunt gândite după criterii tematice; miturile nu depind însă de temele lor nici în raport cu vârsta probabilă a formării, nici cu aria de răspândire; tema potopului universal intră astfel în categoria miturilor memoriale, iar descoperirea elementelor (deci şi apa, ca şi focul) este din categoria fenomenologică.
Aşadar am socotit mai raţională împărţirea miturilor în patru mari clase (care, fără îndoială, uneori se şi întretaie): mituri memoriale, fenomenologice, cosmografice şi transcendentale.

Miturile memoriale sunt păstrătoarele faptelor ancestrale şi se poate presupune că ele au înregistrat fie psihoze colective provocate de evenimente de mari proporţii cu caracter insolit (ipostazele cunoaşterii focului, revoluţia agrară), fie încercarea empirică de a explica diverse fapte neobişnuite, petrecute de obicei la confluenţa existenţială a două populaţii de nivel spiritual foarte diferit. Aici se pot subclasifica mai multe mănunchiuri mitologice, pe care le-am putea numi: (a) interferenţa erelor (miturile vârstei de aur a sălbăticiei arcadice, adică preagrare, dar şi miturile animalelor fabuloase, de la popoarele de maimuţe vorbitoare – poate hominizii, până la balauri şi dragoni – descriind primele contacte ale omului cu regnul animal în genere sau înfăţişarea, văzută hipertrofic, a unor saurieni, pe atunci fosile se pare încă vii); (b) omul primordial (primele grupuri umane care au început a se socoti superioare animalelor şi chiar hominizilor coexistenţi – dar, constrânse de revoluţia agrară, apoi de cea neolitică, să părăsească paradisul liber al naturii sălbatice, şi-au exprimat regretul izgonirii din acel paradis sau dintr-un teritoriu edenic abandonat sub presiunea altei constrângeri); (c) revelaţia iniţială (descoperirile inteligenţei primordiale: iubirea, familia, cunoaşterea de sine şi perceperea raportului între individ şi cadru – de unde şi conflictul între moral şi amoral, definind empiric prima dată noţiunea de imoralitate, precum şi ciocnirea inevitabilă între inteligenţă şi candoare, între cunoaştere şi ignoranţă, iar prin analogie simbolistică - între spiritul divin şi spiritul satanic); (d) evenimentele insolite (categoria de aventuri nuanţate între viziunea profetului Iezechiel şi prăbuşirea odraslei solare Phaethon); (e) invenţia uneltelor (armele şi mecanismele magice, vehiculele pendente de îmblânzirea calului, corăbiile salvatoare de la potop, carele cereşti); (f) modificările condiţiei umane (revoluţiile succesive: pastorală, agrară, neolitică, metalurgică – implicând, o dată cu închegarea de structură a modului de viaţă, de relaţii sociale şi interese spirituale, ca şi a tipului de alimentaţie, paralel cu inventarea, pe rând, a satului, cetăţii urbane, statului şi a ordinii sociale); (g) războaiele cereşti (conflictele de dimensiuni apocaliptice între categoriile de divinităţi adverse, traducând fie impactul omului cu dezlănţuirile extraordinare de forţe naturale, fie observarea empirică a unor dereglări astrofizice); (h) potopul şi reconstrucţia universului postdiluvian (invaziile acvatice sau solare, urmate de repunerea în ordine a zonelor afectate uneori la scară sincronic planetară).

Miturile fenomenologice privesc fenomenele de nivel cosmic ca să compună naraţiuni explicaţive asupra marilor întrebări despre existenţa omului şi a lumii: (a) actul cosmogonic (crearea lumii mai ales din haosul primordial, adesea acvatic, sau din întâlnirea principiului feminin cu cel masculin, ori prin pornirea timpului inert); (b) antropogonia (crearea omului, ca pereche arhetipală sincronică sau diacronică, printr-un singur act definitiv sau în câteva etape experimentale); (c) escatologia (vizând ideea de moarte – unică sau periodică, naturală sau prin accident catastrofal – a insului şi a universului său); (d) repetiţia manifestărilor naturii (succesiunea zilelor şi nopţilor, anotimpurilor, erelor terestre şi cosmice); (e) regnurile fabuloase (formând îndeobşte structura unora dintre cele mai vechi mituri ale omenirii, care poartă în ele formele rudimentare de concepţie ambientală din animismul iniţial ori din ciclul formelor totemice de cult ale epocilor prevânătoreşti şi vânătoreşti, cărora li s-a adăugat cadrul alegoric din epoca domesticirii animalelor, a cultivării plantelor, a descoperirii pietrei utilizabile şi apoi a metalelor, ca şi a unor reacţii chimice naturale); (f) cadrul astral (astrele fiind, în concepţia mitologică, nu corpuri cereşti, ci „luminători” pendenţi de voinţa patronală a anumitor zei, locuinţe divine, iar uneori chiar formele vizibile de întruchipare a zeilor); (g) elementele (apa în toate ipostazele ei inerte sau active, focul viu şi apoi cel tehnic, focul cosmic şi cel meteorologic, pământul static şi dinamic, fertil şi distrugător, aerul ca formă de mişcare cerească şi ca regenerator perpetuu al vieţii, alteori ca tampon între pământ şi cer, în fine, mai rar, eterul, element al straturilor cereşti divine, constituind încă în observaţia primitivă un ansamblu de condiţii esenţiale ale existenţei cosmice).

Miturile cosmografice includ întregul cadru divin, adică pe zei şi locuinţele lor universale: (a) teogonia (poate cel mai straniu dintre actele mitice, întrucât zeii înşişi se autocreează sau sunt creaţi, multiplicarea lor aparţinând unei concepţii ulterioare, influenţate probabil de endogamia tribală şi apoi de diviziunea profesională a îndeletnicirilor omeneşti); (b) panteonul (sau totalitatea zeilor – cu număr variabil după epocă şi zonă geografică – fluctuând între monoteismul rigid, unde zeii şi sfinţii devin accesorii tehnice sau divinităţi subalterne ale unui singur zeu teologic admis ca suprem, şi amplitudinea elastică a politeismului numărând, de pildă, în religia romanilor peste treizeci de mii de zeităţi); (c) lumile coexistente (de obicei trei fundamentale: cerul, pământul şi subpământul, adică lumea divină, cea umană şi cea demonică, dar în unele mitologii şi mai multe: la scandinavi, nouă; de asemenea, şi anumite lumi paralele, paraumane – ca de pildă „tărâmul celălalt” din folclor sau spaţiile mistice secrete tip Agarttha – neconfirmate însă de vreuna din teologii şi conservate mai cu seamă în mitologiile folclorice).

Miturile transcendentale, consacrate de omul primitiv elucidării contradicţiilor existenţiale aparente, pe care el nu le acceptă decât ideal: (a) eroul arhetipal (nu strămoşul totemic, ci modelul de la care porneşte şirul, un model absolut şi deci inegalabil, de aceea şi divinizat); (b) suprastructura demonologică (reprezentând transferul în mitologie a credinţei animiste în duhurile şi în demonii care ar guverna universul – integral ca şi în detaliile palpabile); (c) destinul (ca lege în sine sau sistem de legi implacabile şi întrepătrunse, supunându-şi întregul univers, până la detalii, omul şi omenirea şi chiar zeii); (d) universul dual (conceptul diviziunii lumii în principii antagonice, care completează în mod necesar întregul: lumină-întuneric, căldură-frig, mişcare-repaus, mascul-femelă, viaţă-moarte şi, în ultimă analiză, bine-rău); (e) simbolurile condiţiei umane (aspiraţia omului de a-şi depăşi condiţia, de obicei prin imitarea unor valori ambientale: de pildă, zborul icaric, care nu este decât traducerea alegorică a invidiei omului faţă de pasăre, dar nu şi înţelegerea deosebirii structurale); (f) viaţa şi moartea (ca antiteză acută supremă în care miturile nu admit totuşi termenii antitezei, preferând ideea de stări diferite ale aceleiaşi existenţe, întrucât thanatofobia conceptuală, care traduce instinctul de conservare; nu scuteşte de suferinţa întrebării nicio fiinţă gânditoare); (g) aria timpului (timpul uman mensurabil şi timpul divin, deci numenal, înaintea acestora şi după ele, unele mituri admiţând şi absenţa timpului, adică nimicul cvadridimensional, ca în mitul cobrei primordiale Ananta).
Bineînţeles, nicio clasificare – şi nici aceasta propusă de noi – nu atinge ultima rigoare; categoriile de mituri adesea se interferează. Tocmai de aceea, pentru economia mai raţională a unei antologii de mituri esenţiale se impune un mod funcţional de clasificare. Astfel, miturile complexe cu un anume echilibru epic nu sunt expuse riscului fragmentării exagerate. Din acest unghi, putem reclasifica miturile, reţinând şase mari categorii: cosmogonia, elementele, panteonul, arhetipurile, destinul, spaţiul şi timpul.
Deci, dacă mitologia, considerată ca totalitate a miturilor omenirii sau ale fiecărui popor în parte, e constituită dintr-un sistem epic în genere unitar, care se alcătuieşte începând din stadiul inocent al culturii primitive până în momentul istoric al apariţiei civilizaţiei tehnice şi a formelor ei de gândire abstractă, adică până în etapa absorbirii şi codificării întregului sistem mitologic de către religie (ca şi de gândirea filosofică), putem spune că într-adevăr mitologia este o încercare de a cunoaşte absolut universul vizibil şi cel presupus; şi prin urmare nu e greu să întrezărim în acest sistem unitar o filosofie care include un demers mistic, dar şi o ştiinţă care exclude experimentul şi confruntarea. Mitologia operează cu mijloace nesupuse verificării experimentale, ele fiind cuprinse într-un sistem de referinţă al cărui mobil este actul magic, iar sistemul ei de gândire se manifestă prin tendinţa formelor epice concrete către abstracţii, ca şi către toate fenomenele superioare punctului de observaţie. Pornind de la situaţia psihosocială dată, fenomenele sunt explicate uneori simbolic, dar de regulă niciun mit nu îngăduie explicaţia. Mitologia descrie întotdeauna un univers simetric, echilibrat de balanţa morală şi însufleţit de intuiţia autonomiei spiritului. Comparabilă cu ştiinţa ca efort al cunoaşterii, mitologia se deosebeşte totuşi fundamental de ştiinţă prin metodă, ca şi prin rezultatele urmărite şi obţinute, căci în vreme ce ştiinţa este aparent un efort de evoluţie, mitologia este un efort de involuţie.
Examinând separat mitologiile diferitelor comunităţi etnice, trebuie să remarcăm că fiecare din ele îşi are propria personalitate, ce oglindeşte sau mai degrabă refractă concepţia arhaică asupra zonelor obscure din om şi din univers, cultivată de poporul, tribul, grupul uman constituit spiritual în temeiurile mitologiei respective.
Din nefericire pentru mitolog, cele mai multe dintre marile mitologii au ajuns până la noi în transcripţii cu tendinţe literare (Poemul lui Ghilgamesh, Mahābhārata, Iliada, Odiseea, Theogonia), magice (Cartea Morţilor), teologice (Enuma elish, Biblia, Avesta), filosofice (Vedele, Upanişadele, dialogurile platoniciene Kritias şi Timaios), istorice (Huainanzi, Kojiki, Popol Vuh), enciclopedice (Cartea munţilor şi mărilor), folcloristice (Edda Veche, Kalevala), chiar etnografice (miturile populaţiei maori), ori numai în fragmente de referinţă incertă, risipite prin scrierile vechilor istorici şi poeţi (mitologia Daciei, miturile slavilor). De aceea, fiecare mitologie a fost treptat şi migălos reorganizată şi constrânsă de copişti, traducători, poeţi, istorici, filosofi, etnografi, folclorişti şi mai cu seamă de teologi, supusă unor complicate operaţii de triere, interpolare, repliere filosofică, resistematizare istorică, restilizare literară, canonizare teologică; dar în mai toate cazurile s-au recompus mitologii care, oricât de fidele „revelaţiei tradiţionale”, au devenit subalterne concepţiei altei civilizaţii, altei culturi, altei epoci, depăşind adesea nemăsurat concepţia şi timpul creatorilor acelor mituri.
În procesul de contaminare a miturilor originare, putem deosebi trei forme principale: sincretismul, care duce la un joc combinatoriu spontan, ca o consecinţă a transmiterii orale a miturilor de la o epocă la alta, dintr-o zonă geografică în altă zonă, dar şi ca o consecinţă implicită a lacunelor memoriei, a confuziilor generate de ignoranţă şi sărăcie cu duhul, spre a nu mai vorbi de înclinarea structurală a fiinţei omeneşti către comparaţie şi hipertrofie; eclectismul teologic – un fenomen de atelier, izvorând din urmărirea deliberată a unor teze doctrinare speciale ce impun modificări canonice sprijinite pe eliminări, interpolaţii şi rescrieri; în fine, faptul că miturile au ajuns adesea în stare de mitografii se datorează operaţiei – conştiente sau nu – de literaturizare, care face din mit un monument literar cu punctul de sprijin în nucleele originare, ca într-o materie primă, alimentând abundenţa de alegorii, simboluri, hiperbole şi chiar pastişe.
Tocmai pentru că nu mai avem la îndemână, în cea mai mare parte, decât mitografii, deci repovestiri în primul rând literare (chiar dacă scopul naratorilor era mai ales teologic), miturile au şi fost privite de multe ori ca literatură; dar aceasta ar însemna că literatura e o mitologie sau că mitologia a străbătut un drum atât de lung spre a deveni literatură!
Clasificarea mitografiilor este mai dificilă chiar decât clasificarea miturilor, întrucât mitografiile de care dispune cercetătorul contemporan sunt ele însele fie transcripţii literare ori filosofice dintr-un timp intermediar, fie compendii, dacă nu chiar complicate aglomerări tematice de mituri reconstituite empiric de către diverşi comentatori din antichitate. Totodată, personajele mitologice şi acţiunile lor sunt uneori cumularde: absorbind etape mitice diferite, ele se topesc în mitografii artistice, teologice sau filosofice, pentru a sluji unor scopuri ulterioare formării miturilor originare, de alură forţat unitară.
Studiile filologice, stabilind datele convenţional certe ale copiilor manuscrise târzii şi chiar datele probabile ale elaborării versiunilor originale ale unor mitografii (îndeosebi cadrul spiritual al elaborării), au acordat mai puţină importanţă surselor orale ale tradiţiei ce inspiră mai totdeauna mitografiile, adică materiei miturilor primordiale care nu s-au conservat şi nu se pot restitui decât prin confruntarea variantelor existente. Problema a putut fi rezolvată în parte abia prin extinderea metodelor mitologiei comparate, prin analiza structurală a miturilor, prin demersul fenomenologic şi printr-o minuţioasă raportare a lor la protoistoria omenirii. Şi să nu uităm că unul dintre cele mai vaste rezervoare, conservând nenumărate aşchii de mituri, este limba (limba fiecărui trib sau popor), care ne conduce la izvoare, în amonte, prin albia etimologiei. Din păcate, tocmai acest preţios rezervor a fost (şi este încă) prea des neglijat.
Suntem puşi mereu în situaţia gingaşă de a vorbi despre mituri, citând mai ales mitografii. Ştim bine că miturile, aşa cum le cunoaştem azi, sunt forme stratificate, iar operaţia de redescoperire a miezului originar nu e uşoară; dar şi atunci când acest miez pare aproape irosit prin strivire, el este corupt numai aparent, căci de fapt straturile alternative de cocleală şi lustru ce s-au suprapus peste el în lungul timpului îl ascund, îl sufocă, însă nu-l pot distruge. Ceea ce în tradiţia religioasă era numit revelaţie iniţială, de fapt tiparul mitului originar, se află în acest miez, în mitologemul nuclear. Când încercăm descifrarea mentalităţii sociale şi a concepţiei despre universul palpabil şi abstract al fiecărui popor după miturile sale, nu vom uita că totuşi, din alt punct de vedere, colecţia de mituri a omenirii este o sursă mai mult decât accesorie pentru explorarea trecutului foarte îndepărtat, adică a acelui trecut asupra căruia, când chiar şi arheologia tace, nu mai posedăm decât ipotezele paleontologilor şi antropologilor, care însă nu pot şi nu încearcă să explice esenţa spirituală a protoistoriei umane; iar mitologia devine o paraistorie care sugerează construirea unor modele probabiliste ale trecutului îndepărtat şi operaţia e posibilă, aşa cum este posibilă construirea modelelor probabiliste ale viitorului îndepărtat. Poate mai mult ca oriunde criteriul lui Umberto Eco este aplicabil în lectura miturilor, ele fiind într-adevăr opera cea mai deschisă interpretării libere, chiar dacă constituie opera cea mai închisă în exerciţiul cultural al repetării actelor mitice originare.
Aşadar, prin aglomerarea noţiunilor abstracte şi stranii laolaltă cu noţiunile concrete ale etapelor istoriei societăţii omeneşti, prin înfăşurarea acestei materii mixte peste nucleele enigmatice ale timpului primordial şi prin simbolismul cu luciu schimbător al ultimului înveliş, miturile rămân mereu neepuizate, mereu incerte şi mereu reinterpretabile, cu cât sunt mai vechi şi cu cât fac parte mai organică dintr-o concepţie sau alta despre univers, nesimilară concepţiilor moderne, dar nici neapărat contrară acestora.
Iată de ce antologia noastră, dorindu-se o carte de informare, cedează mai mult spaţiu selecţiei clasificate a miturilor esenţiale decât interpretării lor.
februarie 1995                        V.K.

COSMOGONIA

Niciuna dintre mitologiile cunoscute ale omenirii nu evită mitul dublului act creator iniţial, al universului şi al omului. Iar dacă zeii apar adesea şi ei din nimic anume ca să urnească timpul şi să facă ordine în haosul primordial, miturile creaţiei privesc aceasta drept o mişcare dictată de o perfectă finalitate. De fapt, actul mitic al începutului se compune din trei operaţiuni divine (concomitente sau, mai ales, succesive): teogonia, cosmogonia şi antropogonia. De la o mitologie la alta, diferă metodele şi materia primă, uneori şi durata creaţiei.
Miturile creaţiei universului din haos descriu o activitate divină de selecţie şi clasificare, unde lumina e fie despărţită de beznă, fie decantată, cerul e smuls din îmbrăţişarea cu pământul, timpul se dislocă din inerţia netimpului, fiind pus în mişcare printr-un impuls cinetic; haosul primordial e închipuit ca o monstruoasă fiinţă androgină sau ca o pereche de principii (masculin şi feminin); dar, în cele mai multe mituri, nu e decât un monstru acvatic (oceanul primordial), poate, dintr-o intuiţie omenească timpurie, că apa este esenţială în compunerea organismelor vii şi că este elementul cel mai abundent pe pământ.
În alte mituri, creaţia se efectuează prin rostirea primului cuvânt magic: un logos creator (verbul, adică acţiunea) care fie că organizează, treptat ori spontan, materia haotică, fie că iscă totul dintr-un nimic preexistent, de unde lumea ia fiinţă după ce e numită; zeul care rosteşte verbul este divinitatea creatoare supremă sau o divinitate personificând cuvântul în sine, adică starea numenală a acţiunii.
Exista însă şi nişte interesante mituri ale naşterii lumii dintr-un ou iniţial; acestea au fost fără îndoială influenţate de observarea ieşirii din ou a puiului de pasăre, şarpe sau broască. În plus, unele mitologii deduc din atare cauzalitate cosmogonică şi forma ovoidală a universului mitic.
Mult mai rar, totuşi cu atât mai fascinant, este mitul creaţiei cinetice: un zeu african imprimă un impuls haosului primordial din a cărui rotire tot mai accelerată se formează un ou gigantic, despicat de la sine în două jumătăţi, ca sub acţiunea unei forţe centrifuge; iar cele două jumătăţi, devenind cele două principii contrare, rotindu-se mereu una în jurul alteia, menţin echilibrul în univers.
Aproape toate cosmogoniile se bizuie pe conceptul dual al existenţei generale, opera cosmogonică urmărind (sau numai neocolind) mereu această finalitate de echilibru.
Miturile cosmogonice mai târzii, dintre care unele se referă la o a doua creaţie a lumii (de obicei reclamată de starea de dezastru a primei lumi, distruse de potop sau de alte catastrofe cosmice), imită adesea creaţia mitică primordială sau, mai concret, folosesc variantele ei într-un cadru nou, spre a da un temei teologic unei politici terestre de edificare a unei cetăţi sau de consolidare a unui imperiu.
Cu totul altă alură capătă creaţiile şi distrugerile succesive, care sunt cosmogonii ciclice izvorâte probabil din neîncrederea unor grupuri umane în noţiunea de eternitate; caracterul ciclic al cosmogonici este preferenţial în mitologia vedică (erele yuga) şi în cea nahuatlă (erele numite sori); aici, interpretarea curentă se referă la imitaţia morţii şi a resurecţiei ciclice a naturii vegetale şi animale, deşi unii comentatori au presupus că pulsaţia universului (implozie-explozie) a fost intuită, dacă nu chiar cunoscută, din vreo tradiţie pierdută.
Teogonia stă totdeauna în raport direct cu miturile cosmogonice, dar nu în toate mitologiile zeii preced cosmogonia ca autori ai ei; e drept, cele mai multe mituri acordă zeilor primordiali (care apoi devin creatori şi stăpâni supremi ai creaţiei) funcţia cauzală. Uneori însă (ca în miturile vedice mai vechi), ciclurile creaţie-distrugere aparţin unei perechi antagonice divine, nu neapărat în relaţia morală bine-rău. Sunt şi mitologii unde zeii fundamentali apar precosmogonic, fiind ei înşişi întâiul rezultat fie al creaţiei teogonice dintr-o mamă divină supremă (Magna Mater Deonrum), fie al autocreaţiei.
Fireşte că niciunul din miturile creaţiei lumii nu concepe cosmogonia neurmată de actul important antropogonic, întrucât crearea omului este văzută aproape în toate cazurile drept scopul principal al lumii.
Dacă, pe de o parte, din miturile creării omului primordial se pot detaşa două principii funcţionale (modul artizanal al confecţionării omului de către zei şi tendinţa omului creat de a se emancipa de sub tutela divină), pe de altă parte, miturile lumii au o largă varietate de metode antropogonice, iar întrucâtva şi de scopuri.
Materia antropogonică nu e prea diferenţiată; omul htonic, plămădit din lut, tină sau pulbere eterogenă, apare cel mai frecvent; divinitatea creatoare insuflă viaţa în nările ori în gura operei inerte, amestecă aluatul de pământ cu propriul sânge divin, mai rar cu apa primordială, ori lipeşte acest lut moale pe un schelet din crengi de arbori; alte antropogonii descriu apariţia fiinţei umane iniţiale din oul primordial; dar sunt şi mituri care derivă omul din plante (frasin, porumb, cocotier), numai formele humanoide inferioare ivindu-se, în unele mituri ce aparţin probabil epocii străvechi a litolatriei, din pietre. În miturile totemice ale triburilor primitive, oamenii coboară din strămoşul arhetipal, care poate fi insectă, mamifer, plantă, pasăre, reptilă.
Aşa cum există cicluri cosmogonice, există şi mituri ale antropogoniei repetate: acestea, deşi nu prea numeroase, sunt mai ciudate, întrucât duc la omul experimental, făcut şi refăcut fie până la satisfacţia reuşitei, fie pentru că divinitatea la un moment dat abandonează atelierul. Actul antropogonic din mitologia maya e poate cel mai expresiv: omul animalic, omul inconsistent, din pulbere, omul din lemn şi, în fine, forma umană fixată ca formă perenă. Şi alte mitologii vizează etape experimentale (succesiunea de pădureni, oameni păroşi, oameni din lut fixat pe schelet vegetal), ascendente calitativ şi descendente cantitativ (mai ales apocrifele biblice se referă, ca mai târziu miturile cline, la primordialitatea giganţilor).
Există şi forme mai rare cu o structură antropogonică particulară: androginul, despicat prin operaţie divină spre a se constitui perechea umană, apoi omul rebutat, care nu dispare, cum se întâmplă cu formele inferioare din ciclurile experimentale, ci coexistă izolat.
Mult mai plată este viziunea mitică a scopurilor antropogoniei (deşi aici se prea poate să fi intervenit optica teologică mai târzie): omul a fost făcut mai ales pentru a glorifica divinitatea creatoare sau pentru a munci în locul zeilor; dar, deopotrivă, omul a fost destinat să deţină terenul duelului între bine şi rău, între principiul divin şi principiul demonic. Sunt totuşi alte două viziuni de un caracter mai demn: omul beneficiar al lumii create şi factor echilibrator şi omul perfectibil tinzând spre starea dumnezeiască.
Se remarcă însă în mai toate miturile antropogonice că, după crearea sa, deşi pândit, dirijat, ameninţat, pedepsit sau răsplătit de divinitate, omul este lăsat în voia lui, emanciparea fiindu-i osândită, nu şi interzisă de fapt.

Enuma Elish: Reorganizarea Lunii

Cea mai amplă şi mai bine conservată cosmogonie mitografică a Mesopotamiei (cu titlul curent în zonă şi epocă, după primele cuvinte: enuma elish – când sus) conţine, topite laolaltă, mituri mai vechi şi mai noi, adaptate riguros unui canon teologic impus probabil de reforma politică a regelui Hammurabi. Firul mitic principal rezidă în actul creaţiei lumii efectuat de zeul Marduk prin dezmembrarea monstrului Tiamat (principiul feminin al apelor sărate primordiale, deci al oceanului mondial) după despărţirea din amestecul cu apele dulci reprezentate de Apsu (principiul acvatic masculin); obârşia acestui mit se găseşte în Sumer (apa primordială divină Nammu zămisleşte, fără intervenţie bărbătească, un munte monstruos al cărui temei e glia Ki şi al cărui pisc e cerul An). Când peste structura veche, consacrată luptei elementelor, s-a suprapus stratul teologic, ascunzând într-o alegoric politica autoritară impusă de Hammurabi în reforma sa religioasă, opera atribuită noului zeu global Marduk s-a numit a doua creaţie a lumii, iar poemul cosmogonic Enuma elish a început să fie recitat solemn, la fiecare an nou, de către marele preot din Babilon, în templul E-Saggila; cum anul nou cădea primăvara, cosmogonia narată se suprapunea simbolic sărbătoririi renaşterii ciclice a naturii. Reorganizarea divină săvârşită de Marduk în cer trebuia, aşadar, să fie considerată drept modelul arhetipal al reorganizării umane operate de Hammurabi pe pământ.

I

Când sus cerul nu era [încă] numit, când jos pământul nu avea nume, iar Apsu cel dintru început, din care se vor naşte zeii, şi născătoarea Tiamat, care îi va zămisli pe toţi, îşi amestecau în una singură toate apele lor, când păşunile nu erau înţesate, nici desişuri de trestii nu se zăreau, atunci când încă niciunul dintre zei nu se ivise, nici nu era numit cu vreun nume, nici înzestrat cu vreo ursită, din sânul acestora au fost zeii creaţi. Lahmu, Lahamu s-au ivit. Ei cei dintâi au avut nume. După ce aceştia au crescut şi s-au împlinit, au fost zămisliţi Anshar şi Kishar, fiind mai presus decât ceilalţi. Zilele lor au fost lungi, anii li s-au adăugat, Anu le-a fost fiu, deopotrivă, părinţilor săi. Anshar l-a făcut pe Anu, întâiul său născut, aidoma sieşi. Tot astfel Anu zămisli pe Nudimmud, după chipul şi asemănarea sa. Nudimmud a fost, pentru părinţii săi, Suveranul: înţelept, cu mare chibzuinţă şi vânjos în putere, mai puternic chiar decât Anshar, care îl zămislise pe tatăl său, el era fără pereche printre zei, care erau tovarăşii lui. Atunci zeii, tovarăşii lui, s-au unit întru totul şi, aţâţaţi, au buimăcit-o pe Tiamat, au tulburat sânul Tiamatei cu larma lor, au vârât groaza în lăcaşurile de sus, şi Apsu n-a auzit potolindu-se răcnetul lor. Deşi Tiamat rămăsese mută în faţa lor, de faptele lor îi era silă: purtarea lor nu era bună, chiar dacă erau binevoitori.
Atunci Apsu, zămislitorul marilor zei, îl chemă pe Mummu, crainicul său, şi îi spuse: «Mummu, crainic ce încânţi inima mea, vino şi hai s-o căutăm pe Tiamat!» Ei purceseră şi lângă Tiamat poposiră. Şi ţinură sfat cu privire la zei, întâii lor născuţi. Luând cuvântul, către Tiamat grăi cu voce tăioasă: «Mi-e silă de purtarea lor, ziua eu stau fără odihnă, noaptea fără somn. Vreau să nimicesc, să spulber zarva lor, ca să domnească liniştea şi noi amândoi să putem dormi!» Când Tiamat auzi aceste cuvinte, ea izbucni de mânie şi răcni la soţul ei. Ea ţipă dureros, furioasă că era singură, şi strecură îndoiala în inima lui: «De ce să nimicim ceea ce am făurit tot noi? Oricât de aducătoare de mâhnire le-ar fi purtarea, să fim îngăduitori!» La rândul său, Mummu vorbi spre a-i da dreptate lui Apsu. Vorbele lui Mummu au fost ale unui sfetnic lipsit de bunăvoinţă: «Spulberă, părinte, zarva acestei purtări, ca să ai ziua odihnă iar noaptea somn!» Auzindu-l, Apsu se învioră, i se lumină faţa la tot răul ce îl gândise împotriva zeilor, a fiilor săi. El cuprinse cu braţul grumazul lui Mummu, care se aşeză pe genunchii lui ca să-l sărute.
Tot ce chibzuiseră dânşii în adunarea lor fu spus zeilor – întâilor născuţi. Când pricepură, zeii se cutremurară de deznădejde, apoi se cufundară în tăcere şi rămaseră muţi. Dar cel mai vioi la minte, înţeleptul, dibaciul Ea, care ştie orice, făuri un plan pentru scăparea lor. El urzi şi puse la cale un plan întreg împotriva lui Apsu. Curatul său descântec îl făcu, dibaci, să aibă toată puterea asupră-i. Dădu glas [acestui descântec] şi (pe Apsu) îl domoli între ape; îl cuprinse somnul şi el adormi adânc. Ea îl sili pe Apsu să adoarmă şi să fie cuprins de somn, în vreme ce Mummu, sfetnicul, stătea ţeapăn de nesomn. Atunci Ea îl dezbrăcă, îi scoase coroana, îi răpi această splendoare dumnezeiască şi şi-o puse sieşi pe cap. Îl înlănţui pe Apsu şi îl osândi la moarte.
Îl întemniţă pe Mummu şi trase zăvorul după el. Apoi, peste Apsu, el îşi alese lăcaşul; îl înşfăcă pe Mummu şi îl vârî în ştreang. După ce i-a ferecat în lanţuri şi i-a supus pe cei ce voiseră să-i pricinuiască vătămare, Ea se ridică în triumf peste vrăjmaşii săi şi, senin, se odihni în iatacul său; şi numindu-şi Apsu acest [iatac], el îşi hotărî altarele în locul acela, întemeind pentru sine sfânta sfintelor. Ea, împreună cu soaţa sa Damkina, îşi statornici acolo mărirea regală.
În acest sanctuar al destinelor, în sfântul locaş al chipurilor dintru început, cel înţelept între înţelepţi, cel mai învăţat dintre zei, Domnul – fu zămislit, în sânul lui Apsu se născu Marduk, din sânul preacuratei Apsu se născu Marduk. Ea, părintele său, îl zămislise şi Damkina, muma sa, l-a născut.
El supse la ţâţa zeiţelor. Straja care l-a străjuit îl umplu de măreţie grozavă. Măreaţă îi era statura, sclipitoare privirea, bărbătească naşterea sa; dintotdeauna a fost el vânjos. Văzându-l Anu, cel care îi zămislise tatăl, s-a înveselit, s-a luminat şi inima i s-a umplut de bucurie. Ca să ajungă desăvârşit, a avut parte de o îndumnezeire fără seamăn şi mai presus de ceilalţi a fost preamărit, în toate fiind mai presus decât ei: uluitor de minunată era statura lui mare, cu neputinţă de socotit cu gândul şi greu de închipuit! Patru erau ochii lui, patru urechile sale. Când îşi mişca buzele, ţâşneau văpăi de foc. De patru ori îi era mai puternic auzul şi tot aşa ochii săi vedeau totul în orişice. Preamărit printre zei, el avea statura mai înaltă şi mădulare uriaşe avea din naştere, mai presus ca oricare: «Mariyutù, Mariyutù, fiu al Soarelui, Soare al zeilor!» Înveşmântat în splendoarea celor zece zei, semeţ îşi împodobise capul, şi cincizeci de spaime se îngrămădiseră pe el. Atunci Anu zămisli şi născu patru vânturi, pe care i le dădu în mână. El a creat pulberea, silind furtuna s-o poarte; şi talazul tot el îl stârni ca s-o tulbure pe Tiamat; tulburată, Tiamat s-a zbătut cu nelinişte ziua şi noaptea, [iar] zeii erau bătuţi de vânturi fără răgaz. În sinea lor, ei au urzit un gând rău şi mumei lor Tiamat aşa i-au vorbit: «Când pe îndrăgitul tău Apsu ci l-au ucis, tu n-ai sărit să-l ajuţi, ci ai rămas tăcută. Uite că Anu a făurit patru vânturi de groază, sânul tău e tulburat cu totul şi noi nu putem să dormim. Oare nu l-ai simţit în inima ta nici pe îndrăgitu-ţi Apsu, nici pe Mummu cel aruncat în lanţuri? Însingurată, numai tu ai rămas. Nu eşti tu maica noastră? Tu te zbaţi, cuprinsă de tulburare! Şi noi, care am rămas fără căpătâi, oare nu-ţi mai suntem dragi? [Uite, de nesomn] ochii noştri sunt arşi. Ridică-ne jugul [ce ne apasă] fără încetare, să putem şi noi o dată dormi! Înfrân[ge-i] pe ei, răzbună-i pe Apsu şi Mummu, [învinge-ne duşmanii], prefă-i în năluci!»
Tiamat fu încântată de aceste cuvinte: [«Cum chiar voi v-aţi gândit] să stârnim furtuni!» [Şi mai veniră] în tabăra ei zeii care urziseră răul împotriva zeilor, zămislitorii lor. [Ei veniră] grămadă, se repeziră alături de Tiamat, furioşi, având numai gânduri rele, zi şi noapte fără oprire, şi sunt gata de luptă, tropăind de turbare. Ei ţin sfat să chibzuiască războiul. Muma lui Hubur, care plăsmuieşte orşice chipuri, făcu pe deasupra arme de neînvins, născu şerpi uriaşi, cu dinţi ascuţiţi, cu fălci necruţătoare şi cu venin în loc de sânge ea umplu trupurile lor; înfăşură în spaime dragoni furioşi, îi încărcă de splendoare, făcându-i aidoma zeilor: «Facă-se nevăzute căile înfiorării, şi când aceştia se vor năpusti, să nu dea îndărăt!» Şi ea scoase la iveală [hidra] Bashmù, pe dragonul sălbatic şi pe Lahamu, leii-cei-mari, câinii-spumegânzi, şi pe omul-scorpion, arţăgoşii demoni ai furtunilor, pe omul-peşte şi capricornul, având cu toţii arme necruţătoare şi fiind neînfricaţi în bătălie. Atotputernice îi sunt dorinţele şi neînduplecate. Şi în adaos ea a plăsmuit unsprezece [monştri] în locul lui Apsu. Dintre zeii care erau întâii ei născuţi şi alcătuiau neamul ei, dânsa îl înălţă pe Kingu, anume pe el îl făcu ea mai mare peste ceilalţi; ea dădu pe mâinile lui căpitănia oştirii, rânduielile neamului, ridicarea armelor pentru luptă, năvala de asalt şi rangul de împărţitor suprem al prăzilor de război, şi îl aşeză în scaunul cu măciulii. «Am rostit pentru tine un descântec, te-am făcut cel mai mare în adunarea zeilor, ţi-am încărcat mâna de putere domnească asupra tuturor zeilor. Fii aşadar cel mai mare, iar mie singurul soţ! Preamărească-se numele tău mai presus de al tuturor Anukki!» Dânsa îi dădu tăbliţa destinelor şi o atârnă pe pieptul lui: «Fie neschimbate poruncile tale şi statornice [cuvintele ce le rosteşti]!» Îndată ce Kingu a fost preamărit şi a dobândit dumnezeirea supremă, astfel [le-a statornicit] zeilor, fiilor săi, soarta: «Vorbele gurii voastre [să stingă] focul, veninul vostru îngrămădit să zădărnicească puterile covârşitoare!»

II

Când Tiamat săvârşi întreaga măsură a lucrării sale, ea rândui bătălia împotriva zeilor, vlăstarele ei; spre [a-l răzbuna] pe Apsu, Tiamat săvârşi răul ea însăşi. Lui Éa i se dezvălui cum îşi înarmase ea bătălia. Auzind asemenea veste, Éa păstră liniştit tăcere şi stătu fără a scoate o vorbă. După ce, chibzuind, îşi potoli mâhnirea, el se îndreptă spre Anshar, părintele său. Aflându-se dinaintea lui Anshar, a tatălui care îl zămislise, i-a spus vorbă cu vorbă tot ce urzise Tiamat: «Tată, Tiamat – cea care ne-a născut – ne urăşte. Ea şi-a alcătuit o ceată şi turbează de furie. Toţi zeii s-au îndreptat către ea şi i s-au alăturat până şi cei zămisliţi de tine; în jurul Tiamatei s-au înghesuit eu toţii, grămadă. Înfuriaţi şi numai cu gânduri rele, ei duc o bătălie fără răgaz, zi şi noapte, tropăind şi turbând. Au ţinut sfat spre a se pregăti de război. Muma lui Hubur, cea care a făurit toate formele, pe deasupra a mai făcut şi arme fără greş, a fătat şerpi uriaşi, cu colţi ascuţiţi, cu fălci neînduplecate, şi cu venin în loc de sânge a umplut trupurile lor, a împodobit cu spaime dragoni furioşi şi i-a încărcat de splendoare, făcându-i să pară aidoma zeilor: „Facă-se nevăzute căile înfiorării, şi când aceştia se vor năpusti, să nu dea îndărăt!” Şi ea a scos la iveală [hidra] Bashmù, pe dragonul sălbatic şi pe Lahamu, leii-cei-mari, câinii-spumegânzi şi pe omul-scorpion, arţăgoşii demoni ai furtunilor, pe omul-peşte şi capricornul, toţi cu arme necruţătoare şi neînfricoşaţi. Atotputernice îi sunt dorinţele şi neînduplecate. Şi în adaos ea a plăsmuit unsprezece (monştri în locul lui Apsu. Dintre zeii care erau întâii ei născuţi şi alcătuiau neamul ei, dânsa l-a înălţat pe Kingu, anume pe el l-a făcut ca mai mare peste ceilalţi; a dat pe mâinile lui căpitănia oştirii, rânduielile neamului, ridicarea armelor pentru luptă, năvala de asalt şi rangul de împărţitor suprem al prăzilor de război, şi l-a aşezat în scaunul cu măciulii: „Am rostit pentru tine un descântec, te-am făcut cel mai mare în adunarea zeilor, ţi-am încărcat mâna de putere domnească asupra tuturor zeilor. Fii, aşadar, cel mai mare, iar mie singurul soţ! Preamărească-se numele tău mai presus de al tuturor Anukki!” Dânsa i-a dat tăbliţa destinelor şi a atârnat-o pe pieptul lui: „Fie neschimbate poruncile tale şi statornice [cuvintele ce le rosteşti]!” Îndată ce Kingu a fost preamărit şi a dobândit dumnezeirea supremă, astfel [le-a statornicit] zeilor, fiilor săi, soarta: „Vorbele gurii voastre [să stingă] focul, veninul vostru îngrămădit să zădărnicească puterile covârşitoare!”».
[Anshar, ascultând] vestea că (Tiamat) se înfuriase atât, [îşi lovi coapsa] şi îşi muşcă buza. [Tulburat era] sufletul său, iar inima sa – fără odihnă. [Vorbindu-i lui Éa], întâiului său născut, el izbucni în strigăt: «[Tu îi vei] fi în luptă vrăjmaş. Tu vei [îndura] uneltirile pe care ea le va urzi în jurul tău, [tu l-ai legat în lanţuri pe Mummu], tu l-ai ucis pe Apsu; unde [să găsim pe cineva afară] de tine care să se împotrivească înfuriatei [Tiamat]?» (lacună).
Ea luă cuvântul [şi zise]: «[Tu], inimă de nepătruns, care hărăzeşti soarta, [cine] are puterea de [a crea] şi a distruge, [o, Anshar, inimă] de nepătruns, care hărăzeşti soarta, [cine] are puterea de [a crea şi a distruge, de a înfăptui] ceea ce ai rostit, întocmai aşa precum şi noi dorim?» (text deteriorat).
Fiului său [Anu] i-a spus aceste [cuvinte]: «[Fiule], iată arma de moarte a vitejilor, a cărei putere e [mare] şi necruţătoare lovitura. Aşadar să te înfăţişezi la Tiamat, ca să se potolească sufletul ei şi inima să i se moaie. Dacă ea nu ascultă cuvintele tale, roag-o stăruitor în [numele] nostru să se potolească!» Când [Anu] auzi chemarea părintelui său Anshar, porni la drum spre Tiamat şi îşi urmă calea. Anu merse acolo. Când pricepu gândul pe care îl avea Tiamat, [teama i se cuibări în] piept, şi el se întoarse din drum. [El se înapoie] la Anshar, părintele care-l născuse, [şi luând cuvântul] îi zise: «Tată, n-am fost în stare; ea e mai [tare] ca mine» (lacună). Anshar rămase tăcut şi, privind în pământ, gemu, [întors] către Éa, clătină din cap. S-au adunat laolală toţi Igigi, toţi Anukki; buzele lor s-au strâns şi [ei aşteaptă şezând] în tăcere; niciun zeu nu vrea să se întoarcă acolo ca s-o înfrunte pe Tiamat, [nici unul] nu va scăpa cu viaţă! Anshar, părintele marilor zei, [se întreba dacă] acela a cărui inimă e gata să dea ajutor, ca unul din acelaşi oraş ori din aceeaşi ţară, nu va fi Marduk cel viteaz care să iasă biruitor în luptă? fia îl chemă (pe Marduk) în taină şi îi spuse dorinţa inimii sale: «Marduk, ascultă povaţă tatălui tău: tu, fiule, care-mi vei bucura inima, apropie-te de Anshar, vorbeşte-i [stăruind] pentru bătălie, stai drept; Văzându-te, el se va linişti!» Domnul se înveseli la cuvintele tatălui său. El se apropie, ţinându-se drept în faţa lui Anshar. Când Anshar îl văzu, inima i se umplu de încântare. El îl sărută pe buze şi îşi alungă teama: «Părinte, nu sta tăcut, deschide buzele tale, eu vreau să mă duc să împlinesc tot ceea ce inima ta [doreşte]; care ins a aţâţat bătălia împotriva ta?» «Fiule, Tiamat care este femeie va porni înarmată împotrivă-ţi!» «[Părintele meu] ziditor, înveseleşte-te şi fii bucuros, în curând tu vei fi acela care va zdrobi [ceafa] Tiamatei; [Anshar], ziditorul (meu), înveseleşte-te şi fii bucuros, în curând tu vei fi acela care va zdrobi [ceafa] Tiamatei!» «[Du-te], fiule care cunoşti toată ştiinţa şi potoleşte-o pe Tiamat cu descântecul tău cel sfânt, purcede iute înainte în carul furtunilor! [Dar dacă] ea nu va putea fi gonită, întoarce-te înapoi!» Domnul fu fericit de cuvintele părintelui său, inima lui era bucuroasă şi îi spuse tatălui său: «Dacă eu însumi se cuvine să fiu răzbunătorul vostru, dacă trebuie anume eu s-o înlănţui pe Tiamat ca să vă scap vouă viaţa, adunaţi-vă în sfat şi întăriţi-mi temeinic ursita; în [sala sfatului] Upshukinnaku, toţi laolaltă, aşezaţi-vă veseli şi fie ca eu, prin porunca mea, în locul vostru, să-mi hărăzesc mie însumi destinul; fie ca nimic din tot ce voi făuri eu însumi să nu poată fi schimbat, nimic să nu se poată înlătura sau preface din oricare poruncă a buzelor melc!»

III

Anshar luă cuvântul şi crainicului său Kaka îi spuse aceste vorbe: «Kaka, tu, crainicul meu care îmi desfătezi inima, vreau să te trimit la Lahmu şi Lahamu; tu eşti dibaci când desluşeşti şi puternic când cuvintezi. Adună în faţa mea zeii, părinţii mei, să fie aduşi aici toţi zeii, pentru ca ei să-şi dezlege limba, să şadă la ospăţ, să mănânce grâne, să se adape cu bere tare, şi lui Marduk, răzbunătorul lor, să-i hărăzească ursita. Porneşte, du-te, Kaka, înfăţişează-te lor şi rosteşte-le întocmai ceea ce am să-ţi spun: Anshar, fiul vostru, este cel care mă trimite, eu sunt cel pe care l-a însărcinat să vă aducă solia lui tainică; [iat-o]: Tiamat, cea care ne-a născut, ne urăşte. Ea şi-a alcătuit o ceată şi turbează de furie. […] L-am trimis împotriva ei pe Anu, dar el nu i s-a putut împotrivi. [Chiar şi] lui Nudimmud i-a fost frică şi s-a întors îndărăt. Marduk, cel mai înţelept dintre zei, fiul vostru, vrea să se ducă acolo, el s-a hotărât dintr-o dată să purceadă spre a o înfrunta pe Tiamat. [Dar iată] cuvintele pe care mi le-a spus el: „Dacă eu însumi se cuvine să fiu răzbunătorul vostru, dacă trebuie anume eu s-o înlănţui pe Tiamat ca să vă scap vouă viaţa, adunaţi-vă în sfat şi întăriţi-mi temeinic ursita. În [sala sfatului] Upshukinnaku, toţi laolaltă, aşezaţi-vă veseli şi fie ca eu, prin porunca mea, în locul vostru, să-mi hărăzesc mie însumi destinul; fie ca nimic din tot ce voi făuri eu însumi să nu poată fi schimbat, nimic să nu se poată înlătura sau preface din oricare poruncă a buzelor mele!” Veniţi aici în grabă şi încredinţaţi-i fără zăbavă propriul vostru destin, spre a putea el merge să înfrunte pe groaznicul vostru vrăjmaş».
Kaka purcese la drum şi merse de-a dreptul către [sălaşele] zeilor Lahmu şi Lahamu, părinţii săi. El se prosternă, sărută ţărâna dinaintea lor, apoi se sculă şi, stând drept, le grăi: «Anshar, fiul vostru, este cel care mă trimite pe mine, cel pe care l-a însărcinat să vă aducă solia sa tainică; iat-o: Tiamat, cea care ne-a născut, ne urăşte. Ea şi-a alcătuit o ceată şi turbează de furie. […] Veniţi aici în grabă şi încredinţaţi-i fără zăbavă propriul vostru destin [lui Marduk], ca să poată porni să-l înfrunte pe groaznicul vostru vrăjmaş».
Auzind [acestea], Lahmu şi Lahamu izbucniră în strigăte puternice, iar toţi Igigi se văitară îndureraţi: «Ce s-a putut [petrece] neobişnuit, încât [Tiamat] să hotărască astfel în ce ne priveşte pe noi? Noi nu ştim ce anume a săvârşit ea!» Alergând de-a valma, porniră (către Anshar) toţi zeii cei mari care hotărăsc [soarta]. Ei ajunseră în faţa lui Anshar, se umplură de bucurie, se îmbrăţişară unii cu alţii, [se aşezară] la sfat, îşi dezlegară limba, [luară loc] la ospăţ, mâncară grâne, se adăpară cu bere tare şi îşi umplură coamele cu dulce licoare. Trupurile lor erau ghiftuite ca să mai fi băut bere, erau moleşiţi cu toţii, inima lor era veselă; [şi atunci] lui Marduk, răzbunătorului lor, ei îi hotărâră soarta.

IV

I se clădi o estradă princiară şi acolo, de faţă cu părinţii săi, se aşeză dânsul spre [a primi] suveranitatea. «Iată, [îi spuseră ei], tu eşti cel mai de seamă printre zeii cei mari, ursita ta nu are pereche, poruncile tale sunt [ca ale lui] Anu; o, Marduk, iată-te cel mai de seamă dintre zei, ursita ta nu are pereche, poruncile tale sunt [ca ale lui Anu]!» […] [Zeii] se bucurară şi îl slăviră [cu aceste cuvinte]: «Da, Marduk este regele!»; îi mai dădură sceptrul, tronul şi semnul regal, îi dăruiră o armă fără pereche care abate duşmanii din drum [şi îi spuseră]: «Purcede şi curmă viaţa în Tiamat, şi în locuri neştiute de nimeni sângele să i-l poarte vânturile!»
Când zeii-părinţi îi hotărâră [astfel] Domnului soarta, ei îl cruţară de calea uceniciei şi a supunerii. El îşi ciopli un arc şi drept armă şi-l hărăzi, încercă săgeata, întinse coarda. (Apoi), înălţând buzduganul divin, şi-l prinse la dreapta în şold, şi alături atârnă arcul şi tolba, dinaintea sa puse fulgerul, şi trupul şi-l umplu cu văpaie arzătoare, făcu o reţea ca s-o împrejmuie pe Tiamat prinzând-o înăuntru, şi aşeză în patru unghiuri, aşa încât nimic din ea să nu scape, vântul-de-miazăzi, vântul-de-miazănoapte, vântul-de-răsărit şi vântul-de-apus; strânse reţeaua care era darul părintelui său Anu, apoi făuri vântul rău, furtuna, vârtejul, vântul împătrit, vântul înşeptit, vântul pustiitor şi vântul-fără-pereche. Vânturile acestea le-a slobozit toate şapte odată; ele izbucniră din spatele său pentru a tulbura sânul Tiamatei. Domnul ridică Potopul, arma sa cea preaputernică. În carul aducător de groază el sui pe necruţătorii demoni-furtuni şi înhămă un atelaj împătrit: «Ucigătorul», «Neînduplecatul», «Strivitorul», «Sprintenul»; buzele lor sunt desfăcute, dinţii lor sunt purtători de otravă, ei nu cunosc oboseala, ei au fost învăţaţi să doboare. La dreapta sa el puse temuta Luptă şi Bătălia, la stânga Asaltul care împrăştie pe toţi cei uniţi în cârdăşie. El şi-a pus o platoşă, [trezind] spaima, iar pe coif (şi-a pus) splendoarea [cu raze de groază]. Urmându-şi drumul cel drept şi mergând înainte, Domnul purcese spre Tiamat, care izbucnise de furie. Între buzele sale el ţinea formula magică şi în mână strângea iarba care stinge otrava. În ziua aceea, alergau împrejurul său; alergau zeii, alergau împrejurul său zeii, părinţii săi, zeii alergau! Apropiindu-se, Domnul priveşte în genunile Tiamatei şi desluşeşte planul lui Kingu, soţul ei. Dar, privind-o, mersul îi şovăie, duhul îi slăbeşte, mişcările lui ajung fără noimă! Când zeii, aliaţii săi şi ajutoarele sale şi-au văzut astfel eroul şi căpetenia, li s-a tulburat văzul. Tiamat îşi slobozi formula ei magică, şi ceafa nici nu şi-o întoarse măcar, iar de pe buzele ei, ca de la o făptură sălbatică, ies trăncăneli mincinoase (text deteriorat).
[Ridicând] Potopul, preaputernica-i armă, Tiamatei, care se arăta îndatoritoare, Domnul îi răspunse la fel: «De ce chipul tău dă la iveală simţăminte bune, în vreme ce inima ta nu cugetă decât la izbucnirea prăpădului? [Din pricina ta] fiii s-au înstrăinat, şi-au amăgit părinţii, şi chiar tu, muma lor, urăşti îndurarea. Tu l-ai ridicat pe Kingu întru [cinstea] de a-ţi fi soţ; fără să fi avut el vreun drept, l-ai înzestrat cu puterea de zeu suprem, împotriva lui Anshar, a regelui zeilor, n-ai asmuţit decât relele, iar faţă de părinţii mei, zeii, ai dat dovadă de ticăloşie. Să fie gata oştile tale să-şi încingă armele. Apropie-te pentru ca noi amândoi, tu şi cu mine, să ne batem în duel!»
Auzind aceste cuvinte, ea se arătă ca o bezmetică şi îşi pierdu judecata. Ea, Tiamat, izbucni cu atâta furie în răcnete, încât amândouă pulpele ei tremurară până la glezne! Ea îşi rosteşte descântecul, îşi sloboade, îşi sloboade formula magică, iar zeii bătăliei îşi zăngăne armele. Întâlnindu-se Tiamat şi cel mai înţelept dintre zei, Marduk, pornesc duelul şi în luptă se opintesc unul în altul. Domnul îşi desfăşură reţeaua şi o acoperi [pe Tiamat], asmuţi împotriva ei vântul rău care stătuse în spate. Când Tiamat îşi deschise gura să-l înghită, (Marduk) stârni vântul rău ca s-o împiedice de a-şi mai strânge buzele şi vânturile îi umplură furioase tot trupul, pântecele i se umflă şi atunci ea îşi deschise larg gura. [El] ţinti o săgeată, îi spintecă burta, îi sfâşie vintrele şi o despică în două. Măcelărind-o astfel, îi puse capăt vieţii, azvârli jos cadavrul şi se sui peste el. După ce a ucis-o pe căpetenia lor Tiamat, oştenii ei alergară care încotro, ceata ei se risipi şi zeii care îi erau ciraci şi ajutoare se cutremurară de frică şi se întoarseră din drum, fugind ca să scape cu viaţă. Înconjurându-i peste tot fără a le lăsa vreo putinţă de scăpare, (Marduk) îi ferecă şi le sfărâmă armele. Au fost aruncaţi în plase, puşi să zacă în năvoade, surghiuniţi prin cotloane; înăbuşindu-se în gemete, ei îşi primiră pedeapsa şi rămaseră zăvorâţi în temniţe. Cât despre cele unsprezece făpturi ce fuseseră acoperite de spaime, haita de demoni care mersese laolaltă de-a dreapta (Tiamatei), el le prinse cu arcanul şi le ferecă braţele în lanţuri şi, pentru [patima] lor războinică, le călcă în picioare.
Iar pe Kingu, care era cel mai mare dintre ei, îl legă în lanţuri şi îl socoti potrivit cu numărul zeilor morţi. El îi luă tăbliţa destinelor ce pe nedrept o purtase acela, o pecetlui cu pecetea sa şi şi-o prinse pe piept. După ce i-a înlănţuit şi supus pe cei care voiseră să-l vatăme şi, ca un taur, l-a doborât pe obraznicul său vrăjmaş, iar asupra duşmanilor săi a statornicit deplin triumful lui Anshar, după ce a împlinit dorinţa lui Nudimmud, el, viteazul Marduk, îngrămădindu-şi stăpânirea peste zeii legaţi, se întoarse din nou spre Tiamat, pe care o ferecase în lanţuri.
Domnul călcă în picioare temeiurile Tiamatei. Din cumplitul ei hoit el smulse ţeasta, iar sângele din vinele ei tăiate vântul-de-miazănoapte îl duse în locuri neştiute. Privind acestea, părinţii lui se înveseliră şi tresăltară de bucurie şi îi aduseră daruri.
Potolit, Domnul priveşte leşul Tiamatei; el vrea să împartă dihania, să plăsmuiască [din ea] lucruri frumoase. O despică în două, ca pe un peşte uscat, desfăcând o jumătate cu care căptuşeşte cerul; trage hotarul, aşază străjile şi le dă poruncă să împiedice ieşirea apelor ei. Apoi el străbătu cerurile, cercetă locurile de zidire şi statornici, faţă în faţă, locul potrivnic al lui Apsu, sălaşul lui Nudimmud. Domnul, măsurând forma lui Apsu după chipul său, întemeie un templu măreţ, Eshara; marele templu Eshara, pe care îl făuri, au fost cerurile unde îi puse pe Anu, pe Enlil şi pe Éa să se aşeze în sfintele lor locuri.

V

(Marduk) făuri sălaşe [cereşti] pentru zeii cei mari, puse în locurile cuvenite stelele, chipurile lor [astrale], în perechi gemene. El statornici anul, îi mărgini hotarele şi pentru fiecare dintre cele douăsprezece luni aşeză câte trei stele. După ce a hotărât durata anului, el a întemeiat locaşul stelei polare, spre a hotărnici legăturile dintre stele, aşa ca niciuna din ele să nu facă greşeli şi să nu fie fără băgare de seamă, iar în preajma acestei [stele polare] aşeză locaşurile lui Enlil şi lui Ea. El deschise porţi din două laturi ale cerului, puse acolo zăvoare puternice, în dreapta şi în stânga. În pântecul Tiamatei, el arcui înălţimile cerului. Îl puse pe Nannar să strălucească (acolo) şi îi încredinţă noaptea. Îl hărăzi (să fie) giuvaierul nopţii, ca să numere zilele pe care în fiece lună, fără sfârşit, va avea să le însemne cu discul său: «Când începutul lunii se înalţă peste ţară, tu îţi vei arăta cornul strălucind ca să numeri şase zile; în ziua a şaptea discul tău să fie jumătate, încât a cincisprezecea zi să fie semnul de cumpănă al miezului fiecărei luni; apoi, când Soarele te va privi din temelia cerului, să te subţiezi şi să descreşti cu măsură îndărăt; în ziua când te faci nevăzut, apropie-te de calea Soarelui; cu el [sorocul] zilei a treizecea să însemne o cumpănă nouă» (lacună).
După [ce i-a hotărât lui Shamash socoteala] zilelor şi [a rânduit] paznici ai zilei şi ai nopţii, [Marduk a adunat] balele Tiamatei şi a făurit [din ele zăpada şi gheaţa]. El condensă norii şi stropi [cu ploaie pământul]. Sieşi îşi hărăzi şi păstră în mâna sa asmuţirea vânturilor, pornirea ploii, lăsarea frigului, fumegarea ceţurilor, împrăştierea salivei Tiamatei. El aşeză capul ei, îngrămădi [un munte] deasupra, [şi atunci] izvoare se deschiseră şi apa vie începu să curgă; din ochii ei, el slobozi Eufratul şi Tigrul; astupându-i nările, el le păstră ca [ţarină de arătură]. Pe pieptul ei îngrămădi munţii îndepărtaţi şi făcu crăpături prin care să ţâşnească apa izvoarelor. Coada ei o încovoie şi legă Marele Nod ca să [înfrâneze] sub picioarele sale [puhoiul] lui Apsu. [Îi aşeză] crupa cu care propti cerurile. [Din jumătatea Tiamatei] făcu bagdadia şi reazemul pământului; …înăuntrul Tiamatei scurse nisipul. El îşi desfăşură reţeaua, o desfăcu de tot. Întocmind cerurile şi pământul, [le înnodă] legăturile spre a le ţine trainic împletite. După ce hotărî ceremonialul şi aşeză dregătoriile, el întocmi lanţurile pe care le dădu în păstrarea lui Éa. Aduse tăbliţa destinelor pe care o luase de la Kingu şi, ca însemn al rangului, i-o înmână lui Anu, dăruindu-i-o. Reţeaua de bătălie pe care o atârnase fu desfăcută. Îi duse în faţa părinţilor săi [pe cei doi zei captivi]. Cât priveşte cele unsprezece făpturi fătate de Tiamat… armele lor au fost sfărâmate iar [făpturile] ferecate la picioarele lui; el făuri efigii şi le încrustă în poarta lui Apsu, pentru ca acesta să fie în viitor semnul de neuitat [al victoriei]. Când zeii văzură [acestea], ei se bucurară veseli în inima lor, Lahmu şi Lahamu, [ca şi] toţi părinţii ceilalţi. Anshar îl sărută şi de faţă cu toţi îl slăvi ca pe un rege. Anu, Enlil şi Ea îi mulţumiră prin daruri… Damkina, maica sa, scoase un ţipăt de bucurie înspre el şi îi străluci faţa ca [o mărturie] a hatârului [ce i se făcuse]. Zeului Usmu, care duse darurile sale într-un loc tainic, îi făcu hatârul să fie crainicul lui Apsu şi să vegheze altarele. Strânşi laolaltă, Igigi cu toţii se prosternară dinaintea sa, [şi toţi] Anunnaki, atâţi câţi sunt, îi sărutară picioarele, şi toţi zeii [se alăturară] spre a-l adora, aruncându-şi nasul (la pământ); [sculându-se apoi] în picioare, s-au închinat [şi au spus]: «Iată regele!» (lacună). El se înveşmântă cu veşmântul său princiar, cu nimbul regal, cu coroana temutei maiestăţi. El înălţă arma dumnezeiască, apucând-o cu mâna dreaptă, [iar în cea stângă] ţinu cu putere [sceptrul domnesc]…
Lahmu şi Lahamu […] luară cuvântul şi zeilor le vorbiră Igigi: «Mai înainte, Marduk a fost fiul nostru cel preaiubit, acum el este regele vostru. Ascultaţi poruncile lui!» […]

VI

Marduk, auzind chemarea zeilor, hotărî să făurească o lucrare frumoasă. Cu glas tare el îi vorbeşte lui Ea şi îi spune ceea ce îşi zisese în sine: «Vreau să fac o reţea de sânge, să întocmesc un schelet de oase şi să înalţ o fiinţă omenească al cărei nume să fie acela de Om! Vreau să plăsmuiesc [această] făptură omenească, [acest] Om, pentru ca, având el povara slujirii zeilor, aceştia să se afle în pace. Tot astfel, vreau să îmbunătăţesc rânduiala zeilor şi, cinstiţi deopotrivă, ei să fie despărţiţi în două tagme!» Răspunzându-i, Ea rosti aceste cuvinte şi, cu privire la domolirea zeilor, îi mărturisi acest gând: «Să fie jertfit unul singur dintre zei, să fie nimicit [numai] el, spre a se întemeia omenirea! Unească-se deci marii zei, iar vinovatul să fie jertfit, ca să rămână în fiinţă ceilalţi!» Marduk îi adună pe zeii cei mari, le vorbi cu blândeţe şi le dădu porunci. Zeii, cinstindu-l, îi ascultă poruncile. Rege fiind, el rosteşte aceste cuvinte către toţi Anunnaki: «Adevărat este, fără îndoială, că mai întâi pe voi v-am numit, vorbiţi deci cu mine în cuvinte făţişe: cine-i acela care a urzit bătălia, a stârnit răzvrătirea în Tiamat şi a dezlănţuit războiul? Să-mi fie adus cel care a urzit bătălia, am să-l fac să-şi primească osânda, iar voi veţi rămâne în pace!» Zeii cei mari, Igigi, aşa i-au răspuns lui, Regelui zeilor din Cer şi de pe pământ, sfetnicului zeilor, Domnului lor: «Kingu este cel care a urzit bătălia, el a stârnit răzvrătirea în Tiamat şi a dezlănţuit războiul!» Acela fu legat în lanţuri; fu adus şi ţinut înaintea lui Ea; i se dădu osânda: i-au deschis vinele sângelui. Din sângele lui, (Ea) făcu omenirea şi pe zei îi descărcă de povară. După ce înţeleptul Éa a făurit omenirea şi a pus-o în slujba zeilor, silind-o să-i slujească pe zei – o lucrare ca asta e cu neputinţă de închipuit, numai prin dibăcia lui Marduk a fost în stare Nudimmud a o face – ca rege al zeilor, Marduk împarţi pe toţi Anunnaki [prin lume], aici sus şi dincolo jos. El îi hărăzi lui Anu (dreptul) de a-i fi ascultate poruncile. Trei sute dintre ei aşeză în ceruri, ca străji, şi la fel statornici rânduiala pământului: în ceruri şi pe pământ el aşeză şase sute de zei. După aceea (Marduk) statornici toate legile şi tuturor acestor Anunnaki din cer şi de pe pământ le dădu (fiecăruia) rostul său. Anunnaki, luând cuvântul, grăiră către Marduk, Domnul lor: «Acum, Doamne, că ai statornicit liberarea noastră, care va fi semnul smereniei noastre faţă de tine? Iată, vom face ceea ce va purta numele de Sanctuar; în iatacul tău sfânt ne vom petrece noaptea; acolo ne vom odihni! Da, vom întemeia un sanctuar; aşezarea lui fi-va piciorul nostru pe pământ; în ziua în care vom sosi ne vom afla răgazul!» Când Marduk auzi aceste cuvinte, trăsăturile chipului său, ca ziua, străluciră măreţ: «Da, zidiţi Babilonul (ceresc), pe care aţi dorit a-l clădi; să fie încheiată zidirea de cărămizi şi să înălţaţi sanctuarul!»
Anunnaki mânuiră hârleţul. În anul întâi ei făcură cărămizi; când veni al doilea an, E-Saggila, perechea potrivnică a lui Apsu, fu înălţat până în vârf. Ei zidiră înaltul turn în caturi al lui Apsu, iar pentru Anu, Enlil şi Ea mai statorniciră un lăcaş. (Marduk), în toată mărirea, veni şi se aşeză dinaintea lor şi privi cu încântare Eshara, din temelie până în creastă. După ce isprăviră de clădit E-Saggila, Anunnaki îşi făcură cu toţii propriile lor altare: trei sute de la Igigi din ceruri şi şase sute ai lui Apsu se uniră aici cu toţii. Domnul, în marele-i sanctuar ce-l făcuseră pentru el să-l aibă lăcaş, îi aşeză la ospăţ pe zei, pe părinţii lui, [şi le vorbi]: «Iată Babilonul, locul şederii voastre: gustaţi plăcerea, săturaţi-vă de veselia ce [vi se hărăzeşte]!» Atunci zeii cei mari se aşezară, îşi pregătiră cănile cu bere şi se puseră pe benchetuit. Când îşi încheiară petrecerea, ei înălţară o rugă smerită în temutul E-Saggila, (arătând) ce temeinic statornicite au fost planurile tuturor rânduielilor, cum toţi zeii şi-au dobândit prin împărţire sălaşele lor din ceruri şi de pe pământ; zeii cei mari, în număr de cincizeci, se aşezară, iar cei şapte zei ai Destinelor luară hotărârea deodată. Domnul primi Arcul, arma sa, şi îl puse dinaintea lor. Zeii, părinţii lui, priviră şi coarda ce i se făcuse. Văzând ce minunat fusese făurit acest Arc, părinţii lui (Marduk) proslăviră înaltele isprăvi săvârşite de el. În adunarea zeilor, Anu ridică Arcul şi, sărutându-i, (rosti): «Fie el Odrasla!» – apoi numi astfel numele Arcului: «Lemn-lung» să fie cel dintâi, şi al doilea – «Atingă-şi ţinta», iar al treilea nume – «Steaua Arcului». Pe aceasta o făcu să strălucească în ceruri, şi îi hărăzi locul printre dumnezeieştile [constelaţii], suratele ei.
După ce Anu rostui sorţile Arcului, el aşeză un tron regal care, printre zei, era cel mai înalt şi, în adunarea zeilor îl înscăună (pe Marduk). Marii zei se adunară laolaltă şi slăviră întru vecie soarta lui Marduk. Ei rostiră asupra lor înşile un blestem; se jurară pe apă şi pe ulei şi îşi atinseră gâtul: ei îi dădură stăpânirea regească asupra zeilor şi îi adeveriră puterea peste zeii din cer şi de pe pământ. Anshar îl socoti mai presus (decât toţi) şi îl numi Asariludu: «Să ne prosternăm la auzul acestui nume!» «Fie ca zeii să asculte, cinstindu-l, ceea ce le vorbeşte şi cea mai tare sus şi jos să fie porunca lui. Preamărit fie el, Fiul şi răzbunătorul nostru! Domnia să-i fie cea mai puternică şi fără pereche. Păstorească el Capetele Negre, făpturile sale, şi de-a lungul vremilor zică-se fără uitare cântarea lui. Să se statornicească pentru părinţii săi ofrande neîntrerupte şi să nu se curme grija pentru nevoile lor, să fie slujite altarele lor, să fumege tămâie, înalţe-se descântecul oamenilor! Pe pământ să se facă aidoma cu ceea ce se săvârşeşte în cer». […] Chiar dacă se despart Capetele Negre întru credinţa lor în zei, pentru noi, în toate numele cu care noi l-am numit, el să fie Dumnezeul nostru!
Numi-vom aşadar cele cincizeci de nume ale lui, ca să izbucnească slava fiinţei sale şi aşijderea întru faptele lui.
Marduk! aşa cum l-a numit de la naştere tatăl său Anu, căci el dăruieşte păşuni şi adăpători şi aduce belşugul în staule, el care cu arma Potopului i-a ferecat pe cei răzvrătiţi şi i-a salvat pe zei, pe părinţii săi, pândiţi de primejdie grea.
Da, Fiul Soarelui, cum l-au numit zeii pe cel în a cărui lumină arzătoare ei nu-şi curmă mersul nicicând. Oamenilor, pe care i-a făcut fiinţe înzestrate cu suflare, le-a poruncit să-i slujească pe zei, ca aceia să se afle în pace. A zămisli, a nimici, a ierta şi a pedepsi – iată ce să stea în puterea lui; toţi să-şi îndrepte privirea spre el! […]

VII

Asari, cel ce le-a dat (oamenilor) învăţătura, a statornicit hotarele (câmpului), el, făuritorul grânelor şi al pânzei de in, cel ce odrăslește verdeaţa! […]
Nebiru! el păzeşte nestrămutat locurile de trecere din cer şi de pe pământ, ca (zeii) să nu treacă în sus ori în jos, căci el îi pândeşte. Nebirul e steaua lui, pe care a făcut-o să strălucească în cer; ea stă în locul polar şi celelalte o privesc zicând: «El care, neobosit, nu încetează să străbată sânul mării, fie numele său Nebiru, el care stă drept la mijloc! El le hotărăşte stelelor cerului calea lor trainică şi tot el mână, ca pe o turmă, pe toţi zeii laolaltă! El o înlănţuie pe Tiamat, el îi scurtează viaţa, şi scurtă să fie aceasta! Când zilele vor îmbătrâni, fie ca ea să se îndepărteze de generaţiile viitoare, fără să fie oprită în loc, şi să-şi ia zborul pe veci!» […]
Toate numele acestea pe care le rostiră zeii Igigi, când le auzi Ea, sufletul său întreg începu să cânte de veselie; acesta rosti: «El, ai cărui părinţi i-au slăvit numele, îmi este aidoma mie; fie deci numele său, de asemenea, Ea! Aibă el aşadar puterea să pună în lucrare toate datinile mele, şi întregul poruncilor mele rânduiască-l tot el!»
Cu numele acesta Cincizeci zeii cei mari au numit cele cincizeci de nume ale sale şi semnul său l-au socotit mai presus decât al tuturor. Să fie ele ţinute minte, întâiul (rostit) să le dezvăluie (pe celelalte), înţeleptul şi iniţiatul să le cerceteze laolaltă, tatăl rostească-le iarăşi şi iarăşi, ca să le înveţe fiii, să le cunoască toţi ca pe al Păstorului şi al Ciobanului, [astfel încât], fără a trece cu vederea pe Enlil al zeilor – Marduk, ţara sa să propăşească şi el însuşi să fie nevătămat! Dăinuitor este cuvântul lui, nestrămutată îi e vorba, ceea ce gura lui a rostit nu mai poate schimba niciun zeu! Dacă priveşte cu mânie, el ceafa nu şi-o întoarce, când e aţâţat, niciun zeu nu-i înfruntă supărarea. Nepătrunsă îi e inima, larg îi este sufletul! Păcătosul şi nelegiuitul sunt nesuferiţi în faţa ochilor săi.
Această descoperire, despre care vorbitu-s-a înainte de el, unul dintâi a scris-o astfel încât să o afle urmaşii.
Glas să se dea numelui [viteazului] Marduk, căruia i-au dat naştere zeii Igigi, facă-se cunoscut cântecul lui Marduk care a înlănţuit-o pe Tiamat şi a luat Domnia!
(Enuma elish, I-VII)

Varianta cosmogonică a lui Berosos

În vasta lucrare în trei volume, Babyloniaka, scrisă în greceşte (sec. IV î.Hr.) de preotul chaldean Bel-Usur (Berosos) al zeului Bel-Marduk din Babilon, dar pierdută astăzi, figura o cosmogonie repovestită rezumativ de episcopul creştin Eusebius din Cesareea; confruntarea acestui fragment cu „poemul creaţiei” Enuma elish e interesantă şi pentru confirmarea mitului ca atare, ca şi pentru unele nuanţe care la Berosos (poate şi datorită rezumatului făcut de Eusebius) par mai explicite.

El (Berosos) spune că a fost o vreme în care totul era beznă şi apă şi că în ea au prins viaţă făpturi monstruoase şi de o alcătuire nemaipomenită, care aveau forme stranii. Căci au apărut oameni cu două aripi şi unii chiar cu patru aripi şi cu două feţe, iar alţii, care aveau un trup şi două capete, un cap bărbătesc şi altul femeiesc şi sex dublu, de bărbat şi de femeie, şi alt soi de oameni dintre care unii aveau labe şi coame de capră, iar alţii picioare de cal şi încă alţii având partea din spate de cal şi partea din faţă de om, care erau la înfăţişare ca hipocentaurii, şi că au luat fiinţă tauri având capete de oameni, şi câini cu patru trupuri, având la spate cozi de peşte, şi cai cu capete de câini şi oameni [de asemenea cu cap de câine] şi alte animale având capete şi trupuri de cai şi cozi de peşte şi alte făpturi vii având formele tuturor soiurilor de dobitoace, şi pe lângă aceste animale, peşti şi reptile şi şerpi şi alte dobitoace şi alte fiinţe vii, în cea mai mare parte minunate şi având înfăţişări amestecate – ale unora cu ale celorlalte –, ale căror chipuri se aflau aşezate în templul lui Bel, iar aceste vieţuitoare ascultau de porunca unei femei, numele căreia era Homoroka, şi aceasta se rosteşte în limba caldaică Thamté (Tiamat), iar elineşte tălmăcim Thalassa (marea), nume al cărui număr este aidoma cu cel pentru Seléne (luna). Aşadar, întrucât lucrurile stăteau astfel, ivindu-se Bel pe neaşteptate, el a despicat femeia la mijloc şi din una dintre jumătăţile ci a făcut pământul, iar din cealaltă cerul, şi făpturile vii care erau în ea au dispărut; şi el (Berosos) zice că această poveste este alegorică, deoarece acel tot fiind principiul umed şi în el născându-se făpturi vii, zeul acesta îşi smulse capul şi zeii ceilalţi au amestecat cu ţărână sângele care curgea şi i-au făcut pe oameni. Asta pentru că ei (oamenii) sunt în stare să cugete şi să ia parte la înţelepciunea dumnezeiască.
Iar Bel – pe care îl tălmăcim prin Zeus – despicând bezna la jumătate, a despărţit pământul şi cerul unul de altul şi a pus rânduială în lume, şi oamenii, neputând îndura naşterea luminii, au dispărut, iar Bel, văzând ţinutul pustiu şi sterp, i-a poruncit unuia dintre zei ca, după ce îi va fi fost smuls capul, cu sângele care curgea să facă pământul şi să făurească pe oameni şi acele animale ce ar putea să îndure aerul. Şi Bel a creat astrele, soarele, luna şi cele cinci planete; iată ce, după cum spune (Alexandros) Polyhistor, povestea Berosos în Cartea întâia a sa […]
(Eusebius din Cesareea, Praeparatio Evangelica)

RÉ – Triumful Solar

Nu avem azi aproape deloc mituri egiptene narate ca atare sau măcar mitografii teologice ori literare altfel decât în fragmentele, compuse în alte scopuri, pe care le-au conservat Textele Piramidelor şi Cartea Morţilor (incantaţii mai ales medicale şi funerare). Cartea dragonului Apophis (un papirus hieratic aliat la British Museum) e un text magic redactat de un scrib „pentru Esmin, fiul lui Petemnestu”, în anii 312–311 î.Hr., şi conţine una dintre relatările mai ample ale mitului despre zeul solar principal în unele epoci – Ré. Deşi adorat în tot Egiptul, Ré îşi avea centrul cultural în Heliopolis (On), unde se numea şi Atum (creatorul solitar al universului, prin autofecundare, în alte variante prin desprinderea din haosul primordial Nun sau prin ţâşnirea sub formă de Phoenix dintre petalele primei flori de lotus). Conflictul dintre zeul suprem Ré şi dragonul demoniac Apophis (identificat mai târziu cu zeul Seth) se interpretează adesea ca un simbol mitologic al menţinerii echilibrului cosmic sau al luptei între lumină și întuneric: Apophis îl provoacă zilnic pe Ré, care răsare victorios în fiece dimineaţă, navigând în barca lui solară; o variantă arată cum, ivindu-se sub formă de motan în flăcări, Ré îl decapitează pe dragon.
Textul e însoţit, pe lângă obişnuitele instrucţiuni cu caracter magic (recitarea adresându-se unui Apophis modelat din ceară, pe care i s-a înscris numele cu verde etc.), şi de menţiunea: „Această carte este un mister al templului; ochiul omenesc să n-o zărească!” – întrucât textul era dintre cele iniţiatice.
De rostit: Când stăpânul Universului s-a ridicat, el a spus: «Am luat naştere ca Keprer. Numai după mine au luat naştere cei care sunt născuţi. Toate fiinţele s-au născut abia după mine. Sunt multe fiinţele care au ieşit din gura mea, pe când încă nu era cer, pe când încă nu era pământ, când şerpii şi viermii nu fuseseră încă făcuţi în locul acesta, iar eu porunceam acestor [fiinţe] ce trăiau în trândăvie în apele veşnice.
Nu am găsit un loc unde să mă fi putut aşeza. Atunci am zămislit o dorinţă în inima mea, am lăsat să ţâşnească [din mine] temeiuri noi şi am creat toate fiinţele când încă eram cu desăvârşire singur, înainte de a-l fi scuipat (afară) pe Shu, înainte de a o fi scuipat (afară) pe Tefnut, când nu era încă nimeni împreună cu mine. Am făurit temeiurile în inima mea şi au luat naştere multe chipuri de fiinţe în fiinţele de copii şi în fiinţe ale copiilor acestora. Am lăsat sămânţa mea să cadă în mâna mea, după ce m-am îmbrăţişat cu umbra mea; şi am împroşcat [sămânţa mea] chiar în gura mea şi apoi l-am scuipat (afară) pe Shu şi am scuipat-o (afară) pe Tefnut. Tatăl meu Nun i-a trimis departe de aici, iar ochiul meu [a rătăcit] după dânşii până către cele două margini, după ce ei m-au părăsit.
Când am luat naştere, numai eu singur eram zeul, şi noi eram trei zei atunci când m-am statornicit pe pământul acesta. Shu şi Tefnut au scos strigăte de bucurie în apele veşnice unde se aflau şi [venind] mi-au adus cu ei ochiul meu. Când mi-am împreunat mădularele, am plâns deasupra lor şi în chipul acesta au luat naştere oamenii, din lacrimile care au ţâşnit din ochiul meu. Dar ochiul meu s-a umplut de mânie împotriva mea atunci când s-a înapoiat şi a văzut că pusesem altul în locul lui. Eu l-am împodobit însă cu lumină şi l-am înălţat, punându-l pe fruntea mea; după ce el a ajuns [astfel] suveranul acestei ţări întregi, mânia căzu dintr-însul [şi se rostogoli] la rădăcinile plantelor, căci îi dădusem înapoi ceea ce i se răpise. Şi am făcut rădăcinile să crească şi am făurit toate versurile şi tot ceea ce s-a născut din ele.
Shu şi Tefnut au zămislit pe [Geb] şi pe Nut, iar Geb şi Nut au zămislit pe User (Osiris) şi pe Hor (Horus) cel având amândoi ochii în frunte, pe Suteh (Seth), pe Eset (Isis) şi pe Nebthet (Nephthys), unul după altul; iar copiii lor sunt de atunci mulţi la număr în ţara aceasta.
Magul conjurând este duhul virtuţilor magice, trimis de mine întru stârpirea duşmanilor mei prin descântece.
Eu i-am trimis aici pe aceşti zei care au luat naştere din mădularele mele, ca să-l învingă pe vrăjmaşul acesta primejdios. Cadă [deci] pradă focului Apop (Apophis), cuţitul să se afle în ţeasta lui, să i se taie urechile, să piară numele lui din ţara aceasta! Am trimis prăpădul ca să-l lovească. Am făcut să piară oasele sale, iar sufletul i-l stârpesc zi de zi. Eu îi dezghioc vertebrele din spinare şi răzui cu cuţitul grăsimea cărnii lui, pe care o jupoi. A fost aruncat în focul pe care în numele său îl stăpâneşte Sehmet, şi Ochiul Divin petrece pe socoteala lui în numele său. Duşmanul se găseşte în flăcări, sufletul lui e silit să piară, îi sunt arse oasele, mădularele lui sunt aruncate în foc.
Hor a pornit împotriva lui cu suliţa sa de treizeci de coţi, şi suliţa aceasta de fier i-a sfârtecat trupul ca şi când nu s-ar fi aflat niciodată. Vremea furiei lui a fost abătută din drum şi gâtlejul lui a fost silit să verse. A fost păzit, legat, înlănţuit; un leu cu două capete i-a stors puterea, iar eu i-am desfăcut oasele din mădulare, i-am frânt picioarele, i-am vârât mâinile în butuci, i-am ferecat gura şi buzele, i-am smuls dinţii, i-am tăiat limba din gâtlej, i-am luat graiul, i-am orbit ochii, i-am răpit darul auzului, i-am luat trupul din locul său şi i-am hărăzit loc şi sălăşluire în părţi felurite, ca şi cum nu ar fi fost vreodată. Numele lui nu mai este, odraslele sale nu mai sunt. El nu se mai află şi nu mai sunt nici ciracii lui. Nu este el, nici tagma lui nu mai este. Nu este el, nici urmaşii săi nu mai sunt. Oul său nu creşte, sămânţa sa nu se ridică. Nu se mai află sufletul său, nici leşul său, nici duhul său, nici umbra sa, nici harul său vrăjitoresc nu mai este; oasele lui nu sunt, nici pielea sa nu mai este. El a căzut răpus, şi nu mai este! Ochii arzători ai lui Hor l-au aruncat în mâinile dregătorilor, ale călăilor [care îl aşteptau] cu cuţitele lor, şi ei şi-au săvârşit asupra-i lucrarea lor obişnuită. El a căzut pradă prăpădului de moarte pe care l-au asmuţit asupra lui şi asupra miezului său zi după zi. Chipul său e străpuns de cuţit şi capul i-a fost retezat de pe trunchi. Sehmet a luat inima lui, a aruncat-o în focul din faţa ei şi a năpustit asupra lui limbile arzătoare ale văpăilor, cu numele: Puterea Focului. Arşiţa a crescut. Ea a smuls sufletul lui din leş, înstăpânitu-s-a ea întru numele ei «Sehmet» şi s-a bucurat întru numele său: «Dumnezeiescul Ochi Luminos». Focul a înghiţit inima lui şi suflarea arzătoare a gurii sale a mistuit-o. Wezet (Theba) a cotropit locul prăbuşirii lui, astfel încât el să nu scape niciodată în vecii vecilor. Paznicii îl păzesc, ei desfac bucăţi sufletul lui, cadavrul lui, umbra lui, duhul lui şi harul său vrăjitoresc; ei îi smulg inima din locul ei şi numele lui îl stârpesc. El a căzut şi nu mai este, aşa după cum am poruncit eu. El a fost spulberat, şi spulberat este sufletul său. Sălaşul lui nu mai este şi nu este nici aşezarea sa. Arcaşii lui Shu îl târăsc prin sala cu stâlpi a ospeţelor, iar (zeiţa) Pahet îl dă pradă limbii de văpaie, luându-şi măsuri de prevedere. Ea îl duce la pieire în clipa ei de furie arţăgoasă, iar Sehmet îl aruncă peste limbile arzătoare ale gurii ei. Inima lui cade răpusă de cuţit; el e orb. El se prăbuşeşte răpus.
Însuşi Ré îl răpune. Ré câştigă biruinţa asupra lui Apop, în faţa marii eneade a zeilor; cuţitul stă înfipt în ţeasta lui, rămânând aşa în toate zilele, dinaintea (feţei) lui Re. Zeii de la miazăzi îl doboară, zeii de la miazănoapte îl doboară, zeii de la apus îl doboară, zeii de la răsărit îl doboară. Orion îl înlănţuie în cerul de miazăzi, Ursa Mare îl priponeşte de cerul de miazănoapte; cei care sălăşluiesc în stele îl leagă. Flăcările îl cuprind, focul îl mistuie şi îi nimiceşte oasele şi părul, cu mădularele lui se face foc, pielea i se pârleşte. El cade în mâinile zeilor. Numele lui nu e pe buzele oamenilor, amintirea lui nu este în inima zeilor. A fost scuipat în obraz. Unde este acela care să-şi mai aducă aminte de el? Ré l-a dus la pieire, aşa că el nu mai este. Nu este! Apop a căzut, s-a prăbuşit! El a căzut pradă focului, el a căzut pradă săgeţilor. El nu mai e furios, nu mai este cuprins de mânie. El nu mai respiră aer, nu mai trage aer pe nări! El se află în focul ale cărui flăcări i-au pătruns în ochi. Focul i-a distrus diadema.
Zei care sunteţi în barca lui Ré şi care doriţi să vă întâlniţi cu el, şi voi lacrimi care v-aţi scurs din Ochiul acela, loviţi-l şi înţepaţi-l cu suliţa pe cel primejdios, peste tot. Ascultaţi, zei! Zei, nu-l îngăduiţi să rămână pe locul unde a fost! Scurgă-i-se viaţa afară! Nu îngăduiţi, zei, ca numele lui să fie păstrat! Nu îngăduiţi, zei, să dureze sufletul lui, duhul lui, umbra lui, oasele lui, părul lui! Nu îngăduiţi, zei, să se desfacă mâinile lui! Să nu rămână urmă din odraslele sale, din moştenitorii săi! Nu îngăduiţi, zei, ca sămânţa lui să sporească, nici să crească oul lui! Nu îngăduiţi, zei, ca harul lui vrăjitoresc să se păstreze! Nu îngăduiţi, zei, să rămână el în cer sau pe pământ! Zei, nu-l îngăduiţi să rămână la miazăzi, la miazănoapte, la apus ori la răsărit! Nu-i îngăduiţi, zei, să stea undeva printre oameni! El e hărăzit focului acestui ochi luminos al lui Hor, care-l biruie zilnic. Afle-se focul în măruntaiele lui şi să nu se stingă deloc, niciodată, în vecii vecilor! Să-i învingă puterea, să-i stârpească furia, şi întreg să-l ardă, ca şi cum nu ar fi fost!
Apop, prăbuşeşte-te, cazi în puterea focului! Ré însuşi te doboară şi câştigă biruinţa asupra ta! Ia seamă, Apop, eu te desfac în bucăţi, ia seama, eu îţi stârpesc numele şi te dau pradă focului pentru zilele toate, aşa cum a poruncit Ré să ţi se facă! Priveşte, Re! Ascultă, Re! Iată: ţi-am stârpit vrăjmaşul, l-am călcat în picioare, l-am scuipat în obraz!
Re a izbutit să câştige victoria asupra duşmanului său. Acela a căzut şi nu se mai află. Numele lui arde întreg, iar eu am nimicit locul lui, sălaşul lui, cripta sa. Am spulberat sufletul lui, duhul lui, leşul lui, umbra lui, harul său vrăjitoresc, sămânţa sa, oul lui, oasele sale, părul său şi le-am azvârlit în foc întru zilele toate, aşa cum a poruncit Ré să se facă.
[Astfel] sunt stârpiţi, spulberaţi şi arşi în întregime toţi duşmanii regelui – fie el viu, sănătos şi fericit – vii sau morţi! Carnea lor fă-o să se desfacă bucăţi, să fie sfâşiată şi dată să fie ea holocaustului stăpânilor din On (Heliopolis), spre a se nimici [bucată cu bucată], de-a pururi, dinaintea lui Ré! Fum să se facă! Sufletele lor, duhurile lor, leşurile lor, umbrele lor, harul lor vrăjitoresc, oasele lor, părul lor, casele lor să nu mai fie, şi nici bordeiele şi mormintele lor! Grădinile lor, sicomorii lor, tufele lor să nu mai fie. Să nu fie deloc nici apa, nici pâinea lor. Pentru ei să nu fie nici focul, nici flăcările lui! Fă aşa încât nici copiii lor, nici vecinii lor, nici moştenitorii lor, şi nimeni din aceeaşi stirpe cu ei să nu se mai afle! Fă aşa încât capetele lor, mâinile lor, picioarele lor, urechile lor şi sămânţa lor să nu mai fie! Fă ca sălaşele lor din ţara lor să nu fie, şi printre oameni ei să nu capete apă pe acest pământ, nici în împărăţia de la Apus, printre duhurile luminii şi printre morţi! Trimite-i în locul de chinuri al marii stăpâne Sehmet, din Asher! Doboară-i cu putere de tânăr dibaci. Dă-i pe mâna paznicilor împărăţiei de la Apus. Nu îngădui ca sufletele lor să iasă din duat! Să nu se afle ei printre cei vii de pe pământ, să nu zărească soarele în niciuna din zile! Legaţi şi înlănţuiţi să fie pe locul prăbuşirii, în cel mai de jos duat! Să nu li se îngăduie sufletelor lor să între în ei de-a pururi! Porunceşte să se scuipe asupra lor şi peste plângerile lor către cerescul tău tron, iar zeii care se află acolo să aducă mărturie împotriva lor, partea lui Apop şi ei să o aibă! Ochiul lui Hor să-i biruie şi în foc să-i prefacă Sehmet pe altarul ei, în sala de ospeţe din Wezet. Nimiciţi să fie în faţa lui Ré pentru zilele toate, aşa cum a poruncit marele zeu Ré să li se facă în vecii vecilor.
Iar tu [Ré], cel ce sălăşluieşti pe tronul tău ceresc, călătoreşte în barca ta zilnică şi odihneşte-te în barca serii şi străbate fericit cele două ceruri! […]
Eu te-am spulberat, eu te-am stârpit şi tu cazi pradă prăpădului! Te-ai prăbuşit, Apop, şi Ré câştigă biruinţa asupra ta, Apop! (De patru ori.)
(Cartea dragonului Apophis, IX – papirusul Bremmer-Rhind)

Variantă cosmogonică egipteană

Mitul ţesut în jurul zeului Min (se pare, împrumutat de la unele triburi, poate somaleze, ale Africii Negre) era acceptat mai ales în oraşul Gebti (Koptos), unde Min era adorat ca zeu al forţei virile şi al fecundităţii; deci şi concepţia cosmogonică era diferită, lumea – în această variantă – luând naştere dintr-un ou primordial, comparabil cu oul lui Brahma din mitologia Indiei sau cu oul lui Pangu, din mitologia chineză.
Ou al apei, sămânţă a pământului! Esenţa germenului celor opt zei din [oraşul] Hmun (Hermopolis)! Cel mai vechi locuitor din cer! Cel mai vechi locuitor din duat\ Tu care te-ai născut din nămol, în faţa lacului din piatră de foc! Împreună cu tine am ieşit din nămolul tău.
Eu sunt Min din Gebti, eu sunt Mân, stăpânul ţării Gebti.
(Papirusul magic Harris, IV, sec. XII î.Hr.)

Universul Vedic

Mitologia Indiei vedice, în diferitele ei etape, clădită mai ales pe adorarea forţelor cumplite ale naturii şi pe intuiţiile capabile de timpuriu să construiască abstracţii în jurul marilor întrebări cosmice, şi-a compus în acest înţeles dublu şi variantele cosmogonice, ideea timpului fiind peste tot prezentă, aproape dominant. Zeul Vişnu doarme iniţial pe cobra Ananta (Çeşa), fixată în haosul precosmogonic (cobra simbolizează absenţa timpului, iar timpul apare ex nihilo, abia o dată cu trezirea zeului); într-o viziune mai târzie, Brahma (în ipostaza Prājāpati) mişcă prima dată roata universului, pornind timpul până atunci inert. Dar creaţia nu e niciodată definitivă: o succesiune constantă de creaţii, împlinite de zeul Çivá, şi de distrugeri, operate de ipostaza sa negativă Rudrá; universul e considerat aşadar un ciclu de pulsaţii (distrugeri şi renaşteri) – erele yuga – fiecare ciclu fiind o zi din viaţa eternă a sufletului universal Brahman. În epoca postvedică se preferă alte forme cosmogonice, îndeosebi simbolul iluziei divine Maya, autoarea lumilor şi formelor aparente, printre care chiar Brahma, zeul creator al universului.
Cosmogoniile Indiei apar în cele patru Vede, în vastul poem epic Mahābhārata, în comentariile filosofice asupra tradiţiei vedice din Upanişade şi Brahmāne, în Manusamhitā (Cartea legilor lui Mānu), ca şi în revizuirile târzii budiste, unde vechile mituri au fost subsumate selectiv noii doctrine.

Interogaţii imnice

Nu era fiinţă, nu era nici nefiinţă atunci. Nu era nici spaţiul şi nici, dincolo, firmamentul. Care era miezul? Unde se afla? Sub paza cui? Ce era apa adâncă, apa fără fund? Nici moartea, nici nemoartea nu existau în acest timp, niciun semn să deosebească noaptea de zi. Unul respira fără suflare, mişcat de sine însuşi; nimic altceva nu era nicăieri. La obârşie, întuneric acoperea întunericul, tot ce se zărea nu era decât unda nedesluşită. Închis în gol, Cel-care-devenea, Unul, lua naştere atunci prin puterea Căldurii. Apoi crescu Dorinţa, care a fost întâia sămânţă a Gândirii. Cercetându-şi cu chibzuinţă sufletele, Înţelepţii găsiră în nefiinţă legătura fiinţei. Sfoara lor era întinsă în diagonală; unde era deasupra, unde era dedesubt? Au existat purtători de sămânţă, au fost virtuţi; jos era Instinctul, sus Harul. Cine ştie cu adevărat, cine ar putea să vestească aici de unde se trage, de unde vine această creaţie? Zeii sunt dincoace de acest act creator; cine ştie de unde purcede el? De unde izvorăşte această creaţie, dacă a fost făurită sau nu a fost, Cel-ce-veghează asupra ei mult mai sus decât cerul ştie fără îndoială; sau nu ştie deloc?
(Rig Veda, X-129)

Creaţia embrionară

Embrionul de aur a crescut dintru începuturi; născându-se, el a fost singurul stăpân al lucrurilor. El păstrează Pământul şi Cerul, care sunt aici. Cine este zeul acesta pe care prin jertfa noastră se cuvine să-l slujim? Cel care dă suflu şi vigoare şi poruncilor căruia li se supun toţi, până şi zeii, cel a cărui moarte şi a cărui nemoarte sunt numai umbră; cine este zeul acesta pe care prin jertfa noastră se cuvine să-l slujim? Cel care cu puterea lui a ajuns singurul rege al lucrurilor însufleţite, a tot ce respiră sau zace în amorţeală, cel care porunceşte făpturilor cu două picioare, cu patru picioare; cine este zeul acesta pe care prin jertfa noastră se cuvine să-l slujim? Cel din puterea căruia sunt aceşti munţi cu zăpezi şi oceanul cu [fluviul] Rasa, aşa cum se spune, şi polii cerului, care sunt braţele lui; cine este zeul acesta pe care prin jertfa noastră se cuvine să-l slujim? Cel care a întărit vânjosul Cer şi Pământul, cel care a aşezat soarele, a aşezat bolta cerească, cel care în văzduhuri cumpăneşte spaţiul; cine este zeul acesta pe care prin jertfa noastră se cuvine să-l slujim? Cel către care îşi îndreaptă privirea, aşteptând călăuzire, cele două oştiri agăţate de glie, cutremurându-se în sufletul lor, cel care luminează soarele când răsare; cine este zeul acesta pe care prin jertfa noastră se cuvine să-l slujim?
Când au venit Marile Ape, purtând universul ca pe un embrion, născătoare ale lui Agni, atunci crescu Unul, principiul vieţii zeilor; cine este zeul acesta pe care prin jertfa noastră se cuvine să-l slujim? Cel care cu puterile sale a îmbrăţişat dintr-o privire Apele, purtând energia, născând sacrificiul, cel ce printre zei a fost singurul zeu; cine este zeul acesta pe care prin jertfa noastră se cuvine să-l slujim?
Să nu fim loviţi, născătorul Pământului, cel care a zămislit Cerul şi legile căruia sunt adevăr, cel ce a făcut marile, strălucitoarele Ape! Cine este zeul acesta pe care prin jertfa noastră se cuvine să-l slujim?
O, Prājāpati, tu singurul eşti, şi nimeni altul, cel care cuprinzi toate făpturile acestea. Iar ceea ce ne dorim, lăsându-ţi ofranda, fie-ne hărăzit să ajungem stăpâni de bogăţii!
(Rig Veda, X-121)

Pătrunderea zeilor în omul primordial

Când Manyu şi-a însoţit Mireasa, [năzuinţa sa], dincolo de casa Închipuirii, care erau atunci fecioarele, cine au fost peţitorii, cine era cel dintâi peţitor? Dorinţa şi Fapta se aflau înăuntrul uriaşei unde; acolo erau fecioarele, acolo peţitorii, şi întâiul peţitor fusese brahmān. Zece zei s-au născut odinioară laolaltă din zei. Cel care îi va fi cunoscut faţă către faţă poate vorbi azi cu temei. Răsuflarea suflată şi sorbită, Văzul, Auzul, Nesfârşirea şi Capătul, Suflul piezi: şi de sus, Cuvântul, Conştiinţa – iată ce zei au însoţit Năzuinţa.
Anotimpurile încă nu se născuseră, nici Dhatar, nici Brihāspati, nici Indra sau Agni, nici Açvinau, pe cine aşadar şi-au socotit căpetenie zeii aceştia? Dorinţa şi Fapta se aflau înăuntrul undei uriaşe. Dorinţa s-a născut înainte de Faptă, şi pe ea şi-au socotit-o căpetenie zeii. Glia fusese înainte de asta, ea care ştie toate cele ce sunt aievea şi cel care îi cunoaşte numele poate fi socotit ştiutorul celor străvechi. De unde s-a născut Indra, de unde Soma, de unde Agni? De unde a intrat în fiinţă Tváşţar? De unde s-a născut Dhatar? Indra s-a născut din Indra, Soma din Soma, Agni din Agni, Tváşţar s-a născut din Tváşţar şi Dhatar din Dhatar. Dar cei zece zei care s-au născut odinioară din zei, după ce au dăruit fiilor lor lumea, în ce lume sălăşluiesc?
Când Fiinţa Obârşiei a adus păr, oase, tendoane, carne şi măduvă ca să facă un trup întregit cu picioare, în ce lume a intrat ea apoi? De unde a adus firele de păr, de unde tendoanele şi oasele, mădularele, încheieturile, măduva, carnea? Cine şi de unde le-a adus? Stropitori sunt numiţi aceşti zei care şi-au dat Daniile. Când pe muritor l-au stropit, zeii au pătruns în Om.
Coapse, picioare, genunchi, cap, mână şi faţă, şolduri, […] coaste – ce Înţelept a rânduit toate laolaltă? Cap, mână şi obraz, limbă, ceafă, vertebre – toate le-a întocmit împreună Întocmitoarea cea Mare, înfăşurând apoi totul în piele. Cine a pus culoarea care-l face azi să sclipească în marele trup ce zăcea, de Întocmitoare întocmit? Toţi zeii veneau într-ajutor, şi tânăra mireasă a recunoscut asta. Stăpâna casei, soaţa celui întruchipând Voinţa, i-a adus lui culoarea.
Când Tváşţar, când părintele Tváşţar, mai marele fiului său, a înşurubat trupul, zeii, făcându-şi lăcaş din acel muritor, şi-au săvârşit intrarea în Om.
Somnul, istovirea şi moartea, zeităţile ce se numesc porniri către rău, bătrâneţea, pleşuvia, cărunteţea – au pătruns după aceea şi ele în trup. Hoţia, fărădelegea, vicleşugul, adevărul, sacrificiul, faima, forţa, puterea vremelnică, energia – au pătruns după aceea şi ele în trup. Mulţumirea şi nemulţumirea, mărinimia şi nemilostivirea, ca şi toate soiurile de foame şi sete – au pătruns după aceea şi ele în trup. Dojana şi nedojana, rostirea vorbei «da» şi a vorbei «nu», credinţa, răsplăţile îndătinate, necredinţa – au pătruns după aceea şi ele în trup. Ştiinţele şi neştiinţele, ca şi celelalte lucruri vrednice de învăţat, strofele, melodia, formulele liturgice şi brahman – au pătruns şi ele în trup. Desfătări, bucurii, înveseliri, mari plăceri câte se află, râs, petrecere, dansuri – au pătruns după aceea şi ele în trup. Vorbăria şi nevorbăria, ca şi trăncănelile câte se află, porunci, presupuneri, supuneri – toate au pătruns în trup. Răsuflarea suflată şi sorbită, Văzul, Auzul, Nesfârşirea şi Capătul, Suflul pieziş şi de sus, Cuvântul, Conştiinţa – au pornit împreună cu trupul… Gândurile şi toate închipuirile au pătruns după aceea şi ele în trup. Apele sângelui şi ale udului – cei pripiţi, ticăloşii, tainicii, cei subţiri şi cei groşi le-au vărsat în groapa de lături. Preschimbând în os butucul de foc, ei au lepădat cele opt ape. Schimbând în sămânţă untul din datină, zeii şi-au împlinit intrarea în Om.
Apele, atâtea câte sunt, întocmai ca zeii, şi Viraj o dată cu brahman, şi însuşi brahman şi-au săvârşit intrarea în trup. Deasupra trupului a sălăşluit Prājāpati.
Soarele şi vântul şi-au împărţit ochiul şi răsuflarea Omului. Apoi zeii îi aduseră lui Agni, în dar, Sinele, ca alt chip al său.
De aceea, cel ce cunoaşte Omul cugetă aşa: «Acesta este brahmān». Căci toate zeităţile sălăşluiesc în el ca vacile în staul.
Pentru întâia trecere în moarte el urmează trei căi felurite; cu o parte din sine pleacă dincolo, cu alta pleacă dincolo şi, în cele din urmă, cu a treia rămâne aici. În apele stătute, îmbătrânite, înăuntrul lor îşi află trupul sălaş. Înăuntrul lui este vigoarea, şi iată de ce se cheamă el cadavru.
(Atharva Veda, XI-8)

Sacrificiul de sine al creatorului

La început nu a fost nimic aici. [Totul] era învăluit de moarte sau de foamete, căci foametea este moarte. El [cel numit moarte] (dori): «Să mă întrupez!» şi dădu naştere raţiunii. Şi el se urni binecuvântând, iar din binecuvântarea lui se născu apa. «Cu adevărat, [zise] el, când am binecuvântat, s-a ivit apa. De aceea firea ei este arka. Ceea ce a fost spuma apei s-a întărit şi s-a făcut pământ. El s-a istovit. Şi din el, cel istovit şi arzând în flăcări, a răsărit strălucirea, esenţa lui, care este focul.
El s-a împărţit în trei: o treime era soarele, o treime – vântul. Tot el este şi respiraţia, împărţită în trei. Răsăritul e capul său, această latură şi cealaltă sunt membrele din faţă, apusul este coada, această latură şi cealaltă sunt coapsele, sudul şi nordul [sunt] şoldurile; cerul este spinarea lui, aerul e pântecele, acest [pământ] e pieptul. Astfel, el stă trainic pe ape. Cine îl cunoaşte, stă trainic acolo unde se duce.
El dori: «Nască-se din mine al doilea trup». Şi el, foametea sau moartea, a produs contopirea raţiunii cu graiul. Ceea ce fusese sămânţă a devenit an. Până atunci anul nu existase. El l-a crescut atâta vreme cât durează un an şi apoi i-a dat drumul. Când şi-a deschis gura ca să-l mănânce pe cel născut, acela a rostit: bhan. Iar asta a devenit Cuvântul.
El s-a gândit: «Dacă îl voi ucide, voi avea hrană puţină». Atunci el a creat, cu graiul acela şi din trupul acela, tot ce este aici: imnurile, formulele de sacrificare, melodiile, descântecele, sacrificiile, oamenii, vitele. El a hotărât să devoreze tot ce dăduse la iveală. Cu adevărat el înfulecă totul, de aceea natura morţii este devorarea (aditi). Cine cunoaşte natura morţii, adică aditi, acela ajunge devoratorul a tot ce este şi totul devine hrana lui.
El a dorit: «Fie ca eu să aduc din nou un sacrificiu şi mai mare». A început să se istovească, s-a înflăcărat de asceză. Şi din el au răsărit, înflăcărat şi istovit cum era, gloria şi forţa. Gloria şi forţa sunt într-adevăr răsuflările vieţii. Când a apărut respiraţia, a început să crească trupul. Şi în trupul său se afla raţiunea.
El dori: «Fie ca (trupul) acesta să-mi fie prielnic pentru sacrificiu şi cu ajutorul lui să mă întrupez eu însumi». Atunci (acesta) deveni cal; crescând, se făcu bun pentru sacrificare; de aceea, sacrificiul calului se numeşte açvamedha. Cu adevărat, cine cunoaşte asta, acela cunoaşte açvamedha. Lăsând (calul) în libertate, începu să cugete [la el], iar după trecerea unui an, şi-l aduse jertfă sieşi, [celelalte] animale oferindu-le zeilor. De aceea i se şi sacrifică lui Prājāpati un [cal] sfinţit, care aparţine tuturor zeilor. Cu adevărat, açvamedha este ceea ce iradiază căldură; trupul său este anul. Focul acesta este arka; aceste lumi sunt corpurile lui. Şi astfel ei sunt doi: focul de sacrificiu şi sacrificiul calului. Şi tot astfel ei sunt o singură divinitate: moartea. Acela [care ştie asta] învinge a doua moarte, moartea nu-l ajunge, moartea devine trupul său, el se contopeşte şi este una cu acele divinităţi […]
De la Prājāpati au purces două feluri de fiinţe: zeii şi demonii. Iar zeii (devas) erau mai tineri şi demonii (asuras) mai bătrâni. Se luptau unii cu alţii pentru aceste lumi. Zeii spuseră: «Hai să-i învingem pe demoni într-un sacrificiu, prin udgitha!»
Ei i-au spus Cuvântului: «Cântă pentru noi!» «Bine» [răspunse Cuvântul], şi Cuvântul începu să cânte pentru ei. Desfătarea ce se afla închisă în el, Cântecul o transmitea zeilor; binele pe care-l rosteşte el şi-l reda sieşi. [Demonii] şi-au dat seama: «Cu adevărat, ei ne vor birui cu ajutorul acestui cântăreţ», şi năpustindu-se asupra lui îl răpuseră prin mijlocirea răului. Răul [ce se afla închis] în ceea ce (Cuvântul) spune cu răutate este anume răul acela […]
La început [toate] acestea nu erau decât Ātman în chip de púruşa (om). El se uită jur-împrejur şi nu zări pe nimeni în afară de sine. Şi, înainte de orice, el rosti: «Eu sunt». Astfel apăru pronumele «Eu». De aceea şi astăzi cel care este chemat răspunde mai întâi: «Eu sunt», apoi rosteşte celălalt nume pe care-l poartă. Înainte de începutul tuturor acestora, el îşi arse toate păcatele şi de aceea el este púruşa. Cu adevărat cel care ştie asta îl arde pe acela care vrea să fie înaintea lui.
El fu cuprins de frică. De aceea celui singuratic îi este frică. Şi el cugetă: «Dar nu este nimic afară de mine, şi atunci de ce îmi este frică?» Şi numaidecât frica îl părăsi, căci de ce anume avea să se teamă? Adevărat, frica nu vine decât de la al doilea.
Într-adevăr, el nu cunoştea bucuria. De aceea, cel singuratic nu ştie ce e bucuria. El îşi dori pe al doilea. El deveni aidoma bărbatului şi femeii, uniţi în îmbrăţişare. El se împărţi pe sine însuşi în două jumătăţi. Atunci au fost făcuţi soţul şi soţia. «De aceea noi înşine suntem asemenea jumătăţilor aceleiaşi bucăţi», aşa a spus Yajñavalkya. De aceea, spaţiul acesta este umplut de femeie. El s-a împreunat cu ea. Atunci s-au născut oamenii. Iar dânsa cugetă: «Cum s-a putut împreuna el cu mine dacă m-a făcut din el însuşi? Pentru asta, mă voi ascunde». Ea se prefăcu în vacă, dar el se făcu taur şi se împreună cu dânsa; atunci s-au născut vacile. Ea se făcu iapă, iar el armăsar; ca se făcu măgăriţă, iar el măgar, şi se împreună cu dânsa; atunci s-au născut [vitele] cu copita nedespicată. Ea se făcu capră, iar el ţap; ea se făcu oaie, iar el berbec şi se împreună cu dânsa; atunci se născură caprele şi oile. Şi astfel, el aduse pe lume tot ce trăieşte împerecheat, până la furnici.
El află: «Într-adevăr, eu sunt creaţia, pentru că eu am creat toate acestea». Aşa deveni el făptură. Cel care ştie asta, se găseşte în această creaţie a lui.
Apoi el îşi frecă mâinile şi scoase foc din gură, ca dintr-un pântece de mamă. De aceea amândoi au suprafaţa lăuntrică lipsită de păr, pentru că nici înăuntrul pântecelui de mamă nu este păr. Şi când se spune: «Fă sacrificiu pentru zeul acesta», «fă sacrificiu pentru celălalt zeu», este numai opera lui, întrucât el este toţi zeii. Şi bunăoară umezeala cea care este, el a făcut-o din sămânţă, iar asta e soma. Adevărat, lumea aceasta întreagă nu este decât hrană, iar focul este devoratorul hranei. Aceasta e creaţia cea mai înaltă a lui Brahman, căci el i-a creat pe zei mai presus (de sine însuşi); muritor, el a dat naştere nemuritorilor. De aceea creaţia aceasta e mai presus de toate. Cine ştie asta se află în creaţia lui cea mai înaltă.
(Toate) acestea erau pe atunci nedesluşite. El a putut fi desluşit după nume şi chip. Şi [se spune]: «Cum îi e numele, aşa şi chipul». Căci acum toate se pot desluşi după nume şi chip. Şi se spune: «Cum îi e numele, aşa şi chipul». El (Ātman) a pătruns aici până în vârful unghiilor, ca un pumnal în teacă sau ca focul în vatră. El nu e văzut, pentru că nu este plin. Când respiră, el se numeşte respiraţie, când vorbeşte e grai, când vede e ochi, când aude e ureche, când cugetă este cuget. Acestea nu sunt decât numele faptelor sale. Cine respectă numai una sau alta dintre ele nu are cunoaştere, întrucât numai în una sau în alta el e neîmplinit. Fie ca el să fie venerat drept Ātman, deoarece aici [faptele lui] devin una singură. Acest Ātman e urma a tot ce este esenţial, fiindcă într-adevăr, aşa cum după urmă găsim [ceea ce s-a pierdut], tot astfel după el recunoaştem tot ce este esenţial. Cine cunoaşte asta, îşi află glorie şi laudă.
Acest Ātman e mai de preţ decât un fiu, decât bogăţia, decât tot restul. El este cel mai sacru. Şi dacă celui care zice că îi este drag nu Ātman, ci altceva, i se va spune că va pierde (ce socoteşte a-i fi) drag, aşa se şi poate întâmpla. Numai Ātman trebuie socotit drag. Cine îndrăgeşte numai pe Ātman, aceluia nu-i va pieri ceea ce îi este drag.
Şi se spune: «Dacă oamenii socot că datorită cunoaşterii lui Brahmān ei vor deveni totul, atunci ce anume cunoştea Brahmān datorită căruia a devenit totul?» într-adevăr, la început asta a fost Brahmān. El s-a recunoscut pe sine: «Eu sunt Brahmān». De aceea el a devenit (esenţa) a toate. Şi care dintre zei s-a trezit [întru această cunoaştere], acela a şi ajuns aidoma lui. Acelaşi lucru s-a petrecut cu înţelepţii (ríşi), acelaşi cu oamenii. Văzând aceasta, înţeleptul Vamadeva a înţeles: «Eu am fost Mānu şi Sūrya». Tot astfel şi azi, cine ştie: «Eu sunt Brahmān», acela ajunge tot (ce este esenţă). Şi nici măcar zeii nu-l pot împiedica în asta, întrucât el le devine lor Ātman. Dar cine venerează altă divinitate şi zice: «Una e ea, alta sunt eu», acela nu ştie nimic; el este în faţa zeilor ca un animal. Căci, într-adevăr, după cum multe dobitoace îi sunt de folos omului, aşa şi fiecare om le este zeilor de folos. Chiar atunci când ni se ia o vită, se iscă în noi nemulţumire, ce să mai vorbim de mai multe! De aceea lor (zeilor) nu le face plăcere când oamenii ştiu aceasta.
Cu adevărat, la început acestea (toate) erau singurul Brahman. Unul fiind, el nu s-a lărgit. El a creat un chip şi mai bun: pe oşteni (kşatriya), pe cei care sunt oşteni printre zei: Indra, Váruna, Soma, Rudrá, Parjánya, Yamá, Mrityu, Işana […] Totuşi el nu se lărgea. El a creat vig, acele soiuri de zei ce se socotesc după cetele lor: vasu, rudrá, aditya, vişvedeva şi marut. Dar el tot nu se lărgea. El a creat varna-çūdra (în întruchiparea lui) Pūşán. Într-adevăr, acest [pământ] este Pūşán, căci el hrăneşte tot ce există. El însă tot nu se lărgea. El a creat un chip şi mai bun: dharma. Kşatra kşatriilor, iată ce este dharma. De aceea nu poate fi nimic mai presus de dhárma. Şi cel slab spera (să-l învingă) pe cel mai tare cu ajutorul dhármei, ca şi cum l-ar ajuta regele. Căci, aşa este, dhárma e adevărul. Tocmai de aceea se şi socoteşte că acela care spune adevărul, rosteşte dhárma, iar cel ce rosteşte dhárma, rosteşte adevărul; căci amândouă sunt acelaşi lucru.
Şi astfel acesta este Brahman, kşatriya, vig şi çūdra. Acest Brahman a fost foc printre zei şi brahman printre oameni […] Dintru început, acest (tot) nu era decât Ātman, cel unic. El a dorit: «Fie să am o soţie, atunci voi putea să produc urmaşi; să am bogăţie şi atunci voi putea săvârşi fapte». Cu adevărat acestea sunt [hotarele] dorinţei, şi cel dornic nu-şi poate dori mai mult. De aceea şi azi însinguratul doreşte: «Fie să am o soţie, atunci voi putea să las urmaşi; să am bogăţie şi atunci voi putea săvârşi fapte». Şi dacă din aceste dorinţe el nu-şi va împlini vreuna, se va socoti pe sine însuşi neîmplinit. Iar plinătatea lui aceasta este: raţiunea sa este Ātman, graiul său este soţia, respiraţia sa sunt urmaşii, ochiul său este bogăţia lumească, deoarece cu ochii îşi dobândeşte el totul; urechea sa este (bogăţia) divină, căci cu urechea o audă. Iar trupul este acţiunea lui, deoarece cu trupul îşi săvârşeşte faptele […]
(Brhadāranyaka Upanişad, Madhu 1, 2, 1–7; 3, 1–2; 4, 1–17)

Oul primordial

În lumea aceasta, când fără strălucire şi lumină ea era înfăşurată de negură din toate părţile, a apărut dintru începutul [acelei] yuga, ea întâia cauză (a creaţiei), un ou uriaş, sămânţa veşnică a tuturor fiinţelor, care se numeşte Mahādivya. În el, precum se ştie, lumina cea adevărată era eternul brahma, sublim şi inimaginabil, ubicuu, cel care este cauza ascunsă şi insesizabilă a realului şi irealului. Din [oul] acesta a purces supremul Brahmā, strămoşul şi singurul domn al tuturor făpturilor. (Apoi au ieşit) Suraguru şi Sthanu; Mānu, Ka şi Paramesthin şi de asemenea Pracesatah, Dákşa şi cei şapte fii ai lui Dákşa. Apoi au apărut douăzeci şi unu de domnitori ai făpturilor, şi Púruşa, cel al cărui suflet nu se poate măsura şi pe care îl cunosc toţi înţelepţii; mai departe, toţi Vişvedeva, Aditya, Vasavah şi ambii Açvinau, de asemenea (toţi) yakşa, sadhya, pişaca, guhyaka şi pitri. După aceea s-au ivit cei mai buni înţelepţi, înţelepţii brahmani fără cusur şi numeroşii înţelepţi regali, înzestraţi cu toate virtuţile. După aceea: apa, cerul, glia, vântul, spaţiul aerian şi ţările lumii; după aceea: anii, anotimpurile, lunile, semilunile, zilele şi nopţile în succesiune ordonată. Aşa s-au ivit şi toate celelalte care sunt adeverite de oameni.
Şi tot ceea ce există, mişcător şi nemişcat, tot ce se supune observaţiei, totul se va amesteca din nou când, după ce se va scurge yuga, lumea se va nărui. Tot aşa precum (în natură) semne felurite ies la iveală o dată cu schimbarea anotimpurilor, la fel şi acele fiinţe (apar din nou) la începutul (următoarei) yuga. Aşa se învârteşte în lume veşnic roata aceasta, care nu are nici început nici sfârşit, şi care pricinuieşte distrugerea a tot ce există.
(Mahābhārata, cartea I, Adiparva, 1,27–38)

Bărbatul cosmic Púruşa: germinaţia universului

Lumea văzută era o întunecime de neînţeles, lipsită de însuşiri desluşite, cu neputinţă de pătruns prin raţiune ori de cunoscut, şi părea cu desăvârşiRé adormită. Când termenul descompunerii s-a scurs, Stăpânul, cel care există prin sine însuşi şi care nu poate fi perceput de simţuri, lăsând să se vadă această lume cu cele cinci forţe ale ei şi cu celelalte principii în strălucirea gloriei celei mai pure, s-a arătat risipind întunericul.
El, pe care numai spiritul îl poate înţelege, el care e mai presus de organele simţurilor şi nu are părţi vădite, el cel etern, suflet al tuturor fiinţelor, pe care nimeni nu-l poate pricepe, şi-a dat în vileag întreaga splendoare. Luând în cugetul său hotărârea de a face să purceadă făpturi felurite din propria-i substanţă, el a făcut întâi apele, în care a lăsat un germen. Germenul a devenit un ou ca aurul strălucitor, la fel de strălucitor ca astrul cu mii de raze, iar din oul acesta s-a născut el însuşi, Brahma, strămoşul tuturor fiinţelor.
Fiind făcute de Nāra, apele s-au numit naras; şi pentru că au fost locul cel dintâi al mişcării (ayana) lui Nāra, s-a numit el însuşi Nārāyana.
Prin cel ce este, prin cauza sa impenetrabilă şi eternă, prin fiinţa şi nefiinţa sa, a luat naştere (bărbatul cosmic) Púruşa, celebrat în lume sub numele de Brahma.
După ce a locuit în oul acesta un an (al său), cu puterea cugetării sale, Stăpânul a despicat oul în două jumătăţi şi din cele două jumătăţi a făcut Cerul şi Glia, aşezând la mijloc între ele aerul, cele opt ţinuturi cereşti şi genunea imobilă a apelor.
Din Sufletul preaînalt el scoase la iveală Cugetarea, cea care este şi nu este, iar mai înainte de aceasta, Sinele, cel care e a toate Stăpân şi diriguieşte totul. Iar înainte de Cugetare şi de Sine, el smulse Intelectul şi tot ceea ce conţine una dintre cele trei însuşiri, precum şi cele cinci organe ale minţii cu ajutorul cărora se percep lucrurile exterioare, ca şi cele cinci organe ale acţiunii şi particulele celor cinci elemente. Unind între ele particulele, de nepătruns pentru raţiune, ale acestor şase principii ce sunt înzestrate cu energie uriaşă, el făcu toate fiinţele. […]
Fiinţa cea preaînaltă a dat astfel, dintru început, un nume fiecărei făpturi, un rost şi un fel de a fi, după cum mărturisesc cuvintele din Veda. Stăpânul atotputernic a dat naştere unui mare număr de zei înzestraţi cu principii active şi cu suflet, precum şi unei mulţimi nevăzute de duhuri, şi a rânduit sacrificiul.
…Spre a înmulţi neamul omenesc, din gura sa, din braţele sale, din coapsele şi din picioarele sale el a făcut preotul (brahmān), războinicul (kşatriya), agricultorul (vaigya) şi lucrătorul (gudra). Împărţindu-şi trupul în două, atotputernicul Stăpân a devenit jumătate bărbat şi jumătate femeie şi, împreunându-se cu sine însuşi, a dat naştere Cuvântului (Viraj).
(Manusamhitā, 1,5–32)

Lumea Duală

De la cultul iranian iniţial al focului şi al apei, mitologia zoroastrismului a recompus o cosmogonie riguros de simplă, în formula conflictului dintre bine şi rău. Ca principii personificate în zeii Ahura Mazda (Ormuzd) şi Angra Mainyu (Ahriman). Dacă o ramură mitică iraniană se referă la naşterea acestor două principii antagonice din inerţia primordială a timpului infinit (Zurvan Akarana, timpul inert, se autosacrifică dar se şi îndoieşte de valoarea sacrificiului, aşa că din sacrificiu se naşte Ahura Mazda, deci binele, iar din îndoială Angra Mainyu, deci răul), codicele Avesta, atribuit magului Zarathustra, impune o concepţie de dualitate inegală şi un îndelungat proces cosmogonic (în patru epoci de câte trei milenii), între organizarea haosului temporal şi revenirea la haos; această cosmogonie avestică este, de fapt, organizarea materiei cosmice prin transferul luminii în energie, când apare şi omul primordial de o netă structură arhetipală: Yima.

Astfel îi vorbi Ahura Mazda sfântului Zarathustra:
«Eu, care sunt Ahura Mazda, am creat, sfinte Zarathustra, universul acolo unde nu fusese nimic. De nu l-aş fi făcut, lumea întreagă ar fi purces spre Airjana Vaeja. Potrivnic acestei lumi care este numai viaţă, Angra Mainyu a dat naştere alteia, care este numai moarte şi unde nu sunt decât două luni de vară, iar iarna e lungă şi ţine zece luni, răcind într-atâta pământul, încât până şi lunile verii sunt îngheţate şi frigul este începutul tuturor relelor.
Apoi, eu am făurit un lăcaş pentru Sughdra, numindu-l Ghaon, care este locul cel mai încântător de pe pământ; acesta e semănat cu trandafiri şi acolo se nasc păsările cu pene de rubin.
Atunci Angra Mainyu a făcut insectele care vatămă plantele şi animalele.
Apoi cu, Ahura Mazda, am întemeiat Muru, oraşul cel sfânt şi minunat, iar Angra Mainyu a strecurat într-însul vorbele răutăcioase şi minciuna.
După aceea eu, Ahura Mazda, am creat fermecătorul Bakhdi, unde flutură o sută de mii de steaguri şi pe care îl înconjoară păşunile grase, dar Angra Mainyu a trimis acolo fiare şi dobitoace lacome, care înfulecă vitele folositoare pentru oameni.
Apoi eu am zidit Nisha, oraşul rugăciunii, iar Angra Mainyu a strecurat în el îndoiala cea care roade credinţa.
Eu, care sunt Ahura Mazda, am zidit oraşul Haroju cel cu palate bogate, o, sfinte Zarathustra, iar Angra Mainyu a zămislit acolo trândăvia şi curând oraşul a căzut în ticăloşie.
Astfel, fiecare dintre minunile pe care eu le-am dăruit oamenilor, întru fericirea lor, a cunoscut împotriviRé din partea lui Angra Mainyu, prin darurile lui nenorocite; din pricina lui, pământul a fost spurcat de pornirile cele rele; el a statornicit datina tâlhărească de a-i îngropa pe morţi în pământ sau de a-i arde pe ruguri, precum şi toate celelalte rele care întristează neamul omenesc.»
Atunci Zarathustra îl întrebă aşa pe Ahura Mazda;
«O, Sfinte Duh Ahura Mazda, tu cel ce ai făcut făpturile pământului, tu cel preacurat, cui dintre muritori ţi-ai dăruit mai întâi cuvântul tău, tu cel care eşti Ahura Mazda, cui mai întâi, înainte de mine care sunt Zarathustra, i-ai descoperit această lege care a ta este, care este a mea?»
Atunci Ahura Mazda îi dădu acest răspuns:
«Preafrumosului Yima, celui vestit ca domn printre oameni, sfinte Zarathustra, lui celui dintâi dintre muritori i-am rostit cuvântul meu, eu care sunt Ahura Mazda, şi lui celui dintâi înainte de tine, care eşti Zarathustra, i-am descoperit legea aceasta care este a mea, care este a ta. Eu, care sunt Ahura Mazda, i-am spus de aceea aşa, o Zarathustra: – O, tu frumosule Yima, fiu al lui Vivahvant, vino la mine ca învăţat întru credinţa mea, să-i fii răspânditor! Dar preafrumosul Yima, o, Zarathustra, iată ce mi-a răspuns atunci: – Nu sunt vrednic pentru aceasta eu, nu am eu ştiinţa să-i fiu legii tale profet şi crainic!
— Eu, care sunt Ahura Mazda, astfel i-am grăit lui: – Dacă, aşadar, nu vii nici preot, nici crainic legii mele să-i fii, vai, toate aceste făpturi pământeşti ale mele ocroteşte-le tu, o, Yima, şi să le creşti, şi înlocuieşte-mă pe mine ca paznic al făpturilor pământului, vino să le fii ocrotitor şi paznic! Şi atunci, o, Zarathustra, preafrumosul Yima mi-a răspuns acestea: – Voi face să propăşească făpturile tale pământeşti, aceste făpturi ale pământului eu le voi face să crească. Te voi ajuta fiind paznicul şi ocrotitorul acestor făpturi ale tale. […]
Eu, care sunt Ahura Mazda, i-am rânduit atunci o oaste şi un bold aurit, un plug cu totul de aur. Şi Yima a dobândit în mâinile sale puterea regească. Dar între timp, Yima domnind, s-au scurs astfel trei sute de ani până când tot pământul larg s-a umplut de cirezi şi tauri şi s-a umplut de cântece şi de oameni şi de păsări, şi de roşii focuri arzând» […]
(Avesta, Vendidad, 1–11)

Principiile Yin Şi Yang

Din foarte variata şi vasta mitologie chineză arhaică (pe care însă nu o cunoaştem decât din crâmpeie risipite în scrierile istorice, poetice şi enciclopedice mai ales de dinainte de confucianism şi daoism) se impune îndeosebi mitul creaţiei universului din cele două principii iniţiale, desprinse din haosul primordial: yin (principiul feminin, simbol al întunericului) şi yang (principiul masculin, simbol al luminii şi al primăverii renăscătoare).
Sunt şi alte concepţii cosmogonice frecventate de vechii mitografi chinezi: Hun Dang, haosul primordial, lipsit de cele şapte orificii vitale, se lasă perforat, însă moare, producând din el însuşi universul, pe care îl organizează abia omul cosmic Pangu, după un somn de optsprezece mii de ani într-un ou, din gălbenuşul şi albuşul căruia el confecţionează tot ce există pe pământ şi în cer.
Antropogonia apare în miturile chineze abia după a doua creaţie (sau reparaţie) a universului – distrus de potop – prin lucrarea amplă a zeiţei Nü Wa şi a fratelui şi soţului ei, Fu Xi.
Vechile noţiuni cosmogonice şi antropogonice din miturile Chinei arhaice au fost modificate sau chiar înlăturate de doctrina raţionalistă dao şi, de nu s-ar fi conservat unele surse bogate (mai ales Cartea munţilor şi mărilor), nu am fi avut la îndemână nici măcar fragmentele de referinţă din care azi mitologii se străduiesc să reconstituie una dintre cele mai interesante mitologii ale lumii.

Forţele primordiale yin şi yang

Cine a putut aduce până la noi istoriile vremurilor de la început? Pe ce temei putem judeca răstimpul acela când pământul nu se despărţise încă de cer? Privirea cui a putut să pătrundă în adâncul haosului de atunci şi cum s-ar fi putut desluşi ce anume se rotea în vârtelniţa aceea?
Din întunericul fără margini a ţâşnit lumina. De ce a ţâşnit? Împreunându-se, au apărut forţele yin şi yang. Ce anume le-a născut şi de unde şi-au tras obârşia? Bolta cerească are nouă cercuri. Cine le-a înălţat? Cine ar fi putut să fie ziditorul dintâi al acestei construcţii măreţe?
(Qu Yuan / 340–278 î.Hr./, Enigmele cerului)

În vremurile de demult, pe când nu era încă nici pământ şi nici cer nu era şi prin bezna cea adâncă rătăceau chipuri fără formă, au apărut din haos doi zei. Ei au creat cerul şi pământul, iar atunci s-a despărţit principiul feminin yin de principiul masculin yang şi au fost hotărnicite cele opt ţări ale lumii. […] Şi s-au născut din haos două spirite care au creat cerul şi pământul. Din substanţa tulbuRé au luat fiinţă animalele, iar din cea pură – omul.
(Liu An / 179–122 î. HV, Huainan zi)

Omul cosmic Pangu

Cerul şi pământul se aflau într-o stare de haos care semăna cu conţinutul oului de găină, iar atunci s-a născut Pangu. După optsprezece mii de ani, a început să ia naştere universul; principiul pur yang a zămislit cerul, principiul tulbuRé yin a zămislit pământul. Iar Pangu se găsea la mijloc şi îşi schimba înfăţişarea de câte nouă ori pe zi. În cer el a ajuns spirit, iar pe pământ s-a făcut sfânt. De fiecare dată cerul se înălţa cu câte un zhan tot mai sus, astfel că şi Pangu însuşi creştea în fiecare zi cu câte un zhan. Astfel a durat totul optsprezece mii de ani, până când cerul s-a ridicat foarte sus, iar pământul s-a lăsat foarte jos, şi până când Pangu s-a întins în creştere, ajungând de o mărime gigantică. De aceea, pământul rămâne depărtat faţă de cer cu nouăzeci de mii de li.
(Dintr-o operă pierdută a lui Su Zhang / sec. III/, citată în enciclopedia Cercetarea imperială a anilor Taiping)

[Pangu] s-a întins cât era de lung, împingând cerul tot mai sus, iar pământul tot mai jos. Totuşi mai rămânea un loc între cer şi pământ pe unde nu se putea trece. Atunci el luă în mâna stingă o daltă, iar în mâna dreaptă un topor şi se apucă să scormonească astfel cu dalta şi să taie cu toporul [partea nedesprinsă]. Şi întrucât el dispunea de forţă magică, în cele din urmă izbuti să despartă cu totul cerul de pământ.
(Zhou Yu /sec. XVII/, Povestea creaţiei lumii)

Înţelepţii veacurilor de odinioară spuneau că din lacrimile lui Pangu s-au alcătuit fluviile, din răsuflarea lui – vântul, din vocea sa – tunetul, din luminile ochilor săi – fulgerul. Se mai spunea în vechime că atunci când Pangu se bucură, este vreme frumoasă, dar când e mânios, totul se înnourează.
(Pen Fang /460–500/, Descrierea lucrurilor uimitoare)

Pangu, cel născut înaintea tuturor, s-a preschimbat cu totul în ajunul morţii sale: respiraţia lui a devenit vânt şi nor, glasul i s-a prefăcut în tunet, ochiul său stâng s-a făcut soare, ochiul său drept s-a făcut lună, şira spinării şi mădularele lui au devenit patru laturi ale lumii şi cei cinci munţi uriaşi, sângele lui s-a prefăcut în fluvii, tendoanele şi vinele sale au ajuns să fie drumuri pe pământ, din carnea lui s-a alcătuit ţarina de arătură de pe câmpuri, părul i s-a schimbat [în puzderia de] stele, din perii de pe trup s-au făcut ierburile şi copacii, din dinţi şi din oase au răsărit aurul şi pietrele, din sămânţa lui bărbătească şi din măduva lui au ieşit la iveală mărgăritarele şi jadul, iar sudoarea i s-a prefăcut în ploaie şi rouă. […] Gâzele care trăiseră pe trupul lui, sub înrâurirea vântului, s-au făcut oameni.
(Ma Su /1620–1673/, Comentarii istorice, I)
Nü Wa şi Fu Xi, reparatorii universului

În vremea străveche, atunci când universul abia fusese creat, în munţii Kunlun locuia Nü Wa, împreună cu fratele ei (Fu Xi), dar oameni nu erau încă în lumea de sub cer. Amândoi s-au hotărât să se însoţească, devenind bărbat şi nevastă, însă le-a fost ruşine. Atunci fratele îşi duse sora în piscul muntelui Kunlun şi rosti acest descântec: «Dacă stă în voia cerului ca noi doi să ne căsătorim, fie ca fum să ţâşnească în sus, făcându-se stâlp; iar dacă nu, atunci fumul să se risipească!» Şi se făcu stâlp de fum.
Atunci sora se apropie de frate, după ce împletise un evantai din iarbă spre a-şi acoperi faţa. De acolo a şi purces obiceiul de azi al mireselor să ţină la nuntă un evantai în mână.
(Li Jung, Descrierea lucrurilor irepetabile şi stranii)

Nü Wa, fecioară fermecată şi zeiţă a vremurilor străvechi, având chip omenesc şi trup de şarpe, era în stare să-şi schimbe înfăţişarea de şaptezeci de ori pe zi.
(Cartea munţilor şi mărilor)

Lumea din oraş spune că pe când nu se făuriseră încă cerul şi pământul nu erau nici oameni. Nü Wa s-a apucat să plămădească oameni din lut, însă truda ci s-a dovedit atât de anevoioasă încât [zeiţa] nu mai prididea cu frământatul. Atunci a cufundat o funie în lutul cel moale şi, smucind-o mereu afară, a făcut astfel oamenii. Iată însă că cei bogaţi şi vestiţi s-au ales dintre cei plămădiţi din lut [de mâinile zeiţei], pe când toţi cei de jos şi fără faimă s-au pomenit a fi fost scoşi cu frânghia.
(Cercetarea imperială a anilor Taiping)

Întrebare: de ce în vremurile de demult, când nu se cunoşteau încă legile armoniei, a fost născocit (instrumentul muzical) shanhuang?
Răspuns: Nü Wa, sora lui Fu Xi, i-a creat pe oameni şi a inventat muzica în chip de simbol al apariţiei lor pe lume.
(Ma Kao / sec. X/, Comentarii)

În vremea străveche s-a produs un potop, talazurile se ridicaseră până la cer, iar oamenii se înecaseră toţi. Au rămas numai un sihastru de pe Muntele Răsăritean şi o fată de la Marea de Miazăzi. Aceştia doi erau gemeni, frate şi soră; totuşi, ca să nu se curme neamul omenesc, ei s-au căsătorit. Toţi cei care trăiesc în zilele noastre sunt strănepoţii lor.
(Mit oral din provincia Hunan, citat de Liu Chan-yü, în Conspect de istorie a societăţii chineze)

În cei din urmă ani pe care i-a petrecut ea (Nü Wa), unul dintre dregători, cu numele Gong Gong, deşi avea multă minte, îndrăgise violenţa […] Plutind odată peste ape, pe o plută de lemn, el a intrat în luptă cu Zhu Rong. Dar neizbutind să-l învingă, aţâţat de mânie cum era, s-a izbit cu capul de muntele Buzhou şi a murit. De la izbitura aceea s-a rupt o proptea cerească, iar unul dintre unghiurile pământului s-a strâmbat.
(Sima Qian, Memorii istorice)

În vremuri demult apuse, cele patru hotare s-au năruit şi cele nouă continente s-au despicat. […] Cele patru hotare au ajuns în paragină, iar cele nouă ţinuturi s-au rupt unele de altele; cerul acoperea nu tot ce era în fiinţă, glia purta în spate nu tot ce era în viaţă. Flăcările ardeau fără a se stinge, valurile se ridicau fără a se curma, fiare crâncene îi devorau pe supuşi, păsări de pradă îi răpeau pe cei bătrâni şi pe cei slăbănogi. Atunci Nü Wa a topit pietRé multicoloRé şi a dres cu acestea bolta cerească, a retezat picioarele unei broaşte ţestoase uriaşe spre a întări cu ajutorul lor cele patru hotare, a ucis dragonul negru, pentru a veni în ajutorul locuitorilor din Qizhou, a adunat cenuşă de trestie şi cu ea a stăvilit apele potopului. […] A dres cerul, a îndreptat cele patru laturi ale hotarelor [lumii], a zvântat apele potopului, a netezit pământul în Qizhou, a stârpit fiarele sălbatice şi mulţimii omeneşti i-a redat viaţa. Primăvara a devenit surâzătoare, vara s-a făcut însorită, toamna era păgubitoare şi iarna încheia anul. În acele vremi, oamenii începuseră a trăi fără griji, erau veseli şi se asemuiau ei înşişi ba cu caii, ba cu vacile. […] (Nü Wa) şade în carul tunetului, la care e înhămat în mijloc un dragon înaripat, iar în laturi sunt dragoni fără coame. Nori galbeni împodobesc carul ei, un dragon alb zboară înainte, iar un şarpe o urmează. Aşa pluteşte ea în înălţimi, printre demoni şi spirite, ridicându-se până în al nouălea cer, unde se întâlneşte cu zeul de la poarta Linmun, apoi se cufundă în linişte şi în odihnă la picioarele marelui strămoş. Dar ea nu-şi dă în vileag meritele, nu-şi ridică niciodată glasul, tăinuieşte în sinea ei calea oamenilor desăvârşiţi şi se supune legii fireşti a cerului şi a pământului.
Meritele ei ajung să se cunoască însă în toate cele nouă ceruri, de sus şi până jos, la Măgura Galbenă subpământeană.
(Liu An, Huainan zi)

Când oamenii abia se iviseră pe pământ, cerul avea legături cu ei şi ei aveau legături cu cerul. Dimineaţa şi seara, oamenii se puteau sui la cer, având astfel putinţa să stea de vorbă cu cerul, dimineaţa şi seara.
(Kung Qi Zhen, 1792–1841)

Dubla Geneză Biblică

Biblia este o colecţie eterogenă de mitografii, canoane teologice, coduri juridice, meditaţii filosofice, cronici istorice, speculaţii metafizice, poezie, literatură epică, folclor, paremiologie, sfaturi medicale, agricole, zootehnice, teze politice şi militare, texte rituale de cult şi formule de magie, selectate după criterii teologice riguroase în canoanele religiei mozaice (Vechiul Testament) şi ale religiei creştine (Noul Testament).
Miturile arhaice au fost prelucrate simţitor în Vechiul Testament, a cărui canonizare a impus eliminarea unora foarte interesante, însă contradictorii, considerate convenţional texte apocrife.
Monoteismul caracteristic doctrinei religioase biblice s-a ridicat peste vechile culte tribale, nu fără a şi le încorpora, ca şi peste puternica influenţă a vechilor mitologii mesopotamiene, în cursul procesului dificil de unire politică a celor douăsprezece seminţii tradiţionale, stabilite apoi în bazinul Iordanului. În cadrul acţiunilor de organizare atribuite semilegendarului Moise (Moshe) a fost proclamat cultul unic al zeului Yahweh (YHWH), tradus canonic prin Domnul (de fapt un aorist arhaic: „cel care este”); astfel, alte divinităţi (Elohim, acest plural considerat cu părtinire de unii filologi un plural intensiv, însă indicând o divinitate plurală: „cei puternici” sau mai exact un grup de divinităţi artizane consacrate construcţiei şi reconstrucţiei universului, ca grupul de zei babilonieni Anunnaki: El, zeul prin excelenţă al populaţiilor semite, dobândind mai târziu semnificaţia de Dumnezeu; de asemenea, El Shaddai, Adonai etc.) au devenit atributele lui El Yahweh, cu excepţia zeilor negativi (ca Azazel, vechi demon al deşertului, sau Satan, poate derivând din zeul egiptean nefast Suteh) contopiţi în noţiunea de Diavol, ca reper echilibrant în dualismul discret al monoteismului doctrinar ebraic.
Cu toate rigorile operei de canonizare religioasă a Bibliei, în Geneză au rămas, superficial însăilate, două variante de cosmogonie şi antropogonie (numite de noi mitul A şi mitul B); primul mit narează o creaţie a lumii din haosul acvatic primordial, prin acţiunea acelui zeu plural Elohim, al cărui suflu agita apele, perechea de oameni fiind făcută simultan, în ziua a şaptea; în al doilea mit, îndeosebi antropogonia e compusă din două acte succesive – femeia ivindu-se ulterior, ca un accesoriu al bărbatului (de unde şi interpretarea primului mit antropogonic drept mit al androginului iniţial, iar al celui de-al doilea drept un simbol al societăţii patriarhale). Se prea poate ca obârşia celor două antropogonii (dar şi actul cosmogonic, înfăţişat diferit!) să se afle de fapt într-un mit mai vechi, unic, dacă ţinem seama de pildă că, după o tradiţie talmudică, înainte de Eva, Adam a mai avut o soţie, numită Lilith (menţinută ulterior în texte ca „mumă a demonilor”).
Păcatul originar este identificabil cu ispita demoniacă a cunoaşterii, condamnată de obicei de religiile excesiv canonizate şi, bineînţeles, nu are nimic comun cu descoperirea erosului, cum a fost interpretat adesea, erosul apărând abia după izgoniRé (în al doilea mit, cel iahvist), ca mod necesar şi autorizat de perpetuare a perechii arhetipale.
Moartea lui Abel de mâna fratelui său Cain pare imposibilă în context; totuşi acest fratricid nemotivat, un mit adiacent fără îndoială mult mai nou, nu e decât ecoul unor mutaţii sociale şi al unei stări de conflict între două societăţi arhaice – una păstorească, alta agrară, caracteristice unor zone geografice din mezolitic.
Citită în originalul ebraic sau în traducere filologică, Geneza biblică nu oferă temei unor interpretări devenite clasice, care de fapt nu au fost decât răstălmăciri doctrinare, operate în textul ebraic de diverşi învăţaţi talmudişti, apoi de traducători, în Septuaginta greacă, făcută în epoca elenistică pentru evreii din diaspora, în Vulgata latină, pentru uzul catolicilor, şi apoi în toate celelalte versiuni naţionale pentru cultele ortodoxe şi reformate sau pentru numeroasele secte creştine.

Mitul A

La început, a făcut Elohim (Dumnezeu) cerurile şi pământul. [Când Elohim a(u) început să facă cerurile şi pământul], pământul era fără chip [inform] şi pustiu şi întuneric era deasupra abisului, iar duhul [vântul, suflul] lui Elohim se mişca pe deasupra apelor. Şi a zis Elohim: «Să fie lumină!» şi s-a făcut lumină. Şi a văzut Elohim că lumina este bună şi a despărţit Elohim lumina de întuneric.
Elohim a numit lumina ziuă şi întunericul l-a numit noapte. Şi a fost seară şi a fost dimineaţă: ziua întâia.
Şi a zis Elohim: «Să fie o tărie în mijlocul apelor, care să despartă apele de ape». Şi a făcut Elohim tăria [cerului] şi a despărţit apele care sunt dedesubtul tăriei de apele care sunt deasupra tăriei. Şi a numit Elohim tăria cer; şi a fost seară şi a fost dimineaţă: ziua a doua.
Şi a zis Elohim: «Să se adune apele cele de sub cer laolaltă şi să se ivească uscatul». Şi s-a făcut aşa. Şi a numit Elohim uscatul pământ, iar adunarea apelor a numit-o mări. Şi a văzut Elohim că este bine. Şi a zis Elohim: «Să dea la iveală pământul verdeaţă, ierburi având sămânţă în ele şi pomi roditori care să facă, după soiul lor, roade cu sămânţă în ele, pe pământ». Şi s-a făcut aşa. Şi pământul a dat la iveală verdeaţă, ierburi având sămânţă în ele, după soiul lor, şi pomi roditori cu rod care are sămânţă în el, după soiul lor. Şi a văzut Elohim că este bine. Şi a fost seară şi a fost dimineaţă: ziua a treia.
Şi a zis Elohim: «Să fie luminători pe firmamentul (tăria) cerurilor, ca să despartă ziua de noapte şi să fie (aceştia) semne ale anotimpurilor, ale zilelor şi ale anilor; şi să fie luminători pe firmamentul cerurilor, ca să lumineze pe pământ». Şi s-a făcut aşa. Şi a făcut Elohim cei doi luminători mari: luminătorul cel mai mare, ca să stăpânească ziua, şi luminătorul cel mai mic, ca să stăpânească noaptea; şi a făcut de asemenea şi stelele. Şi i-a pus Elohim pe firmamentul cerurilor ca să lumineze pe pământ şi să stăpânească peste zi şi peste noapte şi să despartă lumina de întuneric. Şi a văzut Elohim că este bine. Şi a fost seară şi a fost dimineaţă: ziua a patra.
Şi a zis Elohim: «Să mişune apele de sumedenie de făpturi cu viaţă în ele şi păsările să zboare peste pământ de-a curmezişul firmamentului cerurilor». Astfel a făcut Elohim monştrii cei mari ai mării şi toate făpturile vieţuitoare care se mişcă (şi) de care mişună apele, după soiul lor, şi toate păsările zburătoare, după soiul lor. Şi a văzut Elohim că este bine. Şi le-a binecuvântat Elohim zicând: «Prăsiţi-vă şi vă înmulţiţi şi umpleţi apele mărilor şi păsările să se înmulţească pe pământ». Şi a fost seară şi a fost dimineaţă: ziua a cincea.
Şi a zis Elohim: «Să scoată pământul făpturi vii după soiul lor: dobitoace, târâtoare şi fiare pe pământ, după soiul lor». Şi s-a făcut aşa. Şi a făcut Elohim fiarele pământului, după soiul lor, şi dobitoacele după soiul lor şi toate târâtoarele de pe pământ, după soiul lor. Şi a văzut Elohim că este bine. Şi a zis Elohim: «Să facem om, după chipul nostru şi după asemănarea noastră, care să aibă stăpâniRé peste peştii mării şi peste păsările văzduhului şi peste dobitoace şi peste tot pământul şi peste toate jivinele care se târăsc pe pământ». Astfel a făcut Elohim pe om [omenirea], după chipul său, după chipul lui Elohim l-a făcut, bărbat şi femeie i-a făcut. Şi i-a binecuvântat pe ei Elohim şi le-a zis lor Elohim: «Fiţi roditori şi vă înmulţiţi şi umpleţi pământul şi supuneţi-l; şi stăpâniţi peste peştii mării şi peste păsările văzduhului şi peste toate vietăţile care se mişcă pe pământ». Şi a zis Elohim: «Iată, v-am dat vouă toate ierburile care au sămânţă în ele, de pe toată faţa pământului, şi toţi pomii care au roade cu sămânţă în ele; acestea vă vor fi vouă hrană. Şi tuturor dobitoacelor pământului şi tuturor păsărilor văzduhului şi tuturor jivinelor care se târăsc pe pământ şi care au în ele suflare de viaţă le-am dat oricare plantă verde drept hrană». Şi s-a făcut aşa. Şi a privit Elohim la toate câte le făcuse şi iată erau foarte bune. Şi a fost seară şi a fost dimineaţă: ziua a şasea.
Aşa s-au desăvârşit cerurile şi pământul şi toată oştirea lor. Şi a sfârşit Elohim în ziua a şaptea lucrarea sa pe care o făcuse şi s-a odihnit în ziua a şaptea de toată lucrarea sa pe care o făcuse.
(Vechiul Testament, Geneza, I; II, 1–2)

Mitul B

Iată obârşiile cerurilor şi ale pământului, atunci când au fost create. În vremea când Yahweh a făcut pământul şi cerurile, niciun copăcel nu era pe pământ şi nicio buruiană nu răsărise, căci El Yahweh [Domnul Dumnezeu] nu slobozea ploaie pe pământ şi nu era niciun om ca să-l lucreze, ci numai ceaţa se ridica de pe pământ şi adăpa toată faţa pământului; atunci a alcătuit El Yahweh pe om din ţărână [’adhamah] şi a suflat în nările lui suflare de viaţă, şi s-a făcut om [’adham], fiinţă vie. Şi a sădit El Yahweh o grădină în Eden spre răsărit şi a sălăşluit acolo pe omul pe care îl alcătuise. Apoi El Yahweh a făcut să răsară din pământ tot felul de pomi plăcuţi la vedere şi buni pentru hrană, iar în mijlocul grădinii erau pomul vieţii şi pomul cunoştinţei binelui şi răului. Un fluviu ieşea din Eden ca să ude grădina şi de acolo se despărţea în patru braţe. Numele celui dintâi este Pishon; acesta înconjoară tot ţinutul Hav’ilah, unde se află aur; şi aurul acestui ţinut este bun; bdeliul şi onixul acolo se află. Şi numele fluviului al doilea este Gihon; acesta înconjoară tot ţinutul Kush. Şi numele fluviului al treilea este Hiddeqel (Tigrul), care curge la răsăritul Asiriei. Iar al patrulea fluviu este Perat (Eufratul). Şi a luat El Yahweh pe om [Adam] şi l-a pus în grădina Edenului, ca s-o lucreze şi s-o păzească. Şi i-a poruncit El Yahweh omului, zicând: «Poţi să mănânci slobod din toţi pomii grădinii, dar din pomul cunoştinţei binelui şi răului să nu mănânci, fiindcă în ziua când vei mânca din el vei muri!» Apoi a zis El Yahweh: «Nu este bine să fie omul singur; îi voi face lui un ajutor de potriva lui». Căci El Yahweh făcuse din ţărână toate vieţuitoarele câmpului şi toate păsările văzduhului şi i le adusese omului ca să vadă cum le va numi (acesta); şi fiecare vietate, cum avea s-o numească omul [Adam], aşa era să fie numele ei. Şi a pus omul nume tuturor dobitoacelor şi tuturor păsărilor văzduhului şi tuturor fiarelor câmpiei, dar pentru om nu s-a aflat un ajutor de potriva lui. Atunci El Yahweh a adus un somn greu asupra omului şi, în vreme ce el a adormit, El Yahweh a luat una dintre părţile [coastele] lui şi a strâns carnea la loc; şi partea pe care o luase din om, El Yahweh a prefăcut-o în femeie şi a adus-o către om. Atunci omul [Adam] a grăit: «Acesta este acum os din oasele mele şi carne din carnea mea; ea se va chema femeie [ishshah], căci din bărbat [ish] a fost luată». Pentru aceea va lăsa omul pe tatăl său şi pe mama sa şi se va lipi de femeia lui şi vor fi amândoi un trup. Şi omul [Adam] şi femeia [soţia] lui erau amândoi goi şi nu se ruşinau.
Dar şarpele era cel mai viclean dintre toate făpturile sălbatice pe care le făcuse El Yahweh. Şi el a zis către femeie: «Adevărat este că a spus El [Dumnezeu] să nu mâncaţi din niciun pom al grădinii?» Şi femeia i-a răspuns şarpelui: «Din roadele pomilor grădinii avem voie să mâncăm, dar El a spus: Din rodul pomului care este în mijlocul grădinii să nu mâncaţi, nici să nu vă atingeţi de el, ca să nu muriţi!» Atunci şarpele zise către femeie: «Nu veţi muri deloc! Dar El ştie că în ziua când veţi mânca dintr-însul ochii voştri se vor deschide şi veţi fi ca El, cunoscând binele şi răul». Astfel, când femeia a văzut că pomul era bun pentru hrană şi ispititor la vedere şi că pomul acela era de dorit, ca unul care dă înţelepciune, a luat din rodul lui şi a mâncat şi i-a dat şi bărbatului ei, şi a mâncat şi el. Atunci li s-au deschis amândurora ochii, şi ei şi-au dat seama că sunt goi; şi au cusut laolaltă frunze de smochin şi şi-au făcut cingători. Şi au auzit umbletul lui El Yahweh, care se plimba în răcoarea zilei prin grădină, şi s-au ascuns, omul şi femeia lui, de faţa lui El Yahweh, printre pomii grădinii. Dar El Yahweh l-a strigat pe om şi i-a zis: «Unde eşti?» Iar el a răspuns: «Am auzit răsunetul tău prin grădină şi m-am temut, fiindcă eram gol, şi m-am ascuns». Şi a zis El: «Cine ţi-a spus ţie că eşti gol? [Nu cumva] ai mâncat din pomul din care ţi-am poruncit să nu mănânci?» Omul a zis: «Femeia pe care mi-ai dat-o să fie cu mine mi-a dat rod din pom şi eu am mâncat!» Atunci El Yahweh a întrebat-o pe femeie: «Ce anume ai făcut?» Femeia a răspuns: «Şarpele m-a amăgit şi eu am mâncat». El Yahweh a zis către şarpe: «Pentru că ai făcut aceasta, blestemat să fii tu între toate dobitoacele şi între toate fiarele sălbatice; pe pântece să te târăşti şi pulbere să mănânci în toate zilele vieţii tale! Duşmănie voi pune între tine şi femeie, între seminţia ta şi seminţia ei; ea îţi va zdrobi capul, iar tu îi vei împunge călcâiul». Apoi a zis femeii: «Voi înmulţi foarte suferinţele sarcinii tale! Întru dureri vei naşte fii; şi dorul tău va fi după bărbatul tău şi el te va stăpâni». Iar omului i-a zis: «Pentru că ai ascultat de glasul femeii tale şi ai mâncat din pomul din care ţi-am poruncit: „Să nu mănânci din el!”, blestemată este glia din pricina ta! Cu trudă să te hrăneşti din ea, în toate zilele vieţii tale! Spini şi pălămidă să-ţi aducă şi să mănânci ierburile câmpului. Întru sudoarea feţei tale să mănânci pâine, până când te vei întoarce în ţărână, căci din ea ai fost luat; pulbere eşti şi în pulbere te vei întoarce!» Şi omul [Adam] i-a pus femeii sale numele Eva [Hawwah], căci ea a fost mama tuturor celor vii. Şi a făcut El Yahweh lui Adam şi femeii sale veşminte de piele şi i-a îmbrăcat cu acestea. Şi a zis El Yahweh: «Iată, omul s-a făcut ca unul dintre noi, cunoscând binele şi răul; iar acum să nu întindă mâna şi să ia şi din pomul vieţii şi să mănânce şi să trăiască în veci!» Deci l-a scos El Yahweh din grădina Edenului, ca să lucreze pământul din care fusese luat. Şi l-a izgonit pe om; iar la răsăritul grădinii Edenului a pus heruvimi şi o sabie de flacără care să se rotească spre toate zările, pentru a păzi pomul vieţii.
Şi Adam a cunoscut pe Eva, femeia sa, iar dânsa a zămislit şi a născut pe Cain şi a zis: «Am dobândit un om cu ajutorul lui Yahweh». Apoi, din nou, ea a născut pe Abel, fratele lui. Şi Abel era păstor de oi, iar Cain era muncitor de pământ. După câtăva vreme, Cain a adus din roadele pământului prinos lui Yahweh, iar Abel a adus şi el din întâi-născutele (oi ale) turmelor sale şi tainuri din grăsimea lor. Şi Yahweh a privit cu plăcere către Abel şi (către) jertfa lui, iar la Cain şi la jertfa sa nu s-a uitat. Şi Cain s-a aprins de mânie şi faţa lui s-a posomorât. Yahweh l-a întrebat pe Cain: «De ce eşti mânios şi de ce s-a posomorât faţa ta? Oare dacă săvârşeşti binele nu vei fi privit cu ochi buni? Iar dacă nu faci bine, păcatul pândeşte la uşă; pofta lui năzuie spre tine, dar tu trebuie să-l stăpâneşti». Cain i-a zis fratelui său Abel: «Hai să mergem pe câmp!» Iar când erau pe câmp, Cain a tăbărât pe Abel, fratele său, şi l-a omorât. Atunci a grăit Yahweh către Cain: «Unde este Abel, fratele tău?» Iar el a răspuns: «Nu ştiu: sunt cu oare paznicul fratelui meu?» Atunci Yahweh a spus: «Ce-ai făcut? Glasul sângelui fratelui tău strigă către mine din pământ. Şi acum blestemat eşti tu de pământul care şi-a deschis gura ca să primească sângele fratelui tău din mâna ta! Când îţi vei munci ţarina să nu-ţi mai dea vlaga roadelor ei; fugar şi pribeag vei fi pe pământ!» Şi a zis Cain către Yahweh: «Osânda mea este prea mare, ca s-o pot îndura! lată, astăzi tu mă alungi de pe pământ departe; şi ascuns fi-voi din faţa ta; fugar şi pribeag voi fi pe pământ, iar oricine va da peste mine, mă va ucide!» Atunci Yahweh i-a răspuns: «Nu aşa! Dacă cineva îl ucide pe Cain, înşeptită răzbunare va cădea asupra aceluia!» Şi Yahweh i-a pus lui Cain un semn, ca nimeni care-l va găsi să nu-l omoare. Şi a purces Cain din faţa lui Yahweh şi s-a sălăşluit în ţara Nod, la răsărit de Eden. Şi a cunoscut Cain pe femeia lui şi ea a zămislit şi a născut pe Enoh; şi el a zidit o cetate şi cetăţii i-a pus numele Enoh, după numele fiului său. Iar lui Enoh i s-a născut Irad; şi Irad a fost tatăl lui Mehuiael şi Mehuiael a fost tatăl lui Methushael, iar Methushael a fost tatăl lui Lamekh. Şi Lamekh şi-a luat două femei; cea dintâi se numea Adah, iar cea de-a doua se numea Zillah. Şi Adah a născut pe Jabal; el a fost părintele celor care locuiesc în corturi şi ţin vite. Numele fratelui său era Jubai; el a fost tatăl tuturor celor ce cântă din alăută şi din flaut. Zillah a născut pe Tubalcain; acesta a fost făurarul tuturor uneltelor de aramă şi de fier. Sora lui Tubalcain a fost Naamah. Lamekh a grăit către femeile sale: «Adah şi Zillah, ascultaţi de glasul meu; femei ale lui Lamekh, luaţi aminte la spusa mea: Am ucis un om pentru rana mea şi un băietan pentru vânătaia mea! Şi dacă va fi de şapte ori răzbunat Cain, atunci Lamekh va fi de şaptezeci şi şapte de ori».
Şi Adam a cunoscut iarăşi pe femeia sa şi ea a născut un fiu şi i-a pus numele Set, şi a zis: «Yahweh mi-a hărăzit altă odraslă în locul lui Abel, pe care l-a omorât Cain». Şi lui Set i s-a născut tot un fiu, căruia i-a pus numele Enosh. În vremea aceea au început oamenii să cheme numele lui Yahweh.
Iată cartea neamurilor lui Adam. În ziua când El l-a făcut pe om, l-a făcut după asemănarea lui El. Bărbat şi femeie i-a făcut şi i-a binecuvântat pe ei şi le-a pus numele Om, în ziua când i-a făcut. Când Adam era în vârstă de o sută treizeci de ani, a ajuns tatăl unui fiu, după asemănarea şi după chipul său, şi i-a pus numele Set. Zilele lui Adam, după ce a ajuns tatăl lui Set, au fost opt sute de ani, şi a avut fii şi fiice. Deci toate zilele pe care le-a trăit Adam au fost nouă sute treizeci de ani; apoi a murit.
(Vechiul Testament, Geneza, II, 4–25; III; IV; V, 1–5)

Cosmosul Între Eros Şi Thanatos

Lumea spirituală greacă şi apoi cea romană, Supunându-se de la început unei filosofii carnale, cu zei gândiţi într-un antropomorfism absolut, a avut nevoie, în producerea miturilor proprii sau în adaptarea celor de împrumut, de alegorii cu miez foarte concret ca să convingă nişte popoare cu fire solară. Mitologia Helladei, crescută din tradiţia unui spirit pragmatic mereu consecvent sieşi, deloc contemplativ, dimpotrivă, agitat şi iscoditor (ca şi inconvenientul maieuticii – Socrate), are probabil tocmai din această cauză o evidentă vocaţie a anecdoticului (mythos înseamnă poveste), fie când reflectă memoria stărilor troglodite ale precivilizaţiei arcadice, fie când se autodefineşte în simbolurile mitice oglinditoare ale luptei pentru organizarea demosurilor şi pentru apărarea spaţiului comercial maritim, fie, în fine, când retrăieşte ciocnirile dramatice între hedonismul său şi al zeilor săi şi deciziile implacabile ales destinului. Iată, aşadar, cum cosmogonia însăşi e privită de greci ca un şir de bătălii pentru putere – între cronizi şi uranizi, iar într-un sens alegoric mai adânc, între timp (Kronos) şi spaţiu (Uranos), impactul fiind traductibil mitic prin războiul dintre zei şi titani; dar aceeaşi cosmogonie, simbolic polivalentă, a jucat şi rolul unei opere de precizare şi regrupare noţională a tuturor fenomenelor ambientale. Totuşi, mitologia greacă, una dintre cele mai temeinic prelucrate poetic şi filosofic, pornind dintr-o mixtură arică-egeeană-pelasgă, este poate tocmai de aceea şi cea mai simbolică; dar simbolurile ei sunt uşor descifrabile în contextul oricărei mitografii. Asupra întregii mitologii elenice dăinuie însă cele două puncte de reazem terminal: dragostea (Eros, divinitatea primordială personificând dorinţa născută din haos şi numită de Hesiod Aphrodite, ca divinitate feminină uranică) şi moartea (Thanatos, născută din noaptea primordială Nyx, pe care Hesiod, exprimând întreaga thanatofobie grecească, o numeşte „odiosul Thanatos”).
Romanii, dependenţi spiritual de Hellada, şi-au construit propria mitologie pe structura celei greceşti, chiar dacă au absorbit sute de zei de la popoarele cucerite; nici simbolistica lor cosmogonică nu diferă de cea relatată de Homer, Hesiod, Platon. Datele mitologice suplimentare de care s-a slujit Ovidiu în Metamorfoze sunt tot greceşti.
Actul antropogonic apare în aceste mitologii în două moduri principale, ambele de alură satirică: oamenii, cărora Epimetheus le împarte resturile de însuşiri prisosind de la înzestrarea animalelor, rămaşi fără apărare în faţa vieţii, sunt reechilibraţi de Prometheus, care fură pentru ei focul de la Hades şi raţiunea de la Athena; sau – după Platon – perechile de oameni sunt realizate prin despicarea androginilor primordiali. Antropogonia e considerată însă, în mitologia greacă, mai mult ca o concesie divină (zeii olimpieni putându-se lipsi de omenire), iar destinul uman este salvat de intervenţia titanică, fiind deci un act potrivnic voinţei zeilor.

Haosul cosmogonic, după Hesiod

În Theogonia poetului epic şi didactic Hesiod (sec. VIII-VI î.Hr.), sursa principală pentru miturile eline, naraţiunile asupra cosmogoniei sunt prima încercare grecească de a sistematiza o filosofie religioasă despre univers. Din forma alegorică a mitografiei nu mai este lesne de restabilit motivul mitic tradiţional.

Aşadar, mai înainte s-a ivit Haosul; apoi Gaia (glia) cea cu ţărmuri largi, temei de nădejde veşnicei împărtăşiri a tuturor fiinţelor, şi Eros (amorul), cel mai frumos dintre zeii nemuritori, cel care frânge mădularele şi care îmblânzeşte inima şi vrerea înţeleaptă în pieptul oricărui zeu ca şi al oricărui om.
Din Haos s-au născut Erebos şi neagra Nyx (noaptea). Şi după aceea, din Nyx au purces Aither (eterul) şi Hemere (lumina de ziua). Iar Gaia a odrăslit mai întâi o fiinţă deopotrivă cu dânsa, în stare s-o acopere întreagă: Uranos (cerul înstelat), ce urma să dăruiască preafericiţilor zei un sălaş de nădejde pentru vecie. Ea a mai aşezat în lume înalţii munţi, lăcaş plăcut pentru zeiţele Nimfe, locuitoare ale munţilor cu vâlcele. Şi a mai odrăslit tot astfel marea cea stearpă, cu talazuri furioase, pe Pontos (marea) fără călăuza gingaşei iubiri. Dar după aceea, din îmbrăţişările lui Uranos, ea zămisli pe Okeanos (oceanul), cu vâltori adânci, pe Koios, Krios, Hyperion, Iapetos, pe Theia, Rheia, Themis şi Mnemosyne, pe Phoibe cea încoronată cu aur şi pe drăgăstoasa Tethys; cel mai tânăr dintre ei, veni după dânşii pe lume Kronos, zeul cu gânduri viclene, cel mai temut dintre toţi copiii ei; şi Kronos se ridică cu ură împotriva înfloritorului său părinte.
Ea [Gaia] mai dădu la iveală în lume pe Ciclopii [Kyklopes] cei cu inima aprigă; Brontes, Steropes, Arges cel cu sufletul plin de cruzime, semănând în toate cu zeii, de n-ar fi fost ochiul stingher ce le stătea în mijlocul frunţii. În toate faptele lor, ei dovedeau vigoare, forţă şi iscusinţă.
Se mai născură şi alţi fii [din unirea] lui Uranos cu Gaia, trei fii mari şi puternici, încât abia cutezăm să-i numim: Kottos, Briareos şi Gyes, tustrei plini de trufie. Fiecare dintre ei avea câte o sută de braţe izbucnind înspăimântătoare din umeri, precum şi câte cincizeci de capete, prinse între umeri de trupurile lor vânjoase. Şi temută era forţa grozavă care le întregea uriaşa statură. Căci aceştia erau fiii cei mai cumpliţi din câţi născuseră Uranos şi Gaia, iar tatăl lor îi urî din ziua cea dintâi. Abia se născuseră, şi în loc să-i lase să iasă la lumină el îi ascunse pe toţi în sânul Gaiei şi, în vreme ce Uranos se îndeletnicea cu fapta aceasta rea, uriaşa Gaia gemea din străfundurile ei, înăbuşită. Ea născoci atunci un tertip viclean şi crud: făuri în grabă metalul alb numit oţel şi făcu din el un cosor mare, apoi, îndreptându-se către copiii ei, le spuse cu mânie ca să le întărâte curajul: «Fii purceşi din mine şi dintr-un nebun, dacă aveţi încredere în mine, vom pedepsi nelegiuita jigniRé săvârşită de un tată, fie el chiar şi părintele vostru, întrucât el a urzit fapte ticăloase cel dintâi». După ce ea sfârşi de vorbit, groaza îi cuprinse pe toţi; nimeni nu rostea o vorbă. Numai marele Kronos cel cu gânduri viclene, fără să tresară, spuse astfel către maica sa: «Jur, mamă, că voi face eu treaba aceasta. Nu-mi fac griji faţă de un tată dezgustător, fie el chiar şi tatăl nostru, întrucât anume el a urzit cel dintâi ticăloasele fapte». Aşa a vorbit el, iar uriaşa Gaia simţea bucurie mare în inima ei. Ea îl ascunse, îl puse să stea la pândă, apoi îi vârî în mâini marele cosor cu zimţi ascuţiţi şi îi lămuri şiretlicul. Şi măreţul Uranos veni, aducând cu sine întuneric de noapte; şi învăluind-o pe Gaia, setos de dragoste, iată-l că ajunse aproape şi se răspândi pretutindeni. Dar fiul, din ascunzătoarea sa, întinse mâna stingă, în vreme ce cu dreapta strângea uriaşul şi lungul cosor cu zimţi ascuţiţi; şi deodată el reteză boaşele tatălui, aruncându-le apoi la întâmplare în spatele său. Totuşi aceasta nu a fost o rămăşiţă oarecare fără folos zburându-i din mână, căci zburând împroşcase stropi sângerii. Gaia îi primi pe toţi şi după ani de zile ea născu puternicele Erinyi, pe marii Giganţi cu sclipitoare arme, cei care ţin în mâini suliţi lungi, şi Nimfele pe care le mai numim Maliene pe acest nesfârşit pământ. Iar boaşele, abia retezate şi azvârlite de pe pământ în marea nepotolită, plutiră vreme îndelungată în larg; şi de jur-împrejur o spumă albă ţâşnea din mădularul divin. Din spuma aceasta se alcătui o fecioară care ajunse mai întâi în dumnezeiasca Kythera, de unde trecu în Cyprul cel înconjurat de talazuri; acolo păşi pe pământ frumoasa şi venerata zeiţă care, cu picioarele-i sprintene, făcea să crească iarba în jurul ei şi pe care zeii, ca şi oamenii, o numeau Aphrodite pentru că se ivise din spumă, şi îi mai ziceau Kythereia, pentru că atinsese ţărmul din Kythera. Eros şi frumosul [dor pătimaş] Himeros îi făcură fără întârziere alai îndată după ce ea s-a născut şi a purces la drum către zei. Şi din întâia zi, privilegiul ei şi partea ce i se cuvine la fel printre oameni ca şi printre Nemuritori au fost flecărelile de fetiţă, zâmbetele, amăgirile, precum şi plăcerea duioasă, dezmierdarea şi dulcegăria.
Dar părintele Uranos (Cerul) cel necuprins se hotărî şi le dădu fiilor zămisliţi de el numele de Titani; întinzându-şi braţul prea sus, zicea el, aceştia au săvârşit în nebunia lor o cumplită fărădelege şi viitorul va şti cum să se răzbune.
Nyx născu pe nesuferita PieiRé şi pe Kera cea neagră, ca şi pe Thanatos (moartea); ea (mai) născu pe Hypnos (somnul) şi tot neamul lui Oneiros (visul), şi singură i-a zămislit întunecata Nyx, fără să se împreuneze cu nimeni. Apoi mai zămisli pe Momos (zeflemeaua), pe Oizys (mizeria) cea dureroasă şi pe Hesperide, care, dincolo de Okeanos cel strălucitor, au grijă de frumoasele mere de aur şi de pomii ce rodesc aceste fructe. Ea mai aduse pe lume Moirele şi Kerele, răzbunătoarele neînduplecate care urmăresc toate greşelile făptuite de zei sau de oameni, zeiţe a căror temută mânie nu se domoleşte vreodată, până când nu-l face de ruşine cu cruzime pe cel vinovat, oricine ar fi el. Şi primejdioasa Nyx mai născu pe Nemesis, balanţa oamenilor muritori; iar după ea, pe Apate (amăgirea) şi pe Philotes (dezmierdarea), ca şi pe blestemata Geras (bătrâneţea) şi pe Eris (lupta) cea cu inimă aprigă.
(Hesiod, Theogonia, 116–225)

Antropogoniile succesive

Fără să ofere marile detalii, succesiunea antropogoniilor din Lucrări şi zile, a doua operă hesiodică, sugerează, peste tradiţia mitică absorbită, nu atât experimentul facerii omului, cât crizele de adaptare periodică a speţei la mediul natural ostil.
De aur a fost stirpea întâia a pieritorilor oameni creaţi de Nemuritorii ce locuiesc în Olimp. Era în vremea când Kronos mai domnea peste cer. Ei trăiau ca zeii, cu inima lipsită de griji, departe şi la adăpost de strădanii şi de necazuri; ticăloasa bătrâneţe nu-i împovăra, ci cu braţele şi genunchii veşnic tineri ei se veseleau la ospeţe, de orişice rele departe. Iar când mureau, se părea că se prăbuşesc în somn. Lor le erau hărăzite bunurile toate: ţarina mănoasă dădea de la sine rod îmbelşugat şi darnic, iar ei trăiau întru bucurie şi pace pe câmpurile lor, printre bunuri nenumărate. După ce ţărâna i-a acoperit pe cei din stirpea aceasta, din voia preaputernicului Zeus ei au ajuns să fie geniile bune ale pământului, acelea care-i veghează pe muritori şi împart bogăţia; li s-a dat astfel o cinste regească.
Apoi, mai târziu, locuitorii Olimpului au creat o stirpe mai prejos de cealaltă, o stirpe de argint, care nu semăna nici cu statura, nici cu duhul celor din stirpea de aur. Vreme de o sută de ani, copilul creştea jucându-se în preajma vrednicei lui mame, în casa lui, păstrându-şi sufletul copilăresc. Iar când, crescuţi cu vârsta, ei ajungeau la sorocul care arată intrarea în adolescenţă, mai trăiau puţin şi, întru nebunia lor, îndurau mii de necazuri. Ei nu ştiau să se înfrâneze între dânşii de la nebuneasca necumpătare. Ei refuzau să se arate evlavioşi în faţa Nemuritorilor, ori să aducă jertfe pe sfintele altare ale celor Preafericiţi, după legea oamenilor cărora li s-a dat [pe faţa pământului] statornicie. Mâniat atunci, Zeus, fiul lui Kronos, i-a îngropat, întrucât ei nu se închinau zeilor preafericiţi care stăpânesc Olimpul. Iar când ţărâna i-a acoperit, ei s-au făcut genii inferioare, cele pe care muritorii le numesc Preafericiţii din Infern şi care tot se mai bucură de oarecare cinste.
Şi Zeus, părintele zeilor, a creat a treia stirpe de oameni pieritori, o stirpe de bronz cu totul deosebită de stirpea de argint, o cumplită şi puternică odraslă de frasini. Aceştia nu cugetau decât la lucrările aducătoare de vaiete ale lui Ares şi la faptele nesăbuite. Ei pâine nu mâncau, iar inima lor era ca oţelul ţeapăn; împrejurul lor ei răspândeau groaza. Mare le era puterea, neînvinse le erau braţele înfipte în umerii trupurilor lor vânjoase. Arme aveau din bronz şi tot de bronz le erau casele, cu ajutorul bronzului munceau pământul, căci fier încă nu era. Dar se prăbuşiră şi ei sub [povara] propriilor braţe şi plecară să mucezească în Hadesul înfiorător, fără să-şi fi lăsat numele pe pământ. Moartea cea neagră îi luă, fioroşi cum au fost, şi ei părăsiră lumina strălucitoare a soarelui.
Iar când ţărâna acoperi şi această stirpe, Zeus, fiul lui Kronos, făuri pe cea de-a patra, pe glia hrănitoare, o stirpe mai dreaptă şi mai vitează, un neam dumnezeiesc de eroi pe care-i numim semizei şi a căror vârstă a fost înaintea noastră pe nemărginitul pământ. Dar aceia au pierit în războaie aspre şi în dureroase încăierări, unii sub zidurile Thebei celei cu şapte porţi, pe pământ cadmeean, luptându-se pentru turmele lui Oedip, iar alţii dincolo de genunea mării, la Troia, unde războiul i-a dus pe corăbii, pentru Helene cea cu părul frumos şi unde Thanatos, care pune capăt la toate, îi învălui şi pe ei. Zeus, fiul lui Kronos, le dărui un trai şi un lăcaş departe de oameni, statornicindu-i la marginile pământului. Acolo îşi duc ei viaţa, cu inima lipsită de griji, în Insulele Fericiţilor, la ţărmul sorburilor adânci ale lui Okeanos, ca eroi norocoşi cărora ţarina rodnică le dăruieşte de trei ori pe an o înfloritoare şi dulce recoltă.
Şi i-a fost pe plac Cerului ca eu, la rândul meu, să nu trăiesc printre cei din stirpea a cincea, ci să fiu sau mort prea devreme sau născut prea târziu. Căci acum este stirpea de fier. Aceştia nu vor înceta nici ziua să îndure oboseala şi necazurile, nici noaptea să fie mistuiţi de nelinişti aspre trimise de zei. Cel puţin îşi vor mai afla câte un bine amestecat printre caznele lor. Dar veni-va ziua când Zeus va nimici la rândul lui neamul pieritor al oamenilor; clipa va fi aceea când ei se vor naşte cu tâmplele albe. Tatăl nu va mai semăna atunci cu feciorii lui, nici feciorii cu tatăl; oaspetele nu-i va mai fi drag gazdei, nici prietenul prietenului, nici fratele nu va îndrăgi pe frate, aşa precum în zilele care au fost. Ei nu vor avea decât dispreţ pentru părinţii lor îmbătrâniţi, iar ca să se plângă de ei, rosti-vor vorbe necioplite aceşti ticăloşi şi nu vor şti nici de frica Cerului, [luându-şi dreptul puterii, şi îşi vor pustii unii altora cetăţile]. Bătrânilor care i-au hrănit ei nu le vor da hrană. Niciun preţ nu se va mai pune pe jurământ, pe dreptate, pe bine; respectul lor se va călăuzi către meşterul crimelor, către omul care nu ştie în nimic măsura; singurul drept va fi forţa, iar conştiinţa nu va fi nicăieri. Laşul se va repezi la viteaz cu vorbe întortocheate, sprijinindu-şi-le pe jurământ mincinos. Paşii tuturor mişeilor vor fi însoţiţi de pizma cu grai amar şi cu fruntea plină de ură, gata să facă rău. Atunci, părăsind pământul cu drumurile-i largi ca să purceadă spre Olimp, ascunzându-şi în văluri albe frumoasele lor trupuri, Aidos (conştiinţa) şi Nemesis (răzbunarea) îi vor lăsa pe oameni de izbelişte şi se vor sui la cei Eterni. Numai tristele suferinţe le vor rămâne muritorilor, şi nu va mai fi scăpare de rău.
(Hesiod, Lucrări şi zile, 109–202)

Mitul androginului

Dificil de pus în relaţie cu miturile generale antropogonice, acest mit relatat de Platon, poate cu o contribuţie consistentă a sa, deşi aminteşte vag de antropogoniile experimentale, pare mai mult o fabulă filosofică, nescutită de ironia indiscretă a filosofului împotriva comediografului Aristofan, detractorul lui Socrate; şi poate tocmai de aceea anume Aristofan este pus să povestească, în Banchetul, mitul despre despicarea androginilor primordiali.
Dar, de fapt, teza mitului este în primul rând explicarea cauzală a apariţiei dragostei de cuplu; uneori, din perspective diferite, teza e prezentă în mai multe mituri ale facerii omului, în Biblie (Adam), ca şi în mitologia vedică (Púruşa) sau în cea chineză (Pangu).
Aşadar, se cuvine să aflaţi de la început care este natura omului şi care i-a fost evoluţia; căci odinioară natura noastră nu era întocmai aşa cum este azi, ci cu totul altminteri. În primul rând, neamul omenesc se alcătuia într-adevăr din trei genuri, nu din două ca acum, căci pe lângă mascul şi femelă era şi al treilea, care avea părţi din celelalte două laolaltă şi al cărui nume stăruie şi în zilele noastre, chiar dacă fiinţa însăşi nu mai e de văzut; exista pe atunci cu adevărat un gen deosebit, androginul, care, şi ca înfăţişare şi ca nume, avea părţi din celelalte două laolaltă, din bărbat ca şi din femeie; ceea ce a rămas din el azi nu este decât o poreclă, socotită jignitoare. În al doilea rând, fiecare dintre aceşti oameni arăta la înfăţişare ca un bulgăRé dintr-o singură bucată, cu spinarea şi coastele în cerc; avea patru mâini şi tot atâtea picioare câte mâini; apoi, pe un grumaz rotund, două feţe aidoma una alteia, însă un singur cap pentru amândouă feţele, opuse una celeilalte; patru urechi; de două ori părţile ruşinoase şi toate celelalte care mai rămân, aşa cum se poate presupune din cele descrise. Întrucât priveşte mersul acestei fiinţe, el se făcea, ca şi acum, în linie dreaptă, în orice direcţie ar fi dorit fiinţa; sau când, dimpotrivă, începea să alerge repede, făcea tumbe, şi întocmai cum atunci când cineva se învârte ca roata şi face tumbe fără să se clatine, ci doar îşi roteşte picioarele, (tot astfel), sprijinindu-se pe cele opt membRé ce le avea pe atunci, omul înainta grabnic, dându-se de-a rostogolul. Deci dacă erau trei genuri, aşa precum am spus, aceasta a fost deoarece masculul fusese la obârşie odraslă a soarelui, femela – a gliei, şi, în sfârşit, era odrasla lunii cel ce avea părţi laolaltă din ceilalţi doi, pentru că şi luna este părtaşa totodată a altor doi aştri. Şi, adevărat, dacă ei erau rotunjiţi în bulgăre, ei înşişi la fel ca şi umbletul lor, este fiindcă semănau cu părinţii lor. Puterea şi vlaga, de altfel, le erau nemaipomenite şi mare le era trufia. Aşadar, li s-a năzărit să se lege tocmai de zei, aşa cum presupune Homer despre Ephialtes şi Otos, pe care îi face să escaladeze cerul, la fel şi cu oamenii aceştia şi cu pofta lor de a întărâta pe zei.
În vremea asta, Zeus şi ceilalţi zei s-au sfătuit ce s-ar cuveni să facă şi erau foarte îngrijoraţi: nu se afla pentru ei, într-adevăr, niciun mijloc nici de a-i duce pe oamenii aceştia la pieire, nici de a le stârpi neamul, trăsnindu-i ca pe Giganţi; căci asta ar fi însemnat chiar pentru ei înşişi secătuirea onorurilor şi a ofrandelor ce le vin de la oameni, dar nici nu le puteau îngădui asemenea purtare neruşinată. «Sunt încredinţat, spuse în cele din urmă Zeus după ce se tot ostenise chibzuind, că ştiu ce am de făcut, pentru ca totodată ei să fie oameni şi, ajungând mai slabi, să-şi pună capăt obrăzniciei. Acum într-adevăr, urmă el, mă voi apuca să-i despic pe fiecare în două şi, în vreme ce se vor face şi mai neputincioşi, ne vor fi în acelaşi timp şi mai de folos, întrucât numărul lor va spori. Şi mai presus, ei vor umbla drepţi, pe două picioare. Dar dacă nici după judecata noastră obrăznicia lor nu se va curma, atunci – încheie el – îi voi tăia încă o dată în două, ca să-i fac să sară într-un picior, ca şchiopii.» Rostind acestea, el îi tăie pe oameni în două, aşa cum despicăm noi scoruşii ca să-i punem la uscat sau cum taie unii ouăle cu firul de păr. Îndată ce îi despica în două pe câte unul dintre aceşti oameni, Zeus îi şi poruncea lui Apollon să-i răsucească faţa precum şi jumătatea de gât înspre partea tăieturii, încât omul, văzând priveliştea despicăturii făcute în el, să devină mai modest; i se mai porunci să vindece urmele operaţiei. Şi iată-l (pe Apollon) cum întorcea feţele; cum aduna toate colţurile de piele peste ceea ce se numeşte azi pântece, în chipul în care se strânge la gură o pungă, cum le împreuna temeinic către mijlocul burţii, fără să lase decât o gaură, cea pe care o numim întocmai buric. Apoi, fiindcă mai rămăseseră cute, el le ştergea pe cele mai multe, netezindu-le, şi dădea formă pieptului, folosind o unealtă ca aceea cu care cizmarii netezesc cutele din pielea întinsă pe calapod. Totuşi el mai lăsă câteva creţuri, anume pe cele care înconjoară pântecele şi buricul, ca să păstreze amintirea vechii stări de altădată.
Aşadar, după ce natura omului a fost astfel împărţită în două, fiecare jumătate, tânjind după cealaltă jumătate a sa, se alipea aceleia; ele se înlănţuiau una pe alta cu braţele, se îmbrăţişau tăcând, în dorul lor de a se contopi într-o singură fiinţă, sfârşind prin a muri de foame şi, îndeobşte, din lipsa oricăror îndeletniciri, din pricina nedorinţei lor de a face ceva una fără cealaltă.
Mai mult decât atât, când una dintre jumătăţi murea iar alta îi supravieţuia, cea supravieţuitoare îşi căuta alta şi o îmbrăţişa, fie că întâlnise o jumătate femeiască, de femeie întreagă – zisa jumătate fiind întocmai ceea ce numim astăzi femeie – fie că era o jumătate dintr-un bărbat. În chipul acesta, neamul omenesc pierea. Atunci Zeus se gândi, mişcat, la alt mijloc, şi le mută părţile ruşinoase în faţă. Şi ei şi ele le avuseseră aşezate până atunci în părţile dinafară. Zămisliseră şi se înmulţiseră nu împreunându-se unul cu altul, ci în pământ, ca greierii. Iată deci că el le-a mutat astfel în faţă, ceea ce le-a îngăduit să zămislească unul în celălalt, în femeie prin acţiunea bărbatului. Gândul lui era ca prin împreunare, în acelaşi timp, dacă bărbatul se uneşte cu o femeie, să răsară din ei urmaşi care să sporească neamul omenesc; pe când dacă deopotrivă s-ar uni tot cu un bărbat, cel puţin – sătui de aceste apropieri – să se îndrepte spre acţiune: adică să fie îmbiaţi de alte treburi ale existenţei.
Astfel, în vremea aceea atât de îndepărtată, a fost sădită în om dragostea pe care o are el pentru semenul său: dragostea ce reuneşte natura noastră primitivă; dragostea care năzuie să facă din două fiinţe una singură sau, spus altminteri, să vindece firea omenească.
(Platon, Banchetul sau despre dragoste, 189 d, 190 a-e, 19 a-d, 192 a)

Metamorfozele cosmice

Folosindu-se de mitografiile greceşti, probabil şi de tradiţii mitice orale, pierdute ulterior, Publius Ovidius Naso a obţinut poate cea mai amplă sinteză mitografică asupra cosmogonici din viziunea greacă. Organizarea elementelor vagante ale haosului primordial este surprinsă într-un proces riguros de metamorfozare succesivă, până la dobândirea unui echilibru cosmic perfect. Bineînţeles, o demarcaţie pe care am face-o între materia mitică şi cea filosofică (de altfel neoriginală, regăsită parţial şi la filosofii greci, ca şi la Cicero) ar sărăci mitografia ovidiană de amănuntele care ne interesează totuşi în primul rând.

Înainte de mare şi de pământ şi de cerul care le înfăşoară cu totul, natura avea aceeaşi înfăţişare în universul întreg, căruia i se zicea Haos: o grămadă grosolană, informă, greoaie, inertă, în care zăceau amestecate fără nicio legătură de armonie elementele potrivnice. Soarele încă nu-i împrumuta lunii lumina lui şi Phoebe nu vedea încă, în rotirile noi, discul acestuia renăscându-se şi crescând; pământul încă nu plutea atârnat în oceanul văzduhurilor, legănându-se de propria lui greutate; şi Amphitrite nu-şi întindea braţele să cuprindă largile coaste ale globului: acolo unde era pământul, erau laolaltă şi apa şi aerul; prea mult îi lipsea pământului consistenţa, apei fluiditatea aerului lumina. Elementele nu aveau nicio formă desluşită, ele se vătămau unele pe altele; şi în acelaşi corp, frigul şi căldura se războiau, la fel ca şi umezeala cu uscăciunea, substanţele moi cu substanţele tari, cele grele cu cele uşoare.
Un zeu sau natura mai puternică, spre a pune capăt acestei lupte, au aruncat un interval între cer şi pământ, între părinţii trăsnetelor şi ai brumei. Arhitectul lumilor nu a lăsat în voia toanelor acestora imperiul văzduhului; chiar şi acum furia lor cu greu se domoleşte, deşi ele sunt înfrânate de legea care decide pentru fiecare punctul de unde se cuvine să se năpustească; puţin ar lipsi să facă ţăndări lumea, într-atât domneşte discordia între ele. Şi totuşi i-au zămislit aceiaşi părinţi! Eurus a fost surghiunit în regatul Aurorei, în împărăţia din Nabata, în Persia şi în munţii loviţi de cele dintâi raze de ziuă; Vesper şi pământurile pe care le încălzeşte soarele în asfinţit cu ultimele lui lumini se învecinează cu Zephyrus; cumplitul Boreus cotropeşte Sciţia şi septentrionul; ţinuturile aşezate în faţă le acoperă necontenit cu ceţuri umede ploiosul Auster. Pe deasupra tărâmului vânturilor e răspândit eterul, elementul fluid şi fără greutate, căruia niciun amestec pământesc nu-i întinează puritatea.
Îndată ce aceste felurite corpuri au fost mărginite de hotarele lor neschimbătoare, astrele, multă vreme înfăşurate în masa informă a haosului, au început să inunde cerul cu lumina lor. Niciun ţinut nu se cuvenea să fie lipsit de fiinţele care-i erau pe plac: astfel, stelele şi zeii au pus stăpâniRé pe naosul ceresc; peştele a sclipit din solzi de-a curmezişul cleştarului apelor ce-i fuseseră date drept sălaş; pământul şi-a primit fiarele sălbatice; iar aerul, prieten al mişcării, (şi-a primit) păsările. O fiinţă mai nobilă, în stare de cugetări înalte şi făcută ca să poruncească tuturor făpturilor, lipsea: şi s-a născut omul; fie că părintele tuturor lucrurilor, cel a cărui mână crease şi orânduise universul, l-a scos la iveală dintr-o sămânţă dumnezeiască, fie că glia, încă fecioară şi despărţită odinioară de eterul care se rostogoleşte în înălţimile spaţiului, a păstrat un oarecare germene din elementele cereşti cu care stătuse amestecată dintru început, iată că fiul lui Iapetus a muiat-o în apele unui fluviu şi a plămădit-o după chipul arbitrilor lumii; şi în vreme ce animalele celelalte, încovoiate spre pământ, îşi aţintesc privirea către el, el i-a dăruit omului o statură dreaptă, poruncindu-i să contemple cerurile şi să-şi ţină fruntea ridicată spre astre. Materia, informă şi grosolană, prin această metamorfoză a dobândit chip omenesc, necunoscut până atunci.
(Ovidiu, Metamorfoze, I, 1)

Cosmogonia Scandinava A Destinului Total

Viziunea cosmogonică a mitologiei scandinave este, în felul ei, singulară; deşi rădăcinile arice sunt evidente, putându-se regăsi obârşiile unor mituri şi în scrierile vedice (India) şi în Avesta (Iran), detaliile actului cosmogonic iniţial, dar mai ales ideea încorporării în acelaşi sistem mitic a începutului şi sfârşitului, subsumând acestor două acte liminare până şi pe zei, sunt cu neputinţă de identificat ca atare în mitologia universală.
Actul cosmogonic se efectuează pornindu-se de la o dublă stare primordială: lumea ceţurilor (Nifiheim) şi lumea focului (Muspellsheim), care nu sunt un haos, ci două teritorii autonome şi active, despărţite de un deşert (Ginnunga Gap) unde, într-un impact întâmplător, flăcările condensează ceaţa şi nasc prima formă a vieţii (Ymir); din ea, ulterior, primii zei compun universul, divizat riguros în nouă lumi suprapuse, populate de fiinţe diferite, integrându-se într-un cosmos divers (pitici şi uriaşi, zei şi duhuri ale apei, spirite luminoase şi spirite sumbre, oameni). Antropogonia are şi ea un caracter particular, căci prima pereche de oameni, Askr şi Embla, este făcută din doi arbori: frasinul (comparabil cu substanţa stirpei a treia sau a vârstei de bronz amintită de Hesiod), ca principiu masculin, şi arinul, ca principiu feminin.
Opera cosmogonică se încheie de fapt o dată cu Amurgul viitor al zeilor (Ragnarökr), după care universul va ajunge la starea de haos. Cum Ymir, al cărui cadavru serveşte zeului suprem Odhinn şi fraţilor săi la construirea universului, este un gigant al frigului, iar Amurgul zeilor va fi precedat de iarna distrugătoare Fimbul, mitologia scandinavă pare a prezenta o cosmogonie dintre două glaciaţii.
Sursa principală se află în două mitografii islandeze: Edda Veche, redactată în sec. X-XII şi descoperită de Brinjolf Svejson în 1643, şi Edda Nouă, compusă probabil de Snorri Sturluson (1179–1241).

Zei şi muritori, odrasle mari şi mici ale lui Heimdalir, ascultaţi-mi cuvintele. Tu, Odhinn, doreşti să-mi rostesc cuvântul asupra ursitelor veşnice a tot ce trăieşte. Cunosc vremurile uriaşilor străvechi, a căror stirpe mi-a adus pe lume mie strămoşii. Cunosc cele nouă lumi de sub crengile Copacului veşnic, rădăcinile căruia se odihnesc în adâncul pământului.
În vremea străveche dintru început a fost Ymir. Nu era pe atunci pământ, nu era cer; nu erau nici nisipul mării, nici valul ei rece; iarba nu creştea; se căsca pretutindeni numai abisul. Cei născuţi din Bor au ridicat glia şi au pus dimpreună în orânduială minunatul Midgardhr. De la amiază, raza de soare începea să încălzească pietrele sărate, iar pământul s-a umplut de iarbă verde. Soarele stătea laolaltă cu luna pe cer şi atingea cu braţul marginea cerească. El nu ştia unde îi este cerescul locaş, nici luna nu-şi cunoştea puterea; iar stelele nu aliaseră care sunt căile lor. S-au strâns la sfat zeii cei mari, sfinţii stăpâni îşi adunară sfatul. Ei dădură nume lunii pline şi nopţii, aleseră nume pentru dimineaţă şi seară şi pentru amiază, şi la fel pentru ceasul de mijloc. (Zeii) Aseni îşi aşezară lăcaşul pe câmpiile Ydavalir; îşi clădiră palate şi strălucite altare, făcură loc în cuptoare şi topiră aur, meşteşugiră podoabe, făuriră arme. Petrecură la curţile lor şi jucară table, căci aur aveau oricând din belşug, până când se iviră cele trei vestitoare, fecioarele Norne, musafirele vajnice de pe tărâmul uriaşilor. Se adunară la sfat zeii cei mari, sfinţii stăpâni îşi strânseră sfatul, chibzuind cine anume să-i facă pe Karli din sângele lui Brimir, din mădularele lui Blain. Şi a fost plăsmuit Motsognir drept cel mai vânjos din neamul Karlilor; iar Durinn a fost al doilea. Şi după cum le poruncise Durinn, Karlii alcătuiră în pământ puzderie de umbRé omeneşti. […]
Odinioară, trei Aseni, binefăcători şi puternici, mergeau împreună pe malul mării spre casă. Pe ţărm, au găsit pe Askr şi pe Embla care zăceau fără vlagă, aşteptându-şi ursita. Ei nu aveau încă nici suflet şi nici răsuflare, iar căldura, mişcarea, culorile vieţii nu pătrunseseră încă în ei. Hönir le dădu suflet, Odhinn le dădu suflare şi Loki (Lodurr) le dădu căldură şi culori înfloritoare.
Ştiu că este un frasin numit Yggdrasill; o licoare albă îl stropeşte mereu şi dintr-însa se scurge în văile pământului rouă; el e veşnic verde şi umbreşte izvorul Urdalir. Dinaintea frasinului a fost zidit un palat, în care locuiesc fecioarele Nome; ele îi crestează scoarţa. [Şi Urdhr este numele celei dintâi, Verdhandi se numeşte a doua, iar a treia soră e Skuld]. Ele au rânduit pentru toţi ursita vieţii, le-au drămuit tuturor tainul şi partea oricărui om.
Eu ştiu cum a fost cel dintâi război în lumea de sus, purtat de zei şi stârnit de Gullveig, cea străpunsă de suliţi. Arsă a fost apoi în sălaşul lui Har, de trei ori arsă a fost, şi s-a născut de trei ori. Este arsă adesea din nou, dar nu piere. Heidhr i se tot spunea, când se ivea în case vrăjitoarea cea rea, înzestrată cu darul prevestirii; lucruri rele urzea şi fierbea buruieni, săvârşind plăcerea din veci a muierilor nelegiuite.
Se strânseseră la sfat zeii cei mari, şi-au adunat sfatul sfinţii stăpâni; şi au chibzuit dacă să le plătească vrăjmaşilor biruri sau să-i recunoască pe toţi zeii drept părtaşi la sacrificii.
Odhinn îşi aruncă lancea asupra cetei vrăjmaşe; asta a fost în vremea întâiului război al lumii. Dar zidul dimprejurul cetăţii stăpânite de [ceata zeilor] Aseni a fost dărâmat când l-au luat cu asalt vitejii Vana. S-au strâns la sfat zeii cei mari, şi-au adunat sfatul sfinţii stăpâni. Dar cine a umplut tot văzduhul de miasme vătămătoare şi cine-i acela care a fost în stare s-o dea pe mâna Yotunilor pe mireasa lui Odhr? Cuprins de mânie, numai Thorr a pornit bătălia, în împrejurări ca aceasta el fiind rareori răbdător. S-au clătinat înţelegeri şi jurăminte şi s-a năruit cinstirea legămintelor vechi. Cornul din datină al lui Heimdalir eu îl ştiu ascuns sub Arborele sfânt ce respiră seninul aer, şi întremătoare pâraie scurge asupră-i zălogul Stăpânului. Pricepeţi voi oare vestirea mea? Eram singură atunci când bătrânul Stăpân al zeilor mi-a fost oaspete şi m-a privit drept în ochi. «Ce vrei să mă întrebi? De ce mă cercetezi? Căci eu ştiu unde este ochiul tău, Odhinn!» Eu ştiu că ochiul lui Odhinn stă ascuns în izvorul lui Mimir, cel ce are faima înţelepciunii. Şi în fiecare dimineaţă Mimir soarbe din ochiul Căpeteniei Oştilor. Pricepeţi voi oare vestirea mea? Părintele Oştilor mi-a dat coliere şi inele pentru mintea mea de prorociţă, pentru cuvintele prevestitoare… Privirea mea cuprinde deodată toate cele nouă tărâmuri. Văzut-am sclipitoarea ceată a Walkyriilor gata să alerge spre oştenii chemaţi la arme. Era Skuld acolo, cu pavăza ei, iar după dânsa veneau Skogul, Gudhr, Hildhr, Gondul şi Gejrskogul. Vi le-am numit pe fecioarele războinice ale lui Herjan, gata oricând să zboare către pământ.
Mi-a fost dat să văd cum a fost hotărâtă soarta luminosului Baldr, duiosul fiu al lui Odhinn. Mândru crescuse sus, deasupra ţărânii, o minunată şi zveltă ramură de vâsc. Nevinovată la vedere, crenguţa aceea era o armă a morţii; a azvârlit-o Hödhr. Dar atunci, curând, s-a născut fratele lui Baldr şi, o singură noapte trăind, s-a luptat din răsputeri feciorul lui Odhinn. El nu şi-a pieptănat pletele, nici pe mâini nu s-a spălat, până când ucigaşul lui Baldr nu a fost răpus. În acest timp, în palatul Fönsal, Frigg plângea de jalea Walhallei. Pricepeţi voi oare vestirea mea?
Într-o râpă din codru l-am zărit legat pe aţâţătorul nenorocirilor, pe blestematul Loki. Tot acolo şade Sigyn, sfâşiată de suferinţă pentru chinul soţului ei. Pricepeţi voi oare vestirea mea? Din răsărit se scurge un puhoi de pe măgurile învecinate. I se spune Slidhr şi el zoreşte săbiile şi jungherele… Un palat de aur arc stirpea Sindhrilor, la miazănoapte, pe câmpia Nidavellir, iar altul pe muntele Okolnir al uriaşilor; stăpân peste el este Brimir şi acolo îşi beau berea Yotunii. Am zărit un sălaş departe de soare: se află în Naastrand, cu porţile spre miazănoapte; acolo picură otrava, strop după strop, prin acoperiş, iar şerpii se încolăcesc împrejurul pereţilor. Am văzut groaznice fluvii purtând pe sperjurii morţi, pe ucigaşi şi pe trădători, ca şi pe cei care au ispitit nevestele altora. Nidhöggr înfuleca acolo trupurile îngheţate, iar lupul îi sfâşia pe cei ce pieriseră. Pricepeţi voi oare vestirea mea? În răsărit, la mijlocul Pădurii de Fier, şezuse Bătrâna, plozii lui Fenrir născându-i; iar unul dintre ei cuvine-se cândva să ajungă, în chip de fiară, nimicitorul luminii. El se va nutri cu carnea morţilor şi cu sânge va împroşca tronurile zeilor. Lumina soarelui va păli şi ani cumpliţi se vor perinda peste lume. Pricepeţi voi oare vestirea mea? Pe o măgură şedea pipăind strunele veselul Eggtir, paznicul nevestelor yotune. Dar strigă Fjalar din frunzişul de deasupra capului său, cântă frumosul cocoş cu penele roşii. În Walhalla, printre zei, strigă atunci Gullinkambi, cel ce va fi îndrăgitul stăpânului bătăliilor, dar şi celălalt cocoş, cocoşul cel negru, strigă adânc sub pământ, în aşezările tărâmului Hell. Lătră câinele Gharmr în peşterile din Gnipahellir. Din lanţurile rupte s-a năpustit Lupul. Ştiu multe şi văd, eu prorociţa, cum ameninţă sorţul cel groaznic pe zei.
În sângeroasa încăierare fratele ucide pe frate, rudele de sânge se înjunghie unele pe altele, răul sporeşte şi lumea e înţesată de ticăloşie. Veacul securilor, veacul săbiilor, veacul scuturilor sfărâmate, veacul de crivăţ, veac al lupilor din preajma sfârşitului lumii. Niciun om nu cruţă pe alt om. Se zbat sălbatic născuţii din Mimir. Cornul Gjallarhom anunţă prăpădul. Heimdàlir suflă din răsputeri în corn şi cornul i se sparge şi-i zboară fărâmele. Odhinn se sfătuieşte cu capul cel mort al lui Mimir. Uriaşul frasin Yggdrasill s-a cutremurat: freamătul cutreieră bătrânul Copac. Duşmanul e liber! Frica îi va răpune pe toţi cei din lumea subpământeană în ceasul când va ieşi la iveală fârtatul lui Surtr.
Ce se întâmplă acum cu zeii? Ce e cu Alfii? Tursii s-au pierdut cu firea. Zeii ţin sfat. Stirpe de codru, neamul Karlilor geme la poarta de piatră. Pricepeţi voi oare vestirea mea? Latră câinele Gharmr în peşterile din Gnipahöllir. Din lanţurile rupte s-a năpustit Lupul! Ştiu multe şi văd, cu prorociţa, cum ameninţă sorţul cel groaznic pe zei. Din răsărit înaintează Grimr sub scut; Şarpele Lumii se ridică din mare aţâţat de străvechea lui furie; peste leşuri cârâie Vulturul cenuşiu şi vine plutind Nagifar. Corabia groaznică se apropie din miazănoapte, ducându-i pe morţi, iar la cârmă stă Loki. Puzderie de monştri aleargă împreună cu Lupul, iar fratele lui Bileiptr este căpetenia pâlcului lor. Din miazăzi vine Sutr laolaltă cu Nimicitorul; sabia lui pârjoleşte cu văpaia de soare a luptelor. Se năruie munţii, mor femeile urişilor, Hell înfulecă oameni, bolta cerurilor se despică. O jale nouă se apropie de Glinn în ceasul când Odhinn se va încleşta în luptă cu Lupul, iar cu Surtr se va bate luminosul învingător al uriaşului Boli. Şi prăpădul va pune capăt bucuriei încercate de Frigg. Va veni să se lupte cu Lupul aşijderi Widarr, el, strălucitul fiu al Domnului Biruinţelor; prin gură îi va înfige spada în inimă Devoratorului de Leşuri, răzbunându-şi Tatăl. Gloriosul fiu născut de Glodinn se pregăteşte de luptă; este Thorr. Şarpele, Brâul Pământului, şi-a căscat gura şi gura lui stă deschisă de la pământ la cer. Dar Tunătorul se îndreaptă spre Şarpe. Şarpele îi biruie pe paznicul din Midgardhr şi în curând aşezările oamenilor vor ajunge pustii! În clipa sfârşitului său, Thorr trebuie să se retragă nouă paşi din faţa monstrului.
Soarele e negru, pământurile s-au scufundat în mare, stelele se smulg şi se prăbuşesc din înălţimi. Aburi colcăie pretutindeni şi Cel-ce-nutreşte-viaţa începe să lângă cerul cu arzătoarea-i văpaie. Latră câinele Gharmr în peşterile din Gnipahellir. Din lanţurile rupte s-a năpustit Lupul! Ştiu multe şi văd, eu, prorociţa, cum ameninţă sorţul cel groaznic pe zei. Ştiu şi văd cum răsare din nou, iarăşi înverzind, pământul din mare. Cascadele spumegă, vulturii îşi caută prada din zbor lângă ape.
Trăi-vor zeii pe câmpiile Idavalir şi adesea, stând de vorbă, îşi vor aduce aminte de Şarpele împrejmuind tărâmul Midgardhr şi de destinele stinse şi străvechile rune ale lui Odhinn. La curţile lor cele noi, zeii vor găsi pe sub ierburi minunatele table de aur pe care le folosiseră în străvechile vremuri, la joc…
Grânele vor începe să crească nesemănate. Uitată va fi jalea, Baldr se va întoarce. O dată cu Baldr, va intra şi Hödhr în palatul victoriei, în lăcaşul lui Hroptr. Pricepeţi voi oare vestirea mea?
Hönir îşi va găsi un toiag de ghicit… Cei născuţi din fraţii lui Tveggi sunt acum dregătorii patriei vântului. Pricepeţi voi oare vestirea mea?
Zăresc un palat care întunecă soarele: acoperit cu aur, e o podoabă în Himli. Numai cei vrednici pot locui acolo, petrecându-şi viaţa în desfătare eternă. Şi pogoară-se atunci pentru înalta judecată Stăpânul preaputernic, de sus, în lume… Balaurul negru, sclipindu-şi solzii, îşi ia zborul de jos, de sub stâncile miezului nopţii. Nidhöggr, sub pene, îi duce pe morţi; i-a venit acum vremea şi lui să se ascundă.
(Edda Veche, Voluspa, 1–66)

Lumile Experimentale

Chiar dacă tema creaţiei ciclice a lumii mai figurează şi în alte mitologii, ciclurile cosmogonice şi antropogonice pe care le-am numit simbolic experimentale sunt o categorie mitologică preferenţială a civilizaţiilor Americii precolumbiene. Acolo, cosmogonia era considerată pe un parcurs ciclic, enorm dar limitat, de cinci ere (son), fiecare eră fiind produsă şi dominată de un soare care e şi distrugătorul erei precedente (Patru-Jaguar, sfârşindu-se cu distrugerea giganţilor; Patru-Vânt, distrusă de uragane; Patru-Ploaie, distrusă de focul cosmic; Patru-Apă, distrusă de un diluviu; Patru-Cutremur, sau Patru-Mişcare, era curentă, distructibilă printr-un cataclism seismic).
În antropogonia precolumbiană variantele sunt mai diverse, unele mituri incluzând, ca etapă premergătoare, teogonia şi astfel între bazinul mexican şi cel peruan concepţiile despre facerea omului se deosebesc şi cauzal şi metodologic; iar opera experimentală e mai vădită în miturile populaţiilor maya, îndeosebi în mitologia yucataneză quiché (Popol Vuh).
Totuşi, studiul mitologiei precolumbiene a fost mereu pus în dificultate de distrugerea unei mari părţi din scrierile sacRé de către misionarii catolici ai Conchistei; din confruntarea puţinelor monumente scrise care s-au păstrat cu tradiţia, recuperabilă prin folclor, este însă cu putinţă o viziune de ansamblu, chiar dacă miturile sunt adesea fragmentare şi înregistrate de mitografi târzii.
Cosmogoniile din lumea nahuatlă şi maya sunt dominate de un intens cult al focului solar şi al focului viu, ambele privite mai ales ca forţă de distrugere; dar, fiind popoare care şi-au perfecţionat o astronomie amplă, bazată pe observaţii riguroase şi pe calcul, aztecii şi ramurile maya au suprapus viziunii mitice a facerii lumii şi omului o entitate abstractă, cu rol cauzal (de pildă, dualitatea supremă nahuatlă Ometeotl) în cosmogonie şi în antropogonie; această divinitate supremă şi duală îşi deliberează actele, de aceeaşi miturile propun o evoluţie stadială a operei, prin reluarea de mai multe ori a actului creator iniţial.

Legenda sorilor

Iată povestea dusă din gură în gură din ceea ce se cunoaşte despre chipul în care, foarte demult, a fost întemeiat pământul. Iată, unul după altul, răstimpurile deosebite ale întemeierii lui. Felul cum s-au pornit acestea şi cum a fost aşezat temeiul începutului Sorilor, acum două mii cinci sute treisprezece ani, se cunoaşte tot atât de bine ca şi faptul că azi suntem în 22 mai din anul 1558.
Acest soare, Patru-Jaguar, a durat şase sute şaptezeci şi şase de ani. Cei care au trăit în vremea acelui Soare au fost mâncaţi de ozeloţi (jaguari), o dată cu Soarele Patru-Jaguar. Ceea ce mâncaseră dânşii era hrana noastră; Şapte-Iarbă. Şi ei au trăit şase sute şaptezeci şi şase de ani. Timpul în care fuseseră mâncaţi era anul al treisprezecelea. Astfel au pierit ei şi s-a sfârşit (totul) şi atunci s-a năruit (şi) Soarele. Anul lui era Unu-Trestie; ei au fost devoraţi într-o singură zi, Patru-Jaguar, şi cu asta s-a sfârşit totul şi toţi au pierit.
Soarele acesta se numea Patru-Vânt. Cei care au venit în şirul al doilea, trăind în al doilea [Soare], au fost luaţi de vânt împreună cu Soarele Patru-Vânt şi au pierit. Ei au fost răpiţi [de vânt] şi s-au prefăcut în maimuţe; casele lor, copacii, totul a fost dus de vânt. Şi a fost luat de vânt chiar şi Soarele acela. Iar ceea ce mâncau dânşii era hrana noastră. Doisprezece-Şarpe: răstimpul cât au trăit ei a durat trei sute şaizeci şi patru de ani. Astfel au pierit ei într-o singură zi, luaţi de vânt; [vremea pieirii este însemnată cu Patru-Vânt]. Anul lui a fost Unu-Cremene.
Acest Soare, Patru-Ploaie, era al treilea. Cei care au trăit în al treilea răstimp împreună cu Soarele Patru-Ploaie au pierit şi ei, prăbuşindu-se asupra lor o ploaie de foc, şi ei s-au prefăcut în guaholoţi (curcani), iar Soarele a fost şi el mistuit de foc şi au ars şi toate casele lor; ci trăiseră trei sute doisprezece ani. Astfel au pierit cu toţii; toată ziua plouase cu ploaie de foc. Iar ceea ce mâncau ci era hrana noastră. Şapte-Cremene: anul lor era Unu-Cremene, ziua lor a fost Patru-Ploaie. Cei ce au pierit erau aceia care se prefăcuseră în guaholoţi [sau pipil-tin] şi de aceea, acum, puii de guaholot se cheamă pipil-pipil (prinţi).
Soarele acesta se numeşte Patru-Apă; timpul cât s-a păstrat apa a durat cincizeci şi doi de ani. Şi cei care au trăit în răstimpul al patrulea au vieţuit în vremea Soarelui Patru-Apă. Întinderea acestui răstimp a fost de şase sute şaptezeci şi şase de ani. Şi iată cum au pierit ei: au fost striviţi de apă şi s-au prefăcut în peşti. Într-o singură zi cerul s-a prăbuşit asupra lor şi ei au pierit. Iar ceea ce mâncau ei era hrana noastră. Patru-Floare: anul său a fost Unu-Casă, iar semnul său era Patru-Apă. Ei au pierit şi au dispărut şi toţi munţii. Iar apa a zăcut cincizeci şi doi de ani şi cu aceasta a luat sfârşit vremea sa.
Acest Soare, numele căruia este Patru-Mişcare, e Soarele nostru, în care trăim cu toţii acum, iar semnul acesta arată chipul cum Soarele a căzut în focul vetrei dumnezeieşti, acolo, în Teotihuacan. În Tula, acesta era tot Soarele Domnului nostru, adică al lui Quetzalcoatl. Al cincilea Soare, semnul căruia este Patru-Mişcare, se numeşte Soarele mişcării, pentru că se mişcă şi îşi urmează calea. Şi, după cum spun bătrânii, în vremea lui vor fi cutremuRé de pământ, va fi foamete şi în cele din urmă vom pieri cu toţii. […]
După ce Quetzalcoatl a sosit în Mictlan, el s-a apropiat de Mictlantecuhtli şi de Mictlancihuatl şi le-a spus numaidecât: «Am venit să caut oasele cele de preţ pe care le păstrezi tu, după ele am venit!» Atunci Mictlantecuhtli l-a întrebat: «Ce vei face cu ele, Quetzalcoatl?» Şi el i-a mai spus o dată: «Zeii sunt îngrijoraţi, pentru că cineva trebuie totuşi să trăiască pe pământ». Atunci Mictlantecuhtli i-a răspuns: «Bine, cântă din scoica mea şi ocoleşte de patru ori ţinuturile care sunt în stăpânirea mea». Dar scoica lui nu avea găuri; atunci (Quetzalcoatl) chemă viermii, care sfredeliră găuri, iar după aceea prin ele intrară (în scoică) albine şi bondari şi ea a început să răsune. Când Mictlantecuhtli auzi asta, zise: «Bine, ia-le».
Dar tot atunci, Mictlantecuhtli le spuse slugilor sale: «Lume din Mictlan! Voi, zei, spuneţi-i lui Quetzalcoatl că trebuie să le lase [aici]». Quetzalcoatl răspunse: «Ba nu, eu voi pune numaidecât stăpâniRé pe ele». Şi rosti către al său nahual: «Du-te şi spune că le voi lăsa». Şi acela rosti cu voce de tunet: «Voi veni şi le voi lăsa».
Apoi însă (Quetzalcoatl) s-a ridicat de jos şi a luat oasele cele de preţ: de o parte zăceau laolaltă oasele de bărbat, de cealaltă parte oasele de femeie. Quetzalcoatl le luă şi făcu din ele o boccea.
Atunci Mictlantecuhtli mai grăi o dată către slugile sale: «Zei, oare Quetzalcoatl duce cu adevărat de aici oasele cele de preţ? Zei, duceţi-vă şi săpaţi o groapă».
După aceea ei făcură ce li s-a spus, iar Quetzalcoatl căzu în groapă. El se împiedicase fiindcă îl speriaseră nişte prepeliţe. Se prăbuşi ca şi mort, iar oasele cele de preţ se împrăştiară şi fură ciugulite de prepeliţe.
După ce Quetzalcoatl învie din morţi, stătu mâhnit şi întrebă pe nahual: «Ce să fac acum, nahual al meu?»
Acela îi răspunse: «De vreme ce n-ai izbutit să faci nimic cu toate astea, acum fie ce-o fi!» El le adună, făcu din ele o boccea şi o duse în Tamoanchan. Şi îndată ce sosi aceea care se numeşte Quilatztli, care este totodată şi Cihuacoatl, ea le măcină şi le puse într-o tipsie de mare preţ.
Quetzalcoatl lăsă să picure peste (tipsie) sânge din mădularul său. Şi numaidecât zeii care au fost pomeniţi, adică Apantecuhtli, Huictlolinqui, Tepanquitzqui, Tlayyamanac, Ttzontemoc, al şaselea fiind Quetzalcoatl, purceseră să împlinească datina căinţei. Ei rostiră: «O, zei, s-au născut macehualii [cei dobândiţi prin meritul căinţei]. Căci de dragul nostru zeii s-au căit».
(Legenda Sorilor, manuscris aztec din Codicele Chimalpopoca, 1558)

Focul obârşiei

După mai bine de şase sute de ani de la naşterea celor patru zei fraţi, fiii lui Tonacatecuhtli s-au strâns tuspatru laolaltă şi au spus că s-ar cuveni să se hotărască ce avea de făcut fiecare şi ce lege să aibă cu toţii. Şi toţi l-au însărcinat pe Quetzalcoatl şi de asemenea pe Huitzilopochtli să hotărască acestea ei amândoi; şi din însărcinarea şi după hotărârea celorlalţi doi, după aceea ei au creat focul, apoi au făcut jumătate de Soare, însă acesta, nefiind întreg, nu dădea multă lumină, ci dimpotrivă prea puţină.
După aceea au făcut bărbatul şi femeia: pe bărbat l-au numit Ohomoquo, iar pe femeie – Cipactonal; şi i-au poruncit lui să are pământul, iar ei să toarcă şi să ţeasă, şi [le-au dat poruncă] să se nască din ei macehuali, şi să nu fie leneşi, ci să muncească mereu. Iar femeii, zeii îi dădură câteva grăunţe de porumb, ca să tămăduiască (bolile) cu ajutorul lor şi să le folosească la ghicit şi la farmece, şi aşa fac femeile şi azi.
Apoi au făcut zilele şi le-au împărţit după luni, dând fiecărei luni câte douăzeci de zile, iar în chipul acesta au dobândit optsprezece luni sau trei sute şaizeci de zile într-un an […]
După aceea i-au făcut pe Mictlantecuhtli şi pe Mictecacihuatl, adică soţul şi soţia, care au fost (de atunci) zeii iadului, şi acolo i-au şi sălăşluit.
Apoi au făurit cerurile, până la cel de-al treisprezecelea, şi au făcut apa, iar în ea au lăsat să crească un peşte mare, numit Cipactli; care era la fel cu caimanul, şi din peştele acela au făcut pământul […]
(Istoria mexicanilor în picturile lor)

Odinioară, într-o dimineaţă, Soarele a trimis din cer o săgeată. Ea a nimerit în casa oglinzilor, iar din groapa ce se deschisese în piatră s-au născut bărbatul şi femeia. Amândoi erau neîntregi, cu trupurile numai de la brâu în sus, şi se mişcau pe câmpie, ca vrăbiile. Dar, unindu-se printr-o sărutare apăsată, au zămislit un fiu care a ajuns temeiul neamului omenesc.
(Angel Ma Garibay, Eposul nahuatl)

Ascensiunea stadială a lumii, în Popol Vuh

Popol Vuh (Cartea Obştei), unicul epos mitografic integral al lumii maya, retranscris din memorie (sau după originalul pictografic pierdut) de ultimii sacerdoţi maya din ramura quiche (Yuca-tan) în primii ani de după Conchista spaniolă (sec. XVI), urmăreşte amănunţit crearea universului de către perechea divină Tepcu şi Cucumatz, ca şi crearea succesivă a patru tipuri umane, într-o perspectivă stadială care include planul şi experimentul. Acest mit amplu e unic în felul său; universul se naşte într-un anumit moment şi se dezvoltă după legi anumite care, instituite de zeii creatori, sunt urmate riguros de natură şi omenire. S-ar putea întrezări, în pasta mitului, observarea timpurie a etapelor de adaptare ale omului la mediul natural tot mai puţin ostil. Unora li s-a părut că filosofia cosmogonică quiche precede eu o mie de ani concepţia filosofică a lui Giambattista Vico (un univers supus perpetuu balansului corsi e riccorsi), ceea ce e discutabil; certă e absenţa înrâuririi teologice a misionarilor catolici, însoţitori ai Conchistei, căci o lectură paralelă între Biblie şi Popol Vuh edifică de la sine; mai curând am găsi puncte de interferenţă mitologică cu tezaurul Extremului Orient.

Noi scriem acum în timpul legii lui Dumnezeu şi al creştinismului. Povestim acestea pentru că nu mai avem făclia noastră, Popol Vuh, cum se numeşte ea, lumina strălucitoare venită din partea cealaltă a mării, simbolul apărării noastre, facla vieţii noastre senine. Adevărata carte, scrisă cu multă vreme îndărăt, mai este, dar priveliştea ei e ascunsă celui care caută şi cugetă. Au fost măreţe ivirea ei şi povestirea dintr-însa despre chipul cum s-a făcut apariţia tuturor; a cerului şi a pământului; cum au luat fiinţă şi au fost însemnate cele patru unghiuri ale sale şi cele patru puncte de temei; cum a fost împărţit (pământul) şi cum s-a împărţit cerul; şi a fost adusă o funie pentru măsurătoare şi s-a întins în ceruri şi pe pământ, în patru unghiuri, în cele patru puncte ale temeiurilor, şi cum acestea s-au numit Născătoare şi Făuritor, Maică şi Părinte ai vieţii şi ai tuturor lucrurilor create, cei ce au făcut răsuflarea şi au făcut gândul. […] Aceasta e povestea chipului cum toate au stat necunoscute, cum totul a fost rece, totul tăcut, totul nemişcat, liniştit; şi întinderea cerului era pustie. Aceasta e întâia poveste, cea dintâi istorisire. Nu erau nici om, nici animale, nici păsări, peşti, crabi, copaci, pietre, peşteri, strâmtori, ierburi, şi nu erau păduri; nu era decât cerul. Pe atunci, suprafaţa pământului nu se ivise încă. Nu era decât marca cea rece şi era uriaşa întindere a cerurilor. Nimic nu era încă unit, nimic nu putea să stârnească zgomot, nu era nimic care să fi putut să se mişte ori să tresară ori să facă larmă în cer. Nu era nimic care să fi putut exista, care să fi putut avea fiinţă; era numai apa cea rece, marea liniştită, singuratică şi tăcută. Nu exista nimic. În beznă, în noapte, nu era decât nemişcare, decât tăcere.
Numai Născătoarea şi Făuritorul, Tepeu şi Cucumatz, Marea Mumă şi Marele Tată se aflau în apele nesfârşite. Da, ei se aflau acolo, ascunşi sub penele verzi şi albastre, şi de aceea se numeau Cucumatz. Din fire ei erau mari înţelepţi şi mari cugetători. Iată în ce chip exista cerul, iar acolo se afla Inima Cerurilor: acesta este numele zeului şi aşa se chema el.
Atunci veni cuvântul lui. El veni la Tepeu şi Cucumatz, strânşi laolaltă în negură, noaptea a venit el, iar Tepeu şi Cucumatz au stat de vorbă cu dânsul. Şi iată ei au vorbit, chibzuind şi sfătuindu-se; ei s-au învoit unul cu altul, şi-au unit vorbele şi gândurile. Şi în răstimpul cât au chibzuit, ei şi-au dat seama limpede că la ivirea zorilor se cuvine să apară şi omul. Atunci ei au hotărât facerea lumii, creşterea arborilor şi a codrilor deşi, naşterea vieţii şi crearea omului. Aşa au fost hotărâte acestea în negură şi în noapte, prin puterea celei care este Inima Cerurilor, a celui căruia i se spune Huracan. Întâiul se numeşte Caculha-Huracan. Al doilea: Chipi-Caculha. Al treilea: Raxa-Caculha. Şi aceştia trei sunt singurul miez al Inimii Cerurilor.
Atunci Tepeu şi Cucumatz s-au strâns împreună cu ei, atunci s-au sfătuit asupra vieţii şi luminii, asupra celor ce sunt de făcut pentru ca să se ivească lumina şi zorile; cine este acela care trebuie să se îngrijească de hrana şi nutrirea lor. «Să se împlinească acestea! Să fie umplut golul! Să se retragă apele şi să alcătuiască un gol; să se ivească pământul şi să capete tărie; împlinească-se acestea! aşa vorbeau ei. Să fie lumină, să fie zori în cer şi peste pământ. Dar nu este nici glorie, nici măreţie în fapta aceasta a noastră, în plăsmuirea noastră, câtă vreme nu va fi făurită fiinţa omenească, până nu va fi făcut omul, până când omul nu va fi creat!» Aşa au vorbit ei.
Atunci ei făuriră pământul. Aşa se înfăptui cu adevărat plăsmuirea lor. «Pământ!» strigară ei, şi numaidecât pământul se făcu. Aidoma ceţurilor, la fel cu norul şi aşijderea unei trâmbe de praf era (pământul) la facerea lui, la începutul întrupării sale. Apoi s-au ivit din ape munţii; munţii cei mari crescură într-o clipită. Numai printr-o minune, numai prin meşteşugul magiei s-au făurit munţii şi văile; şi numaidecât crângurile de chiparoşi şi de pini îşi răspândiră lăstarii pe faţa pământului. Şi atunci Cucumatz s-a umplut de bucurie şi a strigat: «Folositoare ţi-a fost venirea, Inimă a Cerurilor; şi venirea ta, Huracan, şi a ta, Chipi-Caculha, a ta, Raxa-Caculha!» […]
Şi Marea Mumă şi Marele Tată întrebară: «Oare numai tăcerea şi numai liniştea vor sălăşlui sub arbori, sub liane? Este bine ca în viitor să se afle acolo cineva care să le păzească». […] Iată pentru ce Născătoarea şi Făuritorul, Marea Mumă şi Marele Tată au făcut o încercare nouă de plăsmuiRé şi de facere a oamenilor. «Hai să încercăm fără zăbavă din nou. Se şi apropie vremea zorilor şi luminii. Hai să dăm naştere aceluia care ne va hrăni şi ne va fi reazem! Ce să facem ca să ni se înalţe chemări, ca să ne fie păstrată amintirea pe pământ? Noi am mai încercat cu cea dintâi lucrare a noastră cele dintâi făpturi ale noastre, dar nu le-am putut sili să ne laude şi să ne respecte. Deci hai să încercăm a face nişte fiinţe ascultătoare, pline de evlavie, care să ne hrănească şi să ne fie reazem!» – astfel grăiră ei.
Apoi (fiinţa) fu plăsmuită şi creată. Trupul îl făcură din tină, din lut. Dar ei văzură că nu izbutiseră s-o facă aşa cum se cuvine. Ea se destrăma, era moale, lipsită de mişcări şi nu avea vlagă; cădea jos, era slăbănoagă; capul nu putea să i se mişte deloc, chipul i se înclina într-o parte; văzul îi era înceţoşat cu totul, şi ea nu putea să privească îndărăt. Totuşi din clipa dintâi ea putuse vorbi, însă minte nu avea. Curând se muie în apă şi nu se mai ţinu pe picioare. Şi atunci Născătoarea şi Făuritorul grăiră; «Hai să încercăm iarăşi, deoarece aceste (făpturi) nu sunt în stare nici să umble, nici să se înmulţească. Hai să chibzuim!» spuseră dânşii, după care îşi frânseră şi îşi surpară lucrarea şi fapta lor. […]
Şi ei coborâră îndată, spre a-şi săvârşi farmecele, spre a-şi arunca sorţii în boabele de porumb şi în seminţele arborelui tzité. «Soarta, facerea!» – rostiră Străbuna şi Străbunul, ca să le facă pe plac. Iar acest Străbun era acela care ghiceşte soarta în seminţele arborelui tzité, acela al cărui nume este Xpiyacoc. Şi Străbuna era prorociţa, Născătoarea, aceea căreia i se spune Chiracan Xmucane. Începându-şi prorocirea, ei au zis: «Adunaţi-vă laolaltă, apucaţi-vă unul pe altul! vorbiţi, ca să vă putem auzi! — aşa grăiau ei –, spuneţi-ne, va fi bine oare dacă lemnul va fi lucrat şi va fi tăiat de Făuritor şi de Născătoare? Acest (om de lemn) fi-va el oare acela care este dator să ne hrănească şi să ne fie reazem atunci când va fi lumină, atunci când va fi ziuă? Voi, boabe de porumb, voi, seminţe ale arborelui tzité, tu, zi a ursitei, tu făptură, tu cea cuprinsă de tremurul dorinţei şi tu cel cu mădularul încordat! — le vorbeau ei boabelor de porumb, seminţelor arborelui tzité, zilei ursite, făpturii.
— Vino şi adu jertfa de sânge, Inimă a cerurilor, nu-i pedepsi pe Tepeu şi pe Cucumatz.
— Aşa vorbeau ei atunci rostind adevărul: – Chipurile voastre de lemn fi-vor izbutite, ele trebuie să capete grai, ele vor vorbi pe pământ!»
«Aşa să fie!», răspunseră [Născătoarea şi Făuritorul].
Şi chiar în clipa în care vorbeau ei amândoi, au luat naştere chipurile de lemn. Feţele lor erau aidoma feţelor omeneşti, şi ei vorbeau la fel ca oamenii şi au umplut pământul. Trăiau şi se înmulţeau. Aveau fiice, aveau fii făpturile acestea de lemn, dar nu aveau nici suflet, nici minte, şi nu-şi aminteau de Născătoarea şi Făuritorul lor; ei rătăceau fără ţintă în patru (labe). Nu-şi mai aduceau deloc aminte de Inima cerurilor, şi de aceea au pierit cu toţii. Aceasta nu a fost nimic mai mult decât o probă, o încercare [de a-l crea] pe om. E drept că ei aveau darul vorbirii, însă feţele lor nu aveau trăsături grăitoare; picioarele şi mâinile lor nu aveau vlagă; ei nu aveau sânge, nici puroi, nu aveau nici sudoare, nici grăsime. Obrajii le erau veştezi, mâinile şi picioarele lor erau uscate şi trupul le era firav, iată de ce ci nu se gândeau nici la Născătoarea lor, nici la Făuritor, la cei ce le dăduseră viaţă şi le purtau de grijă. Ş iată cum arătaseră cei dintâi oameni ce au trăit în număr mare pe faţa pământului. Şi curând făpturile de lemn au fost nimicite, zdrobite, frânte şi ucise.
Potopul a fost stârnit de Inima cerurilor, rânduit a fost potopul cel mare care s-a prăbuşit asupra capetelor făpturilor de lemn.
Carnea bărbatului fusese făcută din copacul tzité; când însă Născătoare şi Făuritorul au făcut-o pe femeie, carnea ei au alcătuit-o din măduvă de trestie. Iată ce fel au fost materialele pe care Născătoarea şi Făuritorul au dorit să le întrebuinţeze ca să-i alcătuiască (pe oameni).
Dar aceia pe care-i creaseră, cei pe care-i alcătuiseră nu cugetau şi nu vorbeau în faţa Născătoarei lor, în faţa Făuritorului lor. Din această pricină, au fost nimiciţi, au fost înecaţi de potop. O smoală deasă se scurse din cer. Cel a cărui nume este Xecotcovach veni şi le smulse ochii. Camalotz veni şi le smulse capetele. Cotzbalam veni şi le înfulecă trupurile. Tucumbalam veni şi el şi frânse şi sfărâmă oasele lor şi vinele lor, le măcină şi le nimici oasele. (Toate) acestea ca să-i pedepsească pentru faptul că gândurile lor nu ajungeau până în faţa mumei lor, până în faţa tatălui lor, Inima cerurilor, ce se numeşte Huracan. Şi din această pricină, faţa pământului s-a întunecat şi a început să cadă o ploaie neagră; puhoi de ploaie ziua şi puhoi de ploaie noaptea. Atunci se adunară animalele cele mici şi animalele cele mari, iar copacii şi stâncile începură a-i izbi (pe oamenii de lemn) peste obraz. Şi totul prinse a vorbi: urcioarele lor de lut, tigăile lor, străchinile lor, oalele lor, câinii lor, pietrele cu care-şi măcinaseră boabele de porumb, tot ce era se sculase şi pornise a le izbi obrazul.
«Voi ne-aţi făcut mult rău, voi ne-aţi mâncat, iar acum noi vă vom ucide pe voi!» le spuseră câinii şi orătăniile lor. Iar râşniţele au spus: «Voi ne-aţi chinuit în fiecare zi, noaptea şi în zori de ziuă, feţele noastre se frecau neîncetat [una de alta], rostind holi-holi şi huqui-huqui, din pricina voastră. Iată ce bir v-am dat noi vouă. Dar acum voi, oamenii, veţi simţi în sfârşit şi puterea noastră. Vă vom măcina noi acum şi vă vom sfâşia carnea în zdrenţe!» le-au zis râşniţele. Iar după aceea luară cuvântul câinii şi spuseră: «De ce n-aţi vrut să ne daţi nimic de mâncare? Abia ne băgaţi în seamă, dar ne prigoneaţi şi ne azvârleaţi afară. Aveaţi mereu un băţ ca să ne loviţi, ori de câte ori vă aşezaţi la masă. Iată cum v-aţi purtat cu noi, pentru că noi nu ştiam să vorbim. N-am fi pierit oare cu toţii, dacă toate s-ar fi petrecut după voia voastră? De ce n-aţi aruncat o privire în faţa voastră, de ce nu v-aţi gândit la voi înşivă? Acum o să vă nimicim, acum veţi simţi şi voi câţi dinţi avem noi în gură. Vă vom înghiţi!» ziseră câinii şi apoi le sfâşiară feţele. Şi tot în vremea asta, tigăile şi oalele lor vorbeau şi ele: «Chinuri şi durere ne-aţi pricinuit. Gurile noastre s-au înnegrit de funingine, feţele noastre s-au înnegrit de funingine; mereu ne puneaţi pe foc şi ne ardeaţi, ca şi cum noi n-am fi îndurat niciun fel de suferinţe. Acum le veţi îndura voi, vă vom arde pe voi!» grăiră oalele şi le izbiră obrazul. Pietrele vetrei, îngrămădite laolaltă, se năpustiră din flacără de-a dreptul în capetele lor, pricinuindu-le chinuri.
Cuprinşi de deznădejde, (oamenii de lemn) fugiră din răsputeri; ci vrură să se caţere pe acoperişul caselor, dar casele se prăbuşeau şi îi aruncau la pământ; vrură să se caţere în vârful copacilor, dar copacii se scuturau, azvârlindu-i departe; vrură să se ascundă în peşteri, dar peşterile şi-au astupat feţele lor. Astfel s-a săvârşit a doua pieiRé a oamenilor plăsmuiţi, a oamenilor creaţi, a făpturilor cărora li se hărăzise surparea şi nimicirea; şi gura şi chipul tuturor s-au zdrobit.
Se spune că urmaşii lor sunt maimuţele care trăiesc acum în păduri; asta e tot ce a rămas de pe urma lor, căci trupul lor fusese făcut de Născătoare şi de Făuritor numai din lemn. Iată de ce maimuţa arată ca şi cum ar semăna cu omul; (ea) este pilda acelei stirpe de oameni care au fost plăsmuiţi şi creaţi, dar care nu erau decât nişte chipuri de lemn.
Era înnourată şi neguroasă pe atunci faţa pământului. Soarele încă nu exista. Cu toate acestea se afla [pe pământ] o făptură numită Vucub-Caquix, şi el era foarte trufaş. Pământul şi cerul existau, ce-i drept, însă razele soarelui şi ale lunii erau încă nevăzute cu desăvârşire. Şi Vucub-Caquix zise: «Adevărat, ei sunt pilda desluşită a acelor oameni care s-au înecat şi, din firea lor, ei sunt nişte făpturi mai presus de fire. Acum eu voi fi cel mai mare peste toate făpturile plăsmuite şi create. Eu sunt soarele, lumina şi luna lor! strigă el. Aşa să fie! Măreaţă e strălucirea mea! Datorită mie vor umbla şi vor sta oamenii, căci ochii mei sunt de argint, sunt largi şi sclipitori ca nişte giuvaeruri, ca smaraldele; dinţii mei sclipesc aidoma unor pietRé nestemate, aidoma sclipătului ceresc. Nasul meu străluminează de departe întocmai ca luna, tronul meu este de argint şi chipul gliei se luminează când în tronul meu trec peste ea. Aşadar eu sunt soare, eu sunt lună pentru toată omenirea. Aşa să fie, căci eu văd la mari depărtări». Astfel vorbea Vucub-Caquix. Dar Vucub-Caquix nu era de fapt soarele; el nu făcea decât să se fălească din pricina penelor şi bogăţiilor lui. Iar de văzut nu putea să vadă mai departe de dunga unde se îmbina cerul cu pământul; el nu putea zări lumea toată.
Sclipirea soarelui nu se ivise încă, şi nici luciul lunii; nu erau încă stele, şi nu se crăpase de zori. De aceea se şi fălea Vucub-Caquix, ca şi cum el ar fi fost soare şi lună, de vreme ce soarele şi luna nu-şi arătaseră încă lumina, nu se iviseră încă. Singura lui dorinţă trufaşă era să se înalţe pe sine şi să domnească. Şi aşa s-a şi întâmplat când a venit potopul din pricina oamenilor de lemn. Iar acum vom istorisi cum a murit Vucub-Caquix, cum a fost izgonit şi cum apoi Născătoarea şi Făuritorul l-au creat pe om. Iată începutul (istorici) biruirii lui Vucub-Caquix şi al năruirii măreţiei sale, el pierind datorită perechii de tineri, din care întâiul se numea Hun-Ahpu, iar al doilea Xbalanque. De fapt, aceştia erau zei. Când ei văzură tot răul pe care acel trufaş se pregătea să-l facă, tinerii au venit în faţa Inimii Cerurilor şi au spus: «Nu este bine să se întâmple aşa. Căci omul încă nu poate trăi aici, pe pământ. De aceea noi ne vom strădui să-l doborâm (pe Vucub-Caquix) cu ţevile noastre de suflat atunci când el se va apuca să mănânce. Da, noi îl vom nimeri din ţeava noastră de suflat şi îl vom sili să se îmbolnăvească. Iar acesta va fi sfârşitul măreţiei şi avuţiilor lui, pietrelor lui verzi, argintului său şi smaraldelor lui, nestematelor cu care se tot făleşte atât. Acest lucru nu-l poate face oricine! Dar nu se cuvine să se asemuiască zeului de foc cel care nu este nimic mai mult decât argint. Aşa va fi!» ziseră tinerii şi fiecare îşi puse pe umăr ţeava lui de suflat. … Vucub- Caquix avea un mare arbore tapai, şi el mânca fructele acestuia. El se ducea zilnic la acest pom şi se căţăra în vârful lui. Hun-Ahpu şi Xabalanque văzură că fructele acelea erau hrana lui. Şi amândoi se tupilară culcaţi la rădăcina copacului; cei doi tineri se ascunseră adânc în frunzişul unor tufe. Iar Vucub- Caquix merse de-a dreptul către hrana sa, alcătuită din fructele arborelui tapai.
Şi într-o clipă el fu doborât de proiectilul ţevii de suflat al lui Hun-Ahpu. [Bila] ţâşnită din ţeavă îl lovi drept în falcă, şi numaidecât el căzu zbierând la pământ din vârful copacului. […]
Aici este începutul (povestirii despre felul) cum s-a luat hotărârea să fie creat omul şi cum s-a căutat ceea ce trebuia să între în alcătuirea cărnii omului. Iar Marea Mumă şi Marele Tată, Născătoarea şi Făuritorul, Tepeu şi Cucumatz, aşa cum sună numele lor, spuneau: «Se apropie vremea zorilor; fie ca lucrarea noastră să se încheie şi ivească-se cei care trebuie să ne hrănească şi să ne sprijine, cei născuţi din lumină, fiii luminii; ivească-se omul, omenirea, pe faţa pământului!» Astfel vorbiră ei.
S-au întâlnit, s-au adunat şi s-au sfătuit pe întuneric, în toiul nopţii şi, iată, au cercetat şi au chibzuit aici şi au judecat lucrurile şi s-au gândit. Astfel, năzuinţele lor au ajuns netăgăduit la o încheiere limpede; şi ei au căutat şi au descoperit ce anume trebuia să între în alcătuirea cărnii omului.
Acestea s-au petrecut până să se fi ivit soarele, luna şi stelele deasupra capetelor Născătoarei şi Făuritorului. Din Paxil, din Cayal, cum se numeau [aceste ţări], sosiră coceni de porumb galben şi coceni de porumb alb. Iată numele dobitoacelor care au adus această hrană: vulpea, coiotul, papagalul şi cioara. […]
Şi atunci, măcinând boabe de porumb galben şi boabe de porumb alb, Xmucane pregăti nouă băuturi, iar din această hrană izvorâră vlaga şi carnea şi din porumb fură alcătuiţi muşchii şi puterile omului. […]
Iată numele celor dintâi oameni care au fost plămădiţi şi creaţi: cel dintâi om a fost Balam-Quitze, al doilea a fost Balam-Acab, al treilea a fost Mahucutah, iar al patrulea era Yqui-Balam. Acestea sunt numele celor dintâi mame şi taţi ai noştri. S-a spus că numai ei au fost plăsmuiţi şi creaţi şi că nu au avut mamă şi nu au avut tată. Numai ei se puteau numi fără tăgadă oameni. Ei nu erau născuţi din femeie şi nu fuseseră zămisliţi, ca nişte fii, de Născătoare şi de Făuritor, de Marea Mumă şi de Marele Tată. Ei au fost plăsmuiţi şi creaţi numai prin minunea farmecelor, numai cu ajutorul descântecelor, de către Născătoare şi Făuritor, de către Marea Mumă şi Marele Tată, de către Tepeu şi Cucumatz. Şi deoarece aveau înfăţişare de oameni, ei erau cu adevărat oameni: vorbeau şi stăteau la sfat, vedeau şi auzeau bine, umblau şi apucau orice cu mâinile lor; ei erau oameni buni şi frumoşi, şi chipul lor era chip de om. Erau înzestraţi cu darul pătrunderii; vedeau, iar privirea lor îşi atingea numaidecât ţinta. Erau desăvârşiţi întru simţul vederii, cunoşteau tot ce se afla pe pământ.
Când îşi roteau privirea, zăreau îndată şi priveau totul de sus până jos, din bolta cereasca până în măruntaiele pământului. Ei zăreau până şi lucrurile ascunse în bezna adâncă; toată lumea o zăreau dintr-o dată, fără măcar să încerce a se urni din loc; şi ei vedeau lumea chiar din locul unde se aflau. Mare le era înţelepciunea, privirea lor cuprindea pădurile, stâncile, lacurile, mările, munţii şi văile. Şi erau cu adevărat oameni uimitori…
Atunci Născătoarea şi Făuritorul îi întrebară: «Ce cugetaţi voi despre starea voastră? Oare nu vedeţi? Oare nu auziţi? Nu e bun graiul vostru, la fel ca şi mersul vostru? Atunci uitaţi-vă! Priviţi tot ce se află sub cer, uitaţi-vă cum ies la iveală munţii şi văile. Încercaţi să vedeţi acestea!» ziseră ei [către cei dintâi oameni]. Şi aceştia văzură numaidecât, în întregime, tot ce se afla pe lumea asta. Atunci ci înălţară glas de recunoştinţă Născătoarei şi Făuritorului: «Cu adevărat rugi de mulţumiRé vă înălţăm vouă de o mie de ori. Noi am ajuns oameni, ni s-au dat gură şi chip, vorbim, auzim, cugetăm şi mergem, ne simţim cu desăvârşiRé bine şi ştim ce se află departe şi ce se află aproape. Vedem deopotrivă ceea ce este mare şi ceea ce este mic în cer şi pe pământ. Şi pentru aceasta vă înălţăm vouă glas de mulţumire, fiindcă ne-aţi plăsmuit şi ne-aţi făcut, o, Născătoare şi Făuritorule, fiindcă ne-aţi dat fiinţa, o, Străbuna noastră, o, Străbunul nostru!» rostiră ei, înălţând slavă pentru plăsmuirea şi facerea lor. Ei erau în stare să cunoască totul şi au cercetat cele patru unghiuri ale cerului, cele patru puncte cereşti, bolta cerească şi măruntaiele pământului. Dar Născătoarea şi Făuritorul au ascultat acestea cu neplăcere: «Nu este bine ceea ce spun făpturile făcute de noi, creaturile noastre; ele ştiu totul: ceea ce este mare şi ceea ce este mic!» au spus ei.
Şi de aceea Marea Mumă şi Marele Tată întemeiară din nou sfat: «Ce vom face cu ei acum? Fie ca văzul lor să nu bată decât aproape; să nu zărească ei decât puţine lucruri pe faţa pământului! Nu este bine că au darul vorbirii. Oare nu sunt ei, după firea lor, decât nişte biete făpturi ale lucrării noastre? Se cuvine oare să ajungă şi ei zei? Ce se va întâmpla oare dacă ei nu vor naşte şi nu se vor înmulţi atunci când vor veni zorile, când soarele se va înălţa? Şi ce va fi dacă nu se vor înmulţi deloc?» – astfel grăiră ei. «Hai să le mai înfrânăm dorinţele, căci nu este bine ceea ce vedem. Se cuvine oare să fie aceştia deopotrivă cu noi, care suntem făuritorii lor şi putem privi în depărtare şi care ştim şi vedem totul?» Aşa vorbeau între ei Inima Cerurilor, Huracan, Chipi-Caculha, Raxa-Caculha, Tepeu, Cucumatz – Marea Mumă şi Marele Tată, Xpiyacoc, Xmucané, Născătoarea şi Făuritorul. Au stat astfel de vorbă, iar după aceea au schimbat îndată alcătuirea făpturilor făcute de ei, întocmirea fiinţelor pe care le făuriseră.
Atunci Inima Cerurilor aduse ceaţă în ochii lor şi ceaţa le acoperi vederea ca un nor, ca aburul răsuflării în oglindă. Ochii li se înceţoşară şi ei nu mai putură zări decât ceea ce se afla aproape, numai ceea ce se arăta desluşit vederii lor. În chipul acesta, cei patru oameni îşi pierdură înţelepciunea şi toată ştiinţa, iar obârşia şi începutul s-au năruit. În acest chip au fost alcătuiţi şi au luat fiinţă strămoşii noştri, părinţii noştri, plăsmuiţi de Inima Cerurilor, de Inima Pământului.
Atunci au căpătat viaţă soţiile lor, au fost făurite pentru ei femeile. Şi din nou zeul îşi împlini dorinţa. Iar ele se iviră în vreme ce dânşii dormeau. Au fost cu adevărat frumoase femeile ce s-au aflat alături de Balam-Quitze, de Balam-Acab, de Mahucutah şi de Yqui-Balam. Soţiile lor se şi aflau acolo când ei se treziră, şi inimile lor se umplură într-o clipă de bucurie la vederea acestor soţii. Iată numele soţiilor lor: Caha-Paluna se numea soţia lui Balam-Quitze, Chomiha era soţia lui Balam-Acab, Tzununiha se chema soţia lui Mahucutah şi Caquixaha era numele soţiei lui Yqui-Balam. Acestea erau numele soţiilor lor, şi ele erau domniţe.
Ele au zămislit oameni, [pe oamenii din] neamurile mărunte şi marile neamuri, şi a fost începutul nostru al tuturor, al neamului quiche. […] Un mare număr de oameni s-a ivit, şi ei se înmulţeau în beznă; nu se născuseră încă nici soarele, nici lumina, când ei se şi înmulţeau. Trăiau toţi laolaltă, fiinţau şi rătăceau acolo, în răsărit. Şi nu aveau un zeu căruia să trebuiască să-i aducă danii de jertfă şi de la care să ceară ocrotire; ei puteau doar să-şi ridice faţa spre cer. Şi nu ştiau de ce veniseră de aşa departe, nici cum anume au făcut asta. […] Ei toţi aveau un singur grai. Dar nu se închinau nici copacului, nici pietrei, şi păstrau în amintiRé cuvântul Născătoarei şi Făuritorului, al Inimii Cerurilor şi al Inimii Pământului. […]
Balam-Quitze, Balam-Acab, Mahucutah şi Yqui-Balam au fost foarte fericiţi când au zărit steaua dimineţii. Ea s-a înălţat cea dintâi, a răsărit cu chipul ci strălucitor înaintea soarelui, iar el a urmat-o numaidecât. […] Ei au plâns de bucurie când au dansat, arzând miresme, preţioasele lor miresme arzându-le. Apoi au fost cuprinşi de amărăciune, căci încă nu zăriseră şi nu putuseră privi răsăritul soarelui.
Şi atunci soarele răsări.
Animalele mici şi animalele mari erau fericite; ele se ridicară de pe ţărmurile fluviilor, din trecători şi în piscurile munţilor, şi toate îşi îndreptară grabnic ochii într-acolo unde se înălţa soarele. Atunci se auzi răgetul pumei şi al jaguarului. Dar cea dintâi care şi-a revărsat trilurile a fost pasărea numită queletzu. Toate dobitoacele erau cu adevărat fericite; vulturul şi condorul, păsările mici şi marile păsări îşi desfăcură aripile. Iar ei, stăpânii fricii de zei şi rânduitorii sacrificiilor, au căzut în genunchi. […] Şi nu era cu putinţă de numărat oamenii. Lumina zorilor căzu asupra tuturor neamurilor în acelaşi răstimp. Şi deodată faţa pământului a fost zvântată de soare. Soarele era aidoma unui om, atunci când s-a arătat, şi chipul lui pâlpâia de văpăi atunci când el a început să zvânte faţa pământului. Până să se fi înălţat soarele, faţa pământului fusese jilavă şi plină de mâl, căci soarele încă nu răsărise. Dar apoi soarele s-a ridicat întâia oară şi era aidoma unei fiinţe omeneşti. Şi arşiţa lui era de neîndurat, cu toate că soarele de-abia se arătase, chiar în clipa în care fusese născut. Ceea ce a rămas în vremea de acum nu este decât ceea ce se zăreşte în oglindă. Fireşte că acela nu era Soarele pe care îl vedem. […] După ce s-a înălţat [soarele], inimile lui Balam-Quitze, Balam-Acab, Mahucutah şi Yqui-Balam s-au umplut de bucurie. […]
Iar când a pătruns în ei presimţirea morţii, a plecării, au început să le dea copiilor poveţe. Ei n-au fost bolnavi deloc, suferinţele nu i-au încercat, nici chinurile premergătoare morţii, atunci când îşi povăţuiau copiii. […] Şi iată cum şi-au luat rămas bun. Aceştia patru (Balam-Quitze, Balam-Acab, Mahucutah şi Yqui-Balam) s-au adunat laolaltă şi au început să cânte, simţind amărăciune în inimile lor. Şi inimile lor au plâns, atunci când aceştia au cântat Camacu, aşa cum se numeşte cântecul pe care l-au cântat în vreme ce îşi luau rămas bun de la fiii lor:
«O, fiii noştri! Noi plecăm de-aici, plecăm departe, şi vă lăsăm o învăţătură sănătoasă şi cel din urmă sfat înţelept. Şi voi, cele care aţi venit cu noi împreună din îndepărtata noastră ţară, o, voi, soţiile noastre! — le spuneau ei nevestelor lor în timp ce îşi luau rămas bun de la fiecare în parte.
— Noi ne întoarcem la neamul nostru, Domnul Cerbilor se şi află acum pe locul său, el se zăreşte acolo, în cer. Noi ne începem reîntoarcerea, ne-am împlinit menirea, zilele noastre se sfârşesc. Dar gândiţi-vă la noi, nu ne ştergeţi din amintirea voastră şi nu ne uitaţi! Voi veţi mai vedea casele voastre şi munţii voştri. Aşezaţi-vă locuinţele acolo. Aşa să fie! Purcedeţi în calea voastră; veţi vedea iarăşi ţara aceea de unde am venit noi!»
Iată ce cuvinte au rostit ei, luându-şi rămas bun. Şi atunci Balam-Quitze a lăsat semnul fiinţei sale: «Iată amintirea despre mine pe care v-o las vouă aici. Aceasta va fi tăria voastră. Îmi iau bun rămas, fiind cuprins de tristeţe!» – a adăugat el. Şi le-a lăsat, ca simbol al fiinţei sale, pizom-gagal, după cum s-a numit. Nu se putea desluşi ce anume înfăţişează, căci era în întregime înfăşurată şi nu se putea dezveli. Şi nu se zăreau cusături, pentru că nimeni n-a văzut cum aceasta a fost înfăşurată. Iată, astfel şi-au luat ei rămas bun, iar apoi s-au şi făcut nevăzuţi acolo, în piscul muntelui Hacavitz. Ei nu au fost înmormântaţi de nevestele lor sau de copiii lor, căci nu s-a băgat de seamă când anume s-au făcut nevăzuţi. S-a văzut desluşit numai despărţirea lor, şi de aceea pizom le-a fost fiilor lor deosebit de scumpă. Aceasta era aducerea aminte a taţilor lor, şi numaidecât (fiii) aprinseră miresme dinaintea acestei amintiri despre taţii lor.
(Popol Vuh, I, 1–6; III, 1–3,9; IV, 5)

Concepţiile Cosmogonice Primitive

Miturile populaţiilor fără cultură scrisă sunt tributare îndeaproape animismului şi credinţelor totemice, deşi formal se învecinează cu basmul fantastic. Formele de agregare sunt variabile în raport cu aria etnografică.
Aborigenii Americii de Nord nu au o mitologie unitară, iar cosmogonia e povestită într-un număr incalculabil de variante (s-au înregistrat peste trei mii, clasificabile în opt tipuri); compuse totuşi într-un punct de întretăiere între credinţa în duhurile anonime şi un gen rudimentar de panteism popular, miturile cosmogonice amerindiene nu sunt străine nici de credinţa în forţele antagonice primordiale, sugerând ideea vagă a unui dualism. Aceste cosmogonii sunt însă difuze, iar antropogoniile nu au depăşit, în genere, viziunile htonice.
Pentru creatorii africani de mituri, pe fundalul animist, fetişist sau totemic, s-au dezvoltat adesea mituri cosmogonice mult mai complexe, uneori uimitoare (dogonii sudanezi povestesc că zeul Amma a pus în mişcare haosul iniţial, care s-a condensat, datorită rotirii accelerate, într-un ou, despicat apoi şi alcătuind un univers dual); cosmogoniile curente sunt însă mai simple, fie totemice (în concepţia boşimanilor şi hatentoţilor lumea se naşte din sandalele insectei-totem Cagn – călugăriţa), fie de un animism conceptual (zeul creator, întâi socotit „proprietar al cerului”, după aceea retras în anonimat ca deus otiosus), fie sincretice (între vechile culte fetişiste şi materia creştină sau islamică răspândită de misionari).
Sunt cu mult mai ample, mai profunde şi mai interesante miturile Oceaniei, mai ales cele polinesiene, care pot fi socotite (ca ale maorilor neozeelandezi), cu structurile lor închegate, aproape nişte sisteme mitologice.

Mituri animiste amerindiene

Cosmogonie povestită de bătrânul Tenenesk (în jurul anului 1920), aparţinând tribului Selknam, din Ţara de Foc.

Mai înainte de toţi Strămoşii, a fost Temaukel; el era cel dintâi dintre toţi aceia care se numesc howenh şi dintre toţi tehon. Abia mai târziu a venit Kenosh (întâiul om), dar el fusese dinainte.
Temaukel este duh, kashpi, nu este de fapt om, pentru că nu are trup. El a făcut cerul cel dintâi şi cel dintâi pământ; dar aici, pe pământ, nu a venit niciodată; l-a trimis aici pe Kenosh, iar el însuşi a rămas departe, în spatele stelelor, acolo locuieşte şi acolo va rămâne pururi. El este încă din vremea aceea (a începutului).
El-cel-de-sus ştie ce se întâmplă aici; el îi vede pe toţi (oamenii din neamul) Selknam. Atunci el pedepseşte fiinţele şi din nou câte cineva moare. (Oamenii) Selknam plâng şi îi caută vină; ei spun: «Tu-cel-de-sus l-ai omorât pe cutare!» Duhul kashpi al mortului se duce la el, acolo sus, rămâne acolo şi nu se mai întoarce.
Dar Temaukel este cel mai puternic dintre toţi oamenii; noi trebuie să îndeplinim ceea ce ne porunceşte, pentru că el este stăpânul tuturor. Altminteri ne pedepseşte, şi din nou cineva trebuie să moară.
Cel-care-locuieşte-în-cer nu moare niciodată: el este un kashpi şi se află acolo întotdeauna.
(M. Gusinde, Indienii Ţării de Foc)

Spre deosebire de extremul sud, triburile nord-americane (deşi cu o mitologie animistă de tipul mana. Duhurile numindu-le adesea manitu), având un rudiment de panteon (duhul suprem e un zeu: Marele Manitu), îşi reprezintă şi creaţia lumii ca pe un act artizanal mai complex, uneori de alură deosebită, ca acest mit cosmogonic narat de „cartea” sacră Walam Olum a algonkinilor californieni Lenape (Delaware).
Mai înainte, pe locul acesta, în toate vremurile, pe deasupra pământului, pe pământ, era o ceaţă nemărginită: acolo era Marele Spirit (Manitu). El a făcut pământul şi cerul, el a făcut soarele, luna, stelele. El le-a făcut să se mişte în rânduială.
Atunci un vânt a suflat cu furie şi totul s-a limpezit, iar apele au plecat departe, retrăgându-se din răsputeri. Şi s-au ivit mulţimile de insule şi au rămas acolo.
Marele Spirit a vorbit din nou către duhuri, către fiinţele muritoare, către toate sufletele. Atunci el a făcut un Manitu pentru oameni, iar acela a fost Bunicul lor.
El a dăruit-o pe întâia Mamă, maica fiinţelor; el a dat peştii, broaştele ţestoase, dobitoacele, păsările.
Dar un Spirit Rău a făcut făpturi rele, numai monştri; el a făcut ţânţarii, el a făcut muştele.
Toate fiinţele erau prietene între ele. Spiritele făceau într-adevăr tot timpul felurite fapte, şi erau prietene.
Ele i-au adus pe cei dintâi oameni de atunci, şi pe cele dintâi femei-mame. Ele au adus cea dintâi hrană.
Ele toate aveau o înţelepciune vioaie, vremea lor era frumoasă; pline de bucurie, ele cugetau.
Dar a venit în taină o fiinţă primejdioasă, un vrăjitor puternic a sosit pe pământ. Acesta a adus cu sine nedreptatea, a adus păcatul. El a adus vremea rea, a adus bolile, a adus moartea.
Toate acestea s-au petrecut tare demult pe pământ, dincolo de Oceane, la începutul începutului.
(W. Schmidt, Originea ideii de Dumnezeu)

Cosmogonie totemică africană (baule)

La început nu a fost decât mama zeilor. Despre ea se ştie numai că trăia în cer şi că a născut doi fii: pe zeul cel mai de seamă Nyamye şi pe fratele lui mezin Anangama. Iar asta s-a petrecut demult, foarte demult.
Nyamye a făcut întâi şi întâi pentru sine şi pentru fratele său câte o nevastă. Pe a lui anumit-o Assia, iar numele celeilalte nu-l ştie nimeni. Apoi Nyamye a făcut oamenii, fiarele sălbatice şi duhurile. Vreme îndelungată au trăit cu toţii împreună în cer şi s-au înmulţit. Chiar şi Nyamye cu nevasta lui au avut mulţi copii. În cele din urmă, toţi au început să se simtă prea înghesuiţi acolo în cer. Atunci zeul a făcut pământul. El a plămădit din pulbere muiată în apă o mare tipsie rotundă şi a pus-o în mlaştina cea uriaşă Nemye, ce se afla deasupra cerului şi care şi acuma înconjoară pământul din toate părţile.
La început, tot pământul nu era decât o bucată mare de noroi clisos, şi numai cu încetul apa s-a despărţit de uscat. Asta se vede din povestea broaştei şi a cameleonului. Odată, cei doi s-au luat la ceartă, neînţelegându-se care dintre ei a coborât cel dintâi pe pământ. «Când am ajuns eu aici, zicea cameleonul, pământul era cleios şi plin de mâl, încât abia dacă puteai pune piciorul pe el. Din vremea aceea mi-am făcut obiceiul să păşesc cu atâta băgare de seamă!»
După ce pământul s-a zvântat, Nyamye a trimis-o pe soţia sa Assia să domnească asupra pământului. Iar pentru că Assia a fost cea dintâi venită pe pământ, unii cred că anume ea a fost cea care s-a ivit întâia pe lume. Dar nu-i adevărat. Ea n-a făcut decât să vină aici înaintea altora, aşa ca omul acela pe care l-au trimis consătenii înainte, într-un sat străin. Assia a adus cu sine tot soiul de arbori; celelalte ierburi au crescut singuRé pe pământ.
Între timp, Anangama făurise un lanţ lung, foarte lung. Lanţul era foarte tare şi avea la un capăt două verigi de vârât picioarele. Cu ajutorul acelui lanţ, el a coborât pe pământ toţi oamenii şi toate animalele. Mai întâi coborî pe bărbat, după aceea pe femeie. Şi aşa a făcut cu toate neamurile omeneşti şi fiecare a fost coborât pe locul său. Fiecărui neam, Anangama i-a dăruit câte o pereche din toate fiarele; întâi bărbătuşul, apoi femeiuşcă; numai la găini nu se ştie de ce a făcut altminteri şi pe cocoş l-a coborât la urmă. Atunci au ajuns pe pământ şi cei dintâi oameni baule. Iar de la ei s-au tras mai apoi şi phanti, şi tsema, şi anyi. Regina Aura Poku a fost urmaşa dreaptă a celor dintâi oameni şi de aceea ei sunt numiţi uneori aşa: strămoşii reginei Aura Poku.
(Aura Poku, colecţia dr. H. Himmelheber)

Lumea născută din nimic (mitologia maori)

În vremurile de demult, până să apară noaptea şi ziua, soarele şi luna, câmpiile înverzite şi nisipul auriu. Rangi, Cerul-tată, şi Papa, Glia-mamă, erau culcaţi, lipindu-se strâns unul de altul şi nedespărţindu-se vreodată; copiii lor rătăceau prin beznă pe dibuite, tânjind după libertate şi lumină. Ei ar fi dorit să bată vânturi întremătoare peste măguri şi razele de soare să le încălzească trupurile palide. În cele din urmă, întunericul şi strâmtoarea ajunseră de neîndurat, iar fiii Cerului şi ai Gliei, strecurându-se de-a buşilea pe cărări înguste, s-au adunat laolaltă. «Ce e de făcut?» s-au întrebat între ei copiii zeilor. «Poate să ne ucidem tatăl şi mama, ca să facem loc luminii? Sau să-i smulgem din îmbrăţişare? Oricum, ceva trebuie făcut. Nu mai suntem copii mici, a venit vremea să ne despărţim de mama noastră». «Hai să-i ucidem!» zise Tu-matauenga.
Tane s-a sculat în picioare şi, după ce a stat drept, creştetul i s-a înfipt în cerul prea scund. «Nu! zise el. Nu-i putem omorî, fiindcă ei ne-au dat naştere şi ne sunt tată şi mamă. Trebuie să-i silim să se desprindă unul de altul; să ridicăm Cerul mai sus şi atunci vom trăi lângă inima Gliei, muma noastră.» El spuse asta şi fiindcă era zeul copacilor care creşteau pe pământ. Toţi ceilalţi fraţi primiră să facă aşa cum le-a spus Tane, afară de un singur frate, iar acela era Tawhirimateha, părintele vânturilor. «Fleacuri! zise el şuierând şi îşi privi ţintă fratele. Trăim şi nu ne ameninţă nimic şi chiar tu ai spus că ei ne sunt tată şi mamă. Fii cu băgare de seamă, Tane, ai pornit-o rău!» Vorbele lui se topiră însă în strigătele celorlalţi zei, care făceau larmă sub bolta scundă. «Ne trebuie lumină! cereau ei. Şi vrem loc mai mult, ca să ne putem întinde mâinile şi picioarele care ni s-au închircit. Vrem lărgime!»
Zeii îl împinseră în lături pe Tawhiri şi se îngrămădiră împrejurul lui Rongo-ma-tané, părintele hranei, iar acesta îşi propti umerii în Cerul-tată (Rangi) şi încercă să-şi îndrepte spinarea; în întuneric i se auzea răsuflarea grăbită şi gâfâită. Zadarnic s-a tot căznit însă Rongo să ridice Cerul, căci nu l-a putut nici urni, aşa că zeii rămaseră ca şi până atunci înfăşuraţi de bezna de nepătruns. Atunci Tangaroa, părintele mării, al peştilor şi al târâtoarelor, veni să-l ajute pe Rongo, iar celor doi li se alătură şi Haumia-ti-kitiki, părintele poamelor pădureţe şi al rădăcinilor de trestie, apoi veni şi Tu-matauenga, părintele bărbaţilor şi al femeilor, şi îşi proptiră umerii în Cer. Dar nici sforţările lor n-au fost de vreun folos.
Cel din urmă se ridică Tane, puternicul părinte al pădurii, al păsărilor şi al gâzelor şi stăpânul a tot ce e viu, iubitor de lumină şi de libertate. Tane se sculă vânjos, astfel că picioarele i se înfipseră în pământ parcă având rădăcini, iar mâinile i se proptiră în Cerul-tată; aşa stătu el vreme lungă, adunându-şi puterile, apoi trase cât mai mult aer în piept şi se îndreptă din şale, împingând Glia cu picioarele. Văzduhul fu spintecat de gemete de suferinţă. Suspinând şi ei, zeii căzură la pământ pentru că Glia-mamă (Papa) se cutremurase când trupul îi fusese smuls din strânsoarea braţelor Cerului-tată (Rangi). Înteţindu-se, gemetele se prefăcură în tunete. Cerul se înălţase sus de tot deasupra Pământului şi în întinderea goală vânturi mânioase şuierau strident. Tane şi fraţii săi se uitară în jur: acum, după ce lumina scăldase zările, văzură şi ci întâia oară cât de frumoasă era maica lor; un văl argintiu de ceaţă înfăşurase umerii goi ai gliei materne Papa, şi atunci lacrimi îndurerate curseră din ochii cerescului Rangi.
Respirând un aer de libertate, zeii începură să zidească lumea cea nouă. Tane îşi iubea părinţii, chiar dacă tot el îi despărţise, aşa că mai întâi hotărî s-o îmbrace pe maică-sa în veşminte atât de frumoase cum n-ar fi născocit nimeni în lumea veche a întunericului. Tane aduse arborii, care erau copiii lui, şi îi răsădi pe tot pământul. Pe atunci lumea abia se zidea dintru început, aşa că Tane a fost nevoit, ca un prunc, să descopere totul singur. Uneori greşea; copacii îi sădise întâi cu vârfurile în pământ, aşa că rădăcinile drepte, goale şi albe, stăteau ţepene în aer şi nu le putea îndoi nici vântul. Sfârşindu-şi lucrarea, Tane se rezemă de trunchiul unui arbore ca să se odihnească puţin; îşi privi ciudata păduRé şi îşi încruntă sprâncenele la gândul că în astfel de codru nu-şi vor putea duce traiul veselii lui copii – păsările şi gâzele; atunci el smulse uriaşul arbore kauri şi îl înfipse trainic cu rădăcinile în pământ. După aceea se uită cu mândrie la minunata coroană verde, înălţându-se peste netedul trunchi. Foşnetul frunzişului răsună ca un cântec. Glia, în haina ei verde, se făcu minunat de frumoasă. […]
Tane aruncă o privire în sus, unde se întinsese larg, pe deasupra Gliei-mamă, Cerul-tată, rece, urât, cenuşiu. Tane plânse văzându-şi tatăl atât de însingurat şi nefericit. Atunci luă soarele cel roşu şi îl puse pe spinarea lui Rangi, iar luna de argint i-o prinse în piept. Tane cotrobăi prin cele zece ceruri până când găsi o preafrumoasă manta purpurie, pe care o luă cu sine. După ce rătăcise îndelung peste tot, acum se odihni şapte zile, iar după aceea aruncă mantaua asta pe cer, dinspre miazănoapte spre miazăzi şi de la răsărit la apus, iar Rangi începu să strălucească puternic.
Tane privea încântat frumuseţea cerului şi a pământului, dar nu era încă mulţumit pe deplin. Simţea că munca lui se va isprăvi abia când pământul se va umple de bărbaţi şi femei. Tane şi fraţii săi avură copii, dar erau zei nemuritori şi locuiau în cer; nu puteau trăi pe pământ, nu puteau să umble pe cărările lui. Şi iată că într-o zi toţi zeii coborâră din cer şi făcură din argilă roşie o femeie. Pielea ei gingaşă, formele rotunde şi părul negru şi lung erau uimitor de frumoase, totuşi femeia rămânea rece şi lipsită de viaţă. Tane se aplecă atunci şi suflă în nările ei. Genele femeii tresăriră, ochii se deschiseră, ea se uită la zeii adunaţi împrejur şi strănută, pentru că suflarea lui Tane intrase în ea. Astfel, femeia prinse viaţă. Zeii o luară cu ei în cer, unde o spălară cu ape cereşti şi îi dădură numele Hine-ahu; după aceea, femeia fu lăsată să se întoarcă pe pământ, iar Tane deveni bărbatul ei.
Tiki, cel dintâi bărbat, a fost făcut de Tu-matauenga, zeul războiului. După Tane, el ajunse soţul femeii Hine-ahu, iar odraslele lor, bărbaţi şi femei, umplură pământul şi moşteniră toate lucrurile uimitoare şi frumoase pe care Tane le făurise pentru ei.
(A.W. Reed, Mituri şi legende din Ţara Maori)

ELEMENTELE

Miturile, iar după ele unii filosofi antici (mai ales chinezi şi greci), atribuiau materiei cosmice primordiale (în stare de haos sau în alte forme) o compoziţie lipsită de armonie şi logică, unde – până la intervenţia divinităţii creatoare – existau într-un amestec fără noimă cele patru elemente (în concepţia greacă): apa, focul, pământul şi acrul (cărora unii filosofi şi chiar unele mituri le adăugau al cincilea element: eterul). Chinezii numărau opt elemente, adăugând tunetul, muntele, lemnul, apa curgătoare. Aproape toate miturile cosmogonice spun că, la început, zeul creator sau principiile energetice divine au decantat elementele pentru a le recompune în ordinea viguroasă a unei lumi coerente, vizibile şi fecunde.
Identificarea acestor elemente de către autorii imemoriali ai miturilor nu a fost un proces mental prea dificil, întrucât primitivul şi-a putut da seama că viaţa lui se desfăşoară pe pământ, între ape, sub aerul ceresc, depinzând mereu de foc – fenomen natural manifestat multiplu ca soare, fulger, foc viu (mai cu seamă sub forma incendiilor spontane ale pădurilor şi ierburilor uscate), fie, în cele din urmă, ca foc tehnic (produs artificial prin frecarea lemnelor uscate, deci domesticit); eterul, prezent mai ales în concepţiile mitofilosofice evoluate asupra antropogoniei, era pentru creatorul de mituri materia primă a compoziţiei unor divinităţi abstracte (rare) sau a spiritelor.
În faza mitogenezei fundamentale, aşa cum vom constata şi din texte, cel puţin cele patru elemente primordiale au fost aproape totdeauna personificate, uneori până la cel mai concret antropomorfism: Agni, focul vedic, ca şi Athar, focul avestic, sunt fiinţe divine cu toate atributele omeneşti; Gaia mitologiei greceşti este o femeie personificând glia fertilă, ca şi azteca Tlazolteotl, la fel cum egipteanul Geb este bărbatul fecundator, pământul; Huracan din miturile maya este furtuna, după cum vedicul Vayu e vântul, deci aerul în mişcare; apa – element de primă necesitate a vieţii – are cele mai multe personificări mitice, fie ca element calm, binefăcător (vedicul Varuna, iranianul Apamnapat), fie ca o stare primordială monstruoasă şi ostilă (zeiţa babiloniană Tiamat).
De fapt, şi miturile cosmogonice, ca şi aşa-zisele mituri ale războaielor cereşti, fără a cuprinde exhaustiv elementele şi fără a-şi reduce viziunile numai la acestea, sunt adesea în relaţie apropiată cu spectacolul dezlănţuirii elementare a forţelor naturii. Dualitatea elementelor, în care fără excepţie miturile disting bunăvoinţa şi ostilitatea, indică totodată şi procesul lung de formare a concepţiilor mitologice, în durata corespunzătoare intrând şi faza spaimei primordiale a omului, şi faza când el a învăţat să facă focul, să plutească pe mări, să utilizeze vântul pentru pânzele navelor şi pentru mori, să cultive pământul, să sape canale de irigaţie, dar nu şi să se apere de incendii, de fulger, de puhoaiele apelor, de cutremure, de uragane.
Sub acest raport, miturile despre elemente sunt mărturiile protoistoriei umane şi o istorie a primelor intuiţii asupra relaţiei dintre om şi cosmos.

Apa

Cele mai multe cosmogonii socotesc apa drept prim element, cronologic dar şi calitativ (după poetul grec Pindar, totodată un grijuliu mitograf, „apa este mai bună ca orice”), întrucât se va fi intuit de timpuriu, dacă nu proporţia apelor lumii faţă de uscat, cel puţin necesitatea vitală a prezenţei apei în existenţa omului, animalelor şi plantelor. Dominantă e însă ideea de ape primordiale, ca materie cosmogonică şi substanţă de întreţinere a universului creat (operaţia zeului Marduk asupra monstrului acvatic Tiamat, în Enuma elish sau în alte mitografii mesopotamiene, se află în contrast cu opera divinităţii biblice Elohim, care decantează pământul din apele inerte); apele primordiale personificate în Egipt de zeul Nun sau în India de zeul Varuna sunt, în schimb, apele binefăcătoare ale fertilităţii. Ca element pedepsitor e prezentă apa potopului (contrar ploilor limitate, care sunt act pozitiv). Mitul apei vii provine din două observaţii diferite: apa obişnuită, cu funcţia perpetuă de regenerare şi întreţinere şi, probabil, apele curative. Opusul ei, apa moartă, nu e totdeauna malefică (decât în ipostaza de apă stătută, insalubră, plină de miasme), dimpotrivă, este element salvator, folosită ca liant în suturarea magică, de pildă, a membrelor amputate. Efecte magice are, în cuprinsul simbolismului religios, apa rituală în diferite ipostaze ale exercitării cultului (apa lustrală, cu care oficiantul religios se spală pe mâini înainte de sacrificiu; apa sfinţită sau agheasma, pe care preotul o investeşte cu harul miracolului, scufundând în ea un simbol de cult; apa sacrală a unor fluvii: Nilul, Gangele, Iordanul).
Formele elementare ale apei sunt concepute de mituri în mod diferit, în raport cu valorile ei geoclimatice: în Egipt e divinizată pentru prezenţa ei limitată, în Polinesia pentru abundenţa ei, dincolo de cercul polar, pentru starea ei glacială.

Apele primordiale

Sfânta casă, casa zeilor în loc sfânt nu se clădise, trestia nu crescuse, arborele nu era creat, cărămida nu era la locul ei, tiparul [ei] nu fusese făcut, casa nu fusese zidită, oraşul nu era înălţat, cetatea nu fusese clădită, fiinţe vii nu erau, Nippur nu fusese zidit, Ekur nu fusese făcut, Uruk nu fusese clădit, Eanna nu se făcuse, [genunea apelor] Apsu nu se ivise, Eridu nu fusese făcut, locaşul sfintei case, al casei zeilor, nu fusese întocmit, zarea cuprindea toate ţările laolaltă, izvorul din mijlocul mării era o ţeavă ţâşnitoare.
Atunci Eridu a fost zidit, E-Saggila a fost creat, E-Saggila pe care Lugaldukuga l-a întemeiat în sânul lui Apsu, Babilonul a fost zidit, E-Saggila a fost încheiat; zeii Anunnaki, [pe care Marduk] i-a făcut în număr cumpănit, cu solemnitate i-au dat numele de oraş sfânt, locaş al mulţumirii lor.
Pe faţa apelor, Marduk înjghebă o plută; el făcu pulberea şi, cu ajutorul plutei, o strânse grămadă. Spre a-i aşeza pe zei la adăpost mulţumitor, el făcu omenirea. […]
Zeiţa Aruru plămădi, împreună cu el, neamul oamenilor. Pe pământul pustiu, el făcu vitele lui Shakkan, înzestrate cu viaţă. El făuri şi aşeză în albiile lor Tigrul şi Eufratul, dându-le numele pe care le-a socotit potrivite. El făcu iarba, stufărişul, trestiile şi copacii, făcu verdeaţa şesului, pământurile statornice, mlaştinile şi papura, vaca şi puiul ei – viţelul, oaia şi puiul ei – mielul de târlă, şi aşijderea grădinile şi pădurile, capra sălbatică, ţapul sălbatic. La marginile mării, Stăpânul Marduk îngrămădi un pământ împlinit. […]
(Cosmologie caldeeană, poem fragmentar sumero-babilonian din Sippar)

Imn către Varuna

Rostesc o rugăciune înaltă, adâncă, suveranului, ca să-i fie pe plac strălucitorului Varuna, lui, celui care a întins pământul aşa cum măcelarul întinde o piele, ca să facă din pământ un covor pentru Soare. În păduri el a întins văzduhul, a pus biruinţa în caii cei repezi, laptele în vaci; în inimi Váruna a pus înţelepciunea, iar focul sub ape l-a pus, soarele în cer şi soma pe munţi, înclinându-şi ţărmurile, Varuna a revărsat zăcătoarea peste lumi, peste spaţiul dintre ele. Rege fiind peste firea întreagă, astfel adapă el ţărâna, la fel cum furtuna aduce ploaia.
El inundă ţărâna Gliei, şi până şi Cerul, el, Varuna, atunci când doreşte lapte. Nourul gros pardoseşte munţii; arătându-şi puterea, Războinicii îi descleştează strânsoarea. Vreau să vorbesc acum despre aceste puternice farmece ale lui Váruna, fiul strălucit născut din Asura: el este cel ce, ridicat în spaţiu cu sprijinul Soarelui ca şi cum ar fi avut o măsură anume, a măsurat Pământul. Şi cealaltă vrajă grozavă a zeului poet, care pe nimeni altul nu l-a putut ispiti: sclipitoarele fluvii vărsându-şi apele întruna, în oceanul fără pereche, neumplându-l vreodată.
O, Váruna, un prieten ca Aryaman sau Mitrá, ba chiar un frate, o rudă, va fi fost aproape sau departe de noi, şi oricare ar fi păcatul ce l-am săvârşit în faţa lui, o, Váruna, dezleagă-ne tu de el! Aidoma celor care joacă şi amăgesc, orice am fi săvârşit cu ştiinţă sau fără să ştim, Zeule, dezleagă-ne (de păcat) şi dăruieşte-ne odihnă. Să putem fi, o, Váruna, dintre cei care-ţi sunt dragi!
(Rig Veda, V-85)

Obârşia ploii

La început, Cel-care-face-pământul şedea în cuprinsul golului şi deodată şi-a dat seama de sine însuşi şi a înţeles că nu se afla nicăieri nimic în afară de el. Atunci prinse a cugeta ce anume ar putea să facă, şi în cele din urmă îl podidi plânsul, iar lacrimile începură să curgă din ochii lui şi să cadă sub el. După o vreme oarecare, el privi dedesubtul său şi zări ceva care strălucea. Lucrul acela strălucitor nu erau decât lacrimile lui tainice, care curseseră şi alcătuiseră apele din zilele noastre.
Atunci când lacrimile lui au curs, ele s-au prefăcut în aceste lacuri pe care le vedem acum.
Făcătorul-a-toate a prins iarăşi să cugete. El cugetă aşa: «Astfel este atunci când eu doresc ceva. Lucrul acela se va împlini întocmai cum s-a împlinit acesta, după cum l-am dorit eu, întocmai cum lacrimile mele s-au prefăcut în lacuri». Aşa cugetă el. În felul acesta, el a dorit lumină şi lumina a fost făcută.
(Mit al tribului siux Winnebago; după W. Schmidt, Originea ideii de Dumnezeu)

Descântec pentru apă

Pietrele preţioase sunt înşirate, pietrele roşii, semnul umezelii cereşti, semnul ceresc de rouă. Tu ai ajuns semn al soarelui, ai ajuns semnul pământului.
Semn de rouă cerească, semn de umezeală cerească, semn al galbenei flori din cer.
Cum am făurit soarele tău, cum am făurit luna ta? Cum am făurit [acestea] în piatra ta?
Când stropit cu apă ai fost, puterea de altădată s-a întors în tine. Atunci el ţi-a fost trimis, pentru ca tu… în taină te-am făurit eu pe tine şi te-am sălăşluit [aici]. Acum [te] iau… Simt puterea ta pe care ai dobândit-o… de la domnul tău. Tu mergi… în piatră. Eu îţi voi lua [cu totul]… gura. Pietrele preţioase sunt galbene.
(Cartea lui Chilam Balam din Chumayel; după Iu. V. Knorozov, Scrierea indienilor maya)

Focul

Dualitatea focului e subliniată de aproape toate miturile; un proverb de vădită origine mitică, circulând într-o arie paremiologică vastă, condensează anume acest aspect dual: focul e slugă bună, dar duşman nemilos. Aşadar, focul mitologic este atât motorul cauzal al vieţii universului, cât şi distrugătorul ei. Sunt însă şi clasificări analitice, precedând gândirea filosofilor Indiei şi Greciei, într-un număr variabil de tipuri ignice: solar, meteoric, viu, subteran, organic, astral. Sub alt raport, focul e divinizat sau ca fiinţă vie care se deplasează şi mănâncă, sau ea clement cosmic, personificat în zeii solari sau identificat cu flăcările escatologice.
Deşi venerat mai puţin ca zeitate, în numeroase mitologii a fost mult mai respectat focul obţinut pentru uzul uman, fie prin furt de la zei (categoria prometeică), fie aflat prin revelaţia tehnică semidivină.

Focul sacru al vetrei

Iranienii (în epocile preavestice, ca şi în zoroastrism) au venerat focul – ca zeu viu – mai mult decât orice alt popor; nu numai faptul că cele cinci tipuri (focul arzând în temple, cel din trupul omenesc şi animal, cel subteran, ocult, focul de fulger şi focul paradisiac) devin cinci raze simbolice în nimbul zeilor, dar şi slujirea lui de către o clasă sacerdotală de magi (athravan) arată evlavia deosebită. Imnurile pentru foc din Avesta sunt de fapt mituri de glorificare şi veneraţie absolută; înţelegem fenomenul şi mai bine dacă remarcăm că era socotită nelegiuiRé fie scuiparea în flacără, fie arderea deşeurilor fiziologice; mai mult, focul din altare era ferit chiar şi de lumina soarelui, ca să nu fie eclipsat. Avesta, codicele atribuit lui Zarathustra, consideră focul (personificat în zeul Athar) drept fiul zeului creator – reprezentând principiul binelui – Ahura Mazda.

Laudă ţie, închinare ţie, ofranda cea bună ţie ţi-o aduc, întru prietenie pe tine te chem, o, Athar, fiu al lui Ahura Mazda! Tu eşti vrednic de închinare şi slavă. Aşadar poţi să fii veşnic lăudat şi iubit cu evlavie în vatra muritorilor! Să ai de la cel care te adoră statornic ţinându-te în mână şi viţe uscate, şi ierburi, şi îndătinata fâşie de carne, şi piuliţa, să ai parte de starea cea mulţumitoare şi bună! Şi să nu-ţi lipsească vreodată ţie, Focule, fiu al lui Ahura Mazda, lemnele după datină şi hrana cea potrivită şi miresmele şi vatra! Un om în toată firea să te îngrijească. Un om evlavios să te vegheze. Să arzi tot timpul în casa aceasta şi cât poţi de mult să străluceşti şi să împrăştii lumină. Creşti, Focule, în casa aceasta şi rămâi vreme îndelungată strălucitor, până când cei ce s-au stins se vor scula, până când vor învia morţii în ziua de strălucire.
O, Athar, fiu al lui Ahura Mazda, dăruieşte-mi vlaga împlinită, hrana cea gătită şi puternică viaţă sprintenă! Belşugul să adauge vlagă, hrană şi putere de viaţă în mine, înflorire, nobleţe, un grai fără limbuţie, dă-mi prevedere şi, în acest suflet al meu, înţelepciunea a cărei măreţie şi putere să crească necurmat, precum şi forţa războinică în bărbatul de oaste. Şi ajută-mă ca, veghind fără somn, în picioare, trei părţi din zi, din noapte, să rămân în rugăciune. Mai dăruieşte-mi, prin vreme, sprinteneală, putere de veghe, fii zvelţi, bine hrăniţi, cu inima prietenoasă, care să facă cerc în jurul meu cu toţii, harnici la muncă, plăcuţi la chip, cu trup voinic, duşmani ai răului. Această locuinţă a mea, vai, să o întocmească. Şi fie în înfloriRé drumul acesta, neamul şi pământul acesta şi orice alt ţinut.
Hărăzeşte-mi, Focule, fiu al lui Ahura Mazda, să-mi vină un învăţător şi în vremea asta să se roage mereu, arătându-mi unde se află locul ales al celor pioşi, minunat, strălucitor de lumină eternă. […]
Iar Focul, fiul lui Ahura Mazda, la care toţi vin să-şi coacă aluatul şi căruia i se roagă de cu seara, iată, răspunde rostind un cuvânt şi din toate râvneşte ofranda cea bună şi o bună urare şi deopotrivă lauda bună. Tuturor celor care trecând pe alături se îndreaptă spre el, le priveşte mâinile şi tot atunci le spune;
«Vai, ce îi aduce aşadar prietenului său prietenul şi cine trece prin preajmă şi celui statornic ce îi dă totuşi? O, Focului sfânt ne închinăm mai presus, celui plin de vlagă şi forţă, războinicului care veghează!»
Dacă cineva îi aduce orice care îl aţâţă, lemnele îndătinate, sau îi aduce vreascuri şi ierburi după datină sau miresme îmbătătoare, aceluia urări de bine îi dă fiul lui Ahura Mazda.
(Avesta, Yasna. LXI)

Focul atotdevorator

Spaţiul arie acordase importanţă covârşitoare focului complex; aşa se explică şi de ce, în India vedică, Agni a fost iniţial zeul suprem, personificând focul total, ca să rămână divinitate centrală şi în cultul brahmanic; chiar epitetele sale timpurii trădează vremea îndepărtată a etapelor descoperirii şi utilizării focului, căci Agni se numea „cel care aparţine tuturor”, „devoratorul victimelor”, „purificatorul”. El era patronul absolut al sacrificiilor culturale prin ardere de tot, ritualul numindu-se agnihotra. Nu trebuie uitat că în acelaşi cuprins religios tradiţia Indiei include şi ritualul incinerării morţilor, care este obligatoriu.

Înalţă trestia, locul tău nu e acolo; iată plumbul, partea ce îţi e hărăzită, acolo să mergi: stârpiciunea care bântuie printre vaci şi care cuprinde pe oameni ia-o în alaiul tău şi fugi sub pământ. O dată cu cel ce descântă şi cu vrăjitorul răufăcător, împreună cu ajutorul lui şi cu ajutorul ajutorului său, noi izgonim de-aici prin împlinirea acestei datini toată stârpiciunea, şi moartea o alungăm deopotrivă.
Izgonim de aici moartea, pierzania, demonul, înfulecă-l pe acela care cu rău ne pândeşte, pe cel căruia noi înşine răul i-l vrem, căci îl vom lepăda în voia ta, o, Agni Kravyad. Dacă un Agni care mănâncă leşuri sau având fire de tigru a pătruns în casa aceasta unde nu are ce căuta, prin jertfa aceasta de bobi eu îl alung în lături; să-şi ia zborul spre a se întâlni cu acei Agni care sălăşluiesc în ape.
Dacă mai mulţi Agni furioşi te-au îmbibat cu mânia stârnită de moartea vreunui om, iată că împlinind datinile din tine însuţi te vom aprinde, o, Agni, din nou. Toţi Aditya, toţi Rudrá, toţi Vasu, din nou, brahmanul, călăuza bogăţiei, din nou, şi Brahmanaspati din nou te-au aşezat pe locul tău pentru lunga ta viaţă de o sută de ani. Pe Agni, mâncătorul de cadavre, care a cotropit sălaşul nostru, eu, care văd aici alt Jatavedas, îl strămut întru sacrificiul Părinţilor răposaţi cât mai departe; să se ducă spre a încălzi fiertura în lăcaşul suprem. În lături îl gonesc pe mâncătorul de cadavre Agni; să plece, luându-şi cu sine şi pata, spre cei peste care domneşte Yamá. Iată-l pe celălalt Jatavedas, zeul pe care îl însărcinez să ducă jertfa la zei. În înflăcărarea mea pun stăpâniRé pe Agni cel mâncător de cadavre, pe moartea al cărei trăsnet îi înţepeneşte pe oameni; prin mijlocirea descântecului pe care îl ştiu, eu îl despart de vatra datinii; să se ducă în lumea Părinţilor răposaţi, pe care o însufleţeşte. Agni, mâncătorul de cadavre, este vrednic de laudă, iar cu îl trimit pe căile pe unde trec Părinţii răposaţi. Fereşte-te să te întorci la noi pe drumurile pe care umblă zeii; rămâi, o, Agni, acolo şi veghează-i pe Părinţii răposaţi.
Zeul Agni Samkasuka s-a suit în piscurile cerului şi, liberându-se de păcat, ne-a liberat de blestem. Vom şterge petele de pe Samkasuka, acestea care se văd, de pe Agni; iată-ne curăţiţi, vrednici de sacrificiu. Binevoiască el să facă vieţile noastre mai lungi!
Focul care sfărâmă, focul care despică, focul neantului şi focul tăcut, focurile acestea a căror slujbă este aceeaşi au alungat stârpiciunea mai departe decât depărtarea şi au nimicit-o. Pe acela care năvăleşte peste caii noştri, peste războinicii noştri, peste vacile noastre, peste caprele noastre şi peste oile noastre, noi îl alungăm cu sila îndărăt pe Kravyad, pe Agni, care îi şterge pe oameni de pe faţa pământului. Înapoi cu sila te vom trimite, Kravyad, Agni care ştergi tot ce e viu de pe faţa pământului, pe tine, la alţi oameni, la alte vaci, la alţi cai. El i-a uscat pe zei, tot el pe oameni; întrucât tu faci să picure untul, usucă-te în el, o, Agni, şi ridică-te în cer. Agni, tu cel stropit de libaţii, de vreme ce te-ai înflăcărat, nu te năpusti asupra noastră, nici nu pleca de la noi: străluceşte aici, străluceşte în cer, străluceşte ca să vedem îndelung soarele. Şterge de pe plumb, şterge din trestie pata ce l-a ajuns pe Agni, pe Samkasuka, şi şterge-o pe o oaie neagră, aşa cum durerea de cap piere pe o pernă. După ce pata de pe plumb s-a înlăturat ca durerea de cap pe o pernă şi s-a şters pe o oaie neagră, veţi fi purificaţi şi gata de sacrificiu.
Du-te, moarte, pe alt drum, al tău nu este acela pe care umblă zeii; ai ochi şi mă auzi şi eu vorbesc cu tine: nu-i păgubi pe copiii noştri, pe fiii noştri! Cei vii s-au abătut din cale şi s-au despărţit de morţi; prielnică a fost chemarea înălţată zeilor; noi am purces către dansuri şi râsete; având războinici buni, am putea să dojenim adunarea. Zăgazul care se vede l-am pus întru apărarea celor vii; nimeni dintre ei să nu se ducă la capătul cel de pe urmă; trăind o sută de ani, un mare număr de ani, muntele acesta ar putea să-l ridice în calea năvălirilor Morţii.
Urcaţi, pentru ca ale voastre să fie viaţa şi bătrâneţea, mergeţi în şir, toţi câţi sunteţi; binevoiască Tváşţar, cel care ocroteşte fericitele naşteri, să vă fie aliat, încât să vă trăiţi viaţa din plin. Aşa cum zilele înaintează în şir, aşa cum anotimpurile merg pe urmele anotimpurilor, încât următorul nu se deslipeşte vreodată de cel dinainte, rânduieşte la fel, Creatorule, durata existenţelor acestor oameni. Râul curge pietros; ţineţi-vă bine, uniţi-vă puterile să-l puteţi străbate, prieteni. Prăzile ce ar putea fi vătămătoare lăsaţi-le aici, fiindcă străbătându-i am putea dobândi prăzi sănătoase! Sculaţi-vă, străbăteţi-l, prieteni; râul care se vede curge pietros; lepădaţi aici prăzile ce ar putea să vă aducă nenorocire, căci străbătându-i am putea dobândi prielnice prăzi! Ca să puteţi străluci, puneţi stăpâniRé pe vaişvadevi, voi, focuri curate, luminoase, purificatoare. Biruind primejdia, sănătoşi să ne fie bărbaţii şi să trăiască o sută de ani!
Pe căile de miazănoapte unde suflă vântul, pe căile de mai sus, biruindu-le pe cele de jos, înţelepţii divini au plecat de douăzeci şi una de ori şi au oprit Moartea, ştergându-i cărările. Veniţi, ştergeţi cărările Morţii, ca să dobândiţi o viaţă prelungită în viitor; şezând în scaunul vostru, îmbrânciţi Moartea într-al ei, şi vii fiind vom putea dojeni adunarea! Femeile astea nu sunt văduve, ba chiar sunt măritate; ungă-se deci cu unsori şi cu unt; să fie ferite de lacrimi şi de boală, să fie pline de comori; femeile acestea cele dintâi să se urce în culcuş.
Prin jertfă despart pe aceşti doi Agni; cu descântecul sfânt le hărăzesc amândurora jilţuri deosebite; pentru Părinţii răposaţi aduc ofrandă mortuară mereu renăscătoare, iar oamenilor de aici le chezăşuiesc viaţă lungă.
Agni cel ce e în inimile noastre, o, Părinţi răposaţi, nemuritorul care a pătruns printre muritori! Eu îl îmbrăţişez pe zeu şi îl fac al meu şi s-ar cuveni să nu ne urască şi nici noi să nu-l urâm; îndepărtându-l din vatra de datină, treceţi pe dreapta cu Kravyad; astfel făcând, veţi săvârşi o faptă plăcută şi Părinţilor răposaţi şi vouă înşivă, cu adevărat veţi săvârşi o faptă pe placul preoţilor. De pata, de cusurul, de greşeala cu care m-am împovărat, binevoiesc apele să mă spele la fel ca şi de cea săvârşită de Agni Samkasuka. Iată-le că s-au abătut de la miazăzi spre miazănoapte pe căile unde umblă zeii şi care le sunt prea bine cunoscute; pe spinarea muntelui, pe spinarea taurului călătoresc râurile vechi şi noi.
O, Agni, tu cel care nu mănânci cadavre, izbeşte-l şi alungă-l pe mâncătorul cadavrelor, pregăteşte locul de sacrificiu. Iată focul în care a pătruns Kravyad, iată focul pe care l-a urmat Kravyad; doi tigri am făcut şi îl aduc pe cel care e mai fioros.
Comoară ascunsă a zeilor, zid ocrotitor al oamenilor, Agni cel din vatra datinii sălăşluieşte între ambele lor neamuri. Lungeşte, o, Agni, existenţa celor în viaţă; morţii să se ducă în lumea Părinţilor răposaţi; tu, ca o bună vatră de datină, mistuie-l bucată cu bucată pe demon şi omului acestuia dă-i un şir de dimineţi unele mai bune ca altele. Învinge-i pe toţi potrivnicii noştri şi dă-ne nouă, Agni, mijloacele de trai, bogăţia lor.
Alipiţi-vă de Indra ca de un cal de călărie care vă va ajuta să răzbateţi; el are să vă ducă dincolo de încurcături şi de răutăţi; cu ajutorul lui abateţi săgeata care zboară spre voi, cu el vă păziţi de săgeata slobozită de Rudrá. Alipiţi-vă taurului înotător; el are să vă ducă dincolo de încurcături şi de răutăţi. Suiţi-vă în barca lui Savitár care este aici, prin cele şase ţinuturi vom putea birui tot ce e de neînchipuit! Tu urmăreşti ziua şi noaptea, aducându-le rând pe rând, tu te afli în liniştea casnică, salvator înconjurat de viteji. Aducând oameni cu sănătate bună şi cu bunăvoinţă, păstrează îndelungat, aşternutule, mireasma noastră omenească.
Spintecaţi sunt de privirea zeilor şi trăiesc veşnic în mizerie cei pe care Agni Kravyad îi tunde aproape de tot, aşa cum calul tunde lăstarii. Nelegiuiţii care, din zgârcenie, fac tovărăşie cu Kravyad, pun oala altora întruna pe foc. Încearcă să-şi ia avânt cu mintea, apoi se întoarce adesea din drum acela pe care Agni Kravyad îl vizitează mai rar şi vine să ardă cu flacără mică. Oaia neagră este partea ta dintre vite, iar plumbul se zice că este aurul tău, Kravyad; bobul pisat este partea de jertfă ce ţi se cuvine; du-te să afli desişul lui Aranyáni. Anume lui jertfindu-i papura uscată, răchita, bambusul, trestia, toate pe care le-a folosit drept combustibil, Indra a ştiut să-l îndepărteze pe Agni de Yama.
Am făcut să ţâşnească lumina potrivnică şi, pătrunzând pe drumul cel bun pe care-l cunosc, surghiunind duhul de viaţă al acestor oameni, le dau chezăşie de viaţă lungă celor de-aici.
(Atharva Veda, XII-2)

Soarele

El a străpuns pustietăţile arse şi a făcut să ţâşnească apele, el, şoimul care-i contemplă pe oameni şi care-şi vede capătul drumului; biruind toate întinderile de jos, să vină prielnic la noi, alături de Indra, prietenul său. Şoimul care-i contemplă pe oameni, pajura cerească cea cu o mie de picioare, cu o sută de matrice, el, care aduce vigoare, să ne dea înapoi bogăţia ce ne-a fost răpită, şi jertfă să ne fie şi nouă, aşa cum le-a fost părinţilor noştri.
(Atharva Veda, VII-41)

Mahuike, stăpâna focului subteran

Polinesienii atribuie răpirea focului subpământean şi aducerea lui printre oameni semizeului şi eroului civilizator Maui (la maori, Maui-tiki-tiki-a-Taranga); focul e obţinut cu sacrificii şi primejdii – care par să traducă simbolic o parte din istoria descoperirii focului în societatea primitivă timpurie – de la bunica subterană Mahuike, zâna focului, stăpâna flăcărilor şi a secretului producerii lor. Similitudinea între Mitul lui Maui şi mitul elin al lui Prometheus, rezidând în trei detalii esenţiale: furtul focului, obârşia lui subterană (fie Mahuike, fie Hades) şi destinaţia lui umană, este greu de explicat geografic sau istoric, oricât ar fi de surprinzătoare uneori aria posibilă de circulaţie a unor mituri.

Mintea iscoditoare a lui Maui nu se mulţumea niciodată cu răspunsuri de-a gata: «De unde se iscă focul?» «Focul este aici – îi răspundeau fraţii săi nerăbdători.
— Pentru ce trebuie să ştii de unde se iscă? Dacă este, de ce să ştim de unde a venit?» «Dar ce facem dacă focul ne părăseşte?» «Nu-l lăsăm să plece, şi dacă totuşi se întâmplă, mama noastră ştie unde să-l găsească, doar că nouă nu ne spune.»
Într-o noapte, după ce toţi adormiseră, Maui ieşi din colibă şi se furişă către rugurile fumegânde, unde oamenii din sat îşi găteau mâncarea. Liniştit, fără grabă, se apucă să toarne peste ele apă, până când stinse şi cea din urmă scânteie. Îndată ce întâile sclipiri ale zorilor roşiră cerul, Maui chemă sclavii şi le spuse: «Mi-e foame, pregătiţi-mi repede ceva de mâncare». Sclavii fugiră spre focuri, dar nu mai găsiră decât cenuşă; atunci alergară înspăimântaţi de la o colibă la alta povestind ce se întâmplase. Tot satul fu cuprins de nelinişte. Maui nu ieşi însă din coliba sa. Auzind larmă, începu să zâmbească. Auzi curând voci în bătătura satului; maică-sa poruncea slugilor să se ducă în lumea subpământeană ca să aducă de-acolo foc.
Maui îşi aruncă pe umeri mantaua din pene de kiwi şi merse spre mijlocul satului, unde-i văzu pe robi îngrămădiţi şi plini de groază, căci le era frică de lumea subpământeană. «Mă duc eu, mamă! zise Maui. Unde trebuie să caut ţara beznei? Cine păzeşte focul?» Taranga se uită bănuitoare la fiul ei: «Dacă nimeni nu vrea să se ducă acolo, atunci să meargă fiul meu mezin în călătoria asta. Dacă te duci pe drumul pe care ţi-l voi arăta, vei ajunge la casa unde locuieşte Mahuike; ea e strămoaşa ta şi păzitoarea focului. Dacă te întreabă cum te cheamă, tu să-ţi spui numele; dar fii cu băgare de seamă, fiule, şi cuviincios. Ştim, Maui-tiki-tiki-a-Taranga, că îţi plac poznele, dar Mahuike este foarte puternică şi dacă încerci s-o amăgeşti te pedepseşte».
Maui surâse şiret şi porni cu pas vârtos pe calea arătată de maică-sa. Ajunse curând în ţara umbrelor, unde locuia zâna focului. În faţă se înălţa o casă minunată, cu pereţii plini de cioplituri meşteşugite şi împodobiţi cu scoici paua, luminând în noapte ca nişte ochi scânteietori. «Cine-i îndrăzneţul muritor care se uită la casa unde stă Mahuike-cea-de-foc?» auzi Maui o voce bătrânească răguşită răsunând ca un pârâit de vreascuri în flăcări. «Sunt Maui!» «Am cinci nepoţi cu numele Maui. Eşti cumva Maui-tiki-tiki-a-Taranga?» «Eu sunt»! «Ce vrei de la bunica ta, urmaşule Maui?» bombăni baba. «Vreau să duc foc mamei şi fraţilor mei.» «Dacă-i aşa, îţi dau focul pe care mi-l ceri, Maui!»
Mahuike îşi smulse unghia unui deget şi din unghie izbucni o văpaie. «S-o duci cu grijă, Maui; cu ea vei aprinde rugul vostru!» Luând focul, Maui merse puţin, apoi zvârli focul la pământ şi-l călcă în picioare, apoi se întoarse iarăşi la Mahuike. «Iar ai venit, Maui?» se miră baba. Ce mai vrei?» «Foc. L-am pierdut şi s-a stins.» Mahuike se posomorî: «Deci ai fost nepăsător, nepoate. Îţi voi da focul de pe alt deget, dar va trebui să aperi flacăra cu mâna.» Maui luă unghia de văpaie şi abia se depărtă puţin că şi călcă din nou în picioare focul şi se întoarse la Mahuike. Zâna focului îl dojeni, însă, bombănind, îi mai dădu o unghie. De cinci ori plecă Maui cu focul şi tot de cinci ori se întoarse după foc. De zece ori plecă şi de zece ori se întoarse cu mâna goală. Mahuike îi dăduse toate unghiile degetelor de la mâini. Ea se despărţi în silă şi de unghia degetului mare de la picior, totuşi vicleanul Maui se întoarse din nou să-i ceară foc. De cinci ori plecă şi tot de cinci ori se întoarse fără foc. De nouă ori plecă şi de fiecare dată se întoarse cu mâinile goale. În cele din urmă. Mahuike îşi pierdu răbdarea. Focul subpământean îi zgudui casa, iar Maui se repezi spre uşă prin bezna încinsă de flăcări. Ochii Mahuikei străluceau ca fulgerele. Ea îşi smulse cea din urmă unghie şi o azvârli în Maui. Îndată ce unghia atinse pământul, răsună o bubuitură ca de tunet şi un vifor de flacără se năpusti larg asupra lui Maui; el porni în goană, însă flacăra alerga după el ca un tanifa mugind. Atunci Maui se prefăcu în uliu şi, fâlfâind cu putere din aripi, zbură drept înainte, dar văpăile îl ajungeau din urmă şi îi pârleau penele. De atunci penele uliului au rămas roşcate acolo unde fuseseră pârlite de flăcări. În faţă apăru un lac. Strângându-şi aripile, Maui intră în apă, însă curând apa începu să se înfierbânte. Maui se învârti neliniştit pe fundul lacului, dar apa se înfierbântase şi începu să clocotească. Maui zbură prin aer. Incendiul vuia pretutindeni. Pădurea fusese cuprinsă de flăcări şi limbi de foc alergau pe cer. Părea că focul va prăpădi lumea toată. Atunci Maui îşi aduse aminte de zeii pe care îi cunoscuse în casa lui Tarna. Li se rugă lor. Zeii văzură că pământul e în primejdie de moarte şi trimiseră pe pământ o ploaie grea; apa reteză coamele flăcărilor şi începu să răzbată prin zidurile de foc. Iar atunci, din miezul incendiului, răcni cu glas răguşit, stăpânită de groază, Mahuike; ea se întoarse şi vru să fugă spre casă, dar era sleită de puteri. Văpaia contenise aproape de tot, ici-colo mai zvâcneau limbi mărunte de foc care apoi se stinseră şi ele. Rămăşiţele de flăcări, Mahuike le aruncă asupra copacilor, dar aceştia le ascunseră în inima lor şi păstrară mereu focul pentru copiii oamenilor. Copacii aceştia erau kaikomako, mahoe şi totara. Astfel, toate isprăvile lui Maui se sfârşiră cu bine, căci oamenii învăţară să frece bucăţile de lemn una de alta, chemând oricând la ei pe copiii de foc ai zânei Mahuike.
(A. W. Reed, Mituri şi legende din Ţara Maori)

Munţii de flăcări

Munţii Kunlun formează piscul cel mai înalt al pământului şi capitala de jos a împăratului ceresc; de aceea ci sunt feriţi de restul lumii prin prăpastia Roshui şi înconjuraţi de nişte munţi de foc. În munţii aceştia trăiesc de-a dreptul în flăcări felurite păsări şi fiare şi cresc împletindu-se copaci şi ierburi din care se ţese pânza ce se spală în foc.
(Însemnări despre căutarea spiritelor)

Dincolo de Nanhuang este un munte de foc pe care creşte un arbore nemuritor; focul arde acolo zi şi noapte, dar uraganul nu-l încovoaie, nici puhoaiele ploilor nu-l stâng. În acel foc trăieşte un şobolan având greutatea de o mie de chi; acesta are o blană moale ca mătasea, lungă de peste doi gin, care în foc se face roşie-strălucitoare, iar când şobolanul iese din flăcări, blana i se face albă. Dacă îl uzi cu apă, moare numaidecât. Blana şobolanului poate fi toarsă, iar stofa care se ţese din ea poate fi folosită la purtat; dacă se murdăreşte, poate fi spălată, aruncându-se în foc.
(Cartea lucrurilor minunate şi neobişnuite)

Descoperirea focului tehnic

În ţara Xuiming oamenii nu cunosc anotimpurile şi nu deosebesc zilele de nopţi; acolo se află arborele de foc xuimù, care s-a întins pe o suprafaţă de zece mii de qin. Pasărea numită bufniţă ciuguleşte copacul şi scoate din el un foc strălucitor. Uimit de vederea acestui lucru, un înţelept a rupt o ramură din acel copac şi, sfredelindu-i (cu ajutorul ramurii), a dobândit focul. Înţeleptul a fost poreclit Xui-ren.
(Wang Qia, Însemnări despre întâmplări uitate)

Cine a fost Xui-ren? El a dobândit focul sfredelind un copac şi i-a învăţat pe oameni să-şi fiarbă hrana. El i-a săturat pe oameni, îndestulându-i, le-a îndreptat firea, i-a învăţat să se ferească de putregaiuri şi să înlăture tot ce este veninos; iată cine anume a fost Xui-ren.
(Ban Gu 732–92/, Bohu dang)

Xiao Fu era de obârşie din Qizhou. În tinereţe se îndeletnicise cu dresul încălţămintei, la târgul din ţinutul Zhou-de-Apus. Vreme de câteva zeci de ani, oamenii nu mai auziseră nimic despre acesta. Apoi deodată s-au mirat cu toţii că el nu îmbătrânise între timp deloc. Cei mai curioşi au dorit să pătrundă tainele unui astfel de meşteşug, însă din toată strădania lor nu s-au ales cu nimic. Şi numai Liang Mu a cunoscut şi a putut înţelege mijloacele aceluia de a stăpâni focul. Mai târziu, Xiao Fu s-a suit în piscul muntelui Xan-liang, şi-a luat rămas bun de la Liang Mu, a aprins câteva zeci de ruguri şi s-a înălţat la cer, în oraşele [ţinutului Zhou-] de-Apus multă lume începuse să i se închine.
(Vieţile nemuritorilor)

Păsările şi dragonii de foc

Pe vremea consulatului lui Paulus Fabius şi L. Vitellius a apărut în Egipt, după ce trecuseră mai multe veacuri, pasărea phoenix, prilejuindu-le celor mai vestiţi învăţaţi localnici şi greci numeroase discuţii asupra unei atare minuni. Faţă de aceasta, cred că se cuvine să amintesc unele păreri care concordă, după cum să vorbesc şi de altele, mai numeroase, ale unora ce nu au prea fost lămuriţi nici ei.
Această făptură este consacrată soarelui. Cei care au vorbit de înfăţişarea ei sunt de aceeaşi părere, că în ce priveşte chipul şi frumuseţea penelor, Phoenix se deosebeşte în toate de alte păsări. Asupra duratei vieţii sale, părerile sunt împărţite. S-a răspândit opinia că [viaţa acestei păsări] durează cinci sute de ani. În schimb, alţii susţin stăruitor că Phoenix trăieşte o mie patru sute şaizeci şi şase de ani şi că pasărea aceasta s-a ivit întâia oară sub domnia lui Sesostris, apoi sub a lui Amasis şi după aceea sub a lui Ptolemaeus III, un rege de obârşie macedoneană, şi că şi-a luat zborul spre oraşul numit Heliopolis, însoţită de multe stoluri de tot felul de zburătoare, ispitite de nemaivăzuta privelişte a chipului acestei păsări.
Totuşi, timpurile străvechi rămân mai departe învăluite în taină. Între Ptolemaeus şi Tiberius s-au scurs nu mai puţin de două sute cincizeci de ani. De aceea unii au şi socotit că nimic nu ar fi adevărat din toată povestea păsării Phoenix, că aceasta nu a venit din ţinuturile Arabiei şi că nu a făcut nimic din tot ce afirmă vechea istorie că ar fi făcut. S-a spus că atunci când îşi încheia anii de viaţă şi simţea că i se apropie sfârşitul fără îndoială şi-a clădit un cuib în ţara ei de baştină şi l-a fecundat cu sămânţa sa, din care a ieşit un pui, grija acestuia fiind, îndată ce a ajuns adult, să-şi înmormânteze tatăl, şi bineînţeles nu oricum ci, purtând o povară de smirnă, a făcut un zbor de încercare pe o distanţă lungă ca să se încredinţeze că e în stare să îndure o povară egală şi să străbată un drum tot atât de lung, spre a purta în spinare cadavrul părintelui său şi a putea ajunge până la altarul soarelui, urmând să-l ardă acolo.
Această poveste incertă a fost împodobită cu tot soiul de legende; nu încape totuşi îndoială că pasărea aceasta a fost zărită odinioară în Egipt.
(Tacitus, Anule, VI, 28)

Ochii ei scânteiază de o lumină tainică, în jurul gâtului penele îi strălucesc ca flacăra, are deasupra capului o creastă roşie al cărei vârf luceşte ca o stea şi revarsă în întunericul nopţii o lumină senină, picioarele sale sunt roşii ca purpura de Tyr, un cerc de azur trece peste aripile ei, iar partea superioară îi este împodobită cu pene aurii.
(Claudius Claudianus, Phoenix)

În munţii cereşti este o pasăRé fermecată, arătând ca un sac galben, dar roşie ca focul, cu şase picioare şi patru aripi; nu i se poate zări nici chipul, nu i se văd nici ochii, însă ea ştie să cânte şi să danseze.
(Cartea munţilor şi mărilor)

Nici nu apucase (împăratul) să sfârşească vorba şi deodată a răsunat un zgomot cumplit, cerul s-a despicat, pământul a plesnit, palatele s-au clătinat şi pretutindeni s-au năpustit valuri de fum şi de aburi. S-a ivit un dragon roşu, lung de peste o mie de chi. Din ochi îi scăpărau fulgere, limba îi era însângerată, solzii îi avea purpurii şi coama de văpaie; îi atârna de grumaz un lanţ de aur, cu care fusese mai înainte legat de un stâlp de jad; mii de fulgere şi zece mii de tunete îl înconjurau, împletindu-se, şi i se izbeau de trup. În acelaşi timp s-au pornit să cadă grindină, ninsoare şi ploaie. Dragonul desfăcu cerul cu labele şi trecu în zbor prin locul deschis de el însuşi. Liu Yi se prăbuşi în genunchi, îngrozit. Împăratul îl ridică chiar el de jos şi îi spuse: «Să nu-ţi fie frică, dumitale nu-ţi va face niciun rău».
Trecu destulă vreme până când Liu Yi se linişti şi îşi găsi din nou stăpânirea de sine; iar atunci începu a-şi lua rămas bun: «Aş vrea să ocolesc a doua întâlniRé cu el şi aş vrea să mă întorc viu!» Împăratul zise: «A doua întâlniRé va fi cu totul alta. E drept că a plecat aşa cum a plecat, dar se va întoarce altfel. Are să treacă puţină vreme şi ai să te împrieteneşti cu el».
(Li Chao-wei, Istoria lui Liu Yi)

Domesticirea fulgerelor

Se spune că însuşi regele (Tullus Hostilius), tot răsfoind prin cărţile lui Numa (Pompilius), ar fi găsit acolo istorisirea unor sacrificii făcute în taină în cinstea lui Iupiter Elicius. Regele a vrut să le îndeplinească chiar el singur, pe ascuns; dar nerespectând regulile ritualului nici asupra pregătirii, nici asupra desfăşurării sacrificiului, nu numai că nu a primit vreun semn din partea zeului, dimpotrivă, Iupiter s-a înfuriat şi, deoarece călcase rânduielile sacrificării, regele, lovit de fulgerul trimis (ca pedeapsă) de Iupiter, a fost mistuit de foc cu casa lui cu tot.
(Titus Livius, De la fondarea Romei, I, 31)

Pământul

Element mitic în genere, cu atribute feminine (personificat direct, în alegorii antropomorfice – Gaia greacă, Ki sumeriană, Tlazolteotl aztecă, Prithivi indiană, sau indirect, în divinităţi patronale, ca Demeter „cea neagră” din miturile greceşti agrare), pământul este conceput mai cu seamă ca un principiu născător (glia mamă) şi subzistenţial al vieţii; uneori însă este principiul masculin fecundator (egipteanul Geb). Glia (pământul matern) este, în toate ariile mitologice, o divinitate duală, care dă şi care ia; dăruind viaţa însăşi, o dată cu toate materiile necesare dezvoltării şi întreţinerii existenţei vii (de la căldura focului subteran şi comorile din măruntaiele sale, până la hrană, adăpost şi privelişte), îşi ia periodic totul înapoi, pentru a preface şi a redărui neîncetat.
Între cele două categorii de atribute există un raport de echilibru: chipul e surâzător, trupul cald şi darnic, sânul rodnic, dar pântecul care înghite şi digeră este conceput ca zonă infernală a marilor taine subterane, de la sediul instituţiilor divine de pedeapsă postumă (toate variantele Infernului) până la focul vulcanic (Hades e zeu htonic) şi utilizarea lui în atelierele metalurgice naturale. Socotit element indispensabil în antropogonie (oferind zeilor antropogonici materia primă în facerea omului, apoi cerând restituirea trupurilor uzate), în miturile mai complexe pământul a fost intuit şi ca un vehicul al circulaţiei materiei.
Importanţa mitologică a Pământului e variabilă: modestă la popoarele care considerau apa drept element cosmogonic primordial (Mesopotamia, Polinesia), dobândeşte semnificaţii multiple la popoarele cu o concepţie htonică mai profundă (grecii, aztecii), dar cedează mereu în faţa elementelor mai enigmatice, ca apa şi focul; de aici rezultă probabil numărul destul de mic de zei htonici în mitologia universală.

Geb, pământul fecundator

Vai, vai! Foc, foc! Preschimbându-se în taur, Geb s-a împreunat iarăşi şi iarăşi cu [fiica] mamei sale Tefnut. Inima tatălui său s-a umplut de mânie împotriva lui. Furia aceluia al cărui suflet este focul însuşi, iar trupul căruia este un stâlp, a inundat cu flăcări tot pământul, așa încât munţii au azvârlit foc din ei.
(Papirusul din Leyda, XVIII)

Glia maternă

Adevărul înalt, legea aspră, taina sfântă, râvna, rugăciunea şi datina sprijină Glia: «Stăpâna celor ce-au fost şi a celor care vor fi, îndură-te, Glie (Prithivi), să ne mai adăposteşti! Strâmtoare pentru noi să nu fie în mijlocul oamenilor! Pământul are povârnişuri şi coaste, are şesul cel larg şi ţine ierburi cu numeroase virtuţi; binevoiască să se întindă şi să propăşească pentru noi. Pământul are ape, are oceanul şi fluviul. Pe glie şi-au dobândit nemurirea zeii, pe ea prinde suflet tot ce respiră şi vibrează; binevoiască Glia să ne împartă întâile roade ale băuturii! Glia este a celor patru zări, hrana şi ogoarele pe ea sunt născute; ceea ce respiră şi vibrează în număr mare se află pe ea; binevoiască Glia să ne dăruie boii şi belşugul!
În vremile dintâi, cei dintâi oameni s-au despărţit pe ea şi tot pe ea îi supuseră zeii pe demoni; adăpost de boi, de cai, de păsări, binevoiască Glia să ne dea noroc şi fală! Purtătoare a tuturor lucrurilor, receptacul de bunuri, adăpost, piept de aur, ea este cea care opreşte şi pune în mers orişice, ea ţine Focul universului, iar Indra este taurul ei. Binevoiască Glia să ne ducă spre bogăţie!
Zeii veghează neadormiţi zi şi noapte Glia cea întinsă şi veghea lor nu slăbeşte. Să ne lase să-i mulgem îndrăgita licoare care cu splendoarea ei ne împroaşcă. La obârşie, ea a fost o undă în sânul oceanului; cu farmecele lor, înţelepţii merseră în căutarea ei. Inima ei se află pe firmamentul cel mai de sus; este nemuritoarea inimă a Gliei înfăşurată în adevăr. Binevoiască a ne hărăzi Glia strălucirea şi forţa într-o împărăţie stăpână!
Apele călătoare curg peste ea în curgere neschimbată ziua şi noaptea, fără ostenire. Glie cu valuri nenumărate, mulge laptele şi dă-ni-l şi fă să ţâşnească splendoarea asupra noastră. Açvinii au măsurat-o, Vişnu a sărit-o dintr-un pas, Indra, solul divinei Çācī, a liberat-o de vrăjmaşi. Binevoiască Glia să reverse pentru mine laptele ei, aşa cum face pentru fiul ei o mamă. Înălţimile tale, munţii tăi cu zăpezi, pădurea ta, Glie, să ne fie ospitaliere! Brună sau roşcată sau neagră, cu toate înfăţişările ei, neschimbătoare e totuşi Glia cea largă păzită de Indra. Neviolată, neînvinsă, invulnerabilă este, şi din ea mi-am făcut sălaşul.
Miezul şi gălbenuşul tău, Glie, şi toate vigorile care purced din trupul tău, dă-ni-le nouă, purifică-ne prin ele. Glia este o mamă, eu sunt fiul Gliei, tatăl meu este Parjánya: împlinească-ne el! […] Din tine născuţi, muritorii se întorc în tine, tu ţii făpturile cu două picioare şi pe cele cu patru picioare; ale tale, Glie, sunt cele cinci neamuri de oameni, muritorii pentru care lumina nemuritoare se întinde sub razele soarelui ce răsare. […] Purificatoare, ea tremură dinaintea şarpelui; cine adăposteşte focurile găzduite în ape, cine pârăşte demonii care îi jignesc pe zei? Indra, nu Vritrá, este cel pe care ea şi l-a ales soţ, ea, Glia care se dăruie Taurului puternic, Bărbatului. […] Fie ca sânul tău, ferit de rău, ferit de fierbinţeli, întru binele nostru să fie fecundat, o, Glie! Iar dacă ne vom trezi pentru un răstimp lung de viaţă, tu eşti aceea care va primi dania ofrandelor noastre. Glie, maica noastră, încredinţează-mi harul unui sălaş bun; în armonie cu Cerul, tu, înţeleapto, aşază-mă întru glorie şi fericire!»
(Atharva Veda, XII-1)

Un mit al mobilităţii tectonice

Acolo (în Guixiù) sunt cinci munţi: întâiul se numeşte Tai-yü, al doilea Yuan Qiao, al treilea Fangou, al patrulea Yin-zhou, al cincilea Peng-lai. Aceşti munţi au înălţimea şi circumferinţa de câte treizeci de mii de li, iar piscurile lor netede se întind până la nouă mii de li în lungime, depărtarea între munţii învecinaţi fiind de nouăzeci de mii de li. Turnurile şi parapetele de pe aceşti munţi sunt din aur şi din jasp, fiarele şi păsările sunt toate cu desăvârşiRé de culoarea albă cea mai curată, pretutindeni se află crânguri de pomi de mărgăritar şi de jad, însă fructele acestora au un gust ales şi tămăduiesc, înlăturând bătrâneţea şi moartea. Acolo nu trăiesc decât sfinţii şi înţelepţii, zi şi noapte ei zboară unii către alţii în mulţimi nenumărate.
Odinioară, munţii se mişcau mereu împreună cu valurile fluxului şi nu stăteau niciodată pe loc. Aceasta stârnea întruna supărarea sfinţilor şi înţelepţilor, aşa că ei s-au plâns zeului. Zeul s-a speriat că munţii vor pleca plutind spre Hotarul de Apus şi că sălaşele înţelepţilor vor dispărea. Atunci el îi porunci lui Yu Qian să trimită cincisprezece broaşte ţestoase uriaşe care să-şi înalţe capetele şi să ridice munţii, schimbându-se unele cu altele la fiecare şaizeci de mii de ani. Apoi munţii s-au oprit. Iar un uriaş din ţara Lunbo a ajuns din câţiva paşi lângă munţii aceia, şi-a aruncat undiţa şi a pescuit pe rând şase broaşte ţestoase, le-a luat în spinare, s-a întors în Lunbo şi s-a apucat să le prăjească la toate carapacea, fiindu-i de trebuinţă la arta ghicitului. Atunci munţii Tai-yü şi Yuan Qiao au plutit până la Hotarul de Miazănoapte şi s-au înecat în Marea cea Mare, astfel că o grămadă nenumărată de sfinţi şi de înţelepţi au fost nevoiţi să se strămute.
Zeul s-a umplut de mânie şi a îngustat pământurile ţării Lunbo, făcând din ea o fărâmiţă, şi i-a scurtat şi pe locuitorii acelei ţări; căci, orişicât, în vremurile lui Fu Xi şi ale lui Shen Nong ci avuseseră o statură de câteva zeci de zhan.
(Cartea datinilor, Li Qing)

Aerul

Prezenţa mitologică a aerului în sine este aproape neglijabilă, acesta fiind mai distinct ca element calm doar la egipteni (Shu, divinitatea atmosferei, şi ea o divinitate energetică atunci când desparte cerul de pământ prin forţă); miturile recunosc (mai ales în mitofilosofia Indiei vedice şi în tradiţiile chineze preconfucianiste) aerul respiraţiei ca pe un clement necesar vieţii, însă numai accesoriu; aerul devine important doar în formele sale mobile (de la vântul primăvăratic, la furtună şi crivăţ). În raport cu ariile mitologice, e variabilă şi însemnătatea miturilor mişcării atmosferice, deoarece cresc în amplitudine cele consacrate vânturilor violente (babilonianul şi akkadianul Eragal, hurritul Teshub, personificând furtuna cu trăsnete, vedicul Vayú. Concentrând însă în sine toate ipostazele, de la tandreţe la violenţă, sau polinesianul Tawhiri, în forma distrugătoare maximală); totuşi, într-o zonă aparte, aerul mobil, indiferent de intensitatea mişcării, e învestit cu atribute dintre cele mai pozitive (aztecul Ehecatl, descoperitorul iubirii, participă ca element antropogonic la insuflarea vieţii, iar Huracan din miturile maya, deşi capabil de mari violenţe – de unde şi cuvântul european „uragan“ –, este omologat cu centrul energetic divin al universului).
Cu aerul (bineînţeles, aerul cerurilor superioare) e confundat în mituri eterul, care nici nu are o mitologie proprie de element; de pildă la greci, Aither (Aether) este fie lumina astrală, fie focul cosmic primordial; iar în concepţia pitagoreică, aflată aici la hotarul dintre mit şi filosofia destinului cosmic, eterul, un element imponderabil şi mai subtil decât focul, e un fel de suflet universal, dar nu Brahman din mitofilosofia Indiei. Rarele repere mitografice vorbesc însă despre eter ca despre un aer superior (Ovidiu, în Metamorfoze: „Pe deasupra tărâmului vânturilor e răspândit eterul, elementul fluid şi fără greutate, căruia niciun amestec pământesc nu-i întinează puritatea»; sau apocriful slavon Cartea tainelor lui Enoh: «Înălţându-mă mai sus am văzut văzduhul, iar şi mai sus am văzut eterul»).

Shu, intervalul atmosferic

Stelele plutesc noaptea pe întinderea [zeiţei Nut] până la capătul ei ceresc. Ele se ridică şi se văd. Ziua plutesc pe dinăuntrul ei, nici nu răsar, nici nu se zăresc. Ele intră în urma acestui zeu (Ré) şi ies după el. Iar atunci plutesc pe cer după el şi fac popas în lăcaşurile lor, după ce Maiestatea Sa a poposit pentru odihnă la orizontul de apus. Ele pătrund în gura ei, prin locul de la apus unde este capul ei, şi [Nut] le mănâncă.
Atunci Geb s-a certat cu Nut, mânios că ea îi mânca odraslele. Şi a numit-o «scroafa care îşi mănâncă purceii», fiindcă [într-adevăr] îşi mânca [pruncii]. Dar iată că părintele ci Shu a ridicat-o şi a înălţat-o mai sus decât capul său şi i-a spus: «[…] Să nu se certe Geb cu dânsa pentru că îşi mănâncă odraslele, căci le zămisleşte ea şi ele vor trăi şi vor ieşi la iveală în fiecare zi din cele ce se găsesc sub dosul ei, la răsărit».
(Cenotaful lui Seti I din Abydos, text egiptean din sarcofag)

Vayu, vântul total

Primeşte chemările noastre! Tăgăduieşte cântecele rivalilor noştri aşa precum sunt refuzate bogăţiile lor. Vayu, vino la noi în carul tău sclipitor, vino să bei soma! Biruind blestemele vrăjmaşului, stăpân al telegarilor înhămaţi, avându-l pe Indra alături drept tovarăş de drum, vino la noi în carul tău sclipitor, Vayu, vino să bei soma. Zeiţele binefăcătoare, cea Neagră şi cea Albă, au intrat în alaiul tău, cu miile lor de culori; vino la noi în carul tău sclipitor, Vayu, vino să bei soma!
Şi să te călăuzească cei nouăzeci şi nouă aici, la fel de vioi ca spiritul, la carul tău înhămaţi; vino la noi în carul tău sclipitor, Vayu, vino să bei soma. Înhamă o sută de frumoşi cai murgi, zeule care ai mii (de cai), şi carul tău, Vayu, cu alcătuirea lui puternică, printre noi să te aducă!
Forţă a carului vântului! El merge urlând. Larma lui este ca bubuitul de tunet. Dacă atinge Cerul, el lasă acolo dâRé de foc; dacă străbate în lung Pământul, el ridică nori de praf. Hoardele Vântului aleargă grăbite pe urmele lui. Ele zoresc să-l ajungă tot aşa cum se duc la întâlniRé tinerele femei. Unit cu aceste hoarde ale Vântului în acelaşi car, Zeul porneşte; el este regele acestui întreg univers.
Pe căile spaţiului înaintând, el nu se odihneşte niciodată măcar o singură zi. Prietenul Apelor, întâiul născut, veghetorul Rânduielii, oare unde se naşte şi de unde a venit? Suflu al zeilor, germen al universului, acest Zeu merge numai după bunăvoia sa. Când trece, i se aude larma, chipul însă nu i se vede. Vântului închinare aşadar să-i aducem prin sacrificiul nostru.
(Rig Veda, IV-48; X-168)

Revolta meteorologică a pescarului Adapa

[…] el vru [ca astfel] cuvântul său să fie aidoma cuvântului lui [Anu]; el îl întregi cu un larg înţeles, ca să-i poată dezvălui soarta ţării. Acestui om el îi dădu înţelepciune, însă viaţă veşnică nu-i dădu. Pe atunci, în anii aceia, înţeleptul era de obârşie din Eridu; printre oameni, Ea îl crease ca pe o pildă de urmat; înţelept fiind, nimeni nu-i putea tăgădui cuvântul; învăţat fiind, printre toţi Anunnaki el avea mintea cea mai ascuţită; sfânt fiind, cu mâini preacurate, preot uns, grijuliu faţă de datini, cu bucătarii el gătea bucate, cu bucătarii din Eridu bucate gătea. În fiece zi, pentru Eridu el făcea rost de mâncare şi băutură; el aşternea cu mâna lui preacurată masa (ofrandelor) şi fără el nu se aşeza la masă nimeni. El ducea barca şi pescuia în apă dulce pentru Eridu. În vremea asta, Adapa, născut în Eridu, pe când Regele Eá se tolănea în patul său, în fiecare zi veghea locul sfânt Eridu.
(Odată), la limanul sfânt, la Limanul-Lunii-Noi, el se sui într-o luntre cu pânze. [Suflând vântul], barca lui plutea repede şi el îşi călăuzea barca doar cu prăjina. [Când ajunse la mijlocul] mării largi, [el se apucă de pescuit. Marea era ca oglinda…] Dar Vântul-de-Miazăzi [se porni să sufle şi îi zdrobi luntrea] ca să-l scufunde în ţinutul [peştilor], «Vânt-de-Miazăzi [strigă el, blestemate] să fie toate vrăjile tale! Aş putea să-ţi frâng aripa!» Când el strigă aceste vorbe, aripa Vântului-de-Miazăzi se şi frânse. Şapte zile în şir Vântul-de-Miazăzi nu mai bătu peste ţară.
Anu îl chemă pe crainicul său Illabrat (şi îi spuse): «Pentru ce de şapte zile încoace Vântul-de-Miazăzi n-a mai suflat peste ţară?» Crainicul său Illabrat îi răspunse: «Stăpâne, Adapa, fiul lui Ea, a frânt aripa Vântului-de-Miazăzi!» Când auzi Anu aceste cuvinte, strigă: «Destul!» se sculă din jilţul său (şi zise): «Să fie adus aici!» Dar Ea ştia ce (se petrece) în ceruri; el îl atinse [pe Adapa], îl puse să-şi mânjească părul, [îl sili să se îmbrace] în veşmânt cernit, apoi îi [dădu] aceste porunci: «Adapa, te vei duce chiar tu [dinaintea lui Anu], Regele; [vei lua calea cerurilor, după ce] în ceruri [te vei fi urcat], te vei apropia [de poarta lui Anu]; la poarta lui Anu se vor aţine [Dumuzi şi Gizzida]; ei te vor zări; te vor încolţi cu întrebări: „Omule, pentru ce arăţi aşa? Adapa, pentru cine porţi tu veşmânt cernit?” [Iar tu vei răspunde]: „Deoarece doi zei au dispărut din ţara noastră, eu m-am înveşmântat astfel!” „Care sunt cei doi zei ce au dispărut din ţară?” „Dumuzi şi Gizzida.” Uitându-se unul la altul ei vor fi numai zâmbet; acestea vor fi cuvinte întru folosul tău, cele pe care le vor rosti ei către Anu şi îţi vor îngădui chipul binevoitor al lui Anu să-l vezi. Dar când te vei afla faţă în faţă cu Anu, dacă ţi se va aduce pâinea morţii, tu să nu o mănânci; dacă ţi se va aduce apa morţii, să nu o bei; dacă ţi se va aduce un veşmânt, să te îmbraci cu el, dacă ţi se va aduce ulei, să te freci cu el. Nu uita poveţele ce ţi le dau, ţine minte bine cuvintele pe care ţi le rostesc!»
Sosi crainicul lui Anu (cel căruia îi poruncise): «Adapa a frânt aripa Vântului-de-Miazăzi, adu-i în faţa mea!» El (Adapa) trebui să ia calea cerurilor, şi el se înălţă şi când se văzu ridicat în ceruri şi de poarta lui Anu s-a văzut aproape, la poarta lui Anu se aţineau Dumuzi şi Gizzida. Zărindu-l ci strigară: «Stai! Omule, pentru ce arăţi aşa? Adapa, pentru cine porţi tu veşmânt cernit?» «Deoarece în ţară doi zei au dispărut, eu m-am îmbrăcat cu veşmântul acesta cernit!» «Care sunt cei doi zei care au dispărut din ţară?» «Dumuzi şi Gizzida!» Ei se uitară unul la altul, şi erau amândoi numai zâmbet. Când Adapa se apropie şi fu dinaintea Regelui Anu, acesta zărindu-l strigă: «Vino încoace, Adapa! De ce ai frânt aripa Vântului-de-Miazăzi?» Adapa îi răspunse lui Anu: «Doamne, pentru templul Stăpânului meu, la mijlocul mării, eu pescuiam peşte. În vreme ce marea era ca oglinda, Vântul-de-Miazăzi s-a pornit să sufle şi mi-a zdrobit luntrea şi m-a făcut să mă scufund în ţinutul peştilor. În mânia inimii mele eu am blestemat [Vântul-de-Miazăzi]». Atunci vorbiră pentru el [Dumuzi şi] Gizzida; cuvinte întru folosul lui rostiră ei către Anu, a cărui inimă se potoli şi se lăsă dezmierdată: «De ce Ea i-a dezvăluit unui om nevrednic lucruri din Cer şi de pe Pământ? El l-a înzestrat cu o inimă tare, el i-a făcut un nume. Ce vom face noi pentru el? Pâinea Vieţii să-i fie adusă, ca s-o mănânce!» Îi fu adusă Pâinea Vieţii, dar el nu o mâncă. Îi fu adusă Apa Vieţii, dar el nu o bău. Îi fu adus un veşmânt, şi el se îmbrăcă. Îi fu adus ulei, şi el se unse. Privindu-l, Anu începu să râdă de dânsul: «Vino încoace, Adapa! De ce nu ai mâncat, nici nu ai băut? Tu nu vei mai trăi [veşnic]!» «Ea, Stăpânul meu, este cel ce mi-a spus: Să nu mănânci, să nu bei!» – (răspunse Adapa).
(Atunci Anu spuse:) «Să fie luat şi pogorât înapoi pe Pământul său! Nevrednic este un muritor (să dobândească) viaţa veşnică!» (lacună)
(Poemul lui Adapa)


PANTEONUL

În aproape douăzeci şi cinci de secole de când se examinează conceptul de zeu, această formă de personificare cauzală a faptelor mitologice s-a interpretat tot atât de divers ca şi noţiunea de mit. Chiar dacă putem fi siguri ca rădăcinile panteonului se află, parţial, în spiritele anonime cu care înclinaţia animistă a gândirii primitive a însufleţit amănuntele lumii văzute şi nevăzute, niciuna dintre teoriile mitologice născute în antichitate şi reluate mereu (identificarea zeilor cu eroii şi regii defuncţi, ideea că zeii personifică fenomenele înspăimântătoare ale naturii, presupunerea că simbolurile lor traduc în forme abstracte mobilitatea psihosocială a omenirii şi alte câteva sute de ipoteze ideale) nu se poate substitui întregii probleme. Zeii devin clasificabili, ca şi cauzele omeneşti (lăuntrice ori ambientale) care-i produc, ci reflectând toată istoria scrisă şi nescrisă a spiritului omenirii, iar fiecare ipoteză asupra genezei ideii de zei acoperă doar o parte din problema generală. Încercând totuşi să definim noţiunea, putem spune că toţi zeii sunt nişte suprafiinţe virtuale, înzestrate de obicei cu nemurire, puterii cărora i se atribuie de către credincioşi crearea, conducerea şi distrugerea universului cosmic şi a universului omenesc, a spaţiului şi timpului, după bunul lor plac sau după o legislaţie fizică şi morală supraumană. Numărul zeilor a sporit în raport direct cu înmulţirea contactelor omului cu natura înconjurătoare şi cu propria sa natură, dar şi cu căutarea mistică sau filosofică a unei căi spirituale către perceperea Absolutului divin supramundan; rangul zeilor reflectă deopotrivă organizarea socială şi lumea fenomenelor, iar atributele lor se situează aproape totdeauna între diversificarea profesională a activităţii umane, mediul natural clasificabil şi zona fabulosului din gândirea primitivă. Astfel formele culturale politeiste sau henoteiste au absorbit zei prin împrumuturi ori au recompus sincretic divinităţi noi; formele monoteiste sau dualiste, care nu sunt decât constrângeri teologice, nu diferă decât aspectual de celelalte, un zeu sau doi zei unici cumulând toate celelalte divinităţi transferate în simple calităţi atributive. Astfel, dacă zoroastrismul iranian acceptă sistemul dual al celor două principii fundamentale: binele (Ahura Mazda) şi răul (Angra Mainyu), supunându-te diferiţi sfinţi atributivi şi genii particulare, mozaismul impune cultul unic al lui Yahweh (compus din ipostazele moştenite de la vechii zei tradiţionali), admiţând însă divinitatea negativă (Şarpele, Azazel sau Diavolul); de altfel, fiecare panteon naţional al religiilor politeiste admite un zeu suprem ca autocrat universal plurialributiv, dar ajutat sau chiar atacat de numeroşi zei subalterni. Luând în cercetare panteonul mitologiei universale, constatăm însă că numărul total al zeilor este incalculabil: în Mesopotamia sunt înregistraţi peste două mii cinci sute de zei, India ajunsese în epoca vedică la trei mii trei sute nouăzeci şi nouă, zeii mitologiilor din America precolumbiană depăşeau cifra de două mii, în China antică un edict imperial simplificase cultul, reducând numărul de zei obligatorii la şase sute, iar după unele izvoare romanii ar fi avut treizeci de mii şi japonezii chiar opt milioane. De aici şi dificultăţile de clasificare.
Într-adevăr, există multe clasificări ale zeilor, dar mai utilă este cea structurală, chiar dacă nu poate fi perfectă. Astfel, putem deosebi zeii supremi (unii existând dintotdeauna, alţii, ca Ré sau ca Brahmā, autocreaţi), de obicei şi creatori ai universului şi ai omului, menţinându-şi supremaţia, afară de două situaţii ciudate: abandonarea operei prin retragere (deus otiosus) sau prin înfrângere (scandinavul Odhinn, pierind în amurgul general al zeilor învinşi – Ragnarökr); zeii luciferici, de categoric demonică (Angra Mainyu, principiul zoroastric al răului, biblicul Azazel, vedicul Vritra, egipteanul Seth) sau infernală neinsurgentă (sumeriana Ereshkigal, grecescul Hades); zeii forţelor naturale (lumina şi întunericul, viaţa şi moartea, elementele, timpul): zeii protectori ai lumii naturale şi sociale (luna, pădurile, visele, turmele, furtuna sau agricultura, comerţul, justiţia, artele, războiul, speranţa); zeii sapienţiali – când înţelepciunea nu e cumulată de zeii supremi (Athena la greci, Thot la egipteni); zeii mesianici: (Huangdi în China, Zamolxis în Dacia, Quetzalcoatl la azteci), cărora li se integrează uneori eroii civilizatori de tip prometeic clasificabili în categoria eroilor arhetipali; zeii artizani, inventatori şi practicieni ai meşteşugurilor fundamentale („făurarul“ grec Hephaistos); şi, în fine, zeii mesageri, care pot fi exploratori, oraculari sau pur şi simplu curieri divini (Mercurius la romani). Zeii sunt clasificabili şi în raport cu tipologia – foarte diversă – a întruchipării după modelele ambientale: zoomorfi (animale sălbatice: lupul scandinav Fenrir, crocodilul Sobek în Egipt; păsări: Garuda în India; insecte: scarabeul egiptean Heprer, călugăriţa boşimană Cagn; sau vietăţi fabuloase: Centaurii greci, monstrul mesopotamian Humbaba); litomorfi (o mare diversitate de pietRé şi meteoriţi: Kaaba, în preislamism); dendromorfi (arborele scandinav Yggdrasill); dar mai ales antropomorfi (formă dominantă în mitologia Indiei şi a Greciei): şi, uneori, zei socotiţi abstracţi (biblicul Yahweh, dar mai cu seamă iranianul Zurvan Akarana, timpul primordial inert).
Accesul nostru la structurile mitice originare din personalitatea zeilor, atunci când e mijlocit de mitografii foarte elaborate, devine dificil, ba chiar derutant; diferitele reforme religioase au supus miturile despre zei unor norme teologice adesea foarte riguroase (Yahweh, la evrei) şi chiar politice (Marduk, la babilonieni), astfel că formele canonizate estompează şi uneori ascund de tot de ochii noştri bucuria sau tristeţea cosmică din contemplaţia oamenilor timpurii.

Divinitatea Autocreată

Glorie şi preamăriRé ţie, slăvite creator al zeilor, care te-ai zămislit însuţi pe tine, ai făcut Cele Două Ţări şi din vlaga trupului tău te-ai alcătuit pe tine, plămădindu-ţi singur fiinţa, căci nu ai avut tată care să-ţi fi dăruit chipul, nu a fost pântece de mamă care să-ţi fi purtat făptura şi nu se află vreun loc undeva care să te fi scos la iveală.
Pământul, cotropit de întuneric, zăcuse mut, iar când ai răsărit tu, a luat fiinţă lumina. Ai străluminat peste Kemet (Egipt) cu razele tale, când discul tău fără seamăn a strălucit. Iar oamenii şi-au dobândit văzul atunci când ochiul tău drept a împrăştiat întâia oară scântei şi ochiul tău stâng a alungat întunericul nopţii.
(Imn către Amon-Ré, în Papirusul berlinez 3049)

Numele Secret Al Zeului Ré

Descântec pentru zeul care a ajuns zeu, care s-a creat pe sine însuşi, care a creat cerul, pământul, aerul, locul, zeii, oamenii, animalele cele mici, vitele, târâtoarele, păsările, peştii, care este regele oamenilor şi al zeilor, [viaţa căruia] numără mai multe veşnicii şi nu cuprinde ani, care are multe nume, zeii necunoscându-i-l nici pe acesta, nici pe celălalt.

Eset (Isis) era o femeie cu multă pătrundere: inima ei era mult mai vicleană decât inima milioanelor de oameni. Ea cunoştea milioane de zei, cerceta milioane de duhuri luminoase şi nu se afla nimeni în cer sau pe pământ pe care ea să nu-l ştie, tot atâta cât (îl ştie) Re, care are grijă de nevoile lumii.
Zeiţa se hotărî să afle numele zeului care este mai presus de toţi (zeii). Ré ieşea în fiecare zi în fruntea alaiului său şi se aşeza pe tronul de sub cele două orizonturi. Dumnezeiasca bătrâneţe făcea să-i tremuRé buzele, şi o dată i se scurse saliva. Saliva lui căzu pe pământ, iar Eset o împietri în mâna ei cu tot cu argila pe care se afla şi, frământând-o, făcu un şarpe falnic de forma unei nuiele; el nu trăia, nici nu se mişca lângă dânsa. Ea îl puse în taină pe drumul pe care marele zeu îl străbătea cu plăcere când inima lui suspina după cele două ţinuturi. Zeul cel prea înalt ieşi, iar zeii din palatul regelui – fie el viu, sănătos şi fericit! — îl însoţiră. Şi în vreme ce el se plimba aşa ca în toate zilele, falnicul şarpe îl muşcă, iar când focul cel viu ţâşni din [şarpe], şarpele se făcu nevăzut în păduricea de brazi. Divinul zeu deschise gura, şi vocea Maiestăţii Sale – fie el viu, sănătos şi fericit! — ajunse până la cer. Eneada zeilor strigă: «Ce s-a întâmplat?» Iar zeii din preajma lui se întrebară: «Cum aşa?» Dar el nu găsi cuvinte să le răspundă. Buzele îi tremurau şi îi tresăreau mădularele toate; veninul îi străbătu trupul aşa cum Nilul străbate ţara sa.
Când zeul cel mare se întoarse la sine, în cele din urmă strigă: «Veniţi la mine, voi cei pe care eu v-am făcut, o, zei care aţi ieşit din mine. Vreau să aflaţi ceea ce s-a petrecut. M-a rănit nu ştiu ce (lucru) vătămător. Inima mea a simţit lucrul acela, dar ochii mei nu-l zăresc şi mâna mea nu-l atinge. Nu-l cunosc, cu toate că eu am creat totul. N-am mai trecut niciodată printr-o încercare ca asta; nu este nimic mai dureros! Eu sunt principele şi fiu de principe, sămânţă de zeu care a ajuns zeu. Mare sunt şi sunt fiul unuia mare; tatăl meu a născocit numele meu. Am multe nume şi multe miezuri; miezul meu este în orişice zeu. Sunt numit Atum şi Hor-cel-tânăr. Tatăl meu şi mama mea mi-au spus numele meu, iar eu îl ascund în mine chiar de la naşterea mea; să nu ajungă pe neaşteptate la niciun mag cu har vrăjitoresc potrivnic mie! Eu am puterea să văd ceea ce am creat, şi totuşi nu ştiu ce [m-a] rănit. Nu ştiu ce este. Foc nu este, apă nu este, dar inima mea e cuprinsă de arşiţă, trupul îmi tremură şi toate mădularele mele sunt stinse de […] Aduceţi-i la mine pe toţi copiii mei, pe zeii care sunt desăvârşiţi descântători şi îşi ştiu bine formulele lor magice, agerimea lor ridicându-se până la cer!»
Atunci toţi copiii zeului veniră plângând la dânsul. Veni şi Eset cu harul ei vrăjitoresc, cea a cărei gură este [plină] de suflarea vieţii, a cărei poruncă izgoneşte boala, al cărei cuvânt dă viaţă celui ce se înăbuşe; şi ea spuse: «Ce s-a întâmplat, dumnezeiescul meu părinte? Poate că vreun şarpe ţi-a pricinuit o rană? Vreunul dintre copiii tăi şi-a ridicat capul împotriva ta? îl voi lovi cu minunatul meu har vrăjitoresc şi îl voi înlătura, ca lumina ta să n-o mai vadă!» Zeul cel preaînalt îşi deschise gura: «Eu îmi urmam calea, ducându-mă să mă plimb prin cele două ţări şi prin deşert, căci mi s-a ivit în inimă dorinţa să văd cele ce am creat, iar atunci m-a muşcat un şarpe care n-a putut fi descoperit. Nu este foc, nu este apă, dar însumi sunt mai rece decât apa şi mai înfierbântat decât focul. Întreg trupul mi s-a acoperit de sudoare şi tremur tot. Ochiul meu nu poate fi oprit, astfel că eu nu zăresc cerul, iar apa îmi curge pe faţă (ca) la seceriş». Eset îi răspunse tatălui ei: «Spune-mi, tată, numele tău, căci el l-a văzut pe acela care se numeşte cu numele lui!»
«Eu sunt cel care a creat cerul şi pământul, cel care a legat crestele munţilor şi a făcut ceea ce este deasupra. Eu am făurit apa şi am făcut oceanul. Eu am creat taurul din muma sa şi [astfel] el s-a născut autogam. Eu am creat cerul, am ascuns cele două orizonturi şi am sălăşluit acolo sufletele zeilor. Dacă îmi deschid ochii, răsare lumina; dacă îmi închid ochii, se lasă întunericul. La porunca mea curge apa Nilului. Numele meu nu-l ştie nimeni. Eu sunt cel care a creat orele, a făcut zilele şi a statornicit sărbătorile aniversare. Eu am creat inundaţia. Eu am creat focul viu ca să se făurească lucrări… Eu sunt Heprer dimineaţa, Ré la amiază şi Atum scara.»
Dar veninul nu a fost oprit din mişcarea sa şi celui mai mare zeu nu-i fu mai bine. Atunci Eset zise către Re: «Numele tău nu se cuprinde în ceea ce mi-ai spus. Rosteşte-mi-l, şi veninul va ieşi afară, fiindcă el l-a văzut pe acela al cărui nume este rostit!»
Veninul (îl) ardea cu arşiţa lui şi era mai tare decât văpaia focului. Atunci Maiestatea Sa Ré spuse: «Mă las încredinţat de fiica mea Eset. Fie ca numele meu să treacă din trupul meu în trupul ei!» Şi zeul se ascunse din faţa zeilor, iar tronul din barca cea de milioane de ani rămase orfan. Când veni clipa ca Ré să-şi deschidă inima, [Eset] îi zise fiului ei Hor: «Sileşte-l prin legământ dumnezeiesc să-ţi dea ţie amândoi ochii lui!» Apoi zeul cel mare îi trecu marii vrăjitoare Eset numele lui, [iar dânsa zise]: «Scurge-te, venin! Ieşi afară din Re! Ochi al lui Hor, ieşi din zeu! Arşiţă, ieşi din gura lui! Eu fac farmece, împlinesc un descântec. Ieşi, venin puternic! Ia seama, cel mai mare zeu (mi-a) vestit numele său. Trăiască Re, piară veninul!» Aşa a vorbit Eset, marea stăpână a zeilor, care îl cunoaşte pe Ré şi chiar numele său.
(Papirusul din Turin, I, sec. XII Î.HR.)

Isis, Zeiţa Maternă

Cultul zeiţei egiptene Isis (numită de fapt fie Eset, fie Usert) este dintre cele mai vechi, provenind dintr-o epocă arhaică, predinastică, se pare, din nordul Deltei; ea cumula, poate de la început, arta magiei cu patronajul armoniei şi fidelităţii matrimoniale. În ambele sensuri era evocată şi ca tămăduitoare de boli, şi ca etalon al cuplului ideal (fiind sora şi soţia lui Osiris, căruia îi reconstituie corpul dezmembrat de Seth, şi îi redă viaţa, Isis are de la soţul ei divin, el însuşi simbol dublu al morţii şi al renaşterii, pe Horus, devenit simbol solar). Din caracterul complex şi enigmatic al cultului isiac uneori s-a dedus, ca simbol, forţa cosmică a luminii.
Furiosul turbează la fel cum frica îi cuprinde pe zei. Eset (Isis) se trezeşte fecundată de sămânţa fratelui ei User (Osiris). Soţia se ridică, inima îi bate repede, ea se bucură de sămânţa [lăsată în ea] de fratele ei User, şi zice:
«O, zei! Eu sunt Eset, sora lui User, plângând pentru tatăl lui User care a pricinuit ruptura celor două ţări. Sămânţa [lui] este în măruntaiele mele; ea a legat de mine chipul de zeu în ou, fiul celui căruia i-au urmat cele două surori ale sale, cel ce va domni peste ţara aceasta (care este) moştenirea lui Geb, cel care va vorbi în numele tatălui său şi îl va ucide pe Suteh (Seth), duşmanul tatălui său User. Veniţi aici, zei, şi ocrotiţi-l în măruntaiele trupului mamei lui! Fiţi cu luare-aminte, căci zeul acesta va fi stăpânul vostru, [acest zeu] care este în oul său, având chip înfricoşător, stăpânul marilor şi frumoşilor zei cu panaşele lor împodobite cu lapis lazuli!»
«Hei! spuse Ré-Atum, potoleşte-te, femeie!»
«Ştiţi voi cine este zeul acesta? [spuse Eset]. El e stăpân şi moştenitor. Ocrotiţi-l cât încă se află în ou. Eu sunt Eset, mai strălucitoare şi mai presus decât toţi zeii, iar zeul acesta care se află în măruntaiele mele este din sămânţa lui User.»
Ré-Atum i-a răspuns: «Tu eşti însărcinată şi te voi face să ştii că fiul pe care-l porţi în pântecele tău şi pe care-l vei naşte, [ridicat] mai presus de [toţi ceilalţi] zei, este din sămânţa lui User. Nu pleca! Duşmanul care îi va ucide tatăl se pregăteşte să nimicească oul cât timp e încă mic!»
«Este cumplit, vrăjitorule! Să audă asta toţi zeii!» spuse Eset. «Ré-Atum, stăpânul palatului cu chipuri dumnezeieşti, a grăit către mine şi dă poruncă să-mi fie ocrotit fiul ce se află în pântecele meu. El a hotărât dregătoria pentru ocrotirea celui care se află în pântecele meu, căci el ştie că acesta e moştenitorul lui User, căruia i se cuvine ocrotire, pentru că acesta e şoimul care sălăşluieşte în pântecele meu.»
Ré-Atum spuse: «Ieşi. Eu îţi voi hărăzi slava. Însoţitorii tatălui tău User te vor însoţi, iar cu voi hotărî numele tău.»
(Din Textele Sarcofagelor – regatul mijlociu, 2052–1567 î.Hr.)

Eu sunt Eset, cea care am zămislit de la soţul meu şi l-am purtat în pântecele meu pe dumnezeiescul Hor (Horus). În mlaştinile Deltei i-am dat naştere lui Hor, fiul lui User, şi am scos multe, multe strigăte de bucurie, când l-am descoperit pe cel ce va lua apărarea tatălui său. L-am ascuns şi l-am ţinut la adăpost, de teamă să nu se rătăcească în oraşul [locuit] de prostime, de frica tiranului [Suteh], Mi-am petrecut timpul păzindu-i pe băiatul acesta şi veghind asupra nevoilor lui. Odinioară venisem cu dorinţa să-l îmbrăţişez pe Hor şi îl găsisem pe bunul Hor, copilul de aur lipsit de judecată, copilul fără tată, stropind pământul cu lacrimile ochilor săi şi eu saliva gurii sale. Trupul îi era ostenit, inima lui tânjea şi vinele trupului său nu tresăltau. Am strigat: «Eu, eu…». Dar eram prea uluită ca să pot vorbi. Sânii mei erau cotropiţi [de durere], pântecele meu era gol, iar gura mea suspina [zadarnic] după darul [vorbirii]. Inima mea năzuia să-i vină în ajutor acestui nefericit copil fără judecată, să-l apere […] să-l scoată din părăsirea lui, din frica şi din neliniştea lui. Să fi venit la chemarea mea tatăl meu din duat, mama mea din Împărăţia-de-Apus, fratele meu cel mare din sicriu. Să născocească [anume cum să-i spulbere] vrăjmaşii, cum să-l înlăture pe acela a cărui inimă este plină de furie împotriva mea, care sunt în casa mea aşa de neajutorată! Am chemat oamenii să-şi facă milă cu mine, i-am chemat pe locuitorii smârcurilor să pornească numaidecât spre mine. Au venit la mine slujnicele din casele lor, au alergat la chemarea mea şi au bocit chiar şi ele, căci mare, foarte mare îmi era nenorocirea. Dar nu era printre aceştia nimeni cu grai dibaci, toţi nu făceau altceva decât să bocească, şi nu ştia nimeni ce e de făcut pentru ca cineva să scape cu viaţă.
Iată, a venit la mine femeia (aceasta) cunoscută în oraşul ei, bucurându-se de mare cinste în ţara ei. Ea a venit la mine; gura ei aducea viaţa şi inima ei era plină de încercările prin care trecuse: «Nu te teme de nimic, nu te teme de nimic, fiul meu Hor. Nu te lăsa doborât de sfârşeală, maică dumnezeiască a copilului, [tu] care ai zămislit din sămânţa fratelui tău. Mărăcinii în care duşmanul nu va pătrunde te ascund. Harul fermecat al lui Atum, părintele zeilor care [sălăşluieşte] în cer, te îmbie la viaţă. Suteh (Seth) nu va intra aici în ţară, el nu va pătrunde în mlaştinile deltei, în sălaşul lui Hor cel care a purces din sămânţa fratelui lui Suteh, şi nici ciracii lui Suteh nu vor pătrunde vreodată aici. Ajutorul va veni chiar azi şi Hor va trăi pentru mama sa! Cu lovitura-i fără greş, scorpionul l-ar înţepa, şarpele ucigător l-ar răni!»
Mi-am pus nasul lângă gura lui şi am simţit un miros ca al unuia care (zace) în sicriu; am deschis rana moştenitorului dumnezeiesc şi am găsit în ea otravă. L-am apucat repede cu braţele mele şi l-am scuturat, aşa cum se scutură otrăvurile puse deasupra tăciunilor [arzând] şi am strigat: «Hor a fost înţepat, o, Ré, a fost înţepat fiul tău, moştenitorul moştenitorului tău, care a primit moştenirea lui Shu. A fost înţepat Hor, copilandrul din palatul princiar! A fost înţepat bunul fiu lipsit de judecată, cel ce nu are tată, Hor a fost lovit, el, fiul lui Wennofer (Osiris), pe care l-a născut cea care plânge. Hor a fost înţepat, tocmai el, cel nevinovat, cel mai tânăr dintre zei. A fost înţepat Hor, nevoile căruia i le-am vegheat eu, privindu-l (pe cel ce) îşi va apăra tatăl. Înţepat a fost Hor, tainicul, care a ştiut ce e frica încă de pe când era în trupul maicii sale! Hor a fost înţepat, el, acela pe care l-am păzit şi vegheat şi pentru care voiam să trăiesc! Băiatul acesta, fără noimă a fost atacat în preajma apei, cu toate că doicile lui îl puseseră la adăpost.
Iată, Nebthet (Nephthys) a venit la el plângând, aşa încât bocetul ei răsună de-a curmezişul mlaştinilor, dar Selket [a întrebat]: «Ce este? Ce i s-a întâmplat lui Hor, fiului născut de Eset? Roagă cerul ca alaiul lui Ré să nu mai vâslească şi barca lui Ré să nu treacă pe lângă Hor!»
Eu îmi înălţasem rugile spre cer şi strigasem spre luntrile (vechi) de milioane de ani. Bulgărele soarelui se oprise la rugămintea mea şi nu se mai clintea. A venit Thot, înarmat cu harul său magic, aducând marea poruncă a biruitorului: «Ce este? Ce este, Eset, zeiţă minunată cu grai dibaci? Niciun rău nu se poate atinge de feciorul Hor ocrotitoarea căruia este luntrea lui Re. Eu vin azi din barca bulgărelui de soare, din locul său de ieri. Se lasă amurgul şi lumina se va înăbuşi până când Hor va dobândi iarăşi sănătate pentru maica sa Eset, ca şi orice om care a fost înţepat!»
Iată, am grăit: «Thot! Preaînălţată este inima ta cea care hotărăşte cele ce se potrivesc cu planurile tale. Veni-vei tu, înarmat cu harul tău magic, ducând marea poruncă a biruitorului? Ia seama, Hor e ameţit de otravă. Asta e a doua nenorocire a sa, moartea pe îndelete. Vai, de-ar putea el să-şi dobândească din nou sănătatea pentru maica sa! N-am întrevăzut ce îl aşteaptă şi la început eram mulţumită. Mă zoream să-i fac rost de hrană lui Hor, el era culcat la pământ, şi din ziua când l-am descoperit, am oftat după cel care înlănţuie duhurile şi al cui este copilul părăsit».
«Nu te teme de nimic, nu te teme de nimic, zeiţă Eset! Nu boci, Nebthet! Eu am venit din cer şi aduc ajutoare ca să învie copilul pentru maica sa.»
«Fiul meu Hor, inima ta e tare şi nu o va istovi arşiţa! Hor e ocrotit de cel care sălăşluieşte în bulgărele de soare, ochii strălucitori ai căruia sunt felinarele celor două ţări şi e ocrotit deopotrivă cel care a fost înţepat. Hor e ocrotit de cel mai vechi zeu al cerului, care domneşte peste ceea ce este şi peste ceea ce nu este, şi tot aşa e ocrotit cel care a fost înţepat. HoRé ocrotit de piticul minunat, care străbate în amurg amândouă ţările, şi tot aşa e ocrotit cel care a fost înţepat. Hor e ocrotit noaptea de leul care vine din munţii răsăriteni, şi tot aşa e ocrotit cel care a fost înţepat. Hor e ocrotit de marele berbec ascuns, care hoinăreşte şi are ochii în frunte, şi tot aşa e ocrotit cel care a fost înţepat. Hor e ocrotit de şoimul care şade în cer, pe pământ şi în duat, şi tot aşa e ocrotit cel care a fost înţepat. Hor e ocrotit de minunatul scarabeu, care zboară prin cer, şi tot aşa e ocrotit cel care a fost înţepat. HoRé ocrotit de tainicul cadavru din învelişul său, din sarcofagul său, şi tot aşa e ocrotit cel care a fost înţepat. Hor e ocrotit de locuitorii din duat, care cercetează misterul, şi tot aşa e ocrotit cel care a fost înţepat. Hor e ocrotit de dumnezeiescul phoenix, care şade având ochii în frunte, şi tot aşa e ocrotit cel care a fost înţepat. Hor e ocrotit de el însuşi atunci când se adăposteşte în preajma maicii sale Eset, care este ocrotitoarea lui. Hor e ocrotit de doicile lui când el se duce în mlaştini, şi tot aşa e ocrotit cel care a fost înţepat. Hor e ocrotit de plânsul mamei lui atunci când e părăsit de fraţii săi (zeii), şi tot aşa e ocrotit cel care a fost înţepat. Hor e ocrotit de numele său: când inima lui e mâhnită, zeii o alină, şi tot aşa e ocrotit cel care a fost înţepat.
Trezeşte-te, Hor! Puternică e ocrotirea ta, inima mamei tale te va înzdrăveni şi cuvintele rostite pentru tine îţi vor înviora inima şi îl vor alina pe cel care a fost mâhnit. Locuitori ai cerului, bucuraţi-vă pentru Hor, ocrotitorul tatălui său!
Scurge-te, otravă! Ia seama, gura lui Ré îţi porunceşte! Limba marelui zeu te alungă! Barca soarelui stă pe loc şi bulgărele de soare nu va pluti ca să-şi părăsească locul de ieri până când Hor nu va dobândi iarăşi sănătatea, întru maica sa Eset, şi aşi jderi până când bolnavul nu-şi va dobândi iar sănătatea, întru mama sa. Să treacă răul ce urmăreşte barca, oprirea ei de ieri să se încheie îndată ce Hor, întru maica sa Eset, îşi va redobândi sănătatea şi tot aşa îndată ce acela care a fost înţepat îşi va redobândi sănătatea, întru mama lui. Poticnească-se şi strivit să fie duşmanul, timpul să nu se oprească, adunarea să nu zărească [decât] umbra, când Hor îşi recapătă sănătatea întru maica sa şi la fel acela care a fost înţepat. Scurge-te în ţărână, otravă, bucură-se inimile celor în jurul cărora se roteşte soarele! Eu sunt Thot, fiul mai mare al lui Ré, pe care Atum şi eneada zeilor l-au trimis ca Hor să-şi dobândească din nou sănătatea, întru maica sa Eset, şi la fel să-şi redobândească sănătatea cel ce a fost înţepat! Hor! Hor! Duhul tău te-a salvat, lamura ta te-a salvat. Otrava piere, arşiţa ei a fost izgonită, când fiul preaînaltei doamne a fost lovit. Întoarceţi-vă acasă! Hor trăieşte pentru maica sa şi tot astfel acela care a fost înţepat!»
Rostesc apoi: «înclină-ţi faţa spre locuitorii mlaştinilor şi spre doicile din Pe (Buto) şi din Dep. Toţi s-au trudit mult, mult de tot, încât copilul să se însănătoşească pentru maica lui şi să se facă sănătos tot astfel şi cel ce a fost înţepat. Nu vei îngădui să mă recunoască cei din mlaştini în sărmana care am fost în oraşul lor!»
Şi marele zeu grăi locuitorilor din mlaştini: «Voi cei care hrăniţi oraşul Dep! V-aţi trudit mâinile şi aţi muncit cu mâinile voastre pentru Cel Măreţ care a ieşit din [mlaştini]. Tânguiţi-vă pentru luntrea soarelui de seară, pentru ca luntrea soarelui de dimineaţă să tragă la ţărm. Hor e al vostru. Voi i-aţi redat viaţa şi aţi vestit că trăieşte. Îngădui-voi alaiului luntrii soarelui de seară să se veselească şi lopeţile vor începe din nou să vâslească, fiindcă Hor trăieşte pentru maica sa Eset şi tot astfel cel ce a fost înţepat să trăiască pentru muma lui. Otrava este neputincioasă şi e vrednic de laudă cel care a săvârşit fapta aceasta la vreme, împiedicând vestea cea tristă.
Mergi de te veseleşte, Ré-Hor, cel care sălăşluieşti la orizont! Fiului tău i s-a înapoiat viaţa. Băiatul acesta, pe care moartea îl căutase cu ochii ei, curmă căile celor ce se asmut vrăjmăşeşte împotriva lui. Ré are grijă în cer de el, tatăl său îl veghează şi harul magic al mamei lui îl ocroteşte, înconjurându-l cu tot ceea ce şi-ar dori şi silindu-i pe toţi să-l respecte.
M-am grăbit trimis fiind să-l [tămăduiesc pe Hor pentru maica lui] Eset şi tot astfel să vindec şi pe cel care a fost înţepat. Găurile sunt astupate şi marginile drumurilor au fost curăţate de (toţi) cei care înlătură viaţa, aşa încât Hor să trăiască şi să fie sănătos pentru maica sa Eset».
(Stela lui Meternich, 26, sec. IV Î.HR.)

Osiris: Zeul Ucis Şi Înviat

Mitul zeului egiptean User (Osiris), circulând într-un număr mare de variante şi totuşi dificil de reconstituit integral în vreuna din ele, este poate cel mai spectaculos în toată mitologia egipteană. În ultima analiză, Osiris este – cum îl clasifică J.G. Frazer – zeul care moare; probabil într-un stadiu arhaic divinitate a vegetaţiei fecunde, ajunge sub dinastiile târzii zeu al morţii (stăpân peste orizontul funerar duat şi, totodată, judecătorul universal al defuncţilor). Uciderea, dezmembrarea şi împrăştierea lui în bazinul nilotic şi apoi reconstituirea şi învierea lui prin stăruinţa şi practicile magice ale surorii şi soţiei sale Eset (Isis) se interpretează de obicei ca un rit agrar; dar formele derivate se pot considera adesea în aria mitică a eroilor civilizatori. Acceptat de greci şi apoi răspândit în lumea elenistică şi în provinciile romane, mitul s-a adaptat fiecărei zone, cultele şi misterele osiriace migrând ca atare ori influenţând alte culte din timpul expansiunii Romei imperiale.
Despre mitul originar ştim destul de puţin, mai ales din textele funerare şi din textele magice egiptene; pe lângă pierderea inerentă a atâtor documente mitografice, nu trebuie să neglijăm nici faptul, aşa cum îl subliniază Eugène LefébuRé (în Le Mythe Osirien), că „scribii se adresau egiptenilor şi nu egiptologilor”. Iată, aşadar, de ce e utilă lectura mitului osiriac în versiunea lui Plutarh, scriitor grec ce, fiind discipol platonician şi adept neopitagoreic, filosof, teolog şi biograf, credea cu certitudine că miturile ascund profunde adevăruri. Versiunea lui Plutarh, alimentată de multe izvoare dar construită după criteriile sale, este dintre puţinele mai ample.

Se spune că Rheia [Nut], având legături secrete cu Kronos [Geb], Soarele [Ré] a băgat de seamă şi a rostit împotriva ei acest blestem: «Fie ca ea să nu poată naşte nici în răstimpul unei luni, nici în al unui an!» Dar Hermes [Thot], îndrăgostit de zeiţă şi dobândindu-i deopotrivă bunăvoinţa, a jucat apoi zaruri cu Luna şi i-a răpit a şaptezeci şi doua parte a fiecăreia dintre toate zilele ei de lumină. Din suma tuturor acestor şaptezeci şi două [crâmpeie] el a alcătuit cinci zile, pe care le-a adăugat celorlalte trei sute şaizeci. Egiptenii numesc şi astăzi Epagomene sau adiţionale cele cinci zile şi în cuprinsul lor sărbătoresc aniversarea naşterii zeilor.
Osiris [User] se zice că s-a născut în ziua întâia şi, în clipa în care a fost zămislit, s-a auzit un glas care a spus: «Acesta care a ieşit la lumină este domnul tuturor lucrurilor». Mulţi mai povestesc că la Teba un oarecare Pamyles, ducându-se să ia apă în templul lui Zeus, a auzit chiar atunci un glas care-i poruncea să strige din răsputeri: «Este gata să se nască marele rege, binefăcătorul Osiris». Întrucât Pamyles s-a supus, Kronos i l-a pus în braţe pe Osiris şi l-a însărcinat să-l crească şi să întemeieze sărbătoarea Pamyliilor, care seamăna cu Phallephoriile noastre. A doua zi s-a născut Arueris, care e socotit a fi Apollon şi pe care unii îl numesc şi Horus cel Bătrân. A treia zi a venit pe lume Typhon [Seth, Suteh], nu la soroc şi nici pe cale obişnuită, ci ţâşnind de-a dreptul din pântecele matern, pe care-l deschisese sfâşiindu-l cu o puternică lovitură. În a patra zi s-a născut Isis [Eset], în mijlocul mlaştinilor. În ziua a cincea a ieşit la iveală Nephthys [Nebthet], pe care unii o mai numesc Teleute şi Aphrodite, iar alţii Nike [Victoria]. Osiris şi Arueris, după câte se adaugă, au avut Soarele drept tată; Isis a fost fiica lui Hermes, iar Typhon şi Nephthys au fost zămisliţi de Kronos. Din pricina naşterii lui Typhon, regii [Egiptului] socoteau nefastă ziua a treia din cele adiţionale; ei şi-o petreceau până la căderea nopţii fără a se îndeletnici cu vreo treabă, fără a se îngriji de ei înşişi. Se mai spune că Typhon a luat-o de soţie pe Nephthys, ca Isis şi Osiris, îndrăgostiţi unul de altul, se uniseră în sânul maicii lor, mai înainte chiar de a se fi născut. Şi câte unii povestesc că Arueris, pe care egiptenii îl numesc Horus cel Bătrân iar elenii Apollon, s-a născut din această unire.
Îndată ce a luat domnia, Osiris i-a smuls pe egipteni fără întârziere din traiul lor cu lipsuri, ca de fiare sălbatice, i-a făcut să cunoască roadele pământului, le-a dat legi şi i-a învăţat să-i respecte pe zei. Mai târziu el a străbătut tot pământul spre a-l civiliza. Foarte rar a avut nevoie să facă uz de forţa armelor, şi mai adesea a atras spre el cel mai mare număr de oameni, prin stăruinţă, prin raţiune, iar uneori şi fermecându-i cu cântece şi cu toate mijloacele muzicii. Iată pentru ce grecii cred că Osiris este un zeu totuna cu Dionysos.
În timpul absenţei lui Osiris, Typhon n-a îndrăznit să înnoiască nimic, pentru că Isis stătea neclintit de veghe şi păstra cu vigoare toate lucrurile în bună rânduială. Dar la întoarcerea acestui zeu, Typhon i-a întins o capcană. El şi-a adunat şaptezeci şi doi de ciraci şi pe deasupra a mai fost însoţit de prezenţa din preajma sa a unei regine din Etiopia, care se numea Aso. Măsurând în taină lungimea întocmai a trupului lui Osiris, Typhon a pus să se construiască după această măsură o minunată ladă admirabil împodobită şi a poruncit să-i fie adusă în toiul unui ospăţ. La vederea acestei lăzi toţi mesenii au fost uluiţi şi fermecaţi. Atunci Typhon a făgăduit, glumind, că o va dărui celui care, culcându-se în ea, o va umple întocmai. Toţi mesenii, unii după alţii, încercară lada, însă niciunul n-a găsit-o pe măsura sa. În sfârşit, Osiris intră şi el şi se întinse cât era de lung, în aceeaşi clipă, toţi mesenii s-au repezit să închidă capacul. Unii l-au bătut în cuie, alţii l-au pecetluit cu plumb topit. După ce s-a încheiat lucrarea, lada a fost dusă la fluviu şi lăsată să coboare până în mare prin Gura Tanită [a Nilului], gură ce şi azi, din pricina acelei întâmplări, este urâtă de egipteni şi numită Blestemata. Aceste evenimente s-au petrecut, după cum se spune, în ziua a şaptesprezecea din luna Athyr, cea în care Soarele trece prin semnul Scorpionului, şi în al douăzeci şi optulea an de domnie a lui Osiris. […] Când a aflat şi ea, Isis şi-a tăiat o buclă de păr chiar pe locul unde i s-a adus la cunoştinţă această nenorocire şi s-a înfăşurat în veşmânt de doliu. Era pe locul unde se înalţă şi azi oraşul Koptos, al cărui nume, după unii autori, înseamnă privaţiune, căci koptein, zic ei, are înţelesul de a priva. Zeiţa a rătăcit atunci prin toate părţile, a umblat peste tot pradă celei mai mari nelinişti şi nu s-a apropiat niciodată de cineva fără să-i vorbească. În sfârşit, venind odată să întâmpine câţiva copii mici, ea îi cercetă cu privire la soarta lăzii. S-a vădit că aceşti copii o văzuseră, aşa că ei i-au arătat care era gura pe unde prietenii lui Typhon călăuziseră acel sicriu spre mare. De acolo se trage în Egipt obiceiul de a se atribui copiilor mici harul profeţiei şi îndeosebi de a desluşi semne prevestitoare în cuvintele ce răsună atunci când ei se joacă prin temple, vorbind la nimereală. Isis a aflat apoi că îndrăgostitul Osiris avusese din greşeală legături cu sora sa Nephthys, luând-o drept Isis. Găsind în cununa de sulfină pe care Osiris o lăsase lângă Nephthys mărturia vădită a împreunării lor, Isis s-a apucat să caute copilul pe care, de frica [soţului ei] Typhon, mama îl părăsise îndată după ce îi dăduse viaţa. Călăuzită de câini, Isis îl găsi greu şi cu mari strădanii. Ea şi-a luat asupră-şi povara de a-l hrăni şi copilul acesta, răspunzând la numele de Anubis, a ajuns însoţitorul şi paznicul ei. Se zice că e însărcinat cu paza zeilor, aşa cum câinii sunt paznicii oamenilor.
Curând după aceea Isis a fost înştiinţată că lada, săltată de apa mării, fusese adusă pe meleagurile Byblosului şi că valurile o împinseseră uşor spre ţărm, la poalele unei tufe de tamarisc. Iar acest tamarisc, sporind în scurtă vreme cu deosebită măreţie şi înteţindu-şi viguros creşterea, cuprinsese în strânsoare lada; crescuse împrejurul ei şi o ascunsese înăuntrul tulpinii sale. Regele ţării, fermecat de creşterea acestei tufe, poruncise să se taie tulpina care închidea în ea lada nevăzută şi să se cioplească un stâlp pentru reazemul acoperişului palatului său. Înştiinţată, zice-se, de vântul divin al faimei, Isis s-a dus la Byblos. S-a aşezat plângând, prăbuşită lângă o fântâna, şi n-a vorbit cu nimeni. Dar când au trecut pe-acolo slujnicele reginei, ea le-a dat bineţe, a stat binevoitoare cu ele de vorbă, s-a oferit să le împletească părul şi să le îmbibe trupul cu minunata mireasmă ce o răspândea făptura ei. Când regina îşi văzu slujnicele, se aprinse numaidecât de dorinţa de a şti cine era străina mulţumită căreia părul şi trupurile lor răspândeau asemenea miros de ambrozie. Astfel, ea trimise îndată s-o caute, şi-o făcu cea mai apropiată prietenă şi-i dădu pruncul său să i-l alăpteze. Regele acestei ţări se numea, zice-se, Malkandros. Regina, după unii, era numită Astarte; alţii o numesc Saosis, iar alţi câţiva Nemanous, cuvânt pe care grecii îl traduc prin Athenais.
Ca să alăpteze copilul, […] Isis îi vâra degetul în gură. Noaptea, ea ardea ceea ce era muritor în trupul lui. Se mai spune tot aşa că uneori se prefăcea în rândunică şi zbura suspinând împrejurul stâlpului de reazem al acoperişului. Asta dură până când regina, apucându-se într-o zi s-o pândească pe zeiţă şi izbucnind în ţipete când o văzu cum îi ardea copilaşul, îi răpi acestuia privilegiul nemuririi. Atunci Isis se dădu în vileag ca zeiţă şi ceru stâlpul care sprijinea acoperişul. Ea scoase fără greutate tulpina de tamarisc şi o tăie; înfăşurând-o apoi într-un văl gingaş, o unse cu uleiuri înmiresmate şi o încredinţă regelui şi reginei. Pusă într-un templu al Isidei, această bucată de lemn e şi azi ţinta veneraţiei locuitorilor din Byblos. Când a descoperit astfel sicriul, Isis s-a aruncat asupra-i scoţând gemete atât de ascuţite, încât cel mai mic dintre fiii regelui a fost gata să moară. Ajutată de fiul cel mare, ea aşeză sicriul într-o luntre şi îl duse de-acolo. Dar întrucât fluviul Phedros se pomeni în zorii zilei tulburat de un vânt mai furios ca deobicei, zeiţa îi secă mânioasă albia.
În cel dintâi loc pustiu pe care-l găsi, şi atunci când se crezu cu desăvârşiRé singură, Isis deschise lada. Ea îşi lipi faţa de faţa lui Osiris, îl îmbrăţişă şi plânse. […]
Înainte de a porni la drum ca să se ducă la fiul ei Horus, care creştea în [oraşul] Buto, Isis pusese lada în care era Osiris într-un loc retras. Dar Typhon, în vreme ce vâna la lumina lunii, îl găsi, recunoscu trupul, îl tăie în paisprezece bucăţi şi le împrăştie peste tot. Înştiinţată de cele petrecute, Isis porni în căutarea lor, se sui într-o barcă de papirus şi străbătu mlaştinile. […] Singura parte din trup pe care Isis n-a ajuns s-o găsească era mădularul bărbătesc. Îndată ce îl smulsese, Typhon îl şi aruncase în fluviu, iar lepidotul, pagrul şi oxyrryncul îl mâncaseră, de unde şi oroarea sacră pe care o inspiră peştii aceştia. Ca să înlocuiască mădularul, Isis făcu o plămadă aidoma, şi astfel zeiţa consacră acel Phallos pe care egiptenii îl sărbătoresc şi azi.
Întorcându-se mai târziu din Infern, Osiris începu să-l călească pe Horus şi să-l pregătească de luptă. Se stârni o mare bătălie; ea dură mai multe zile şi se încheie cu biruinţa lui Horus. Legat strâns, Typhon a ajuns în mâinile Isidei. Dar zeiţa nu l-a dus la pieire; ea l-a dezlegat şi i-a redat libertatea. În ce o priveşte pe Isis, cu care Osiris a avut relaţii după moartea lui, ea aduse pe lume înainte de soroc un copil cu picioare moi, un copil care primi numele de Harpokrates (Horus-copil).
(Plutarh, Despre Isis şi Osiris, 12–19)

Coborârea Zeiţei Ishtar În Infern

Din tot ciclul consacrat în Mesopotamia zeiţei de prim rang Ishtar (numită astfel în Akkad şi Babilon, şi Inanna în mai vechiul Sumer), mitul coborârii ei în Infernul patronat de zeiţa Ereshkigal, pentru salvarea zeului-păstor Tammuz (Dumuzi), a fost cel mai preţuit de popoarele dintre Tigru şi Eufrat, poate şi pentru structura lui mai populară; dincolo de simbolul pastoral şi agrar (înfăţişat mai complex în miturile egiptene despre Isis şi Osiris şi în cele frigiene despre Kybele şi Attys), al morţii şi renaşterii periodice a naturii, acest mit a fost preferat şi pentru semnificaţia lui de simplitate erotică: zeiţa coboară la dragostea pastorală; alt mit povesteşte însă, dimpotrivă, urcarea ci în cele trei ceruri, până la zeul suprem Anu, căruia îi devine soţie. (Totuşi sumerologul S.N. Kramer consideră că, spre a se salva din Infern ea însăşi, Inanna-Ishtar îl sacrifică pe amantul ei Dumuzi.)
Atributele principale ale zeiţei erau: dragostea fecundă, forţa înţelepciunii, bătăliile sângeroase, dar şi patronajul Stelei Dimineţii, pentru care a şi fost omologată cu zeiţa şi planeta Venus.
Textul pe care îl putem citi după două versiuni asiriene a avut un model sumerian mai amplu, pierdut.

Către Ţara-fără-întoarcere, către moşia (zeiţei) Ereshkigal, şi-a îndreptat gândul Ishtar, fiica lui Sân; ea, fiică a lui Sân, gândul şi l-a îndreptat spre întunecatul lăcaş unde sade Irkalla, spre lăcaşul a cărui intrare este fără ieşire, spre calea pe care o străbaţi fără întoarcere, spre lăcaşul unde cei ce pătrund sunt lipsiţi de lumină, unde pulberea le astâmpără foamea şi pâinea lor este lutul, unde ei nu zăresc lumina şi rămân în beznă, şi ca păsările sunt îmbrăcaţi cu veşmânt de pene, şi se lăfăie colbul pe zăvor şi pe poartă, [iar la poartă se grămădeşte o tăcere sleită].
Când Ishtar a ajuns la poarta Ţării-fără-întoarcere, străjerului porţii i-a rostit aceste cuvinte: «Hei, străjer, deschide-mi poarta, deschide poarta asta a ta, fiindcă doresc să intru! Dacă nu-mi deschizi poarta, ca să mă împiedici să intru, voi smulge canatul, voi sparge zăvorul, voi frânge ţâţânile, voi prăvăli canaturile. Scula-voi morţii, pe cei vii să-i înfulece, şi vor fi mult mai mulţi cei morţi decât cei vii!» Portarul, deschizându-şi gura, vorbeşte şi îi spune Înălţimii Sale Ishtar: «Opreşte-te, Doamnă, nu dărâma poarta, mă duc să vestesc numele tău reginei Ereshkigal». Paznicul a intrat aşadar şi către Ereshkigal a grăit: «Este sora ta Ishtar cea care se aţine la poartă, păstrătoarea laţurilor de vânătoare şi cea care tulbură Genunea dinaintea Regelui Ea!» Când Ereshkigal auzi aceste cuvinte, faţa i se îngălbeni ca o crenguţă tăiată de cătină roşie, buzele i se înnegriră ca vânătaia (de la băţul) de trestie kuninù: «Ce planuri au mânat-o spre mine? De ce are dânsa plăcere să vină la mine, care beau apă împreună cu (zeii) Anunnaki, care în loc de pâine mănânc argilă, care în loc de bere beau apă stătută? Să mă lase să-i plâng pe soţii care şi-au lăsat nevestele, să le plâng pe femeile tinere smulse de la sânul bărbaţilor lor, să-l plâng pe copilaşul răpit înainte de vreme! Du-te, portarule, deschide-i poarta ta, dar cu dânsa să te porţi după Legile Străvechi!»
Portarul se duse şi îi deschise poarta: «Intră, Doamnă, bucuroasă fie Kutha să te vadă, palatul Ţării-fără-întoarcere veselească-se dinaintea ta!» Lăsând-o să treacă prin cea dintâi poartă, el luă jos şi duse marea tiară de pe capul ei: «De ce, portarule, mi-ai luat de pe creştet marea mea tiară?» «Intră, Doamnă! Aşa sunt Legile Doamnei Infernului!» Lăsând-o să treacă prin poarta a doua, el luă jos şi duse cerceii din urechile ei: «De ce, portarule, mi-ai luat cerceii din urechile mele?» «Intră, Doamnă! Aşa sunt Legile Doamnei Infernului!» Lăsând-o să treacă prin poarta a treia, el îi luă şi duse de pe gâtul ei [colierul] de perle: «De ce, portarule, mi-ai luat perlele de la gât?» «Intră, Doamnă! Aşa sunt Legile Doamnei Infernului!» Lăsând-o să treacă prin poarta a patra, el îi luă şi duse de pe sâni pieptarul: «De ce, portarule, mi-ai luat de pe sâni pieptarul?» «Intră, Doamnă! Aşa sunt Legile Doamnei Infernului!» Lăsând-o să treacă prin poarta a cincea, el îi luă şi duse de pe şoldurile ei cingătoarea cu pietrele de naştere: «De ce, portarule, mi-ai luat de pe şolduri cingătoarea cu pietrele de naştere?» «Intră, Doamnă! Aşa sunt Legile Doamnei Infernului!» Lăsând-o să treacă prin poarta a şasea, el îi luă şi duse inelele de la mâini şi de la picioare: «De ce, portarule, mi-ai luat inelele de la mâini şi de la picioare?» «Intră, Doamnă! Aşa sunt Legile Doamnei Infernului!» Lăsând-o să treacă prin poarta a şaptea, el îi luă şi duse de pe trup veşmântul ruşinii: «De ce, portarule, mi-ai luat de pe trup veşmântul ruşinii?» «Intră, Doamnă! Aşa sunt Legile Doamnei Infernului!»
Din clipa când Ishtar a coborât în Ţara-fără-întoarcere, Ereshkigal bătu dinaintea ei din picioare, văzând-o; fără a sta pe gânduri. Ishtar zvâcni spre dânsa. Ereshkigal deschise gura, vorbind, şi zise aceste cuvinte crainicului ci Namtar: «Du-te, Namtar, [zăvoreşte-o în palatul meu] şi aruncă cele şaizeci de [boli peste] Ishtar: bolile de ochi [împotriva ochilor] ei, bolile de braţe [împotriva braţelor] ei, bolile de picioare [împotriva picioarelor] ei, bolile de inimă [împotriva inimii] ei, bolile de cap [împotriva capului] ei, asupra ei toată, împotriva ei [asmute cele şaizeci de boli]».
De când stăpâna Ishtar [a coborât în Infern], iată că tăunii nu mai sare pe juncă, [nici măgarul nu se mai împerechează cu măgăriţa] şi în uliţă [bărbatul tânăr n-o mai îmbrăţişează] pe femeia cea tânără, [omul se culcă singur în odaia lui, femeia se culcă singură în colţul ei].
Papsukkal, crainicul marilor zei, şedea cu nasul în jos şi cu faţa posacă. Îmbrăcat cu veşmânt cernit şi presărat cu pulbere de ţărână ca semn al mâhnirii, el s-a ascuns şi plânge în faţa tatălui său Sân, şi lacrimile îi curg dinaintea Regelui Ea: «Ishtar s-a pogorât în Infern şi nu s-a mai urcat îndărăt. De când Ishtar a coborât în Ţara-fără-întoarcere, taurul nu mai sare pe juncă, măgarul nu se mai împerechează cu măgăriţa, în uliţă bărbatul tânăr n-o mai îmbrăţişează pe femeia cea tânără, omul se culcă singur în odaia lui, femeia cea tânără se culcă singură în colţul ei».
Éa, întru înţelepciunea din inima sa, a făurit un chip [nou], l-a creat pe Asu-shu-namir, anume un assinnù [şi i-a spus]: «Du-te, Asu-shu-namir, înfăţişează-te la poarta Ţării-fără-întoarcere care în faţa ta îşi va descuia cele şapte porţi ale ei, pentru ca, Văzându-te, Ereshkigal să se bucuRé de venirea ta! Îndată ce inima i se va domoli şi sufletul i se va însenina, roag-o fierbinte întru numele marilor zei, apoi ridică-ţi capul şi atrage-i luarea-aminte asupra Burdufului: Vai, Doamnă, [vei zice tu], să mi se dea acest Burduf, ca să beau apă!»
Când Ereshkigal auzi aceste cuvinte, ea îşi lovi coapsa şi îşi muşcă degetele: «Tu mi-ai cerut ceea ce nu se cere! Vino, Asu-shu-namir, să te blestem cu blestemul cel mare; [eu îţi voi hărăzi, drept soartă, o soartă care nu se poate uita, da, îţi voi hărăzi pe vecie drept soartă o soartă care nu se poate uita!]: pâinea plugurilor oraşului să fie cea pe care ai s-o mănânci, haznalele de scurgere ale oraşului să fie cele unde te vei adăpa, umbră de meterez să fie peste tot unde te afli, pragul porţii să-ţi fie căpătâi, beţivul şi cel însetat să-ţi lovească obrazul!»
Ereshkigal, luând iarăşi cuvântul, vorbeşte şi zice aceste vorbe către crainicul ci Namtar: «Du-te, Namtar, bate la [palatul din] Ekalgina, împodobeşte pragurile cu mărgeanuri albe. Du-te şi caută-i pe Anunnaki şi cheamă-i să se aşeze în jilţuri de aur. Stropeşte-o pe Ishtar cu Apele Vieţii şi ad-o în faţa mea!»
Namtar plecă; el bătu la palatul din Ekalgina, împodobi pragurile cu mărgeanuri albe, se duse să-i caute pe Anunnaki, îi aşeză în jilţuri de aur. O stropi pe Ishtar cu Apele Vieţii şi în faţa ei o aduse: «Du-te, Namtar, (îi spuse Ereshkigal), şi ia-o pe Ishtar, însă dacă ea nu-ţi arată pe cineva care să-i dea drumul, s-o aduci aici din nou!»
Namtar şi însoţitorii lui, aşadar, o luară de-acolo. O ajutară să treacă prin poarta întâia, şi portarul îi dădu înapoi veşmântul ruşinii trupului ei. O ajutară să treacă prin poarta a doua, şi el îi dădu înapoi inelele de la mâini şi de la picioare. O ajutară să treacă prin poarta a treia, şi el îi dădu înapoi cingătoarea cu pietrele de naştere pentru şoldurile ei. O ajutară să treacă prin poarta a patra şi el îi dădu înapoi pieptarul sânilor ei. O ajutară să treacă prin poarta a cincea, şi el îi dădu înapoi perlele pentru gâtul ei. O ajutară să treacă prin poarta a şasea, şi el îi dădu înapoi cerceii urechilor ei. O ajutară să treacă prin poarta a şaptea şi el îi dădu înapoi marea tiară a capului ei. «Dacă ea nu-ţi arată pe cineva care să-i dea drumul, du-o iarăşi la Ereshkigal!» (îşi zise portarul).
Lui Tammuz, ibovnicul tinereţii sale, (i s-a spus): «Îmbăiaz-o în ape curate; freacă-i trupul cu ulei dulce; înfăşoar-o în veşmânt de purpură, flautul albastru pentru ea să răsune; fetele de petrecere să-i aţâţe simţurile!»
[Stăpâna] Belili [Ishtar] şi-a pus podoabele, sânul ei era acoperit cu totul de perle. Când auzi plângerea fratelui ei, Belili îşi lovi podoabele şi mărgăritarele de care era plină faţa trupului Vacii dumnezeieşti: «Vai, fratele meu fără pereche, nu mă nedreptăţi!» Când Tammuz se va sui din nou (pe pământ), flautul albastru şi inelul de agată se vor sui cu el; sui-se-vor cu dânsul bocitorii şi bocitoarele, şi fie ca morţii să se urce laolaltă cu el şi să adulmece fumul miresmelor!
(Către Ţara-fără-întoarcere (Coborârea Ishtarei în Infern) – versiune asiriană din Ninive, Bibl. lui Assurbanipal)

Moartea Vremelnica A Lui Baal

Cunoaşterea acestui mit (cuprins într-un ciclu mai amplu de tablete ugaritice, consacrate zeului care pune în ordine elementele cosmice, Baal) e interesantă nu numai pentru observarea modului de a trata la scară cosmică simbolurile agrare ale epocii, dar şi pentru similitudinea mai puţin obişnuită ce se desprinde din confruntarea detaliilor cu unele texte biblice şi chiar cu unele vechi basme fantastice din folclorul universal. De origine culturală mesopotamiană, Baal era un zeu cu o mare arie de răspândiRé în lumea popoarelor semite din antichitate, adorat îndeosebi ca tânăr simbol activ al renaşterii; dar perspectiva de adoraţie a ajuns foarte diferită cu timpul, de la ideea de zeu stăpân (la fenicieni) până la ideea de idol străin (la evreii iahvişti) şi, astfel, dacă în Ugarit era venerat ca tânăr coordonator cosmic, textele biblice l-au coborât la treapta unui demon nefast (Baal Zebub, de unde a derivat mai târziu, în epoca Evangheliilor, noţiunea religioasă Belzebuth, prinţul demonilor).

[Mot către Baal] – «Când pe Lotan, şarpele fugar, îl vei lovi, când nimici-vei şarpele încolăcit Shaliyat cel cu şapte capete, cerurile vor lua foc şi vor picura ca sudoarea de pe mantia ta. Eu nu am alt nutreţ decât firimituri împrăştiate şi mor (de foame). Vai, tu ai putea să cobori în gâtlejul dumnezeiescului Mot, în mămntaiele celui îndrăgit de El viteazul!»
Cei doi zei purced fără a se opri, apoi se duc în preajma lui Baal, în piscurile muntelui Sapon. Iar Gapan şi Ugar îi spun: «Solie de la dumnezeiescul Mot, cuvânt de la îndrăgitul, viteazului El: „Cu adevărat gâtlejul meu este ca gâtlejul leilor din pustiu sau ca gura delfinului mării sau a butoiului care îmbie pe bivoli, ca izvorul ademenind ciutele. Şi iată că numai noroiul îmi umezeşte gâtlejul cu adevărat. Voi mânca înşfăcând (hrana) cu mâinile. Potoleşte-mi pofta cu polonicul, ori paharnicul tău să dreagă pentru mine pocalul. Pofteşte-mă, Baal, împreună cu fraţii mei. Cheamă-mă, Haddu, împreună cu alaiul meu, ca să mănânc bucatele laolaltă cu fraţii mei, să beau vin alături de fraţii mei. Uita-vei, tu, Baal, că te voi străpunge cu lancea. Când îl vei lovi pe [Lotan, şarpele fugar], când nimici-vei [şarpele încolăcit] Shaliyat [cel cu şapte capete, cerurile] vor lua foc [şi vor picura] ca sudoarea de pe mantia ta. Eu nu am alt nutreţ decât firimituri împrăştiate, şi mor. Vai, tu ai putea să cobori în gâtlejul dumnezeiescului Mot, în măruntaiele celui îndrăgit de El viteazul!”» (lacună).
[Cu o buză spre pă]mânt, cu altă buză spre ceruri, cu limba spre stele, Baal va intra în pântecul său, va coborî în gura sa. Când măslina, rodul pământului şi fructul pomilor s-au copt, Preaputernicul Baal este cuprins de teamă, Călăreţul Norilor tremura dinaintea lui. Duceţi-vă să vestiţi pe dumnezeiescul Mot, să daţi seamă celui îndrăgit de viteazul El, despre solia Preaputernicului Baal, cuvântul celui mai tare dintre voinici: «Te salut, dumnezeiescule Mot, sunt sluga ta şi îţi voi fi pururi». Cei doi zei (Gapan şi Ugar) pleacă şi nu se opresc, apoi se înfăţişează dinaintea lui Mot în cetatea lui noroioasă. Şanţul îi e reşedinţa, Groapa îi este averea. Ei înalţă glasul şi vestesc: «Te salut, dumnezeiescule Mot, sunt sluga ta şi îţi voi fi pururi». Bucuros foarte, dumnezeiescul Mot înalţă glasul şi strigă: «În sfârşit! Baal mă pofteşte [cu fraţii mei], Haddu mă cheamă [cu alaiul meu…] hrana mea!» (lacună). [Mot rosteşte]: «Preaputemicul Baal […] Eu îl voi pune în cimitirul dumnezeiesc, care este pământul. Iar tu să-ţi iei cu tine norul tău, vântul tău, fulgerul tău, ploaia ta, cele şapte slugi ale tale, cei opt copii de casă ai tăi. Ia cu tine pe luminoasa Pidriya, ia cu tine pe ploioasa Taliya, (fiicele tale), şi apoi intră, rogu-te, în inima muntelui, în curtea mea. Ridică muntele cu mâinile tale, măgura pe palmele talc, şi coboară în sălaşul sihăstriei subpământene. Tu te vei socoti printre cei ce coboară în pământ, iar zeii vor şti că eşti mort». Preaputernicul Baal se supune. Lui îi e dragă o juncă din păşune, o vacă de pe câmpul din ţărmul sălaşului morţilor, cu care stătuse culcat de şapte şi de şaptezeci de ori; ea îl aţâţă de opt şi de optzeci de ori. Ea zămisleşte şi naşte un mascul. Preaputernicul Baal a înveşmântat-o […] (lacună).
După aceea, zeii se înfăţişară dinaintea lui El, la izvoarele fluviilor, la mijlocul scurgerii celor două oceane. Ei pătrund pe tărâmul lui El, intră pe moşia regală a părintelui anilor. Ei iau cuvântul şi dau seamă: «Noi am străbătut… Noi am sosit pe cea mai îmbietoare dintre păşuni, pe câmpia cea mai plăcută de pe ţărmurii sălaşului morţilor. Da, Baal a căzut în pământ, Preaputernicul Baal este mort, Prinţul, Voievodul Pământului a pierit».
La aceste vorbe, El, milostivul cu inimă mare, se dă jos de pe tronul său şi se aşază pe o treaptă, iar de pe treaptă se duce să se aşeze în ţărână. Îşi presară în cap gunoaiele doliului şi pe creştet pulberea în care alţii se tăvălesc. Îşi atârnă peste şale un sac, îşi crestează pielea cu o piatră, îşi taie cu briciul smocul de păr împletit în două, îşi taie trei brazde în obrajii săi şi în bărbia sa, îşi ară muşchii braţului ca pe o grădină şi aşijderea pieptul, îşi trage trei brazde pe spate ca în ogorul din vale, îşi ridică glasul şi strigă: «Baal e mort! Ce se va alege de poporul Fiului lui Dagan? Ce va fi cu mulţimea? Pe urmele lui Baal, eu mă duc să mă cobor în pământ».
Şi însăşi Anat porneşte să colinde toţi munţii până în măruntaiele pământului, toate măgurile până în măruntaiele gliei. Ea soseşte pe cea mai îmbietoare dintre păşuni; pe câmpia cea mai plăcută [de pe ţărmurii] sălaşului morţilor a ajuns. Da, Baal a căzut în pământ. Ea îşi înfăşoară un sac peste coapse.
…Ea îşi crestează pielea cu o piatră, îşi taie cu briciul cosiţa împletită în două, îşi despică trei brazde în obraji şi în bărbie, îşi ară muşchii braţului ca pe o grădină şi aşijderea pieptul, îşi trage trei brazde pe spate ca în ogorul din vale. [Ea strigă]: «Baal e mort! Ce se va alege de poporul Fiului lui Dagan? Ce va fi cu mulţimea? Pe urmele lui Baal, să coborâm în pământ, coboare-se în preajma lui lampa divină Shapash». Ea îşi soarbe lacrimile cum ar bea vin, până se satură de plâns. Cu voce puternică strigă: «Tu, lampă divină Shapash, rogu-te du-mi-l pe Preaputernicul Baal!» Lampa divină Shapash se supune. Ea îl duce pe Preaputernicul Baal pe umărul (zeiţei) Anat. După ce (Shapash) l-a aşezat, (Anat) îl urcă în cutele (muntelui) Sapon. Ea îl plânge şi îl îngroapă, îl pune în cimitirul dumnezeiesc care este pământul. Ea taie şaptezeci de bivoli ca jertfă pentru Preaputernicul Baal. Ea taie şaptezeci de boi ca jertfă pentru Preaputernicul Baal. Taie şaptezeci de oi ca [jertfă] pentru Preaputernicul Baal. Ea taie şaptezeci de cerbi [ca jertfă] pentru Preaputernicul Baal. [Ea taie şapte]zeci de ţapi [ca jertfă pentru Prea]puternicul Baal. [Ea taie şaptezeci] de măgari [ca jertfă] pentru Preaputernicul [Baal]. Ea îşi aşază […] în […] al său […] pentru zei. Apoi ea se îndreaptă spre [El], la izvoarele fluviilor, la mijlocul scurgerii celor două oceane. Ea ajunge pe tărâmul lui El şi pătrunde pe moşia regală a părintelui anilor. Ea cade la picioarele lui El şi îi dă slavă şi cinste. Ia cuvântul şi spune: «Bucure-se Athirat, dânsa şi fiii ei, [veselească-se] zeiţa la fel ca şi ceata ciracilor ei, căci Preaputernicul Baal este mort, Prinţul, Voievodul Pământului, a pierit».
Cu voce puternică, El îi strigă Doamnei Athirat Yam: «Ascultă, Doamnă Athirat Yam! Dă-mi pe unul dintre fiii tăi, să-l fac rege!» Doamna Athirat Yam răspunde: «Fie! să facem rege pe unul înţelept şi destoinic». Milostivul El cel cu inimă mare: «Un (zeu) mic nu va fi acum pe măsura lui Baal, nici nu va mânui lancea deopotrivă cu Fiul lui Dagan…». Şi Doamna Athirat Yam, drept răspuns: «Bine atunci, să-l facem rege pe Athtar cel cumplit, să domnească Athtar cel cumplit».
Numaidecât Athtar cel cumplit se şi suie în cutele (muntelui) Sapon, se aşază pe tronul Preaputernicul ui Baal, însă picioarele lui nici nu ating treapta, capul nu-i ajunge până la creştetul tronului. Şi Athtar cel cumplit se dă jos, coboară de pe tronul Preaputernicului Baal şi ajunge rege pe glia căreia îi este stăpân […] scoate apă în chiupuri […] scoate apă în butoaie (lacună).
Trece o zi, trec zilele şi [Fecioara] Anat îl caută (pe Baal). Aşa cum vaca are grijă de viţelul ei, cum oaia are grijă de mielul ei, are grijă Anat [să-l găsească] pe Baal. Ea îl apucă pe Mot cu poala veşmântului ei, îl agaţă pe Mot cu poala mantiei ei. Ia cuvântul şi strigă: «Tu, Mot, să-mi dai fratele!» Şi dumnezeiescul Mot, drept răspuns: «Ce doreşti de la mine tu, Fecioară Anat? Eu sunt cel care merg să colind toţi munţii până în măruntaiele pământului, toate măgurile până în măruntaiele gliei. Gâtlejul meu [s-a înţărcat] de oameni, gâtlejul meu s-a înţărcat de mulţimile pământului. Am venit în cea mai îmbietoare dintre păşuni, pe câmpia cea mai plăcută de pe ţărmurii tărâmului morţilor. Eu însumi l-am luat cu asalt pe Preaputernicul Baal, chiar eu l-am socotit ca pe un miel în gura mea, ca pe un ied în deschizătura botului meu, şi el a dispărut».
Lampa divină Shapash e arzătoare. Cerurile sunt sleite din pricina dumnezeiescului Mot. Trece o zi, trec zilele, se fac zilele luni, iar Fecioara Anat îl tot caută. Aşa cum vaca are grijă de viţelul ei, cum oaia arc grijă de mielul ei, are grijă Anat [să-l găsească] pe Baal. Ea îl apucă pe dumnezeiescul Mot, îl despică cu fierul, cu ciurul îl vântură, în foc îl arde, cu piatra îl macină. Rămăşiţele lui ea le împrăştie peste glie, pentru ca păsările să-i sfârtece carnea, pentru ca vrăbiile să-i ciugulească fărâmele. Carnea ţâşneşte din carne […] (lacună) «[căci Prea Puternicul Baal este mort], căci Prinţul [Voievodul Pământului] a pierit. Dar iată că Prea[puternicul Baal] este viu, dar iată că este un Prinţ, un Voievod [al Pământului]. În vis, Milostivul El cel cu inimă mare, în somn, Creatorul făpturilor [va vedea] cum din ceruri plouă grăsime, cum prin fluvii se scurge miere, şi voi şti că Preaputernicul Baal este viu, că este un Prinţ, un Voievod al Pământului». În vis, Milostivul El cel cu inimă mare, în somn Creatorul făpturilor [vede] cum din ceruri plouă grăsime, cum prin fluvii se scurge miere. Vesel foarte, Milostivul El cel cu inimă mare bate cu piciorul în treaptă şi râde în hohote. El îşi înalţă glasul şi strigă: «Eu mă aşez să mă odihnesc, inima mea mi s-a liniştit în sân, căci Preaputernicul Baal este viu, şi este deci un prinţ, un Voievod al Pământului». Cu voce puternică, El îi strigă Fecioarei Anat: «Ascultă tu, Fecioară Anat, spune-i lămpii divine Shapash: Da, El te pune lângă Anat a câmpiilor, da, lângă Anat a câmpiilor, o Shapash! stăpânul [te pune] lângă Anat a brazdelor. Unde este Preaputernicul Baal? Unde este Prinţul, Voievodul Pământului?»
Fecioara Anat pleacă şi apoi se îndreaptă către lampa divină Shapash. Ia cuvântul şi strigă: «Solie de la taurul El, părintele tău, cuvânt din partea Milostivului tău zămislitor: Cu adevărat, El te pune lângă Anat a câmpiilor, da, lângă Anat a câmpiilor, o, Shapash! [te pune] stăpânul lângă Anat a brazdelor. Unde este Preaputernicul Baal? Unde este Prinţul, Voievodul Pământului?» Şi lampa divină Shapash îi răspunde: «Varsă vin roşu din cupă, adă o cunună de rudenie, iar eu îl voi căuta pe Preaputernicul Baal» (lacună). Zilele se fac luni, lunile – ani, şapte ani. Apoi divinul Mot […] strigă: «Din pricina ta, Baal, am aflat umilinţa, am cunoscut ciurul care m-a vânturat, fierul care m-a despicat, focul care m-a pârjolit, piatra care m-a măcinat, sita care m-a cernut, din pricina ta m-am văzut [risipit] pe glie, împrăştiat în mare (lacună). Hei, fraţii mei! Baal m-a aruncat în păşuni!» [Mot] îl înfruntă pe Baal în cutele muntelui Sapon. Ia cuvântul şi strigă: «Vai, fraţilor, am făcut din Baal păşunea mea, o, feciorii mamei mele, am făcut din el jertfa mea». Ei se bat ca fruntaşii (întrecerilor) de lupte. Ba e mai tare Mot, ba e Baal mai tare. Ei se împung ca bivolii. Ba e mai tare Mot, ba e Baal mai tare. Ei ca şerpii se muşcă. Ba e mai tare Mot, ba e Baal mai tare. Ei se reped ca telegarii. Ba cade Mot, ba e Baal care cade. Acolo deasupra Shapash îi strigă lui Mot: «Ascultă, rogu-te, dumnezeiescule Mot! Cum cutezi tu să te lupţi cu Preaputernicul Baal? Cum să-ţi asculte rugăciunea Taurul El, părintele tău? Negreşit, el îţi va smulge reazemul jilţului tău. Tronul regal ţi-l va răsturna negreşit. Negreşit îţi va sfărâma sceptrul tău de domnie».
Frica îl cuprinde pe dumnezeiescul Mot. Cel îndrăgit de El viteazul începe să tremure. Mot […] cu glasul său […] Îl aşază pe propriul său [tron regal] pe Baal, [în jilţul care este locul] rangului său […]
(Baal şi Moartea, versiune ugarită)

„Eu Sunt Cel Care Este”

Yahweh (provenind din rădăcina verbului ebraic „a fi”, traductibil prin „cel care este”, notat în original prin tetragrama sacră YHWH) nu este de fapt un nume propriu. Yahweh, dintr-un zeu meteorologic tribal al seminţiei iudeilor, prin reforma politică şi religioasă de unificare a celor douăsprezece seminţii (atribuită lui Moise, adică unei persoane mitice), a devenit zeul unic al unui cult elaborat teologic ca religie monoteistă; zeii anteriori (divinitatea plurală Elohim, semiticul foarte răspândit El, mai târziu Shaddai, Shebaoth, Adonai ş.a.) i se subsumează ca atribute; rămân divinităţi subalterne, exterioare, numai cele negative, demonice, ca Azazel, sau cele rivale, ca Belzebuth (din Baal-Zebub). Teologia rabinică afirmă că Yahweh are un nume, dar unul secret, care ar fi rostit în şoaptă, o dată pe an, în Sfânta-sfintelor din Templu. Un ritual similar existase anterior şi în Egipt, ale cărui mituri pretind că nici zeii nu cunoşteau adevăratul nume al lui Re, aflat printr-o stratagemă numai de Isis.
Ca formă de mit într-adevăr originală, prezenţa lui Yahweh nu este numai dominantă şi autocrată, dar şi de un absolutism maxim, total, fără excepţii: această prezenţă, reflectată verset cu verset în Biblie şi în Talmud, e cauza şi scopul tuturor lucrurilor, de la cosmogonie la igiena trupească a fiecărui ins. Yahweh este simbolul teologic al divinităţii prin excelenţă, căreia i se atribuie toată existenţa obştei umane.

Şi Moshe (Moise) păştea oile socrului său Ietro, preotul din Midian, şi o dată a mânat turma în partea de apus a deşertului, şi a ajuns la muntele lui El, adică la Horeb. Iar îngerul lui Yahweh i s-a arătat lui în flacăra de foc din mijlocul unui desiş de mărăcini; şi s-a uitat Moshe şi iată că mărăcinii ardeau cu flacără, dar nu se mistuiau. Şi Moshe şi-a zis: «Să trec în partea aceea şi să privesc la această arătare năzdrăvană, de ce nu se mistuieşte mărăcinele?» Când a văzut Yahweh că el a pornit într-acolo să se uite, a strigat către dânsul El din mijlocul desişului şi i-a zis: «Moshe! Moshe!» Iar el a răspuns: «Iată-mă!» Şi a zis Yahweh: «Nu te apropia până aici! Descalţă-te de sandalele tale, fiindcă locul pe care stai tu în faţa mea este pământ sfânt!» Şi a zis iar: «Eu sunt El (Dumnezeu) al părinţilor tăi, Dumnezeul lui Abraham, Dumnezeul lui Yshhak (Isaac) şi Dumnezeul lui Yakob!» Iar Moshe şi-a ascuns faţa, fiindcă s-a temut să se uite la El.
Atunci Yahweh a spus: «Am văzut chinul poporului meu care este în Egipt şi am auzit strigătul lui împotriva celor ce îl împilează; cunosc suferinţele lui şi m-am pogorât ca să-i mântuiesc din mâna egiptenilor şi să-i strămut din ţara aceasta într-o ţară hună şi largă, într-o ţară roditoare unde curge lapte şi miere, pe meleagurile canaaniţilor, ale hittiţilor, ale amoriţilor, ale perhizziţilor, ale hiviţilor şi ale iebhusiţilor; căci acum iată strigătul fiilor lui Israel a ajuns până la mine şi am văzut destul împilarea cu care îi împilează egiptenii. Şi acum vino să te trimit la Par’oh (Faraon), ca să scoţi poporul meu, pe fiii lui Israel, din Egipt». Dar Moshe i-a răspuns lui El: «Cine sunt cu, ca să mă duc la Par’oh şi să-i scot pe fiii lui Israel din Egipt?» Atunci a zis Yahweh: «Dar eu voi fi cu tine! Şi acesta îţi va fi semnul că cu te-am trimis; după ce vei scoate poporul meu din Egipt, vă veţi închina lui El pe muntele acesta!» Atunci Moshe i-a spus lui El: «Iată, eu mă voi duce la fiii lui Israel şi le voi spune: – Zeul părinţilor voştri m-a trimis la voi! — şi dacă ei mă vor întreba: – Care este numele lui? eu ce să le răspund?» Atunci El a rostit către Moshe: «Eu sunt cel care sunt». Apoi a adăugat: «Aşa să le spui fiilor lui Israel: – Eu sunt m-a trimis la voi.» […] Iar a treia zi, când s-a făcut ziuă, s-au pornit tunete şi fulgere şi nori grei au acoperit muntele şi sunetul cornului a clocotit vajnic; iar tot poporul care era în tabără tremura de spaimă. Atunci Moshe scoase poporul din tabără, întru întâmpinarea lui El, şi ei rămaseră la poalele muntelui. Iar muntele Sinai fumega tot, căci Yahweh se pogorâse în foc pe munte şi fum se ridica de pe el, ca fumul dintr-un cuptor, şi tot muntele se cutremura grozav. Şi sunetul cornului răzbătea şi clocotea puternic. Moshe vorbea, iar El îi răspundea cu glas de tunet. Astfel Yahweh s-a pogorât pe muntele Sinai, în piscul muntelui; şi Yahweh l-a chemat pe Moshe pe vârful muntelui şi Moshe s-a suit la dânsul. Iar Yahweh a rostit către Moshe: «Pogoară-te şi îndeamnă stăruitor poporul să nu năvălească spre Yahweh să-l vadă, ca să nu piară cu grămada. Chiar şi preoţii care se apropie de Yahweh să se sfinţească pe sine, ca nu cumva Yahweh să facă prăpăd printre ei!» […] Atunci El a rostit toate aceste cuvinte şi a zis: «Eu sunt El Yahweh (Domnul Dumnezeu) al tău, care te-a scos pe tine din ţara Egiptului, din casa robiei. Să nu ai alţi Dumnezei afară de mine. […] Şi tot poporul era martor la tunetele şi la fulgerele şi la sunetul cornului şi la priveliştea muntelui fumegând, şi poporul privea şi se cutremura şi stătea departe. Şi au zis (oamenii) către Moshe: «Vorbeşte tu cu noi şi noi te vom asculta, dar să nu vorbească El cu noi, că ne e teamă că murim». Iar Moshe a rostit către popor: «Nu vă temeţi, căci El a venit tocmai ca să vă pună la încercare şi ca frica de dânsul să fie mereu în faţa voastră şi să nu păcătuiţi». Deci poporul a stat departe, iar Moshe s-a apropiat de întunecimea unde se afla El. Şi a rostit El către Moshe: «Spune aşa fiilor lui Israel: – Voi aţi văzut că eu am vorbit cu voi din cer. Să nu vă faceţi Dumnezei afară de mine. Dumnezei de argint ori de aur, să nu va faceţi», […] Apoi Yahweh a zis către Moshe: «Suie la mine în munte şi stai acolo şi îţi voi da table de piatră, adică legea şi poruncile pe care le-am scris pentru învăţătura lor!» Deci Moshe sculându-se împreună cu Ioshua, slujitorul său, s-a suit în muntele lui El. […] Moshe s-a suit deci în munte şi un nor a acoperit muntele. Şi slava lui Yahweh s-a pogorât pe muntele Sinai, iar norii l-au acoperit şase zile. Şi în ziua a şaptea l-a strigat Yahweh pe Moshe din mijlocul norilor. Iar înaintea ochilor fiilor lui Israel, chipul slavei lui Yahweh pe vârful muntelui era ca un foc mistuitor. Şi Moshe a intrat în mijlocul norilor şi s-a urcat pe munte; şi a stat Moshe în munte patruzeci de zile şi patruzeci de nopţi. […]
Dar Moshe l-a rugat: «Atunci te rog arată-mi slava ta!» Yahweh i-a răspuns: «Voi desfăşura măreţia mea în faţa ta şi voi striga numele lui Yahweh înaintea ta, căci sunt îndurător cu cine vreau să fiu îndurător şi miluiesc pe cel pe care vreau să-l miluicsc». Apoi a zis Yahweh: «Tu nu poţi să vezi faţa mea, căci nu este cu putinţă vreun om să mă vadă şi să rămână viu». Şi a mai zis Yahweh: «Iată aici un loc, în preajma mea. Tu să stai între stânci şi când va trece slava mea te voi pune în crăpătura unei stânci şi voi pune mâna mea în dreptul tău, până ce voi trece. Iar după ce voi lua mâna mea, atunci tu mă vei vedea din spate, dar faţa mea nu poate s-o vadă nimeni».
(Vechiul Testament, Exodul, III, 1–14; XIX, 16–22; XX, 1–3; 18–23; XXIV, 12–18; XXXIII, 18–23)

Ullikummi, Stânca Uzurpatoare

Simbolic, acest straniu mit hurrit pare să indice un soi de Golem: o stâncă fecundată de zeul Kumarbi naşte un monstru de diorit, iar nou-născuta piatră marină spongioasă creşte până la cer, tinzând să-l detroneze pe puternicul zeu al furtunii, Teshub; mitul îl mai numeşte pe Ullikummi şi Ucigaşul-de-piatră (Kukkunuttsi). De fapt aici suntem în faţa unui sincretism foarte amplu, la baza căruia se recunosc rămăşiţele vădite ale litolatriei primitive (închinarea la pietRé persistând multă vreme între deşertul arabic şi bazinul mesopotamian) peste care s-au stratificat influenţele mitologiilor dominante dintre Tigru şi Eufrat.

Pe zeul care cugetă gânduri înţelepte în sufletul său, pe părintele zeilor, Kumarbi, doresc să-l cânt!
Kumarbi cugetă gânduri înţelepte în sufletul său. El urzeşte planuri rele împotriva Zeului Furtunii. El visează să făurească un rival pentru Zeul Furtunii. Kumarbi rumegă în sufletul său înţelepte gânduri; le înşiră ca mărgăritarele unui colier.
Îndată ce Kumarbi a gândit aceste gânduri în sufletul său, el s-a sculat din jilţul lui. A luat un toiag în mână şi s-a încălţat cu vânturile în picioare, ca şi cum s-ar fi încălţat cu nişte repezi sandale. El îşi părăsi oraşul său Urkish şi purcese spre […] unde se afla o piatră uriaşă. Piatra era de trei mile lungime şi de […] mile lăţime. Ceea ce avea sub ea […] Dorinţa lui crescu şi el se culcă cu piatra. […] A cunoscut-o de cinci ori, a cunoscut-o de zece ori (lacună).
[Impaluri i-a rostit întocmai] Mării cuvintele (lui Kumarbi): «Cuvintele pe care stăpânul meu mi-a poruncit să le spun, vreau să i le rostesc întocmai Mării […] Kumarbi trebuie să rămână părintele zeilor». [După ce Marea] auzi aceste cuvinte ale lui Impaluri, ea îi răspunse lui Impaluri: «Ascultă, Impaluri, şi ia aminte la vorbele pe care le rostesc. [Du-te] şi rosteşte-i nestrămutate [cuvinte] lui Kumarbi: Pentru ce te aprinzi de furie, Kumarbi, împotriva lăcaşului meu? Frica a cuprins lăcaşul meu şi spaima a intrat în sclavii casei mele. Oare nu s-a şi tăiat lemnul de cedru, oare nu s-a şi gătit hrana (pentru tine)? Zi şi noapte, muzicanţii sunt gata să cânte din instrumentele lor pentru tine. Ridică-te şi vino cu mine!»
Kumarbi [îşi părăsi] sălaşul. Kumarbi purcese la drum. Impaluri merse dinaintea lui. El se îndreptă înspre lăcaşul Mării. Marea zise: «Să se aducă un jilţ pentru Kumarbi. Să se pună masa dinaintea lui. Să i se aducă de mâncare. Să i se aducă de băut». Bucătarii aduseră bucatele, paharnicii îi turnară vin dulce. Băură ci o dată, băură de două ori. Băură de trei ori, de patru ori, de cinci ori, de şase ori. Ei băură a şaptea oară. Kumarbi îi spuse vizirului său Mukishanu: «Mukishanu, vizirul meu! Ascultă ceea ce vreau să-ţi spun. Ia-ţi toiagul în mână, pune-ţi sandalele [în picioare. Mergi spre Ape şi rosteşte în faţa Apelor]:» (lacună).
De cu noapte […] [când sosi] veghea [de mijloc] […] [Ele] au scos la iveală pe lume […] Pietroiul […] fiul lui Kumarbi […] Femeile l-au adus pe lume şi zeiţele Gulshesh şi Mah l-au aşezat pe genunchii lui Kumarbi. Kumarbi se bucură de fiul său. El îl strânse la inima sa, îl îmbrăţişă. Hotărî să i se dea un nume potrivit. Kumarbi îşi zise: «Ce nume [să-i dau] acestui copil pe care mi l-au înfăţişat zeiţele Gulshesh şi Mah şi care a ţâşnit din trup ca o săgeată? Aşadar… numele său să fie Ullikummi. Să se urce la cer şi să ia împărăţia. Să doboare Kummiya, [strălucitul] oraş. Să-l doboare pe Zeul Furtunii. Să-l sfărâme aşa cum se sfărâmă sarea […] şi să-l strivească în picioare ca pe o furnică. Ca pe o trestie să-l frângă pe zeul Tashmishu. Să-i alunge pe zei din cer ea pe nişte păsări. Să-i spargă ca pe nişte urcioare goale!» După ce Kumarbi rosti aceste cuvinte, el îşi zise în cugetul său: «Cui să-l încredinţez pe fiul meu? Cine […] şi [îl va creşte] pe Pământul Negru? Soarele [din cer] şi Zeul-Lună nu-l vor vedea. Zeul Furtunii din Kummiya, puternicul rege, nu-l va vedea şi nu va putea să-l omoare. Ishtar, zeiţa din Ninive, şi […] nu-l va frânge ca pe o trestie». Kumarbi îi vorbeşte aşa lui Impaluri: «Impaluri, ciuleşte-ţi urechea la cuvintele pe care ţi le voi rosti: Ia-ţi toiagul în mână, încalţă-te în picioare cu vânturile precum cu nişte repezi sandale, mergi la zeităţile Irsirra! Spune-le tuturor Irsirra aceste cuvinte: Veniţi! Kumarbi, părintele zeilor, vă cheamă în casa zeilor […] Irsirra lua-vor copilul şi îl vor duce către Ţara întunecată […]»
[Impaluri, după ce ascultă aceste cuvinte, îşi luă] toiagul, se încălţă [cu sandalele sale] şi purcese. El porni spre Irsirra. Ajungând la Irsirra, le spuse vorbele acestea: «Veniţi! Kumarbi, părintele zeilor, vă [cheamă]. Dar [voi nu se cuvine să cunoaşteţi] pricina pentru care v-a chemat el. Grăbiţi-vă, veniţi!»
Îndată ce Irsirra auziră aceste cuvinte, [se grăbiră], dădură zor. [Porniră la] drum şi străbătură toată calea fără popas. Se înfăţişară dinaintea lui Kumarbi, şi Kumarbi le grăi: «Luaţi [copilul acesta] şi duceţi-l cu voi. Să-l duceţi pe Pământul Negru! Cât mai repede! Să-l înfigeţi ca pe o săgeată în umărul drept al lui Upelluri. Într-o singură zi el va creşte de un cot, într-o lună, de un stânjen […]» Auzind aceste cuvinte, Irsirra luară copilul de pe genunchii lui Kumarbi. Îl apucară în braţe şi îl strânseră la piept ca pe un veşmânt. (Apoi) îl luară şi îl puseră pe genunchii lui Enlil. [Zeul] ridică ochii şi zări copilul ce se afla dinaintea feţei sale dumnezeieşti. Trupul îi era din diorit. Enlil îşi zise în cugetul său: «Cine-i acesta? Să fie adevărat că zeiţele sorţii l-au crescut? Fi-va el acela care va vedea sălbaticele bătălii dintre zeii cei mari? Nimeni altul decât Kumarbi nu a săvârşit această faptă rea. Tot astfel după cum l-a stârnit pe Zeul Furtunii, la fel a scornit şi acest groaznic om-de-diorit, ca să-i facă un rival». [Gândind] Enlil aceste cuvinte, [Irsirra luară copilul] şi îl înfipseră ca pe o săgeată în umărul drept al lui Upelluri. Pietroiul crescu. [Apele] pline de vlagă îl făcură să crească. Într-o singură zi el crescu de un cot, într-o lună, de un stânjen… Veni ziua a cincisprezecea: pietroiul crescuse mare. El (Ullikummi) se afla în mare, cu genunchii săi ca săgeţile. Pietroiul se înălţa peste ape ca un [stâlp]. Marea îi ajungea la brâu, ca un veşmânt pe coapse. Pietroiul se înălţa ca un turn. El ajunse la înălţimea templelor şi la kuntarra din ceruri. Zeul Soare-al-Cerului privi de sus, din ceruri, şi îl zări pe Ullikummi. Şi Ullikummi zări Soarele. Zeul Soare îşi zise în cugetul său: «Cine este acest zeu puternic [ce se află acolo] în Mare? Trupul lui nu este la fel cu al celorlalţi zei». Soarele se pogorî din cer şi merse către mare […] El îşi duse mâna la frunte. De mânie […] său […] După ce Soarele a privit [pietroiul] […] el s-a dus la Zeul Furtunii […] [Când] văzu Soarele venind, Tashmishu zise: «Oare pentru ce vine Soarele? Rostul care îl face să vină trebuie să fie prea de seamă ca să fie dat în lături. Trebuie să fie vreo treabă cu temei, vreo bătălie cruntă, vreo răzmeriţă în ceruri, ori foamete şi moarte pe pământ». Zeul Furtunii grăi astfel către Tashmishu: «Să se pregătească un jilţ pentru Soare. Să i se pună masa ca să se întremeze!» […] Soarele se înveseli… mâncă, bău… se sculă şi se întoarse în cer. Rămas singur Zeul Furtunii stătu la sfat cu sine însuşi. Zeul Furtunii şi Tashmishu se apucară de mână. Ieşiră din kuntarra. Ishtar coborî din cer şi îşi zise în cugetul ei: «Spre ce loc se duc aşa cei doi fraţi?» şi se sculă îndată şi porni înaintea celor doi. (Zeul Furtunii) […] zări înspăimântătorul diorit şi braţele îi căzură moi. Se aşeză în ţărână. Lacrimile îi curseră ca nişte râuri. Cu lacrimi în ochi. Zeul Furtunii vorbi: «Cine ar îndrăzni să pornească război? Cine poate îndura vederea groaznicelor lui […]?» Răspunse Ishtar: «Fratele meu nu ştie. Vitejia lui s-a înzecit. […] De-aş fi fost eu bărbat […]» (lacună). [Ishtar] luă o harfă şi un gâlgâituri. Le luă şi porni să cânte un cântec. Îşi aruncă [veşmântul] în ţărână. Ishtar cântă. Se rezemase de o stâncă şi de prundul mării. Din mare năvăli un talaz uriaş. Talazul grăi: «De ce cânţi? Pentru cine gura ta se umple [de cântece]? Omul e surd, el nu aude. El e orb: nu vede şi nu are simţuri. Du-te, Ishtar, şi caută-l pe fratele tău, atâta vreme cât acest (Ullikummi) n-a ajuns atotputernic, atâta vreme cât ţeasta lui nu a ajuns aducătoare de groază». După ce auzi aceste cuvinte, Ishtar îşi părăsi (planul). Îşi zvârli harfa şi gâlgâituri şi începu să se vaiete (lacună).
Când zeii auziră (de înfrângerea Zeului Furtunii), ei îşi pregătiră carele şi le dădură [lui Ashtabi… Ashtabi] sări în carul său ca un […] şi îşi mână carul către […] El adună carele. Dezlănţui tunetul şi, în zgomot de tunet, (porni) spre mare […] El nu izbuti să […] Ashtabi şi cei şaptezeci de zei se prăbuşiră în mare.
(Ullikummi) cutremură cerurile şi [pământul…]; el se înălţă ca un turn şi atinse kuntarra. Înălţimea dioritului ajunsese până la nouă mii de leghe şi de nouă mii de leghe era statura sa. El se înălţa dinaintea porţii oraşului Kummiya, ca un […] Pe Hepat o sili să plece din templul ei, pentru ca ca să nu mai poată primi veşti de la zei şi să nu-l mai poată vedea nici pe Zeul Furtunii (Teshub), nici pe Shuwaliyatta. Hepat grăi către Takiti: «Ascultă, Takiti! Ia-ţi în mână toiagul tău, încalţă-te cu sandalele tale repezi. Mergi şi strânge laolaltă Adunarea Zeilor. Fără îndoială că Dioritul l-a ucis pe soţul meu, pe nobilul rege». Takiti încercă să aducă la îndepliniRé porunca dată de Hepat, dar nu mai era (deschisă) nicio cale (lacună).
«Într-un loc umil [va trebui] să locuiască domnul meu până când se vor scurge anii ce i-au fost sorociţi!» […] Când Hepat îl văzu pe Tashmishu, ea fu cât pe ce să cadă de pe acoperiş. Dacă făcea un singur pas, cădea, însă femeile o ţinură şi n-o lăsară să plece. Rostind aceste cuvinte, Tashmishu coborî iarăşi din turn şi se duse la Zeul Furtunii. Tashmishu rosti către Zeul Furtunii: «Unde ne vom aşeza? Pe muntele Kanduma? În vreme ce noi ne vom afla pe muntele Kanduma, altcineva se va duce să se aşeze pe muntele Lalapaduwa. [Dacă] plecăm noi, nu va mai rămâne niciun rege în cer!» (lacună).
«De ce nimiciţi voi [omenirea]? Oamenii n-au adus oare jertfe zeilor? [Dacă veţi] nimici omenirea, nimeni nu va mai avea grijă de zei, nimeni nu le va mai aduce nici grâne de sacrificiu, nici libaţii. Se va întâmpla aşa că puternicul rege din Kummiya, Zeul Furtunii, va fi nevoit să pună (însuşi) mâna pe coarnele plugului, iar Ishtar şi Hepat vor trebui să macine boabele. De ce vrei tu să-i faci rău omenirii? Oare nu pentru tine a adus ea cu bucurie jertfe în templul tău, o, Kumarbi, părinte al zeilor?»
«O, Upelluri, [spuse Éa], tu nu cunoşti vestea cea nouă? Nu-l ştii pe zeul preaputernic pe care Kumarbi l-a cioplit spre a-l împotrivi celorlalţi zei, spre a urzi moartea Zeului Furtunii. Pentru Zeul Furtunii a cioplit un rival. El se ridică din mare ca o stâncă de diorit. Nu-l cunoşti? Ca un turn s-a înălţat acesta şi a acoperit cerurile, sfânta casă a zeilor şi pe Hepat». Upelluri îi răspunse lui Ea:
«Când ei (zeii străvechi) au ridicat cerul şi pământul asupra mea, eu nu ştiam nimic. Când au venit ei şi cu cosorul au despărţit cerul de pământ, eu nu am ştiut nimic. Acum, umărul meu drept mă cam supără, nu ştiu însă despre ce zeu este vorba.»
Când auzi aceste cuvinte. Ea răsuci umărul lui Upelluri: dioritul se înfipsese în umărul drept al lui Upelluri ca o săgeată. Ea le grăi zeilor celor străvechi: «Ascultaţi, zei străvechi, voi care cunoaşteţi cuvintele de odinioară! Deschideţi străvechile magazii ale părinţilor şi bunicilor voştri! Să fie aduse vechile peceţi strămoşeşti şi după aceea toate să fie pecetluite din nou. Să fie adus străvechiul cosor de aramă cu care a fost despărţit cerul de pământ. Să fie retezate picioarele lui Ullikummi, pe care Kumarbi l-a făurit spre a le face zeilor un rival!» […] Ei începură a mugi ca nişte cirezi de vite împotriva lui Ullikummi. Zeul Furtunii sări în carul său. Cu tunetul său, el se pogorî spre mare şi intră în luptă cu dioritul.
[Ullikummi strigă batjocoritor:] «În ceruri, eu mă voi face rege. Şi voi distruge Kummiya. Voi lua în stăpâniRé kuntarra. Pe zei îi voi izgoni din cer».
(Cântecul lui Ullikummi)

Invocaţii Către Zeii Vedici

Religie cu panteon fluctuant, henoteismul epocii vedice a Indiei a determinat periodic venerarea supremă a altui zeu, importanţa celorlalţi zei, atât de numeroşi, micşorându-se uneori până la nivelul cultelor tribale. Dar, dincolo de vastul inventar absolut, Visvedeva (Toţi Zeii) au fost la un moment dat doar zece sau doisprezece, zeii fundamentali nedepăşind niciodată cifra de treizeci şi trei, chiar dacă n-o compuneau mereu aceleaşi nume. Zei regenţi au fost, după epocă, fie Indra şi Agni, fie Váruna, la un moment dat Vişnú, sau cele două ipostaze Rudrá – Çivá. Privit în ansamblu, acest panteon e clasificabil în trei categorii: cerul (Váruna, ajuns mai târziu patronul apelor; discul solar Sūrya; sau Vişnú, creatorul universal); atmosfera (Indra – fulgerul şi, iniţial, războiul; Vayu – vântul); pământul (dublul Agni – divinitatea focului, şi Soma – zeul beţiei divine).
În brahmanismul postvedic, dominat de „iluzia divină“ Māyā, o triadă supremă (Brahma, Çivá, Vişnú) reduce mişcarea cosmică la trei ipostaze: creaţia, conservarea, distrugerea.

Imn către Agni

Pe Agni îl cânt, capelanul, zeul sacrificiului, preotul, rânduitorul de jertfe, care ne copleşeşte cu daruri. Pe el, cel preamărit de profeţi, îl vom cânta noi înşine; călăuzească-i pe zei către noi! Într-adevăr, prin el vom putea dobândi norocul, propăşirea zi după zi, glorioasă, îmbelşugată în oameni de seamă! Căci, Agni, jertfa şi datina cu care din toate părţile ne împrejmui, numai acestea ajung în lumea zeilor.
Agni, rânduitorul sacrificiilor, poetul cu glas puternic, cel adevărat şi cu strălucitoare faimă, el, zeul, să vină spre noi dimpreună cu zeii! Şi adevărat este, Agni, când tu hotărăşti să-l încarci de bunuri pe acela ce îţi e credincios, o, Angiras, toate se înfăptuiesc pentru el. Noi spre tine purcedem, Agni, zi după zi, întru rugăciunea noastră către tine care străluceşti în noapte! Adevărat, către tine păşim, aducându-ţi închinare ţie care domneşti peste jertfele noastre, Agni, păstor al lumii, luminătorule, venim spre tine cel care creşti în locuinţele noastre!
Să ne fi, Agni, lesne la îndemână, aşa cum îi este fiului său un părinte. Însoţeşte-ne, întru binele nostru!
(Rig Veda, I-1)

Imn către Indra

Cel care chiar de la naşterea sa, întâiul dintre zei, Preaînţeleptul, i-a înconjurat pe zei cu puterea lui, şi sub a cărui înfocată iuţeală s-au cutremurat lumile, sub măreţia isprăvilor sale, acela, oameni, este Indra. Cel care a înţepenit pământul nestatornic şi munţii zbuciumaţi i-a domolit, văzduhul în depărtări l-a măsurat şi a proptit cerul, acela, oameni, este Indra! Cel care, omorând dragonul, a lăsat să curgă cele şapte fluvii, a mânat vacile afară din peştera lui Vala, foc a iscat între două pietRé şi a adunat prada din bătălii, iată, oameni, acela e Indra!
Acela prin care toate lucrurile au fost puse în mişcare, cel ce a răsturnat neamul Dasa, să se ascundă silindu-l, şi ca un jucător ce sporeşte miza învingând, i-a luat zgârcitului bogăţiile, acela, oameni, este Indra. Cel care întrebat a fost; «Unde este el aşadar?» şi despre care s-a răspuns: «Nu este!» – zeul cumplit care împuţinează averile necredinciosului, ca dintr-o aruncătură de zaruri – în el să credeţi; acesta, oameni, e Indra.
Cel ce îmbărbătează pe cei slabi şi neajutoraţi, pe brahmanul nenorocit care strigă după ajutor, cel care-i călăuzeşte pe cei ce întocmesc piatra de moară şi storc soma, zeul cu buze frumoase – acesta, oameni, e Indra! Cel de poruncile căruia ascultă caii şi taurii, neamurile omeneşti şi carele, laolaltă, cel care a făcut Soarele şi Zorii, el, călăuza Apelor, oameni, este Indra!
Cel pe care îl cheamă ambele oşti ce se bat. Duşmanii acestui câmp de luptă şi ai celuilalt, şi cu deosebire îl strigă cei ce s-au aşezat împreună într-un car, acela, oameni, e Indra. Cel fără de care oamenii nu biruie, cel pe care îl cheamă în ajutor luptătorii, cel care este măsura tuturor lucrurilor şi face să se mişte ceea ce este nemişcător, acela, oameni, e Indra. Cel ce fără preget a lovit cu săgeata sa pe ucigaşii neştiutori ai propriei lor sorţi, cel care nu-i iartă nesăbuitului nesăbuinţa şi pe Dasyu îl ucide, acela, oameni, e Indra. Cel ce a descoperit în a patruzecea toamnă pe Cambara cuibărit în munţi şi a ucis demonul în puterea sa încrezător, pe demonul culcat peste ape, acela, oameni, este Indra!
Puternicul taur cu şapte căpestRé care a rupt zăgazurile celor şapte fluvii, lăsându-le să curgă, zeul purtător de trăsnet care a prăbuşit Rauhina ce voise să se suie la Cer, acela, oameni, e Indra. Chiar Cerul şi Glia se apleacă în faţa lui, dinaintea alergării sale iuţi se cutremură munţii, când se ştie că el a băut soma şi că ţine pe braţ, că ţine în mână fulgerul; acela, oameni, e Indra!
Cel ce vine în ajutorul omului care tescuieşte sau coace, slăveşte ori se îndeamnă întru rânduiala credinţei, cel ce îşi află menirea în rugă, în soma, în harul care, iată-l, este aici, acela, oameni, e Indra. Tu care smulgi pentru omul ce tescuieşte şi coace prada de război de la vrăjmaşul sălbatic, tu eşti cu adevărat cel ce este. Să putem fi iubiţi pururi de tine, din inimă să-ţi rostim, ca oameni, închinarea din datină!
(Rig Veda, II-12)

Închinare lui Rudrá

Mâniei tale, închinare, Rudrá, închinare săgeţii tale, aducem închinare arcului tău şi tot astfel celor două braţe ale tale – închinare! Tu ai chipuri paşnice, Rudrá, fără cruzime, neînturnate spre rău, şi ia-ne în seamă, tu, care colinzi munţii cu cel mai binefăcător dintre chipuri! Săgeata pe care o duci în mână ca s-o slobozi din arc, o, tu cel ce munţii îi colinzi, fă-ne-o prielnică, stăpâne al munţilor, să nu faci rău omului şi nimănui din tot ce trăieşte! Urare îţi înălţăm cu vorbe potrivite, stăpâne al muntelui; fie ca tot poporul acesta să ne fie prielnic în adunare!
Apărătorul a vorbit pentru noi, el, cel dintâi medic al zeilor; el striveşte toţi şerpii, doboară şi alungă pe toţi vrăjitorii. Lui, care este negru, roşu şi castaniu, zeului atât de ocrotitor, şi lor, tuturor Rudras care trăiesc de jur-împrejur în aceste ţinuturi, în cete de mii de inşi, noi le vom abate furia. Pe el, cel ce roşeşte, are grumaz vânăt şi umblă târându-se, l-au văzut şi ciobanii şi femeile care aduc apă şi aşijderea toate făpturile l-au zărit… Pentru că a fost văzut, să aibă milă de noi.
Închinare acestui zeu mărinimos cu coamă albastră şi cu o mie de ochi; şi luptătorilor săi tot astfel eu le-am înălţat închinare! Închinare armei tale, la fel de necruţătoare chiar când nu e încordată, şi deopotrivă închinare braţelor tale, arcului tău! Destinde-ţi cu două vârfuri de săgeată coarda arcului tău şi azvârle departe în lături săgeţile care sunt în mâna ta, Preafericitule! Destinde-ţi arcul, zeule cu o mie de ochi, cu o sută de tolbe, toceşte-ţi vârfurile dardelor tale, să ne fi binevoitor şi prielnic!
Răpească-i-se coarda din arc zeului pletos, golită fie-i tolba de dardele sale! Săgeţile ce le-a avut sunt pierdute, teaca e goală. Să ne cruţe pururi săgetarea arcului tău, ascunde-ţi tolbele departe de noi! Cu suliţa ta, o, preadarnicule, şi cu arcul tău, care prielnice ne-au fost, îmbrăţişează-ne din toate părţile cu aceste arme!
(Maitrayani Samhitā, II-8)

Invocaţie către Vişnu

Să cânt în ceasul acesta isprăvile lui Vişnu, cel care a măsurat întinderile pământeşti şi a proptit lăcaşul suprem mergând trei paşi, el, drumeţul cu pas lung. Iată isprăvile pentru care slăvim faima lui Vişnu, ca o fiară grozavă care dă târcoale, în picioare, pe munte; să vină la noi de departe şi mai departe!
Tu, sub cei trei paşi lungi ai căruia rămân toate lumile în pace, păşeşte larg, Vişnu, făureşte-ne un spaţiu încăpător ca să rămânem în pace, bea untul, tu cel a cărui matrice e untul, şi lungeşte fără soroc zilele aducătorului jertfei.
Universul acesta l-a cuprins Vişnu cu pasul, de trei ori şi-a întipărit urmele paşilor săi, iar pentru el tot acest univers nu este decât puţină pulbere.
Vişnu, paznicul fără greş, a umblat trei paşi, întărind cu ei legile universului. Priviţi cu încântare isprăvile lui Vişnu, ca urmare a cărora el, vrednicul prieten al lui Indra, a contemplat cu încântare legile universului. Pasul acesta suprem al lui Vişnu, darnicii aducători de jertfe îl privesc pururi ca pe un ochi deschis în cer.
Din Cer, o, Vişnu, sau de pe Pământ, din marele cer, o, Vişnu, sau din spaţiul cel larg, umple-ţi mâinile cu îmbelşugate bogăţii şi întinde-ni-le nouă cu mâna ta dreaptă şi cu mâna ta stingă.
(Atharva Veda, VII-26)

Ometeotl, Doimea Nahuatlă

Mitologia toltecilor, aztecilor şi a altor popoare nahuatle din Anzi are un panteon cu o ierarhie originală: doimea divină Ometeotl, divinitate autocreată, compusă din două principii (Ometecuhtli – Domnul care fecundează, şi Omecihuatl – Doamna care zămisleşte) necorporale, deci nefiind o divinitate androgină, ci un tot biprincipial care se autogândeşte şi se produce pe sine, este centrul motor al universului, pe care îl creează în esenţele sale; printre aceste esenţe e şi prima generaţie de zei, care la rândul lor creează şi orânduiesc detaliile lumii vizibile. Sediul doimii Ometeotl, situat deasupra celor treisprezece ceruri, se numeşte Omeyocan (locul doimii), iar epitetul principal, Moyocoyani (cel care se face pe sine), explică ideea mitologică fundamentală. Bineînţeles, dualitatea nahuatlă, deşi pare asemănătoare ca poziţie în mit cu perechea supremă din concepţia maya (în varianta quiche: Tepeu şi Cucumatz), e socotită o divinitate unitară şi deci indivizibilă, chiar dacă textele mai târzii simt nevoia unei concretizări analitice.

Se povesteşte şi se spune că, în invocaţiile sale, Quetzalcoatl făcea zeu al său ceva (aflat) în adâncimea cerului; pe aceea care are fustă de stele, pe acela care sileşte lucrurile să fie luminoase; Doamna trupului nostru, Domnul trupului nostru, aceea care este înveşmântată în negru, acela care este înveşmântat în roşu; aceea care dă sprijin pământului, acela care îl înveleşte cu bumbac.
Şi într-acolo îşi îndrepta chemările, aşa cum se ştia (odinioară), îndreptându-se înspre Omeyocan (locui doimii), către locul de peste cele nouă straturi din care este alcătuit cerul […]
(Codicele Chimalpopoca, Analele din Cuauhtitlan, IV, 1–7)

Muma zeilor, tatăl zeilor, zeul bătrân care se află în miezul focului, în temniţa lui de peruzea […]
Domnul nostru e stăpânul apropierii nemijlocite. El cugetă ceea ce vrea, el hotărăşte şi se desfătează. Aşa precum ar fi vrut, aşa voieşte. La mijloc ne ţine în căuşul palmei sale şi ne mişcă după dorinţa sa. Noi ne mişcăm, ne rotim ca nişte bile şi el ne mişcă fără nicio ţintă. Noi suntem un mijloc de desfătare pentru el, iar el îşi râde de noi. […]
Muma zeilor, tatăl zeilor, zeul bătrân, întins în miezul pământului, zăvorât într-o temniţă de peruzea.
Acela este care se află în apele de culoarea păsării albastre, cel pe care norii îl ascund.
Bătrânul zeu care locuieşte printre umbrele din lumea morţilor (este el) Domnul focului şi al anului (Xiuhtecuhtli).
(Codicele florentin, VI, 34,43,71, 148)

Zeul acesta şi zeiţa aceasta (Ometeotl) au născut patru fii: cel mai în vârstă a fost numit Tlatlauque Tezcatlipoca. Iar locuitorii din Huehotzinco şi din Tlacsqual, care îl socoteau drept zeul lor cel mai de seamă, l-au numit Camahtle: el se născuse roşu.
S-a născut al doilea fiu, care a fost numit Yayauqui Tezcatlipoca, iar el era cel mai rău şi cel mai mare, şi avea mai multă autoritate şi mai multă putere decât ceilalţi trei, pentru că se născuse la mijloc; el s-a născut negru.
Al treilea a fost numit Quetzalcoatl sau, după alt nume, Yohualli Ehecatl [Noapte-Vânt].
Al patrulea şi cel mai mic a fost numit Ometeotl sau, altminteri spus, Maquitzcoatl, iar mexicanii l-au numit Huitzilopochtli, deoarece era stângaci, şi locuitorii din Mexic îl socoteau cel mai de seamă, fiindcă acolo de unde veniseră dânşii anume el fusese socotit cel mai de seamă.
(Istoria mexicanilor în picturile lor)

Ianus, Zeul Bifacial

Ianus, cel mai autohton dintre zeii romani şi totodată considerat protectorul Romei, este o reminiscenţă a unei divinităţi arhaice din Latium (după unii autori latini, chiar un rege legendar din vârsta de aur); cultul său a precedat deci cultul lui Iupiter. Pentru că fusese venerat de la început ca zeu creator al lumii şi ca simbol al vigilenţei totale, era reprezentat cu două feţe opuse (Ianus bifrons); unor comentatori moderni (influenţaţi de sugestia metaforică a lui Ovidius) li s-a părut însă aceasta o simplă alegorie a confuziei în care se afla materia precosmogonică, numele însuşi al zeului părându-li-se un derivat fonetic din haos.

Zeu cu dublu chip, obârşie a anului ce se scurge tăcut, Ianus, singurul dintre Cei-de-sus care poţi vedea în spate, arată-te prielnic căpeteniilor a căror veghe grijulie aduce pace pământului şi odihnă mării; coboară-ţi ocrotirea asupra senatorilor tăi, asupra poporului lui Quirinus; iar la un semn al capului tău, strălucitoru-ţi templu să apară în privirile noastre. […] Cine să-mi explice totuşi, Ianus, divinitatea ta cu chip dublu? Căci Grecia nu are niciun zeu care să-ţi semene. Spune-mi şi de ce eşti singurul dintre cei cereşti care vezi totodată şi în faţa ta şi în spatele tău. Mi-am luat tăbliţele şi întrebările acestea mi s-au zbătut în cap; o zi mai strălucitoare s-a şi răspândit îndată în casa mea; atunci sacrul Ianus, cu minunata lui imagine dublă, nemaipomenită, îmi izbeşte pe neaşteptate ochii. Simt, uluit, cum mi se ridică părul de spaimă şi un fior de frig îmi îngheaţă deodată inima. El ţine în mâna dreaptă un toiag şi o cheie în stânga şi de la început îmi rosteşte aceste cuvinte: «Află fără teamă ceea ce doreşti, harnic cântăreţ al anului, deschide-ţi mintea la glasul meu. Cei străvechi mă numiseră Haos, căci eu sunt un lucru de demult. Iată din ce vremi depărtate purcede povestea mea. Aerul acesta senin şi celelalte trei elemente: focul, apa, pământul, nu alcătuiau decât aceeaşi grămadă. Ciocnirea dintre atâtea principii contrare a dus la despărţirea lor; elementele împărţite se aşază în locuri noi. Flacăra a izbucnit spre înălţimi, locul următor l-a dobândit aerul; nemişcatul pământ şi cu apele lui s-au aşezat la mijloc. Atunci eu, care fusesem un bulgăRé grosolan şi fără chip, am căpătat înfăţişare şi trup vrednice de un zeu. Chiar şi acum, păstrând urmele stării mele dintâi, chipul din faţă mi se vede aidoma în spate. Iată şi altă pricină a acestei alcătuiri, căci pricepând-o îmi vei cunoaşte tot astfel puterea. Tot ce vezi pretutindeni, cerul, marea, norii, pământurile, toate se deschid şi se închid după voia mea. Singurul sunt care am în păstrare lumea cea largă şi numai eu am dreptul întreg să-i rotesc osia. De când la glasul meu Pacea şi-a părăsit liniştita şedere, ea umblă liberă mereu pe aceleaşi căi. Toată lumea s-ar acoperi de sânge şi măcel dacă eu n-aş ţine războaiele sub neclintite zăvoare. Eu veghez la porţile aerului împreună cu Horele paşnice; nici Iupiter nu poate ieşi ori intra fără ştirea mea. De aceea mi se şi spune Ianus. Când sacerdotul sacrifică pe altarele mele ofranda dăruită de Ceres şi grâul amestecat cu sare, tu vei râde de tot ce mi se dă; în gura (preotului) eu sunt ba Patulcius, ba Clusius. Aşa a vrut grosolana antichitate să-mi scoată la iveală, prin cele două nume contrare, neasemănătoarele mele îndeletniciri. Tu îmi cunoşti puterea; iată aşadar cauza figurii mele, deşi în parte ai şi văzut-o. Orice poartă are două feţe: una o priveşte poporul, alta Larul casnic. În tindă şezând, portarul vede cine intră şi iese, iar ca portar al curţii cereşti eu însumi privesc spre Răsărit şi spre Apus. Triplei Hekate i se cunosc trei feţe cu care ea poate veghea cele trei căi de răscruce. Ca să nu-mi pierd vremea întorcând capul, mi s-a hărăzit însuşirea să văd în ambele laturi fără să-mi mişc trupul». Astfel vorbind, am desluşit pe chipul zeului că nu-mi va fi greu să-mi sporesc întrebările. Întorcându-mi-se curajul, i-am arătat recunoştinţă lui Ianus şi fără teamă am cutezat să rostesc câteva cuvinte, cu ochii în pământ: «Lămureşte-mă, rogu-te, pentru ce anul nou începe în anotimpul brumei, când ar fi fost mai bine să înceapă o dată cu renaşterea primăverii. Atunci înfloresc toate, atunci e vârsta cea nouă a timpului, viţa crescută dă lăstari noi şi copacul se îmbracă în frunze proaspăt născute. Încolţeşte şi creşte sămânţa în toate brazdele şi păsările dezmiardă cu cântecul lor văzduhul încălzit; turma aleargă şi se zbenguie pe câmpie. Soarele atunci e blajin; rândunica apare după o lungă lipsă şi îşi clădeşte sub un acoperiş înalt cuibul ei de argilă. Atunci se redă muncilor sale ogorul, înnoit de plug. Iată care e cu adevărat anotimpul noului an».
La lunga mea întrebare zeul şi-a strâns cuvintele de răspuns în aceste două versuri: «O dată cu bruma începe şi se încheie mersul soarelui: Phoebus şi anul se cuvine să meargă împreună». Uimit am fost apoi că în cea dintâi zi a anului nu s-a oprit orice îndeletnicire. «Iată din ce cauză, mi-a spus Ianus. Am hărăzit începutul de timp treburilor, de teamă ca alt început să nu facă întreg anul inert. Astfel fiecare meşteşugar încearcă să vadă atunci ce e în stare şi-şi hotărăşte felul obişnuit de lucrări». Dar de ce, am mai zis, chiar când jertfa mea e consacrată altor fiinţe (divine), sunt dator să-ţi ofer prima parte din roade şi vin? «Întrucât, fiind portar, las să treacă rugăciunea ta către zeul pe care-l implori.»
Şi de ce, în ziua Kalendelor tale, se rostesc urări de noroc şi cuvinte plăcute, spuse unora, de la alţii primite? Sprijinindu-se atunci în toiagul din mâna sa dreaptă, zeul spuse: «În orice început este o prevestire. Voi vă aplecaţi urechea speriată la întâia vorbă şi augurul îşi rânduieşte prezicerea după întâia pasăRé pe care a zărit-o. În zilele acelea sunt deschise templele şi urechile zeilor; limba pioasă nu rosteşte rugăciuni zadarnice, toate rostirile ei au temei.» […]
Ianus încetase să mă instruiască. Cu glasul supus pe care mi-l ştiu dintotdeauna, l-am mai întrebat însumi pe zeul-chelar: «M-ai desluşit îndestulător, i-am spus; dar pentru ce banii de aramă au o navă pe-o faţă şi un cap dublu pe alta?» «Poţi să-mi recunoşti trăsăturile în chipul cel dublu, dacă vremea nu va roade o lucrare din timpuri străvechi. Rămâne să te lămuresc asupra navei. Zeul purtător de coasă străbătuse universul, când nava lui a pătruns în Tibru. Îmi aduc aminte că l-am întâmpinat în ţara asta; el fusese alungat de Iupiter din regatul cerurilor; de atunci ţinutul a purtat multă vreme numele zeului Saturnus; şi se numeşte Latium tot datorită zeului retras. Spre a consfinţi sosirea nemuritorului oaspete, posteritatea recunoscătoare a gravat pe banul de aramă o navă. Eu însumi am stăpânit ţinutul ce se întinde pe malul stâng, tăiat de unda liniştită a nămolosului Tibru. Acolo unde acum este Roma, se înălţa o păduRé verde neatinsă; minunata păşune hrănea câţiva boi. O măgură îmi era cetăţuia căreia acest timp evlavios i-a dat numele meu, spunându-i Ianiculum. Am domnit pe atunci când pământul îi mai ţinea pe zei ca locuitori şi când peste tot laolaltă cu oamenii erau zeităţi. Crimele muritorilor nu izgoniseră încă Justiţia, ultima dintre Cei-de-sus care a părăsit pământul. Pe atunci, fără puterea pedepsei, singură ruşinea ţinea poporul în frâu; judecăţile nu le erau de niciun folos acelor oameni drepţi. Eu nu aveam nimic de descurcat: stăm de veghe la poarta păcii.» Şi arătându-mi cheia, el mai rosti: «Iată armele mele». Zeul închise gura, dar se deschise a mea şi întrebările mele îi cerură răspuns: […] «Dar de ce te ascunzi în timp de pace şi apari numai când zăngăne armele?» Şi întrebării mele i se dădu îndată răspuns: «Pentru ca poporul plecat la război să aibă întoarcere liberă, poarta mea se deschide întreagă. După război o închid să păstrez pacea statornic. Şi vreme îndelungată numele temut al Cezarilor mă va scuti s-o deschid».
Acestea rostind şi Uitându-se totodată de jur-împrejur, el cuprinse lumea într-o privire.
(Publius Ovidius Naso, Faste, I, 65–284)

Moartea Lui Baldr

Mitul uciderii tânărului zeu scandinav (repovestit în Edda Nouă a Islandei târzii) face parte dintre marile simboluri de tip osiriac ale morţii sau amorţirii periodice a naturii. Faptul că, ferit de orice primejdie, Baldr poate fi omorât cu o crenguţă de vâsc, a fost interpretat de J.G. Frazer (în Creanga de Aur) drept un raport religios special între fecunditatea naturii (simbolizată aici de zeul frumos şi tânăr Baldr) şi cultul tradiţional al stejarului sacru; parazitul acestuia (vâscul sau creanga de aur) ar fi depozitarul magic al forţei demonului fecundităţii. Dar sunt posibile şi alte interpretări, întrucât unicul duşman al lui Baldr este Loki, zeul focului subteran.
Un simbol complementar se află şi în faptul că executorul crimei lui Loki este fratele vitreg al lui Baldr: zeul orb al Întunericului – Hödhr, care guvernează după Amurgul Zeilor (Ragnarökr) lumea cea nouă, Himli, alături de victima sa, revenită în existenţa cosmică.

Bunul Baldr începuse să fie bântuit de vise rele care îi prevesteau o primejdie de moarte şi el împărtăşi acestea (zeilor) Aseni. Zeii se strânseră la sfat şi luară hotărârea să facă aşa încât Baldr să nu poată fi vătămat de nimic din tot ce este. Atunci Frigg porni la drum şi le ceru tuturor fiinţelor şi tuturor lucrurilor – focului, fiarelor, păsărilor şi şerpilor veninoşi – să-i făgăduiască cu jurământ că nu-i vor pricinui niciun rău lui Baldr. După ce ca sfârşi acest lucru, zeii născociră un joc, ca să-l înveselească pe Baldr: el stătu la mijloc, în vreme ce unii din ei începură a-l săgeta din arcuri, alţii prinseră a-l lovi cu armele, iar ceilalţi să arunce cu pietRé în el. Dar nimic din toate acestea nu i-a făcut vreun rău. Lui Loki nu-i plăcu ceea ce se petrecea; preschimbându-se în femeie, se duse la Frigg, în Fönsal, şi o întrebă de nu ştie cumva cu ce se îndeletnicesc zeii pe locul de trageri la ţintă. Frigg îi răspunse că zeii încearcă să-l răpună pe Baldr cu armele lor însă el rămâne mereu nevătămat. «Nici fierul, nici lemnul nu-i pot face vreun rău lui Baldr, căci toate acestea s-au legat faţă de mine cu jurământ», zise Frigg. Femeia o mai întrebă: «Chiar toate lucrurile au jurat să-l cruţe pe Baldr?» Frigg răspunse: «La apus de Valhöll, am zărit o mlădiţă care se numeşte Mistilteinn, însă mi s-a părut prea mică s-o mai pun şi pe ea să jure». Atunci femeia plecă; iar Loki se duse şi căută mlădiţă Mistilteinn, pe care o smulse cu rădăcină cu tot, apoi se întoarse pe locul tragerilor la ţintă. Hödhr stătea în spatele tuturor bărbaţilor, întrucât era orb. Loki îl întrebă: «Tu de ce nu-l ţinteşti cu arma pe Baldr, aşa cum fac ceilalţi?» Zeul răspunse: «Fiindcă nici pe Baldr nu-l pot vedea, nici armă n-am!» Atunci Loki spuse: «Aruncă şi tu cu ceva în el, cum fac toţi ceilalţi. Îţi voi călăuzi eu mâna! Zvârle în el cu o vargă». Hödhr luă (crenguţa de) Mistilteinn şi o zvârli aşa cum îi arătase Loki; lovit în piept, Baldr căzu mort la pământ. Asta a fost nenorocirea cea mai mare din câte au cunoscut vreodată zeii şi oamenii. După ce Baldr a căzut, nimeni nu mai putu rosti un cuvânt şi nimeni nu fu în stare măcar să întindă mâna să-l ridice de jos; şi se uitau toţi unii la alţii şi gândul tuturor se îndrepta spre cel ce făptuise asta, însă nimeni nu îndrăzni să-l ucidă, pentru că acest loc fusese hărăzit să fie marea incintă a păcii. Iar când Asenii îşi recăpătară glasul, izbucniră mai multe hohote de plâns decât cuvântări, fiindcă nimeni nu mai era în stare să-şi rostească amărăciunea. Iar durerea cea mai mare îl cotropise pe Odhinn, pentru că el înţelegea mai bine ca oricare nenorocirea cumplită ce avea să le-o aducă (zeilor) Aseni pieirea lui Baldr. Când zeii îşi veniră în fire, Frigg îi întrebă cine dintre ei vrea să-i merite recunoştinţa, ducându-se în Lumea Morţii şi, găsindu-l pe Baldr, să-i făgăduiască (zeiţei) Hel o răscumpărare ca să-l lase pe Baldr să se întoarcă în Asgardhr. Hermodhr, fiul lui Odhinn, porni la drum; el îl luă pe Sleipnir, calul lui Odhinn, şi purcese călare spre lumea subpământeană. Zeii aşezară trupul lui Baldr pe corabia sa Hringhorni pentru ca, împingând-o spre largul mării, să-i dea foc. Dar multă vreme n-au fost în stare să urnească din loc această corabie şi au trimis atunci în Yotunheim după uriaşa Girrokkin. Ea sosi călare pe un lup cu frâul de şerpi. După ce uriaşa descălecă de pe lup, Odhinn porunci la patru oşteni berserker să ţină lupul, însă ei nu izbutiră până când nu-l prăvăliră la pământ. Apucând corabia, Girrokkin îi dădu brânci, iar aceasta numaidecât se şi urni de pe butuci şi intră în mare, în vreme ce pământul se cutremura jur-împrejur. Văzând acestea, Thorr fu cuprins de furie şi vru s-o omoare pe uriaşă, dar zeii ceilalţi îl opriră. Atunci zeii puseră trupul lui Baldr pe un rug clădit pe puntea corabiei; când însă Nanna, soţia lui Baldr, fiica lui Nepr, văzu, inima i se frânse de durere şi o răpuse. O aşezară şi pe ea deci alături şi aprinseră rugul. Thorr sfinţi acest rug cu ciocanul său Mjölnir; lângă piciorul său se afla piticul Lithr, căruia Thorr îi făcu vânt în flăcări, aşa că arse şi acesta. Toţi zeii luară parte la înmormântare. În fruntea tuturor se afla Odhinn cu soţia sa Frigg, şi îl întovărăşeau Walkyriile şi cei doi corbi ai săi. Freyr şedea în carul său la care era înhămat mistreţul Gullinbursti; Heimdalir mergea călare pe calul său Gulltoppr; iar Freyja călătorea în căruţa ei trasă de pisici. Convoiul mai era însoţit de o mulţime de uriaşi şi de giganţi ai munţilor. Iar Odhinn îşi puse pe rug inelul său Draupnir, ce avea însuşirea că la fiecare nouă nopţi să dea din sine alte patru, noiinele având aceeaşi greutate ca a sa. Fu ars pe rug şi calul lui Baldr, laolaltă cu şaua şi frâul. Se spune ca Hermodhr a călătorit nouă nopţi prin văi adânci şi întunecoase, unde nu zărea nimic, până când a izbutit să ajungă la torentul Hjoll, peste care trebuia să treacă pe un pod; iar acolo locul fu deodată luminat de o strălucire de aur. Fecioara care stătea de strajă la capul podului se numea Modhudhr. Ea îl întrebă pe Hermodhr cum îl cheamă şi de ce neam e. Ea zise: «Cu o zi mai înainte a trecut peste podul acesta Baldr, cu un alai de cinci sute de bărbaţi [robi ucişi în cinstea înmormântării lui]; iar acum podul se cutremură sub tine nu mai puţin decât sub ei toţi, şi tu nici nu ai înfăţişare de mort! De ce ai venit aici, pe drumul acesta către Hel?» Hermodhr spuse: «Trebuie să mă duc la Hel şi să-l răscumpăr pe Baldr. L-ai văzut cumva luând calea spre Hel?» Ea îi răspunse: «Baldr a trecut podul acesta. Drumul spre Hel duce în jos, la miazănoapte». Hermodhr merse mai departe până ajunse la împrejmuirea sălaşelor morţii, acolo descălecă şi îşi legă calul de gard. Pătrunse între hotarele stăpânite de Hel şi îl zări pe fratele său Baldr. Hermodhr îşi petrecu noaptea acolo. Dimineaţa, începu s-o roage pe Hel să-i dea drumul lui Baldr înapoi pe pământ, împreună cu dânsul, şi îi istorisi cât de mult plânseseră toţi după el. Hel răspunse că ea nu ar avea nimic împotrivă, dacă Baldr fusese cu adevărat atât de iubit cum zice fratele său, iar dacă tot ce este viu şi mort în toate lumile îl va plânge pe Baldr, el n-are decât să se întoarcă la Aseni; dacă măcar unul nu va dori să plângă, Baldr va rămâne la Hel. Atunci Hermodhr se sculă, iar Baldr îl petrecu şi-i înmână inelul Draupnir să-i fie dat înapoi lui Odhinn ca amintire; Nanna îi trimise zeiţei Frigg năframa sa, iar pentru Fulle un inel de aur. Hermodhr călări îndărăt şi, sosind în Asgardhr, povesti tot ce văzuse şi auzise. Atunci Asenii au trimis crainici în toate lumile cu rugămintea ca toţi să-l plângă pe Baldr şi aşa să-l libereze de la Hel. Şi au început a-l plânge toţi oamenii şi toate făpturile, pământul, pietrele şi toate metalele, cum pesemne ai văzut că pot plânge şi ele când ajung de la ger la căldură. Când se întorceau cu datoria împlinită, crainicii găsiră într-o peşteră o femeie uriaşă ce se numea Tokk. O rugară şi pe ea să-l plângă pe Baldr. Ea zise: «La înmormântarea ucisului Baldr n-aş putea plânge decât fără lacrimi. N-am avut nevoie de el nici viu, nici mort! Rămână la Hel, prada ei». Şi se spune că într-adevăr sub chipul acestei femei era chiar Loki, fiul născut de Laufeyja, cel ce le-a adus Asenilor răul cel mai cumplit.
(Edda Nouă, I, Orbirea lui Hülfi)

Hina, Lemnul Plutitor

În fondul comun mitologic al Polinesiei, chiar dacă variantele se deosebesc uneori foarte mult, există o largă disponibilitate de poezie rituală şi un puternic trunchi totemic aproape în fiecare mit. Fenomenele naturii sunt povestite ca nişte acte arhetipale (despărţirea cerului de pământ sau răpirea focului subteran. În miturile maorilor consacrate zeilor tineri Tane şi Maur, raportul cauzal între vegetaţie şi astrul selenar, personificat de Hina, sau mişcarea mării reprezentată când de Tangaroa ca patron al peştilor, când de Tinirau, zeu oceanic bifacial al apei ca element calm sau dezlănţuit).
Hina descinde din zeiţa focului vulcanic Pele şi epitetul ei principal indică această origine: Marca Doamnă aprinsă din cer. Două mituri par să aibă o relaţie strânsă: Hina pluteşte într-o găoace sau într-un copac scorburos spre fratele ei, dar vrăjită de privelişte se abandonează pe veci plutirii între ape şi cer (Tahiti); altădată, Hina adună crengi pentru ghirlandele rituale, iar o ramură cade în incinta unui templu şi se preface în primul smochin din lume (Raiatea). Dar, întruchipând Luna şi vegetaţia şi înrudită cu oceanul mişcător, Hina ocroteşte şi dansurile, a căror zeiţă e nepoata ei, Laka.

Cântecul Kumulipo

Hina cea care a trudit în Lună, plutind ca o găleată, a fost luată în barcă şi de atunci s-a numit Hina-găleata. A fost dusă la ţărm şi azvârlită în foc. S-au născut făpturi de coral, s-a născut tiparul, apoi ariciul de mare, apoi ghiocul, s-a născut piatra neagră şi piatra de vulcani s-a născut.
De atunci i se spune: Hina cea din sânul căreia au ieşit la iveală soiurile cele mai felurite.
(Imn ritual din Hawaii)

Copacul singuratic Hina

Un arbore singuratic e Hina; ea s-a încredinţat vânturilor. Hina a implorat ajutorul mai multor peşti, ca s-o poarte veseli pe spinarea lor. Rechinului mândru i-a cerut s-o ducă fără primejdie peste mare, până la regescul Tinirau.
Vedeţi capul zdrobit al monstrului care până acum ascultase de fata tremurătoare ce a deschis nuca de cocos, în călătoria ci spre Insula Sfântă? Uşor loveşte ea toba.
Tinirau e fermecat de sunetul celei îmbietoare.
(Mit polinesian din insula Mangaia)

ARHETIPURILE

Înţelesului originar al arhetipurilor, de modele primitive (în filosofia platoniciană), sau aceluia mai nou (al psihanaliştilor) de imagini arhaice din tezaurul comun al omenirii, lăsând loc ideii că toate fiinţele şi lucrurile sunt copiile unor modele arhetipale cereşti, îi putem adăuga, în aceeaşi arie noţională, încă un sens. Într-adevăr, există o categorie mitologică, subalternă panteonului, a aşa-numiţilor eroi civilizatori, consideraţi semizei sau divinităţi dependente de zeii mai mari; ci sunt de fapt eroii arhetipali, primii învăţători ai grupurilor umane, primii descoperitori ai elementelor civilizaţiei (navigaţia, focul, agricultura, arcul, roata, construcţiile, medicina, scrisul), primii organizatori politici ai triburilor, primii codificatori ai principiilor juridice şi morale, şi, adesea, primii sacerdoţi şi profeţi.
E drept că în miturile omului primordial, arhetipurile (ca Adam şi Eva) sunt înfăţişate ca prime modele de fiinţe umane, fără nicio altă calitate semidivină decât chipul lucrat după modelul divin. Totuşi, omul arhetipal produce adesea acte de erou civilizator: Adam dă nume animalelor, plantelor, lucrurilor şi descoperă, împreună cu Eva, îmbrăcămintea. Aşadar, aici este vorba de stadiul de emancipare a omului arcadic, cum l-am putea numi pe primitivul încă nediferenţiat de animal. Când însă marile descoperiri iniţiale capătă răsunet mitic în întreaga arie de emancipare a omenirii, ca de pildă agricultura, eroii civilizatori – uneori chiar în grupuri ierarhizate, ca în miturile greceşti despre Demeter, KoRé şi Triptolemos – sunt veneraţi de urmaşi ca zeii.
Dar, în general, eroul civilizator rămâne, ca personaj mitic, fie semizeu, ca Herakles, fie profet, ca Moise, şi numai rareori pătrunde în cultul religios ca zeu (Quetzalcòatl, Zamolxis). Linia dominantă de personificam a eroilor civilizatori arhetipali a străbătut mai cu seamă, cum era şi firesc, zona intereselor omeneşti directe, acestea vizând aşadar pe zeii sau eroii de tip prometeic, ale căror acţiuni au protejat omenirea independent de voinţa divină, sau chiar împotriva acestei voinţe.
Putem fi siguri însă că omenirea a personificat în miturile sale nu actul civilizator în sine, după cum nici pe un anume semen ridicat la rangul de semizeu sau zeu. Formarea miturilor despre arhetipurile pe care le numim eroi civilizatori este un proces spiritual, adesea îndelungat, de sincretism, iar detaliile portretului dinamic al zeului sau eroului arhetipal s-au selecţionat după ce se colectaseră prin aglomerare de informaţii şi se îngroşaseră până la trăsăturile ideale. Cazurile de zeificare ale unor personaje istorice identificate sunt foarte rare (ca al medicului şi arhitectului egiptean Imhotep, constructorul primei piramide), şi atunci operaţia nu aparţine mitologiei, ci teologiei.

Oannes, Amfibia Gânditoare

Mitul lui Oannes (în babiloniană, U-anna), personaj straniu, aparent ihtiomorf, pe care unii îl identifică – fără prea mult temei – cu zeul Ea, iar alţii cu eroul arhetipal Adapa, nu este asemănător cu niciun alt mit; îl cunoaştem dintr-o singură sursă, şi nu cea originală; o transcriere făcută de istoricul grec Alexandros Polyhistor, după Babyloniaka, opera pierdută a sacerdotului babilonian elenizat Berosos, şi citată în această versiune de episcopul creştin Eusebius din Cesareea (în Pregătirea intru Evanghelie). Astfel, după Berosos, ciudata făptură sapienţială cu aspect de om-peşte (puradu) ar fi apărut pe ţărmul sumerian înainte de potop, sub al doilea rege antediluvian, Amménon (En-men-Iu-anna) şi şi-ar fi început opera de instruiRé sub al şaselea rege, Evedurahos (En-men-dur-anna), căruia în chip special i-ar fi revelat arta divinaţiei.

În cartea întâi, care cuprinde istoria Babilonului, Berosos ne spune că a trăit pe vremea lui Alexandru, fiul lui Filip. El aminteşte de nişte scrieri păstrate la Babilon despre un şir de cincisprezece miriade de ani. Aceste scrieri povesteau istoria cerurilor şi a mării, naşterea omenirii, tot aşa precum şi istoria celor care au avut putere de suverani. […]
În timpul celui dintâi an, un animal înzestrat cu raţiune, numindu-se Oannes, s-a ivit venind din Golful Persic. Trupul animalului semăna cu al unui peşte. Sub capul său de peşte, avea al doilea cap. Mai avea, de asemenea, picioare omeneşti, dar (trupul său) se sfârşea cu o coadă de peşte. Vocea şi graiul îi erau articulate. Făptura aceasta stătea de vorbă, în răstimpul zilei, cu oamenii, însă nu mânca deloc. Ea îi învăţă scrierea, ştiinţele şi felurite arte. Le arătă cum să-şi zidească locuinţe, să întemeieze temple, să se folosească de legi şi să se poată sluji de cele mai de seamă principii ale cunoaşterii geometriei. Le mai arătă cum să deosebească grânele pământului şi cum să culeagă fructele; pe scurt, ea le-a băgat în minte tot ceea ce era în stare să le îmblânzească moravurile şi să-i umanizeze. Încă de pe atunci învăţătura sa era într-atât de universală, încât nu a mai cunoscut vreo îmbunătăţiRé însemnată.
La asfinţitul soarelui, făptura aceea se cufunda iarăşi în mare, petrecându-şi noaptea în adâncuri. Era o făptură amfibie.
(Eusebius, Praepuratio Evangelica, sec. IV)

Ghilgamesh, Căutătorul Nemuririi

Textul de poezie mitografică pe care îl numim convenţional Poemul lui Ghilgamesh, compus iniţial probabil în Sumer şi apoi tălmăcit şi rescris în Akkad, Babilon, Asiria, ca ulterior să circule foarte multă vreme în întreaga Mesopotamie, pare a fi o stratificare de mituri, cuprinse mai târziu într-o organizare epică unitară. După mitul originar, Ghilgamesh – două treimi zeu şi o treime om – era al cincilea rege de după Potop, şi a domnit o sută douăzeci şi şapte de ani în Uruk. Unii asiriologi susţin că ar fi fost un personaj istoric real şi ar fi domnit în Uruk în sec. XXVIII î.Hr. Versiunea akkadiană (pe care am preferat-o aici) îl prezintă pe erou ca o creaţie ad-hoc a zeiţei Aruru. Mitul lui Ghilgamesh este echilibrat de prezenţa omului arcadic Enkidu, ridicat de la animalitatea inocentă la treapta umanităţii şi a civilizaţiei. Numai raportul acestor două repere divulgă sensul secret din mit: drama existenţială a omului, jucată cosmic între alianţă şi respingere socială, între lupta cu forţele enigmatice şi înfrângerea lor, între frica de moarte şi setea de nemurire.
Dacă rapsodiile sumeriene despre Ghilgamesh s-au constituit cam spre sfârşitul primei jumătăţi a mileniului III Î.HR., primele texte de care dispunem azi au fost înregistrate opt secole mai târziu, şi cam tot de atunci datează cele mai vechi fragmente akkadiene. Versiunea akkadiană integrală de la Ninive numindu-se, după cuvintele de debut, Despre cel care a văzut totul, ar fi fost recompusă într-unul din ultimele trei veacuri ale mileniului III î.Hr. De magul Sinlikiunninni.

I

[Despre] cel care a văzut totul [până la capătul] lumii, [despre] cel care a cunoscut [mările], toţi [munţii i-a străbătut, pe duşmani i-a înfrânt, cu prietenul său] împreună, [despre cel care a cunoscut] înţelepciunea, despre cel a toate [pătrunzător]: el a văzut ceea ce este ascuns, [a cunoscut] lucruri tainice, veşti ne-a adus despre zilele dinainte de potop, cale lungă a umblat, dar a ostenit şi [s-a întors], povestea muncilor sale în piatră a săpat-o, cu un zid a întărit împrejmuitul Uruk (şi) luminosul hambar din preasfânta Eanna. Cercetează zidul, ale cărui cre[neluri] sunt ca de aramă, priveşte valul care nu are seamăn, atinge pragurile ce stau din vechime acolo şi păşeşte în Eanna, lăcaşul Ishtarei: nici viitorul rege nu va zidi astfel! Urcă-te şi umblă pe zidurile din Uruk. Uită-te la temelii, pipăie cărămizile: oare nu sunt arse cărămizile sale, oare nu cei şapte [înţelepţi] au întocmit zidurile?
Mai măreţ este el decât [toţi oamenii] (lacună). Două treimi este zeu, [o treime e om], înfăţişarea trupului său [nu are seamăn] (lacună). El [înalţă zidul în] Uruk. [Bărbatul năvalnic al cărui cap] e ridicat ca al zimbrului, [ale cărui] arme nu au asemănare în luptă; [toţi] tovarăşii săi se ridică la sunetul tobei. Bărbaţii [din Uruk] după aşternuturi suspină: «Ghilgamesh nu le va lăsa părinţilor fiii! Zi şi [noapte] trupul îi freamătă. Nu e [Ghilga]mesh păs[torul] împrejmuitului Uruk, nu e el păstorul [feciorilor din Uruk, el, puternicul, gloriosul, care a înţeles totul]? Nu-i va lăsa [Ghilgamesh mamei, fecioara de un viteaz zămislită, unui soţ hărăzită!]» Plângerea lor [o auziră zeii], pe domnitorul Urukului zeii cereşti [îl chemară]: «Tu ai făcut un fecior năvalnic, [al cărui cap e ridicat ca al zimbrului, ale cărui arme] nu au asemănare în luptă, toţi [tovarăşii] săi se ridică la sunetul tobei! Ghilgamesh nu le va lăsa părinţilor fiii, zi şi noapte [trupul îi freamătă]: nu este el păstorul [împrejmuitului] Uruk. Nu e el păstorul [feciorilor din Uruk], el, puternicul, gloriosul, care a înţeles [totul]? Nu-i va lăsa Ghilgamesh [mamei], fecioara de un viteaz zămislită, unui soţ hărăzită!» Plângerea lor a auzit-o Anu. Ei o implorară pe marea Aruru: «Aruru, tu l-ai făurit [pe Ghilgamesh], fă-i acum un semen aidoma lui! Rival să-i fie năvalnicei [inimi], să se ia ei la întrecere ca să se odihnească Urukul!» Auzind aceste cuvinte, Aruru a plăsmuit în inima ei un semen aidoma lui Anu. S-a spălat Aruru pe mâini, a luat un boţ de argilă, l-a aruncat pe pământ, l-a [plămădit] pe Enkidu, a făurit un viteaz. Odraslă a pustiului, războinic al lui Ninurta, tot trupul îl are acoperit de blană, părul şi-l poartă ca femeile întocmai. Şuviţele de păr îi sunt dese ca lanurile de grâne. El nu a văzut nici oameni, nici lume, şi nu are pe el veşmânt, cum nu avea Sumukan. Cu gazelele laolaltă el ierburi mănâncă, cu fiarele sălbatice la adăpătoare se înghesuie, alături de vite cu apa îşi bucură inima. Un om, vânător cu arcanul, îl întâlneşte dinaintea adăpătorii. În ziua [întâia], în a doua, în a treia, îl întâlneşte dinaintea adăpătorii.
Vânătorul, văzându-l, s-a schimbat la faţă, cu vitele sale s-a întors acasă, s-a înspăimântat, a tăcut, a amuţit, amărăciune este în pieptul său, chipul i s-a posomorât, în sânul lui [s-a strecurat] tristeţea, faţa lui s-a făcut ca a drumeţului de lungă cale.
Vânătorul şi-a deschis gura şi grăieşte, [tatălui său] vestea i-o spune. […] [Tatăl său şi-a deschis gura şi grăieşte], vânătorului îi spune: «[Fiule, se află] Ghilgamesh în Uruk, [nimeni nu este] decât el mai puternic: [mare îi e puterea în toată ţara, ca a războinicilor lui] Anu tari i-s puterile! [Du-te, întoarce-ţi spre dânsul] faţa, [istoriseşte-i] despre puterea omului (aceluia). [El îţi va da o muiere destrăbălată], du-o [cu tine. Îl va birui femeia, ca un bărbat puternic] […]» Vânătorul ascultă povaţa părintelui şi purcese [spre Ghilgamesh], porni în cale, către Uruk îndreptându-şi [urmele paşilor, şi în faţa] lui Ghilgamesh îşi rosti cuvântul: «Este un bărbat oarecare, [ce din munţi s-a ivit], în toată ţara îi e mare [puterea], ca a războinicilor lui Anu tari i-s puterile! Toţi munţii el [mereu] îi colindă, întruna [se înghesuie la adăpătoare] cu fiarele, întruna îşi [îndreaptă] spre adăpătoare paşii. Mi-e frică [de el], nu îndrăznesc să mă apropii! Dacă sap nişte gropi, el le astupă, [dacă pun] laţuri, el le smulge, dintre mâini îmi alungă fiarele şi vietăţile câmpului, el nu mă lasă să muncesc pe câmpie!» Ghilgamesh vânătorului aşa îi grăieşte: «Du-te, vânătorul meu, şi pe destrăbălata Shamhat ia-o cu tine; la adăpătoare, când adapă el dobitoacele, ea să-şi smulgă veşmântul, să-şi descopere nurii; zărind-o, el va veni lângă dânsa, îl vor părăsi fiarele care au crescut cu el în pustie». Plecă vânătorul, pe destrăbălată Shamhat cu sine o duse, la drum porniră, în cale purceseră. În ziua a treia ajunseră la locul înţeles. Vânătorul şi muierea şezură la pândă; în faţa adăpătorii stau ei o zi, două zile, fiarele vin şi se adapă, vin vitele şi cu apă îşi bucură inima, iar el, Enkidu, a cărui baştină sunt munţii, cu gazelele laolaltă ierburi mănâncă, laolaltă cu fiarele la adăpătoare se înghesuie, alături de vite cu apă îşi bucură inima. Shamhat l-a văzut pe omul sălbatic, pe cumplitul bărbat din adâncul câmpului. […] Shamhat îşi dezveli sânii, îşi dezgoli ruşinea. Enkidu, văzând-o, uită de sine! Ea nu se sfii şi îi primi răsuflarea, îşi desfăcu veşmintele şi el se culcă pe Shamhat, ea îi dădu plăcere, asta-i treaba femeilor, dezmierdările lui îi plăcură şi ei.
Şase zile trecură, şapte nopţi trecură: Enkidu neobosit o cunoştea pe muiere. Dar după ce fu sătul de dezmierdare, el îşi întoarse faţa spre dobitoacele sale. Văzându-l pe Enkidu, fugiră gazelele, vietăţile câmpului de trupul său se feriră. Când sări Enkidu, (văzu) că îi slăbiseră muşchii, picioarele îi erau ţepene şi vitele sale fugiseră. Se împacă Enkidu că nu va mai alerga ca altădată; dar se făcuse mai înţelept, cu judecată mai adâncă; se întoarse şi se aşeză la picioarele muierii, pe muiere în faţă o tot priveşte şi ce spune muierea ascultă urechile lui. [Muierea] lui Enkidu aşa îi grăieşte: «Eşti frumos, Enkidu, cu un zeu te asemeni, pentru ce rătăceşti prin câmpie cu fiarele? Hai să te duc în împrejmuitul Uruk, la casa luminoasă, la sălaşul lui Anu, unde-i Ghilgamesh cel cu putere desăvârşită şi care, ca zimbrul, puterea şi-o arată celorlalţi oameni. Văzându-l, îl vei îndrăgi ca pe tine însuţi! Scoală-te din ţărână, din culcuşul tău de păstor!» Aşa spuse ea, şi lui îi plac aceste cuvinte, inima lui înţeleaptă un prieten îşi caută. Enkidu aşa îi grăieşte muierii: «Haide, Shamhat, du-mă tu la sfânta casă cea luminoasă, la sălaşul lui Anu, unde-i Ghilgamesh cel cu putere desăvârşită şi care, ca zimbrul, puterea şi-o arată celorlalţi oameni. Îl voi chema, mândru rosti-voi, la mijlocul Urukului voi striga: Sunt puternic, singur schimb sorţile, e puternic cel născut în câmpie!» «[Să mergem! Ghilgamesh să te vadă] pe tine. […] Enkidu, nu ştii tu ce e viaţa, îţi voi arăta pe Ghilgamesh, care e bucuros de un oftat omenesc. Să te uiţi la el, să-l priveşti în faţă: minunată îi e bărbăţia, puterea lui bărbătească, întregul său trup încântare poartă, putere are mai multă ca tine, şi n-are pace nici ziua, nici noaptea! Enkidu, domoleşte-ţi tu îndrăzneala, căci pe Ghilgamesh îl iubeşte Shamash, înţelepciune i-au dat Anu, Ellil şi Éa!. Până să fi venit tu aici din munţi, Ghilgamesh în vis te văzuse la mijlocul Urukului. Se sculase Ghilgamesh tălmăcindu-şi visul, şi aşa îi grăise maicii sale: „Maică a mea, un vis am visat azi-noapte, pentru mine au fost stelele cerurilor, parcă ar fi căzut asupra-mi oastea lui Anu; l-am ridicat (pe războinic) şi era mai tare ca mine, m-am căznit să-l birui şi de pe mine nu am putut să-l scutur, Uruk, toată ţara, se ridicase spre [dânsul], împotriva [lui se strânsese ţara; poporul se îmbulzise] asupra-i, împrejurul său s-au adunat [bărbaţii], …ciracii mei îi sărutau picioarele, eu mă guduram pe lângă el ca pe lângă o nevastă, [apoi] l-am pus [la picioarele tale…] pentru că tu îl asemuiai cu mine”. [Înţeleaptă e maica lui Ghilgamesh], toate le ştie şi suveranului său aşa îi grăieşte [înţeleapta Ninsun] care ştie toate, lui Ghilgamesh aşa îi grăieşte: „[Cel ce printre bărbaţi este ca] stelele cereşti, care a căzut peste tine [ca un războinic al lui Anu, şi pe care tu l-ai ridicat] a fost mai tare ca tine; [te-ai scuturat de el] şi nu ai putut să-l scuturi de tot de pe tine, şi l-ai adus la picioarele mele, [pentru că eu îl] asemuisem cu tine; acesta e pesemne cel care-ţi este aidoma ţie, născut în câmpie şi pe care l-au crescut munţii. Îl vei vedea, bucuros vei fi de dânsul: [e tovarăş voinic], salvator [de prieten], puterea [lui este mare în ţară, ca a războinicilor lui Anu, îi] sunt tari puterile, [îţi va fi prieten], nu te va părăsi vreodată, [căci ca de o nevastă te-ai lipit tu de dânsul]. Toţi bărbaţii îi vor săruta picioarele, tu îl vei îmbrăţişa şi îl vei aduce la mine: iată care-i a visului tău tălmăcirea!” [Ghilgamesh îi grăieşte din nou maicii sale]: „Iar am visat un vis, [maică a mea]: pe o stradă mergeam din împrejmuitul Uruk, şi a căzut o secure, iar lumea s-a îngrămădit împrejur. [Ţinutul Urukului] s-a sculat asupra-i, împotriva ei s-a adunat tot [ţinutul], mulţimea spre ea [se strânsese gloată]; securea aceasta minunată era la vedere, zărind-o, m-am bucurat de ea şi eu însumi am îndrăgit-o şi ca de o nevastă m-am lipit de ea, am ridicat-o şi mi-am atârnat-o la şold, şi am adus-o la picioarele tale, [pentru că] tu o asemuiai cu mine”. Înţeleaptă [e maica lui Ghilgamesh], toate le ştie şi fiului ei aşa îi grăieşte, Ninsun înţeleapta toate le ştie şi lui Ghilgamesh aşa îi grăieşte: „Un om e [securea] pe care ai visat-o, [ca de] o nevastă te vei alipi aceluia, [pentru că] eu am asemuit-o cu tine; [acesta] e un tovarăş voinic, salvator de prieten, [în toată ţara] îi e mare puterea, [ca ale oştirii lui] Anu, îi sunt tari puterile!” [Ghilgamesh a deschis gura] şi maicii sale îi grăieşte: „Să cadă [asupră-mi nenorocire] cumplită, [doar] dobândi-mi-aş [un prieten puternic]! Voi merge cu [el împreună asupra oricărui vrăjmaş]”. [Astfel îşi tălmăceşte Ghilgamesh] visele sale.»
[Shamhat] sfârşi lui Enkidu să-i spună şi [amândoi se aşezară].

II

Când Enkidu şezu dinainte-i, rupse ea pânza şi cu una îl îmbrăcă pe dânsul, iar cu pânza a doua se înveşmântă ea însăşi, luându-l de mână, ca pe un fiu îl duse spre un sat de ciobani, spre ţarcul de vite. Acolo, în jurul lor, se adunară ciobanii, şoptind între dânşii, pe el privindu-l: «Bărbatul acela cu Ghilgamesh la chip aduce, la statură mai scund, dar mai vârtos în oase. O fi Enkidu, odrasla câmpiei, [îi e mare puterea în ţara toată], ca ale oştirii lui Anu i-s tari puterile: el a supt lapte de fiară!» La pâinea pe care i-au pus-o în faţă el se uită tulburat şi deschide ochii: Enkidu nu ştia să se hrănească cu pâine, nici să bea bere nu învăţase. Muierea îşi deschide gura şi lui Enkidu aşa îi grăieşte: «Mănâncă pâine, Enkidu, e prielnică vieţii, bea berea care îi e hărăzită lumii!» Enkidu mâncă pâine pe săturate, şi aşijderi bău şapte urcioare de bere. Sufletul i se învioră înseninându-se, inima lui era veselă, faţa lui sclipea. Îşi pipăi trupul păros, cu ulei se unse, în rând cu oamenii, îşi puse veşmânt ca orice bărbat. Îşi luă o armă, se luptă cu leii, aşa că ciobanii dormiră noaptea în pace. Îmblânzea lupii, biruia leii, marii păstori îşi dormeau somnul: Enkidu, neadormitul bărbat, le stătea de strajă. Un om i-a istorisit [lui Ghilgamesh…] (lacună).
Enkidu cu muierea se dădură veseliei. Ridicându-şi ochii, un om zăreşte, şi muierii îi spune: «Shamhat, adu-mi omul! De ce a venit? Vreau să ştiu cum îl cheamă!» Muierea îl strigă pe omul acela, el se apropie şi îl văzu (pe Enkidu), «Încotro zoreşti, o, bărbatule? Pentru ce baţi drumul din greu?» Omul îşi deschide gura şi [lui Enkidu] îi grăieşte: «În iatacul de nuntă [n-au oamenii cale], însă partea omului e să se supună mai-marilor! Oamenii din oraş încarcă în coşuri cărămizile, hrana oraşului e dată în seama fetelor. Iatacul de nuntă se deschide numai pentru regele împrejmuitului Uruk. Numai pentru Ghilgamesh, regele împrejmuitului Uruk, se află deschis iatacul de nuntă, şi el îşi stăpâneşte sortita soţie. Odinioară putea (doar) el, dar în viitor va putea oricare: aceasta-i hotărârea sfatului zeilor – tăierea buricului, cum i-a fost hărăzită!» De la vorbele omului el păli la faţă (lacună). Enkidu merse în faţă, după dânsul, muierea. Când ajunse la împrejmuitul Uruk, de jur-împrejur se adunase mulţimea. Când stătu la răspântia străzilor din împrejmuitul Uruk, oamenii adunaţi vorbiră de dânsul: «Cu Ghilgamesh acesta la chip aduce, la statură-i mai scund, dar mai vârtos în oase!» [Din toate părţile lumea îl] priveşte: «[În ţara toată mare] îi e puterea: el a supt lapte de fiară!» Erau veseli bărbaţii: «S-a ivit un viteaz! în Uruk fi-vor veşnic jertfe de mulţumire: gloriosul bărbat cu chip de minune, Ghilgamesh cel ca un zeu, a dobândit un rival!»
Un culcuş a fost aşternut pentru Ishkhara, Ghilgamesh s-a ridicat în culcuş la dânsa, a dormit cu ea noaptea, a cunoscut-o pe Ishkhara. Enkidu ieşi pe stradă, puse stavilă drumului, Ghilgamesh [vrea să-i cunoască] puterea, (lacună) Ghilgamesh [îl zări pe bărbatul sălbatic], pe spinarea lui se răsucesc [năvalnic cârlionţii]. El se apropie şi se opri faţă în faţă, pe drumul mare cei doi se întâlniră; Enkidu uşa o stăvili cu piciorul, pe Ghilgamesh nelăsându-i să între. Se înşfăcară amândoi, se încleştară ca taurii, dărâmară un stâlp, clătinară zidul. Ghilgamesh şi Enkidu se înşfăcară, se încleştară ca taurii, dărâmară un stâlp, clătinară zidul. Ghilgamesh îşi lăsă în pământ genunchiul, îşi potoli mânia, inima i se liniştise. Cu inima liniştită, lui Ghilgamesh Enkidu îi grăieşte: «Numai pe tine te-a născut astfel Ninsun, Bivoliţa-dintre-ziduri! Te-ai înălţat sus de tot peste bărbaţi căpetenie, Ellil ţi-a hărăzit peste oameni domnia! (lacună) De ce ai dorit să împlineşti una ca asta?», (lacună) Ei, [sărutându-se] au legat prietenie. (lacună) […] S-au îmbrăţişat amândoi prietenii, alături [se aşază], se ţin de mână ca fraţii de sânge. Lui Ghilgamesh îi este milă de Enkidu şi aşa îi grăieşte: «De ce ochii tăi s-au umplut de lacrimi, inima ta e întristată şi suspini cu zgomot?» Enkidu şi-a deschis gura şi lui Ghilgamesh îi grăieşte: «Prietene, vaietele mi-au încordat vinele gâtului, stau fără treabă, mi-a slăbit puterea». Ghilgamesh şi-a deschis gura şi lui Enkidu îi grăieşte: «[Prietene], în depărtare sunt munţii Libanului, munţii aceştia sunt acoperiţi de codri de cedru, în codrii aceia trăieşte [cumplitul Humbăba.] Hai să-l ucidem împreună şi tot răul care este să-l izgonim din lume! Tăia-voi cedri, împăduriţi de ei sunt munţii, şi îmi voi face un nume veşnic!» Enkidu şi-a deschis gura şi lui Ghilgamesh îi grăieşte: «Cunosc, prietene, munţii de pe când rătăceam cu fiarele laolaltă: de jur-împrejur sunt păduri pe zece mii de berù, cine aşadar să pătrundă în miezul pădurii? Humbàba! uragan îi e glasul, gura îi este văpaie, răsuflarea lui e moarte! Pentru ce dorit-ai isprava aceasta? Nu-i de-o măsură lupta [în] sălaşul lui Humbàba!» Ghilgamesh şi-a deschis gura şi lui Enkidu îi grăieşte: «[Doresc] să mă sui în munţii aceia [şi în codrul acela doresc să intru] […] în munţii Libanului, în [sălaşul] lui Humbàba! La şold îmi voi prinde o secure de luptă, tu [să mergi în spate], eu [în faţa ta voi merge!]» Enkidu şi-a deschis gura şi [lui Ghilgamesh] îi grăieşte: «Cum să ne ducem în pădurea [de cedri]? Ghilgamesh! străjerul ei e un războinic şi puternic este, el nu aţipeşte [nici ziua, nici noaptea]! Pe Humbàba, Shamash [l-a înzestrat cu putere, vitejie dăruitu-i-a] Addu […] Ca să păzească [pădurea de cedri, Ellil i-a încredinţat] Spaimele [oamenilor], Humbàba! uragan îi e glasul, [el tulbură] marea, leagănă [pământul, ca un] vânt turbat aţâţă războiul, ca un potop scutură ţările lumii, [un oştean furios] a cărui mânie este ca uraganul: când deschide gura, se zguduie cerul, se cutremură [munţii], se clatină [stâncile şi tot ce e viu] se retrage în peşteri…» Ghilgamesh [şi-a deschis gura şi îi grăieşte] lui Enkidu: «Prietene, cine s-a înălţat la cer? Numai zeii cu Soarele [vor dăinui] veşnic, iar zilele omului sunt numărate, orice ar face, totul e vânt! Acum şi ţie îţi e frică de moarte, unde-i puterea vitejiei tale? Voi merge în faţa ta, iar tu să-mi strigi: «Mergi, nu te teme! Şi dacă voi cădea, îmi voi lăsa numele. […] Voi ridica [mâna, voi tăia] cedri, îmi voi făuri un [nume] veşnic! Prietene, meşterilor le voi da poruncă [armele să le] făurească în faţa noastră». Meşterilor, ei le-au dat [poruncă]. Meşterii s-au aşezat să chibzuiască. Meşterii au turnat securile mari, turnară topoare de trei talanţi fiecare. Mari junghere turnară cu tăişuri de doi talanţi, cu apărători de treizeci de mine pe amândouă laturile, din treizeci de mine de aur este [plăseaua] jungherului: Ghilgamesh şi Enkidu câte zece talanţi purtară. La poarta Urukului traseră cele şapte zăvoare; auzind [de asta] se adună poporu, [se îngrămădi] pe stradă, în împrejmuitul Uruk.
Ghilgamesh [veni în faţa poporului; adunându-se, bătrânii dregători] din împrejmuitul [Uruk] se aşezară dinainte-i. [Ghilgamesh aşa le grăieşte]: «[Ascultaţi, bătrâni dregători ai] împrejmuitului [Uruk, ascultă popor din împrejmuitul Uruk] pe Ghilgamesh, care a spus: vreau să-l văd pe acela al cărui nume cutremură ţările. Vreau să-l înving pe el în pădurea de cedri, să afle lumea cât de puternic sunt cu, odrasla Urukului! Voi ridica mâna, voi tăia cedri, îmi voi făuri un nume veşnic!»
Ei îi răspund astfel lui Ghilgamesh: «Tânăr eşti, Ghilgamesh, şi îţi urmezi inima, fără să ştii nici tu ce fapte săvârşeşti! Noi am auzit chipul lui Humbàba cât e de groaznic; cine [să-i biruie] armele? Sunt acolo păduri jur-împrejur pe zece mii de [berù], cine va pătrunde în miezul pădurii? Humbàba! uragan îi e glasul, gura îi este văpaie, răsuflarea lui e moarte! Pentru ce dorit-ai isprava aceasta? Nu-i de-o măsură lupta în sălaşul lui Humbàba!» Ghilgamesh ascultă cuvântarea sfetnicilor şi, râzând, spre prietenul său aruncă o privire: «Iată ce îţi voi [spune] acum, prietene, mă tem de el, [crunt mă înspăimânt]; voi merge [cu tine în codrul de cedri], şi ca să nu ne fie frică acolo, îl vom omorî pe Humbàba!» Bătrânii dregători din Uruk lui Ghilgamesh îi grăiesc: «… Meargă zeiţa cu tine, ocrotească-te zeul tău, cu bine să te [călăuzească] în cale şi la limanul Urukului [cu bine să te aducă înapoi]!»
Ghilgamesh a îngenuncheat [dinaintea lui Shamash: «Auzit-am] cuvântarea ce mi-au rostit-o [dregătorii bătrâni]; mă duc, dar spre Shamash [înălţatu-mi-am] mâinile: fie viaţa mea norocoasă, întoarnă-mă la limanul [Urukului], întinde-ţi umbra ta [peste mine]!» Ghilgamesh l-a chemat [pe Enkidu şi a început să ghicească viitorul… Când a auzit prevestirea… s-a aşezat şi a plâns; pe faţa] lui Ghilgamesh curseră lacrimi. «Purced pe un drum [pe care] n-am mai umblat, [merg pe o cale pe care] nu o cunosc. Norocos [dacă fi-voi de acum înainte, plecând la bătălie] dintr-a mea bunăvoie, te voi slăvi [pe tine, o, Shamash, însemnele tale eu le voi pune] pe tronuri!» [Au fost puse dinainte-i] tot felul de arme; [securi] mari, junghere, [un arc], o tolbă i se dădură în mână. El luă o secure, îşi [îndesă] tolba (cu săgeţi) şi [îşi prinse de umăr arcul] din Anshan, jungherul [şi-l vârî] sub cingătoare. Aşa s-au pregătit ei de luptă.

III

Bătrânii dregători îl binecuvântează pe Ghilgamesh şi îi dau poveţe la drum: «Pe puterea ta, Ghilgamesh, să nu te bizui, priveşte ager, păzeşte-te, lasă să meargă Enkidu în faţă, el care a rătăcit pe cărări şi drumuri, căci el ştie potecile codrului şi toate năravurile lui Humbàba… Dorinţa ta Shamash s-o împlinească, ce ţi-ai pus în gând, fie aievea… Voia ta, Lugalbanda să o sprijine!» …

IV

După douăzeci de berù, ei rupeau o frântură (de pâine), după treizeci de berù făceau popas, într-o zi străbăteau cincizeci de berù, un drum de şase săptămâni l-au încheiat în trei zile. În popasurile lor de noapte săpară fântâni. (lacună) Ghilgamesh se scoală şi cu prietenul său stă de vorbă; «Prietene, m-ai strigat? De ce m-am trezit? Nu m-ai atins cumva? De ce am tresărit? Suie-te pe steii din munte şi vezi ce s-a întâmplat! M-am lipsit acum de somnul dumnezeiesc! Prietene, un vis am visat, ce greu mi-e, ce groază, ce tulburare! M-am încăierat cu zimbrii câmpiei, mugetul lor a ridicat un stâlp de pulbere, m-am cutremurat în faţa lor… El mi-a potolit setea cu apă din burduf». Cine-i născut în câmpie înţelepciunea o cunoaşte; Enkidu îi prezice prietenului şi visul i-l tălmăceşte: «Zeul acela, prietene, către care ne-am ridicat, nu este zimbru, neobişnuit e totul în el! Zimbrul din visul tău este luminosul Shamash, la nenorocire el mâna sa ţi-o întinde. Cel care ţi-a dat să bei apă din burduf este Lugalbanda, zeul tău, care te cinsteşte! Să ne unim amândoi săvârşind ceea ce nu va fi uitat după moarte!» În zori ei purceseră mai departe la drum, după douăzeci de beru rupseră o frântură (de pâine), după treizeci de berù făcură popas şi dinaintea lui Shamash săpară fântână. Se îmbrăţişară amândoi îndreptându-se spre culcuşul de noapte, îi birui somnul, care e partea omului. În toiul nopţii, somnul lui s-a curmat şi, sculându-se, el stă de vorbă cu prietenul său: «Prietene, m-ai strigat? De ce m-am trezit? Nu m-ai atins cumva? De ce am tresărit? Enkidu, prietene, un vis am visat azi noapte, este al doilea vis pe care-l visez: într-o trecătoare din munţi stăteam amândoi, muntele a căzut şi m-a răsturnat, mi-a strivit picioarele nelăsându-mă să mă scol; dinaintea lui, noi eram ca nişte gâze. Şi a izbucnit de acolo o lumină şi un bărbat mi s-a arătat, cel mai minunat de pe lume prin frumuseţea-i măreaţă. M-a scos de sub munte, m-a adăpat eu apă, mi-a liniştit inima (şi) m-a ajutat să mă scol în picioare». Cine-i născut în câmpie înţelepciunea o cunoaşte, Enkidu îi prezice prietenului şi visul i-l tălmăceşte: «Prietene, visul tău ne vesteşte de bine, visul acesta e prevestitor, chiar dacă este multă spaimă în el. Prietene, muntele pe care l-ai visat e Humbàba. Noi îl vom prinde pe Humbàba, îl vom ucide împreună şi vom zvârli leşul lui spre batjocură». În zori ei purceseră mai departe la drum. După douăzeci de berù rupseră o frântură (de pâine), după treizeci de berù făcură popas şi dinaintea lui Shamash săpară fântână… Ghilgamesh se sculă, se apropie de fântână, un strop de făină în fântână aruncă: «Munte, adu-mi o vedenie la noapte!» Shamash o prezicere îi dărui. Trecu o răcoare, suflă un vânt. Îşi culcă prietenul, iar el rămase de veghe şi, ca orzul de munte îşi înclină capul. Ghilgamesh îşi propti bărbia în genunchi; îl cuprinse somnul, partea oricărui om. În toiul nopţii, somnul său se curmă; sculându-se, îi grăi prietenului astfel: «Prietene, m-ai strigat? De ce m-am trezit? Nu m-ai atins cumva? De ce am tresărit? N-o fi trecut un zeu? De ce trupul îmi arde? Prietene, al treilea vis am visat, iar visul visat e cu totul groaznic. Cerul urla, bubuia pământul, ziua se potolise, venea întunericul, fulgerul sclipea, pâlpâiau flăcări, erau nouri deşi, moartea curgea ca puhoiul, fulgerele se stinseră, se stinse văpaia, muntele care se prăbuşea s-a prefăcut în scrum. Să coborâm în câmpie, să întemeiem sfat!» Enkidu pricepu atunci visul şi, lui Ghilgamesh aşa îi prezice: (lacună) Enkidu şi-a deschis gura şi, rostind, lui Ghilgamesh îi grăieşte: «… Adu-ţi aminte ceea ce ai spus în Uruk: Grăbeşte-te, apropie-te, pe Humbàba răpune-l, să afle lumea cât de puternic eşti tu, odraslă a Urukului!» Ghilgamesh, auzind cuvântul prietenului, s-a bizuit din nou pe puterile sale: «Grăbeşte-te, apropie-te, de la noi să nu plece, să nu se ducă în codru, să nu se ascundă de noi!» El se învestmântează în şapte înspăimântătoare veşminte, şi-a pus unul, iar şase încă stau dezbrăcate. Se auzi un tropot ca de zimbru furios, de departe striga străjerul pădurii; a strigat întâia oară din adâncul gâtlejului – străjerul pădurii striga de departe; a strigat a doua oară din adâncul gâtlejului. Ca tunetul striga de departe Humbàba; a strigat a treia oară din adâncul gâtlejului… (lacună). Enkidu şi-a deschis gura şi lui Ghilgamesh îi grăieşte: «Prietene, nu vom intra în pădure, eu simt slăbiciune în trup, îmi sunt mâinile ţepene». Ghilgamesh şi-a deschis gura şi lui Enkidu îi grăieşte: «Prietene, fi-vom oare atât de nevolnici? câţi munţi am şi străbătut şi ne va fi teamă de cel din faţă?… Prietene, tu cunoşti bătăliile, luptele îţi sunt cunoscute, tu ai răpus lei, de zimbri nu ţi-a fost teamă… Să plece înţepenirea din braţele tale, să iasă din trupul tău slăbiciunea, nu sta, prietene să intrăm în păduRé împreună! întăreşte-ţi inima pentru luptă, uită de moarte, nici de vrăjmaş nu te teme! Omul puternic, care merge înainte, neînfricat şi cu băgare de seamă, pe sine se cruţă, dar şi pe tovarăş, chiar şi căzând, ei numele şi-l vor lăsa!»
Astfel ajunseră ei la muntele verde, graiul le amuţi şi amândoi se opriră.

V

Se opriră; de codru se minunează, văd înălţimea cedrilor, văd potecile din păduRé pe care, rătăcind, le-a călcat Humbàba. Sunt drepte drumeagurile, lesnicioase cărările. Ei privesc muntele cedrilor, lăcaşul zeilor, tronul (zeiţei) Irnini; în faţa muntelui cedrii îşi poartă splendoarea, bună le e umbra şi plină de încântare. A crescut lăstărişul, au crescut tufele, cresc cedri acolo, cresc oleandri. Ei porniră pe un făgaş, rătăcindu-se (lacună).
El ridică în mână securea de luptă… Avea păstrat un topor de dulgher; Enkidu luă toporul şi începu să taie cedrii. Îndată ce Humbàba auzi zgomot, se umplu de mânie: «Cine umblă acolo, cine necinsteşte copacii, odraslele munţilor mei, cine taie cedri aici?» Viteazul Shamash le spuse din ceruri: «Veniţi mai aproape de el, nu vă temeţi!» (lacună).
Pe faţa lui curseră lacrimi. Ghilgamesh rosteşte către viteazul Shamash: «… dar ascultat-am de viteazul Shamash, am mers pe drumul care mi-a fost sortit!» Viteazul Shamash auzi rugăciunea lui Ghilgamesh, şi asupra lui Humbàba se porniră marile vânturi: Vântul-cel-mare, Vântul-de-miazănoapte, Vântul-vârtejurilor, Vântul-nisipurilor, Vântul-furtunos, Vântul-cel-rece, Vântul-de-vreme-rea, Vântul-fierbinte. Opt vânturi asupra lui se asmuţiră, suflându-i drept în ochi lui Humbàba. El nu mai poate păşi înainte, nici înapoi nu se poate retrage. Se dă bătut Humbàba şi-i grăieşte lui Ghilgamesh, Humbàba: „Tu, Ghilgamesh, să mă cruţi se cuvine! Tu vei fi domnul, eu îţi voi fi robul! Îţi voi tăia ţie cedri, odraslele munţilor mei, şi case pentru tine clădi-voi din cedrii aceia». Enkidu lui Ghilgamesh îi grăieşte: «Nu asculta vorbele pe care le-a spus Humbàba! Nu se cuvine să-i laşi viu pe Humbàba!» (lacună) Ghilgamesh îi grăieşte lui Enkidu: «Când ne vom apropia să-l răpunem pe Humbàba, razele nimbului se vor spulbera tulburate, se vor spulbera ale nimbului raze, se va întuneca lumina». Enkidu îi grăieşte lui Ghilgamesh: «Prietene, dacă prinzi o pasăre, nu pleacă nici puii! Razele nimbului le vom căuta după aceea, ele se vor risipi ca puii prin iarbă. Răpune-l pe el, iar mai târziu pe slugile sale». Cum auzi Ghilgamesh cuvântul prietenului, securea de luptă o ridică în mână, sabia şi-o trase din cingătoare; Ghilgamesh în ceafă îl lovi de moarte, prietenul său Enkidu îl izbi în piept. El se prăbuşi după lovitura a treia, amorţiră de tot furioasele lui mădulare. Ei îl răpuseră la pământ pe străjer, pe Humbàba; cedrii gemură pe-o depărtare de doi berù jur-împrejur. O dată cu el, Enkidu răpuse codrii şi cedrii. L-a răpus Enkidu pe străjerul pădurii, la al cărui cuvânt se îngrozeau Libanul şi Sariya. Pacea cuprinse munţii înalţi, pacea cuprinse împăduritele piscuri. El i-a răpus pe paznicii cedrilor, sfărâmatele raze ale lui Humbàba. După ce le-a ucis pe toate şapte, zaua de luptă şi jungherul de şapte talanţi, povara sa de opt talanţi, el şi le-a scos de pe trup (şi) a descoperit locuinţa tainică a (zeilor) Anunnaki. Ghilgamesh taie copacii, Enkidu smulge buturugile. Enkidu lui Ghilgamesh îi grăieşte: «Ghilgamesh, prieten al meu! noi am doborât cedrii, atârnă-ţi securea de luptă la cingătoare, varsă dinaintea lui Shamash prinosul de apă, vom duce pe malul (fluviului) Purat (Eufrat) cedrii». (lacună) În vârful lăncii a înfipt capul lui Humbàba …

VI

El şi-a spălat trupul, toate armele străluceau, pletele şi le-a aruncat de pe frunte pe spate, s-a despărţit de ceea ce era murdar, s-a îmbrăcat cu (veşminte) curate. Îndată ce şi-a aruncat mantaua pe el şi mijlocul şi l-a încins, îndată ce Ghilgamesh s-a încununat cu tiara, stăpâna Ishtar şi-a ridicat ochii spre frumuseţea lui Ghilgamesh: «Hai, Ghilgamesh, să-mi fii soţ, dăruieşte-mi ca dar rodul tău! Bărbat îmi vei fi, eu îţi voi fi nevastă! Fie ca cu să pun să-ţi pregătească un car de aur şi de lapis-lazuli, cu roţi de aur şi coame de electru, să ţi se înhame furtuni (ca) puternici catâri. Intră în casa noastră, în mireasma de cedru! Când vei porni să intri în casa noastră, fie ca încăperea din turnul porţii oraşului şi tronul să-ţi sărute picioarele, fie ca împăraţii, regii, voievozii să-şi aplece genunchii, aducă-ţi danii darul măgurilor şi al şesului, caprele tale de trei ori mai mult, oile tale de două ori mai mult să fete, asinul tău de povară să ajungă din urmă catârul, caii tăi (înhămaţi) la car să fie mândri alergând, boii tăi înjugaţi să nu aibă seamăn!»
Ghilgamesh şi-a deschis gura şi, rostind, îi grăieşte stăpânei Ishtar: «De ce vrei tu să te iau de nevastă? Îţi voi da veşminte, uleiuri sfinte pentru (uns) trupul, îţi voi da pâine spre a te hrăni cu mâncare, pâine îţi voi da să mănânci, vrednică de o zeiţă, vin îţi voi da să bei, vrednic de o regină, sălaşul tău cu măreţie îl voi împodobi, voi umple de grâne hambarele tale, idolii tăi ţi-i voi înfăşura în veşminte, dar de nevastă n-am să te iau! Tu eşti o vatră care se stinge în frig, o uşă neagră (neîncheiată) care nu ţine la vânt şi furtună, un palat care a strivit (capul) viteazului, o fântână care şi-a înghiţit capacul, smoală care şi-a opărit hamalul, un burduf care l-a udat pe hamal, o lespede care nu poate ţine zidul de piatră, un berbece care a alungat locuitorii cetăţii pe pământul duşman, sandaua care strânge piciorul stăpânului. Ce soţ ai iubit tu veşnic? Cine-i ibovnicul tău care să-ţi fie drag şi acum? Haide să ţi-i număr pe cei cu care te-ai destrăbălat!… Pe soţul tinereţii tale, Dumuzi, l-ai osândit la bocete an după an. Şi pe păstoraşul-pasăre l-ai iubit, dar lovitu-l-ai şi aripile i le-ai sfărâmat; acum el trăieşte prin păduri şi tot strigă „aripile mele!” Şi un leu ai iubit, desăvârşit în putere, dar şapte şi iar şapte capcane i-ai săpat. Şi un armăsar ai iubit, care era minunat în bătălie, dar hărăzitu-i-ai biciul, frâul, nuiaua, să alerge şapte berii hărăzitu-i-ai, pe maica lui, Silili, ai osândit-o la bocet. Şi ai mai iubit un păstor de capre care îţi aducea mereu turte coapte în spuză şi îţi înjunghia zilnic iezi, dar tu l-ai lovit şi l-ai prefăcut în lup, şi chiar ciobanii lui îl alungă, şi chiar câinii lui îl muşcă de coapse. Pe Ishullânu, grădinarul părintelui tău, l-ai iubit, pe cel ce-ţi aducea mereu ciorchini de curmale ca să împodobească în fiece zi masa ta; ţi-ai ridicat ochii şi ai venit lângă el: „O, Ishullànu al meu, din vârsta bărbăţiei tale să ne înfruptăm, să-ţi ajute mâna ta despuierea şi de sânul nostru atinge-te!” Ishullànu ţi-a răspuns: „Ce ai dorit de la mine? Ce mama n-a copt, nici eu n-am mâncat! Cum să mănânc pâinea de putregai şi de farmece? Mă apără de frig buruiana?” Dar auzind aceste cuvinte, tu l-ai lovit şi l-ai prefăcut în păianjen, şi în păienjeniş i-ai hotărât sălaşul, nici în bagdadie să nu se ridice, nici pe podea să nu se lase. Şi cu mine, îndrăgindu-mă, la fel vei face!»
Auzind Ishtar aceste cuvinte, s-a înfuriat Ishtar, s-a înălţat la ceruri, şi ridicându-se, plânge Ishtar dinaintea tatălui ei Anu, dinaintea mamei sale Antu îi curg lacrimile: «Tată, Ghilgamesh m-a jignit, Ghilgamesh mi-a numărat toate păcatele, păcatele mele toate şi toate mârşăviile mele». Anu şi-a deschis gura şi rosteşte, ei, Doamnei Ishtar, aşa grăindu-i: «Nu cumva tu l-ai jignit pe regele Ghilgamesh, încât Ghilgamesh ţi-a numărat păcatele, toate păcatele tale şi toate mârşăviile tale?» Ishtar şi-a deschis gura şi rosteşte, părintelui ai Anu aşa grăindu-i: «Tată, izvodeşte-mi un taur pentru ca el pe Ghilgamesh să-l ucidă, Ghilgamesh se cuvine jignirea să mi-o plătească! Iar dacă tu nu-mi vei da acest taur, voi bate la uşa Ţării-fără-întoarcere, porţile subpământului le voi deschide, voi scula morţii pe cei vii să-i înfulece, şi fi-vor viii atunci mai puţini decât morţii». Anu şi-a deschis gura şi rosteşte către Doamna Ishtar aşa grăindu-i: «De vei dori de la mine un taur, vor fi în Uruk şapte ani de mălură. Tu va trebui să strângi grâne pentru oameni şi pentru vite va trebui iarbă să semeni». Ishtar şi-a deschis gura şi rosteşte, părintelui său Anu aşa grăindu-i: «Grâne am strâns, iarbă am semănat; de vor fi în Uruk şapte ani de mălură, grâne pentru oameni am şi strâns, iarbă pentru vite am şi semănat … taurul …» Când auzi Anu aceste cuvinte, i-a făcut ei hatârul, i-a făurit taurul, şi Ishtar l-a mânat la Uruk, din ceruri. Când el a ajuns pe străzile din Uruk… a coborât la Eufrat, l-a sorbit din şapte înghiţituri, şi fluviul secă; sub răsuflarea taurului se căscă o groapă, o sută de bărbaţi din Uruk se prăbuşiră într-însa; de la a doua răsuflare se căscă (altă) groapă şi două sute de bărbaţi din Uruk se prăbuşiră într-însa; cu a treia răsuflare el suflă asupra lui Enkidu, şi chiar dacă trupul lui Enkidu se încovoie, sări Enkidu şi de un corn al taurului se apucă, dar taurul îl împroşcă în obraz cu scuipat şi cu toată grosimea cozii sale îl izbi.
Enkidu şi-a deschis gura şi, rostind, lui Ghilgamesh îi grăieşte: «Prietene, suntem mândri de vitejia noastră, deci cum vom răspunde la această jignire?» Ghilgamesh şi-a deschis gura şi, rostind, lui Enkidu îi grăieşte: «Văzut-am, prietene, isprăvile taurului, dar puterile lui nu sunt pentru noi o primejdie. Îi voi smulge inima, dinaintea lui Shamash o voi pune, pe taur amândoi împreună îl vom ucide, mă voi ridica peste el în semn de izbândă, voi umple cu ulei sfânt coarnele, lui Lugalbanda le voi dărui! Tu să-l apuci de grosimea cozii, iar eu îl voi izbi de moarte cu jungherul între coame, între grumaz şi ţeastă …». Enkidu mână taurul, îl întoarse, îl apucă de grosimea cozii … Iar Ghilgamesh, ca un luptător curajos şi ca un oştean preaputernic, îşi înfipse jungherul între coarnele lui, între grumaz şi ţeastă. Când uciseră taurul, îi smulseră inima şi o puseră dinaintea lui Shamash …
Ishtar s-a căţărat pe zidul împrejmuitului Uruk, a sărit pe un crenel şi şi-a strigat blestemul: «Cadă năpasta pe Ghilgamesh care m-a înjosit, răpunându-mi taurul!» Auzind Enkidu aceste vorbe ale Ishtarei, smulse mădularul taurului şi i-l aruncă în obraz: «Iar cu tine aş face tot aşa cum am făcut şi cu el, doar de-aş ajunge la tine, te-aş înfăşura în maţele lui!» Ishtar îşi chemă preotesele, muierile destrăbălate şi fetele, şi mădularul taurului începură a-l boci. …

VII

Enkidu se culcă dinaintea lui Ghilgamesh; pe chipul lui Ghilgamesh curseră lacrimi: «Frate, dragul meu frate! Pentru ce mi-au dat mie dreptate în locul fratelui meu!» Şi din nou: «Nu cumva voi şedea cu un duh, la uşa duhului, şi pe iubitul meu frate cu ochii mei să nu-l mai văd niciodată?» Enkidu şi-a deschis gura şi, rostind, lui Ghilgamesh îi grăieşte: «Haide, prietene, să ne aducem aminte ce isprăvi am făcut: din porunca lui Shamash am tăiat cedri, am înjghebat din lemn de cedru o uşă, din pricina uşii de lemn s-a petrecut năpasta!» … Enkidu îşi ridică ochii din culcuş, stă de vorbă cu uşa, ca şi cu un om: «Uşă de lemn, fără noimă şi înţeles, nu este nicio judecată într-însa! Lemn am căutat pentru tine pe douăzeci de berù, până când am văzut cedrul înalt, şi acelui copac nu i se afla pereche pe lume. Eşti înaltă de şase gar, doi gar ai în lăţime. Zăvorul, veriga şi drumul tău au doisprezece coţi în lungime. Te-am înjghebat, te-am adus, te-am împodobit la Nippur, şi de-aş fi ştiut, uşă, că asta îmi va fi răsplata, că asemenea bine îmi vei aduce tu mie, aş fi luat toporul şi te-aş fi despicat în surcele, o cergă aş fi agăţat în gaura pentru uşă!… Oare Anu şi Ishtar nu m-au iertat fiindcă te-am întocmit, te-am adus, te-am împodobit la Nippur? Să te fi adus viitorul rege, zeul să-ţi fi făurit canaturile tale de uşă, numele meu să-l fi şters, scriindu-l pe-al său: …» Auzindu-i cuvântul, el a izbucnit deodată în plâns cu lacrimi fierbinţi, Ghilgamesh a auzit cuvântul prietenului său Enkidu şi lacrimile îi izbucniră. Ghilgamesh şi-a deschis gura şi, rostind, lui Enkidu îi grăieşte: «Inimă adâncă, grai înţelept ţi-a dăruit zeul ţie; tu eşti om cu judecată, rosteşti lucruri ciudate! De ce, prietene, cugeţi atât de straniu? Visul acesta e prevestitor, chiar dacă e multă spaimă într-însul!… Este în el multă spaimă, dar prevestitor e visul! Zeii i-au hărăzit îngrijorări celui viu, visul îi lasă celui viu nelinişte! Mă voi hotărî să mă rog marilor zei, stăruind pentru milă, îl voi implora pe zeul tău: milostiv să fie Anu, părintele zeilor, să se înduioşeze Ellil, Shamash să-ţi ia apărarea, împodobi-voi idolii lor cu aur fără măsură!» Shamash l-a auzit, şi lui Ghilgamesh îi vorbeşte: «Nu cheltui aurul, o, rege! pe idoli, cuvântul ce s-a rostit zeii nu-l vor schimba, ei nu-şi vor lua înapoi, nu vor şterge cuvântul rostit, sorţul aruncat nu şi-l vor lua îndărăt, nu-l vor nimici, soarta omenească trece, nimic nu va rămâne pe lume!» La porunca lui Shamash, Enkidu răspunse, îşi înălţă capul; lacrimile îi curg dinaintea lui Shamash.
«Un vis prevestitor mi-ai trimis tu, Shamash, împlini-se-va ceea ce mi-ai sortit, dar nu mă lăsa nerăzbunat, împlineşte-mi cuvântul, Shamash! Vânătorului celui cu lanţuri hotărăşte-i o soartă ce nu se va sfârşi în lume în veii vecilor!…Nimiceşte-i prada, slăbeşte-i mâinile, în faţa ta calea lui dezgustătoare să fie, şi să plece de la dânsul fiarele sale, fie ca vânătorul să nu-şi vadă împlinite dorinţele inimii!» Îl împinse inima şi o blestemă pe Shamhat: «Hai să-ţi hărăzesc şi ţie partea ta, destrăbălato, care în lume nu se va sfârşi în vecii vecilor; cu marele blestem te voi blestema pe tine, cu blestemul ce în curând te va ajunge: să-ţi fie respinse potolirile mângâierilor tale, fie ca tu să te iubeşti chiar cu urmaşii tăi, să ajungi batjocura femeilor, corbul în casa ta să se spurce, să te tăvăleşti în necurăţenii ca oaia… ca o căţea să te încălzeşti pe cuptorul de oale… chiar dânsa! Casa să ţi-o ajungă focul incendiului, răscrucile drumului îţi vor fi locuinţă, umbra de ziduri îţi va fi adăpost, picioarele tale nu vor şti ce-i odihna, cel flămând şi beţivul îţi vor pălmui obrajii, după sine, cerşetorul te va chema, tot ce-ţi va fi dăruit îşi va lua înapoi… foamea şi setea îţi vor surpa trupul, fiindcă asupră-mi ai adus blestemul şi năpasta şi nenorocirea le-ai ademenit spre mine!»
Shamash auzi, îşi deschise gura îndată după ce ascultase şi din ceruri strigă: «Enkidu, pentru ce ai blestemat-o pe destrăbălata Shamhat, care te-a hrănit cu pâine vrednică de un zeu, care ţi-a dat să bei băutură vrednică de un rege şi te-a îmbrăcat în veşmânt măreţ şi ca prieten bun pe Ghilgamesh ţi l-a dat? Acum Ghilgamesh îţi este prieten şi frate, el te va culca pe patul cel mare, pe patul de cinste are să te culce, te va sălăşlui la stânga, în sălaşul liniştii; domnitorii pământului îţi vor săruta picioarele, el îi va porunci poporului din Uruk să te plângă, oamenilor veseli le va încredinţa o rânduială de jale, iar el însuşi pentru despărţirea de tine se va îmbrăca în zdrenţe, se va înfăşura într-o piele de leu şi va fugi în pustie».
Auzind Enkidu cuvântul lui Shamash-viteazul, i se linişti mânioasa inimă, i se potoli ficatul din furie: «Hai, muiere destrăbălată, altă soartă să-ţi hărăzesc: cel care te-a părăsit să se întoarcă la tine, împăraţii, regii, voievozii să te îndrăgească, cel ce te-a zărit să se minuneze de tine, deasupră-ţi viteazul să-şi scutuRé pletele, cel care pleacă de la tine să-şi desfacă punga, dăruiască-ţi el ţie lapis-lazuli şi aur! Noi te vom ajuta să te răzbuni pe duşmani, vatra lor se va stinge, hambarul lor se va secătui! Preotul să te aducă în templul zeilor, pentru tine lepădată să fie soţia, mamă a şapte (copii)!»
În măruntaiele lui Enkidu pătrunse durerea, în culcuşul de noapte, unde zăcea singuratic. Noaptea el îi împărtăşi prietenului tristeţile sale: «Prietene, un vis am visat în noaptea aceasta, urla cerul, îi răspundea pământul, eu stăteam singur în noaptea neagră; un om am zărit, tulbuRé îi era chipul, semăna la faţă cu pasărea furtunii. Aripi de pasăRé erau aripile lui, ghearele lui erau gheare de vultur. Am început să mă lupt cu el, însă el m-a învins, am început să mă apăr, însă el pe umerii mei a sărit, a scormonit pământul şi m-a scufundat într-însul (lacună). S-a atins de mine şi m-a preschimbat îndată; mi-a agăţat de umeri aripi ca de pasăre, m-a privit şi m-a dus în casa de negură, în sălaşul lui Irkalla, în casa de unde cel intrat niciodată nu iese, pe o cale pe care înapoi nu te poţi întoarce, în casa în care cei ce locuiesc sunt lipsiţi de lumină, unde hrana lor este pulberea şi mâncarea lor este lutul şi sunt îmbrăcaţi, ca păsările, în veşmânt de aripi, şi nu văd lumină, trăind doar în beznă. Iar zăvoarele porţii sunt acoperite de praf! În Casa pulberii în care am intrat, văzut-am regi care şi-au lăsat cununa, văzut-am împăraţii purtători de cunună care au stăpânit altădată pământul; ei sunt chipul lui Anu şi al lui Ellil, li se pune dinainte carne friptă sau coaptă, din burduf li se dă să bea apă rece. În Casa pulberii, în care am intrat, locuiesc marele preot enu şi novicele lagaru, locuiesc preotul ishippu şi stăpânitul de duhuri mahhu, locuiesc unsul oceanului pashish apsi şi slujitorii marilor zei, locuieşte Etana, locuieşte Sumukan, locuieşte Ereshkigal, regina pământului, fecioara Belet-tseri – scribul pământului, dinainte-i stă în genunchi (şi) ţine Tăbliţa Destinelor din care citeşte în faţa ei. Ridicându-şi faţa m-a zărit pe mine: «Moartea l-a şi luat pe omul acela!» (lacună).
Ghilgamesh şi-a deschis gura şi rosteşte …: «Prietene, pe care te iubesc atâta, Enkidu, prietenul meu pe care-l iubesc atâta, cu care împreună toate poverile le-am împărţit), adu-ţi aminte de toate drumurile străbătute de noi! Prietenul meu a visat un vis de neocolit, sorocul visului ce l-a visat s-a împlinit acuma şi zace Enkidu!» Zace în pat Enkidu o zi, şi a doua zi, Enkidu zace în pat şi a treia zi, şi a patra zi, a cincea, a şasea şi a şaptea, a opta, a noua şi a zecea, boala înfulecă trupul lui Enkidu; au trecut zilele a unsprezecea şi a douăsprezecea, Enkidu zace în patu-i. Pe Ghilgamesh l-a strigat şi îi grăieşte: «Prietene, m-a blestemat marele zeu; când stătusem de vorbă noi în Uruk, îmi era teamă de bătălie, nu voiam să mă duc. Prietene, e slăvit cel ce cade în luptă, iar eu de moarte mă îngrozeam şi mor cu ruşine» (lacună).

VIII

De-abia se aprinsese sclipirea dimineţii, că Ghilgamesh şi-a deschis gura şi rosteşte: «Enkidu, prietene, maica ta antilopa şi tatăl tău măgarul sălbatic te-au născut, făpturi cu coadă şi vite crescutu-te-au pe câmpie şi în păşuni depărtate! Făgaşele lui Enkidu din pădurea de cedri să plângă după tine, necurmat, zi şi noapte, să te plângă bătrânii dregători din împrejmuitul Uruk, să plângă cel ce mâna o întinde pe urmele noastre, în munţii împăduriţi să plângă steii, pe care amândoi împreună ne căţărasem, ca o mamă bună să plângă în hohote pajiştea, cu seva lor să plângă chiparoşii şi cedrii, printre care ne strecurăm amândoi cuprinşi de mânie. Să plângă urşii, hienele, panterele şi tigrii, capricornii şi lincşii, leii şi zimbrii, cerbii şi ciutele, vitele şi fiarele câmpului, să plângă furiosul Ewleh pe al cărui mal am umblat, să plângă luminosul Eufrat din care scosesem apă, să plângă bărbaţii din împrejmuitul Uruk şi nevestele care au văzut cum Omorâsem noi taurul, să plângă preotul din Eredu, care ţi-a preamărit numele, să te plângă înţeleptul care, vărsând apă dinaintea (zeului) Ea, a înălţat numele tău, să plângă acela care te-a hrănit cu pâine, să plângă acela care ţi-a uns picioarele, să plângă acela care ţi-a dat vin, să plângă muierea care te-a uns cu bun ulei sfânt, să plângă cel care a intrat în iatacul de nuntă, dobândindu-şi soţie după sfatul tău înţelept, fraţii să te plângă, ca nişte surori, de durere, să-şi smulgă asupră-ţi părul! Ca tatăl şi muma, după îndepărtatele lui drumeţii, eu pe Enkidu îl voi plânge. Luaţi seama, bărbaţi, luaţi seama, luaţi seama, bătrâni dregători ai împrejmuitului Uruk! Pe Enkidu, pe prietenul meu, îl plâng, ca o bocitoare, plâng amarnic: securea mea vânjoasă, sprijinul meu puternic, jungherul meu credincios, scutul meu de nădejde, mantaua mea de sărbătoare, mândrele mele podoabe – mi le-a răpit demonul rău! Fratele meu mai tânăr care mâna măgarii sălbatici de munte, panterele pustiei! Enkidu, fratele meu mai tânăr, care mâna măgarii sălbatici de munte, panterele pustiei! Cel cu care învingeam împreună şi pe munţi ne suiam, cu care am înşfăcat taurul şi l-am ucis, l-am răpus pe Humbàba cel ce locuia în codul de cedri! Ce vis te-a supus acuma? Te-ai întunecat şi nu mă mai auzi!» Iar celălalt nu-şi mai poate ridica nici capul. Îi atinse inima, însă ea nu mai bătea.
Ca unei mirese i-a acoperit prietenului faţa, iar el ca un vultur se tot roteşte deasupră-i, ca o leoaică ai cărei pui s-au prins în capcană se zbate crunt înainte şi înapoi, ca dintr-o furcă de tors îşi smulge părul, ca pe o scârnăvie îşi sfâşie veşmântul.
Abia s-a aprins sclipirea dimineţii şi Ghilgamesh strigă prin ţară chemări către sculptori, arămari, fierari, pietrari. „Prietene, voi face idolul tău, cum nu i-a mai făcut altuia nimeni vreodată: statura prietenului şi boiul fi-vor vădite într-însul, cu piedestalul de piatră, cu părul de lapis-lazuli, cu faţa de alabastru, iar trupul – din aur (lacună). Şi eu însumi de durere după prietenul meu mă înfăşor în zdrenţe, mă învelesc într-o piele de leu şi fug în pustie». …

IX

Ghilgamesh amarnic îl plânge pe Enkidu, prietenul său, şi fuge în pustie: «Oare nu tot aşa voi muri, ca Enkidu, şi eu însumi? Mi s-a strecurat în măruntaie tristeţea, mă tem de moarte şi fug în pustie. Întru puterea lui Utnapìshti, fiul lui Ubar-Tutu, am purces la drum şi merg cu grabă. Noaptea, ajungând în viroagele munţilor, lei am văzut şi m-a cuprins spaima, înălţându-mi capul, mă închin lui Sin şi către atotputernicii zei se îndreaptă rugăciunile mele: Precum odinioară, ocrotiţi-mă acuma!»
Noaptea el s-a culcat; trezindu-se din somn, el vede cum se hârjonesc leii, bucurându-se de viaţă. El securea de luptă a ridicat-o în mână, sabia din cingătoare şi-a tras-o şi, ca o săgeată, a picat între ei, şi începu să izbească, să prăvale, să ucidă, să taie (lacună).
El auzise de munţii ce se numesc Mashu; îndată ce s-a apropiat de aceşti munţi care străjuiesc zi de zi răsăritul şi apusul şi care cu piscurile ating sus bolta cerească, iar jos cu pieptul lor ajung pe tărâmul subpământean, oameni-scorpioni stăteau de strajă la porţi; chipul lor este groaznic, privirile lor sunt ucigătoare, pâlpâirea luciului lor înclină munţii – la răsăritul şi la apusul Soarelui, ei păzesc Soarele; îndată ce îi văzu Ghilgamesh, frica şi groaza îi întunecară chipul! Venindu-şi în fire, s-a îndreptat spre dânşii. Un om-scorpion i-a strigat nevestei sale: «Cel ce de noi se apropie are trup din stirpe de zei!» Nevasta în răspunde omului-scorpion: «El este zeu două treimi, o treime e om!» Omul-scorpion lui Ghilgamesh îi strigă, lui, urmaşului zeilor, rostindu-i aceste cuvinte: «Pentru ce umbli tu pe căi depărtate, pe ce drum ajuns-ai până la mine, străbătut-ai mările pe unde e trecerea grea? De ce ai venit, aş vrea eu să aflu, încotro ţii calea aş vrea eu să aflu!» Omului-scorpion, Ghilgamesh aşa îi grăieşte: «Fratele meu mai tânăr, cel care mânase măgarii sălbatici de munte şi panterele pustiei, Enkidu, fratele meu mai tânăr, care mânase măgarii sălbatici de munte şi panterele pustiei, cel împreună cu care am biruit totul, urcat-am munţii, taurul împreună înşfăcându-l l-am omorât, l-am răpus pe Humbàba care trăia în pădurea de cedri, prietenul meu pe care atât l-am iubit, cu care împărţeam greutăţile toate, a fost lovit de soarta oricărui om! Zile şi nopţi am plâns deasupră-i fără să-l pot lăsa mormântului, şi care nu se va ridica prietenul, glasului meu răspunzându-i? Şase nopţi au trecut, şapte zile au trecut, până când au pătruns în nasul său viermii. M-am îngrozit de moarte, nu-mi pot găsi viaţa, ca un tâlhar rătăcesc prin pustie; gândul despre viteaz nu-mi dă pace, pe drumuri depărtate rătăcesc prin pustie! Cum să-mi aflu tăcerea, cum să-mi găsesc liniştea? Prietenul meu drag s-a făcut ţărână! Enkidu, prietenul meu drag, s-a făcut ţărână! Nu mă voi culca oare şi eu ca dânsul, ca să nu mă mai scol în veci? Acum, scorpionule, te-am întâlnit pe tine, de-ar fi să nu văd moartea de care mi-e frică! Spre părintele meu Utnapishti mă îndrept în grabă, spre cel ce, supravieţuind, în adunarea zeilor a fost primit şi viaţa şi-a dobândit-o acolo. Îl voi întreba pe el despre viaţă şi moarte!»
Omul-scorpion şi-a deschis gura şi, rostind, lui Ghilgamesh îi grăieşte: «Ghilgamesh, n-a mai fost vreodată o cale, n-a umblat nimeni încă pe subpământene făgaşe: pe doisprezece berù se întinde drumul, înăuntru bezna e deasă, nu se zăreşte lumină; la răsăritul Soarelui se deschide poarta, la asfinţitul Soarelui se închide poarta. Pe acolo, zeii pe Shamash îl scot; pe cei vii el îi arde cu strălucirea sa, deci tu cum vei putea să treci pe acolo? Dacă intri, de-acolo n-ai să mai ieşi!» Ghilgamesh omului-scorpion îi grăieşte: «… În neliniştea trupului meu, în tristeţea inimii, pe arşiţă şi în frig, pe întuneric şi negură, în plâns şi suspine, mă voi duce înainte! Acum deschide-mi porţile subpământului». Omul-scorpion şi-a deschis gura şi, rostind, îi grăieşte lui Ghilgamesh: «Du-te, Ghilgamesh, în greaua ta cale, fie să străbaţi tu munţii Mashu, codri şi munţi să treci îndrăzneţ şi îndărăt să te întorci cu bine! Porţile subpământului ţie îţi sunt deschise». …

X

Sudùri, hangiţa zeilor care locuieşte lângă genunea mării, pe zei ospătându-i cu bere trăieşte: un urcior i s-a dat şi o cupă de aur; e înfăşurată cu un văl, nevăzută de oameni, Ghilgamesh se apropie de locuinţa acesteia, înveşmântat într-o piele de fiară, acoperit de pulbere; stirpea de zei se ascunde în trupul său, neliniştea în sânu-i sălăşluieşte, el seamănă la faţă cu drumeţul de cale lungă. De departe îl zări hangiţa şi, chibzuind, ea inimii sale îi grăieşte, ţinând sfat ea însăşi cu sine: «Acesta-i pesemne vreun ucigaş furios, încotro se îndreaptă oare în nebunia lui?» Văzându-l, gospodina zăvorî uşa, închise uşa, puse zăvorul. Iar el, Ghilgamesh, auzi acel zgomot, ridicându-şi faţa, spre ea se îndreptă cu vorba.
Ghilgamesh gospodinei îi grăieşte: «Ce-ai văzut, hangiţo, de ce ai zăvorât uşa, uşa ai închis-o punând zăvorul? De voi izbi în uşă, voi sparge zăvoarele!…» Sidùri, hangiţa, îi strigă lui Ghilgamesh, odraslei de zei cuvânt îi rosteşte: «Pentru ce baţi tu căi depărtate, pe ce drum ai ajuns la mine, ai străbătut mările pe unde-i trecerea grea? Pentru ce ai venit, aş vrea să aflu, încotro îţi e calea, aş vrea să aflu». Ghilgamesh îi rosteşte gospodinei Sidùri: «Eu sunt Ghilgamesh care l-am ucis pe străjerul pădurii, l-am răpus pe Humbàba cel ce trăia în codrul de cedri, l-am înfrânt pe taurul care se pogorâse din ceruri, lei nimicit-am în viroagele munţilor» …
Ghilgamesh hangiţei îi grăieşte: «Şi acum, gospodino, încotro este drumul spre Utnapìshti? Care-i semnul lui de recunoaştere? Dă-mi-l mie, dă-mi aşadar semnul de recunoaştere a drumului aceluia; dacă e cu putinţă, voi străbate marea, dacă nu, voi alerga prin pustie!» Hangiţa îi grăieşte lui Ghilgamesh: «Niciodată, Ghilgamesh, nu a fost vreo trecere, şi nu a putut să străbată marea nimeni dintre cei care au fost pe-aici din vechime; Shamash viteazul străbate marea, dar afară de Shamash cine mai e în stare? Trecerea este anevoioasă, calea e grea, adânci sunt apele morţii care o ţărmuresc. Dacă totuşi, Ghilgamesh, vei străbate marea, ce vei face ajungând la apele morţii? Ghilgamesh, este (unul) Urshanabi, corabierul lui Utnapìshti, el are amulete, prinde şarpele din pădure; pe el găseşte-l şi vezi-te cu dânsul, dacă e cu putinţă, treci marea cu el, dacă nu, îndărăt să porneşti». Ghilgamesh, auzind aceste cuvinte, securea de luptă a ridicat-o în mână, abia şi-a tras-o de sub cingătoare, s-a strecurat printre arbori şi s-a afundat între ei, ca o săgeată a picat între dânşii, în furia sa a spart amuletele, l-a găsit pe şarpele fermecat la mijlocul pădurii şi l-a sugrumat cu mâinile sale. Când în sfârşit Ghilgamesh s-a săturat de furii, în pieptul său s-a astâmpărat mânia, şi în inima sa şi-a zis: N-am găsit barca! Cum voi învinge apele morţii, cum voi străbate marea cea largă? îşi înfrână Ghilgamesh mânia, ieşi din pădure, coborî spre Fluviu şi într-o barcă pluti pe apele lui Urshanabi, barca o îndreptă spre ţărm. Ghilgamesh îi grăieşte corabierului Urshanabi: «Eu sunt Ghilgamesh, numele meu e acesta, cel ce am venit din Uruk, din casa lui Anu, cel care am rătăcit prin munţi, din răsăritul Soarelui, pe căi depărtate.» … «… Gândul la Enkidu viteazul nu-mi dă pace, pe drumuri depărtate rătăcesc prin pustie. Cum să-mi aflu tăcerea, cum să-mi găsesc liniştea? Prietenul meu drag s-a făcut ţărână, Enkidu, prietenul meu drag, s-a făcut ţărână. Nu mă voi culca oare şi eu ca dânsul, ca să nu mă mai scol în veci?» (lacună). Corabierului Urshanabi Ghilgamesh îi grăieşte: «Şi acum, Urshanabi, încotro este drumul spre Utnapìshti? Care-i semnul lui de recunoaştere? Dă-mi-l tu mie! Dă-mi aşadar semnul de recunoaştere al drumului aceluia: dacă e cu putinţă, voi străbate marea, dacă nu, voi alerga prin pustie.» Urshanabi îi grăieşte lui Ghilgamesh: «Chiar tu, Ghilgamesh, ţi-ai tăiat calea: ai sfărâmat amuletele, l-ai prins pe şarpe, sfărâmate-s amuletele, nu mai e şarpele. Ghilgamesh, ridică-ţi securea de luptă, afundă-te în codru, taie-ţi nişte prăjini, o sută douăzeci de prăjini de câte cincisprezece stânjeni, smoleşte-le, fă nişte vâsle şi adu-mi-le mie». Ghilgamesh, auzind aceste cuvinte, securea de luptă a ridicat-o în mână, şi-a tras sabia de sub cingătoare, s-a afundat în pădure, prăjini a tăiat, o sută douăzeci de prăjini de câte cincisprezece stânjeni, le-a smolit, a făcut vâsle şi i le-a dus lui. Ghilgamesh şi Urshanabi păşiră în barcă, împinseră barca pe valuri şi în ea plutiră. O cale de şase săptămâni o străbătură în trei zile, şi pătrunse Urshanabi în apele morţii. Urshanabi în grăieşte lui Ghilgamesh: «Dă-te în lături, Ghilgamesh, şi apucă o vâslă, apa morţii fereşte-te cu mâna s-o atingi. Apuc-o pe-a doua, a treia şi a patra, Ghilgamesh, a cincea, a şasea şi a şaptea, Ghilgamesh, a opta, a noua şi a zecea, Ghilgamesh, a unsprezecea şi a douăsprezecea, Ghilgamesh». La cea de-a o sută douăzecea, isprăvitu-şi-a vâslele, Ghilgamesh îşi desfăcu cingătoarea în loc de parâmă, se dezbrăcă de veşminte, le desfăşură ca pe o pânză de corabie, le ridică în mâini. Utnapìshti le zări de departe şi, chibzuind, inimii sale îi grăieşte, ţine sfat cu el însuşi; «De ce amuletele sunt sfărâmate în luntre şi nu stăpânul ei într-însa pluteşte? Nu este omul meu cel ce se apropie, la dreapta mă uit, şi mă uit la stânga, la dânsul mă uit şi nu-l pot recunoaşte, la dânsul mă uit şi nu pot pricepe, la dânsul mă uit şi nu ştiu cine e el. Ce doreşte inima lui de la mine?» (lacună).
Utnapìshti lui Ghilgamesh îi grăieşte: «Pentru ce ţi-au căzut obrajii, ţi s-a plecat capul, inima ţi-e tristă, chipul îţi este veşted, neliniştea în sânu-ţi sălăşluieşte, semeni la faţă cu drumeţul de cale lungă, arşiţa şi frigul fruntea ţi-au ars-o şi cauţi năluci, alergând prin pustie?» Ghilgamesh îi grăieşte lui Utnapìshti, celui de departe: «Cum să nu-mi cadă obrajii, capul să nu mi se plece, inima să nu-mi fie tristă, chipul să nu-mi fie veşted, neliniştea să nu pătrundă în sânu-mi, la faţă să nu semăn cu drumeţul de cale lungă, arşiţa şi frigul să nu-mi fi ars fruntea, să nu caut năluci, alergând prin pustie? Fratele meu mai tânăr, cel care mânase măgarii sălbatici de munte şi panterele pustiei, Enkidu, fratele meu mai tânăr, care mânase măgarii sălbatici de munte şi panterele pustiei, cel împreună cu care am biruit totul, urcat-am munţii, taurul înşfăcându-l împreună l-am omorât, l-am răpus pe Humbàba care trăia în pădurea de cedri, ucideam lei în viroagele munţilor, prietenul pe care atât l-am iubit, cu care împărţeam greutăţile toate, Enkidu, prietenul meu pe care l-am iubit, cu care împărţeam greutăţile toate, a fost lovit de soarta oricărui om! Zile şi nopţi am plâns deasupră-i, fără să-l pot lăsa mormântului, căci oare nu se va ridica prietenul, glasului meu răspunzându-i? Şase zile au trecut, şapte nopţi au trecut, până când au pătruns în nasul său viermii. M-am îngrozit de moarte, nu-mi pot găsi viaţa, ca un tâlhar rătăcesc prin pustie; gândul despre viteaz nu-mi dă pace, pe drumuri depărtate alerg prin pustie! Gândul la Enkidu viteazul nu-mi dă pace, pe drumuri depărtate rătăcesc prin pustie. Cum să-mi aflu tăcerea, cum să-mi găsesc liniştea? Prietenul meu drag s-a făcut ţărână. Enkidu, prietenul meu drag, s-a făcut ţărână! Nu mă voi culca oare şi eu ca dânsul, ca să nu mă mai scol în veci?» (lacună).
Ghilgamesh îi grăieşte lui Utnapìshti, celui de departe: «Ca să ajung până la Utnapìshti, cel de departe, ca să-l văd pe acela de care vorbeşte datina, am rătăcit îndelung, am cutreierat ţările toate, m-am căţărat pe munţi anevoioşi, am străbătut toate mările, cu dulce somn nu mi-am astâmpărat ochii, chinuitu-m-am întru veghe neîncetată, trupul umplutu-mi-l-am de tristeţe, şi până să ajung la hangiţa zeilor mi-am ponosit veşmintele toate, am omorât urşi, hiene, lei, pantere şi tigri, cerbi şi ciute, vite şi fiare ale câmpiei, carnea lor am mâncat-o, cu blana lor mi-am fericit trupul; văzându-mă, hangiţa a zăvorât uşa, eu am uns prăjinile cu smoală şi răşină, apa nu am atins-o cât am plutit în luntre».
Utnapìshti lui Ghilgamesh îi grăieşte: «Ghilgamesh, tu eşti plin de nelinişte, (în trapul tău se ascunde plod de zei şi de oameni, aşa îţi e soarta, după cum tatăl şi mama te-au zămislit (lacună). Moartea cea furioasă nu cruţă omul: oare pentru vecie ne zidim casele? oare pentru vecie ne punem peceţile? oare pentru vecie fraţii îşi împart (moştenirea)? oare pentru vecie va fi ura în oameni? oare pentru vecie îşi va purta râul învolburatele ape? oare pentru vecie se va preface larva în greiere? Din vremile străvechi nu a fost vreodată privire să îndure privirile Soarelui; cel adormit e aidoma celui mort, şi care nu arată amândoi chipul morţii? Stăpân este omul? Când se apropie el de moarte, Anunnaki, zeii cei mari, se adună; Màmet, care a făurit destinele, judecă împreună cu dânşii; ei au statornicit moartea şi viaţa, iar morţii nu i-au vestit ziua sa».

XI

Ghilgamesh îi grăieşte lui Utnapìshti, celui de departe: «Mă uit la tine, Utnapìshti, nu eşti neobişnuit la statură, eşti la fel ca mine, nici tu însuţi nu eşti neobişnuit, eşti la fel ca mine. Nu mi-ar fi teamă să mă lupt cu tine, când te odihneşti, te culci pe spate şi tu; spune-mi cum, supravieţuind, primit ai fost în adunarea zeilor şi ţi-ai dobândit viaţa acolo?»
Utnapìshti îi grăieşte lui Ghilgamesh: «Îţi voi dezvălui, Ghilgamesh, cuvântul din datină, şi taina zeilor ţi-o voi istorisi. Shurippak este o cetate pe care o cunoşti, ce se întinde pe malul Eufratului; oraşul acesta e străvechi, zeii sunt aproape de el. Inima i-a împins pe zeii cei mari să rânduiască un potop. S-au sfătuit laolaltă Anu, părintele lor, Ellil viteazul, sfetnicul lor, Ninurta, purtătorul tronului, Ennugi, cârmuitorul lucrărilor de irigaţie. Ninigiku-Éa s-a legat cu jurământ, împreună cu dânşii, dar cuvintele lor el către un bordei le-a rostit: „Bordei, bordei! Perete, perete! Ascultă, bordeiule, ţine minte, perete! Fecior al lui Ubar-Tùtu, din Shurippak, dărâmă-ţi sălaşul, înjgheabă-ţi o corabie, părăseşte belşugul, ai grijă de viaţă, urăşte-ţi avutul, sufletul scapă-l! Încarcă-ţi pe corabie tot ce e viu. Corabia aceea pe care o vei înjgheba, să fie cu marginile în patra unghiuri, să fie aidoma lăţimea cu lungimea; ca peste Ocean, întinde-i un acoperiş!» Eu am priceput şi i-am grăit stăpânului Ea: «Cuvântul pe care mi l-ai rostit, stăpâne, sunt dator să-l cinstesc şi toate le voi face întocmai. Dar ce să răspund cetăţii, poporului şi bătrânilor dregători?» Ea şi-a deschis gura şi, rostind, mie, robului său, îmi grăieşte: «Rosteşte-le tu cuvântarea aceasta: – Ştiu că Ellil mă urăşte pe mine, n-am să mai locuiesc aşadar la voi în cetate; de pe pământul lui Ellil îmi voi abate paşii, spre Ocean voi coborî, la stăpânul meu Ea! Peste voi el va vărsa numai belşug de ploaie… Veţi afla taina păsărilor, adăpostul peştilor; va fi pe pământ pretutindeni rod din belşug, seceriş. Dătătorul de linte, în amurgul serii va sili să se reverse puhoaiele ploii de grâu». «Abia s-a revărsat sclipirea dimineţii, şi la chemarea mea s-a adunat tot ţinutul… Pe toţi bărbaţii i-am chemat la muncă; îşi surpară casele, îşi dărâmară acareturile. Copilul cară smoală, cel voinic duce uneltele în coşuri. În cinci zile am încheiat cala; pe un iku se întinde puntea, de zece gar sunt înalţi pereţii, câte zece gar fiecare din laturi. Am încheiat marginile, am zugrăvit conturul; şase punţi am aşezat în corabie, despărţind-o prin ele în şapte părţi, fundul l-am împărţit în nouă încăperi, am bătut în el cepuri de apă, o vâslă de cârmit am ales, am rânduit uneltele. În cuptor am topit trei sarde catran, tot acolo am turnat trei sar de smoală, trei sar de ulei au cărat hamalii; pe lângă un sar de ulei folosit pentru ungere, doi sarde ulei a ascuns cârmaciul. Înjunghiat-am tauri pentru locuitorii cetăţii, zilnic oi am tăiat. Adăpat-am gloata, ca din apa de fluviu, cu suc de poame, untdelemn, bere, vin şi alb şi roşu, şi cu toţii au încins o petrecere cum este numai la sărbătoarea anului nou. Am desfăcut miresme, mi-am uns mâinile. Corabia a fost gata în ceasul asfinţitului Soarelui. Era grea, porniră s-o împingă şi cu ţăruşi o proptiră de sus şi de jos, două treimi se afundă în apă. Am încărcat-o cu tot ce aveam, am încărcat-o cu tot ce aveam de argint, am încărcat-o cu tot ce aveam de aur, am încărcat-o cu toate vitele vii ce le aveam, am suit pe corabie tot neamul meu, toată spiţa, vitele de păşune şi fiarele, şi pe toţi meşterii i-am suit. Shamash mi-a poruncit ceasul (plecării): „De dimineaţă va porni puhoi de ploaie, iar noaptea cu ochii tăi zări-vei ploaie de grâne; intră în corabie, astupă-i uşa cu smoală”. Veni sorocul: de dimineaţă se porni puhoiul de ploaie, iar noaptea cu ochii mei zărit-am ploaia de grâne. M-am uitat atuncea la faţa vremii, era cumplit să priveşti vremea de-afară. Am intrat în corabie, smolitu-i-am uşa; pentru smolirea navei, corabierului Puzur-Amurri îi dădusem palatul şi bogăţiile sale.
Şi abia s-a revărsat sclipirea dimineţii, din temeliile cerurilor s-a ridicat un nor negru, Addu tună în mijlocul lui, în faţă merg Shullat şi Hanish, ei aleargă, crainici, peste munţi şi câmpie. Eragal smulge catargele, umblă Ninurta, sfredeleşte zăgazurile, Anunnaki au înălţat torţe să aprindă cu strălucirea lor întreg pământul. Din pricina lui Addu amorţeşte cerul, ce era luminos s-a prefăcut în beznă, tot pământul s-a despicat ca o cupă. În ziua întâia urlă Vântul-de-miazăzi, grăbit năpustindu-se a potopit munţii, ca în război fugărindu-i pe oameni. Nu se zăreşte unul pe celălalt, oamenii nu se văd nici din ceruri. De potop îngrozitu-s-au zeii, s-au sculat şi s-au dus în cerul lui Anu, s-au zgribulit ca dulăii, s-au întins pe-afară. Ţipă Ishtar ca în durerile naşterii, doamna zeilor, a cărei voce e plină de farmec: „Să se fi prefăcut în lut în ziua aceea, de voi fi hotărât eu, în sfatul zeilor, răul. În sfatul zeilor cum de am hotărât eu răul şi întru pieirea oamenilor mei vestit-am războiul? Oare pentru asta nasc însămi oameni, ca ei să umple, ca poporul peştilor, marea?” Zeii Anunnaki plâng cu dânsa, zeii s-au plecat smeriţi, îi podideşte plânsul, se înghesuie unii într-alţii, li s-au uscat buzele. Vântul bântuie şase zile, şapte nopţi furtuna acoperă cu potop pământul. Iar când să sosească ziua a şaptea, furtuna şi potopul îşi curmă războiul, ele, care s-au războit ca oştirea. Potolitu-s-a marea, s-a domolit uraganul, a încetat potopul. O răsuflătoare am deschis şi mi-a căzut lumina pe faţă, am privit marea, liniştea o cuprinsese, şi toată omenirea se făcuse lut! Pământul netezit pare un acoperiş. Am căzut în genunchi, m-am aşezat, şi în plâns izbucnit-am, faţa mi-a fost năpădită de lacrimi. În cuprinsul mării pândeam ţărmul, la doisprezece berù (depărtare) se ridicase o insulă. Pe muntele Nitsir corabia s-a oprit. Muntele Nitsir a proptit corabia şi n-o mai lăsa să se legene. O zi, două zile, muntele Nitsir ţine corabia, nelăsând-o să se legene; trei zile, patru zile, muntele Nitsir ţine corabia, nelăsând-o să se legene, cinci şi şase zile muntele Nitsir ţine corabia, nelăsând-o să se legene.
La sosirea zilei a şaptea, am scos afară un porumbel şi i-am dat drumul; plecând, s-a întors îndărăt porumbelul, n-a găsit niciun loc şi a zburat înapoi. Am scos afară o rândunică şi i-am dat drumul; plecând, s-a întors îndărăt rândunica, n-a găsit niciun loc şi a zburat înapoi. Am scos afară un corb şi i-am dat drumul, dar corbul, plecând, a zărit apa scăzută şi nu s-a întors: croncăne, mănâncă şi-şi leapădă găinaţul. Am ieşit afară şi spre cele patru zări am săvârşit jertfa shurkinnu. Pe zigguratul muntelui am ars mirodenii: am aşezat şapte şi iar şapte căţui, şi în căuşurile lor am fărâmat mirt, trestie şi cedru. Zeii adulmecară mireasma; adulmecară zeii plăcuta mireasmă; se adunară zeii ca muştele lângă aducătorul de jertfă. Şi cum sosi zeiţa-mamă, ea îşi ridică marele-i colier pe care i-l făurise Anu ca s-o bucure: „O, zei! am la gât pietRé de lapis-lazuli, şi aşa cum cu adevărat nu le voi uita pe acestea, cu adevărat la fel voi ţine minte zilele acestea şi în vecii vecilor n-am să le uit! Să se apropie de jertfă zeii cu toţii, Ellil de jertfa aceasta să nu se apropie, căci el, fără să chibzuiască, a rânduit potopul şi pe oamenii mei i-a sortit pieirii!” Ellil, îndată ce a ajuns acolo, văzând corabia, se simţi cuprins de mânie Ellil, înfuriindu-se pe zeii Igigi: „Ce suflet este acesta care a scăpat cu viaţă? Nu trebuia să fie cruţat niciun om!” Ninurta deschise gura şi, rostind, viteazului Ellil îi grăieşte: „Cine altul decât Éa urzeşte planuri, iar fia cunoaşte oricare lucru!” Éa deschise gura şi, rostind, viteazului Ellil îi grăieşte: „Viteaz eşti tu şi înţelept printre zei! Cum oare, fără să judeci, ai rânduit potopul? Pe cel păcătos aruncă păcatul, pe cel vinovat aruncă vina; stăpâneşte-te, nu-l da pradă năpastei, rabdă-l şi nu-l răpune! În loc să fi rânduit potopul, mai bine să fi venit leul să-i împuţineze pe oameni! În loc să fi rânduit potopul, mai bine să fi venit lupul să-i împuţineze pe oameni. În loc să fi rânduit potopul, mai bine să se fi iscat foametea spre a sărăci pământul. În loc să fi rânduit potopul, mai bine să fi bântuit o molimă care să răpună din oameni! Eu n-am trădat taina marilor zei, preaînţeleptului un vis i-am trimis şi taina zeilor el a pătruns-o însuşi. Iar acuma sfătuieşte-l şi pe el cu o povaţă!” S-a sculat Ellil, s-a urcat pe corabie, m-a luat de mână, m-a scos afară, în genunchi a aşezat-o pe soaţa-mi alături, a atins frunţile noastre, a venit între noi amândoi şi ne-a binecuvântat: „Om a fost Utnapìshti până astăzi, iar de acum încolo Utnapìshti nouă, zeilor, aidoma este. Să trăiască Utnapìshti departe, la obârşia fluviilor!”
M-au dus departe şi m-au sălăşluit la obârşia fluviilor. Cine i-ar mai aduna azi pe zei pentru tine, ca să găseşti viaţa aceea pe care o cauţi? Iată, încearcă să nu dormi şase zile şi şapte nopţi!»
Şi abia se aşeză, întinzându-şi picioarele, şi un somn adie asupră-i ca pâcla deşertului. Utnapìshti şi grăieşte soţiei sale: «Uită-te la viteazul care doreşte viaţă! Somnul a adiat asupră-i ca pâcla deşertului». Soţia sa îi grăieşte lui Utnapìshti, celui de departe: «Atinge-l şi omul să se trezească! Pe aceeaşi cale liniştit să se întoarcă, prin aceleaşi porţi pe pământul său să se întoarcă!» Utnapìshti îi grăişte soţiei sale: «Mincinos este omul! Te va amăgi pe tine: uite, coace-i lui pâine, pune-i-o la la căpătâi, şi zilele câte doarme înseamnă-le pe perete». Ea coapse pâine, i-o puse la căpătâi şi zilele câte dormea le însemna pe perete. Întâia lui pâine se fărâmiţă, a doua crăpă, a treia se mucegăi, coaja celei de-a patra se albi, a cincea se uscă, a şasea rămase proaspătă, iar în vremea aceea pe a şaptea el o atinse şi se trezi.
Ghilgamesh îi grăieşte lui Utnapìshti, celui de departe: «M-a biruit somnul într-o clipită, cum m-ai atins, m-am trezit îndată». Utnapìshti îi grăieşte lui Ghilgamesh: «Scoală-te, Ghilgamesh, numără pâinile, şi vei cunoaşte câte zile ai dormit: întâia ta pâine s-a fărâmiţat, a doua a crăpat, s-a mucegăit a treia, coaja celei de-a patra s-a albit, a cincea s-a uscat, a şasea a rămas proaspătă, iar în vremea celei de-a şaptea tu te-ai trezit». Ghilgamesh îi grăieşte lui Utnapìshti, celui de departe: «Ce-i de făcut, Utnapìshti, încotro să mă duc? Asupra trupului meu s-a înstăpânit Răpitorul, în iatacurile mele locuieşte moartea, şi ori încotro mi-aş arunca privirea, dau pretutindeni de moarte!»
Utnapìshti îi grăieşte corabierului Urshanabi: «Să nu te aştepte pe tine limanul, să te uite plutirea, lasă-ţi dorul de ţărmul (mării) pe unde umblai! Omul pe care l-ai adus are trupul ferecat în noroi, pieile au surpat frumuseţea mădularelor lui. Ia-l, Urshanabi, şi du-l să se spele, noroiul să şi-l spele făcându-se alb ca zăpada, să-şi arunce pieile, ca să le ducă marea. Preafrumos facă-i-se trupul, într-un turban nou să-şi înfăşoare capul, să se îmbrace cu tediku, îmbrăcămintea ruşinii sale. Până când va fi să ajungă în oraşul său, până când va ajunge pe calea sa, să nu i se ponosească veşmintele, toate noi să rămână!» Urshanabi îl luă, îl duse să se spele; el îşi spălă veşmântul, albindu-l, îşi aruncă pieile şi le duse marea, preafrumos i se făcu trupul, cu un turban nou îşi legă el capul, veşmântul şi-l puse, acoperindu-şi ruşinea. Până când va fi să ajungă în oraşul său, până când ajunge pe calea sa, să nu i se ponosească veşmintele, toate noi să rămână. Ghilgamesh şi Urshanabi păşiră în barcă, împinseră barca pe valuri şi în ea plutiră.
Soţia sa îi grăieşte lui Utnapìshti, celui de departe: «Ghilgamesh a tot umblat, a ostenit, a vâslit, ce îi vei da tu ca să se întoarcă în ţara lui?» Iar Ghilgamesh ridicase vâsla de cârmit, împinse barca spre ţărm. Utnapìshti îi grăieşte lui Ghilgamesh: «Ghilgamesh, tu ai tot umblat, ai ostenit, ai vâslit, ce să-ţi dau eu ţie ca să te întorci în ţara ta? Îţi voi dezvălui, Ghilgamesh, cuvântul cel tainic, şi taina florii ţi-o voi istorisi: floarea aceasta e ca o tufă de porumbe pe fundul mării, ţepii ei, ca aceia de trandafir, îţi vor înţepa mâna. Dacă mâna ta va lua floarea aceasta, fi-vei tânăr în veci». Când Ghilgamesh auzi aceasta, capacul fântânii el îl deschise, îşi legă de picioare pietroiele grele, şi ele îl traseră în adâncul Oceanului. El apucă floarea, înţepându-şi mâna; de pe picioare îşi reteză pietroaiele grele, şi marea îl scoase la ţărm.
Ghilgamesh îi grăieşte corabierului Urshanabi: «Urshanabi, floarea aceea este floarea vestită, căci prin ea omul dobândeşte viaţă. O voi aduce în împrejmuitul Uruk, voi hrăni poporul meu, voi încerca floarea, dacă omul bătrân întinereşte de la ea, voi mânca şi eu şi tinereţea mi se va întoarce». După douăzeci de berù ei rupeau o fărâmă (de pâine), după treizeci de berù făceau popas. Ghilgamesh zări o zăcătoare cu ape reci, se cufundă în ea, intrând în apă. Un şarpe adulmecă mirosul de floare, din gaura sa ieşi, fură floarea şi, înapoi întorcându-se, năpârli, pielea lăsându-şi-o. Iar estimp, Ghilgamesh şade şi plânge, lacrimile îi udă obraji; el se întoarce spre cârmaciul Urshanabi: «Pentru cine, Urshanabi, se osteniră mâinile mele? Pentru cine inima mea sângerează? Nu mi-am adus fericiRé mie, i-am dat fericirea leului de pământ! Acum genunea leagănă floarea la douăzeci de berii depărtare, deschizând fântâna, mi-am pierdut uneltele, găsit-am ceva ce a fost să fie un semn pentru mine: mă voi retrage! Şi luntrea am lăsat-o pe ţărm!» După douăzeci de berù ci rupeau o fărâmă, după treizeci de berù făceau popas, şi ajunseră dânşii în împrejmuitul Uruk.
Ghilgamesh în grăieşte corabierului Urshanabi: «Ridică-te, Urshanabi, umblă pe zidurile Urukului, priveşte temelia, pipăie cărămizile, oare nu sunt arse cărămizile sale, zidurile nu sunt clădite oare de cei şapte înţelepţi?»

XII (Enkidu în infern)

«În casa dulgherului de-aş lăsa azi o tobă! Pe nevasta dulgherului aş începe s-o cinstesc ca pe maica mea, pe fiica dulgherului aş începe s-o cinstesc ca pe sora mea mai mică! Cine îmi va scoate azi din Pământ toba mea? Cine-mi va scoate din tărâmul subpământean beţişorul de tobă?» Enkidu îi grăieşte lui Ghilgamesh: «Ghilgamesh, de ce plângi, de ce ţi-e inima tristă? Azi voi scoate din Pământ toba ta, din tărâmul subpământean îţi voi scoate beţişorul de tobă!» Ghilgamesh îi grăieşte lui Enkidu: «Dacă vei coborî sub Pământ, să ţii seamă de ceea ce te învăţ: cu veşminte curate să nu te îmbraci, ca să nu afle ei că eşti venetic; nu te unge cu ulei bun dintr-un vas, căci ei se vor aduna lângă tine îmbiaţi de miros; suliţa să nu ţi-o arunci în pământ, căci te vor înconjura toţi cei ucişi de suliţă; nu se cuvine să ai în mână toiag, căci stafiile te vor birui cu descântecul; în picioare să nu-ţi pui sandale, fiindcă nu se cuvine să faci zgomot pe tărâmul infernului; soţia pe care ai iubit-o nu se cuvine s-o săruţi, soţia pe care ai urât-o nu se cuvine s-o loveşti, copilul pe care l-ai iubit nu se cuvine să-l săruţi, copilul pe care l-ai urât nu se cuvine să-l loveşti, căci plângerea Pământului te va copleşi. Adormita, adormita mumă a lui Ninazu, are, ea care doarme, umeri curaţi, neacoperiţi de veşmânt, sânul ei, ca o cupă, nu e înveşmântat în nimic». Enkidu n-a luat în seamă povaţă domnului său: s-a îmbrăcat cu veşminte curate, şi ei au aflat că e venetic; s-a uns cu ulei bun dintr-un vas, şi ei s-au adunat lângă el îmbiaţi de miros; suliţa şi-a aruncat-o în pământ, şi l-au înconjurat toţi cei ucişi de suliţă; avea în mână toiag, şi stafiile l-au biruit cu descântecul; s-a încălţat cu sandale în picioare şi a făcut zgomot cu ele pe tărâmul infernului; pe soţia pe care o iubise a sărutat-o, pe soţia pe care a urât-o a lovit-o, pe copilul pe care-l iubise l-a sărutat, pe copilul pe care-l urâse l-a lovit, şi plângerea Pământului l-a copleşit. Adormita, adormita mumă a lui Ninazu, are, ea care doarme, umeri curaţi, neacoperiţi de veşmânt, sânul ei, ca o cupă, nu e înveşmântat în nimic.
Când Enkidu voi să se ridice de sub pământ, Namtar nu-l ţinea, demonul nu-l ţinea, necruţătorul străjer al lui Nergal nu-l ţinea, Glia însă îl ţinea! Acolo unde se luptă bărbaţii el nu a căzut, iar Glia îl ţine! Iată, vine feciorul (zeiţei) Ninsun şi pe robul său Enkidu îl jeleşte; se duce singuratic la Ekur, templul lui Ellil: «Părinte Ellil, azi toba mea s-a prăbuşit sub pământ, beţişorul de tobă a căzut sub pământ; pământul îl ţine pe Enkidu, care s-a dus să le aducă! Namtar nu-l ţine, demonul nu-l ţine, necruţătorul străjer al lui Nergal nu-l ţine, Glia însă îl ţine! Acolo unde se luptă bărbaţii el nu a căzut, iar Glia îl ţine!» Ellil-tatăl nu i-a răspuns nicio vorbă. El s-a dus singuratic la templul lui Sân: «Părinte Sân, azi toba mea s-a prăbuşit sub pământ, beţişorul de tobă a căzut sub pământ; pământul îl ţine pe Enkidu, care s-a dus să le aducă! Namtar nu-l ţine, demonul nu-l ţine, necruţătorul străjer al lui Nergal nu-l ţine, Glia însă îl ţine! Acolo unde se luptă bărbaţii el nu a căzut, iar Glia îl ţine!» Sin-tatăl nu i-a răspuns nicio vorbă. El s-a dus singuratic la templul lui Ea: «Părinte Ea, azi toba mea s-a prăbuşit sub pământ, beţişorul de tobă a căzut sub pământ; pământul îl ţine pe Enkidu, care s-a dus să le aducă! Namtar nu-l ţine, demonul nu-l ţine, necruţătorul străjer al lui Nergal nu-l ţine, Glia însă îl ţine! Acolo unde se luptă bărbaţii el nu a căzut, iar Glia îl ţine!» Îndată ce Éa auzi aceste cuvinte, îndrăzneţului bărbat Nergal i-a rostit o vorbă: «Nergal, bărbat îndrăzneţ, ascultă ce-ţi spun: dacă ai deschide în pământ o gaură, sufletul lui Enkidu s-ar ridica din pământ, legea pământului i-ar împărtăşi-o fratelui său!» Nergal, îndrăzneţul bărbat, îl ascultă şi îndată ce deschise în pământ o gaură sufletul lui Enkidu, ca vântul, ieşi din pământ. Ei se îmbrăţişară, se aşezară împreună, se sfătuiră, Stătură de vorbă: «Spune-mi, prietene, spune-mi, prietene, despre legea pământului, anume ce ai văzut, spune-mi!» «N-am să-ţi spun, prietene, n-am să-ţi spun, prietene, dacă ţi-aş rosti legea pământului pe care am văzut-o, ai tot sta şi ai plânge!» «Las’să stau şi să plâng!» «Prietene, trupul meu pe care-l atingeai înveselindu-ţi inima, ca pe o haină veche îl mănâncă viermii. Trupul meu pe care-l atingeai înveselindu-ţi inima, îl înfulecă viermele şi e plin de pulbere!» Rosti Ghilgamesh, cu capul în pământ, rosti regele Ghilgamesh, cu capul în pământ: «Pe cel care un fiu a născut l-ai văzut tu cumva?» «L-am văzut, s-a împăcat în pământ, el pâinea o gustă». «Pe acela care trei fii a născut, l-ai văzut tu cumva?» «L-am văzut, s-a împăcat în pământ, şi bea apă». «Pe acela care patru fii a născut, l-ai văzut tu cumva?» «L-am văzut, el e hrănit şi adăpat, se înveseleşte inima lui». «Pe acela care cinci fii a născut, l-ai văzut tu cumva?» «L-am văzut, ca orice bun oştean are coapsele goale, s-a împăcat în pământ şi intră în Palat». «Pe acela care şase fii a născut, l-ai văzut tu cumva?» «L-am văzut …» «Pe acela care şapte fii a născut, l-ai văzut tu cumva?» «L-am văzut …» «Pe acela care … l-ai văzut?» «L-am văzut, ca un semn al zeilor, plin de fericire, preafrumos (lacună).» «Pe cel omorât de catarg l-ai văzut tu cumva?» «L-am văzut, de când a coborât sub pământ, tot smulge un ţăruş». «Pe acela care a murit… l-ai văzut tu cumva?» «L-am văzut, se odihneşte în aşternutul nopţii şi bea apă curată».» Pe cel ucis în bătălie l-ai văzut tu cumva?» «L-am văzut, tatăl său şi mama sa îl alină şi nevasta lui s-a aplecat deasupră-i». «Al cui trup e aruncat în câmpie, ai văzut tu cumva?» «Am văzut, sufletul lui nu are pace în pământ». «Pe acela ce nu e respectat, l-ai văzut tu cumva?» L-am văzut, el mănâncă resturi din oale, firimituri de pâine care sunt azvârlite pe uliţi».
(Despre cel care a văzut totul)

Apocrifele Lui Enoh

Deşi cărţile atribuite lui Enoh (apocriful etiopian Cartea lui Enoh şi apocriful slavon Cartea tainelor lui Enoh) nu au fost acceptate nici de codicele ebraic, nici de cel creştin, Biblia face totuşi referiri dese, nominale sau anonime (în Geneza, V, 22–24, în Eclesiast, XLIV, 16; XLIX, 14 ş.a.), la acest ciudat personaj mitologic din categoria eroilor civilizatori. În hagiografia ebraică, profetul Enoh are un loc de cinste, fiind numit Hanôk, cu sensul de habilis (cel dibaci), atribut reluat de Coran (XIX, 57–58) şi îmbogăţit (Edris – savantul). Iar dacă în comentariile ebraice Enoh fusese considerat cel care dezvăluie, cu autoritate de învăţat, splendoarea cerului şi toate misterele zonelor extramundane, în primul rând mişcările astrelor, într-un fragment aparţinând lui Alexandros Polyhistor (mort către anul 75 î.Hr.), citat de Eusebius (Praeparatio Evangelica, IX, 17), acelaşi Enoh este indicat drept părintele astrologiei, pe care o învăţase nemijlocit de la îngeri.
Îngerii, înfăţişaţi cu lux de amănunte în apocriful etiopian, aparţin tipului luciferic, damnat; cu toate acestea, mulţi dintre ei au trăsăturile unor eroi civilizatori, veniţi în grup compact în piscul muntelui Hermon, sub conducerea prinţului Semyaza, uneori concurat de aşa-numitul Azazel, confundabil şi nu tocmai cu Azazel, demonul deşertului despre care se vorbeşte în Vechiul Testament, în relaţie cu ritualurile lui Yahweh.
Într-un alt apocrif interesant (ebraic, datând aproximativ din anul 135 î.Hr.), Cartea Jubileelor, există un portret aproape exhaustiv al profetului: „În zilele lui (Iared), îngerii Domnului s-au pogorât pe pământ, cei care sunt numiţi veghetori, spre a învăţa pe odraslele oamenilor şi a împlini legile şi dreptatea pe pământ. … El (Enoh) a fost aşadar cel dintâi dintre fiii oamenilor, dintre cei ce s-au născut pe pământ, care a învăţat scrierea, ştiinţa şi înţelepciunea şi a scris semnele cerurilor, după rânduiala lunilor lor, într-o carte, pentru ca fiii oamenilor să cunoască vremea anilor, potrivit rânduielii fiecăreia din lunile lor. … Şi ceea ce a fost şi va să fie, el a văzut într-o vedenie din somnul său, ceea ce se va petrece cu odraslele oamenilor, în lungul generaţiilor, până la ziua judecăţii; el a văzut şi a cunoscut toate şi şi-a scris mărturisirea şi a lăsat-o drept mărturie pe pământ pentru toţi copiii oamenilor şi pentru urmaşii lor. … El a fost cu îngerii Domnului şase jubilee de ani, iar ei i-au arătat tot ce este pe pământ şi în ceruri, puterea soarelui, şi el a scris totul şi a mărturisit despre veghetorii care păcătuiseră cu fiicele oamenilor, căci începuseră a se împreuna cu fetele oamenilor ca să se întineze, şi Enoh a adus mărturie împotriva tuturor acestora. Şi el a fost ridicat din mijlocul odraslelor oamenilor, iar noi (îngerii) l-am însoţit în grădina Edenului, între măreţie şi slavă, şi iată că el a scris acolo judecata şi osânda lumii şi toată ticăloşia odraslelor omeneşti”. (Cartea Jubileelor, IV, 15, 17, 19, 21–23.)
Din apocriful etiopian rezultă că, orice modele vor fi avut „veghetorii” din grupul lui Semyaza, ca grup aparent de eroi civilizatori, damnaţiunea lor ca îngeri căzuţi, poate un element de stratificare sincretică, pare să traducă osândirea unei trădări de endogamie a castei cuceritoare, care s-a abătut de la legile unei societăţi închise şi a fraternizat cu triburile sau comunităţile învinse.
În amalgamarea generală a textului apocrifelor unele situaţii rămân confuze; de pildă, Azazel pare uneori a-l înlocui pe Semyaza. Dar şi dacă atribuim copiştilor toate erorile şi confuziile, un amănunt propriu-zis al mitului pare totuşi să precizeze faptul că Azazel devine căpetenia grupului îngerilor emancipaţi de sub tutela generală a legislaţiei expediţionare.
Enoh luă atunci cuvântul şi, rostindu-şi parabola, el, omul drept căruia Domnul i-a deschis ochii şi care a văzut în vedenie pe cel sfânt ce sălăşluieşte în ceruri şi tot ce îi arătaseră îngerii, a grăit: «Toate le-am învăţat de la ei şi toate cele văzute le-am înţeles; şi nu sunt ele pentru vârsta aceasta, ci pentru cea de departe, care va să vină!» …
Iar când fiii oamenilor s-au înmulţit, li s-au născut în zilele acelea fiice frumoase şi îmbietoare; şi îngerii, fiii cerurilor, le-au văzut şi le-au dorit, şi s-au vorbit între ei: «Haideţi să ne alegem femei dintre fiicele oamenilor şi să zămislim prunci!» Atunci Semyaza, căpetenia lor, le-a spus: «Mă tem că voi nu veţi vrea poate cu adevărat să împliniţi fapta aceasta şi numai eu singur voi fi răspunzător de un mare păcat». Dar ei i-au răspuns cu toţii: «Să facem legământ şi să ne făgăduim unii altora cu blestem să nu schimbăm planul acesta, ci adevărat să-l împlinim». Apoi ei au jurat toţi împreună şi acolo s-au legat cu blestem unii în faţa celorlalţi. Iar ei erau două sute cu blestem unii în faţa celorlalţi. Iar ei erau două sute cu toţii şi s-au pogorât pe Ardis, piscul muntelui Hermon, şi ei l-au numit Muntele Hermon pentru că pe el se juraseră şi cu blestem se legaseră unii în faţa celorlalţi. Şi iată numele căpeteniilor lor: Semyaza, prinţul lor: Arakib, Aramiel, Kokabiel, Tamiel, Ramiel, Daniel, Ezeqiel, Asael, Armaros, Batariel, Ananiel, Zaqilé, Samsapeel, Satariel, Turiel, Yomeyal, Arazeyal. Acestea erau căpeteniilor zecilor. Aceştia şi ceilalţi toţi împreună cu dânşii îşi luaseră femei; fiecare şi-a ales câte una şi ei au început să între la ele şi să aibă legături cu ele, şi le-au învăţat pe ele farmecele şi descântecele şi le-au arătat meşteşugul tăierii rădăcinilor şi (chipul de a cunoaşte) pomii. Iar ele au zămislit şi au adus pe lume uriaşi puternici a căror înălţime era de trei mii de coţi. Aceia au înghiţit toate roadele trudei oamenilor, până când (oamenii) n-au mai fost în stare să-i hrănească. Apoi uriaşii s-au îndreptat asupra oamenilor, ca să-i mănânce. Şi au început să păcătuiască împotriva păsărilor şi dobitoacelor, târâtoarelor şi peştilor; apoi şi-au mâncat unii altora carnea şi şi-au băut unii altora sângele. Atunci pământul i-a osândit pe sălbatici.
Iar Azazel i-a învăţat pe oameni să făurească săbii şi spade, scut şi platoşă, şi le-a arătat metalele şi meşteşugul lucrării lor, şi brăţările, şi podoabele, şi măiestria de a sulemeni ochii jur-împrejur cu antimoniu şi de a înfrumuseţa pleoapele, şi pietrele cele mai frumoase şi mai de preţ, şi toate culorile vopselelor, şi prefacerea lumii. Nelegiuirea a fost mare şi obştească: ei au preacurvit şi au pornit spre pierzanie şi toate căile lor au fost desfrânate. Amiziras i-a învăţat pe vraci şi pe tăietorii de rădăcini. Armaros a arătat desfacerea farmecelor. Baraqiel i-a învăţat pe astrologi. Kokabiel a dezvăluit semnele, Tamiel înţelesul înfăţişării stelelor, iar Asdariel a desluşit mersul Lunii. Şi în pierzania lor, oamenii au strigat şi strigătul lor s-a ridicat la cer.
Atunci Mikhael, Uriel, Rafael şi Gabriel au privit din înălţimea cerului şi au văzut sângele răspândit din belşug pe pământ, şi toată nelegiuirea pe pământ săvârşită. Şi au grăit între ei: «Acesta este glasul strigătului lor pe care pământul deznădăjduit îl strigă până la porţile cerului. Acum către voi, sfinţi din ceruri, îşi înalţă plângerea sufletele oamenilor; ele rostesc: Aduceţi pricina noastră în faţa Celui prea Înalt. Şi ei grăiesc către Domnul regilor: Tu eşti Domnul domnilor, Dumnezeul dumnezeilor şi Regele regilor, iar tronul slavei tale rămâne în toate vârstele lumii şi sfânt este numele tău şi slăvit în vecii vecilor. Tu eşti acela care ai făcut toate şi în tine sălăşluieşte puterea peste toate lucrurile; totul e dezvelit şi gol dinaintea ta; tu vezi toate şi nimic nu este care să se poată ascunde de tine. Tu ai văzut ce a făcut Azazel, cum a răspândit pe pământ toată nelegiuirea şi a dezvăluit tainele veşnice care se săvârşesc în ceruri; în ce chip Semyaza. Căruia tu i-ai dat puterea să fie stăpân peste tovarăşii lui, i-a învăţat pe oameni. Şi ei au intrat la fiicele oamenilor pe pământ şi s-au împreunat cu ele, şi s-au întinat cu aceste femei, şi le-au dezvăluit lor tot păcatul. Iar femeile acestea au adus pe lume uriaşi, din pricina cărora s-a umplut tot pământul de sânge şi de nelegiuire. Şi acum, iată sufletele celor morţi strigă şi-şi înalţă plângerea până la porţile cerului; şi geamătul lor s-a ridicat şi nu poate ieşi înaintea nelegiuirii ce se săvârşeşte pe pământ. Dar tu cunoşti toate lucrurile mai înainte de a fi ele şi ştii aceasta şi tu îi îngădui pe uriaşi şi nu ne-ai poruncit ce se cuvine să le facem lor întru aceasta!» Atunci Cel prea înalt, Cel mare şi sfânt, a grăit şi l-a trimis pe Asaryalyor la feciorul lui Lamekh: «Mergi la Noe şi spune-i întru numele meu: Ascunde-te! Şi să-i dezvălui prăpădul care vine. Căci pământul întreg va pieri, apele potopului cotropi-vor pământul întreg şi tot ce se află pe el va pieri. Şi apoi învaţă-l cum să scape, încât urmaşii săi să rămână din neam în neam».
Domnul mai grăi lui Rafael: «Leagă-l cu lanţuri pe Azazel, leagă-i picioarele şi mâinile şi aruncă-l în beznă; şi deschide deşertul din Dudael şi aruncă-l acolo. Azvârle peste el bolovani colţuroşi şi ascuţiţi, acoperă-l cu întuneric, şi să rămână acolo în veci; acoperă-i tot astfel faţa, ca el să nu vadă lumina. Şi în ziua cea mare a judecăţii să fie azvârlit în jăratic. După aceea tămăduieşte pământul pe care îngerii l-au stricat; şi să vesteşti vindecarea pământului până când ei îşi vor tămădui plaga, ca să nu se prăpădească toţi fiii oamenilor din pricina fiecărei taine pe care veghetorii le-au arătat-o şi au dezvăluit-o fiilor lor. Tot pământul s-a stricat prin ştiinţa lucrării lui Azazel; fă-l să dea seama pentru întreg păcatul». Şi îi grăi lui Gabriel: «Du-te la bastarzi şi la cei blestemaţi şi la feciorii târfelor şi înlătură-i pe copiii veghetorilor din oameni; izgoneşte-i şi dă-i afară. Ei se vor nimici unii pe alţii prin omor, căci nu vor avea zile multe. Şi tot ce ei îţi vor cere nu se va da taţilor lor, căci fiii trag nădejde să trăiască viaţa veşnică şi că fiecare din ei va trăi cinci sute de ani».
Şi lui Mikhael Domnul îi grăi: «Mergi şi pune în lanţuri pe Semyaza şi pe tovarăşii săi care s-au împreunat cu femei spre a se întina cu ele în toată necurăţia lor. Şi după ce vor privi cum toate odraslele lor fi-vor ucise, şi după ce vor fi văzut ei înşişi nimicirea celor îndrăgiţi, pune-i în lanţuri pentru şaptezeci de vârste, în măruntaiele pământului, până în ziua judecăţii lor şi până la sfârşitul lor, până când se va săvârşi judecata de apoi. În aceste zile fi-vor aduşi în genunea de foc, întru chinuri, şi vor fi zăvorâţi în temniţă pe veci”.
…Până la aceste întâmplări, Enoh stătuse ascuns; şi nimeni dintre odraslele oamenilor nu era care să ştie unde stătuse ascuns şi ce s-a petrecut cu el. Dar toate faptele sale lei le făcea în zilele acelea laolaltă cu veghetorii şi cu sfinţii. …
Atunci Enoh, venind lângă Azazel, grăi: «Nu va fi deloc pace pentru tine; rostitu-s-a împotriva ta marea osândă ca să fii legat în lanţuri. Nu va fi pentru tine nici păsuire, nici stăruinţă, căci tu ai propovăduit nedreptatea, şi din pricina tuturor faptelor talc de hulă, de silnicie şi de păcat pe care oamenii le-au învăţat de la tine!» înaintând apoi, vorbindu-le-am tuturor laolaltă şi cu toţii s-au cutremurat şi i-a cuprins teama şi groaza. Şi ei m-au rugat să scriu pentru dânşii o pildă de rugăciune spre iertarea lor şi să mijlocesc înălţarea rugii lor dinaintea Domnului din cer. Căci de acum încolo, ei nu mai pot grăi către Domnul, nici a-şi ridica ochii spre cer, de ruşinea tâlhăriei pentru care au fost osândiţi. Atunci eu am scris o pildă pentru rugăciunea lor şi o rugă smerită pentru sufletul lor, ca şi pentru fiecare din faptele lor, şi pentru întrebarea lor de a fi se va dărui iertare şi păsuire. După aceea, depărtându-mă, m-am aşezat în preajma râului Dan, din ţinutul Dan, care este la miazăzi spre asfinţit faţă de Hermon, şi citit-am întocmirea rugăciunii lor, până am aţipit. Dar iată că am văzut un vis şi vedenii m-au împresurat; şi văzut-am vedenii ale pedepsei şi un glas a răsunat poruncindu-mi să vorbesc cu copiii cerului şi să-i dojenesc. Şi după ce m-am deşteptat, m-am dus către ei; toţi laolaltă şedeau plângând în Ublesyael, ce se află între Liban şi Seneser, iar feţele lor erau acoperite. Şi cu ei de faţă am istorisit toate vedeniile ce mi se arătaseră în vis…
Cartea aceasta este cuvântul dreptăţii şi al dojanei veghetorilor ce sunt dintru vecie, după cum a fost porunca Celui mare şi sfânt, din vedenia aceasta. Văzut-am însumi în visul meu ceea ce rostesc acum cu limbă de carne şi cu suflarea mea, căci datu-le-a oamenilor gură Cel preaînalt să grăiască cu ea între ei şi să se înţeleagă unii cu alţii întru inima lor. Aşa cum Dumnezeu l-a făcut pe om şi i-a dat lui să priceapă cuvântul ştiinţei, aşijderea făcutu-m-a şi pe mine şi dat mi-a fost să dojenesc pe veghetori, care sunt copiii cerului. Scris-am rugăciunea voastră, dar mi s-a arătat în vedenie că ruga nu vă va fi ascultată câte zile vor fi pe lume şi că judecata voastră s-a săvârşit şi rugii voastre nu i se va da ascultare. De acum înainte nu vă veţi mai sui la cer în vecii vecilor: poruncitu-s-a să fiţi legaţi în lanţuri pe pământ, pentru toate zilele câte vor fi pe lume. Dar până atunci veţi privi uciderea îndrăgitelor voastre odrasle, şi nu le veţi mai avea, căci dinaintea voastră sub sabie se vor prăbuşi. Şi ruga nu vă va fi ascultată nici pentru ele, nici pentru voi, şi voi înşivă, cât plângeţi şi vărugaţi, nu veţi rosti niciun cuvânt din scrierea ce am scris-o. …
Bunicul meu Enoh mi-a dat lămurirea tuturor tainelor într-o carte, precum şi parabolele ce îi fuseseră date, şi el le-a adunat pentru mine în cuvintele cărţii parabolelor.
Şi în ziua aceea, Mikhael a luat cuvântul ca să-i grăiască lui Rafael: «Puterea Duhului mă scoate din fire şi mă necăjeşte asprimea pedepsei tainelor, a osândirii îngerilor: cine este cel care ar putea să îndure neînduplecata pedeapsă ce s-a săvârşit şi care i-a covârşit pe aceştia?» Şi Mikhael a luat iarăşi cuvântul şi i-a grăit lui Rafael: «Cine este acela inima căruia să nu fie mişcată întru aceasta şi ai cărui rărunchi să nu se fi tulburat de acest cuvânt de osândă ce s-a rostit împotriva acelora dintre ei care au fost izgoniţi?»
Şi s-a întâmplat că, pe când se afla în faţa Domnului duhurilor, Mikhael să-i grăiască lui Rafael: «Nu le voi ţine partea eu lor în faţa ochilor Domnului, căci Domnul duhurilor împotriva lor s-a mâniat, fiindcă ei se poartă în faptele lor ca şi cum ei ar fi Domnul. Căci tot ce este tainic se va ridica împotriva lor în veci de veci; pentru că nici îngerul, nici omul nu-şi va primi partea sa, fără numai ei singuri şi-au primit osânda pentru vecie. Iar după judecată fi-vor ei îngroziţi şi ajunşi în deznădejde, fiindcă au arătat acestea celor ce locuiesc pe pământ. Şi iată numele acestor îngeri, astfel sunt numele lor: întâiul din ei este Semyaza, al doilea Arstiqifa, al treilea Armen, al patrulea Kokabiel, al cincilea Turiel, al şaselea Rumyal, al şaptelea Daniel, al optulea Neqel, al nouălea Baraqiel, al zecelea Azazel, al unsprezecelea Armaros, al doisprezecelea Bataryal, al treisprezecelea Basasael, al paisprezecelea Hananel, al cincisprezecelea Turiel, al şaisprezecelea Simapisiel, al şaptesprezecelea Yetariel, al optsprezecelea Tumael, al nouăsprezecelea Tariei, al douăzecilea Rumael, al douăzeci şi unulea Azazel. Şi aceştia sunt căpeteniile îngerilor lor şi sunt numele căpeteniilor de sute, ale căpeteniilor de câte cincizeci şi ale căpeteniilor de câte zece. Numele celui dintâi este Yeqon; el este cel care i-a ispitit pe toţi fiii îngerilor şi i-a făcut să coboare pe pământ, şi prin fiicele oamenilor i-a ispitit. Numele celui de-al doilea este Asbeel; acesta le-a dat povaţă rea fiilor îngerilor: el i-a îmbiat să-şi întineze carnea cu fiicele oamenilor. Numele celui de-al treilea este Gadriel; acesta e cel care le-a arătat fiilor oamenilor toate plăgile morţii, el e cel care a ispitit-o pe Eva, şi tot el le-a arătat fiilor oamenilor plăgile morţii şi scutul şi zalele şi sabia de luptă, şi toate uneltele morţii pentru fiii oamenilor. Ele au ieşit din mâna lui împotriva celor ce trăiesc pe pământ, din ziua aceea şi în vecii vecilor. Numele celui de-al patrulea este Penemuhe; el le-a dezvăluit fiilor oamenilor amărăciunea şi dulceaţa şi el le-a arătat toate tainele înţelepciunii îngereşti. El e cel ce i-a învăţat pe oameni să scrie cu apă de funingine pe papirus, şi sunt mulţi cei care s-au rătăcit din pricina aceasta din veac în veac şi până în ziua de azi. Căci oamenii n-au fost aşezaţi în lume ca să-şi vădească astfel credinţa cu condeiul şi cu apa de funingine. Pentru că oamenii n-au fost făcuţi altfel decât îngerii, ci spre a se păstra drepţi şi preacuraţi, şi moartea care nimiceşte totul nu s-ar fi atins de ei; dar din pricina cunoştinţei acesteia care a lor este, ei pier, şi din pricina acestei puteri ea (moartea) mă sfâşie. Numele celui de-al cincilea este Kasdejahé; el e cel care le-a arătat fiilor oamenilor toate plăgile reale ale duhurilor şi ale demonilor, şi plaga fătului în sân ca să se lepede, şi plaga vieţii, şi muşcătura şarpelui, şi plaga ce se iveşte la amiază, el, fiul şarpelui cu numele Tabahet.
Iar acesta este numărul lui Kasbeel, care le arăta sfinţilor înţelesul legământului, pe când sălăşluia în culmea slavei sale, şi numele lui este Beqa. Kasbeel acesta i-a cerut lui Mikhael să-i arate numele său tainic, spre a-l pomeni în legământ, încât cei ce arătaseră fiilor oamenilor tot ce este taină să tremuRé dinaintea numelui acestuia şi a acestui legământ. Şi iată puterea acestui legământ: el este tare şi puternic, şi Domnul a pus legământul acesta, Akahé, în mâna lui Mikhael. Şi iată tainele acestui legământ, şi el este plin de tărie întru legământul său. Şi prin el a fost atârnat cerul până să se fi făcut lumea, pentru vecie. Şi pământul a fost întemeiat pe apă, şi rădăcinile tainice ale munţilor se ridică din minunatele ape, de la facerea lumii întru veşnicie».
(Cartea lui Enoh – apocriful etiopian: 1, 2; VI, 1–8; VII, 1–6; VIII, 1–4; IX, 1–11; X, 1–20; XII, 1–6; XIII, 1–8; XIV, 1–7; LXVIII, 1–5; LXIX, 1–17)

Prometheus

Deşi mitul prometeic nu e singular, varianta greacă – Prometheus – este cea mai complexă, dar şi cea mai literaturizată; totuşi, ea se reconstituie din fragmente, aparţinând adesea unor autori a căror optică despre eroul titanic se situează în unghiuri contrare (de pildă, Eshil faţă de Hesiod). Prometheus, fiu al titanului Iapetos şi al nimfei Klymene, nu este numai sprijinitorul sacrificat al omenirii, căreia îi dă focul şi raţiunea, dar şi numeroase taine ale meşteşugurilor tehnice uzuale, ci într-un fel şi viaţa, întrucât este văzut şi ca un colaborator divin (împreună cu fratele său Epimetheus) la opera antropogonică; pentru tiparul eshilian, Prometheus este însă cel care distruge ordinea nouă a lui Zeus.
Comparaţia cu similarii săi (Matarisvan, în India vedică, mai curând o personificare metaforică a vântului, în ipostaza de răspânditor al focului; finicul Vāināmöinen, mai curând un artizan universal; polinesianul Maui, într-adevăr un semizeu complex prouman, lipsit însă de forţa tragică a sacrificiului personal) îi confirmă lui Prometheus caracterul aproape definitoriu de erou civilizator arhetipal.

Pe Prometheus cel cu planuri dibace, Zeus l-a ferecat în lanţuri de nedescurcat, în piedici dureroase, încolăcindu-le până la mijlocul unui stâlp. Apoi a dat drumul în zbor către el unei pa juri cu aripile întinse; şi pajura mânca din ficatul său nemuritor, iar peste noapte ficatul se refăcea tot pe atât cât înfulecase din el ziua pasărea cu aripile întinse. Dar vânjosul fecior al Alkmenei celei cu glezne frumoase, Herakles, doborî pajura şi, îndepărtând de fiul lui Iapetos această cruntă năpastă, îl smulse din chinurile lui, chiar cu încuviinţarea lui Zeus Olimpianul, cel cu tron măreţ, care voise ca gloria lui Herakles Thebanul să se întindă şi mai mult peste pământul cel hrănitor; întru grija aceasta a sa el îşi ocrotea nobilul fiu şi, în pofida mâniei sale, îşi părăsi ciuda ce i-o purtase lui Prometheus de când acesta se ridicase la luptă împotriva planurilor clocotitorului fiu al lui Kronos.
Acestea se petrecuseră pe vremea când se descurca sfada dintre zei şi oamenii muritori, la Mekóne. În zilele acelea Prometheus, cu inima plină de râvnă, împărţise un bou uriaş, pe care îl aşezase apoi dinaintea tuturora. El încerca să amăgească mintea lui Zeus: într-una din cele două grămezi el pusese sub piele cărnuri şi măruntaie pline de grăsime, peste care vârâse drept acoperământ burta boului; în cealaltă aşezase, cu vicleşug înşelător, mormanul de oase goale ale vitei, acoperindu-le peste tot cu seul alb. Dinaintea acestora, părintele zeilor şi al oamenilor îi spusese: «O, fiu al lui Iapetos, fiinţă dintre toţi cea mai nobilă, făcând tainurile ai fost prea părtinitor, prietene drag».
Aşa vorbea, în zeflemea, Zeus ale cărui sfaturi sunt veşnice. Iar Prometheus, cu gânduri viclene, i-a răspuns surâzând uşor, îngrijorat de înşelătorul său vicleşug: «Măreţule Zeus, tu cel mai slăvit dintre zeii cei veşnic vii, alege aşadar din aceste două grămezi pe aceea către care îţi dă ghies inima ta din piept». El rostise cu inima plină de viclenie, şi Zeus, ale cărui sfaturi sunt veşnice, a priceput vicleşugul şi a ştiut să-l recunoască. Dar el se şi gândea în inima sa la prăpădul muritorilor şi la chipul în care să-l încheie. Cu amândouă mâinile el ridică seul cel alb, şi sufletul i se umplu de mânie, în vreme ce fierea i se ridica spre inimă, la vederea oaselor goale ale vitei ce trădau vicleanul tertip. Şi iată de ce pe pământ fiii oamenilor ard pentru Nemuritori oasele goale ale victimelor pe altarele cu miresme.
— Şi Zeus, adunătorul de nouri, rosti indignat: «Vai, fecior al lui Iapetos, care ştii mai multe ca oricine pe lume, văd, prietene, că încă n-ai uitat de vicleanul tertip».
Astfel vorbi înfuriat Zeus ale cărui sfaturi sunt veşnice; şi de atunci, păstrând mereu în amintiRé acest vicleşug, el nu le dădea oamenilor, prin mijlocirea frasinilor, avântul focului neostenit. Dar viteazul fiu al lui Iapetos a ştiut să-l amăgească şi a răpit, într-o nuia găunoasă, lumina strălucitoare a neobositului foc. Numaidecât Zeus, tunătorul din nori, s-a simţit adânc rănit în inimă şi s-a mâniat în sufletul său, când a văzut că ardea printre oameni strălucitoarea văpaie a focului.
(Hesiod, Theogonia, 521–569)

Prometheus: Dumnezeiescule Aither, suflu înaripat al vânturilor, obârşii ale fluviilor, talazuri fără număr care încreţiţi faţa mărilor, tu glie, maică a tuturor fiinţelor, şi tu soare, privirile căruia îmbrăţişează firea întreagă, vedeţi cum se poartă zeii cu un zeu? Iată căror rele le-am căzut pradă pentru mii de ani. Uitaţi-vă la nevrednicele lanţuri pe care domnul cel nou al nemuritorilor le-a făurit pentru mine. Vai, soarta mea de azi şi cea viitoare îmi iscă suspinul. Care va fi capătul suferinţelor mele? Dar ce vorbesc eu? Oare nu ştiu să citesc viitorul, pot oare să mi se întâmple nenorociri neprevăzute? Oare nu cunosc puterea neînvinsă a nevoii? Să îndurăm cu bărbăţie hotărârea destinului. Dar, vai, nu pot nici să vorbesc, nici să tac asupra sorţii care mă copleşeşte. Nenorocitul de mine, anume darurile pe care le-am făcut muritorilor au adus asupra mea atâta asprime. Am răpit focul din cer ca să le fac parte şi lor de el, iar focul acesta a ajuns pentru ei principiul tuturor artelor, izvorul a mii de foloase. Iată crima pentru care am fost înlănţuit şi expus pe stânca aceasta tuturor ocărilor văzduhului…

Corul: Dar pentru ce jigniRé te-a silit Zeus să înduri o purtare atât de sălbatică? Care-ţi este păcatul? Vorbeşte, dacă nu e chinuitor pentru tine.

Prometheus: Vai, mă doare dacă spun, mă doare dacă tac şi totul slujeşte suferinţei mele. Printre nemuritori începea să se aţâţe ura şi să-şi facă loc discordia. Unii voiau să-l izgonească pe Kronos ca să-i dea sceptrul lui Zeus; dimpotrivă, alţii se căzneau să-l înlăture de pe tron anume pe acesta, pe veci. Eu unul le-am dat, dar degeaba, cele mai înţelepte sfaturi copiilor cerului şi ai pământului, Titanilor. Cutezanţa lor minunată dispreţuia dibăcia şi vicleşugul; socoteau că vor învinge fără trudă numai prin puterile lor. În ce mă priveşte, maica mea Themis şi însăşi Gaia, care e adorată sub felurite nume, mi-au prorocit nu o dată că, în bătălia ce se pregătea, forţa şi violenţa nu vor fi de niciun folos şi că numai vicleşugul va hotărî biruinţa. Când le-am vestit acest oracol, abia dacă au binevoit să mă asculte. În asemenea împrejurare mi s-a părut mai înţelept să mă alătur mamei mele şi să fiu de bunăvoie de partea lui Zeus, pentru că şi el mă chemase să mă alătur lui. Datorită mie şi veştilor aduse de mine, el a ştiut să-l arunce pe Kronos cel străvechi, împreună cu toţi apărătorii lui, în genunile negRé şi adânci din Tartaros. După asemenea slujire, iată preţul nevrednic cu care m-a răsplătit acest tiran ceresc; şi iată cusurul obişnuit al tiraniei: nerecunoştinţa faţă de prieteni. Iar pricina chinurilor mele, despre care mă întrebaţi, vă voi împărtăşi-o. De-abia aşezat pe tronul părintelui său, împărţindu-le tuturor zeilor onoruri şi răsplăţi (Zeus) se strădui să-şi întărească imperiul. Departe de a-i fi avut în vedere pe nefericiţii muritori la această împărţeală, el a voit să le nimicească toată spiţa, ca să facă alta nouă. Nimeni nu păru a se împotrivi, numai eu am îndrăznit, am stat stavilă numai eu pentru ca, răpuse de trăsnet, făpturile omeneşti să nu ajungă să populeze tărâmul lui Hades. Asta e pricina asprimilor care mă copleşesc; iată ce m-a făcut să îndur aceste chinuri, groaznice chiar numai de privit. Mi-a fost milă de muritori, iar de mine nu i-a fost nimănui milă. Cu mine el se poartă fără cruţare, însă chinul pe care-l rabd este ruşinea tiranului meu. … Eu l-am jignit pe Zeus, ştiu asta, pentru că am vrut să-l jignesc, nu voi tăgădui. Spre a-i ajuta pe muritori, m-am dus la pierzanie eu însumi. Dar n-am putut crede că voi fi astfel osândit să mă văd mistuit pe stâncile acestea, în piscul pustiu al acestui munte unde nimeni n-ar putea locui. […]

Prometheus: Să nu vă închipuiţi că tăcerea mea porneşte din trufie sau din dispreţ; dar sufletul meu piere la gândul nevrednicei stări în care mă aflu. Totuşi cui altuia decât mie îmi rămân datori zeii cei noi pentru cinstea de care se bucură? Dar să nu mai vorbim de asta; ar însemna să repet ceea ce ştiţi demult. Luaţi în seamă numai care a fost nenorocita soartă a oamenilor şi cum eu, scoţându-i din prostia în care zăceau, i-am făcut iscoditori şi iscusiţi; nu spun ca să mă plâng, ci ca să vă fac cunoscută întinderea binefacerilor mele. Ei vedeau şi până la mine, dar vedeau prost; auzeau, însă fără să priceapă. Părând nişte năluci dintr-un vis, veacuri în şir ei amestecaseră totul laolaltă. Neştiind să folosească nici cărămida, nici cheresteaua pentru a-şi zidi case luminoase, ei trăiseră, ca lacoma furnică, în întunecoase bordeie săpate sub pământ. Niciun semn desluşit nu-i ajuta să deosebească anotimpul chiciurei de acela al florilor, al fructelor şi al secerişului. Fără a cugeta, ei se vânzoleau la nimereală până în clipa când i-am făcut să bage de seamă răsăritul şi, ceea ce-i şi mai greu de recunoscut, asfinţitul astrelor. Pentru ei am găsit cea mai frumoasă dintre ştiinţe; aceea a numerelor; am alcătuit îmbinarea de litere; şi am dat temei Memoriei, mamei muzelor, sufletului vieţii. Eu cel dintâi am pus vitele la jug ca să-i slujească pe oameni, pentru jug sau poveri, iar ei le-au pus la muncile cele mai istovitoare. Prin mine, telegarii învăţaţi la ham au ajuns să tragă carele, în alaiurile îmbelşugatului răsfăţ. Nimeni altul decât tot eu am născocit aceste trăsuri înaripate în care navigatorii pot rătăci pe mări. Nefericitul de mine! După atâtea născociri menite să-i ajute pe muritori, pentru mine unul nu aflu vreun mijloc să curm suferinţele îndurate!

Corul: Ai fost nesăbuit şi-ţi duci crunta osândă. Ca un medic rău, eşti deznădăjduit de caznele tale, pe care nu ştii cum să le vindeci.

Prometheus: Ascultaţi şi restul şi veţi admira şi mai mult artele şi meşteşugurile pe care le-am dăruit oamenilor. Până la mine, şi asta e binefacerea mea cea mai mare, când erau loviţi de vreo boală nu se găsea un leac pentru ei, fie în hrană, fie în fierturi, fie în unsori; lipsiţi de leacuri, ei piereau. Azi, prin amestecurile salvatoare pe care i-am învăţat să le facă, se vindecă toate bolile. Tot eu am întemeiat, în toate ramurile, arta prezicerii viitorului. Eu cel dintâi am descoperit, dintre vise, adevăratele vedenii, am desluşit prevestirile mai grele şi semnele neprevăzute din călătorie, am lămurit fără greş zborul păsărilor de pradă, (rostul) acelora dintre animale care, prin firea lor, sunt prevestitoare de bine ori de rău; (le-am arătat) tot ce poate isca între ei ură, dragoste sau unire; ceea ce prin luciul sau prin culoarea din măruntaiele victimelor poate fi plăcut pentru zei; ca şi frumuseţea felurită a formelor fierii şi ficatului. Întinzând pe foc, într-un înveliş de grăsime, măruntaiele din trupul (victimelor) şi coapsele, i-am îndrumat pe muritori spre o ştiinţă anevoioasă, şi am silit să vorbească ochilor semnele de văpaie, până atunci nezărite. Dar aceasta nu e totul: bunurile acelea folositoare, îngropate în pământ, precum arama, fierul, argintul şi aurul, cine oare s-ar putea lăuda că le-a descoperit înainte de mine? Nimeni, fără îndoială, dacă nu doreşte să fie socotit un amăgitor. Într-un cuvânt, toate artele pe care le cunosc fiinţele omeneşti se datorează lui Prometheus.

Corul: După ce ai săvârşit atâtea pentru muritori, nu te lăsa pradă chiar tu deznădejdii. Nădăjduiesc că, eliberat din aceste lanţuri, vei mai putea să fii la fel de puternic ca Zeus.

Prometheus: Nu. Fiindcă nu aşa a rânduit neocolita soartă. Numai după ce voi fi îndurat cazne şi chinuri nenumărate, voi ieşi din aceste fiare; meşteşugul este prea slab împotriva necesităţii.

Corul: Şi ce arbitru are această necesitate?

Prometheus: Cele trei Moire, precum şi Erinyile care nu uită nimic.

Corul: Cum, nici chiar Zeus nu e tot atât de puternic ca ele?

Prometheus: Da, nici chiar el nu-şi va putea ocoli destinul.

Corul: Şi cum să fie acest destin altfel decât cârmuind veşnic?

Prometheus: Nu mă mai întrebaţi, nu stăruiţi!
Corul: Este oare atât de temută taina pe care o păstraţi?

Prometheus: Căutaţi alt dialog. Nu este vremea dezvăluirii acestui mister. Să rămână mai ascuns ca oricând, căci de tăcerea mea atârnă eliberarea mea din aceste fiare nevrednice, ca şi sfârşitul suferinţelor mele.
(Eshil, Prometheus înlănţuit, I; III)

A fost o vreme când zeii existau, dar nu erau încă făpturile muritoare. Iar când le-a venit şi acestora timpul să le cheme soarta la viaţă, zeii le-au plămădit sub pământ, făcând un amestec de pământ, de foc şi de tot ce se mai putea îngemăna cu focul şi cu pământul. Apoi, când au vrut să le scoată la lumină, au pus pe Prometheus şi pe Epimetheus să le înzestreze cu însuşiri, împărţind însuşirile în chip potrivit fiecăreia. Atunci însă Epimetheus l-a rugat pe Prometheus să-l lase să facă singur aceasta împărţeală. «După ce eu voi fi făcut împărţeala, tu ai s-o cercetezi». Înduplecându-l pe celălalt, împărţitorul s-a apucat de lucru. Împărţind însuşirile, unor făpturi le-a dat putere fără iuţeală; altele, care erau mai slabe, au fost înzestrate de el cu iuţeală; pe unele le înarma iar celor cărora le hărăzise o fire neajutorată le-a născocit alte însuşiri bune, spre a le salva; astfel, făpturilor ursite să fie mici le-a dăruit fuga înaripată sau un adăpost subpământean; pe cele cărora le sporise statura – chiar aceasta le era şi mijlocul de scăpare. Tot aşa, împărţeala lui avea rostul să le facă deopotrivă în faţa norocului şi, în tot ce născocea, el avea grijă ca nicio stirpe să nu piară. Dar, după ce le-a dăruit mijlocul să scape de a fi nimicite unele de celelalte, iată că a închipuit pentru ele o apărare prielnică în faţa schimbărilor de temperatură ce vin de la Zeus: le-a îmbrăcat cu blană deasă ori cu carapace temeinice, potrivite a le ocroti de frig, dar în stare să le ajute la fel împotriva arşiţei, fără să mai socotim că atunci când se culcau le-ar fi slujit şi drept învelitoare, fiecare având-o pe a sa, firească. Unele făpturi le-a încălţat cu copite, altele cu gheare puternice, lipsite de sânge. După aceea el a făcut rost de hrană felurită pentru fiece stirpe în parte: pentru unele iarbă crescută din pământ, pentru altele fructele pomilor, pentru altele rădăcini; au fost unele cărora le-a hărăzit carnea altor animale ca hrană şi a hotărât ca acestea să se prăsească puţin, pe câtă vreme celor ce astfel se împuţinau le hărăzise înmulţiRé îmbelşugată, ocrotindu-se în acest chip supravieţuirea. Dar întrucât Epimetheus nu era destul de dibaci, el n-a luat în seamă că irosise comoara însuşirilor în folosul făpturilor lipsite de judecată, iar stirpea oamenilor a rămas neînzestrată, aşa că el nu mai ştia ce-i de făcut. În vreme ce căuta să iasă din încurcătură, soseşte Prometheus să cerceteze împărţeala; el vede că celelalte făpturi sunt înzestrate mulţumitor în toate privinţele, pe câtă vreme omul e gol, desculţ, dezvelit şi dezarmat. Venise şi sorocul când omul era sortit să iasă şi el de sub pământ spre a se ridica la lumină. Atunci Prometheus, încurcat că nu ştie ce mijloc ar putea găsi pentru salvarea omului, răpeşte de la Hephaistos şi de la Athene isteţimea creatoare a meşteşugurilor, furând focul – căci fără foc nu ar dobândi nimeni această isteţime, nici nu ar putea-o folosi; astfel îl înzestră pe om.
Iată aşadar cum a dobândit omul inteligenţa potrivită cu nevoile vieţii. Dar măiestria de a cârmui cetăţile nu o avea. Aceasta se afla în mâna lui Zeus. Şi Prometheus nu mai putea să pătrundă în acropola care era lăcaşul lui Zeus, iar Zeus îşi mai avea şi paznicii săi temuţi. El se strecoară în schimb în atelierul unde Athene şi Hephaistos îşi făceau laolaltă meşteşugul şi, după ce răpeşte arta lui Hephaistos de a se sluji de foc şi celelalte meşteşuguri care sunt ale Athenei, le dăruieşte omului. Şi de acolo vin înlesnirile vieţii pentru neamul omenesc, dar mai târziu Prometheus a fost învinuit de furt, aşa cum se spune, din pricina lui Epimetheus.
(Platon, Protagoras, 320 d-322 a)

Împăraţii Chinezi Legendari

Ca şi în Sumer sau în Egipt, în China arhaică ar fi domnit cinci împăraţi mitici, socotiţi de posteritate când zei, când domnitori pământeşti, cărora însă tradiţia le atribuie nu numai războaiele şi actele administrative iniţiale, ci şi inventarea ori propagarea utilizării primelor ştiinţe şi unelte umane; astfel, toate aceste personaje par portrete arhetipale de eroi civilizatori. Fragmentarea excesivă, aproape pulverizarea prin timp a marilor mituri ale începutului duce adesea la operaţii de reconstituire, deloc lesnicioase, care în chip inevitabil capătă aspecte mozaicale.

Huangdi, Împăratul Galben

Când Huangdi s-a suit pe tron, în tot universul s-au statornicit pacea şi liniştea. Cârmuitorul nu văzuse niciodată phoenicşi (feng huang) şi se tot gândea cum or fi arătând. Odată, l-a chemat la sine pe Tian-lao şi l-a întrebat: «Cum arată (păsările) feng huang? Tian-lao i-a răspuns: În faţă sunt ca lebăda, iar din spate amintesc de unicornul qilinyà. Au gât de şarpe şi coadă de peşte, înfăţişarea pielii ca la dragoni, trup de broască ţestoasă, bărbie de rândunică şi cioc de cocoş».
(După Han Ying-sec. 11 î.Hr.)

La o depărtare de patru sute de li spre sud-vest se află piscul Kunlun, iar acolo este capitala de jos a monarhului Huangdi. Aceasta e cârmuită de spiritul Lu Wu, care are înfăţişarea unui tigru cu gheare, cu nouă cozi, însă cu trup omenesc. Tot acolo se găseşte şi pasărea zhung, cea care se îngrijeşte de veşmintele împăratului.
(Cartea munţilor şi mărilor)

La mijlocul oceanului este muntele Dusho, pe care creşte un mare piersic ce şi-a răspândit crengile pe o lărgime de trei mii de li. Către nord-est, printre ramurile lui, se află porţile demonilor, prin care trec toate gloatele diavoleşti, în faţa porţilor stau doi sfinţi. Unul se numeşte Shendu, altul Yü-lei. Aceştia controlează pe fiecare demon şi, dacă văd pe vreunul răufăcător, îl leagă cu o funie de papură şi îl dau tigrilor să-l mănânce.
Pe atunci, Huangdi a statornicit datina alungării demonilor. Spre a scăpa de invazii, este nevoie să se aşeze două statui omeneşti din lemn de piersic, de asemenea, să fie zugrăviţi pe uşă Shendu, Yü-lei şi un tigru, şi totodată să se atârne o funie de papură.
(Cartea munţilor şi mărilor - varianta arhaică)

Huang di s-a urcat pe muntele Heng-shan, iar pe ţărmul mării a întâlnit animalul sălbatic fermecat Bai zi, care ştia să vorbească, şi (împăratul) i-a pus întrebări asupra duhurilor şi demonilor din Lumea subcerească şi a dat poruncă să fie zugrăvit tot ceea ce istorisise animalul sălbatic.
(Ma Su, Desluşirea istoriei, 5)

Din vechime, substanţa preacurată şi spiritele morţilor nasc duhuri şi demoni, aceştia fiind cu totul în număr de unsprezece mii cinci sute douăzeci de soiuri. Iată ce anume i-a povestit Bai zi (lui Huangdi), iar suveranul a poruncit să se facă desene după toate acestea.
(Chjang Tsiun-fan. Sec. X-XI)

Odinioară, Huangdi a adunat duhurile şi demonii pe muntele Taishan. El şedea într-un car triumfal, la care fuseseră înhămaţi elefanţi şi care era însoţit de şase dragoni. Pasărea magică Bi-fang conducea carul, în faţă şedea Chi-yu, iar duhul vântului mătura calea. Stăpânul ploilor stropea drumul, tigri şi lupi alergau înainte, duhurile şi demonii veneau din spate, şerpi înaripaţi se aşterneau pe pământ, iar phoenicşii pluteau în cer. În această adunare a spiritelor, Huangdi a născocit muzica Zhing-Zhiué.
(Han Fei zi, sec. III î.Hr.)

Triplul arbore de mărgăritar creşte lângă fluviul Chi-shui; la înfăţişare seamănă cu un chiparos, deşi alţii spun că aduce cu coada unei comete, atât numai că, în loc de ace, are mărgăritare.
(Cartea munţilor şi mărilor)

Aşa cum povestesc istoricii din vechime, fiica lui Zhen-meng a furat mărgăritarul negru al lui Huangdi, s-a înecat într-un râu şi, prefăcându-se în qixiang, a devenit un duh al apei.
(Tratat despre Sichuan)

Huangdi se plimba lângă Chi-shui, pe malul de miazănoapte, apoi a urcat creasta (muntelui) Kunlun, după aceea a cotit spre miazăzi, pornind pe drumul de întoarcere, dar şi-a pierdut mărgăritarul său negru. L-a trimis pe Chi să-l caute, dar acesta nu l-a găsit. La trimis pe Li zhou să-l caute, dar nici acesta nu l-a găsit. La trimis pe Chi-gou să-l caute, şi nici acesta nu l-a găsit. Atunci l-a trimis pe Xiang-wang, şi Xian-wang l-a găsit. Huangdi a strigat: «E uimitor cum de l-a putut găsi Xian-wang!»
(Chuangzi, sec. IV î.Hr.)

Huangdi nu l-a putut înfrâna pe Chi-yu prin mijlocirea omeniei şi a dreptăţii.
(Cercetarea imperială a anilor Taiping)

Huangdi dresase urşi, pantere, jaguari şi tigri ca să se poată lupta cu Yangdi (Chi-yu), pe câmpia Bantsiuan.
Sima Qian (însemnări istorice)

Huang-ti s-a bătut cu Chi-yu în şesul Zho-lu; Chi-yu a răspândit o ceaţă deasă care nu s-a risipit trei zile, aşa că toţi ostaşii s-au rătăcit. Atunci Huangdi i-a poruncit lui Fen-hou să facă, după modelul Ursei Mari, un dispozitiv adaptat care să arate direcţia către ţările lumii. Acela a făurit „carul care arată spre sud”, iar Chi-yu a fost luat prizonier.
(Yü Xi, 281–356, Zhi lyi)

Se mai povesteşte că Împăratul Galben a lucrat multă vreme la turnarea unui preţios trepied, la poalele muntelui Zhing-shan. Trepiedul a ieşit uriaş, cu o înălţime de un zhan şi trei chi, având o capacitate mai mare chiar decât un chip de lut pentru zece dijme de boabe. Pe trepied fusese sculptat un dragon plutind printre nori, pesemne Ying-long, apoi duhurile bune şi rele din toate cele patru zări, ca şi felurite păsări uimitoare şi fiare neobişnuite. Împăratul Galben a aşezat nepreţuitul trepied la poalele muntelui Zhing-shan, şi cu acel prilej a organizat un mare ospăţ. În ceasul hotărât s-au adunat toţi zeii cereşti şi oamenii din cele opt ţinuturi ale lumii, era puzderie de oameni, zarvă, zgomot.
În toiul ospăţului a apărut deodată un dragon fermecat, acoperit cu o strălucitoare platoşă de aur, şi-a scos din nori trupul până la jumătate şi şi-a lăsat o mustaţă drept în nepreţuitul trepied. Huangdi a priceput că acela era un sol de la palatul ceresc venit să-l cheme înapoi în cer, astfel că, împreună cu zeii pogorâţi în lumea omenească, în număr de peste şaptezeci, a şi dispărut numaidecât în nori, a încălecat pe spinarea dragonului şi a pornit să se înalţe sus în cer. Cârmuitorii ţărilor mici şi gloata, văzându-l pe Împăratul Galben cum încălecase dragonul şi se înălţase sus, au vrut să-l urmeze, însă nu au putut să sară pe spinarea dragonului, ci doar, îmbrâncindu-se şi strivindu-se unii pe alţii, s-au agăţat de mustaţa dragonului. Mustaţa nu i-a putut ţine, s-a rupt şi a căzut cu ei cu tot pe pământ. Oamenii au apucat să tragă jos chiar şi nepreţuitul arc al Împăratului Galben, ce fusese atârnat de mustaţa dragonului. Cârmuitorii şi oamenii din prostime care căzuseră pe pământ plângeau amarnic, îmbrăţişând nepreţuitul arc şi apucând cu mâinile mustaţa ruptă a dragonului.
(Reconstituire în Yuan Ke, Miturile Chinei antice. 1959)

Huangdi a făcut cel dintâi pălării şi veşminte.
(Analele de bambus)

Întâia curtezană a lui Huangdi se numea Lei-zu, din neamul Xiling. Ea a fost cea dintâi care a început să crească viermii de mătase, de aceea ea e venerată ca ocrotitoarea mătăsurilor.
(Istoria străveche, 5)

Se vorbeşte în lume că Huangdi a preparat un elixir din cinabru, pe muntele Qo-yang shan, că a ajuns sfânt şi că s-a înălţat la cer călare pe un dragon.
(Zhui Bao, sec. III-IV, Comentarii despre cele străvechi şi cele de azi)

Dragonul şi-a coborât mustăţile în pirostrii, Huangdi s-a agăţat de ele şi s-a aşezat pe dragon. De aceea, lumea a început să numească locul acela „Pirostriile cu mustaţă”
(Cartea apelor)

Chi-yu, inventatorul armelor

În popor se spune că Chi-yu avea trup de om, copite de taur, patru ochi şi şase mâini. În vremurile (dinastiilor) Qin şi Han se mai spunea tot aşa că Chi-yu ar avea pe tâmple părul ca nişte săbii şi nişte suliţe, şi că pe cap are coame.
(Ren Fang, Descrierea lucrurilor uimitoare,
sec. V)

Chi-yu mănâncă şi pietre.
(Chipuri de dragoni, peşti şi fluvii)

Chy-yu avea cap de aramă, el ştia să înghită pietre, să zboare prin aer şi să treacă prin locuri primejdioase. Tot atunci, din pielea taurului Kui, a fost alcătuită toba; bătându-se în ea de nouă ori, Chi-yu nu a mai putut zbura, aşa că l-au omorât.
(Ren-chen, sec. XVII, Comentarii ample la Cartea munţilor şi mărilor)

Chi-yu a născocit cinci feluri de arme: topoarele, lăncile, tridentul şi două soiuri de securi.
(Su E, Xu-shiyan-yi, sec. IX)

Pe muntele Xung-shan creşte un copac, numit arţar. Arţarul este lucrul acela în care s-au preschimbat butucii scoşi de pe Chi-yu.
(Cartea munţilor şi mărilor)

Primul agricultor

În vremurile străvechi, toţi oamenii se hrăniseră cu carnea păsărilor şi a dobitoacelor. Dar către timpul lui Shen-nong au ajuns să fie atât de mulţi oameni, încât nu le mai erau destule păsările şi dobitoacele. Atunci, Shen-nong, folosindu-se de o cale miraculoasă, i-a învăţat pe oameni să muncească pământul şi să tragă foloase de pe urma acestuia, pentru care fapt oamenii l-au poreclit „zeul agriculturii”.
(Ban Ku, Bo gudong)

Împăratul Yao şi dregătorul său Gao Yao

Yao avea grijă de toată Lumea subcerească, şi dacă cineva era flămând el zicea că acela e flămând din cauza sa, a împăratului Yao; dacă cineva îndura frigul, el zicea că acela îngheaţă tot din cauza sa; dacă cineva făcea o crimă, Yao zicea că el, împăratul însuşi, este vinovat de crima aceluia.
(Liu Xiang, 77–76 î.Hr., Grădina mărturisirilor)

Deşi Yao era cârmuitorul Lumii subcereşti, el purta iarna o piele de cerb, iar vara îmbrăcăminte de cânepă. Stuful de pe acoperişul său nu era retezat, stâlpii nu erau neteziţi. El se hrănea cu mei neales şi cu fiertură de buruieni sălbatice şi de alte plante. Viaţa lui nu putea fi asemuită nici măcar cu traiul portarului … Yao mânca din străchini de lut şi bea din urcioare de lut.
(Han Fei zi)

Întrucât Yao era un cârmuitor plin de omenie, în câte o singură zi se întâmplau să fie zece semne prevestitoare de bine; iarba din palat se prefăcuse în grâne, în curte s-au sălăşluit phoenicşii, pe treptele palatului a crescut copacul-calendar, în bucătărie a răsărit arborele sha-pu.
(Ren Fang. Descrierea lucrurilor uimitoare)

Când Yao a ajuns cârmuitor, în curtea sa a crescut copacul ming-qia. Acesta îi slujea drept calendar.
(Desluşirea istoriei)

«Sha-bu» este iarba norocului. Pe vremea lui Yao, aceasta creştea în bucătărie, alungând arşiţa şi răcorind încăperea.
(Dicţionarul Lămurirea semnelor)

Pe când Yao se afla pe tron de şaptezeci de ani, din ţara Zhizhi i-a fost adusă în dar o pasăRé chung-ming, cu pupile duble, care mai era numită şi Shuang-qing, adică Ochi-dublu. Pe dinafară, ea arăta la chip ca un cocoş, însă cânta ca un phoenix (feng huang). Când îi venea vremea să-şi schimb penele, ea îşi lepăda penajul şi îşi lua zborul golaşă. Ea putea să se bată cu fiarele crunte – cu lupii şi cu tigrii, iar când era ea de faţă, mârşăvia, năpastele şi orice răutăţi nu le puteau aduce oamenilor nicio vătămare. Era hrănită cu pastă de jad, iar uneori venea în zbor de câteva ori pe an, alteori însă nu se întorcea ani în şir. Toţi oamenii îşi măturau şi îşi împodobeau casele, cu nădejdea că va veni (pasărea) chung-ming. Când această pasăRé a încetat să mai sosească, oamenii au început a-i ciopli chipul în lemn ori a i-l toarne în bronz. Dacă aceste icoane se atârnau între poartă şi uşă, diavolii şi duhurile rele fugeau singuRé din acel loc, supunându-se oamenilor.
(Wang Qià, Însemnări despre întâmplări uitate)

Pe vremea lui Yao, au răsărit în acelaşi timp zece sori. Aceştia au pârjolit grânele şi semănăturile, au uscat ierburile şi copacii, iar oamenii n-au mai avut ce mânca.
(Huainan zi)

Wo-zhuang aduna buruieni de leac pe muntele Huai-shan. Trupul lui se umpluse de păr, ochii i se făcuseră pătraţi. El putea să zboare şi mergea nespus de repede. Moşneagul acesta îi lăsase lui Yao nişte seminţe, însă Yao nu găsise răgazul să le mănânce. Cei care însă le mâncau, ajungeau să trăiască două sute sau trei sute de ani.
(Vieţile nemuritorilor)

În timpul cârmuirii lui Yao, în Lumea subcerească a domnit pacea şi poporul nu era împovărat de treburi. Pe vremea aceea, un bătrân de peste optzeci de ani juca popice (qi-rong) pe şosea. Cei care îl priveau cum joacă, i-au spus: «Cât de mare este virtutea cârmuitorului nostru». Moşneagul le-a răspuns: «Eu mi-am început mereu munca o dată cu răsăritul soarelui şi nu mă duceam să mă odihnesc decât după asfinţit. Ca să beau, mi-am săpat singur fântână, ca să mănânc, mi-am muncit ogorul. Atunci unde este virtutea lui Yao faţă de mine?»
(Huang-fu Mi /215–282/, Biografiile marilor bărbaţi)

Gao Yao avea cioc de pasăre. El era socotit foarte drept, iar pricinile judecătoreşti le descurca după conştiinţa sa astfel, încât totul ajungea să fie limpede.
(Largile dezbateri din Sala tigrului alb)

Faţa lui Gao Yao aducea la culoare cu un dovleac jupuit. Era la fel cu un dovleac jupuit de coajă, de culoare albastră-verzuie.
(Xiung zi, sec. IV î.Hr.)

Xezhai era un berbec cu un singur corn, şi el avea iscusinţa de a-l descoperi pe vinovat. Când Gao Yao îşi ţinea judecăţile întru dreptate şi se îndoia de vinovăţia cuiva, îi poruncea berbecului să împungă. Acesta îl împingea pe cel vinovat, iar de cel nevinovat nu se atingea. De aceea, Gao Yao îl respecta pe berbec şi avea întotdeauna grijă de el.
(Wang Zhong, Judecăţi critice)

Xezhai este acoperit cu lână verde, are patru picioare, seamănă cu ursul şi este foarte devotat. Când vede o ceartă îl împunge pe cel vinovat. Când aude o sfadă, îl împunge pe cel ce nu are dreptate.
(Istoria străveche)

Yi, arcaşul ceresc

Cârmuitorul ceresc Di-zhun l-a trimis pe pământ pe arcaşul Yi pentru ca acesta să mântuiască de suferinţe poporul siá.
(Qu Yuan, Enigmele cerului)

Di-zhun i-a dăruit lui Yi un arc roşu şi săgeţi albe, astfel încât el să-i poată ajuta pe oamenii de pe pământ.
(Cartea munţilor şi mărilor)

Yi avea mâna stingă mai lungă decât cea dreaptă, iar aceasta îi era de ajutor la tragerea cu arcul.
(Huainan zi)

Zece sori au omorât-o pe Nü-chou cu arşiţa lor. Aceasta s-a petrecut la miazănoapte de Zhan-fo. Ea îşi acoperise faţa cu mâna dreaptă. Cei zece sori se aflau pe cer, iar Nü-chou şedea pe un munte.
(Curtea munţilor şi mărilor)

Privind în sus, Yi a ţintit în cei zece sori şi a nimerit nouă din ei. Nouă corbi pe acei sori au murit şi penele lor au căzut jos, împrăştiindu-se.
(Qu Yuan, Enigmele cerului)

Yi s-a bătut cu (monstrul) tzo-ci, în deşertul Shouhua. Yi l-a răpus cu o săgeată, într-o localitate aflată la răsărit de genunea Kunlun. Arcaşul Yi îşi luase arcul şi săgeţile, iar acel Zho-chi înşfăcase un scurt, alţii zic că o lance.
(Cartea munţilor şi mărilor)

Cârmuitorul l-a trimis pe arcaşul Yi pe pământ, pentru ca el să mântuiască oamenii de năpaste. Atunci de ce arcaşul l-a săgetat pe (duhul fluviului) He bo şi s-a însurat cu Lo-pin, soţia acestuia?
(Qu Yuan, Enigmele cerului)

He bo s-a prefăcut într-un dragon alb şi a pornit să înoate în fluviu de-a lungul malului. Zărindu-l, arcaşul Yi l-a ţintit cu o săgeată şi i-a scos ochiul stâng. He bo a alergat la cârmuitorul ceresc, să i se plângă. «Ucide-l pe Yi de dragul meu! Cârmuitorul ceresc l-a întrebat: Cum s-au petrecut lucrurile, de te-a nimerit săgeata în ochi?» He bo i-a răspuns: «Eu mă preschimbasem pentru un oarecare răstimp în dragon alb şi ieşisem să mă plimb». Cârmuitorul ceresc atunci i-a spus: «Dacă te-ai fi purtat aşa cum se cuvine să se poarte un zeu, crezi că ar mai fi putut Yi să-ţi facă vreun rău? Pe câtă vreme tu te-ai prefăcut într-un animal, aşa că a putut şi omul să tragă cu arcul în tine. Dacă lucrurile s-au petrecut într-adevăr aşa, atunci ce vină mai are Yi?»
(Wang Yi. Comentarii la Enigmele cerului, sec. II)

Odinioară, Yi i-a cerşit (zeiţei) Xi Wang Mu elixirul nemuririi. Soţia sa Zhang-we i l-a furat şi s-a înălţat în zbor pe lună. Yi a fost foarte necăjit, însă nu a putut s-o urmeze.
(Huainan zi)

În vechime, Han Yin (Shen Yi) fusese un arcaş iscusit. Fei Wei (Feng Men) învăţase să tragă cu arcul de la Han Yin şi l-a depăşit în măiestrie pe învăţătorul său. La rându-i, Zhi Chang a învăţat să tragă cu arcul de la Fei Wei. Fei Wei i-a spus: «Mai întâi trebuie să înveţi să nu clipeşti şi abia după aceea vom putea vorbi de tragerea cu arcul». Zhi Chang s-a întors acasă şi, culcându-se pe spate sub războiul de ţesut al nevestei sale, a început să privească ţintă suveica. După doi ani nu mai clipea, chiar dacă i s-ar fi apropiat de ochi ascuţişul unui spin. I-a spus despre asta lui Fei Wei, care i-a zis: «Asta nu e încă nimic. Nu voi fi mulţumit până când n-ai să te deprinzi să priveşti. Când ai să poţi vedea un lucru mărunt ca pe un lucru mare, şi ceea ce e nedesluşit ca şi cum ar fi cel mai desluşit, să-mi spui». Zhi Chang şi-a atârnat la fereastră, pe un fir de păr dintr-o coadă de taur, un păduche, s-a dus în partea de miazăzi şi a început să-l privească ţintă. După zece zile, păduchele i s-a părut mai mare, iar după trei ani s-a făcut tot aşa de mare cât o roată de căruţă. Când se uita la alte lucruri, ele i se păreau măguri şi munţi. I-a spus despre asta lui Fei Wei. Fei Wei a sărit în sus, s-a bătut în piept şi i-a spus: «Acum ţi-ai atins ţinta». Apoi Zhi Chang a învăţat tot ce ştia Fei Wei şi a socotit că un singur om din Lumea subcerească i se poate asemui. Hotărî să-l omoare pe Fei Wei. Cei doi se întâlniră în pustietatea din preajmă şi traseră cu arcurile unul în celălalt. Săgeţile se ciocniră cu vârfurile una de alta şi căzură la pământ, fără a stârni praful. Fei Wei îşi slobozise toate săgeţile cel dintâi. Lui Zhi Chang îi mai rămăsese o săgeată. Când o slobozi din arc, Fei Wei puse fără greş în dreptul ţintei săgeţii un beţişor dintr-o tufă de porumbe. După aceea, aruncându-şi arcurile, plânseră amândoi, se închinară unul altuia până în pământ şi se hotărâră să fie tată şi fiu. Se jurară pe sângele lor să nu mai încredinţeze altcuiva acest meşteşug.
(Li ji, sec. III î.Hr.)

Feng Men învăţase să tragă cu arcul de la Yi. El a socotit că în Lumea subcerească Yi este singurul care îl întrece în dibăcie, şi de aceea l-a omorât.
(Men zi)

Lumea Arcadică Preselenară

Pan, zeul turmelor, fusese venerat de arcadieni, străvechii locuitori ai Arcadiei, şi în munţi altarele lui se înmulţeau. Martor îi va fi Pholoe, martoRé undele din Stymphalis, apele cu care năvalnicul Ladon curge în mare, piscul Nonacris încununat de pinii sălbatici, înalta Cyllene şi zăpezile din Parrhasia. Pan era paznicul marilor turme, divinitatea numen cailor. Era încărcat de daruri ca ocrotitor al oilor. Evander a adus cu sine aceste zeităţi numina ale pădurii. Aici unde este acum oraşul Roma pe atunci era numai loc de oraş. Aceasta e obârşia cultului nostru pentru atare divinităţi, adude pelasgi, şi cărora Flaminul Dialis le mai celebrează sărbătoarea tot după datina veche. Mă veţi întreba pentru ce alergările acestea rătăcitoare ale preoţilor, pentru ce goliciunea lor? Fiindcă sprintenului zeu îi este drag să străbată în grabă munţii prăvălatici şi să scoată vietăţile din vizuinele lor. Gol însuşi, zeul doreşte ca dregătorii săi să-i fie aidoma; îmbrăcămintea nu este prielnică alergării. După o datină veche a acestor pământuri, arcadienii au trăit mai înainte de naşterea lui Iupiter şi neamul lor a fost mai vechi decât luna. Viaţa le era la fel cu a animalelor sălbatice, străină de orice artă; erau un neam sălbatic plin de grosolănia neştiinţei. Ei foloseau frunzişul drept case şi ierburile drept roadele câmpului; nectarul lor era apa ce o luau în căuşul celor două palme; niciun taur nu asuda trăgând brăzdarul încovoiat al plugului, nicio ţarină nu recunoştea drepturile vreunui stăpân; nimeni nu cunoştea folosinţa calului, căci fiecare se purta însuşi pe sine; oaia umbla înveşmântată în lâna ei. Oamenii trăiau cu trupurile goale sub (regatul) lui Iupiter, călindu-se să îndure vânturile şi furtunile. Lipsa veşmintelor ne aduce aminte de străvechile obiceiuri şi ne arată măreaţa simplitate a strămoşilor.
(Ovidius, Faste, II, 171–302)

În vremile străvechi, mai înainte ca luna să fi început a însoţi pământul, oamenii care trăiau pe podişul Bogota îşi duceau viaţa ca nişte adevăraţi sălbatici: umblau goi, nu ştiau să lucreze pământul şi nu aveau nici legi, nici datini.
Printre ei a răsărit deodată un bătrân oarecare, lumea zicea că ar fi venit din văile ce se întind la răsărit de Cordilieri, din Chingasa, şi că era pesemne de cu totul alt neam, fiindcă avea o barbă lungă şi deasă. El avea trei nume: Bochica, Nemqueteba şi Zuje. Bătrânul acela i-a învăţat pe locuitorii podişului Bogota să-şi facă veşminte, să-şi clădească colibe, să muncească pământul şi să trăiască în obştii. Îşi adusese o nevastă care avea şi ea trei nume: Chia, Jubecayaguaya şi Huvtaca; atâta numai că frumoasa Chia era o muiere rea şi în toate privinţele era împotriva părerii bărbatului, pe când el nu dorea decât binele oamenilor. Chia făcut farmece râului Fonza, care ieşi din albie şi înecă în ape toată valea Bogotei. Mulţi oameni pieriră în vremea acelui potop; nu scăpară decât câţiva, care se căţăraseră în piscurile munţilor din preajmă.
Foarte supărat, bătrânul o alungă pe Chia să se ducă cât mai departe de pământ, şi ea se făcu lună; de atunci, Chia luminează noaptea pământul nostru. Iar bătrânul hotărî să-i ajute pe oamenii care acum rătăceau prin munţi. Cu mâna-i atotputernică, el izbi stâncile ce se înălţau deasupra văii, dinspre Canoas şi Tequendama, le despică şi sili apele Fonzei să se prăvale în jos peste acea crăpătură. Apoi porunci tuturor triburilor să coboare din nou în valea Bogotei, le zidi oraşe şi le dădu poruncă să se închine soarelui. Le rândui cârmuitori, cărora le împărţi puterile preoţeşti şi mirene. După aceea, luându-şi numele de Ydacansa, bătrânul purcese în valea sfântă Yraqui din apropiere de Tunha, şi mai trăi acolo două mii de ani, ducând viaţă de sihastru.
(Legenda escadei Tequendama, tribul chibcha, Columbia)

Zamolxis

Controversele asupra calităţii de zeu sau de om a lui Zamolxis (în alte rostiri: Zalmoxis) au început cam o dată cu primele ştiri despre el (Herodot) şi nu s-au încheiat nici acum. Totuşi fluctuaţia interpretărilor moderne, bizuite pe informaţiile antice scrise (căci nimeni nu a cercetat încă într-adevăr ştiinţific urmele posibile ale mitologiei Daciei în folclorul şi în ritualul unor datini din România), sugerează ambele stări, după cum şi diversitatea de elemente din care, printr-un sincretism mai degrabă spontan decât teologic, s-a alcătuit cu timpul figura complexă a zeului; totuşi, în primul rând se observă în această figură, ca însuşiri esenţiale, două ce sunt greu de separat în mitologie: zeul mesianic şi eroul civilizator. O examinare mai atentă aminteşte de o similitudine de la mari depărtări geografice (cu atât mai mult, fiind exclusă orice comunicare prin circulaţia tematică a miturilor): Quetzalcoatl.
Ca zeu, Zamolxis nu putea să fi fost venerat în ritualurile htonice; din retragerea sa vremelnică în peşteră (care, în lumina ipotezelor arheologice de azi, ar fi putut să fie un palat semisubteran, poate cu ieşiRé secretă) nu rezultă nici moartea mistică, nici înhumarea simbolică, iar întoarcerea sa nu este învierea osiriacă, ci a doua venire. Tot ca zeu, Zamolxis nu a putut fi venerat în locul lui Gebeleizis, pe care l-ar fi absorbit prin sincretism, deoarece Gebeleizis era zeul mişcărilor atmosferice, în norii căruia se trăgeau salve de săgeţi, fapt lesne de înţeles la un popor cultivând grâne şi viţă de vie; era deci Zamolxis un zeu al cerului senin? Pesemne că nu, sau cel puţin nu al cerului ca boltă imediată, ci al unui cer mistic, socotit sediul său discret, unde erau trimişi cei mai buni tineri ca soli aruncaţi în suliţe.
Comparaţiile fonetice cu numele zeiţei trace Zemelo, vădit htonică, sau cu al zeului htonic lituan Zjameluks nu pare să aibă temei (consonanţa nefiind argument în comparaţiile onomastice, cu atât mai puţin aici, unde asemănarea între rădăcini este foarte vagă).
Ca erou civilizator, Zamolxis vădeşte câteva atribute de bază: comunicarea cel puţin a două ştiinţe fundamentale pentru antichitate, astronomia şi medicina, propagate de el fără alură de miracol, deci nu pe cale divină (ca Apollo Medicus); educaţia morală a populaţiei şi instruirea ei filosofică; organizarea unui sistem religios, cu doctrină teologică şi cu învestitură sacerdotală; contribuţia (după unii autori antici, directă) la organizarea politică a ţării păstorite, din care nu a lipsit şi introducerea deprinderii ospeţelor cu discuţii intelectuale (ceea ce rezultă clar din textul lui Herodot).
Oricât ar fi de regretabile lacunele produse de pierderea unor opere fundamentale (cel puţin a presupusei cărţi scrise de împăratul Traian), nu putem spune nici că penuria de documente e totală: cele care sunt ne ajută în afirmaţia că, până să fi dobândit cultul de zeu, Zamolxis trebuie să fi fost venerat multă vreme ca învăţător şi ca model arhetipal.
Orice încercare de a sintetiza figura acestei divinităţi enigmatice şi complexe va fi negreşit întâmpinată de unicitatea lui Zamolxis în panteonul universal; rarele similitudini sunt aparente şi sunt mai curând coincidenţe nemotivate structural. Socotit daimon de Herodot, erou zeificat de Strabon, mag şi medic al sufletului de Platon, rege filosof de Iordanes, în antichitate, apoi zeu celest (V. Pârvan, M. Eliade), uneori chiar şaman arhetipal (E.R. Dodds), în cercetările moderne – Zamolxis este mai presus de orice simbolul esenţial al modului de existenţă a unui popor: retragerea vremelnică a zeului în peştera sa sugerează practica unor mistere iniţiatice, după cum trimiterea periodică a solului aruncat în suliţe şi ales dintre cei mai buni confirmă apartenenţa integrală şi veşnică a omului la substanţa cosmică.

[…] Geţii, care luaseră o hotărâRé nesăbuită, au fost robiţi de Darius numaidecât, deşi ei sunt cei mai viteji şi cei mai drepţi dintre traci.
Iată cum anume ajung ei nemuritori; după credinţa lor, ei nu mor, ci acela care piere se duce la Zamolxis, zeul lor, pe care unii îl socotesc identic cu Gebeleizis. La fiecare al cincilea an ei aruncă sorţii şi totdeauna îl trimit cu solie la Zamolxis pe acela din ei pe care cade şorţul, încredinţându-i de fiece dată toate trebuinţele lor. Trimiterea solului se face în acest chip: unii din ei, stând în şir, ţin trei suliţe cu vârfurile în sus, pe când alţii îl apucă de mâini şi de picioare pe cel trimis la Zamolxis, îl leagănă de mai multe ori şi după aceea îi fac vânt aruncându-l deasupra vârfurilor de suliţe. Dacă omul acela, căzând, moare străpuns, ei sunt încredinţaţi că zeul le este binevoitor; dacă solul nu moare, îl hulesc învinuindu-l că e om rău; după ce l-au învinuit, trimit alt sol. Ei îi spun solului, cât acesta mai e în viaţă, tot ce vor să ceară de la zeu. Când tună şi fulgeră, tracii de care e vorba trag săgeţi în sus, către cer, ameninţându-şi zeul, deoarece ei nu recunosc alt zeu în afară de al lor.
După ceea ce am aflat de la elenii ce locuiesc în Hellespont şi în Pont, fiind un om, acest Zamolxis ar fi trăit la Samos, ca sclav al lui Pythagoras, fiul lui Mnesarhos. Dobândind după aceea libertate, ar fi strâns multă bogăţie, şi astfel, cu averea câştigată, s-ar fi întors printre ai săi bogat. Deoarece tracii trăiau în cumplită sărăcie şi erau lipsiţi de învăţătură, acest Zamolxis, întrucât trăise între eleni, îndeosebi în preajma lui Pythagoras, omul cel mai înţelept al Heladei, cunoscând astfel modul de viaţă ionian şi nişte moravuri mai de soi decât cele din Tracia, a cerut să i se clădească o sală de primiRé unde le oferea ospeţe cetăţenilor de vază; în timpul ospeţelor îi învăţa că nici el, nici oaspeţii săi, nici urmaşilor nu vor muri vreodată, ci numai se vor muta într-alt loc unde, trăind pururi, vor avea parte de toate bunurile. În tot acel răstimp cât îşi găzduia oaspeţii, vorbindu-le astfel, el dăduse poruncă să i se facă o locuinţă subterană. Când a fost gata locuinţa, a dispărut şi el din mijlocul tracilor, coborând în adâncimea încăperilor subpământene, unde a stat ascuns trei ani. Tracii l-au regretat şi l-au bocit ca pe un mort. Dar în anul al patrulea el s-a ivit iarăşi dinaintea tracilor, făcându-i astfel să creadă tot ceea ce le spunea. Iată ce istorisesc elenii că ar fi săvârşit el.
Întrucât îl priveşte pe Zamolxis, ca şi locuinţa lui de sub pământ, eu nici nu tăgăduiesc toate câte s-au spus, nici nu le cred însă prea mult. Cred totuşi că acesta a trăit cu mulţi ani înainte de Pythagoras. Dar de nu va fi fost Zamolxis decât un om, ori de va fi fost un zeu de pe meleagurile Geţiei, eu îl părăsesc.
(Herodot, Istorii, IV. 93–96)

Astfel, se spune că un oarecare get, numit Zamolxis, a fost sclavul lui Pythagoras. De la filosof a obţinut oarecare informaţii despre fenomenele cereşti, iar altele de la egipteni, deoarece în peregrinările sale ajunsese chiar şi în Egipt. Întors în patrie, Zamolxis a dobândit respectul cârmuitorilor şi al poporului, ca tălmăcitor al fenomenelor cereşti. În cele din urmă, a izbutit să-l convingă pe rege să şi-l facă asociat la cârmuire, ca pe un om având însuşirea de a dezvălui voinţa zeilor. La început i s-a încredinţat doar funcţia de sacerdot al celui mai venerat dintre zeii lor, iar apoi l-au proclamat zeu pe el însuşi. Zamolxis şi-a ales o anume peşteră, inaccesibilă tuturor celorlalţi oameni, şi acolo îşi petrecea viaţa, întâlnindu-se rar cu oamenii, afară de rege şi de dregătorii lui. Regele îl susţinea, văzând că acum poporul i se supune mult mai bucuros decât până atunci, în credinţa că el îşi dă poruncile după povaţă zeilor. Acest obicei s-a păstrat chiar până în vremea noastră, întrucât ei au totdeauna un om de atare alcătuire, care de fapt nu este decât sfetnic al regelui, însă la geţi este venerat ca zeu. Tot astfel şi muntele acesta a fost recunoscut sfânt, şi geţii aşa îl şi numesc; numele lui, Kogaion, era acelaşi cu numele râului care curgea în preajmă. Când peste geţi a domnit Burebista, împotriva căruia se pregătise să pornească război Caesar, funcţia aceasta înaltă o ocupa Deceneu. Aşa sau altminteri, obiceiul pitagoreic de abţinere de la folosirea animalelor ca hrană, introdus de Zamolxis, s-a mai păstrat.
(Strabon, Geografia, VII, 3, 5)

(Vorbeşte Socrate:) – Bine, Charmides, am zis, la fel este acum şi cu descântecul nostru. L-am învăţat acolo, în armată, de la unul din medicii traci ai lui Zamolxis, despre care se spune că îi fac pe oameni nemuritori, iar acel trac mă încredinţa că au dreptate confraţii săi din Helada să sprijine ceea ce ziceam adineauri. Dar, a adăugat el, Zamolxis, care-i regele nostru, dovedeşte, ca zeu ce este, că tot aşa cum nu se cuvine să încercăm a vindeca ochii fără să fi vindecat capul, nici să tămăduim capul fără să ţinem seama de trup, cu atât mai mult nu trebuie să încercăm a vindeca trupul fără a căuta să tămăduim sufletul; pricina pentru care cele mai multe boli nu se supun artei medicilor Heladei este că ei nesocotesc întregul pe care s-ar cuveni să-l îngrijească, iar dacă acestui întreg nu-i merge bine, nu poate să-i meargă bine nici părţii. Aşadar, zicea tracul meu, de la suflet pornesc cele rele şi cele bune pentru corp, ca şi pentru omul întreg; de acolo purced acestea, aşa cum din cap purced cele privitoare la văz. …
Să presupunem că, aşa cum ne încredinţează Kritias, care este aici de faţă, ai şi avea înţelepciune în tine şi ai fi atât cât se cuvine de înţelept, tu nu mai ai nevoie nici de descântecele lui Zamolxis, nici de acelea ale lui Abaris Hyperboreul; voi fi însă nevoit să-ţi dau numaidecât remediul împotriva durerii de cap.
(Platon, Charmides, 156 d-e, 157 a, 158 b)


DESTINUL

Preocupaţi în miturile lor de soarta lumii prin extrapolarea propriei soarte individuale, oamenii au conceput o mitofilosolie escatologică, dictată în primul rând de îngrijorarea faţă de un fenomen, greu explicabil afectiv, numit moarte. Cum, chiar certificată ca fenomen inevitabil, moartea este greu de acceptat, atât pentru ins cât şi pentru univers, miturile au formulat paralel ideea distrugerilor (rareori concepându-se un sfârşit definitiv) şi a regenerărilor ciclice. Speranţa într-un destin individual reluat a produs fie noţiunea de stare postumă (prin răsplata paradisiacă ori prin pedeapsa infernală), fie noţiunea de reluare a vieţii prin reîncarnări succesive, limitate sau, mai rar, nelimitate; sentimentul continuităţii omului prin urmaşi a produs fie ideea eternităţii universului, fie ideea şirului de creaţiii şi distrugeri.
Raportul între om şi legile implacabile ale firii, care nu se pot escamota, a dus la conceptul mitic al destinului atotputernic, căruia i se supune orice existenţă şi de la care nu se pot abate nici zeii creatori a tot ce se vede şi a tot ce nu se vede. Tăbliţa Destinelor din mitologiile Mesopotamiei – acest registru divin integral al predestinării – este tot aşa de stabilă ca şi decizia celor trei Moire ale Helladei, care torc, deapănă şi taie firul existenţei. Adesea, destinul a fost asociat cu mişcările aleatoare ale universului suprauman, prin apropierea de hazard (zeiţa Tyhe, la greci) sau de noroc (zeiţa arabă preislamică Manath) şi chiar de capriciul principiilor supreme ale cosmosului (doimea aztecă Ometeotl).
Dar raportul dintre ins şi mediul său natural şi social, considerat deseori în cadrul unui liber arbitru limitat, produce mituri ale constrângerii ce întrevăd finalitatea răsplăţii sau a pedepsei, atât pentru fiecare individ în parte (psihostasia postumă, operaţie efectuată de zei pentru cântărirea sufletelor şi stabilirea gravităţii juridice a existenţei terestre, cum procedează. În mitologia egipteană, cele două Maat, adevărul şi dreptatea) cât şi pentru omeniRé în totalitate (sfârşitul omenirii, bunăoară prin potop, sau sfârşitul lumii, prin distrugere cosmică totală).
Diversitatea primejdiilor de care era pândit omul în orice cadru ambiental, pusă în raport invers proporţional cu sărăcia explicaţiilor raţionale posibile, a produs miturile escatologice complementare ale războaielor cereşti purtate între grupurile divine, ca principiile cosmice (ca titanomahia povestită de greci), bineînţeles totdeauna ricoşându-şi consecinţele nefaste asupra omenirii, fie şi parţial.
Potopul (ca pedeapsă specială, putându-se efectua, în funcţie de specificul geoclimatic al ariei mitologice, prin foc, apă sau zăpezi) are caracterul unei reacţii a elementelor; explozia într-un perimetru dat (Sodoma şi Gomora), coliziunile divine (Titanomahia, Ragnarökr ş.a.) sau pulverizarea integrală a universului (Mahāpralaya) – au caracterul unor reacţii ale cosmosului.
Indiferent însă de caracterul prestabilit şi imuabil al destinului general, destinul individual, deşi ursit de la naştere, poate fi înrâurit subiectiv prin anumite practici magice, care îl nuanţează fără să-l modifice structural, sau prin tăria blestemelor: aici ajungem însă în zona de interferenţă dintre mit şi superstiţie.

Diluviul Sau Reacţia Elementelor

Potopul universal este dintre miturile cele mai răspândite şi, independent de elementul operator (focul, apa, zăpezile), acest mit are trei trăsături aproape pretutindeni constante: scopul său pedepsitor, proporţiile lui catastrofale, implicând întreaga lume locuită, obligaţia unor supravieţuiri selecţionate. Contrar părerii acreditate de comentatorii neinformaţi, mitul potopului nu lipseşte de pe niciunul din continentele locuite ale planetei. J. G. Frazer a clasificat peste două sute de variante din tradiţia universală, dar ele sunt mai multe. Această frecvenţă a temei conduce la presupunerea că e vorba de unul din miturile memoriale cu nucleu arhaic, dezvoltat – progresiv în compoziţie, simplificator în simbolismul său – pe teritorii geografice autonome, dar cu o constantă generală puternică sugerând amploarea catastrofei originare. Faptul că nu este câtuşi de puţin mitizarea unor inundaţii periodice se vede din circulaţia maximală a temei, din consecvenţa ideii unor supravieţuitori în număr foarte limitat, ca şi din ideea acostării finale a acestora în piscurile munţilor înalţi. Între mitologia egipteană, cu diluviul ei de foc, şi cea scandinavă, cu zăpezile iernii Fimbul, elementul răzvrătit este mai ales apa pluvială, căreia, după regiune, i se adaugă apa clocotită (Coranul), fulgerele (miturile chineze) sau smoala lichefiată (Popol Vuh).
Cel mai cunoscut, datorită răspândirii Bibliei, este potopul lui Noe, regăsit în modelele mesopotamiene mai vechi. În Poemul lui Ghilgamesh şi Mitul lui Athrahasis. Dintre cele care au solicitat mai puţin atenţia este potopul din mitologia quiche (Popol Vuh), iar celelalte (afară de mitul grec al lui Deukalion), mai ales mitul african al triburilor baule, limitând simbolul la apariţia postdiluviană a Mării Mediterane, sau mitul polinesian, suprapus unui mit cosmogonic, al pescuirii pământului insular din ocean, au fost ignorate total dincolo de cercul specialiştilor.
Explicarea genezei acestui mit ar fi hazardată, ca şi presupunerea, bunăoară, că el conservă amintirea topirii gheţurilor de după ultima glaciaţie sau orice altceva, speculaţie depăşind cadrul cercetării mitologice.

Dezastrul văii Nilului

[textul iniţial, distrus] noapte, şi nu era ziuă. Prăpăd se stârnise […] pe pământ. Zeii şi zeiţele îşi ţineau mâinile pe creştetul capetelor lor (plângând). Pământul a ajuns (lacună) se ridică, luna întârzie. Nu este […] pământul este nimicit, albia fluviului s-a răsturnat […] îl lăţeşte. Toţi oamenii sunt mâhniţi şi plâng, sufletele tuturor zeilor şi ale tuturor zeiţelor, ale oamenilor, ale duhurilor luminoase şi ale morţilor, vitelor, dobitoacele şi fiarele sălbatice […] lacrimi foarte, foarte îmbelşugate… se împietreşte din nou, căldura se întoarce iarăşi, iar berea se face spre a fi dată de Ré fiului său.
Hor plânge, lacrimile lui cad din ochiul său peste pământ, planta sa creşte: aceasta e obârşia smirnei.
Geb se simţea rău; lăsase să-i curgă sânge din nas asupra pământului, şi crescu planta sa. Aceasta este obârşia cedrului: uleiul de cedru se trage din sucurile lui.
Shu şi Tefnut au plâns mult, tare mult: lacrimile lor au căzut din ochii lor pe pământ, iar planta lor a crescut. De acolo îşi trage tămâia obârşia ei.
Şi Ré a plâns şi el, iar lacrimile sale au curs din ochiul lui peste pământ şi s-au prefăcut în albină. Albina este lucrătoare şi lucrarea ei se alcătuieşte din flori, precum şi din florile tuturor arborilor. Din lacrimile lui îşi trage obârşia ceara şi îşi trage obârşia mierea. Dar Ré obosise; sudoarea mădularelor sale se scurgea pe pământ şi planta lui crescu: aceea era inul… vărsa (pe gură) şi astfel a luat naştere asfaltul, leacul împotriva… desăvârşit între împlinirea datoriei sale, care a ieşit din Re, ceea ce se întrebuinţează pentru nevoile celor din tagma dumnezeiască.
Ré a obosit încă o dată, şi spumele salivei sale se scurseră din gura lui peste pământ, iar planta lui crescu: aceasta este obârşia papirusului.
Eset (Isis) şi Nebthet (Nephthys) erau tare, tare ostenite: sudorile lor curseră peste pământ şi floarea lor crescu: aceasta este obârşia laurului.
(Papirusul Salt)

Când zeii erau încă oameni

Când zeii erau încă oameni, îşi luau asupră-le povara muncii şi îndurau truda; mare era truda zeilor, grea le era munca şi lungă era suferinţa lor. Marii Anunnaki voiau să-i facă pe cei şapte Igigi să îndure munca. Părintele lor Anu era regele lor, sfetnicul lor era Enlil războinicul, cămăraşul lor era Ninurta, iar Ennugi era străjerul lor. Fiecare zeu şi-a luat în mână paharul, a aruncat zarurile şi fiecare şi-a primit partea sa: Anu a fost urcat în ceruri, Enlil a dobândit Pământul pentru fiinţele sale, prinţului Enki i s-au dat zăvorul, genunea mării (text deteriorat).
«Veniţi, haideţi să-l ridicăm din jilţul său pe sfetnicul zeilor, pe Erou. Veniţi, haideţi să-l sculăm din jilţul său pe Enlil, sfetnicul zeilor, Eroul! Acum vestiţi războiul, să ne avântăm în bătălie şi în luptă!» Zeii auziră chemarea lui; punând foc peste uneltele lor, ei îşi arseră cazmalele, îşi aprinseră panerele. Prinzându-se unul de altul, veniră la poarta altarului lui Enlil, Eroul. Noaptea era la veghea de mijloc, templul fu împresurat fără ca zeul să ştie; noaptea era la veghea de mijloc, Ekur fu împresurat fără să ştie Enlil. Dar (portarul) Kalkal stătea de veghe; el se nelinişti; trase zăvorul şi se uită afară, Kalkal îi trezi pe Nusku: ci auziră larma de afară. Nusku îşi trezi stăpânul şi îl sili să se scoale din pat: «Stăpâne, casa ta este împresurată, bătălia se apropie de porţile tale…» Enlil deschise gura şi îi spuse crainicului Nusku: «Nusku, zăvorăşte poarta, ia-ţi armele şi stai în faţa mea!» Nusku zăvorî poarta, îşi luă armele şi stătu în faţa lui Enlil: «Stăpâne, copiii tăi te cinstesc, de ce te-ai teme chiar de copii tăi? Enlil, copiii tăi te cinstesc, de ce te-ai teme chiar de copiii tăi? Dă poruncă să fie pogorât aici Anu şi să fie adus dinaintea ta Enki …»
Ea deschise gura şi zeilor, fraţilor săi le grăi: «Pentru ce i-am putea învinui? Truda lor este grea, şi cazna lor este lungă; zilnic ci scormonesc pământul, grea este plângerea lor. Se află poate vreun leac pentru necazurile lor! Este acolo Belet-ili, Născătoarea: să facă dânsa o fiinţă omenească, Omul, ca să poarte el jugul lăsându-i liberi pe zei …» Ei o chemară pe zeiţă şi o întrebară pe moaşa zeilor, pe Înţeleapta Mami: «Tu, Născătoare, eşti cea care fi-vei făuritoarea omenirii. Fă o fiinţă omenească pentru ca să poarte ea jugul, pentru ca ea să poarte jugul din porunca dată de Enlil, pentru ca omul să ia asupră-şi povara asprei trude a zeului». Nintu deschise gura şi marilor zei le spuse: «Nu e datoria mea să fac asta, sarcina aceasta este treaba lui Enki; el este cel care limpezeşte toate lucrurile: să-mi dea lut, ca să mă apuc de lucru!» Ea deschise gura şi le grăi marilor zei: «În întâia, în a şaptea şi în a cincisprezecea şi a lunii, eu voi pregăti scăldătoarea de curăţire. Să fie tăiat un zeu, iar ceilalţi zei, cufundându-se (în sângele lui), să fie purificaţi! Cu carnea şi cu sângele acestui zeu Nintu să amestece lutul, astfel ca zeul însuşi şi omul să se afle amestecaţi laolaltă în argilă; fie ca în vremurile care vin să auzim (sunetul) tobelor; cel (ieşit) din această carne de zeu să fie un duh (etemmu), şi omul să se cunoască prin semnul acesta de fiinţă vie, să nu se uite că se cuvine să fie un duh!» «Da!» răspunseră în adunare marii Anunnaki, cei care se îngrijesc de destine. În ziua întâia, a şaptea, a cincisprezecea a lunii, (Ea) pregăti scăldătoarea de curăţire. În adunarea lor, (zeii) îl tăiară pe zeul We-ila, înzestrat cu inteligenţă. Cu carnea şi cu sângele său, Nintu amestecă argila. În şirul vremurilor, ei auziră (sunetul) tobelor. (Ieşit) din carne de zeu, el a fost un duh, şi recunoscut a fost om prin semnul acesta de fiinţă vie, ca să nu se uite ce se cuvenea, el făcutu-s-a duh. După ce Nintu frământase lutul acesta, i-a chemat pe marii zei Anunnaki. Marii zei Igigi scuipară argila. Atunci, Ma mi deschise gura şi grăi către zeii cei mari: «Mi-aţi dat o poruncă. Am împlinit-o. Aţi înjughiat un zeu cu tot cu inteligenţa lui. V-am curmat truda voastră supărătoare şi munca voastră cea aspră am dat-o în sarcina omului. Voi aţi strămutat tânguirile voastre în omenire, v-am desfăcut jugul, v-am statornicit libertatea». Când zeii o auziră spunându-le acestea, alergară spre ea să-i sărute picioarele: «De acum înainte numi-te-vom Mami, Stăpâna-tuturor-zeilor fie acuma numele tău!» Atunci intrară în casa destinului prinţul Ea şi Înţeleapta Mami. Când se strânseră născătoarele şi, călcând argila, se făcură lehuze, Mami nu mai încetă să răspândească descântecul pe care, şezând lângă dânsa, îl poruncise Ea să-i fie rostit. Când îşi isprăvi descântecul, ea rupse paisprezece bucăţi de argilă: şapte bucăţi puse la dreapta, şi alte şapte bucăţi la stânga, iar între ele aşeză o cărămidă … Şedeau adunate înţeleptele, învăţatele născătoare, şapte şi şapte: şapte din ele aduseră pe lume făpturi bărbăteşti, şapte aduseră pe lume făpturi femeieşti. Născătoarea, cea care făureşte soarta, după ce ele sfârşiseră a le face perechi şi când isprăviră a le aşeza, perechi, dinaintea ei, Mami îi făcu omenirii legi. […]
Douăsprezece sute de ani nu trecuseră încă, şi ţara locuită se şi întinsese, popoarele se şi înmulţiseră. Pământul oamenilor mugea ca un taur şi din pricina larmei pe care o făceau zeul se simţea tulburat. Enlil auzi ţipetele lor şi le grăi marilor zei: «Este prea împovărătoare pentru mine larma omenirii, gălăgia pe care ei o stârnesc mă lipseşte de somn. Ivească-se o dumă care să-i silească să tacă!» … Nu trecuseră iarăşi alte douăsprezece sute de ani şi ţara locuită iar se întinsese şi se înmulţiseră popoarele. Pământul oamenilor mugea ca un taur şi din pricina larmei pe care o făceau zeul se simţea tulburat. Enlil auzi ţipetele lor şi le grăi marilor zei: «Este prea împovărătoare pentru mine larma omenirii, gălăgia pe care ei o stârnesc mă lipseşte de somn. Curmaţi-le oamenilor toate mijloacele de hrană, încât faţă de foamea lor să se rărească ierburile, Adad să-şi oprească ploile şi acolo jos sub pământ să înceteze creşterea apelor, vântul să bată şi să usuce pământul, norii să se adune fără să verse o picătură de ploaie, împuţineze-şi ţarina darul, zeiţa secerişului Nisaba să-şi acopere pretutindeni pieptul şi nicio bucurie să nu le mai rămână oamenilor…» (text deteriorat).
Lui Adad îi zidiră un templu în cetate. Ei vestiră aceasta şi crainicii strigară împrăştiind zvonul prin ţară. Pe zeul lor nu-l mai cinstiră, zeiţei lor nu-i mai înălţară vreo rugăciune, ci se îmbulziră la poarta lui Adad, Dinaintea lui aduseră turte coapte, iar lui îi plăcu prinosul lor de aluat copt. Faţă de aceste daruri, lui Adad i se făcu ruşine şi el ridică mâna. În toate dimineţile el făcu să plouă din ceaţă, iar în fiecare noapte lăsă rouă să pice pe furiş, să nu afle Enlil, Grânele încolţiră pe ascuns în câmp, oamenii se hrăniră şi foametea plecă de la ei (text deteriorat).
Sus în cer ploile încetară, jos izvoarele nu mai crescură din apele subpământene, sânul Gliei nu mai odrăsli ierburi şi copaci nu mai crescură din ţărână, nu se mai zăreau oameni la muncă. NegRé fuseseră ogoarele, acum erau albe, iar câmpia cea largă se acoperi de sare. În anul dintâi, oamenii se hrăniră cu pir; în anul al doilea mâncărimi îndurară. Când veni al treilea an, chipurile lor ajunseseră de nerecunoscut din pricina foamei; acoperite erau feţele lor ca de malţ; ajunseseră la capătul vieţii. Verzui păreau feţele lor şi cu toţii umblau încovoiaţi pe uliţe. Umerii lor laţi se făcuseră înguşti şi picioarele lor lungi se făcuseră scurte …
Când veni al treilea an, de foame, chipurile oamenilor ajunseseră de nerecunoscut. Când veni al patrulea an, picioarele lor lungi se scurtaseră, umerii lor laţi se făcuseră înguşti, şi oamenii umblau încolo şi încoace, încovoiaţi, pe uliţe. Când veni al cincilea an, fiica pândea intrările mamei, însă mama nu-i deschidea uşa fiicei ei; fiica urmărea cumpăna mamei, mama urmărea cumpăna fiicei. Când veni al şaselea an, părinţii mâncau la prânz carnea fiicei lor, şi se ospătau ca din hrană din carnea fiului lor … O casă se năpustea asupra alteia; faţa oamenilor era acoperită ca de malţ stricat, şi ei abia îşi mai târau zilele spre capătul unde viaţa se curmă. …
«Tu să iei seama bine la cuvântul pe care doresc a ţi-l rosti: gardule, ascultă cu luare-aminte, împletitură, fii cu băgare de seamă la toate vorbele mele; nimiceşte-ţi casa, înjgheabă-ţi o corabie, scârbeşte-te de toate averile şi numai viaţa ta să o scapi! Corabia pe care va trebui să ţi-o faci, să aibă aidoma una cu alta toate mărimile ei … S-o acoperi ca pe Apsu, încât soarele lăuntrul ei să nu-l vadă; podită să fie şi deasupra şi dedesubt, şi toată alcătuirea ci să fie trainică, iar catranul să-l întinzi gros, ca să dureze. La ceasul sorocit, eu voi face să plouă pentru tine cu belşug de păsări şi cu puzderie de peşti … şi ia seama bine la clipa când te voi chema: atunci să intri în corabie şi să tragi uşa după tine. Ia-ţi cu tine grânele tale, bunurile tale, avuţiile tale, pe femeia ta, neamul tău, rudele tale, şi aşijderi meşteri lucrători, vitele de pe câmp, fiarele sălbatice care pasc iarbă verde. Eu te voi vesti, pentru ca ele să se afle în preajma uşii tale».
Athrahasis deschise gura şi, rostind, îi grăi lui Ea, stăpânului său: «N-am făcut niciodată corabie, zugrăveşte-mi planul ei în ţărână, astfel încât, privind acest plan, să pot înjgheba corabia». Ea zugrăvi planul în ţărână … El deschise clepsidra, o umplu cu nisip care-i prevesti, pentru a şaptea noapte, Potopul. Athrahasis primi aceste poveţe, apoi îi adună la poarta sa pe Cei Străvechi. Athrahasis deschise gura şi Celor Străvechi le grăi: «Zeul meu nu mai cade la învoială cu al vostru. Enki şi Enlil s-au mâniat unul pe altul. Ei m-au alungat din casa mea. Dar întrucât eu nu am încetat vreodată să-l cinstesc, Enki iată ce mi-a vorbit: anume că eu nu mai pot să rămân în tovărăşia voastră şi nu se mai cuvine să pun piciorul pe pământul lui Enlil!» (text deteriorat). Athrahasis îşi sui toată familia pe corabie. Apoi mâncară şi băură cu toţii. (El) tot intra şi ieşea, fără să se aşeze ori măcar să se chircească pe vine; inima îi era sfâşiată, fierea i se urcase în gură.
Înfăţişarea vremii se schimbă. Adad tună în nori. Când răsună glasul zeului, se aduse catranul spre a se fereca uşa. După ce îşi închise uşa, Adad tună (mai departe) în nori. Când se sculă în picioare, vânturile turbară. El tăie odgonul şi slobozi corabia … Potopul se dezlănţui. Furia lui, ca o bătălie, se rostogoli peste oameni: nu se mai putu zări om cu om; în prăpădul acesta nimeni nu se mai putea recunoaşte. Potopul mugea ca un taur, şi cârâia ca un vultur vântul, răcnind; bezna era groasă, iar Soarele nu mai era nicăieri!
(Când zeii erau încă oameni – Mitul lui Athrahasis)

Arca lui Noe

Când oamenii au început să se înmulţească pe faţa pământului şi li s-au născut fete, fiii lui El (Dumnezeu) au văzut că fetele oamenilor sunt frumoase şi şi-au luat neveste, dintre ele, pe acelea pe care şi le-au ales. Atunci a zis Yahweh: «Nu va rămâne duhul meu în om pururea, fiindcă este trup, iar zilele lui să fie o sută douăzeci de ani!» Dar în zilele acelea erau pe pământ Uriaşii (Nephilim), mai ales după ce fiii lui El au intrat la fiicele oamenilor şi le-au născut copii. Aceştia sunt voinicii cei vestiţi din vechime. Yahweh a văzut că sporise răutatea oamenilor pe pământ şi că toată închipuirea gândurilor din inima lor era mereu numai întru ticăloşie. Şi lui Yahweh i-a părut rău că a făcut omul pe pământ, şi s-a mâhnit în inima sa. Astfel că Yahweh a rostit: «Nimici-voi de pe faţa pământului pe omul pe care l-am făurit, şi pe om şi dobitoacele şi târâtoarele şi păsările văzduhului, căci îmi pare rău că le-am făcut». Dar Noah (Noe) a aflat bunăvoinţă în ochii lui Yahweh. Iată neamul lui Noah. Noah era om drept şi fără prihană în veleatul său. Noah umbla cu El. Şi i s-au născut lui Noah trei fii: Shem, Ham şi Yefet. Acum pământul se stricase în faţa lui El şi se umpluse de silnicie. Şi s-a uitat El pe pământ şi l-a văzut că era stricat, fiindcă orice trup îşi stricase rostul său pe pământ. Şi El a grăit către Noah: «Am hotărât să pun capăt oricărui trup, căci pământul este plin de silnicie. Deci, iată, eu voi nimici acestea o dată cu pământul. Fă-ţi o arcă din lemn de chiparos. Arca s-o faci cu încăperi şi s-o ungi pe dinăuntru şi pe dinafară cu smoală. Iată şi măsura după care s-o faci: trei sute de coţi să fie lungimea arcei, cincizeci de coţi lărgimea şi treizeci de coţi înălţimea ei. Să faci în arcă răsuflătoare şi s-o croieşti la un cot de acoperiş în jos, iar uşa s-o pui într-o latură. S-o faci cu trei rânduri de încăperi: rândul de jos, al doilea şi al treilea. Şi eu, iată, voi aduce potopul apelor peste pământ, ca să prăpădesc orice trup de sub cer în care este suflare de viaţă, şi tot ce se află pe pământ să piară. Şi eu voi încheia legământul meu cu tine, iar tu vei intra în arcă, tu, fiii tăi, soţia ta şi soţiile fiilor tăi, împreună cu tine. Şi din toate vieţuitoarele, din orişicare făptură, vei aduce câte două în arcă, din fiecare soi, ca să rămână în viaţă cu tine; parte bărbătească şi parte femeiască să fie. Din păsări, după soiul lor, şi din dobitoace, după soiul lor, din târâtoarele pământului, după soiul lor, câte două din toate să vină la tine, ca să se păstreze în viaţă. Iar tu ia cu tine orice fel de hrană care e bună de mâncat şi adun-o; iar aceasta îţi va sluji drept hrană pentru tine şi pentru ceilalţi». Noah a făcut acestea; el a făcut toate aşa cum îi poruncise El.
Apoi Yahweh i-a spus lui Noah: «Intră tu cu toţi cei din casa ta în arcă, pentru că numai pe tine te-am văzut drept înaintea mea, în vârsta aceasta. Din toate dobitoacele curate ia cu tine câte şapte perechi, partea bărbătească şi partea femeiască, iar din dobitoacele curate ia cu tine câte şapte perechi, partea bărbătească şi partea femeiască, iar din dobitoacele care nu sunt curate ia câte o pereche, partea bărbătească şi partea femeiască. Aşijderea şi din păsările văzduhului câte şapte perechi, bărbătuşul şi găinuşa, ca să li se păstreze viu soiul pe tot pământul. Căci peste şapte zile eu voi slobozi ploaie pe pământ, patruzeci de zile şi patruzeci de nopţi; şi orice făptură vie pe care am făcut-o, eu o voi şterge de pe faţa pământului». Şi Noah a făcut totul aşa cum îi poruncise Yahweh. Noah era în vârstă de şase sute de ani când potopul de ape a venit asupra pământului. … Şi după şapte zile, apele potopului au venit peste pământ. În anul şase sute ale vieţii lui Noah, în luna a doua, în ziua a şaptesprezecea a lunii, în ziua aceea au ţâşnit toate izvoarele marelui adânc şi toate ferestrele cerului au fost deschise. Şi a durat ploaia pe pământ patruzeci de zile şi patruzeci de nopţi. … Apele au sporit şi au crescut mari peste pământ şi arca a plutit pe faţa apelor. Şi apele au sporit aşa de tare pe pământ, încât toţi munţii înalţi de sub cerul întreg au fost acoperiţi. Apele s-au răspândit pe deasupra munţilor, acoperindu-i cu cincisprezece coţi. Şi a pierit orice făptură care se mişcă pe pământ: păsări, vite, fiare, toate făpturile târâtoare care mişună pe pământ şi oricare om; tot ce avea, pe întinderea uscatului, suflare de viaţă în nările sale, a murit. A stârpit El orice făptură vie care era pe faţa pământului, om şi dobitoace şi târâtoare şi păsări ale văzduhului; stârpite au fost acestea de pe pământ. Numai Noah a scăpat, împreună cu cei ce se aflau cu el în arcă. Şi apele au sporit pe pământ o sută şi cincizeci de zile.
Dar El şi-a adus aminte de Noah şi de toate fiarele şi de toate dobitoacele care erau cu dânsul în arcă. Şi a făcut El să bată vântul peste pământ şi apele au pornit să scadă. Şi au fost închise izvoarele adâncului şi ferestrele cerurilor, ploaia din ceruri a fost înfrânată, şi apele de pe pământ au dat înapoi necontenit. La capătul celor o sută şi cincizeci de zile au scăzut de tot; iar în luna a şaptea, în ziua a şaptesprezecea a lunii, arca s-a oprit pe muntele Ararat. Şi apele au scăzut mereu, până în luna a zecea; în luna a zecea, în cea dintâi zi a lunii, s-au arătat piscurile munţilor. La sfârşitul zilei a patruzecea, Noah a deschis fereastra din arcă, pe care o făcuse, şi a dat drumul unui corb: şi acesta a ieşit, ducându-se şi întorcându-se, până unde se zvântaseră apele de pe pământ. Şi după şapte zile, Noah a dat drumul din arcă unei turturele, ca să vadă dacă s-au scurs apele de pe faţa pământului; dar turturica n-a găsit loc unde să-şi pună piciorul, şi s-a întors la el în arcă, întrucât apele mai stăteau peste tot pământul. Aşadar, Noah şi-a întins mâna şi a apucat turturica şi a băgat-o la sine în arcă. A aşteptat încă şapte zile şi a dat drumul iarăşi turturelei din arcă; şi a venit la el turturica, în faptul serii, şi iată avea în ciocul ei o frunză proaspătă de măslin pe care abia o rupsese; deci Noah a priceput că apele scăzuseră pe pământ. Atunci a mai aşteptat alte şapte zile şi a dat drumul turturelei; dar ea nu s-a mai întors la el niciodată. În anul şase sute şi unu al vieţii lui Noah, în ziua întâia din luna întâia, apele de pe pământ se uscară şi Noah dădu la o parte acoperişul arcei şi privi: faţa pământului era uscată. În luna a doua, în ziua a douăzeci şi şaptea a lunii, pământul era uscat. Atunci El a grăit către Noah şi i-a zis: «Ieşi din arcă, tu şi soţia ta, şi fiii tăi şi soţiile fiilor tăi împreună cu tine. Scoate afară cu tine orice vieţuitoare care e cu tine, toate făpturile, păsări şi dobitoace şi oricare târâtoare care se târăşte pe pământ ca să mişune din belşug pe pământ şi să se prăsească şi să se înmulţească pe pământ!» Deci au ieşit din arcă Noah şi fiii lui şi soţia sa şi soţiile fiilor lui. Şi toate fiarele, toate târâtoarele şi toate păsările, şi tot ce se mişcă pe pământ, au ieşit din arcă, fiecare după soiul ei. Atunci Noah a zidit un jertfelnic lui Yahweh şi a luat din toate vieţuitoarele curate şi din toate păsările curate ei le-a adus prinos prin ardere de tot, pe jertfelnic. Şi când Yahweh a adulmecat plăcuta mireasmă, şi-a zis Yahweh în inima sa: «De acum înainte nu voi mai blestema niciodată pământul din pricina omului, pentru că plăsmuirile inimii omului sunt rele din tinereţea lui; nu voi mai nimici vreodată nicio făptură, precum am făcut. De aici înainte, cât va dăinui pământul, semănatul şi secerişul, frigul şi căldura, vara şi iarna, ziua şi noaptea nu vor mai conteni!»
Şi El a binecuvântat pe Noah şi pe fiii lui şi le-a zis: «Fiţi roditori şi înmulţiţi-vă şi umpleţi pământul. Teamă de voi şi groază de voi să fie în toate vieţuitoarele pământului şi toate păsările văzduhului, în orişice făptură care se târăşte pe pământ şi în toţi peştii mării; în mâinile voastre au fost date acestea. Tot ce se mişcă şi trăieşte va fi hrană pentru voi; şi tot aşa v-am dat şi ierburile verzi, v-am dat orişice. Numai carnea cu viaţa ei, adică cu sângele ei, să n-o mâncaţi. Pentru sângele vieţii voastre eu voi cere negreşit să mi se dea socoteală; de la fiecare fiară îl voi cere, şi de la om; de la fiecare frate al omului voi cere viaţa omului. Oricine varsă sângele omului, sângele aceluia de către om să fie vărsat; căci El l-a făcut pe om după însuşi chipul său. Iar voi fiţi roditori şi vă înmulţiţi, prăsiţi-vă din belşug înainte pe pământ şi înmulţiţi-vă pe el». Apoi El a grăit către Noah şi către fiii lui aflaţi cu dânsul: «Iată, eu închei legământul meu cu voi şi eu urmaşii voştri de după voi, şi cu fiecare făptură vie care este cu voi: cu păsările, cu dobitoacele, cu orice fiară de pe pământ care este cu voi, cu toate câte au ieşit din arcă. Eu statornicesc legământul meu cu voi, pentru ca niciodată să nu mai fie prăpădită toată făptura de apele vreunui potop şi niciodată să nu mai fie vreun potop care să pustiască pământul». Şi a spus El: «Iată semnul de legământ pe care îl fac între mine şi voi şi orice făptură vie care este cu voi, pentru toate vârstele viitoare: am pus curcubeul meu în nor, iar acesta să fie semnul legământului între mine şi pământ. Când adun nori peste pământ şi curcubeul se arată în nori, eu îmi voi aduce aminte de legământul meu care este între mine şi voi şi fiecare făptură vie de orice trup; şi apele să nu mai vină vreodată în potop spre a nimici toate făpturile. Când curcubeul este în nori, eu îl voi privi şi îmi voi aduce aminte de legământul veşnic dintre El şi oricare făptură vie, de orice trup care este pe pământ». El i-a spus lui Noah: «Acesta este semnul legământului pe care l-am statornicit între mine şi orice făptură care este pe pământ».
Fiii lui Noah, care a ieşit din arcă, erau Shem, Ham şi Yëfet. Ham era tatăl lui Canaan. Aceştia trei erau fiii lui Noah; şi din aceştia s-au răspândit oamenii pe întregul pământ.
(Vechiul Testament, Geneza, VI, 1–22; VII 1–24; VIII, 1–22; IX, 1–19)

Înfierbântarea cuptorului

Noi l-am trimis pe Nuh (Noe) la poporul lui: «Eu sunt povăţuitorul vostru vădit şi să nu slujiţi altuia, decât numai lui Allah. Pentru voi mă tem de pedeapsa unei zile de durere». Şi au zis fruntaşii poporului său, cei care nu credeau: «Nu vedem în tine nimic decât un om ca noi şi vedem că te urmează numai oameni de rând, aceia dintre noi care sunt cu judecata pripită, şi nu vedem la voi nimic mai presus faţă de noi, şi pentru aceea vă socotim mincinoşi». Le-a răspuns el: «Vai, poporul meu, ce credeţi voi, dacă eu am de la Stăpânul meu dovadă vădită şi dacă mi-a arătat îndurarea lui, el, în faţa căruia orbi sunteţi, iar dacă nu vreţi, să vă silim noi?» … «Allah vă poate aduce oricând ceea ce vrea el, şi voi nu-l puteţi domoli» … Şi Allah s-a descoperit lui Nuh: «Nimeni din poporul tău nu va crede, decât numai cel care s-a făcut credincios. Nu te scârbi pentru faptele lor şi fă-ţi corabia înaintea ochilor noştri şi după descoperirea noastră şi nu-mi mai vorbeşti despre cei nelegiuiţi. Aceia se vor îneca». Şi el a făcut corabia şi ori de câte ori treceau pe lângă el fruntaşii poporului său, râdeau de dânsul; dar el zise: «Dacă râdeţi de noi, vom râde şi noi de voi aşa precum râdeţi voi. Şi veţi şti după aceea asupra cui vine pedeapsa, ca să-l ruşineze, şi asupra cui vine osânda veşnică». Astfel a fost până când a venit porunca noastră şi s-a înfierbântat cuptorul. Noi am grăit: «Du în ea din toate câte o pereche, şi gloata pe care o ai tu, afară de cel asupra căruia s-a rostit cuvântul, precum şi pe cei credincioşi». Dar numai puţini au crezut împreună cu dânsul. Şi el a spus: «Suiţi-vă în ea! În numele lui Allah facă-se pornirea ei şi oprirea ei! Stăpânul meu este iertător şi îndurător». Şi ea a plutit cu ei printre valuri cât munţii. Iar Nuh l-a chemat la sine pe fiul său, care stătea de-o parte: «Fiule, urcă-te cu noi şi să nu fii necredincios!» Acela i-a răspuns: «Vreau să mă sui pe un munte care mă va feri de apă!» I-a zis el: «Azi nu este nimeni scutit de porunca lui Allah, afară de cel spre care s-a îndreptat îndurarea lui». Atunci s-a năpustit un talaz între ei şi fiul s-a înecat. Şi s-a rostit: «Pământule, înghite-ţi apa ta, iar tu, cerule, încetează!» Şi a scăzut apa şi porunca s-a împlinit şi corabia s-a oprit pe muntele El-Djudih. Şi s-a mai rostit: «În lături cu neamul nelegiuiţilor!»
Şi Nuh l-a chemat pe Stăpânul său şi i-a grăit: «Allah, fiul meu este din gloata mea şi făgăduinţa ta este adevăr şi tu eşti judecătorul cel mai înţelept!» El i-a spus: «Vai, Nuh, el nu este din gloata ta; fapta aceea e necinstită. Să nu mă întrebi despre ceea ce nu ai ştiinţă. Eu te îndemn să nu fii neghiob». El grăi: «Allah, la tine caut scăpare, spre a nu-ţi pune întrebări despre care nu am ştiinţă; şi dacă nu mă ierţi şi nu te înduri de mine, sunt dintre cei pierduţi». S-a rostit: «Vai, Nuh, coboară tu întru pacea noastră şi cu binecuvântare asupră-ţi şi asupra celor care sunt cu tine; de alţii însă avea-vom grijă, iar după aceea îi va ajunge dureroasa noastră osândă. Aceasta e vestiRé tainică, pe care ţi-o dezvăluim noi ţie. Mai înainte nu ai ştiut-o nici tu, nici poporul tău. Fii aşadar statornic; sfârşitul cel bun este al celor care se tem de Allah».
Iar la Ad l-am trimis pe fratele lor Hûd. El a grăit: «Popor al meu, slujeşte-l pe Allah. Să nu aveţi voi alt zeu afară de el. Voi nu sunteţi decât nişte plăsmuitori. Şi nu cer, popor al meu, răsplată de la voi pentru aceasta: răsplata mea este întru cel care m-a făcut. Nu pricepeţi? Şi roagă-te, poporul meu, lui Allah pentru iertare, apoi să vă întoarceţi cu toţii spre el, căci el va trimite asupra voastră cerul în ploi şi cu putere puterea o va spori».
(Coranul, surah Hûd, XI, 27–30, 35, 38–55)

Dragonul Yu stăvileşte potopul

Odinioară Gong Gong s-a luptat cu Zhuan-siu pentru dreptul de a se numi zeu; pe atunci, cuprins de mânie, Gong Gong s-a izbit cu capul de muntele Bo zhou, iar de la aceasta s-a frânt o proptea a cerului şi starea de cumpănă a pământului s-a năruit. Cerul s-a înclinat spre nord-vest, de aceea soarele, luna şi stelele se mişcă într-acolo; înăuntrul pământului, din năruiRé s-a iscat un gol în partea de sud-est, de aceea puhoaiele de ape precum şi colbul se năpustesc într-acolo … În vremurile lui Shun, Gong Gong a lărgit inundaţiile, astfel că puhoaiele au ajuns până la Gongsang … Yu i-a poruncit lui Da-chang să străbată tot pământul, de la capătul său de răsărit până la capătul de apus. N-au fost cu totul de mers decât două sute de milioane, treizeci şi trei de mii cinci sute de li şi şaptezeci şi cinci de paşi. Zhohai a primit porunca să străbată pământul din capătul lui de miazănoapte până în cel de la miazăzi. Şi el a avut de mers tot atâta: două sute de milioane treizeci şi trei de mii cinci sute li şi şaptezeci şi cinci de paşi. Vâltori şi lacuri cu suprafaţă de peste trei sute de zhen au ieşit la numărătoare două sute de milioane treizeci şi trei de mii şi încă nouă dulbine în adaos. Folosindu-se de un sijan, Yü a tot stăvilit furia apelor năvalnice. În acele locuri s-au alcătuit atunci nişte munţi vestiţi.
(Liu An, Huainan zi)

Pe vremea lui Yao, s-a petrecut un potop uriaş de ape, care a inundat toată Lumea subcerească. Pretutindeni începură apoi să înflorească ierburile şi copacii, cu flori măreţ încărcate. Fiarele se înmulţiră foarte repede. Grânele însă nu se puteau coace. Fiarele şi păsările îi puneau pe fugă pe oameni, iar urmele păsărilor şi ale fiarelor împestriţaseră toată China… Tot pe vremea lui Yao, apele şi-au întors cursul şi au potopit China în întregime. Pretutindeni se sălăşluieseră şerpi şi dragoni, aşa că oamenii nu mai găseau loc unde să trăiască. Cei care trăiau în văi îşi împleteau cuiburi, cei care trăiau în munţi se aciuau prin peşteri.
(Meng zi, sec. IV î.e.n.)

«Vai, Xu-yué! Sunt uriaşe puhoaiele inundaţiilor şi pricinuiesc distrugeri mari. Ele au ajuns la înălţimea munţilor şi au acoperit dealurile cu apă. Apele se ridică spre cer. Oamenii de pe pământ gem de amarnică durere. Este oare vreun om înzestrat care ar putea să se lupte cu nenorocirea aceasta?» Toţi au răspuns într-un glas: «Asta poate s-o facă Kun!» Împăratul spuse: «Vai, asta e cu neputinţă. El încalcă poruncile şi jigneşte pe membrii familiei împărăteşti». Dregătorii ziseră: «Încercaţi-l totuşi, iar după aceea puteţi să faceţi cu el tot ce veţi binevoi». Împăratul îi spuse lui Kun: «Du-te, şi să fii cuviincios!» Kun a muncit vreme de nouă ani, dar truda lui nu a fost încununată de izbândă.
(Shi jing, Cartea datinilor istorice, sec. XIV î.Hr.)

În vechime, a trăit marele Yü. El era strănepotul zeiţei Nu Wa, în a nouăsprezecea generaţie. Ajungând în vârstă de trei sute şaizeci de ani, în vremea când Yao punea rânduială în Lumea subcerească, s-a petrecut o uriaşă inundaţie, din pricina căreia piereau oamenii întruna. Lui Yü i s-a făcut milă de oameni şi s-a prefăcut într-un izvor de lângă muntele Shing-yu. Nüdi, luând apă din acest izvor, a găsit o piatră care semăna cu un mărgăritar. Ei îi plăcu piatra aceea, aşa că o înghiţi. Din această pricină, rămase însărcinată, iar peste paisprezece luni născu un fiu. Când acesta crescu, se vădi că ştia foarte bine obârşia tuturor izvoarelor şi pâraielor. El îl înlocui pe tatăl său Kun în bătălia purtată împotriva potopului. Yao ştia că isprăvile lui se potrivesc de minune cu toate cunoştinţele marelui Yü despre izvoare, aşa că binevoi a-i da porecla de Yü.
(Ma Xu, Desluşirea istoriei)

Când Yü punea rânduială în Lumea subcerească, el îi adunase pe toţi Cârmuitorii în deşertul Kui-zi. Fang feng-shi a întârziat şi a fost omorât. Virtutea lui Xià a triumfat, şi din cer au coborât doi dragoni. Yü i-a poruncit lui Fan Cheng-kuang să-i conducă, străbătând pe ei toate ţinuturile, ca să vadă ce se petrece de jur-împrejur şi apoi să se întoarcă. Îndreptându-se spre Marea de Miazăzi, el trecu zburând pe lângă tribul fang-feng. Doi dintre cei ce fuseseră apropiaţi lui Fang feng-shi înşfăcară numaidecât nişte lănci de Dushan şi, zărindu-l pe solul lui Yü, se aprinseră de mânie şi traseră cu arcul în el. Deodată se stârni vântul, se auzi bubuit de tunet şi se porni o ploaie torenţială. Dragonii îşi aţintiră zborul în sus şi se făcură nevăzuţi. Funcţionarii se speriară, îşi străpunseră inimile şi muriră. Lui Yü i se făcu milă de ei, smulse dintr-înşii cuţitele şi îi învie cu iarba nemuririi. De la aceştia se trage poporul cel cu pieptul găurit.
(Descrierea tuturor lucrurilor)

Yü a sfredelit o trecătoare prin muntele Long-guang care se mai numeşte deopotrivă şi Long-men. El a intrat într-o peşteră singuratică. Acolo era aşa de întuneric, încât era cu neputinţă de mers mai departe. Atunci Yü a luat cu sine foc. În peştera aceea se afla o fiară sălbatică, semănând cu un mistreţ, dar care avea în gură un mărgăritar luminând. Mărgăritarul sclipea ca un felinar. Mai era tot acolo un câine verde, care alerga înainte lătrând şi arătând drumul. După ce străbătuse zece li, Yü şi-a pierdut simţul zilei şi al nopţii. Când însă a băgat de seamă că se crăpa de ziuă, a văzut că mistreţul şi câinele, care mergeau în faţa lui, s-au preschimbat în oameni îmbrăcaţi în veşminte de purpură. El a mai văzut, tot astfel, un zeu cu trup de şarpe, şi a început să stea de vorbă cu acela. Zeul i-a înmânat lui Yü o tăbliţă de jad cu lungimea de un chi şi doi zhun. Această tăbliţă slujea la măsurarea cerului şi a pământului. Yü s-a folosit de tăbliţă atunci când a pus în orânduială pământul şi apele. Zeul cel cu trup de şarpe nu era nimeni altul decât Xihuang.
(Wang Qià, Însemnări despre întâmplări uitate)

În timpul domolirii potopului de ape, Yü se dusese să contemple fluviu Huang-he. Acolo a văzut un om ieşind din fluviu; omul, care avea faţă albă şi trup de peşte, i-a spus: «Eu sunt duhul apei fluviului». Acesta i-a înmânat lui Yü un plan şi apoi s-a întors în vâltoare.
(Shi zi)

Încordându-şi toate puterile, Yü săpa canale de scurgere, călăuzea puhoaiele şi netezea măgurile. În faţa lui îşi târa coada un dragon galben. Pe urmele acestuia, venea o broască ţestoasă neagră care căra în spinare argilă verde qinni.
(Wang Qià, Însemnări despre întâmplări uitate)

În timp ce Yü domolea inundaţiile, dragonul sacru trăgea dungi pe pământ cu coada, arătând astfel căile de scurgere ale puhoaielor.
(Wang Yi, Comentarii la Enigmele cerului)

Umblând să potolească potopul, Yü s-a rătăcit şi, pierzând drumul, a nimerit într-o ţară ce se chema Zhong-bei (Extremul Nord), Nu erau acolo nici vânt, nici brumă, nici ploaie, nici rouă. Nu se aflau nici păsări, nici animale, nici peşti, nu creşteau nici ierburi, nici copaci. Ţara aceea era netedă peste tot şi o înconjurau munţi înalţi. În centrul ţării se afla muntele Hu-ling, care semăna cu un urcior cu gât îngust. Printr-o gaură din pisc se scurgea o apă ce bolborosea şi care era numită shenfeng. Mireasma acestei ape era mai plăcută decât orhideele şi mirodeniile, iar la gust întrecea cu mult vinul şi tămâioasele. Izvorul se despărţea în patru braţe, care se prăvăleau de pe munte şi apoi curgeau prin toată ţara. Clima era dulce. Bărbaţii şi femeile locuiau în preajma apei. Ei nu arau, nu semănau şi nu mureau decât la vârsta de o sută de ani, fără a îmbătrâni înainte de vreme şi fără a suferi de vreo boală. Lor le plăcea muzica şi, ţinându-se de mâini, ei cântau pe rând felurite cântece, iar vocile lor nu amuţeau ziua întreagă. Când oboseau ori când simţeau că le era foame, ei beau cu toţii apa shenfeng, şi îşi recăpătau puterile numaidecât. Dacă însă beau prea multă asemenea apă, se îmbătau şi nu se mai trezeau zece zile în şir.
(Li ji)

Sluga lui Gong Gong, pe numele său Xian-yao, avea nouă capete, trup de şarpe, şi putea să se încolăcească aidoma unui inel. El înfuleca totul de pe Cele Nouă Pământuri. Acest şarpe cu nouă capete scotea din el un lichid din care se alcătuiau lacuri şi râuri. Faptul acesta aducea multe nenorociri şi năpaste, iar animalele nu puteau trăi acolo. Domolind potopul, Yü l-a ucis pe Xian-yao. Sângele aceluia era plin de duhoare, iar acolo unde se revărsase, nu mai puteau să crească niciun fel de grâne. Din el se mai revărsă multă apă, aşa încât pe locul acela nu s-a mai putut trăi. Yü a zăgăzuit locul cu pământ înalt de trei zhen, însă apa a năvălit de trei ori afară. Atunci Yü a săpat acolo un lac, iar împăraţii au zidit un turn pe povârnişul de miazănoapte al muntelui Kunlun.
(Cartea munţilor şi mărilor)

Yü s-a dus să-şi vadă ţinuturile şi, ajungând la muntele Kui-zi, a murit. În munte se află o peşteră. Lumea spune că Yü a intrat în peştera aceea.
(Sima Qian, Însemnări istorice)

Liu-tzé a spus: «Isprava lui Yü este minunată! A ajuns departe faima virtuţii sale. Dacă nu era Yü, am fi fost cu toţii peşti».
(Qo Zhuang)

Deukalion şi Pyrrha

De la înălţimea tronului său, fiul lui Saturnus a văzut aceste crime; a gemut şi, aducându-şi aminte în cugetul său de ospăţul pe care-l dăduse Lycaon, prea proaspăt încă spre a fi destăinuit, şi-a lăsat sufletul pradă unei uriaşe mânii, vrednice de Iupiter. El adună sfatul zeilor; la glasul lui au venit în fugă toţi, fără preget. În înaltul empireului este o cale pe care ochiul o descoperă când aerul e fără nori: se cheamă calea lactee, iar strălucirea ei îmbie privirile. Anume pe calea aceasta se duc Nemuritorii spre falnicul palat în care locuieşte stăpânul tunetului. … Zeii iau loc în acest sanctuar strălucind peste tot de marmură: numaidecât, şezând într-un jilţ înălţat peste celelalte, cu mâna rezemată pe un sceptru de fildeş, Iupiter îşi scutură de trei sau de patru ori coama grozavă ce-i adumbrea fruntea tulburând până în măruntaie pământul, marea şi bolţile cereşti. Indignarea lui ţâşneşte deodată în aceste semeţe cuvinte: «… Astăzi, în toate ţinuturile pe unde Oceanul îşi plimbă talazurile sale zgomotoase ca tunetul, stirpea muritorilor trebuie să piară. Jur pe fluviile care curg prin măruntaiele pământului şi scaldă pădurile de lângă Styx! Am încercat totul, însă rana nu se mai poate vindeca: trebuie folosit fierul, ca să nu se molipsească partea care mai e sănătoasă. Legilor mele li se supun semizeii, divinităţile câmpurilor, Nymfele, Faunii, Satyrii, Sylvanii din munţi, şi nu-i socot mai puţin vrednici de onorurile cereşti, măcar că li se cuvine să vieţuiască pe pământ, care le-a fost hărăzit în parte şi lor. Dar îi socotiţi oare la adăpost de primejdie, voi, zei nemuritori, când însumi eu, stăpânul trăsnetului, nu sunt ferit de capcanele lui Lycaon, care va fi de aici înainte vestit pentru sălbăticia sa?» Toţi zeii se înfiorează şi se zoresc pătimaşi să cunoască pedeapsa vinovatului. … Iupiter întrerupe astfel din nou tăcerea: «El şi-a luat pedeapsa, fiţi fără nicio grijă în privinţa asta; vreau totuşi să cunoaşteţi păcatul şi pedeapsa. Dezgustătoarea larmă a crimelor acestui veac mi-a izbit urechea; dorind să aflu că n-a fost decât un zvon mincinos, am coborât din ţinuturile înalte ale Olimpului şi, zeu fiind, ca să umblu pe pământ mi-am luat chip omenesc. … Eu vestesc prin anume semne că un zeu s-a arătat: poporul începe să se roage, iar Lycaon râde la început de făgăduinţele de evlavie. Curând însă o încercare făţişă – adaugă el – mă va face să aflu dacă este zeu ori muritor şi adevărul nu va mai fi îndoielnic. Era noapte şi somnul îmi amorţea mădularele, când dintr-o dată el se pregăteşte să mă dea morţii. Iată prin ce încercare vrea el să se încredinţeze de adevăr. Dar asta i se pare puţin. Din ţara Molossilor i se adusese un ostatic; l-a înjunghiat cu pumnalul său, şi o parte din mădularele victimei, care se şi răcise pe jumătate, le-a pus la fiert, iar celelalte le-a pus la fript pe jăratic. Apoi aceste îngrozitoare bucate au fost aduse la masă. Înarmat cu focurile de răzbunare, am năruit într-o clipă şi palatul şi penaţii lui, vrednici de asemenea stăpân. El a fugit îngrozit şi, ajungând pe câmpiile liniştite, a început să urle; apoi zadarnic s-a mai căznit să vorbească, găsind în el însuşi imboldul furiei sale; setea de omor, cu care era atât de deprins, îl asmute asupra turmelor: sângele îl desfătează şi acuma. Veşmintele lui se preschimbă în păr lung şi braţele sale se prefac în picioare. Metamorfozat în lup, el mai păstrează urmele fostei lui forme: albit de vârstă, el are trăsături ce vădesc cruzimea cea veche, ochii lui ard ca focul şi tot ce este în el are chipul aceleiaşi sălbăticii. Nu a pierit decât o casă, dar nu era singura care merita să piară; până tot atât de departe cât se întind marginile pământului, domneşte şi cruda Erinnys. Veţi zice că acelaşi jurământ îi uneşte pe oameni întru crimă. Să-şi îndure cazna meritată toţi laolaltă, asta îmi e hotărârea neclintită». Cuvintele lui Iupiter sunt primite ba prin strigăte de încuviinţare, care sunt un imbold nou pentru mânia lui, ba printr-o învoiRé tăcută. Cu toate acestea, ruinarea neamului omenesc stârneşte durere adâncă în inimile Nemuritorilor, şi ei întreabă cum are să mai arate pământul, văduvit de locuitorii lui, cine va mai aduce jertfe pe altare, sau dacă Iupiter vrea să lase pământul pradă fiarelor sălbatice? întrebărilor acestora stăpânul zeilor le răspunde aşa: că el a avut grijă de toate acestea şi că nu le îngăduie spaima neliniştii, fiindcă le făgăduieşte o stirpe deosebită a oamenilor, obârşia căreia va fi minunată.
El era gata să-şi arunce trăsnetele până departe, asupra pământului, dar se temu nu cumva să vadă cerul, lăcaşul Nemuritorilor, cu miezul său aprins de atâtea focuri şi axa lumii înflăcărându-se de vâlvătăi de la un pol la celălalt pol. Dealtminteri el nu uitase că sorţii hotărâseră ziua în care marea, pământul şi palatul zeilor vor fi mistuite de flăcări şi când maşina lumii, rodul acesta al unui meşteşug minunat, va trebui să se surpe cu zgomot. El lasă jos suliţele făurite de mâna Ciclopilor şi se hotărăşte pentru altă osândă; neamul omenesc va pieri sub apele pe care cerul le va revărsa de pretutindeni. În aceeaşi clipă el închide în peşterile Eoliei Aquilonul şi celelalte vânturi a căror suflare risipeşte norii îngrămădiţi în aer şi îi dă cale slobodă lui Notus: acesta îşi ia zborul desfăcându-şi aripile umede, nori negri acoperindu-i groaznicul chip: barba îi este încărcată de ceţuri, valul curge din părul cărunt, de pe fruntea lui se ridică aburi, apa i se scurge de pe aripi şi de pe piept. De-abia mâna lui mare a împins norii în văzduhul oprit, că a şi izbucnit deodată un zgomot îngrozitor: puhoaie înghesuindu-se unele în altele se prăbuşesc din înaltul cerurilor. Crainica Iunonei, sclipind de felurite culori, soarbe apele ce vor sluji norilor drept hrană. Lanurile cad frânte, se nimicesc speranţele plugarului înlăcrimat, şi toată truda unui an întreg se iroseşte fără urmă. Mânia lui Iupiter nu se mărgineşte la cerul supus împărăţiei lui; fratele său, zeul talazurilor de azur, îi vine în ajutor cu undele sale. El cheamă fluviile, şi îndată ce ele au venit la curtea regelui lor le spune: «Nu e nevoie să vă îndemn îndelung în clipa asta; dezlănţuiţi-vă toate forţele, căci vremea a sosit; deschideţi zăcătorile voastre subpământene şi, zdrobind zăgazuri le, daţi frâu liber valurilor voastre». Acestea îi sunt poruncile: fluviile se retrag în obârşiile lor, desferecă izvoarele, iar acestea, nemaifiind înfrânate, se năpustesc în sânul Oceanului. Neptunus însuşi izbeşte cu tridentul său în pământ; glia se zguduie, şi, zdruncinată, îşi deschide zăcătorile în care apele au stat ferecate. Puhoaiele se revarsă rostogolindu-se de-a curmezişul câmpurilor, purtând grămadă copaci, lanuri, turme, case cu oameni cu tot, şi templele zeilor şi lucrurile sfinte. O singură clădiRé mai rămânea în picioare, mereu neclintită întru temelia ei, în toiul prăpădului, dar creştetul ei dispare sub valurile care cresc neîncetat, turnurile şovăie şi se scufundă în genune. Nu mai este deosebire între pământ şi ocean, pretutindeni e numai mare şi marea nu mai are ţărmuri; un ins se caţără pe o măgură, altul s-a aşezat într-o luntre încovoiată şi trage la vâsle pe acolo pe unde odinioară îşi mânase plugul. Acesta pluteşte pe deasupra ţarinii sale şi peste bordeiul său îngropat de valuri; celălalt apucă un peşte din vârful unui ulm; ancora i se înfige la întâmplare într-o câmpie acoperită de verdeaţă şi bărcile calcă peste coastele de dealuri împodobite cu viţă de vie. Acolo unde altădată păşteau iarbă caprele sprintene, se odihnesc acum diformele foci; păduri, oraşe, case izbesc privirea pe sub ape a încântatelor Nereide, codrii au ajuns sălaşul delfinilor, care sar pe creste de arbori şi se lovesc de stejarii clătinându-se la atingerea lor; lupul înoată printre miei, apa îl poartă pe leul sălbatic, ea duce la fel şi pe tigru, şi nu-i sunt de niciun folos mistreţului cumpliţii lui colţi, nici picioarele sprintene cerbului purtat de ape. După ce a căutat îndelung un petec de pământ să se odihnească, pasărea călătoare simte că n-o mai pot ţine aripile ostenite şi se prăbuşeşte în mare. Dealurile cele mai înalte au dispărut în uriaşa revărsare a mărilor. Şi iată o privelişte nouă: undele se izbesc în piscuri de munţi; partea cea mai mare din oameni a fost dusă de ape, iar cei pe care apele i-au cruţat, pier de foame după ce au stat atâta timp fără hrană. Phocida desparte câmpiile Aoniei de cele care se învecinează cu Oeta, un pământ rodnic atâta vreme cât fusese pământ, dar acum făcând parte din mare şi nemaifiind nimic altceva decât o întindere de ape, alcătuită între timp. Acolo, un munte loveşte cu trufie aştrii, cu dublul său pisc; muntele se numeşte Parnas şi fruntea lui se înalţă peste nori. După ce totul dispăruse în valuri, pe acest munte s-a oprit o luntre plăpândă care îl purta pe Deucalion împreună cu însoţitoarea lui. Fără veste, Nimfele din Corycia şi spiritele munţilor încep a primi urări de la dânşii, întocmai ca şi Themis, a cărei voce profetică rostea pe atunci oracolele; nu a fost vreodată om mai cinstit decât Deucalion şi mai credincios legilor dreptăţii; şi nu a fost alta mai evlavioasă faţă de Nemuritori decât soaţa lui. Când Iupiter a văzut pământul prefăcut într-o mare fără margini, când a zărit un singur bărbat rămas dintre atâtea mii de bărbaţi şi o singură femeie rămasă dintre atâtea mii de femei, amândoi fără prihană, amândoi cucernici întru credinţa în zei, el a împrăştiat norii, care s-au retras dinaintea suflării Aquilonului, şi a arătat pământului cerul iar cerului pământul. Mânia mării scădea, regele care îi porunceşte ei legile şi-a lăsat tridentul şi purcede să potolească apele. La glasul său s-a ivit din genune Triton, acoperit de solzii timpurii pe care firea i-i dăruise drept veşmânt; Neptunus i-a poruncit să sufle dând viaţă ghiocului său sunător şi printr-un semnal să readucă valurile şi fluviile în albiile lor. Triton apucă îndată scoica ce părea o ţeavă răsucită care se lărgeşte lin de la un capăt spre celălalt. Abia o umpluse cu suflare că, dintre valurile în mijlocul cărora luaseră naştere, sunetele s-au şi răspândit pe toate ţărmurile mării, de la asfinţit spre zarea aurorei. Tot atunci, lipită de baza umedă a zeului prin barba căruia apa tot se mai strecura, ea dă semnalul de retragere prevăzut de Neptunus; şi deodată sunetele i se răspândesc peste valurile ce acoperă pământul, ca şi asupra talazurilor mării: pretutindeni unde ajung, ele ferecă apele. Marea şi-a cunoscut iarăşi ţărmurile, fiecare fluviu se închide în albia lui, apele scad, măgurile se arată ieşind din inima valurilor; se iveşte pământul şi fiece lucru începe să crească pe măsură ce apele se împuţinează. După zile lungi de prăpăd, arborii îşi arată crestele despuiate, purtând încă pe crengi nămolul lăsat de ape.
Universul şi-a redobândit forma, dar e pustiu; singurătatea şi larga tăcere domnesc peste tot. În faţa acestei privelişti, pe Deucalion îl podidesc lacrimile şi el îi vorbeşte astfel Pyrrhei: «Tu, soră, tu, soţie, singura dintre femei scăpând de moarte, de aceeaşi obârşie cu mine şi din acelaşi neam părintesc, pe care apoi acelaşi culcuş ne-a unit, acum primejdia strânge din nou legăturile noastre. În toate ţinuturile pe care le vede soarele asfinţind sau răsărind vom alcătui amândoi neamul omenesc; restul a dispărut în mare. Şi chiar în clipa aceasta, zilele noastre nu mi se par a fi cu totul la adăpost: norii mai trezesc groaza şi acum în sufletul meu. Care ţi-ar fi fost soarta, de-ai fi scăpat din prăpăd fără mine, tu cea nefericită? În ce chip ai fi putut îndura, singură, spaima? Cine ţi-ar fi alinat durerile? Crede-mă, dacă marea te-ar fi luat, te urmam, soţie, ca marea să mă fi luat şi pe mine. Dar eu, moştenitorul artelor părintelui meu, să pot înnoi neamul omenesc şi să tom suflete în plămada de lut? Acum, stirpea oamenilor numai din noi doi va purcede, aşa cum vor Cei de sus, numai noi să rămânem pilde de făpturi omeneşti». Au vorbit şi au plâns. Au vrut să cheme cerul şi să întrebe sfintele oracole, ca să-şi afle un reazem. Şi numaidecât aleargă împreună spre malurile Cephisei, apele căreia nu se limpeziseră încă, dar curgeau în albia lor ştiută. Mai întâi ei pornesc să-şi toarne sfintele curăţitoare licori pe cap şi pe haine; apoi se îndreaptă spre augustul sanctuar al zeiţei; muşchiul i-a pătat creştetul şi nu mai ard focuri pe altarele ce se înalţă ici-colo. Abia ating însă treptele templului, că se şi prosternă amândoi cu faţa la pământ. Buzele lor tremurătoare sărută pardoseala lustruită şi făgăduinţele lor prind glas: «Dacă divinităţile înduioşate se înduplecă la rugile celui drept, dacă mânia zeilor poate fi îmblânzită, spune-mi, Themis, cum se poate îndrepta cu măiestria noastră osânda stirpei, arată-te prielnică şi dă-ne sprijin în nenorocirea noastră». Mişcată, zeiţa le-a rostit oracolul acesta: «Ieşiţi din templu, învăluiţi-vă capul, dezlegaţi-vă cingătoarea care vă strânge veşmintele şi aruncaţi după voi oasele marii voastre mume». Amuţindu-le glasul, ei nu s-au clintit din loc multă vreme îngroziţi, şi cea dintâi Pyrrha a spart tăcerea, nevrând să se supună zeiţei. Cu glas tremurat îi cere iertare cu teama să nu jignească umbrele materne cu oasele ce le-ar risipi. În acest timp, ei chibzuiesc în cugetul lor cuvintele întunecate ale oracolului, spunându-şi-le mereu. În cele din urmă, fiul lui Prometheus o îmbărbătează cu aceste vorbe duioase pe fiica lui Epimetheus: «Sau isteţimea mă amăgeşte, sau oracolul e preacurat şi la ticăloşie nu ne îndeamnă. Marea noastră mumă este Terra, pietrele sunt, în trupul ei, ceea ce socotim oase, pe care poruncă ni s-a dat să le aruncăm după noi». Titanida e zguduită de asemenea presupunere; nesigură încă, nu cutează să spere, căci amândurora înştiinţările cereşti le nasc îndoială. Dar oare ce rău ar face, încercând? Ei se îndepărtează, îşi învăluie capul, desfac cingătorile de pe veşmintele lor şi, Supunându-se oracolului, aruncă pietRé pe urmele lor. Iar pietrele – cine ar crede, dacă vechimile n-ar sta mărturie? — se despoaie de asprimea lor şi treptat dobândesc moliciunea trebuitoare plămădirii unor noi forme. Curând, ele se alungesc şi substanţa lor ce se moaie începe a vadă oarecare trăsături de chip omenesc, încă nedesluşite. Astfel nici marmura, sub întâile lovituri de daltă, nu arată decât o imagine grosolană a omului. Partea aceea din pietRé în care o sevă umedă e amestecată cu ţărână, se preschimbă în carne; partea cea tare pe care nimic n-o poate mlădia se preface în oase, iar ce au fost vine, la fel au rămas, cu acelaşi nume. În scurt răstimp, din voia Divinităţilor celor de sus, pietrele aruncate de mâinile bărbatului chip bărbătesc dobândiră, şi femei s-au ivit din cele aruncate de femeie. De acolo suntem noi stirpe tare, hărăzită încercărilor muncii, şi totul în nou este mărturia obârşiei noastre.
(Publius Ovidius Naso, Metamorfozei, 163–415)

Var, refugiul avestic

Şi iată, atunci, Ahura Mazda, zămislitorul, a vestit o adunare cu sfinţii nemuritori cu faimă în vremea aceasta în ţara Iranului de sfântă obârşie. Şi l-a vestit în adunare pe strălucitorul Yima, cel de neam ales, Yima stăpânul sărbătorit de atunci încolo cu oamenii cei mai de seamă în vremea aceasta în ţara Iranului de sfântă obârşie. A venit la această adunare cu sfinţii nemuritori zămislitorul Ahura Mazda, cu faimă în vremea aceasta în ţara Iranului de sfântă obârşie; s-a pogorât şi Yima, el, cel măreţ, prinţul de neam ales, cu faimă în vremea aceasta în ţara Iranului de sfântă obârşie de atunci, printre oamenii cei mai de seamă.
Vorbindu-i astfel, către Yima s-a întors Ahura Mazda: «O, preafrumosule Yima, fiu al lui Vivahvant, iată, un prăpăd de geruri este gata să vină în lumea pământească, şi furtună de zăpadă se va prăbuşi de la început peste munţii care sunt mai înalţi şi în jos, spre văile ţinuturilor prăvălatice. Atunci, Yima, va pieri a treia parte din cirezile acestui pământ şi tot ce se află în locuri mai primejdioase şi care sunt în piscuri de munţi şi cei ce umblă prin văgăunile văilor şi care stau în apărate adăposturi.
Peste lumea de trupuri cădea-vor ierni ce vor aduce frigul ucigător şi vor lăsa să cadă zăpezile groase. Tot ce este vietate în ţinuturile pustii sau pe munţi sau în şesuri va fugi să se ascundă în adăposturi subpământene. Mai înainte de venirea iernii, ierburi şi plante vor fi pretutindeni, dar după iarnă se va socoti minunat locul unde se va ivi măcar o urmă de picior de oaie.
Vei face în Var (loc înzidit). Îl vei face lung cât o fugă de cal pe fiecare din cele patru laturi ale sale; şi înăuntru vei aduna laolaltă din cirezile de vite de fiece soi, şi din oameni şi din păsări; vei strânge sămânţă de focuri ce ard în culoare roşcată. Locul cel înzidit îl vei face lung pe fiecare din cele patru laturi ale lui cât fuga unui armăsar de luptă, şi să fie un staul pentru vite. Iar apa o aduci pe o cale lungă de o hathra; şi să mai ai grijă de păsările dinăuntru, îndestulându-le cu grăunţe coapte, şi grâul bălan să nu lipsească ori să se împuţineze cu mâncarea făcută. Apoi vei înălţa case şi hanuri cu coloane, cu săli şi cu încăperi retrase. Şi să mai aduni acolo pe toţi bărbaţii şi pe toate femeile cu obârşia cea mai frumoasă, pe cei mai frumoşi dintre ei, pe cei mai puternici. După aceea să aduci din toate soiurile de vite care sunt pe pământul acesta dintre cele mai bune, cele mai frumoase, cele mai viguroase; şi să culegi cât mai multe seminţe de arbori dintre cei mai aleşi, dintre cei mai înmiresmaţi ce se află pe pământul acesta; şi să mai pui acolo grâne de orice soi pentru hrană, din câte sunt pe pământul acesta mai pline de mireasmă şi mai gingaşe la gust. Chiar acum să aduci câte o pereche fără cusur din oricare neam, ca să-şi facă locuinţă şi acestea, împreună cu tine, Yima, în locul înzidit. Să nu fie niciodată acolo chipuri cocoşate din spate ori din faţă, nici sluţenie, o, Yima, nici gângăveală, nici ticăloasă pierzanie, nici vreo fiinţă măruntă sau pocită, şi nici vreun trup peste măsură de înalt, nici cu dinţii prea lungi, şi cu niciunul din multele semne nefericite pe care le adaugă celor ce trăiesc pe pământ Angra Mainyu, şi nici vorbe nelegiuite, nici hoţie sau amăgire. În acela dintre marile sălaşe care se va afla mai sus, pregăteşte nouă platforme podite; în cel de la mijloc şase, şi trei în cel mai de jos. Iar în cel dintâi vei adăposti o mie de perechi zămislitoare de parte bărbătească şi parte femeiască, în cel de la mijloc şase sute de perechi zămislitoare, iar în sălaşul care va fi cel mai mic să se afle trei sute. Cu un bold de aur să-i călăuzeşti într-acolo pe toţi, Yima, în locul cel înzidit, şi zidurile să ocolească totul de jur-împrejur, şi ferestRé să despici în loc cuvenit, ca să fie lumină».
În clipa aceea Yima a chibzuit, întrebând: «În ce chip voi putea să fac acest loc înzidit despre care mi-ai spus, Ahura Mazda?»
Atunci Ahura Mazda i-a răspuns lui Yiuma: «O, Yima, preafrumosule fiu al lui Vivahvant, iată, pământul acesta cu călcâiele tale călcându-i, îl vei frământa în acelaşi chip şi cu mâinile tale, mânuindu-l întocmai aşa cum obişnuiesc oamenii să frământe lutul umed». …
Isprăvind de făcut ceea ce Ahura Mazda îi poruncise, Ahura Mazda îi mai spuse lui Yima: «Luminile care lumina-vor acest Var vor fi lumini meşteşugite, fiindcă nevăzută va fi lumina soarelui, a lunii şi a stelelor. Iar după fiecare răstimp de patruzeci de ani, fiece pereche de oameni va naşte altă pereche, şi tot astfel fiecare din toate celelalte soiuri de vieţuitoare. Iar pasărea Karshiptan va aduce acolo legea».
(Avesta, Vendidad, II, 42–112)

Reacţia Universului (Catastrofele Cosmice)

Dacă diluviile sunt reductibile la spaţiul terestru iar scopul lor mitic este pedepsirea neamului omenesc, formele escatologice de răsfrângere cosmică depăşesc raportul direct dintre zei şi oameni, fiind clasificabile în categoria războaielor cereşti între diferite tagme de zei (adesea zei şi demoni) pentru supremaţie sau în categoria specială a activităţilor divine pe care miturile nu le explică, sugerând doar că omul le îndură consecinţele pentru că le stă în cale accidental. Fireşte că adesea conflictul între zei şi demoni (restrâns în Biblie la rivalitatea Yahweh-Azazel, lărgit în mitologia vedică la conflictele Devas-Asuras, decisiv pentru destinul cosmic în mitul scandinav despre Ragnarökr, al „amurgului zeilor”) traduce conflictele teologice timpurii între cultele rivale. Dar a reduce numai la atât miturile marilor catastrofe escatologice este o eroare, întrucât – să nu uităm – zeii sunt consideraţi totdeauna şi patronii sau locatarii anumitor aştri. Ecourile observaţiilor asrofizice primitive s-au aşezat corespunzător în miturile escatologice, în care s-au suprapus în amestec strivit multe alte amintiri ale unor evenimente insolite, naturale sau nu, ca şi destule interpretări mitofilosofice ale adolescenţei minţii omeneşti.
Miturile catastrofelor sunt dintre cele mai variate ca naraţie a spectacolului, de la titanomahia şi gigantomahia grecilor, sau şirul de conflicte stereotipe din Egipt (Ré-Apophis, Horus-Seth), din Iranul zoroastric (Tistrya-Apaosha), din India (Rāmá-Ravana), din lumea hittită (Teshub-Ullikummi), extins uneori la un conflict de principii universale (Ormuzd-Ahriman, Dumnezeu-Diavolul), până la distrugerea proptelelor cereşti (miturile chineze raportate la zeiţa Nü Wa), la arderea finală a universului (de exemplu în ultimul stadiu avestic) sau la repercusiunile implicite de tipul scufundării Atlantidei ori al exploziei din Sodoma şi Gomora. Dar toate acestea vizează destinul.

Titanomahia

Dureros trudindu-se lungi zile în şir, se luptau unii cu alţii, în crâncenă încăierare, zeii Titani şi fiii lui Kronos, semeţii Titani sălăşluind în piscul muntelui Othrys, şi pe Olympos zeii făuritori mai tuturor binefacerilor, pe care-i zămislise Rheia cea cu părul frumos, împreunată cu Kronos. De zece ani întregi se luptau fără răgaz unii cu ceilalţi, cu inima încrâncenată de mânie, iar în aspra lor bătălie niciun deznodământ, niciun soroc nu se arăta în vreuna din tabere; sfârşitul războiului tot mai rămânea, pentru toţi, la fel de îndoielnic. Dar când zeii le-au dat uriaşilor cu câte o sută de braţe ceea ce se cuvenea, adică nectarul şi ambrozia din care gustau numai ei, în pieptul tuturor acestora inimile se umplură de vitejie. Părintele zeilor şi al oamenilor le rosti atunci cuvântarea aceasta: «Ciuliţi-vă urechea, voioşi copii născuţi de Gaia şi Uranos, ca să vă spun ce îmi porunceşte inima mea din piept. Sunt zile lungi de când ne luptăm în fiecare zi pentru izbândă şi biruinţă, unii împotriva celorlalţi, zeii Titani şi noi, copiii lui Kronos. V-a venit rândul să vădiţi, dinaintea Titanilor, cumplita voastră putere şi neînvinsele voastre braţe, în bătălia cea crâncenă. Gândiţi-vă să daţi dovadă de prietenia voastră credincioasă, voi care datoraţi numai voinţei noastre binefacerea de a fi văzut lumina zilei din nou, sloboziţi din lanţul crunt al adâncului întunecoaselor neguri». Astfel a vorbit el, iar Kottos, desăvârşitul viteaz, i-a răspuns la rândul său: «Vai, doamne (daimon), tu nu ne dezvălui nimic din ceea ce nu am fi aflat. Ştim bine că tu cuprinzi totul cu înţelesul şi cu duhul: tu îi ai pe Nemuritorii care înlătură răul cel înfiorător. Mulţumită înţelepciunii tale, sloboziţi din adâncul întunecoaselor neguri, din nemiloasele lanţuri, noi ne-am întors aici, stăpâne, fiu al lui Kronos, dintr-o nesperată bunăvoinţă. De aceea, din voia noastră înţeleaptă, vom lupta cu inima nefrântă pentru biruinţa voastră, bătându-ne în temutul duel împotriva Titanilor, în tot şirul acestor puternice încăierări». Astfel a vorbit el, iar zeii făuritori ai tuturor binefacerilor îi încuviinţară cuvintele. Inima lor era însetată de război mai mult ca oricând. Şi în ziua aceea cu toţii, zeii şi zeiţele, porniră o bătălie cumplită, toţi, şi zeii Titani şi copiii lui Kronos, şi cei pe care Zeus îi adusese înapoi la lumina zilei din subpământeanul Erebos, crunţi şi puternici, înzestraţi cu o forţă fără seamăn. Fiecare dintre ei avea câte o sută de braţe, care le ţâşneau înspăimântătoare din umeri, precum şi câte cincizeci de capete, înfipte între umeri în trupurile lor vânjoase. Şi când se ridicară dinaintea Titanilor în sălbatica bătălie, ţineau în mâinile lor viguroase stei colţuroşi, iar Titanii îşi strânseră rândurile cu voioşie şi ei, şi din ambele tabere se vădise ce sunt în stare să facă forţa şi braţele. Groaznică, vuia în preajmă nesfârşita mare. Deodată, pământul mugi cu glas cumplit, iar largul cer îi răspunse gemând. Înaltul Olympos se clătina din temelii de iureşul Nemuritorilor. Un cutremur greu se răspândea până în negurosul Tartaros, amestecându-se cu uriaşul zgomot de paşi care călcau în nemaipomenita neorânduială şi cu răsunătorul zăngănit de arme. Aşa umblau ei, slobozind săgeţi încărcate de suspine, şi din ambele tabere vocile care se strigau unele pe altele se înălţau până la cerul înstelat, în vreme ce toate se izbeau între ele într-un groaznic tumult.
Şi Zeus însuşi încetase atunci să-şi mai înfrâneze violenţa; şi, cu inima umplându-i-se grabnic de înflăcărare, el porni să-şi arate măsura întregii sale puteri. El venea din cer şi de pe Olympos, aruncându-şi fără preget fulgerul, iar din mâna sa vânjoasă trăsnetele zburau însoţite de tunete şi de fulgere, făcând să se rotească văpaia dumnezeiască atunci când îşi repezea loviturile. Iar de jur-împrejur pământul, izvor de viaţă, pâlpâia de văpaie şi, căzând pradă flăcărilor, urlau din răsputeri uriaşe păduri. Clocotea tot pământul, şi talazurile Oceanului, şi marea neroditoare. Un suflu arzător îi înfăşura pe Titani, pe feciorii ţărânii, în vreme ce văpaia se urca uriaşă spre norul dumnezeiesc; dar în ciuda puterii lor, ei îşi simţeau ochii orbiţi când scăpăra lumina de trăsnet şi de fulger. O dogoare năprasnică străbătea genunea. Priveliştea din ochi şi sunetul din urechi erau aidoma celor pe care le-ar stârni, întâlnindu-se, pământul şi cerul răspândit deasupra. Zgomotul nu ar fi fost atât de grozav dacă, năruindu-se unul, celălalt nu s-ar fi surpat peste el, aşa de cumplit era (vuietul) stârnit de zeii care se năpusteau în luptă. Şi vânturile, intrând şi ele în încăierare, făceau să vibreze pământul zdruncinat, praful răscolit, tunetul, fulgerul şi arzătorul trăsnet, armele marelui Zeus, şi ele alergau încoace şi încolo purtând strigătele de sfidare de la o tabără la cealaltă. Un zgomot groaznic izbucnea din înspăimântătoarea bătălie, unde se săvârşeau măreţe isprăvi. Apoi lupta scăzu. Până atunci, şi unii şi alţii se bătuseră cu îndârjiRé în puternicele lor încăierări.
Dar în rândul dintâi, Kottos, Briareos şi Gyes, nesătui de război, aţâţară o bătălie cruntă. Şi braţele lor vânjoase aruncau fără întrerupere câte trei sute de pietRé deodată. Ei îi zdrobiră pe Titani, sub norii întunecoşi ai săgeţilor, apoi îi izgoniră în grabă sub pământul cel cu căi largi, iar acolo îi ferecară în lanţuri pricinuitoare de durere pe trufaşii pe care îi biruiseră braţele lor, ca să stea de atunci încolo tot aşa de departe sub pământ, pe cât (de departe) este cerul cel de deasupra; o nicovală de aramă ar cădea din cer vreme de nouă zile şi nouă nopţi până când să atingă în ziua a zecea pământul; şi tot astfel, o nicovală de aramă ar cădea de pe pământ vreme de nouă zile şi nouă nopţi până când să ajungă, în ziua a zecea, în Tartaros. Locul acela este împrejmuit de un zid de aramă. Trei brâie de umbră îi încing gura căscată. Deasupra au crescut rădăcinile pământului şi ale neroditoarei mări. Acolo au fost ascunşi Titanii, în umbra ceţoasă, din voia lui Zeus, adunătorul de nori. Ei nu pot ieşi afară: Poseidon a zăvorât după ei porţile de aramă, iar meterezele se întind de jur-împrejur. Tot acolo sălăşuiesc Gyes, Kottos şi Briareos cel cu inimă mare, paznicii credincioşi, care, în numele lui Zeus, ţin scutul.
(Hesiod, Theogonia, 630–735)

Gigantomahia

După Centaurus este Templul Lumii, iar aici se vede strălucind Altarul care a ieşit biruitor după îndeplinirea ceremoniilor religioase atunci când Glia înfuriată i-a ridicat împotriva Cerului, cu armele lor, pe enormii Giganţi, cei iscaţi din crăpăturile stâncilor, aceste neamuri felurite la chip şi cu trupurile de alcătuiri felurite. Atunci chiar şi zeii au căutat alţi zei care să le fie mai presus. Era cuprins de îndoială până şi Iupiter şi se temea că nu va mai fi în stare să facă ceea ce ştia că poate face. El a văzut pământul ridicându-se şi a crezut că băutura toată s-a răsturnat cu fundul în sus, căci munţii grămădiţi se înălţau mereu peste alţi munţi, încât până şi stelele fugeau de aceste mormane uriaşe care se apropiau de ele. Iupiter nu mai văzuse vreodată astfel de asalturi vrăjmaşe şi nici nu ştia dacă mai pot fi oarecare puteri dumnezeieşti mai mari decât ale lui. Atunci, Iupiter întocmai acest Altar din stele, care străluceşte şi acum, fiind altarul cel mai mare… Acolo, la picioarele acestui Altar, au căzut jertfă Giganţii, iar Iupiter îşi luă fulgerul său cel turbat, ca pe o armă, în mâna sa dreaptă numai după ce însuşi se alese preot înaintea zeilor.
(Marcus Manilius, Astronomicon, 1,413 ssq)

Dărâmarea lumii

În al unsprezecelea deceniu dublu al Stăpânului, Ah Mucencab a ieşit să lege ochii lui Oxiahun-ti-ku. Dar numele său nu-l cunoştea nimeni afară de sora lui mai mare şi de fiii săi. Se zice că nici lor măcar nu li s-a arătat faţa lui. Atunci se şi încheiase facerea lumii, dar ei nu ştiau ce anume se petrece. Tot atunci, (zeii) Oxiahun-ti-ku au fost prinşi de (zeii) Bolon-ti-ku. S-a lăsat atunci în jos o văpaie, s-a pogorât atunci o funie, şi au fost coborâte pietRé şi toiege. Atunci a început bătaia cu pietRé şi toiege. Atunci au fost prinşi (zeii) Oxiahun-ti-ku. Capetele lor au fost spintecate, feţele le-au fost bătute, iar ei au fost schilodiţi şi răsturnaţi pe spinări. Atunci li s-a răpit sceptrul şi vopseaua roşie de pe obraz. Atunci a fost luată şi pasărea verde kuk quetzal. Atunci au fost luaţi germenii recoltei, s-a luat miezul seminţelor din roade, miezul micilor tigve, al seminţelor roditoare din tigvele cele mari şi din fasolea dăunătoare de rod. Yax Bolon Tzacab a înfăşurat seminţele şi s-a făcut nevăzut în al treisprezecelea cer. Şi iată, numai pieliţele şi cocenii au mai rămas aici pe pământ. Atunci inima lui a plecat din pricina acelor Oxiagun-ti-ku, însă ei nu ştiau că plecase inima recoltei. Veneau atunci orfani, nevoiaşi, văduve, iar cei vii rămâneau fără inimile lor. Ei au fost îngropaţi în nisip, printre valurile mării. Au sosit ploile, vor fi ploi atunci, mai înainte de pieirea sceptrului. Se vor prăbuşi cerurile, pe pământ se vor prăbuşi, când cei patru zei, cei patru Bakab, îl vor dărâma. După ce s-a isprăvit dărâmarea lumii, au fost sădiţi copacii zeilor Bakab; s-a înălţat atunci Imix Che cea Roşie la răsărit, s-a ridicat stâlpul ceresc, semnul dărâmării lumii. Acolo s-a cuibărit un graur galben. Şi atunci s-a ridicat Imix Che cea Albă la miazănoapte, iar acolo s-a aşezat pasărea Zac Chic. S-a înălţat stâlpul ceresc, semnul dărâmării lumii. Aceasta fusese Imix Che cea Albă. Atunci s-a înălţat Imix Che cea Neagră, la asfinţit. S-a ridicat stâlpul ceresc, semnul dărâmării lumii, şi acolo s-a aşezat pasărea cu piept negru Pitz’oi. Atunci s-a înălţat Imix Che cea Galbenă la miazăzi, şi tot acolo s-au mai aşezat un graur galben şi pasărea vestitoare Oyal. Şi atunci s-a înălţat Imix Che cea Verde la mijlocul pământului, în amintirea dărâmării lumii.
(Cartea lui Chilam Balam din Chumayel, mitul I)

Sodoma şi Gomora

Şi Yahweh (Domnul) i s-a arătat lui (Abraham) lângă stejarii de la Mamre, pe când el şedea la uşa cortului său, în arşiţa zilei. El şi-a ridicat ochii şi s-a uitat şi, iată, trei bărbaţi stăteau dinaintea lui. Când i-a zărit, a alergat din uşa cortului să-i întâmpine şi s-a închinat până la pământ, şi a rostit: «Doamne, dacă am aflat bunăvoinţă în privirea ta, nu trece pe lângă robul tău! îngăduie să se aducă puţină apă, şi spălaţi-vă picioarele, şi poposiţi sub copac, până merg să aduc o bucăţică de pâine, ca să vă puteţi înviora, şi după aceea puteţi să vă urmaţi calea pe care aţi venit la robul vostru». Atunci ei au spus: «Fă cum ai zis». Şi Abraham s-a dus grabnic în cort la Sarah şi i-a zis: «Ia repede trei măsuri de făină bună, frământ-o şi fă turte». Şi Abraham a alergat la cireadă, şi a luat un viţel fraged şi bun, şi l-a dat unei slugi să-l gătească în grabă. Apoi a luat brânză şi lapte şi viţelul pe care-l gătise şi le-a pus dinaintea lor; şi a stat şi el lângă dânşii, sub copac, până ce au mâncat. Ei i-au grăit: «Unde este Sarah, soţia ta?» Iar el a zis: «Ea e în cort». Yahweh (unul dintre ei) a spus: «La primăvară mă voi întoarce negreşit la tine, iar Sarah, soţia ta, are să aibă un fiu». Şi Sarah ascultă la uşa cortului, din spatele lui. Abraham şi Sarah erau acum bătrâni, înaintaţi în vârstă, iar la Sarah încetase să mai fie sorocul femeilor. Aşa că Sarah a râs în sinea ei, zicând: «După ce am îmbătrânit şi bărbatul meu e bătrân, aş mai putea să am pofte?» Yahweh i-a grăit lui Abraham: «De ce a râs Sarah şi a zis: – Aş putea să mai nasc eu cu adevărat prunc, acum când sunt bătrână?
— Este oare ceva prea anevoios pentru Yahweh? La vremea cuvenită, mă voi întoarce la tine, la primăvară, şi Sarah va avea un fiu». Dar Sarah a tăgăduit, zicând: «N-am râs», căci îi era frică. El a spus: «Ba da, ai râs». Atunci bărbaţii s-au sculat să plece de acolo şi s-au uitat înspre Sodoma; şi Abraham s-a dus cu dânşii să-i petreacă în drumul lor …
Apoi Yahweh a spus: «Deoarece strigătul împotriva Sodomei şi Gomorei este mare şi păcatul lor este foarte greu, eu mă voi pogorî să văd dacă faptele lor sunt întru totul potrivit strigătelor care au ajuns până la mine, iar de nu, voi afla!» Astfel, bărbaţii s-au îndepărtat de acolo şi au plecat spre Sodoma; dar Abraham s-a oprit în faţa lui Yahweh. Apoi Abraham a venit mai aproape şi a zis: «Vei nimici oare într-adevăr pe cel drept laolaltă cu cel ticălos? Să ne închipuim că sunt cincizeci de drepţi în cetate; vei nimici tu atunci locul şi nu-l vei cruţa pentru cei cincizeci de drepţi care sunt acolo? Departe de tine să fie săvârşirea unui lucru ca acesta, să ucizi pe cel drept laolaltă cu cel ticălos, încât cel drept să preţuiască tot atâta cât ticălosul. Departe să fie aceasta de tine! Cel care judecă tot pământul nu va face oare dreptate?» Şi a zis Yahweh: «Dacă voi găsi la Sodoma cincizeci de drepţi în cetate, voi cruţa locul întreg pentru ei». Abraham a răspuns: «Iată am cutezat chiar eu să-i vorbesc lui Yahweh, cu care sunt numai pulbere şi cenuşă. Să ne închipuim că din cei cincizeci de drepţi lipsesc cinci. Vei nimici oare toată cetatea pentru că lipsesc cinci?» Şi el a spus: «Nu o voi nimici, dacă voi găsi acolo patruzeci şi cinci». El i-a grăit lui din nou şi a zis: «Să ne închipuim că se află acolo patruzeci». El a răspuns: «Pentru cei patruzeci, nu o voi nimici». Atunci el a zis: «Vai, să nu fie mânios Yahweh, şi eu voi grăi. Să ne închipuim că se află acolo treizeci». El a răspuns: «Nu o voi nimici, dacă voi găsi acolo treizeci». El a zis: «Iată, am cutezat chiar eu să-i vorbesc lui Yahweh. Să ne închipuim că se află acolo douăzeci». El a răspuns: «Pentru cei douăzeci, nu o voi nimici». Atunci el a zis: «Vai, să nu fie mânios Yahweh, şi eu voi grăi iarăşi, numai de data aceasta. Să ne închipuim că se află acolo zece». El a răspuns: «Nu o voi nimici pentru cei zece». Şi Yahweh a purces în drumul său, când a isprăvit să-i vorbească lui Abraham, iar Abraham s-a întors la locul său.
Cei doi îngeri au venit în Sodoma seara; iar Lot şedea în poarta Sodomei. Când i-a văzut, Lot s-a sculat să-i întâmpine şi s-a închinat cu faţa la pământ, şi a zis: «Rogu-vă, domnilor, să vă abateţi în casa slugii voastre şi să poposiţi peste noapte, şi spălaţi-vă picioarele; apoi puteţi să vă sculaţi devreme şi să mergeţi în calea voastră». Ei au spus: «Ba nu, ne vom petrece noaptea pe stradă». Dar el a stăruit pe lângă ei cu tărie; astfel, ei s-au abătut către dânsul şi au intrat în casa lui; şi el le-a pus masă şi le-a copt azimă şi ei au mâncat. Dar până să se culce dânşii, oamenii din cetate, bărbaţii din Sodoma, tineri şi bătrâni împreună, tot poporul până la cel din urmă om, au înconjurat casa; şi ei i-au strigat lui Lot: «Unde sunt oamenii care au venit în noaptea asta la tine? Scoate-i afară la noi, ca să-i putem cunoaşte pe ei!» Lot a ieşit pe uşă la oameni, a trântit uşa după el şi a zis: «Vă rog, fraţii mei, să nu săvârşiţi vreo nelegiuire! Uitaţi-vă, am două fiice care n-au cunoscut bărbat; lăsaţi-mă să vi le aduc afară, şi făceţi-le lor ce vă place; numai să nu le faceţi nimic acestor oameni, căci ei au venit la adăpostul acoperişului meu!» Dar ei au spus: «Dă-te înapoi!» Şi au zis: «Insul acesta a venit ca venetic, şi vrea să facă pe judecătorul! Îţi vom face ţie acum mai mare rău decât lor». Apoi l-au îmbrâncit în lături pe Lot şi s-au apropiat să spargă uşa. Dar bărbaţii aceia au întins mâinile şi l-au tras pe Lot în casă, la dânşii, şi au trântit uşa. Şi ei i-au lovit cu orbiRé pe oamenii care erau la uşa casei, de la mic la mare, aşa încât aceia s-au istovit orbecăind pe la uşă. Atunci bărbaţii i-au spus lui Lot: «Mai ai pe altcineva aici? Gineri, fii, fiice, sau pe oricine ai în cetate, scoate-i din acest loc; căci noi suntem gata să nimicim locul acesta, fiindcă strigătul împotriva locuitorilor lui s-a înteţit înaintea lui Yahweh, iar Yahweh ne-a trimis pe noi ca să-l nimicim». Astfel, Lot a ieşit afară şi le-a spus ginerilor săi, care erau să se însoare cu fetele sale: «Sus, plecaţi din locul acesta; căci Yahweh este gata să prăpădească cetatea!» Dar ginerilor săi li s-a părut că el glumeşte. Când s-au revărsat zorile, îngerii l-au zorit pe Lot, zicând: «Scoală-te, ia-ţi soţia şi pe cele două fiice care sunt aici, ca să nu pieri şi tu întru pedeapsa cetăţii». Dar el zăbovea; atunci, bărbaţii aceia i-au apucat de mână pe el şi pe soţia lui şi pe cele două fiice ale lui, Yahweh fiind îndurător cu dânsul, şi l-au dus afară şi l-au aşezat dinaintea cetăţii. Iar când l-au scos afară, unul din ei a spus: «Fugi, ca să scapi cu viaţă; să nu te uiţi îndărăt sau să te opreşti undeva în vale; fugi înspre dealuri, ca nu cumva să pieri». Şi Lot le-a grăit: «Vai, nu, domnilor; iată, sluga voastră a aflat bunăvoinţă în ochii voştri şi voi mi-aţi arătat mare blândeţe întru cruţarea vieţii mele; dar eu nu pot să fug către dealuri fără ca prăpădul să mă ajungă din urmă şi să pier. Iată, colo este o cetate destul de aproape ca să fug în ea, şi este mică. Lăsaţi-mă să fug într-însa – nu-i aşa că e mică? — şi voi scăpa cu viaţă!» El i-a zis lui: «Iată că-ţi fac şi hatârul acesta, fugi într-acolo, fiindcă nu pot face nimic până când nu ajungi tu acolo». De aceea, numele cetăţii s-a chemat Tsoar (Cea mică). Soarele răsărise deasupra pământului, când Lot a intrat în Tsoar. Atunci Yahweh a turnat peste Sodoma şi Gomora ploaie de pucioasă şi de foc, de la Yahweh din cer; şi a nimicit cu desăvârşiRé cetăţile acelea şi toată valea, şi pe toţi locuitorii cetăţilor, şi ceea ce creştea pe pământ. Dar soţia lui Lot a privit înapoi şi s-a prefăcut în stâlp de sare. Şi Abraham s-a dus dis-de-dimineaţă la locul unde stătuse dinaintea lui Yahweh; şi s-a uitat în jos spre Sodoma şi Gomora şi spre tot ţinutul din vale şi a băgat de seamă că, iată, fumul gros din ţinut se ridica la fel ca fumul dintr-un cuptor. Aşa a fost că atunci când El (Dumnezeu) a nimicit cetăţile din vale şi-a adus aminte El de Abraham şi l-a scos afară pe Lot din mijlocul prăpădului, când a trebuit să nimicească cetăţile în care locuise Lot. Acum Lot plecase din Tsoar şi se aşezase pe dealuri, cu cele două fiice ale sale, căci îi era frică să mai stea în Tsoar; astfel, şi-a făcut sălaş într-o peşteră, împreună cu cele două fiice ale lui. Iar cea întâi născută i-a zis celei mai tinere: «Tatăl nostru este bătrân şi nu mai este niciun bărbat pe pământ care să între la noi după obiceiul pământului. Vino, să-l facem pe tatăl nostru să bea vin, şi noi ne vom culca cu el ca să ne putem păstra seminţia prin tatăl nostru». Astfel, ele l-au făcut pe tatăl lor să bea vin în noaptea aceea; şi cea întâi născută s-a dus şi s-a culcat cu tatăl ei; el n-a ştiut nici când s-a culcat ea, nici când s-a sculat. Şi a doua zi, cea întâi născută i-a spus celei mai tinere: «Iată, eu m-am culcat noaptea trecută cu tatăl meu; hai să-l facem să bea vin şi la noapte; apoi vei merge şi te vei culca tu cu el, ca să ne putem păstra seminţia prin tatăl nostru». Aşadar ele l-au făcut pe tatăl lor să bea vin şi în noapte aceea; iar cea mai tânără s-a dus şi s-a culcat cu el; n-a ştiut nici când s-a culcat ea, nici când s-a sculat. Amândouă fiicele lui Lot au rămas însărcinate de la tatăl lor. Cea mai mare a născut un fiu, şi i-a dat numele de Moab; el este părintele moabiţilor din ziua de azi. Cea mai tânără a născut şi ea un fiu, şi i-a dat numele de Ben-ammi; el este părintele ammoniţilor din ziua de azi.
(Vechiul Testament, Geneza, XVIII, 1–33; XIX, 1–38)

Atlantida

Kritias: Ascultă aşadar, Socrate, o povestiRé foarte stranie şi totuşi cu desăvârşiRé adevărată, aşa cum a istorisit-o odinioară Solon, cel mai mare dintre Cei Şapte Înţelepţi. … dacă ar fi putut duce la capăt istorisirea pe care o adusese din Egipt… nici Hesiod, nici Homer, nici orice alt poet n-ar fi fost mai vestit ca el. (Preotul din Sais îi spunea): în scrierile noastre este vorba, de fapt, de uriaşa putere pe care Cetatea voastră a stăvilit-o odinioară din înaintarea ei obraznică, năzuind să invadeze totodată Europa şi Asia, şi care se năpustise din temeiurile ci aflate în Marea Atlantică. Pe atunci, marea aceea depărtată se putea străbate; se afla într-adevăr o insulă acolo, în faţa strâmtorii pe care voi o numiţi, aşa cum ziceţi, Coloanele lui Herakles. Această insulă era mai mare decât Libya şi Asia la un loc; de acolo, trecerea către alte ostroave era cu putinţă pentru navigatorii din vremea aceea, iar de pe acele insule spre tot continentul aflat faţă în faţă şi care împrejmuie marea aceasta îndepărtată, adevărata mare. Căci dincoace de strâmtoarea de care vorbim nu pare decât o radă dintr-un golf gâtuit; de cealaltă parte este cu adevărat marea, iar pământul care o înconjoară numai el într-adevăr şi de fapt are dreptul să poarte numele de continent. Deci pe această insulă Atlantida se alcătuise o mare şi minunată putere a regilor; ea stăpânea insula întreagă, precum şi multe alte ostroave şi părţi din continent; ba mai mult, de partea aceasta a strâmtorii, ea domnea peste Libya până către Egipt, peste Europa până în Tyrrhenia (Etruria). Iată însă că adunându-şi toate forţele puterea aceasta s-a năpustit totodată asupra ţării noastre, asupra ţării noastre şi asupra întregii întinderi cuprinse dincoace de strâmtoare, năzuind să şi le subjuge dintr-o lovitură. Atunci, Solon, Cetatea voastră şi-a arătat puterea şi a făcut să strălucească dinaintea privirii tuturor oamenilor forţa şi energia sa. Printre toate celelalte, ea avea întâiul rang în privinţa moralului, ca şi a tuturor artelor care slujesc războiul; mai întâi în fruntea elenilor, apoi singură, de nevoie, părăsită de alţii, ea a înfruntat primejdiile extreme; dar în cele din urmă şi-a biruit agresorii şi şi-a înălţat trofeul; cei care nu fuseseră încă robiţi au fost cruţaţi de la constrângeri; celorlalţi, care, ca noi, trăiesc dincoace de Coloanele lui Herakles, ea le-a dăruit tuturora, fără pizmă, libertatea. Dar în timpul care a urmat, s-au petrecut violente cutremuRé de pământ şi cataclisme; în răstimpul unei zile şi unei nopţi de groază ce s-a iscat, tot poporul, grămadă, al luptătorilor voştri s-a scufundat sub pământ şi tot astfel s-a scufundat în mare şi a dispărut insula Atlantida. De acolo şi faptul că până şi în zilele noastre marea din partea locului e cu neputinţă de străbătut şi de cercetate, încărcată cum este de vaduri de mâl pe care le-a lăsat insula, scufundându-se». Iată prin urmare, Socrate, ce povestea bătrânul Kritias, după cum auzise de la Solon; ce ai ascultat tu este numai un rezumat.
(Platon, Timaios, 20d—25e)

Kritias:…dacă ne amintim atât cât se cuvine lucrurile pe care i le-au spus preoţii odinioară lui Solon şi pe care acesta ni le-a dezvăluit sunt aproape încredinţat că, faţă de judecata oamenilor din ziua de azi, îmi voi fi dus fără greş până la capăt sarcina pe care mi-am luat-o. Aşadar, acesta-i lucrul ce trebuie să-l îndeplinesc de aici încolo şi pe care nu se cuvine să-l mai amân. Înainte de toate, să ne aducem aminte anume că s-a scurs de nouă ori câte o mie de ani din vremea când s-a declarat războiul între localnicii de dincolo şi dinăuntrul Coloanelor lui Herakles şi toţi aceia care locuiau dincoace de ele; istoria acestui război trebuie să v-o povestesc de la un cap la altul. Iar în războiul acesta, Statul în care ne aflăm a avut, cum v-am mai spus, conducerea uneia din tabere şi şi-a păstrat-o până la soroc. În fruntea celeilalte tabere erau regii acestei insule Atlantida, despre care v-am spus că era pe atunci mai mare decât Libya şi Asia laolaltă şi că astăzi, după ce s-a scufundat în mare de pe urma unor cutremuRé de pământ, ea scoate în calea navigatorilor care vor să ajungă de aici în marea totală stavila mâlurilor de nestrăbătut, nemaiîngăduindu-le să-şi urmeze drumul.
Cele mai multe dintre populaţiile barbare şi toate neamurile greceşti care erau atunci vă vor ajunge cunoscute unul câte unul, în desfăşurarea expunerii mele, fiţi încredinţaţi, în fiece loc unde va fi prilejul. În ce îi priveşte, pe de altă parte, pe atenienii din vremea aceea şi pe adversarii împotriva cărora au purtat acest război, trebuie să încep prin a vă înfăţişa în primul rând care le erau şi puterea şi forma de guvernământ. Dar dintre cei doi adversari în cauză, cel dintâi căruia se cuvine să-i înfăţişez cu precădere starea este poporul din ţara aceasta de aici. S-a făcut odată între zei, cum bine ştiţi, o împărţiRé pe regiuni a întregului pământ, împărţirea fiind rânduită de soartă şi nu de vreo sfadă: nu ar fi într-adevăr lipsit de temei să ne închipuim nişte zei neştiutori faţă de ceea ce ar fi mai potrivit pentru fiecare din ei, nici măcar să ne închipuim că, de vreme ce ei ştiu ce îi este mai potrivit celuilalt, să se ia la ceartă unii cu alţii pentru stăpânire! Deci, întrucât atârna de sorţii Zeiţei Dike (Justiţia) să-şi dobândească fiecare partea dorită, ei s-au aşezat în ţinuturile cuvenite şi, de vreme ce s-au statornicit, părând nişte păstori în ochii turmelor lor, ei au fost cei care ne-au hrănit pe noi, care eram stăpânirea lor, vitele lor; în pofida acestei deosebiri, ei nu se foloseau de trupul lor spre a istovi cu silnicii trupurile vitelor lor, cum fac ciobanii cu ale lor când le duc la păşune; dimpotrivă, ei rămâneau în spate ca să îndrepte mersul, ştiind că anume de acolo se lasă mânat cel mai bine orice animal, şi după înseşi planurile lor, se foloseau de stăruinţă ca de o cârmă spre a-i pune mâna pe suflet, şi mânându-le astfel, ei cârmuiau toate fiinţele muritoare cum se cârmuieşte o corabie. Dar pe câtă vreme alţi zei îşi întemeiaseră rânduielile lor în celelalte ţinuturi ce le fuseseră hărăzite drept partea lor, Hephaistos şi Athena, care au aceeaşi fire, totodată fiindcă sunt frate şi soră, zămisliţi de acelaşi tată, şi pentru că dragostea de cunoaştere şi dragostea de artă îi călăuzeşte spre acelaşi ţel, şi-au luat din această pricină aceeaşi parte împreună, anume ţinutul care este al nostru, întrucât el era înrudit şi se potrivea cu talentele şi înţelepciunea lor. … O scurtă înştiintare e totuşi necesară înainte de începerea expunerii mele: când mă veţi auzi dând adesea nume greceşti barbarilor, să nu vă miraţi defel! Motivul este de fapt, cum veţi înţelege, că Solon, care avea de gând într-adevăr să folosească istoria asta pentru propriile lui compuneri poetice şi care cercetase valoarea de semnificaţie a acestor nume, a descoperit că preoţii egipteni de care vă vorbeam le scriseseră cei dintâi, transpunându-le în limba lor; şi că apoi Solon, reluând la rându-i înţelesul acestor nume, le-a transpus în limba noastră, transcriindu-le din nou. Aşadar, aceste scrieri ale lui Solon se găseau la bunicul meu, în clipa aceasta ele se mai află încă la mine şi, copil fiind.
le-am studiat cu migală. Prin urmare, de mă veţi auzi rostind nume asemănătoare cu cele de pe la noi, să nu vă cuprindă mirarea, căci acum ştiţi care e pricina. Dar iată acum în ce chip începea această lungă istorie. Aşa cum s-a spus mai înainte, asupra împărţirii, hotărâte de soartă, a întregului pământ între zei, hărăzindu-i aici unuia un ţinut mai întins, iar dincolo, altuia, un ţinut mai mic, fiecare chivernisindu-şi locul său cu altare şi jertfe, tot astfel Poseidon, dobândind drept parte a sa insula Atlantida, îşi aşezase acolo nişte copii ai săi pe care îi avusese de la o femeie muritoare, într-un loc din insulă, aşa cum vi-l voi descrie. De la ţărmul mării, chiar către mijlocul întregii insule, era o câmpie care, după datină, fusese fără tăgadă cea mai frumoasă dintre toate câmpiile şi care era mai rodnică decât s-ar fi putut dori. Iar lângă această câmpie, tot la mijlocul insulei, la o depărtare cam de cincizeci de stadii, era un munte nu prea mare. Pe acest munte locuia unul dintre oamenii care, la obârşie, se născuseră acolo din pământ; numele lui era Evenor, şi femeia cu care trăia el se numea Leukippe; ei au adus pe lume o singură fiică, Kleitho. Fata ajunsese la vârsta împlinirii când au murit mama şi tatăl ei. În vremea asta Poseidon, dorind-o, s-a împreunat cu ea, şi a tăiat toate povârnişurile împrejmuitoare ale colinei pe care locuia dânsa, făcând astfel o cetate trainică şi întocmind adevărate brâie de pământ şi de mare, unele în jurul altora, rând pe rând mai mici şi mai mari, două de pământ şi trei de mare, ca şi cum, pornind din inima insulei, ar fi făcut să se învârtească o roată de olar, şi a îndepărtat de centru în toate direcţiile aceste ocoluri alternate, făcând inima cetăţii inaccesibilă pentru oameni, de fapt, încă nu erau pe-acolo nici corăbii, nici navigaţie. Apoi Poseidon însuşi, mulţumită însuşirilor sale de zeu, a împodobit mijlocul acesta al insulei, făcând să ţâşnească de sub pământ la suprafaţă două izvoare de apă, unul cald, altul rece, care se scurgeau dintr-o fântână, făcând pământul să rodească hrană de tot felul în cantitate îndestulătoare. Iar după ce a dat naştere de cinci ori unor gemeni de parte bărbătească şi i-a crescut pe aceşti zece copii pe care îi zămislise, el a împărţit toată insula Atlantida în zece, şi întâiului născut dintre gemenii cei mai vârstnici i-a hărăzit reşedinţa mamei, cu tot cu brâul de pământ care o înconjura şi care era cel mai întins şi cel mai bun, şi l-a statornicit rege peste toţi ceilalţi; în vreme ce pe ceilalţi i-a făcut numai arhonţi, dând fiecăruia din ei cârmuirea unui mare număr de oameni şi a unui larg ţinut. Pe de altă parte, le-a dat tuturora nume. Celui mai în vârstă, adică Regelui, i-a fost dat un nume întocmai de la care şi-au luat numirile întreaga insulă ca şi marea zisă Atlantică, deoarece Atlas a fost numele purtat de cel care cel dintâi a domnit atunci ca rege. Geamănului care venise pe lume după acesta şi căruia îi căzuse la sorţi limba de pământ din partea insulei dinspre Coloanele lui Herakles, către ţinutul ce se cheamă azi Gadeira, i-a dat – potrivit denumirii acestei părţi din insulă – un nume care, rostindu-se Eumelos greceşte, e în graiul băştinaş Gadeiros, de vreme ce el a înzestrat Gadeiria cu numele său. Pe următorii născuţi i-a numit Ampheres pe unul, Euaimon pe celălalt. Întâiul născut din perechea a treia a fost numit de el Mneseus, iar cel de-al doilea, Autohtonos. Elasippos a fost numele celui dintâi din perechea a patra; Mestor era al doilea. În sfârşit, la perechea a cincea, numele de Azaes i-a fost dat celui ce a văzut lumina zilei înaintea celuilalt, iar numele Diaprepes, celui care a venit după el. Aşadar, toţi aceşti copii ai lui Poseidon, ei ca şi urmaşii lor, au locuit în acea ţară vreme de multe generaţii, stăpânind numeroase alte insule care erau în mare, ba mai mult, întinzându-şi stăpânirea, aşa cum s-a spus mai înainte, chiar şi asupra ţărilor care sunt dincoace de Coloanele lui Herakles, până în Egipt şi în Tyrrhenia. Iată astfel cum se năştea din Atlas o altă stirpe numeroasă şi slăvită, în care, pe de altă parte, cel mai vârstnic, acela care era rege, îi transmitea de fiecare dată autoritatea întâiului născut dintre copiii săi, aşa încât la ei regalitatea a urmat să fie apărată. Bogăţiile pe care le aveau urmaşii lui Atlas erau de un belşug cum n-a mai fost vreodată altul la fel în vreo dinastie regească şi cum nici nu va mai fi altul cândva; mai presus, tot ce se lucra în oraş le era lor hărăzit, tot aşa precum şi tot ce era opera muncii din restul ţării. Deşi le soseau de afară numeroase lucruri, datorită întinderii puterii lor, totuşi insula însăşi împlinea mai toate nevoile de îndestulare a vieţii, pe întâiul loc fiind tot ce ţine de metale, fie ele tari, fie care se pot topi, scoase din pământ de industria mineritului, ca să nu mai vorbim de acela căruia azi nu i-a mai rămas decât numele, dar care în vremea aceea avusese nu doar nume, ci şi tăria sa însăşi, iar în multe locuri din insulă era dezgropat din pământ; vreau să spun – orichalcul, care, afară de aur, era cel mai preţios dintre metalele cunoscute în epoca aceea; mai mult, tot ce poate da o păduRé pentru munca celor care lucrează lemnul, insula producea cu prisosinţă. … Iar pământul dăruindu-le toate aceste binefaceri, atlanţii îşi clădeau sanctuarele, locuinţele regale, porturile, arsenalele marinei, dând preţ întregii lor ţări iată după ce plan. Pentru început, peste şanţurile circulare cu apa mării, care împrejmuiau vechea cetate maternă, ei au clădit poduri, deschizând astfel calea de legătură cu ţinutul dinafară şi cu reşedinţele regale. Aceste reşedinţe regale, ei le înălţaseră din capul locului, numaidecât, chiar pe teritoriul unde se aflase lăcaşul Zeului şi al strămoşilor; şi fiecare rege, primindu-le de la alt rege, înfrumuseţa podoabele făcute până la el, ridicându-le valoarea cât mai mult faţă de înaintaşul său, ajungând până acolo că au dat lucrării lor o frumuseţe şi nişte proporţii numai vederea cărora stârnea uluire. … Şi iată cum a fost zidită reşedinţa regală înăuntrul acropolei: chiar în centru se afla un sanctuar, consacrat deopotrivă străbunei Kleitho şi lui Posedion, loc inviolabil, împrejmuit cu o îngrăditură de aur. Anume acolo era locul unde, la obârşie, fusese zămislită şi născută stirpea celor zece basilizi (prinţi regali), şi tot acolo lumea venea să-şi aducă, în fiece an, din toate cele zece părţi ale ţării, ofrandele anotimpurilor, pentru fiecare din cele două divinităţi. Naosul lui Poseidon era lung de o stadie şi lat de trei plethre, iar înălţimea îi era proporţionată pentru ochi cu celelalte două mărimi. Înfăţişarea exterioară era puţin cam barbară: pe dinafară toată capela fusese îmbrăcată în argint, numai bazele extreme ale frontului nu, iar acroterele erau îmbrăcate în aur. Cât priveşte interiorul, acesta se înfăţişa cu un tavan căptuşit în întregime cu fildeş, stropit cu aur, argint şi orichale, cum şi o îmbrăcăminte de orichale pentru tot ce se mai vedea acolo, adică pereţi, coloane, duşumele; se aflau aşezate acolo statui de aur ale Zeului, în picioare pe un car tras de şase cai înaripaţi pe care-i mâna, Zeul fiind aşa de înalt încât atingea vârful bolţii tavanului, precum şi un cerc de o sută de Nereide care-l înconjurau – numărul lor fiind cel statornicit printre oamenii vremii – şi care stăteau urcate pe delfini. Naosul mai cuprindea multe alte statui, aduse drept prinos de particulari. În jurul capelei, pe dinafară, se înălţau imaginile de femei ca şi de bărbaţi ale celor care au fost urmaşii acestor zece regi; şi să nu mai vorbim de numeroasele şi însemnatele ofrande venite din partea regilor ca şi din partea oamenilor de rând, fie chiar din oraş, fie din toate ţările străine asupra cărora se întindea stăpânirea atlanţilor. Altarul era, la rândul lui, prin mărime şi prin lucrătură, în armonie cu restul clădirii. Pe scurt, reşedinţa regală se potrivea măreţei autorităţi, ca şi pe de altă parte podoabelor sanctuarului. Să vorbim acum despre izvoare, despre cel din care curgea apa rece şi despre cel din care curgea apa caldă; debitul era de un belşug nemărginit; atât de minunat erau înzestrate amândouă spre a fi utile, datorită înfăţişării şi însuşirii apelor, încât folosirea lor era înlesnită de clădiri şi plantaţii de arbori ce înconjurau izvoarele potrivit cu felul apei întrebuinţate. Dintre aceste construcţii aşezate împrejurul izvoarelor, unele erau rezervoare în aer liber, alte rezervoare, acoperite pentru iarnă, erau menite băilor calde; de o parte stăteau rezervoarele regale, de alta zăcătorile oamenilor de rând; şi mai erau altele pentru femei, fără a le socoti pe acelea făcute pentru cai şi îndeobşte pentru animalele de povară, fiecare din ele fiind înzestrată cu un chip de împodobiRé potrivit ţelului. … După ce se trecea de porţile dinafară, în număr de trei, pornind apoi spre mare şi în toate direcţiile, la o depărtare de cincizeci de stadii de la cea mai mare incintă ca şi de la port, se întindea un zid circular ce se îmbuca asupra gurii canalului de lângă mare. … După datină, ţara toată era foarte înaltă şi ieşea pieptiş din mare; împrejurul oraşului nu era decât şesul înconjurând oraşul, el însuşi împrejmuit de un inel muntos ce cobora până pe ţărmul mării; şesul era neted, în terase, şi mai mult lung decât larg, măsurând de la un capăt la altul trei mii de stadii în lungime şi două mii de stadii pe povârniş, de la mare până în centru; ţinutul acesta al insulei întregi era îndreptat spre miazăzi şi la adăpost de vânturile îngheţate care veneau de la miazănoapte. Cât priveşte munţii înconjurători, erau în vremea aceea vestite numărul lor, înălţimea, frumuseţea fără pereche faţă de toţi care sunt azi. … Fiecare din cei zece regi avea, în partea sa de teritoriu, o autoritate personală absolută asupra oamenilor şi aproape a tuturor legilor statului său, el singur pedepsind şi trimiţând la pieiRé pe cine voia. Pe de altă parte, cât priveşte autoritatea unor regi asupra altora ca şi legăturile dintre ei, toate acestea se supuneau poruncilor purcese chiar de la Poseidon, aşa cum le transmisese prin obiceiul pământului şi printr-o inscripţie pe care cei dintâi dintre ei puseseră s-o graveze pe o stelă de orichale, ridicată în centrul insulei, în sanctuarul lui Poseidon. Regii se adunau uneori după cinci ani, alteori după şase ani, dând astfel aceleaşi drepturi perechii şi neperechii; adunarea era consacrată dezbaterii treburilor obşteşti, ca şi cercetării oricărei împrejurări, dacă se petrecuse vreuna, când cineva încălcase poruncile Zeului, după cum, în sfârşit, şi luării unei hotărâri. Dar atunci când trebuia luată o atare hotărâre, ei începeau să-şi dea unii altora chezăşii de bună credinţă, şi iată cum anume. După ce se dădea drumul unor tauri în ţarcul sfânt al lui Poseidon, regii, rămânând singuri, înălţau rugi Zeului ca acesta să primească victima ce îi va fi pe plac; după aceea, ei porneau la vânătoare, fără arme de fier, doar cu suliţe şi arcane. Apoi, acela dintre tauri care fusese prins era dus lângă stelă şi înjunghiat lângă partea ei de sus, în vreme ce ei jurau pe inscripţie. Pe lângă legea lui Poseidon, stela mai cuprindea şi formula unui jurământ care prevestea mari nenorociri celui ce l-ar fi trădat. Când deci, după sacrificiul împlinit potrivit cu legile lor, ei închinau toate mădularele taurului al cărui sânge îl amestecau într-un crater, aruncau apoi un cheag de sânge asupra fiecărui mădular; după aceea îl azvârleau în foc, împlinind astfel curăţirile în jurul stelei. Mai departe, scoţând cu căni de aur sânge din crater şi, cu sângele scos astfel, făcând libaţiuni pe flacără, ei jurau să hotărască potrivit cu legea gravată pe stelă, să pedepsească pe acela dintre ei care ar fi încălcat dinainte unele puncte, să nu încalce cu bună ştiinţă în viitor niciuna din poruncile inscripţiei, să nu poruncească vreodată nimic din ceea ce nu s-ar potrivi cu hotărârile Părintelui lor, mai mult, să nu se supună niciodată altor porunci decât ale lui. După ce făceau acest legământ, pentru dânşii ca şi pentru urmaşii ce aveau să se nască din ei, fiecare bea ce mai rămăsese în cană, iar cana o aşeza ca prinos în sanctuarul Zeului; apoi fiecare se ducea la cina şi la îndatoririle sale. După aceea, când se lăsa întunericul şi se răcea jarul focului ce arsese în jurul jertfelor, îmbrăcaţi cu toţii în veşminte de culoarea albastrului închis, de neasemuită frumuseţe, se aşezau în cenuşa rămasă de la sacrificiul jurământului; iar noaptea, cu toate focurile stinse în preajma sanctuarului, se supuneau judecăţii tot aşa cum ei înşişi judecau pe alţii, dacă cumva unul dintre ei învinuia pe altul de a fi încălcat în vreun fel oarecare legea. După ce tot ei rosteau sentinţa, hotărârea judecătorească o gravau, la venirea zilei, pe o tablă de aur, acesta fiind un document amintitor pe care-l dăruiau Zeului ca ofrandă, laolaltă cu veşmintele lor. … Atunci când Zeul zeilor, cel care domneşte prin mijlocirea legilor şi are însuşirea de a vedea acest soi de lucruri, cugetând la decăderea la care ajunsese stirpea minunată, a hotărât s-o pedepsească, spre a o struni prin învăţătura ce i-ar da-o. El i-a adunat atunci pe toţi zeii în cel mai de preţ lăcaş al lor, fără îndoială cel ce aflându-se în centrul lumii dă vedere asupra a tot ce se săvârşeşte şi, după ce se adunaseră toţi, le-a rostit această cuvântare: (sfârşitul dialogului lipseşte).
(Platon, Kritias, 108d-121c)


SPAŢIUL ŞI TIMPUL

Cadrul dimensional complet, alcătuindu-se chiar pentru producătorul de mituri dintr-un spaţiu sferic şi un timp linear, a fost gândit în mitologie probabil paralel cu explorarea lui firească: în deplasarea spaţială a vânătorului, a păstorului de turme şi cirezi, a grupurilor umane migratoare, apoi a corabierului şi războinicului şi, concomitent, în străbaterea zilnică a drumului ireversibil al vieţii. Totodată, spaţiul rămânea inexplorabil în aer şi în ceea ce se numea cer, ca şi sub mări şi sub pământ, unde se puteau privi în călătoriile lor inimitabile fie păsările şi stelele, fie vietăţile mai mult bănuite din adâncul mării şi din adâncul pământului; iar timpul rămânea ireversibil în direcţia odată părăsită, unde se bănuia că rămăseseră strămoşii. Treptat, zborul inimitabil a fost imitat în conceptul mitic, iar unele împrejurări, deocamdată imposibil de lămurit cu ajutorul criteriilor clasice, au stârnit fantezia sau intuiţia mitofilosofilor timpurii, introducând fie mitul carelor cereşti, fie mitul dilataţiei şi contracţiei timpului.
Traversarea spaţiului terestru se remarcă în mitologie printr-o sete timpurie de viteză (de pildă, carul vrăjit cu care călătoreşte Triptolemos, propagând agricultura); aerul se străbate fie în zborul lui Ikaros, care imită naiv pasărea, fie în zborul magic al vehiculelor din categoria carului pushpaka vimāna folosit de Rāmá, ori din categoria săgeţii de aur a lui Abaris, fie în zborul mecanismelor cereşti (vehiculul lui Iezechiel, carul mânat de Mātali ş.a.) şi al dragonilor chinezi, unele mituri îşi lărgesc însă aria asupra cerului astral, în care pătrund sau mai ales din care vin vehicule mitice insolite.
Parcurgerea timpului se mitizează mai cu seamă în cadrul limitat al eternităţii acestei dimensiuni, care însă poate fi şi timp nul, ca înainte de creaţia lumii (cobra Ananta – absenţa timpului, sau Zurvan Akarana – timpul inert), sau timp istovit, curmat (în simbolurile apocaliptice). Poate că cele mai interesante mituri din această clasă se referă la ceea ce putem numi azi timp relativist, miturile văzând acolo de fapt două timpuri de curgere diferită în lumina raportului dintre subiect şi obiect. Rareori apare totuşi chiar timpul reversibil.

Ariile Spaţiale
Ascensiunea lui Etana

Mitul fragmentar, reconstituit din texte asiro-babiloniene, care se numea în Mesopotamia Zeii au zugrăvit oraşul, pare înrudit cu cel icaric, întrucât Etana se ridică în zbor vertical pe un vultur; însă atât verticalitatea ascensiunii, cât şi perspectiva treptată de sus a pământului părăsit indică, în ciuda fabulei iniţiale asupra duşmăniei dintre şarpe şi vultur, rezultatul unui sincretism foarte eclectic sprijinit şi de opera succesivă a poeţilor mitografi din Babilon. René Labat reţine simbolul imposibilităţii pentru om de a ajunge în cer fără concursul unui zeu, ca în cazul lui Adapa. Dar mitul ascensiunii lui Etna, în miezul său nu un mit icaric, ci unul magic, e mai comprehensiv chiar şi în simbolurile exterioare.

Zeii au zugrăvit oraşul … zeii au întemeiat oraşul, zeii i-au zidit temeliile. … Cei Şapte Zei au zăvorât porţile peste oameni, spre ţinuturile locuite au tras zăvorul la porţi, Igigu au împrejmuit oraşul. …
Vulturul din scorbură nu înceta nicio zi să-l strige pe Shamash: «Să fiu oare sortit să mor în scorbura asta? Cine poate şti cât voi putea să-ţi îndur osânda! Lasă-mă să trăiesc, pe mine, care sunt Vulturul, şi-ţi voi face numele cunoscut în veci!» Shamash deschise gura şi îi spuse Vulturului: «Tu ai fost rău, mi-ai rănit inima, ai încălcat opreliştea şi porunca zeilor. Să fii în ceasul morţii şi nu mă voi apropia de tine. Du-te, să-ţi vină în ajutor un om pe care ţi-l voi trimite».
Etana zilnic îl striga pe Shamash: «O, Shamash, tu mi-ai mâncat oile cele mai grase, pământul se adapă cu sângele barbecilor mei, pe zei i-am slăvit, duhurile morţilor le-am cinstit, prezicătoarele au fost copleşite din parte-mi cu libaţii, şi copleşiţi au fost zeii cu jertfa berbecilor mei. Vai, Doamne, rostească gura ta pentru mine, dă-mi buruiana care ne face să zămislim, dezvăluie-mi buruiana care ne face să zămislim! Ridică-mi povara şi fă-mi un nume». Shamash deschise gura şi îi spuse lui Etana: «Purcede la drum, treci muntele; ai să vezi o scorbură, priveşte înăuntru, înăuntru se află un vultur, el îţi va dezvălui buruiana ce te face să zămisleşti». Aşa cum i-a spus Shamash Viteazul, Etana purcese la drum, trecu muntele, văzu scorbura, se uită înăuntru, iar înăuntru se cuibărise un vultur: acestea le rânduise în cele din urmă Shamash pentru el.
Vulturul deschise gura şi-i spuse aceste cuvinte Domnului său Shamash: «Dacă el mă va scoate din scorbura asta, dacă voi primi de la el păsărele, dacă-mi voi reface puterile, îi voi da lui ceea ce va dori, iar el să facă tot ce-i voi spune!» Din porunca lui Shamash Viteazul, Etana îl scoase din scorbură; el primi păsărele, îşi refăcu puterile. Vulturul deschise gura şi-i spuse lui Etana: «Spune pentru ce ai venit!» Etana deschise gura şi-i spuse Vulturului: «Prietene, dă-mi buruiana zămislirii, dezvăluie-mi buruiana zămislirii, ridică-mi povara şi fă-mă un nume!»
…Vulturul îi zise lui Etana: «Prietene, minunate sunt meleagurile cerului; vino, am să te duc spre cerurile lui Anu! Pe pieptul meu să pui pieptul tău, pe vârful de jos al aripii mele mâna ta pune-o, pe partea de sus a aripii mele pune-ţi braţul!» îşi puse pieptul pe pieptu-i, mâna şi-o puse pe vârful de jos al aripii, braţul şi-l puse pe partea de sus a aripii, vârtos de el rezemându-se. După ce îl ridicase la o leghe dublă, Vulturul i-a spus lui Etana: «Priveşte, prietene, cum arată Pământul? Cuprinde marea cu ochii, caută-i cu privirea ţărmurile!» «Pământul nu mai e decât un munte, marea a ajuns cât o apă de fluviu». După ce l-a ridicat la două leghe duble, Vulturul i-a spus lui Etana: «Priveşte, prietene, cum arată Pământul?» «Pământul nu mai e decât o măgură!» După ce l-a ridicat la trei leghe duble Vulturul i-a spus lui Etana: «Priveşte, prietene, cum arată Pământul?» «Marea a ajuns cât şanţul dimprejurul grădinarului!» După ce s-au urcat în cerurile lui Anu, străbătură poarta lui Anu, Enlil şi Ea, şi împreună se prosternară, Vulturul şi Etana (lacună). «Povara e prea grea pentru tine, lasă …» Vulturul îi răspunse lui Etana astfel: „… te voi duce şi mai sus în cer, hai şi …» Vulturul nu are pereche printre păsări, nu e niciuna afară de el care să-l ducă. «Vino, prietene, te voi duce în cerul Ishtarei, la Stăpâna Ishtar este buruiana zămislirii, în preajma Doamnei Ishtar … Pune-ţi braţul pe vârful de sus al aripii mele, pune-ţi mâna pe vârful de jos al aripii mele!» Etana îşi puse braţul pe vârful de sus al aripii, îşi puse mâna pe vârful de jos al aripii. (Vulturul) îl ridică o leghe dublă: «Prietene, priveşte, cum arată Pământul?» «… pământului … iar larga mare e ca inelul Lunii!» Îl ridică două leghe duble: «Prietene, priveşte cum arată Pământul?» «Pământul a ajuns un petec de grădină, iar larga mare e ca un hârdăul» Îl ridică trei leghe duble: «Prietene, priveşte cum arată Pământul?» «M-am uitat bine, pământul nu se mai zăreşte şi marea largă ochii mei nu-i mai încântă. Prietene, nu mai vreau să mă urc în ceruri! Schimbă-ţi calea ca să mă întorc pe Pământ!» După întâia leghe dublă căzu, şi Vulturul grabnic lăsându-se în jos îl prinse în spate. După două leghe duble căzu, şi Vulturul grabnic lăsându-se în jos îl prinse în spate. După trei leghe duble căzu, şi Vulturul grabnic lăsându-se în jos îl prinse în spate (text deteriorat).
(Mitul lui Etana, I-IV)

Călătoria în Calea Lactee

Vechile datini spun despre Calea Laptelui că ea se contopşte cu marea. Nu tare demult, oameni care locuiau pe ţărmul mării au băgat de seamă că în fiecare an, în luna a opta, în zile anumite, venea şi pleca o plută. Un om, mânat de firea lui iscoditoare, şi-a înjghebat pe pluta aceea un acoperiş, şi-a pus acolo mai multe merinde, s-a aşezat pe plută şi a pornit cu ea în larg. După mai bine de zece zile omului i s-a părut că astrele cereşti începuseră să-l lumineze din spate, iar apoi deosebirea dintre zi şi noapte s-a şters cu totul. Peste alte zece zile el s-a pomenit deodată în faţa unor ziduri de cetate, dincolo de care se zăreau nişte clădiri înalte iar înăuntrul acestora o mulţime de femei şezând dinaintea unor războaie de ţesut. După aceea s-a ivit de undeva un bărbat care ducea un taur la adăpătoare. Văcarul acela l-a întrebat cu mirare pe noul venit: «Pentru ce anume aţi binevoit să sosiţi aici?» Omul care venise i-a istorisit totul în amănunţime şi apoi l-a întrebat unde anume nimerise. Văcarul i-a răspuns: «După ce vă veţi întoarce acasă, duceţi-vă în Si-chuan, la Yang Zhun-ping, şi întrebaţi-i pe el». Aşadar, fără să se mai fi dat jos pe ţărm, omul acela s-a întors pe meleagurile lui la sorocul obişnuit. Apoi a călătorit până în Si-chuan, a umblat până l-a găsit pe Yang Zhun-ping, iar acela i-a spus: «În anul cutare, în luna şi în ziua cutare, o stea străină a pătruns în constelaţia Păstorului». După ce s-au făcut toate socotelile trebuitoare, deodată a ieşit în vileag faptul că tocmai în răstimpul cuvenit omul acela cu pluta ajunsese plutind anume până la Calea Laptelui.
(Zhang Hua /232–300/, Descrierea tuturor lucrurilor)

Dragonii de transport

Wang poruncise să fie înhămaţi opt dragoni alergători. Cel dintâi se numea Zhue-zi, adică Cel-ce-se-smulge-de-pe-pământ, şi acesta fugea cu mare iuţeală, fără să atingă pământul; al doilea se numea Fan-yü, adică Cel-care-fâlfâie: când alerga acesta în goană, întrecea toate păsările care zburau. Al treilea se numea Ben-xiao, adică Cel-ce-galopează-sub-cer: într-o singură noapte el era în stare să străbată alergând zece mii de li. Al patrulea se numea Chao-ying, adică Cel-care-întrece-umbra: el se mişca ajungând mereu din urmă mişcarea soarelui. Al cincilea se numea Yui huei, adică Sclipitorul: toată blana de pe el strălucea răsfrângându-se în fel de fel de culori. Al şaselea se numea Chao-kuang, adică Cel-care-întrece-iuţeala-luminii: dintr-un singur salt, acesta străbătea o depărtare la fel de lungă cât zece umbre. Al şaptelea se numea Teng-u, adică Ceaţa-învolburată: el gonea călare pe un nor. Al optulea se numea Qià-yi, adică înaripatul: acesta avea nişte aripi dintre cele mai adevărate.
(Wang Qià, Însemnări despre întâmplări uitate)

Vedenia lui Iezechiel

Preotul Yehezqel (în rostiRé greacă: Ieyekiél), oficiind în templul din Ierusalim între anii 593–563 (într-o datare bineînţeles ipotetică, aşa cum ipotetică este şi persoana profetului), ar fi fost captiv la Babilon în 597 î.Hr., pe la vârsta de treizeci de ani, cu zece ani înainte de dărâmarea Ierusalimului (587). Numele lui traducea un simbol teologic: Dumnezeu (El) dă putere. Cartea biblică ce i se atribuie este de fapt un amestec, superficial sudat, de mituri foarte vechi cu caracter escatologic, de predici oraculare, pamflete politice şi crâmpeie de cronică, între care faimoasa vedenie pare a fi un mit din tezaurul tradiţiei premozaice.

În anul al treizecilea, în luna a patra, în ziua a cincea a lunii, pe când eram printre surghiuniţii de la râul Chebar, cerurile s-au deschis şi am văzut vedenii ale lui El. În ziua a cincea a lunii – din anul al cincilea de surghiun al regelui Jehoiachim – cuvântul lui Yahweh a venit către Yehezqel preotul, fiul lui Buzi, în ţara caldeilor, la râul Chebar; şi acolo a fost mâna lui Yahweh peste dânsul. Şi am privit, iată, un vifor de vânt care năvălea dinspre miazănoapte, şi un nor mare, cu strălucire de jur-împrejurul lui şi cu foc izbucnind necontenit înainte, iar în mijlocul focului se arăta ceva cum e bronzul sclipitor. Şi din miezul acestora s-au ivit chipurile a patra făpturi vii. Şi aceasta era înfăţişarea lor: ele aveau chip de oameni, dar fiecare avea patru feţe, şi fiecare avea patru aripi. Picioarele lor erau drepte, şi tălpile picioarelor lor erau întocmai ca şi copita piciorului de viţel; şi ele scânteiau ca bronzul lustruit. Sub aripile lor, în tuspatru părţile, ele aveau mâini omeneşti. Iar feţele şi aripile, tuspatru le aveau astfel: aripile lor se atingeau luna de alta; ele mergeau fiecare drept înainte, fără a se întoarce cum s-au dus. Cât priveşte chipul feţelor lor, fiecare avea faţă de om înainte; tuspatru aveau chip de leu în partea dreaptă, tuspatru aveau chip de taur în partea stingă, şi tuspatru aveau chip de vultur la spate. Astfel erau feţele lor. Iar aripile lor erau întinse în sus; fiecare făptură avea câte două aripi, fiecare din acestea se atingea de aripa celeilalte, în vreme ce două le acopereau trupurile. Şi fiecare mergea drept înainte; ori încotro le-ar fi mânat duhul, într-acolo se îndreptau şi ele, fără a se întoarce cum s-au dus. Şi în mijlocul făpturilor celor vii era ceva ce arăta ca nişte cărbuni arzând cu flacără, ca nişte torţe care se tot mişcau încolo şi încoace printre făpturile cele vii; şi focul strălucea, iar din foc ţâşneau fulgere. Şi făpturile cele vii se asmuţeau încolo şi încoace, aidoma scăpărării de fulger. Pe când mă uitam la făpturile cele vii, am zărit o roată peste pământ, lângă făpturile cele vii, câte una pentru fiecare din tuspatru feţele lor. Iată înfăţişarea roţilor şi întocmirea lor: înfăţişarea lor era întocmai ca strălucirea unui crisolit; şi tuspatru aveau aceeaşi înfăţişare, întocmirea lor fiind ca o roată îmbucată în altă roată. Când mergeau, ele se îndreptau în mers înspre cele patru părţi ale lor, fără a se întoarce cum s-au dus. Cele patru roţi aveau obezi, iar ele aveau spiţe; şi obezile lor erau pline ochi jur-împrejur. Şi când făpturile cele vii mergeau, roţile mergeau lângă ele; iar când făpturile cele vii se ridicau de pe pământ, se ridicau şi roţile. Ori încotro le-ar fi mânat duhul, într-acolo se îndreptau ele, şi roţile se ridicau împreună cu ele, fiindcă duhul făpturilor vii era în roţi. Când ele mergeau, mergeau şi acestea; şi când se opreau ele, şi acestea se opreau; şi când se ridicau ele de la pământ, se ridicau şi roţile împreună cu ele, fiindcă duhul făpturilor vii era în roţi. Peste capetele făpturilor celor vii era o tărie aidoma bolţii cereşti, strălucind tulburător ca şi cleştarul, întinsă peste capetele lor. Şi sub această boltă cerească aripile lor erau întinse drept, unele spre altele; şi fiecare făptură avea două aripi care îi acopereau trupul. Şi când ele mergeau, auzeam sunetul aripilor lor ca un vuiet de ape mari, ca tunetul Atotputernicului, ca zgomotul tumultului, ca larma unei oştiri; iar când ele se opreau, îşi lăsau aripile în jos. Şi răsuna un glas de deasupra acestei bolţi cereşti, peste capetele lor; când ele se opreau îşi lăsau aripile în jos. Iar deasupra acestei bolţi cereşti de peste capetele lor era ceva semănând cu un tron, cu înfăţişare de lapis lazuli; şi pe ceva ce semăna cu un tron, şedea ceva aducând la înfăţişare cu un chip de om. Şi mai sus de ceea ce avea înfăţişarea şalelor sale, am zărit ceva precum este bronzul strălucitor, semănând la chip cu focul” zăgăzuit de jur-împrejur; iar mai jos de ceea ce avea înfăţişarea şalelor lui, am zărit ceva care avea înfăţişarea focului, şi aceasta era sclipirea dimprejurul său. Era aidoma chipului de curcubeu care este în nor într-o zi de ploaie, aşa era înfăţişarea strălucirii ce se arăta jur-împrejur. Aşa era înfăţişarea chipului slavei lui Yahweh. Şi când am văzut-o, am căzut cu faţa la pământ şi am auzit vorbind vocea cuiva. Şi el mi-a spus: «Fiul omului, scoală-te în picioare, şi eu voi vorbi cu tine!» Şi când a vorbit el către mine, Duhul a intrat în mine şi m-a ridicat în picioare; iar eu l-am auzit cum vorbea către mine. Şi el mi-a spus: «Fiul omului, te-am trimis la poporul lui Israel, la neamurile de răzvrătiţi care s-au răsculat împotriva mea; ei şi părinţii lor au păcătuit împotriva mea până în ziua de azi. Poporul este deopotrivă de neruşinat şi îndărătnic; te-am trimis la dânsul şi tu vei îi vei spune: – Aşa grăieşte El Yahweh…» … În adaos, el a rostit către mine: «Fiul omului, primeşte în inima ta şi ascultă cu urechile tale toate cuvintele mele pe care ţi le voi rosti. Şi du-te, mergi la cei surghiuniţi, la poporul tău şi spune-i lui: – Aşa grăieşte El Yahweh! — fie că te va asculta, fie că nu va voi să te asculte». Atunci m-a ridicat Duhul în sus şi gloria lui Yahweh când s-a înălţat din locul ei am auzit la spatele meu un huruit ca al unui mare cutremur de pământ; era zgomotul aripilor făpturilor celor vii, care se atingeau una de alta, şi huruitul roţilor de alături, care vuiau ca un mare cutremur de pământ. Duhul m-a ridicat în sus şi m-a purtat departe, iar eu mă chinuiam în zbuciumul duhului meu, în vreme ce mâna lui Yahweh apăsa din greu peste mine; şi am ajuns la surghiuniţi, în Tel-abib, care se afla lângă râul Chebar. Şi am stat acolo copleşit printre ei şapte zile. […]
Pe când mă uitam, iată că pe această boltă cerească ce era peste capetele heruvimilor s-a ivit deasupra ceva aidoma unui safir, care semăna la înfăţişare cu un tron. Apoi el i-a spus bărbatului cu veşmânt alb de in: «Intră între roţile care se învârtesc sub heruvim; umple-ţi mâinile cu cărbuni aprinşi dintre heruvimi şi împrăştie-i peste cetate». Şi el a intrat acolo, în faţa ochilor mei.
Când a intrat bărbatul, heruvimii au stat în partea dinspre miazăzi a casei; şi un nor a umplut curtea cea dinăuntru. Şi gloria lui Yahweh s-a ridicat de pe heruvimi către pragul casei; iar casa a fost umplută de nor, şi curtea era plină de strălucirea gloriei lui Yahweh. Şi sunetul aripilor de heruvimi se putea auzi în curtea cea dinafară, întocmai ca vocea Atotputernicului El, atunci când vorbeşte. Şi când i-a poruncit bărbatului celui cu veşmânt de in: «Ia foc dintre roţile care se învârtesc, dintre heruvimi», acela a intrat şi s-a oprit lângă o roată. Şi un heruvim şi-a întins mâna înainte printre heruvimi spre focul care era între heruvimi, şi a luat din el, şi l-a pus în mâinile bărbatului celui cu veşmânt de in, care l-a luat şi a ieşit afară. Heruvimii păreau să aibă sub aripa lor ceva care semăna cu o mână omenească. Şi m-am uitat, şi iată, erau patru roţi lângă heruvimi, câte una de fiecare heruvim; iar înfăţişarea roţilor era ca un crisolit scânteietor. Cât despre înfăţişarea lor, tuspatru aveau acelaşi chip, ca şi cum o roată era îmbucată în altă roată. Când mergeau, ele se îndreptau în mers în oricare din cele patru părţi, fără a se întoarce cum s-au dus, ci în orice parte s-ar fi îndreptat roata din faţă o urmau şi celelalte, fără a se întoarce cum s-au dus. Şi întreg corpul lor, şi obezile lor, şi spiţele lor, şi aripile lor, şi roţile lor erau pline ochi de jur-împrejur, roţile ce le avea fiecare din tuspatru. Şi aceste roţi ei le-au numit, în auzul meu, roţile de vifor. Şi fiecare avea patru feţe: faţa cea dintâi era faţă de heruvim; şi faţa a doua era faţă de om, şi a treia era faţă de vultur. Şi heruvimii s-au înălţat în sus. Aceştia erau făpturile cele vii pe care le-am văzut lângă râul Chebar. Şi când au pornit heruvimii şi-au ridicat în sus aripile lor ca să se înalţe sus de la pământ, roţile nu s-au întors de lângă ei. Când s-au oprit şi roţile, şi când ei s-au înălţat sus, s-au înălţat şi roţile împreună cu ei; căci duhul vieţii era în ei. Atunci gloria lui Yahweh s-a dus înainte, din pragul casei, şi a stat deasupra heruvimilor. Şi heruvimii şi-au ridicat aripile în sus şi s-au înălţat de pe pământ în văzul meu, aşa precum au pornit, împreună cu roţile de lângă ei, şi ei s-au oprit la intrarea porţii de la răsărit a casei lui Yahweh, şi gloria Dumnezeului (El) lui Israel era deasupra lor. Acestea erau făpturile cele vii pe care le-am văzut sub Dumnezeul lui Israel, lângă râul Chebar, şi eu i-am cunoscut că erau heruvimi. Fiecare avea patru feţe şi fiecare avea patru aripi, şi sub aripile lor era ceva care semăna cu nişte mâini omeneşti. Iar cât priveşte chipul feţelor lor, ele arătau aidoma chipurilor ce le văzusem la râul Chebar. Fiecare mergea drept înainte. …
În anul al douăzeci şi cincilea al surghiunului nostru, la începutul anului, în ziua a zecea a lunii, într-al paisprezecelea an de când a fost supusă cetatea, anume în ziua aceea a fost mâna lui Yahweh asupra mea, şi m-a adus întru vedeniile lui El, în ţara lui Israel, şi m-a lăsat jos pe un munte foarte înalt, pe care se afla o zidiRé în partea dimpotrivă faţă de mine, către miazăzi. Când el m-a adus acolo, iată că acolo era un bărbat a cărui înfăţişare era ca bronzul, cu o funie de in şi cu o trestie de măsurat în mâna sa, şi el stătea sub bolta porţii. Şi bărbatul a grăit către mine: «Fiul omului, priveşte cu ochii tăi, şi ascultă cu urechile tale, şi ţine minte tot ceea ce îţi voi arăta, căci ai fost adus aici cu porunca ca eu să-ţi pot arăta ţie acestea». … După ce a sfârşit de măsurat partea dinăuntru a templului, el m-a scos afară prin poarta ce dădea cu faţa spre răsărit şi a măsurat întinderea templului de jur-împrejur. …
După aceea el m-a adus către poartă, la poarta ce stătea cu faţa spre răsărit. Şi iată, gloria Dumnezeului (El) lui Israel venea dinspre răsărit; iar vuietul sosirii sale era ca vuietul unor ape mari; şi pământul strălucea de slava lui. Şi vedenia pe care am văzut-o era întocmai ca vedenia pe care o văzusem când el venise să nimicească cetatea, şi ca vedenia pe care o văzusem lângă râul Chebar; şi am căzut cu faţa la pământ. Când gloria lui Yahweh a intrat în templu prin poarta care da cu faţa spre răsărit, Duhul m-a ridicat în sus şi m-a adus în curtea dinăuntru; şi iată, gloria lui Yahweh umpluse templul. În timp ce bărbatul stătea lângă mine, am auzit pe cineva grăindu-mi din templu, şi acela mi-a zis: «Fiul omului, acesta este locul tronului meu şi locul tălpilor picioarelor mele, unde voi sălăşlui mereu în mijlocul poporului lui Israel de-a pururi…»
(Vechiul Testament, Profetul Iezechiel, I, 1–28; II, 1–4; III, 10–15; IX, 1–11; X, 8–20; XL, 1–4, 15; XLIII, 1–7)

Răpirea lui Enoh

Dar vedenia mi s-a arătat astfel: iată că nişte nori m-au chemat în vedenie şi un nor gros m-a strigat; iar mersul stelelor şi fulgerelor m-au îndemnat să mă grăbesc şi m-au dorit; şi vânturile, în vedenia mea, m-au făcut să zbor şi m-au zorit; ele m-au adus acolo sus şi m-au silit să pătrund în ceruri. Am intrat, îndată ce am ajuns în preajma unui perete zidit din pietRé de grindină; îl înconjurau limbi de foc şi ele au început să mă îngrozească. Am pătruns printre limbile de flăcări şi m-am apropiat de o casă mare, bătută în pietRé de grindină; zidurile acestei case erau ca un mozaic din pietRé de grindină, iar duşumeaua era de grindină. Acoperişul ei era ca drumul stelelor şi ca fulgerele; la mijloc stăteau heruvimi de foc, iar bolta era de apă. Un foc arzător înconjura zidurile şi uşa casei ardea în văpăi. Am intrat în casa aceasta; ea era înflăcărată ca focul şi rece ca zăpada; şi nu se afla în casa aceea nimic din podoabele vieţii; am fost copleşit de spaimă şi am început să tremur. Tulburat şi tremurând, am căzut cu faţa în jos şi o vedenie mi s-a arătat. Şi iată era altă casă, mai mare decât cea dintâi, şi toate uşile ei erau deschise dinaintea mea; ea era întocmită din limbi de văpaie, şi în totul aşa de minunată, întru măreţie, strălucire şi mărime, încât nu pot grăi din pricina slavei şi măreţiei ei. Duşumeaua era de foc; fulgerele şi dârele stelelor îi alcătuiau partea de sus, iar acoperişul ei era aşijderea de foc arzând. Şi am privit, şi am văzut în casa aceasta un tron înălţat, a cărui înfăţişare era ca cleştarul şi împrejmuirea căruia era ca soarele şi răsuna glas de heruvimi. De sub tron ţâşneau râuri de foc arzător, şi n-am fost în stare să le privesc. Măreaţa glorie şedea pe acest tron şi veşmântul ei era mai sclipitor decât soarele şi mai alb ca orice zăpadă. Niciun înger nu putea să între în casa aceasta să privească faţa Celui slăvit şi Celui măreţ, şi nicio făptură de carne nu se putea uita la el. Un foc arzător îl împrejmuia şi un foc mare pâlpâia dinaintea lui; nimeni din cei ce îl înconjurau nu se apropia; miriade de miriade de îngeri stăteau dinaintea lui, dar el nu se sfătuia cu ei. Şi sfinţii din preajma sa nu se depărtau în vreme de noapte şi nu-l părăseau. Iar eu în acest timp zăceam cu faţa acoperită, tremurând, şi Domnul m-a strigat chiar cu gura sa şi a zis: «Vino aici, Enoh, şi ia seama la cuvântul meu». Şi apropiindu-se de mine, unul din sfinţi m-a trezit să mă ridic şi să mă apropii de poartă; şi eu priveam cu capul plecat. El îmi grăi şi zise, şi am auzit vocea lui: «Să n-ai teamă, Enoh, om drept, scrib al dreptăţii, apropie-te şi ia seama la glasul meu. Şi du-te de spune veghetorilor din cer care te-au trimis să te rogi pentru ei: – Vouă se cuvine să stăruiţi pentru oameni, ci nu oamenilor pentru voi. De ce aţi părăsit cerul preaînalt şi sfânt, care este veşnic, de ce v-aţi împreunat cu femei, v-aţi întinat cu fiicele oamenilor, v-aţi luat muieri şi v-aţi purtat ca odraslele pământului, şi aţi zămislit fii … După zilele uciderii, nimicirii şi morţii uriaşilor, când ieşi-vor duhurile din sufletele cărnii lor, nejudecaţi să rămână cei ce se vor desfrâna; şi se vor desfrâna astfel până în ziua marii judecăţi, când vremurilor se vor sfârşi. Iar acum spune-le veghetorilor care te-au trimis să te rogi pentru ei şi care au locuit odinioară în cer: – Voi aţi fi numaidecât în cer; însă nu v-au fost dezvălite încă toate tainele; voi nu aţi cunoscut decât un mister de nimic; în nesimţirea inimilor voastre l-aţi dat în vileag femeilor şi prin acest mister femeile şi bărbaţii au sporit răul pe pe pământ. Spune-le aşadar: – Nu este pace pentru voi!»
Apoi am fost dus într-un loc, locuitorii căruia sunt ca focul arzător şi, când vor, îşi iau înfăţişare omenească. Şi am fost adus în sălaşul furtunii şi pe un munte al căruia cel mai înalt pisc atingea cerul. Am văzut lăcaşurile luminătorilor şi trăsnetului, la margini, în genunea unde sunt arcul de foc, săgeţile şi tolba lor, sabia de văpaie şi fulgerele toate. Apoi adus am fost până la apele vieţii şi până la focul asfinţitului: el e cel ce cuprinde toate asfinţiturile soarelui. Şi am sosit lângă un fluviu de foc, focul căruia curge ca apa şi se varsă în marea cea mare care este la asfinţit. Şi am văzut râuri mari, şi am ajuns într-o mare întunecime şi m-am pomenit unde nicio făptură de carne nu umblă: văzut-am munţii de beznă ai iernii şi locul unde se varsă apele din toată genunea. Şi am văzut gurile tuturor fluviilor pământului şi gura genunii. Am văzut zăcătorile tuturor vânturilor şi cum au împodobit ele toată facerea lumii; şi văzut-am temeliile lumii. Şi am mai văzut piatra de temelie a pământului, şi văzut-am cele patru vânturi care sprijină pământul şi bolta cerească. Am văzut cum vânturile umflă firmamentul şi cum stau între cer şi pământ: ele sunt stâlpii cerului; am văzut vânturile care rotesc cerul şi mână discul soarelui şi toate stelele să se culce. Am zărit vânturile ce se poartă printre nori, am văzut căile îngerilor, am văzut capătul pământului, am văzut sus firmamentul. Apoi am trecut spre miazăzi şi am văzut un loc ce ardea zi şi noapte; şi acolo erau şapte munţi de nestemate, trei în latura răsăritului şi trei în latura de miazăzi; iar printre cei din răsărit unul era din pietRé de multe culori, altul de mărgăritare, altul de piatră tămăduitoare; şi cei de la miazăzi erau de piatră roşie. Cel din mijloc se înălţa până la cer ca un tron al lui El; era din alabastru, iar culmea tronului era din safir. Şi am văzut un foc arzând şi un loc în spatele acelor munţi, dincolo de pământul cel mare, unde se împreunează cerurile. Apoi am văzut o vâltoare adâncă lângă stâlpii de foc ai cerului şi între ei am zărit alţi stâlpi de foc ce coborau, înălţimea şi adâncimea cărora erau nemăsurate. Dincolo de vâltoarea aceea am văzut alt loc peste care nu se întindea firmamentul; deasupra lui nu se aflau nici apă, nici păsări, şi locul acela era pustiu şi cumplit la vedere. Acolo am văzut şapte stele aidoma unor munţi uriaşi care ardeau, şi fiindcă am întrebat despre ei, îngerul mi-a răspuns: «Locul acesta este capătul cerului şi al pământului, este temniţa stelelor şi a puterilor cerului. Stelele ce se rostogolesc deasupra focului sunt acelea care au călcat porunca Domnului de la răsăritul lor, căci ele nu sunt venite în vremea lor.
Şi ele i-au stârnit mânia şi el le-a înlănţuit până la sfârşitul osândei lor, din anul tainei». Apoi Uriel mi-a grăit: «Aici vor sta îngerii care s-au împreunat cu femei. Duhurile lor, luându-şi înfăţişări numeroase, i-au întinat pe oameni şi îi vor duce în greşeală făcându-i să aducă jertfe demonilor ca unor Dumnezei, până la ziua marii judecăţi, ziua când fi-vor judecaţi întru pieirea lor. Cât priveşte muierile lor care i-au ispitit pe îngeri, ele se vor face Sirene». Şi eu, Enoh, sunt singurul care am văzut vedenia, sfârşitul a toate; şi niciun om nu va vedea ca mine ceea ce au am văzut. … După aceea m-am dus acolo unde nu se săvârşeşte nimic. Am văzut acolo un lucru cumplit: n-am zărit nici cer deasupra, nici pământ întemeiat, ci un loc fără chip şi groază; am văzut acolo şapte stele cereşti, înlănţuite laolaltă în locul acela, ca nişte munţi mari şi arzând în văpăi. Atunci am întrebat: «Pentru ce păcat au fost înlănţuite şi de ce au fost ele aruncate aici?» Uriel, unul din sfinţii îngeri, care era cu mine şi mă călăuzea, a zis: «Enoh, ce îmi ceri tu şi despre ce mă întrebi şi ce te nelinişteşte? Stelele acestea sunt cele ce au călcat porunca Domnului, şi ele au fost înlănţuite aici până se vor împlini zece mii de veacuri, numărul zilelor osândei lor». De acolo am trecut în alt loc mai îngrozitor decât celălalt şi am văzut un lucru cumplit: era acolo un foc arzător care zvârlea văpăi; şi locul acela avea o crăpătură ce se întindea până la o vâltoare ce era şi ea plină de stâlpi mari de foc, siliţi să coboare acolo; şi nu i-am putut zări nici mărimea, nici slava, şi n-am putut să mă uit ţintă la ea. Am grăit atunci: «Ce groaznic este locul acesta şi cumplit la vedere!» Atunci Uriel, unul din sfinţii îngeri care era cu mine, mi-a grăit zicând: «Enoh, pentru ce simţi tu atâta teamă şi groază?» Am zis: «Din pricina acestui loc cumplit şi a înfăţişării acestei suferinţe». Zisu-mi-a el: «Locul acesta este temniţa îngerilor; aici vor fi ţinuţi pururi …». De acolo, am mers într-alt loc, spre apus, până la capătul pământului. Şi am văzut un foc arzând care curgea fără hodină şi fără a-şi curma curgerea nici zi nici noapte, şi rămânea mereu acelaşi. Şi am întrebat şi am zis: «Ce este lucrul acesta care nu are răgaz?» Atunci Raguel, unul din sfinţii îngeri care era cu mine, mi-a răspuns şi a zis: «Focul acesta pe care l-ai văzut curgând spre apus este focul ce urmează pe toţi luminătorii cerului». De acolo am trecut într-alt loc de pe pământ, şi mi-a arătat un munte de foc ce zvârlea flăcări zi şi noapte. Am mers spre el şi am văzut şapte munţi măreţi, cu totul deosebiţi unul de altul, şi pietRé de preţ şi frumoase, şi erau minunate toate, măreţe la înfăţişare şi încântătoare la chip: trei erau la apus rezemaţi unul de altul, şi trei la miazăzi, unul peste altul; şi am zărit văi adânci şi întortocheate: niciuna nu se apropia de cealaltă. Muntele al şaptelea se afla în mijlocul celorlalţi; şi stătea mai presus de ei toţi, ca un tron, şi arbori cu mireasmă îl înconjurau. Printre ei era un pom a cărui mireasmă n-o mai simţisem vreodată, şi nu avea seamăn printre aceşti ori printre alţi copaci: răspândea o mireasmă mai presus de orice miros, şi frunzele lui, florile lui şi lemnul lui nu se uscau niciodată; rodul lui e frumos şi aduce cu ciorchinii palmierului. Spus-am atunci: «Ce pom frumos! E plăcut la vedere şi frunzişul lui este gingaş, iar rodul său e tare îmbietor la înfăţişare». Atunci Mikhael, unul din îngerii sfinţi şi slăviţi, care era cu mine şi avea în grija sa aceşti copaci, mi-a răspuns şi a zis: «Enoh, pentru ce mă întrebi despre mireasma acestui pom şi stărui să afli?» Atunci eu, Enoh, i-am răspuns cu aceste vorbe: «Doresc să aflu despre orice, mai cu seamă despre pomul acesta». Iar el mi-a răspuns şi a zis: «Muntele acesta înalt pe care l-ai zărit şi al cărui pisc seamănă cu tronul Domnului este cu adevărat tronul său, pe care va şedea Sfântul şi marele Domn al slavei, împăratul veşnic, atunci când se va pogorî să cerceteze pământul întru binele acestuia. Arborele cel înmiresmat, nicio făptură de carne nu are puterea a-l atinge până la marea judecată, când Domnul va răzbuna toate şi toate se vor încheia pe veci; dar acest pom se va da celor drepţi şi celor smeriţi. Prin rodul lui, viaţa va fi împărtăşită celor aleşi; şi el va fi răsădit într-un loc sfânt de la miazănoapte, în preajma locaşului Domnului, al împăratului veşnic. … După aceste miresme, privind către miazănoapte, peste munţi, am zărit şapte munţi plini de nard curat, cu pomi înmiresmaţi de scorţişoară şi piper. De acolo am străbătut piscurile munţilor, departe spre răsărit, şi am trecut marea Eritreei şi îndepărtându-mă am ajuns mai sus decât îngerul Zotiel. Şi ajuns-am în paradisul dreptăţii, iar dincolo de pomii aceştia am văzut arbori mari şi mulţi, care cresc acolo şi mireasma cărora e dulce: sunt înalţi, foarte frumoşi şi măreţi; şi acolo este arborele înţelepciunii: cei ce mănâncă din el au multă înţelepciune; el seamănă cu pomul de roşcove; fructul său aduce cu ciorchinele de struguRé şi e foarte frumos, iar mireasma acestui arbore se răspândeşte pătrunzând departe». Şi am zis: «Ce frumos e copacul acesta şi ce plăcut la vedere!» Îngerul cel sfânt Rafael, care era cu mine, răspunzându-mi a zis: «Acesta este Pomul Cunoştinţei, din care au mâncat străbunicul tău şi străbunica ta, strămoşii tăi; şi ei au cunoscut înţelepciunea, ochii lor s-au deschis, ei au aflat că erau goi şi au fost izgoniţi din paradis». De acolo m-am dus la capătul pământului şi am văzut fiare mari, deosebite unele de altele, şi păsări felurite la înfăţişare, frumuseţe şi ciripit: şi fiecare se deosebea de cealalaltă. La răsărit de fiarele acelea, am văzut marginile pământului, unde se odihneşte cerul, şi porţile cerului erau deschise.
Şi am văzut cum se ridică stelele cerului, şi am numărat porţile prin care ele se ridică şi am scris toate înălţările lor, deosebit pentru fiecare, după numărul şi numele lor, după conjuncţia şi aşezarea lor, după timpul şi luna lor, aşa după cum mi-a arătat Uriel, îngerul care era cu mine. El mi-a arătat şi a scris totul pentru mine, legile stelelor şi însoţirile lor. …
În zilele acestea, odraslele celor aleşi şi ai sfinţilor se vor pogorî din înaltul cerului, iar neamul lor va fi acelaşi ca al odraslelor oamenilor. Şi în zilele acestea, date i-au fost lui Enoh cărţile răzvrătirii şi mâniei, şi cărţile cutremurării şi zbuciumului. Şi milă pentru dânşii nu va fi! a grăit Domnul duhurilor. Între acestea, un vârtej de vânt m-a smuls de pe faţa pământului şi m-a aşezat în capătul cerurilor. Şi am văzut acolo altă vedenie: sălaşele sfinţilor şi aşternuturile de odihnă ale drepţilor. … Şi alte lucruri am mai cunoscut asupra fulgerelor, cum anumite stele ţâşnesc, se prefac în fulgere şi nu-şi mai pot părăsi înfăţişarea lor cea nouă. …
Iar după aceea a fost aşa că numele lui (Enoh) înălţându-s-a din viaţă, lângă Fiul Omului şi lângă Domnul Duhurilor, departe de locuitorii pământului. El a fost ridicat în carul vântului, şi numele lui a plecat dintre ai săi.
Din ziua aceea, eu nu am mai fost socotit laolaltă cu ei, iar El m-a aşezat între două ţinuturi, între miazănoapte şi asfinţit, acolo unde îngerii luaseră funii spre a măsura pentru mine lăcaşul aleşilor şi al celor drepţi. Şi am văzut acolo pe părinţii obârşiei şi pe sfinţii ce din veci sălăşluiesc în locul acela. S-a făcut apoi aşa că sufletul meu ascuns a fost şi s-a ridicat la ceruri, şi i-am văzut pe fiii sfinţilor îngeri păşind pe văpăi de foc; veşmintele lor erau albe ca şi tunica lor, şi faţa le sclipea aidoma cleştarului. Şi am văzut două fluvii de foc: lumina focului aceluia strălucea ca hiacintul, iar eu am căzut cu faţa în jos dinaintea Domnului Duhurilor. Îngerul Mikhael, una din căpeteniile îngerilor, m-a apucat de mâna dreaptă, m-a ridicat şi m-a dus acolo unde sunt toate tainele îndurării, şi mi-a arătat tainele dreptăţii, toate, şi mi-a arătat toate tainele marginilor cerului, şi toate zăcătorile stelelor şi ale tuturor luminilor, de unde se ridică ele în faţa celor sfinţi. Şi duhul meu a fost ascuns, iar eu, Enoh, fost-am în cerul cerurilor şi acolo am văzut, în miezul acelei lumini, ceva ca o casă zidită din lespezi de gheaţă, şi printre bucăţile de gheaţă erau văpăi de foc viu. Şi duhul meu a zărit un cerc ce înconjura cu foc casa aceea, de la cele patru colţuri ale ei până la fluviile acelea de foc viu ce împrejmuiau casa. Şi împrejurul ei erau Serafimii şi Heruvimii şi Ofanimii: aceştia sunt cei pururi neadormiţi ce veghează tronul slavei. …
«Şi acum, fiule, eu ţi-am dezvăluit totul, şi legea stelelor din ceruri s-a încheiat.» El mi-a arătat aşadar, pentru fiecare zi, toate legile, şi pentru toate vremile ce îşi pun în lucrare puterea, şi pentru anul întreg, şi pentru sfârşitul lui, şi pentru rânduiala tuturor lunilor şi tuturor săptămânilor; şi descreşterea lunii care se face prin poarta a şasea, căci prin această a şasea poartă se desăvârşeşte lumina şi prin ea este începutul descreşterii. … Şi mi-a arătat că luna zăboveşte faţă de soare, după legile stelelor, la cinci zile într-un răstimp fără greş, şi când s-a desăvârşit locul pe care îl vezi. Acestea sunt vedenia şi chipul oricărei lumini ce mi le-a arătat Uriel, marele înger care este călăuza acestora.
În zilele acelea, Uriel îngerul mi-a grăit şi a zis: «Iată că ţi-am arătat ţie, Enoh, totul şi toate ţi le-am dezvăluit, ca tu să vezi soarele acesta şi luna aceasta şi pe cei ce călăuzesc stelele din ceruri, şi pe aceia care le fac să se rotească, lucrarea lor şi vremea şi ridicarea lor. În zilele celor păcătoşi anii se vor scurta şi sămânţa lor le va zăbovi în ţarină şi pe câmpurile lor; şi toată lucrarea de pe pământ se va schimba şi nu se va ivi la vremea ei, ci ploaia va fi oprită şi cerul se va curma. Şi în vremea aceea roadele pământului vor întârzia şi nu vor creşte în timpul lor, şi rodirea pomilor va înceta. Şi luna îşi va schimba legea ei şi nu se va mai ivi la vreme. Şi în zilele acelea se va ivi în cer şi va sosi stârpiciunea pe înălţimea unui mare car la apus; şi ea va străluci grozav, mai presus de legea luminii. Şi mult rătăci-se-vor Cârmuitorii de stele ale rânduielii, şi aceştia îşi vor schimba căile şi lucrarea lor şi nu vor sosi în timpurile ce le-au fost hărăzite. Şi toate legile stelelor vor fi zăvorâte pentru cei ce au păcătuit. Şi gândurile celor care trăiesc pe pământ se vor rătăci întru aceasta, iar ei se vor abate din toate căile lor şi vor cădea în greşeală şi vor privi stelele ca pe nişte Dumnezei…»
(Cartea lui Enoh, apocriful etiopian, XIV, 8–25; XV, 1–3; XV1-X1X; XXI; XXI; XXIII-XXV; XXXII-XXXIII; XXXIX, 1–4; XLIV; LXX; LXXI, 1–7; LXXIX-LXXXI; C, 6–7)

Carul lui Indra

Vaiçampāyana spuse: «Când paznicii lumii stăteau la sfat, biruitorul de vrăşmaşi, fiul lui Pritha, suveranul de voievozi, a început să cugete la carul lui Indra. Cât timp preaînţeleptul Gudakeşa cugeta astfel în inima lui, s-a ivit minunatul car, mânat de Mātali. Risipind negura de pe cer, ca şi cum ar fi despicat norii, umplea zările lumii de zgomot aidoma tunetului unei uriaşe furtuni; puternicele ghioage, înspăimântătoarele măciuci răspândeau groaza; suliţe făurite de mâini dumnezeieşti, facle cu auroră, săgeţi de trăsnet, discuri, ghiulele – toate se aflau în carul acela; mişcarea lui era însoţită de şuierul vântului, de vifor, de tunetul unor nouri uriaşi. Erau acolo balauri groaznici, cu matahale de trupuri şi cu guri scuipând foc arzător; pietRé nestemate de felurite culori se îngrămădeau ca nişte munţi de nouri. Zece mii de cai vineţi, aidoma vântului, trăgeau divinul car care, plin de farmece, încânta privirea. Se zărea acolo măreţul stindard de minune al lui Vaijayanta: un lotus vânăt pe o tulpină aurită de bambus. Încărcat cu podoabe de aur, şedea în car vizitiul. Când îl văzu, fiul cu braţ lung al lui Pritha socoti că e chiar un Asura. Şi câtă vreme Falguna cugeta astfel, Mātali se închină cu respect şi rosti acest cuvânt către Arjuna. Mātali spuse: «Ascultă, născutule din Çhakra, sfântul Çhakra doreşte să te vadă! Binevoieşte, stăpâne, să te urci în iutele şi respectatul car al lui Indra. Ca să mergi din lumea aceasta în lumea zeilor, împlinind porunca stăpânului, urcă-te împreună cu mine; plecând îţi vei dobândi acolo armele». Arjuna răspunse: «În falnicul car mai degrabă suie-te tu, Mātali; este greu să merite aceasta un ins oarecare, chiar dacă a împlinit sute de ritualuri rajasuya şi ashvamedha! Nici regii cei mai vestiţi, făcând sacrificiile de datină şi împărţind daruri bogate, nici zeii, nici cei de viţă aleasă, nici duhurile rele nu sunt în stare să se ridice în acest car minunat, fără a săvârşi o greşeală; ba ei nu pot nici măcar să privească făţiş dumnezeiescul car, necum să-l atingă cu mâna, şi cu atât mai puţin să se şi urce în el. Tu, dreptule, urcă-te întâiul în carul cel tras de telegarii vânjoşi, după aceea voi veni şi eu, ca dreptul pe calea dreptăţii».
Vaiçampāyana spuse: «Ascultându-i cuvântarea, Mātali, vizitiul lui Çakra, se urcă grăbit în car şi struni cu hăţurile telegarii. Apoi, spălându-se bucuros în apele curate din Gāñgá, potrivit datinei, Arjuna îngână rugăciunea kurava…» … «După ce rosti acestea, viteazul sfărâmător de vrăjmaşi Arjuna se închină muntelui Himalaya şi se sui în carul divin care strălucea ca soarele. Iar în dumnezeiescul car întocmit cu meşteşug, care era aidoma soarelui, vesel se înălţase înţeleptul Kurava. El mergea pe un drum nezărit de muritori, nici chiar de tagma drepţilor. Văzu acolo mii de care uluitoare la chip: nu era acolo lumină de foc, de lună, de soare; cei care ajunseseră la (marea) curăţie, luminau din sine, ca stelele, şi se zăreau trecând pretutindeni care sclipitoare. Chipuri uriaşe, sclipind de minunata lor văpaie, izbuti să vadă acolo Pandava Arjuna.»
(Mahabharata, III, Aranyaparva, XLII, 1714–1747)

Phaëthon

El ceru carul şi dreptul să mâne o singură zi caii cu picioarele repezi ai părintelui său. Tatăl se căi că jurase; zise, scuturându-şi de trei sau de patru ori strălucitorul cap: «Din voia ta, spusele mele au ajuns primejdioase; aş putea să nu împlinesc cele făgăduite! Mărturisesc, ar fi singurul lucru pe care ţi l-aş refuza, fiule, ţie. Se cuvine să-ţi schimbi hotărârea. Voia ta nu e fără primejdie. Prea mare povară îţi ceri, Phaëthon, la care nu se încumetă nici bărbaţii în vârstă, necum nişte copii. Soarta îţi este de muritor, şi nu e pentru muritori ceea ce râvneşti. Lucrul la care nu se încumetă să ajungă nici chiar Cei de sus, tu, neştiutor, cutezi a-l dori. Oricui dintre ei ar putea să le vină dorinţa; dar afară de mine nu are dreptul nimeni să se aşeze în carul purtător de văpăi. Până şi cârmuitori largului Olympus, din mâna dreaptă a căruia ţâşnesc, nimicitoare, cumplitele fulgere, nu ştie să mâne acest car. Şi pe cine avem mai mare decât Iupiter? La început, calea urcă pieptiş, iar dimineaţa, învioraţi de odihnă, caii mei abia îl pot sui; la mijlocul cerului, drumul e de înălţime uriaşă: adesea şi mie, Văzându-le de acolo, marca şi pământul îmi stârnesc frica şi de tulburătoare spaimă îmi tremură pieptul. Iar ultima cale e prăvălatică şi ea cere conducător încercat. Aflându-te în car, ce ai face? Ai putea tu să lupţi împotriva rotirii cerurilor, fără să te laşi azvârlit de iuţeala polilor axei? Ca să nu fiu autorul unui dar funest pentru tine, fereşte-te, fiule, şi cât mai e timp, schimbă-ţi dorinţa. Dovezi temeinice îmi ceri? Netăgăduită dovadă îţi dau tremurând, ca să fii încredinţat că ai purces din sângele meu: că sunt tatăl tău, ai dovadă grija mea părintească. Caii mei, cu coapsele încărcate de focul pe care îl suflă gurile şi nările lor, nu vor fi ascultători în mâna ta; abia o suferă pe a mea, când trecând prin lumea cerului, pământului, mării, piepturile li se aprind încălzite şi capetele lor năzuie să se smulgă din frâu. Neînduplecat sunt în faţa unui singur hatâr, căci cu adevărat pedeapsă ar fi acesta, nu cinste: este o pedeapsă, Phaëthon, ceea ce îmi ceri. … Dar mai bine să fii înţelept». Sfatul lui luă sfârşit; totuşi el nu ia în seamă cele rostite, şi lacom de dorinţa să se urce în car, stăruie în dorinţa sa. Deci părintele său s-a ţinut tare cât a putut, iar în cele din urmă şi-a dus fiul lângă măreţul car pe care i-l dăruise Vulcanus. Osia şi oiştea erau aurite, roţile erau încheiate în obezi de aur şi întărite cu spiţe de argint; răspândite cu măiestrie pe jug, pietrele de crisolit şi alte nestemate de topaz revărsau sclipitoarele raze ţâşnite din Phoebus. Ambiţiosul Phaëthon privi încântat frumuseţea şi meşteşugul lucrării. Între timp, în răsăritul de azur, grijulia Aurora deschidea porţile purpurii ale palatului ei, împresurat de trandafiri; stelele, grija rostului cărora o are Lucifer, aleargă spre el, care se făcea nevăzut cel din urmă din lăcaşu-i ceresc. Titanul vede cum se roşesc pământul şi cerul şi cum se topesc în capete coamele lunii, şi sprintenelor Horae le porunceşte să-i înhame caii cei repezi. Supusele zeiţe împlinesc îndată poruncile şi luând de la iesle pe iuţii patrupezi suflând văpăi şi sătui de ambrozie, le petrec strâns hăţurile. Atunci tatăl stropeşte uşor cu un elixir sacru fruntea fiului său, ca acesta să poată îndura biciuirea iute a focului, şi îi încununează capul cu o diademă de raze şi, printre cernite presimţiri şi suspine adânci de nelinişte scăpându-i din piept, el spuse: «Fie măcar acum să asculţi poveţele unui tată; foloseşte-te cât mai rar de bici, copile; mâna ta mai ales să stăpânească hăţurile vânjos. Din voia lor, aceşti cai îşi zoresc alergarea; truda este să le domoleşti avântul. Ca să aduci deopotrivă căldura în cer şi pe pământ, fereşte-te să-ţi cobori carul prea jos, ori să-l urci prea sus în eter: prea sus, vei arde în flăcări lăcaşurile cereşti, prea jos, vei pârjoli pământul: cea mai temeinică este calea de mijloc. Ai grijă să nu te abată carul prea către dreapta, în nodul Dragonului, nici prea mult spre stânga, în ţinutul înclinat al Altarului. Ţine-te la mijloc, departe de ele. Restul cere-l Fortunei: prielnică fie-ţi dânsa şi să te vegheze mai bine decât ai putea tu însuţi…»
Şi, în picioare, cu trupul său tânăr, el umple carul şi stă neclintit, se bucură de atingerea hăţurilor lăsate în mâinile sale şi îi mulţumeşte părintelui care încuviinţează cu părere de rău. Între timp, năvalnicii cai, Pirois şi Eous şi Aethon şi, cel de-al patrulea, Phlegon varsă văpăi şi fac să răsune văzduhul de nechezat, iar picioarele lor izbesc opritorile. … Dar povara era uşoară, caii nu mai pot recunoaşte (carul), nici jugul nu-i mai apasă din greu… Lipsit aşadar de obişnuita-i povară, carul ţâşni în înaltul văzduhului, parcă era un car gol. Caii băgară de seamă şi îşi zoriră alergarea părăsind cărarea bătută şi luând-o razna la fugă. El se înfioră: nu mai ştia în ce latură să smucească hăţurile, nici drumul nu-l mai recunoştea, şi chiar de l-ar fi ştiut, nu mai avea cum să-şi domolească telegarii. … Din înaltul eterului, nefericitul Phaëthon descoperi departe pământul întinzându-se fără zări şi păli, genunchii îi tremurară şi deodată îl cuprinse groaza. … Ce să facă? În spatele lui era mult spaţiu ceresc străbătut, iar dinaintea ochilor era şi mai mult! Cu sufletul le măsoară pe amândouă şi ba acest asfinţit pe care soarta nu-i îngăduie să-l atingă îi ţintuieşte privirea, ba şi-o strămută spre răsărit. Neştiind încotro să apuce, rămâne nemişcat sub povara spaimei, iar hăţurile nu le lasă din mâini, însă nici nu le mai poate strânge, şi nu mai ţine minte nici numele cailor. … Atunci Phaëthon vede cele patru părţi ale lumii stăpânite de incendiu şi nu mai poate să îndure biciuirile cumplite ale flăcărilor; respiră un aer încins care parcă iese dintr-un cuptor adânc, iar carul şi-l vede albind în văpaie. …
Astfel Phaëthon se rostogoleşte într-un puhoi de flăcări, de-a curmezişul câmpiilor cereşti o lungă brazdă de lumină arătându-i căderea. La fel uneori, dintr-un cer fără nor, cade sau pare să cadă o stea. Departe de patria lui, în cealaltă emisferă a lumii, largul Eridanus îl primeşte şi îi spală în ape faţa fumegândă. …
(Publius Ovidius Naso, Metamorfoze, II, 47–155, 161–178, 178–188, 225–229, 320–325)
Aria Timpului
Ardoarea cosmică

Timpul trage carul, ca un cal cu şapte hăţuri, cu o mie de ochi, cu belşug de sămânţă, ferit de îmbătrânire. Îl suie poeţii care pricep cântecele inspirate. Roţile lui sunt toate existenţele. Timpul roteşte aşadar şapte roţi, el are şapte butuci, osia lui se numeşte Nemoarte. Aşezat dincoace de toate existenţele sale, cel dintâi dintre zei se află în mers. Un vas plin a fost pus mai presus decât timpul. Vedem Timpul, chiar dacă el se află în multe locuri deodată. Aşezat dinaintea tuturor acestor existenţe, şi Timpul se spune că sălăşluieşte în cerul cel mai de sus. Existenţele el le-a adus laolaltă şi a dat ocol laolaltă existenţelor. Fiindu-le tată, el a ajuns fiul lor. Nu este altă măreţie mai înaltă decât a lui. Timpul a zămislit acolo sus Cerul, Timpul a zămislit tot astfel Pământurile care sunt aici. Puse în mişcare de Timp, lucrurile care au fost şi care trebuie să fie îşi au rânduiala lor. Timpul a făurit Pământul. În Timp arde Soarele, prin Timp ochiul vede departe, într-adevăr toate existenţele sunt în Timp. În Timp este conştiinţa, în Timp este suflarea, în Timp este concentrat numele. Toate făpturile se bucură de timpul ce se iveşte. În cuprinsul Timpului este tapas cea sfântă, în Timp s-a concentrat atotputernicul brahman, cu adevărat în cuprinsul Timpului. Timpul este stăpânul tuturor lucrurilor, anume el care a fost tatăl lui Prājāpati. El mişcă ceea ce răsare din el şi ceea ce pe el se reazemă în odihnă. De îndată ce a ajuns brahman, Timpul începe să-l poarte pe cel care e Atotstăpânul. Timpul a creat făpturile însufleţite, Timpul l-a creat de la obârşie pe Prājāpati. Kasyapa, fiinţa ieşită din ea însăşi, a fost născută de Timp, de Timpul sfintei tapas.
Apele au luat naştere din Timp, tot din Timp purced brahmanul, ardoarea cosmică (tapas), lumile răsăritului. Cu Timpul împreună răsare Soarele şi tot în Timp se culcă din nou. Prin Timp suflă vântul purificator, datorită Timpului este Pământul cel larg. Largul Cer este aşezat pe Timp. Fiul lor, Timpul, a zămislit odinioară lucrurile care au fost şi cele care vor fi. Strofele s-au născut din Timp, formula liturgică a fost născută de Timp. Timpul a pus în mişcare sacrificiul ca pe un nesecat tain pentru zei. În cuprinsul Timpului sunt Gandharva, Apsaras, iar lumile poposesc în Timp. În Timp se află aşezaţi acest Angiras care a venit din Cer, acest Atharvan, şi lumea aceasta de aici, şi lumea supremă, şi sfintele lumi şi răstimpurile sacre. După ce a cucerit cu ajutorul Formulei toate lumile, Timpul, zeul suprem, se pune în mişcare.
(Atharva Veda, XIX, 53–54)

Zhou Mu-wang: anularea timpului

În vremea cârmuirii lui Zhjou Mu-wang, a venit un mag vrăjitor dintr-o ţară depărtată de la apus. Prinţul s-a purtat cu el ca şi cum s-ar fi aflat dinaintea sa un spirit şi l-a slujit întocmai cum şi-ar fi slujit suveranul. Dar vrăjitorul socotea că palatul prinţului era prea sărăcăcios pentru el, că mâncarea dată de prinţ era desgustătoare şi grosolană şi nu putea fi nici luată în gură, că ţiitoarele din haremul princiar erau slute şi nu meritau să te apropii de ele. După oarecare vreme, vrăjitorul l-a poftit pe prinţ să facă o plimbare împreună cu dânsul. Prinţul l-a apucat pe mag de mânecă, şi amândoi s-au înălţat până în miezul cerului, iar acolo s-au oprit. După aceea, au pornit spre palatul magului. Acest palat era împodobit cu aur, argint, mărgăritare şi jad. El se înălţa peste nouraşi şi peste norii de ploaie, însă nu prea era limpede ce anume avea drept temelie de sprijin. De departe nu părea decât o îngrămădiRé de nori. Tot ceea ce vedeau ochii prinţului, auzeau urechile lui, mirosea nasul lui şi gusta gura sa nu era deloc la fel ca în lumea oamenilor. Prinţul s-a aplecat ca să se uite în jos, la palatele şi la chioşchiurile sale, iar acestea i s-au părut doar nişte bolovani de pământ şi nişte grămăjoare de iarbă. Magul l-a chemat să meargă mai departe. Ei au ajuns acolo unde nu se mai zăreau deasupra capului nici soarele, nici luna, şi nici jos nu se mai zăreau nici fluviile, nici mările. Totul era luminat de o lumină atât de puternică, încât prinţul n-a mai fost în stare să privească, orbit de raze şi de străluciri. Sunetele şi ecourile ce răzbăteau de pretutindeni îl asurzeau pe prinţ, aşa că auzul lui nu mai desluşea nimic, gândurile şi simţămintele lui se tulburaseră dându-i nelinişte, şi atunci el a început să se roage de mag să-l ducă înapoi pe pământ. Magul îi dădu un ghiont şi prinţului i se păru că începe să cadă în gol. Când îşi veni în fire, văzu că şedea în palatul său, în acelaşi loc, şi că îl slujeau aceiaşi oameni. În faţa lui era vin, şi vinul încă nu se aşezase în cupă, erau gustări, şi nici ele nu se sleiseră. Prinţul întrebă de unde venise el acum îndărăt. Cei din preajma sa îi răspunseră că el nici nu plecase nicăieri şi că doar şezuse îngândurat şi tăcut. Magul zise: «Sufletele noastre au fost rătăcitoare, însă trupurile noastre au rămas nemişcate». Prinţului îi plăcură grozav toate astea, aşa că el îşi lăsă în părăsiRé toate drepturile cârmuirii, nu mai avu plăcere pentru dregătorii săi şi pentru ţiitoarele sale, şi mereu se tot gândea în taină la peregrinări îndepărtate.
(Li ji, sec. III î.Hr.)

Urasima Taro: încetinirea timpului

În vremea de demult, un pescar numit Urasima Taro locuia în satul Mitsunowe din provincia Tanko. Ieşea zilnic la pescuit, iar seara se întorcea, într-o seară văzu pe ţărm nişte copii … care prinseseră o broască ţestoasă tânără. … Urasima le dădu câţiva gologani şi luă broasca. … Îi dădu drumul în mare şi se întoarse acasă. A doua zi ieşi în larg ca de obicei la pescuit; deodată se auzi strigat: «Urasima-san!» Se uită speriat spre valuri, întrebându-se cine poate fi. Împrejur, ţipenie. Dar de alături ieşi din apă broasca ţestoasă. «Tu m-ai strigat?» întrebă el uimit. «Eu, zise broasca închinându-se cu respect. Ieri mi-ai scăpat viaţa şi m-am întors să-ţi mulţumesc. În semn de adâncă recunoştinţă te poftesc la palatul Dragonului, care e zeu al mării. L-ai văzut vreodată?» «Nu, zise Urasima. Se spune că locuieşte tare departe!» «Pentru noi amândoi depănarea nu înseamnă nimic, vrei să te duc la palat?» «Mulţumesc pentru bunăvoinţă, dar cum să mă ţin eu după tine?» «Tu n-ai de ce să înoţi; aşază-te pe mine şi călătoreşte liniştit!» zise broasca. «Dar cum să încap pe spinarea ta mică?» se miră el. «N-avea grijă, loc este!» zise ea. Şi sub ochii lui, carapacea începu să crească, mărindu-se destul ca să ţină un om. Urasima se urcă pe spinarea broaştei şi porni spre talazurile spumegânde ale oceanului, spre palatul Dragonului. Plutiră până se zări departe o poartă roşie. «Ce-i acolo?» întrebă Urasima. «Palatul Dragonului, zise broasca. Vezi acoperişul înalt?» «Am şi ajuns!» se miră el. «Da. Ţi-am spus că ajungem repede. Acum coboară pe mal, să mergem pe uscat.» … Ieşiră să-l întâmpine curtenii Tai, Hirame, Karei şi alţi peşti de vază, închinându-i-se şi urându-i bun sosit; «Bine ai venit, prea stimate Urasima Taro, ne-ai făcut mare cinste sosind aici în împărăţia de sub ape. Îţi mulţumim şi ţie, nobilă broască ţestoasă, că te-ai trudit să ni-l aduci pe mult aşteptatul oaspe!» L-au dus pe Urasima în iatacurile lăuntrice, unde îl întâmpină chiar doamna palatului, preafumoasa fiică a Dragonului mărilor, Otohime, însoţită de un mare alai de curteni. Aşezându-l pe Urasima pe locul de cinste, îi rosti această cuvântare: «Îţi mulţumim, gloriosule Urasima, că ai binevoit să pofteşti la noi. Scăpându-i broaştei ţestoase viaţa, ai făcut o faptă mare în folosul împărăţiei noastre. Aşa că te-am poftit ca să-ţi mulţumim cu ce vom fi în stare şi noi. Aşază-te în palat ca acasă şi odihneşte-te». Pricepând Urasima cât era de binevenit aici, se simţi deodată vesel şi fără griji. «Mulţumesc că m-aţi poftit. N-am mai fost vreodată în asemenea palat dumnezeiesc!» zise el. I se dădu de mâncare: felurite bunătăţi şi vin; apoi porniră cântece şi dansuri vesele şi se încinse un mare ospăţ. Când toţi se mai potoliră, el fu călăuzit de Otohime prin palat: sălile erau ferecate în corali de preţ, mărgăritare şi lapis lazuli. Tot Uitându-se, Urasima era copleşit. Dar minunea mare era grădina palatului: în latura de răsărit era primăvară, cu vişini şi pruni înfloriţi şi cu privighetori cântând din frunzişul de smarald; în latura de miazăzi era vară, cu ierburi crescute năvalnic şi cu cântec de lăcuste şi greieri; în latura de apus era toamnă, cu foşnet din frunzele roşii ale arţarilor şi cu crizanteme înflorite; în latura de miazănoapte era iarnă, cu pomi scufundaţi în zăpadă, cu râuri şi pâraie ferecate în sunătoare gheaţă străvezie. Urasima Taro uitase totul de pe lume, privind acestea. Timpul curgea aici nebăgat în seamă, ca într-un vis fermecat. Curând Urasima se deşteptă şi îşi aduse aminte că-şi lăsase mama şi tatăl acasă, aşa că se pregăti grabnic de drum şi se duse să-şi ia rămas bun de la Otohime. «N-am stat numai o zi sub primitorul tău acoperiş, aici a fost tare bine, dar se cuvine să plec. Rămâi cu bine!» zise le. «Nu ne părăsi, mai rămâi puţin» zise stăruitor fiica Dragonului, însă Urasima fu neînduplecat, aşa că Otohime încuviinţă: «Ce să fac! N-am să mai stărui. Dar nu pleca aşa, ia asta la despărţire!» şi îi dădu o besactea frumoasă. Urasima nu vru, dar fu nevoit s-o primească, iar Otohime zise: «Orice ţi s-ar întâmpla, să n-o deschizi niciodată, că altfel e prăpăd!» Urasima îşi luă rămas bun şi, cu cutia în mână se aşeză pe spinarea broaştei ţestoase. Broasca îl aduse pe ţărmul lui, îşi luă bun rămas şi plecă. Urasima privi în jur: parcă toate erau ca mai înainte, numai oameni cunoscuţi nu zărea. «Ce-o fi asta?» îşi zise Urasima şi porni spre casă neliniştit, dar acolo îl întâmpinară nişte oameni necunoscuţi. «Pesemne părinţii s-au mutat în lipsa mea», îşi zise, apoi le spuse acelor oameni: «Sunt Urasima Taro şi am locuit în casa asta. Nu ştiţi unde mi s-au mutat părinţii?» Ei se mirară: «Tu să fii Urasima Taro? Glumeşti. Adevărat, a fost odinioară pe-aici un pescar Urasima, dar să tot fi trecut şapte sute de ani de atunci. Cum de te-ai trezit viu de atunci?» Lui Urasima nu-i venea să creadă, era tulburat, însă zise: «Care şapte sute de ani? Abia acum două-trei zile mai stăteam aici cu tata şi cu mama. În loc să râdeţi de mine, Spuneţi-mi adevărul». Sătenii ziseră: «Nu te minţim: este o datină, cum că ar fi trăit cândva pe-aici tânărul pescar Urasima şi că ar fi ieşit în largul mării la pescuit, fără să se mai întoarcă acasă. Părinţii l-au tot aşteptat până au murit. Dar asta a fost demult. N-oi fi tu vreo nălucă şi-ai venit să-ţi vezi meleagurile de baştină?» Urasima se uită neputincios în jur, şi toate i se părură altminteri decât fuseseră. Se socoti de n-or fi având oamenii dreptate, însă îi era frică să creadă. Ca prin vis, merse iarăşi pe ţărmul mării, fără să mai aibă nici casă, nici rude. Şi cu inima împovărată îşi aduse aminte de besacteaua ce o ţinea în mână. «Pentru ce mi-o fi dăruit fiica Dragonului mărilor cutia asta minunată?» îşi zise. «Şi de ce nu mi-a îngăduit s-o deschid? Poate din ea aflu dezlegarea tainei. Ia s-o deschid!» Şi când desfăcu şireturile şi înălţă capacul, de pe fundul cutiei se ridică un nouraş de fum vioriu, îi atinse lui Urasima obrazul, şi în aceeaşi clipă tânărul cel în floarea vârstei se făcu moşneag cu faţa încreţită; într-o clipă îi încărunţi părul, i se încovoie spinarea, picioarele începură să-i tremure; într-o clipă se perindă în zbor peste el şiragul anilor, zbură peste el viaţa şi răsuflarea i se curmă în piept.
(După Sajanami Sanjin, Nihon mukasi banasi)

Ginerele Mumei-Pământului

Colindând în lung şi în lat pământul, văzu multe lucruri vrute şi nevrute. Ba se sui şi în cer, că doar nu-i era greu dacă avea fesul cel roşu la îndemână. N-avu de lucru şi astupă toate găurelele de pe bolta cerului, pe unde curgea apa când ploua. Odată, când zbura spre zările albastre, ridică nuiaua şi apa se prefăcu în pietricele de gheaţă, că fu gata-gata să omoare multe vieţi pe pământ. Se plimbă el prin lună şi prin stele, se luptă cu oameni care aveau picioarele cât prăjinile, capul cât baniţa şi mâinile cât răşchitoarele. Când a vrut unul să surpe pe el un munte, copilul a ridicat nuiaua şi omul se prefăcu într-un stei de piatră, căzându-i jos din mână un glob de aur, pe care-l băgase în săcui.
Trecuseră mii de ani de când el zbura ca gândul din stea în stea şi, când simţi că-i vine dor de fraţi şi de pământ, se lăsă ca gândul în adâncurile văzduhului şi porni în zdrenţele lui vechi spre palatul frăţiorilor. Mergând puţin cam îngândurat că i-a venit vremea de-nsurat şi n-are niciun rost pe lume, băgă de seamă că pământul era copt şi pârjolit de arşiţa soarelui, că nu mai are pe el nici iarbă şi nici viaţă. Toate pieriseră! Nu mai erau nici oameni şi nici ierburi. Numai palatele de marmură ale fraţilor mai străluceau în bătaia fierbinte a soarelui. Nu-şi putea da seama nici când au murit şi nici unde sunt îngropaţi. Soarele îşi aruncă razele dogoritoare din belşug, că era gata-gata să-l topească dacă nu-i trecea prin minte să-şi pună fesul pe cap şi să fugă la coadele mărilor, la marginea pământului, unde ar mai putea găsi o înghiţitură de apă să se răcorească. Când ajunse acolo, găsi mările secate şi în mijloc de mare mai rămăsese un peşte mare cu solzii de aur şi cap de femeie, care spunea că este Muma-Pământului. Copilul bău din apa mării de-şi potoli setea, iar Muma- Pământului îi spuse că dacă nu plouă într-o zi, două, are să sece şi apa mării adunată într-o afundătură şi cu asta viaţa pe pământ se sfârşeşte, iar pe pământ nu vor fi decât vânturi sălbatice şi nisipuri veşnice. «Lasă să piară tot, să pieri şi tu, Muma-Pământului, dacă n-am avut noroc să-mi găsesc frăţiorii», zise copilul cel năzdrăvan. «Dar de unde ai venit tu, copile, de nu ţi-ai găsit fraţii?» «M-am abătut prin stele şi am zăbovit prea mult căutându-mi pe acolo o mireasă pe plac.» «Dacă dai apă să răsară ierburile şi să fie din nou viaţă în ape şi pe pământ, eu îţi dau mireasă pe Fiica-Pământului, care este mai frumoasă decât Zâna-Zânelor.» Băiatul îşi aminti greşeala ce o făcuse dând în băierile cerului cu nuiaua, prefăcând picăturile de apă în gheaţă. Puse fesul pe cap şi se sui în creştetul cerului. Se uită bine şi văzu toate găurelele pe unde trebuie să plouă înfundate cu gheaţă. Dădu o dată puternic cu nuiaua, gheaţa căzu şi ploaia începu să pice pe pământ. Dacă nu i-ar fi dat în gând să-şi puie fesul, ploaia l-ar fi strivit azvârlindu-l pe pământ. Ploua de parcă s-ar fi vărsat mările din cer. Din izbitura apei i-a căzut însă din săcui globul de aur. Într-un târziu, zburând el în jos spre pământul întunecat de apă, a văzut o flacără puternică, care a luminat tot pământul. Când ajunse jos, găsi pământul înverzit, plin de ierburi şi de vietăţi. Găsi oraşe şi sate cu lume veselă care-şi vedea de munca câmpului sau de păşunatul vitelor. Gândi el: «Globul meu de aur o fi făcut viaţa pe pământ! Poate l-o fi furat omul acela înalt cât casa din soare, că aşa minune n-am mai văzut». Merse la palatele fraţilor săi şi-i găsi cu împărătesele şi pruncii petrecând şi veselindu-se, căci după un somn greu şi lung s-au sculat şi iarăşi sunt fericiţi, cu tot poporul.
Cei doi fraţi-împăraţi se întristară văzându-l aşa singur şi gol şi desculţ, numai cu o nuia, un săcui şi un fes. Încercară să-l însoare cu o fată bogată şi să-l îmbrace în haine de mătase şi de purpură, însă zadarnic când n-ai pe cine. El se simţea mai bine în zdrenţele lui. Îşi luă în curând rămas bun şi plecă la Muma-Pământului, la marginea mărilor, călătorind pe aripile vântului cu fesul roşu pe cap.
Muma-Pământului când îl văzu mare-i fu bucuria. Strigă o dată şi toate vietăţile mărilor se adunară ca să meargă s-o caute pe Zâna-Zânelor, fiica ei, ce plecase să se scalde în mările cele albastRé de la miazăzi. Plecară în căutare peştii zburători pe deasupra, iar în apă toate lighioanele mării scormoniră. Iată că fiica Mumei-Pământului fu înştiinţată şi, punându-şi aripi de zefir, zbură la palatul de cleştar unde era chemată. … Mumă-sa îi spuse că ar avea dorinţa să-i fie voinicul acesta ginere şi ci să stăpânească amândoi pământul, stelele şi cerul.
(Trei copii săraci, colecţia Cristea Sandu-Timoc)

Peripeţiile lui Brain, fiul lui Febail

O femeie din ţări necunoscute a cântat douăzeci şi două de catrene, stând în mijlocul casei lui Brain, fiul lui Febail, când casa lui regală era plină de regi şi nu ştia nimeni de unde venise femeia, întrucât porţile castelului erau zăvorâte.
Iată cum începe saga. Odată, Brain rătăcea însingurat în jurul castelului său, când auzi deodată o muzică în spatele lui. Se întoarse, dar muzica sună tot în spatele său, şi aşa s-a întâmplat ori de câte ori s-a întors. Iar melodia era aşa de încântătoare, încât el se cufundă în cele din urmă în somn. Când se trezi, văzu alături o creangă de argint cu flori albe, însă era greu a se desluşi unde se sfârşea argintul crengii şi unde începea albeaţa florilor. Brain luă creanga şi o duse în casa lui regală. Iar când acolo au fost cu toţii, apăru o femeie în veşmânt nemaivăzut şi se opri în mijlocul casei. Anume atunci îi cântă ea lui Brain cele douăzeci şi două de catrene, şi toţi cei ce se adunaseră o ascultară pe femeie şi o priviră. Ea a cântat: «Creanga de măr, ştiută de voi toţi, din Emain o aduc. Are crenguţe de argint alb, rămurele de cleştar cu flori. / Este o insulă departe, departe, împrejurul căreia fulgeră caii mărilor. Minunată le e alergarea pe luminoasele povârnişuri de valuri. Insula stă pe patru picioare. / Bucuria privirilor, sălaş al gloriei – e un şes unde mulţimea vitejilor se desfată cu jocuri. Luntrea e deopotrivă la goană cu carul pe câmpia din miazăzi, în Poiana Argintie. / O insulă stă pe picioare de bronz alb, strălucind, strălucind până la capătul vremilor. Ţara cea dragă pururi va fi presărată cu mulţime de flori. / E acolo un copac străvechi înflorit, în care păsările cântă orele: în minunată contopiRé de glasuri, ele vestesc fiecare oră. / Farmecul tuturor culorilor sclipeşte în câmpia gingaşelor voci. În miezul muzicii se descoperă bucuria în ceţoasa Poiană Argintie de la miazăzi. / Necunoscută e acolo amărăciunea, neştiută-i minciuna pe rodnicul pământ de baştină. Niciun strop amar, nicio picătură de răutate. Totul e numai muzică dulce, dezmierdând auzul. / Fără jale, fără tristeţe, fără moarte, fără boli, fără bătrâneţe – iată ce semn adevărat are Emain. Nu se află altă minune la fel. / Minunată-i ţara de farmec, plăcut inimii îi este chipul, mângâietoare pentru văz îi e priveliştea, neasemuită este gingaşa ei ceaţă. / Uită-te la Binecuvântata Ţară: marea îşi izbeşte talazul de ţărm şi sfărâmă pietrele dragonului şi cristalele; curg perii cristalelor din coamele ei. / în Graţioasa Ţară cu farmec jilav vei găsi bogăţia, comoara tuturor culorilor. Vei asculta acolo muzica dulce, vei bea acolo vinul cel mai bun. / Care de aur pe Şesul Mării lunecă o dată cu fluxul spre soare, care de argint pe Şesul Jocurilor, şi care de bronz fără cusur. / Cai galbeni-aurii sunt acolo în luncă, alţii sunt roşii, iar alţii cu părul spinării de albastră culoare cerească. / O dată cu răsăritul soarelui va veni un bărbat preafrumos şi va lumina şesurile. El călătoreşte pe minunatul şes al ţărmului mării, el zbuciumă marea şi o preface în sânge. / Vor pluti bărbaţi pe marea senină spre ţara ce le este ţinta călătoriei. Vor arunca ancora lângă piatra lucitoare din care îşi iau avânt o sută de cântece. / Cântecul zboară către navigatori, veacuri în şir el pluteşte fără tristeţe. Răsunător e refrenul de coruri cu o sută de voci care au lăsat în urmă bătrâneţea şi moartea. / Tu, Emain, cea din mare, cu multe chipuri, apropiată şi depărtată, cu mii de femei în veşminte pestriţe, tivită de marea senină! / Stropi de argint cad pe pământ din văzduhul jilav mereu liniştit. Stânca cea albă dintre brazdele mării îşi primeşte căldura de la soare. / Zoresc bărbaţii peste Şesul Jocurilor, şi jocul e minunat şi nu lipsit de putere. În ţara înflorită, în miezul frumuseţii, ei au lăsat în urmă bătrâneţea şi moartea. / Cântece să asculţi noaptea, să petreci în ţara cu multe culori, în ţara înflorită ca o cunună a frumuseţii, acolo unde un nor alb scânteiază! / Sunt de trei ori câte cincizeci de insule la mijlocul oceanului, la asfinţit de noi, şi fiecare din ele este de două şi de trei ori mai mare faţă de Ulster. / Fie ca Brain să asculte, în mijlocul mulţimii lumeşti, înţelepciunea ce îi este vestită: porneşte în larg pe marea senină şi poate vei ajunge în Ţara Femeilor».
Îndată după aceea, femeia îi părăsi, fără să ştie ei încotro plecase. Ea luase cu sine şi creanga, căci căzând din mâna lui Brain creanga trecuse în mâna femeii, iar mâna lui Brain nu mai avea putere să ţină strâns creanga. A doua zi, Brain porni în larg. De trei ori câte nouă bărbaţi erau împreună cu el. În fruntea fiecărei cete de câte nouă era căpetenie câte unul din fraţii săi de lapte şi din cei de-o vârstă cu el. După două zile şi două nopţi petrecute pe mare, el zări un bărbat ce-i venea în întâmpinare, străbătând apele mării într-un car de luptă. Bărbatul acela îi cântă douăzeci şi două de catrene, şi spunând care era numele său, s-a numit pe sine Manannan, fiul lui Llyr. El cântă aşa: «Minunat de frumos e pentru Brain să fie într-o luntre pe marea senină. Pentru mine, care vin în car de departe, valea înflorită este marca pe care pluteşte el. / Ceea ce pentru Brain este marea senină pe care pluteşte într-o luntre cu cârmă, pentru mine cu carul meu cel cu două roţi este şes încântător cu mulţime de flori. … Chiar dacă nu vezi decât numai un car, în Ţara Fericită, bogată în flori, pe întinderile ei sunt cai foarte mulţi, chiar dacă nevăzuţi pentru tine. … În faţa ta este Manannan, fiul lui Llyr, întruchipat în om, pe carul său. Din el se va naşte pentru o viaţă scurtă un bărbat minunat cu trup alb. / El va fi desfătarea fermecatelor măguri, el va fi cel iubit în ţara cea bună, el va da în vileag torentul de înţelepciune al tainelor peste lume, fără să înspăimânte pe cineva. / îşi va lua chipul oricărei fiare, în marea albastră şi pe pământ. Va fi dragon înaintea oştilor şi lup va fi în oricare pădure. … El va sta (viaţa îi este scurtă) cincizeci de ani în lumea aceasta. Piatra dragonului din mare îl va răpune în bătălie …/ El va cerc să bea din Loch Lo, aţintindu-şi privirea spre puhoiul de sânge. O ceată albă îl va duce pe roţile norilor în sălaşul unde nu e tristeţe. / Să vâslească Brain cu sârguinţă: nu e departe Ţara Femeilor. În Emain cea primitoare şi cu multe culori vei ajunge înainte de asfinţitul soarelui».
După aceea Brain pluti mai departe. Curând zări o insulă, unde o mare mulţime de oameni râdea în hohote cu gura până la urechi. Se uitau cu toţii la Brain şi la însoţitorii lui, fără a înceta să râdă ca să poată vorbi. Râdeau neîntrerupt, Uitându-se drept în faţa navigatorilor. Brain trimise pe insulă un om dintre ai săi, iar acela se şi alătură numaidecât gloatei şi începu să râdă şi el, Uitându-se la navigatori. Brain ocoli toată insula de mai multe ori, şi de fiecare dată, plutind pe lângă omul acela, ai săi căutau să între în vorbă cu el, însă el nu dorea să stea de vorbă cu ei şi nu făcea decât să-i privească drept în faţă şi să râdă cu hohote. Numele acelei insule este Insula Bucuriei. Aşa că şi-au lăsat omul acolo. Curând după aceea au ajuns la Insula Femeilor, iar în golf au întâlnit-o pe regina acelor femei. Regina spuse: «Coboară pe ţărm, Brain, fiul lui Febail. Bine ai venit!» Dar Brain nu se hotăra să coboare pe ţărm. Regina aruncă în el cu un ghem de aţă. Atunci Brain prinse în mână ghemul, care i se lipi de palmă. Capătul aţei era în mâna reginei, aşa că ea îl trase pe Brain la ţărm cu tot cu luntrea lui. Se duseră într-o casă mare, unde era câte un culcuş pentru fiecare pereche, cu totul de trei ori câte nouă culcuşuri. Gustările ce le-au fost aduse nu se mai isprăveau în farfurii, iar fiecare descoperea în blidul său gustul bucatelor dorite. Tuturor li se păru că au stat acolo un an, deşi trecuseră foarte mulţi ani. Dar pe unul din ei, Nechtan, fiul lui Colbrain, îl apucă dorul de casă; neamurile acestuia începuseră a se ruga de Brain să se întoarcă şi ei în Ulster, dar femeia le spuse că le va părea rău dacă vor pleca. Totuşi ei se pregătiră de întoarcere. Atunci, ea le spuse că măcar să se ferească a atinge cu piciorul pământul de baştină.
Navigară cu toţii până când ajunseră în satul numit Capul Brain. Oamenii de-acolo îi întrebară cine sunt şi dincotro pluteau. Brain zise: «Sunt Brain, fiul lui Febail». Atunci localnicii răspunseră: «Nu cunoaştem niciun om cu numele acesta. Dar în istorisirile noastre de demult se vorbeşte despre peripeţiile lui Brain». Nechtan sări din luntre pe ţărm. Dar abia atinse pământul Ulsterului că se şi prefăcu numaidecât într-o movilă de pulbere, ca şi cum trupul i-ar fi zăcut în pământ sute de ani. Apoi Brain le împărtăşi tuturor celor adunaţi peripeţiile sale, de la început până în clipa aceea. După aceea îşi luă rămas bun de la ei, aşa că nu se mai ştie nimic despre drumurile lui rătăcitoare.
(Saga Imram Brain maic Febail)

Ţara nemuririi – Huaxu

Ţara neamului Huaxu se află către apus faţă de Yang-zhou, însă către miazănoapte faţă de Daizhou şi e departe de împărăţia Zhi, cine ştie la câte milioane de li; acolo nu se poate ajunge nici cu barca, nici cu vreun car, nici pe jos, numai cu gândul se poate călători într-acolo. În ţara aceea nu sunt nici cârmuitori, nici dregători, căci numai firea lucrurilor cârmuieşte totul; oamenii de acolo nu au năravuri rele şi toţi trăiesc după legile firii. Ei nu se bucură de viaţă şi nu se înfricoşează de moarte, de aceea nu sunt acolo inşi care să moară înainte de vreme; nimeni nu doreşte acolo nimic pentru sine şi nu dăruieşte nimic altora, de aceea oamenii aceia nu cunosc nici iubirea nici ura; ei nu amăgesc pe nimeni şi nici nu se prosternă în faţa nimănui, iar din această pricină ei nu vatămă pe nimeni şi nici nu aduc nimănui niciun folos. Nimănui nu-i pare rău de nimic, nimeni nu se fereşte de nimic, ei nu se îneacă în apă şi nici focul nu-i arde, sabia şi biciul nu-i rănesc, mâncărimile nu-i fac să se scarpine, iar prin aer ei umblă ca pe pământ tare, dorm în hăul cel gol ca în desişul pădurii, norul sau ceaţa nu le împiedică privirea, tunetul nu le tulbură urechile, nici frumuseţea, nici sluţenia nu lasă urme în inimile lor, munţii şi văile nu le întârzie paşii, căci ei umblă întocmai ca zeii cereşti.
(Li ji)

Timpul reversibil de lângă Fluviul Bucuriei

Teopompos relatează o convorbiRé dintre frigianul Midas şi Silenus. Acest Silenus, fiul unei nimfe, era după natura lui mai prejos de o zeitate, dar mai presus de oameni, întrucât fusese înzestrat cu nemurire. Amândoi stăteau de vorbă despre felurite lucruri; printre altele, Silenus i-a istorisit lui Midas următoarele: Europa, Asia şi Libya sunt insule scăldate din toate părţile de ocean; singurul continent care există se află dincolo de limitele lumii locuite. Potrivit cuvintelor lui Teopompos, acesta este nemăsurat de uriaş, e populat de animale mari, iar oamenii de acolo sunt giganţi, având de două ori statura obişnuită, şi trăiesc nu atâta cât noi, ci de două ori mai mult. Pe acest continent sunt multe oraşe mari cu orânduiRé proprie şi cu legi cu totul opuse faţă de cele statornicite la noi. Două oraşe, nesemănând prin nimic între ele, totuşi le întrec în mărime pe toate celelalte. Unul se numeşte Mahimos, altul Eusebes. Locuitorii din Eusebes îşi petrec zilele în pace şi bunăstare, dobândesc roadele pământului fără a se folosi de plug şi de boi, nu au nevoie să are şi să semene, şi sunt totdeauna sănătoşi, vioi şi plini de veselie până în clipa morţii. Ei sunt atât de neîntinat de drepţi, încât nu rareori zeii îi răsplătesc cu vizitele lor. Locuitorii din Mahimos sunt însă nemaipomenit de războinici, vin pe lume gata înarmaţi şi, cât ţine viaţa lor, se tot războiesc, îşi supun vecinii şi domnesc peste multe popoare. Populaţia din Mahimos numără nu mai puţin de două sute de miriade. Uneori, deşi de altminteri rar, oamenii mor acolo de boli, căci de obicei pier în bătălii, răpuşi de pietroaie ori de măciuci, fiindcă fierul nu le poate pricinui niciun rău. Au mult aur şi argint, aşa că aceste metale sunt mai puţin preţuite decât este la noi aurul. Potrivit cuvintelor lui Silenus, ai au făcut încercarea de a invada insulele noastre şi, în număr de o sută de miriade, au străbătut oceanul, au ajuns până la hotarele hyperboreice, însă nu au mai dorit apoi să meargă mai departe, deoarece, după ce tot auziseră mereu că localnicii au pe la noi faima de a fi cei mai fericiţi, au găsit că viaţa lor era vrednică de milă şi sărăcăcioasă.
Silenus i-a mai povestit lui Midas alte lucruri şi mai uimitoare: un neam oarecare de oameni muritori populează multe oraşe mari de pe acel continent; hotar pentru pământurile lor este o localitate numită Anoston; aceasta e ca o prăpastie: nu este acolo nici zi, nici noapte, şi aerul e întotdeauna îmbibat de un amurg roşiatic. Prin Anoston curg două fluvii: Fluviul Bucuriei şi Fluviul Tristeţii, pe malurile cărora cresc nişte arbori de mărimea unui platan înalt; pomii care cresc în lungul Fluviului Tristeţii dau fructe înzestrate cu această însuşire: cine le mănâncă începe numaidecât să plângă şi îşi va petrece în lacrimi tot restul vieţii, până când va muri; în schimb, cei ce cresc pe malul Fluviului Bucuriei dau cu totul altfel de roade: cel care le-a gustat se desparte de dorinţele ce le-a avut mai înainte şi, de i-a plăcut ceva, uită ce anume i-a plăcut, curând începe să întinerească şi îşi trăieşte din nou anii scurşi demult. Lepădând vârsta bătrâneţii, el intră în floarea vârstei, apoi ajunge tânăr, se preface în adolescent, în copil şi în cele din urmă încetează cu totul să mai existe.
(Ailianos, Istorii variate, III, 18)

